
Replika  100 


A  kerek  számok  remek  alkalmat  kínálnak  a  visszatekintő  összegzésre.  A  Replika  1990-ben 
indult,  s  hamar  a  hazai  szociológia  egyik  vezető  folyóiratává  vált.  Az  évek  során  a  lap  te¬ 
matikus  sokszínűsége  és  az  újfajta  megközelítések  iránti  érdeklődése  egyre  markánsabban 
bontakozott  ki  -  többek  között  ezért  van,  hogy  az  immár  20-25  éve  született,  kilencvenes 
évekbeli  számok  még  mai  szemmel  olvasva  is  üdítően  hatnak.  A  folyóiratot  a  2002-es  szüne¬ 
telése  után  2005-ben  feltámasztó  új  szerkesztőség  e  hagyomány  továbbvitelén  fáradozott,  és 
ugyanerre  törekszünk  mi,  a  jelenlegi  szerkesztők  is. 

Folyóiratunk  nem  létezhetne  a  támogatóink  nélkül,  akiknek  ezúton  köszönjük,  hogy 
lehetővé  teszik  a  Replika  folyamatos  megjelenését.  Ugyanakkor  nem  lenne  Replika  értő  és 
érdeklődő  közönség  nélkül  sem:  köszönjük  tehát  olvasóinknak  is  kitüntetett  figyelmüket! 

A  kerek  lapszám  alkalmából  -  terveink  szerint  -  2017.  február  24-én  a  Fővárosi  Szabó 
Ervin  Könyvtár  Központi  Könyvtárának  fogadótermében  ünnepséget  szervezünk,  melyre 
minden  érdeklődőt  szeretettel  várunk.  Ügy  véljük,  egy  ilyen  esemény  kiváló  lehetőséget 
kínál  az  összegzésre  és  az  eszmecserére.  A  részleteket  a  Replika  Facebook-oldalán  fogjuk 
közzétenni. 


A  szerkesztők 

Beszélgetés  Szabados  Györgyről 


Jem  a  tagadást  hell  tagadni,  hanem  állítani  hell.” 

Szabados  György  életművéről 
Ráduly  íllihály  beszélget  Bognár  Bulcsúval1 


II.  rész.  Zenei  és  gondolati  önkifejezés  a  politika  szorításában 

Bognár  Bulcsu  (B.  B.):  A  korábban  elmondottakból  is  logikusan  következik,  hogy  Gyuri,  aki 
a  rendszerváltás  előtt  sem  rejtette  véka  alá  a  véleményét  (ennek  ékes  bizonyítéka  a  Hadas 
Miklós  által  a  nyolcvanas  évek  elején  készített  terjedelmes  interjú),2  milyen  körülmények 
között  alkothatott  a  kommunista  érában.  Ezzel  az  alapállással  nemhogy  az  aczéli  tűrt,  hanem 
inkább  a  tiltott  kategóriába  tartozott.  A  létező  szocializmusnak  minden  gesztusában  való 
tudatos  tagadásával  csak  az  ellehetetlenítéssel  vagy  a  parkolópályára  tolással  találkozhatott. 

Persze  itt  is  megvolt  a  rendszernek  a  maga  játéka.  Az  Aczélt  megelőző  időszakban  vi¬ 
szonylag  egyszerű  volt  a  képlet:  aki  nincsen  velünk,  az  ellenünk  van.  Ezeknek  az  alkotóknak 
akkor  minimális  volt  a  mozgástere.  A  hatvanas  évek  eleji,  sokat  emlegetett  Dália  presszós 
fellépések  is  csak  addig  éltek  és  létezhettek,  míg  egyszer  az  amerikai  nagykövet  le  nem  jött 
oda  muzsikálni  és  a  KISZ  KB  azonnal  be  nem  záratta  a  presszót  és  az  ilyen  típusú  zenei 
együttléteknek  a  lehetőségét  is  ellehetetlenítette.  De  az  aczéli  kultúrpolitikában  már  megvolt 
az  a  kettős  játék,  hogy  mindazokat  a  személyeket,  akik,  még  ha  nem  is  értenek  egyet,  de  nem 
vitatják  lényegien  a  rendszer  alapvetéseit,  azokat  megpróbálják  valamilyen  módon  beemelni 
az  állami  kultúrpolitikába.  Adódott  ez  a  rendszer  legitimációs  problémájából  is,  hiszen  az 
egész  Kádár-rendszer  gyakorlatilag  egy  politikai  puccsal  jött  létre,  annak  tehát  még  formá¬ 
lis  választások  sem  adnak  legitimitást,  mint  a  Rákosi-diktatúra  esetében.  Nincs  ilyen  legiti¬ 
mációja  a  Kádár-rendszernek,  úgyhogy  a  kultúrpolitikába  megpróbálnak  Németh  Lászlótól 
kezdve  Örkény  Istvánig  minden  fontos  alkotót  a  maguk  módján  valamennyire  bevonni. 

1  A  beszélgetésre  2016.  február  18-án  Budapesten,  Ráduly  Mihály  interjúsorozata  keretében  került  sor  annak  érde¬ 
kében,  hogy  e  dialógusok  alapján  átfogóbb  képet  kaphassunk  Szabados  György  zenei  és  emberi  világáról  azon  embe¬ 
rek  visszaemlékezésein  keresztül,  akik  hosszabb  ideig  ismerték  őt  mint  zenészt  és  embert.  Az  interjúsorozat  elérhető  az 
alábbi  címen:  http://györgy-szabados.com/the-world-of-georgy/raduly-mihaly-interjusorozata-magyarul/?lang=hu. 
Köszönjük  az  újraközlés  lehetőségét  Ráduly  Mihálynak  és  Rudolf  Krausnak. 

2  Hadas  Miklós:  Mélységinterjú.  Beszélgetés  Szabados  Györggyel.  In  Szabados  György:  írások  III.  Szombathely: 
B.  K.  L.  Kiadó,  26-125. 

Az  56-os  forradalomban  részt  vevő  értelmiséget  pedig  megpróbálják  rendbe  szedni,  de  azért 
mozgásteret  is  igyekeznek  biztosítani  nekik  a  rendszer  határain  belül. 

Úgy  látom,  hogy  ezek  a  nagy-  és  kultúrpolitikai  játszmák  határozták  meg  ezt  a  fél-  vagy 
teljesen  perifériás  helyzetet,  ahol  időnként  megengedtek  neki  bizonyos  lehetőségeket  egy-egy 
föllépés  vagy  lemez  formájában,  de  alapvetően  a  tiltás  kategóriája  jellemző  a  rendszernek 
Gyurihoz  fűződő  viszonyára.  Főképpen  érvényes  ez  az  új  gazdasági  mechanizmus  kénysze¬ 
rű  felszámolásának  az  időszakában.  Különösen  fájdalmas,  hogy  a  Szabados-együttes  egyik 
legtermékenyebb  időszaka  pont  a  brezsnyevi  keményvonalas  időkre  esik.  Úgy  gondolom, 
hogy  a  te  Gyurival  való  együttzenélésed,  a  Syriusnak,  meg  mindenkinek  a  sorsa  másképp 
alakul,  hogyha  a  60-as  évek  végén  elindított  gazdasági  reformokat  és  azt  a  fajta  nyitást  úgy 
’72-’73-ban  a  brezsnyevi  doktrína  nem  vágja  el.  (Ennek  közvetlen  előzménye  Brezsnyev  vá¬ 
ratlan  magyarországi  villámlátogatása  1972.  november  27-én.) 

A  Szovjetunióból  jött  új  posztsztálinista  politikának  a  következménye,  hogy  ’73-tól  újra 
a  keményvonalasok  kerülnek  túlsúlyba  és  minden  progresszív  kezdeményezést  lefejeznek. 
San  Sebastianba  is  csak  krimibe  illő  módon  tud  a  Szabados-együttes  kiutazni.  Valamelyik 
interjúban  Gyuri  elmeséli,3  hogy  föl  kellett  törni  a  minisztériumban  a  széfet,  hogy  a  meghí¬ 
vólevélhez  hozzájuthassanak.  Te  személyesen  megélted,  hogy  bent  ülnek  a  zenészek  már  a 
repülőgépben,  és  akkor  Gyurinak  még  a  vízumokat,  meg  nem  tudom  én,  mi  mindent  kell 
intéznie,  és  amikor  megvan  a  nagy  siker,  az  első  díj,  onnantól  kezdve  gyakorlatilag  a  70-es 
években  semmiféle  megszólalási  lehetőséget  nem  biztosítanak  az  együttes  számára.  Az  egyik 
legjobb  zenei  felállás  és  az  egyik  legizgalmasabb  Szabados-korszak  van  az  első  szárnypróbál¬ 
gatásoktól  kezdődően  elvágva.  Abból  adódóan  is,  hogy  Gyuri  konzekvensen  és  határozottan 
képviseli  ezt  a  világlátást,  ami  ennek  a  rendszernek  a  totális  tagadását  jelenti. 

Ráduly  Mihály  (R.  M.):  Egyet  is  értek  99%-ban.  Ami  számomra  fájó,  hogy  a  tiltott,  tűrt  vagy 
mindegy,  hogy  milyen  kategóriák  idején,  vagyis  a  rendszerváltás  előtt  mégis  több  megszólalási 
lehetősége  volt  Gyurinak,  mint  utána.  Ezt  te  mire  véled? 

B.  B.:  Én  úgy  tudom,  de  javíts  ki,  ha  rosszul  emlékszem,  hogy  a  San  Sebastian  után  gyakor¬ 
latilag  van  egy  6-7  éves  teljes  hallgatás. 

R.  M.:  Szünet.  Teljes  hallgatás.  Ez  igaz. 

B.  B.:  Teljes  szünet,  tehát  amikor  szárba  szökken  azt  a  fajta  sajátos  zene,  ami  unikum  világ¬ 
méretekben  is,  és  ami  világszínvonalú  produkció,  akkor  a  politikai  rezsim  ezt  elsöpri. 

R.  M.:  Közel  10  évvel  a  rendszerváltás  előtt,  amikor  Gyuri  munkássága  ismert,  sőt  népszerű  is 
volt,  készült  egy  kimutatás  a  legismertebb  jazz-zenészekről.  Kőszegi  Imre,  Pege  Aladár  mellett 
Gyuri  ott  volt  az  első  három-négy  között,  ami  nagy  szó,  mivel  nehezebben  befogadható  ze¬ 
nét  játszott.  Azt  hiszem,  akkor  többen  és  jobban  vágyódtak  a  szabadságra,  megérezvén  a  jazz 
vagy  Szabados  zenéjének  a  szabadság  utáni  vágyát.  Amikor  aztán  megkaptuk  az  úgynevezett 
szabadságot,  azzal  a  politika  sem  tudott  mit  kezdeni.  Mindenesetre  a  politikának,  amelynek 


3  Kobzos  Kiss  Tamás:  Hogy  a  teremtőhöz  méltó  legyen.  Beszélgetés  Szabados  György  zeneszerzővel,  2012  janu¬ 
árja  (interneten:  http://www.kortarsonline.hu/2012/01/hogy-a-teremtohoz-melto-legyen/7694). 

lelkesen  kellett  volna  üdvözítenie  Szabados  Györgyöt,  mint  a  magyarságnak  a  szószólóját,  nos, 
ez  a  politika  a  rendszerváltás  után  nem  értékeli  őt. 

B.  B.:  Én  korszakokat  látok.  Van  a  70-es  évekbeli  nagy  elfojtás  korszaka,  ami  nemcsak  a 
Syriuson,  nemcsak  a  Szabados -zenekaron,  hanem  mások  mellett  a  popzenészeken  is  végig¬ 
söpör.  Ez  az  az  időszak,  amikor  az  Illést  ellehetetlenítik,  amikor  a  Kexet  rendőri  atrocitások 
sorozata  számolja  fel.  (És  még  hosszan  lehetne  folytatni  a  sort.)  Ez  az  a  korszak,  amikor  a 
modern  progresszív  zenei,  képzőművészeti  kísérleteket  teszik  tönkre,  ekkor  érik  nagyon  ko¬ 
moly  atrocitások  a  képzőművészeket  is.  (A  Balatonboglári  Kápolnatárlatokhoz  köthető  neo- 
avantgárd  alkotók  rendőri  megrendszabályozása  esik  erre  a  korszakra.)  Ennek  a  brezsnyevi 
időszaknak  van  tehát  egy  kifutása,  ami  nagyjából  a  70-es  évek  végéig  tart,  és  ami  semmi 
lehetőséget  nem  kínál  Gyurinak  a  zenei  alkotásra.  Hogyha  ő  nem  lenne  tiszti  főorvos,  meg 
később  üzemorvos  egy  időszakban,  akkor  egzisztenciálisan  is  kiszolgáltatott  helyzetbe  került 
volna.  Az  ő  zsenialitását  mutatja,  hogy  ezek  a  parkolópályás  időszakok  a  zenei  építkezésének 
a  logikáját  nem  törik  meg,  csak  a  közös  alkotás  lehetőségét  lehetetlenítik  el.  Úgy  értelme¬ 
zem,  hogy  az  a  fajta  népszerűség  és  ismertség,  az  részint  adódik  a  korábbi  teljesítményekből. 
San  Sebastianból. . . 

R.  M.:  ...Az  esküvő  lemeznek  a  megjelenéséből  és  fogadtatásából. 

B.  B.:  Igen.  Az  esküvő  bői  is,  amit  ugyan  nem  tudom,  hogy  a  lemezvásárlóknak  milyen  aránya 
tudott  zeneileg  felfejteni. 

R.  M.:  Azt  sem  lehet  tudni,  hogy  mennyit  adtak  el  (nevet).  A  hivatalos  adatok  nem  mérvadók. 

B.  B.:  Igen,  de  mindenesetre  a  lemez  egy  kultikus,  rendszerellenes  darabbá  vált  (a  betiltott 
borítójával  együtt)  annak  ellenére  is,  hogy  nincsen  prózai  tartalma,  de  mindaz,  ami  ott  zene¬ 
ileg  megfogalmazódik,  az  nyílt  színi  tagadása  a  rendszernek.  A  lemez  megjelenésével,  a  San 
Sebastian-i  győzelemmel,  majd  az  együttes  elhallgattatással  meg  mindazzal,  ami  a  Syriusszal 
is  történik,  tehát  mindez  szerepet  játszik  abban,  hogy  legendává  válik  Szabados  zenéje  és 
ő  maga  is,  akiről  inkább  hallottunk,  minthogy  hallgatnánk.  Aztán  amikor  az  olajválság  és 
más  tényezők  miatt  változik  a  kultúrpolitika  és  megpróbál  kényszerűen  tágabb  teret  adni  az 
ellenzéknek,  akkor  már  nem  ezt  a  brezsnyevi  vonalat  viszi  tovább.  Az  értelmiségi  közegben 
ekkor  van  megítélésem  szerint  Gyuri  ismertségben  és  elismertségben  a  zeniten.  Hogy  ebben 
a  zenének  mennyi  szerepe  van,  vagy  magának  a  rendszerellenes  gesztusnak,  azt  nehéz  utólag 
rekonstruálni. 

R.  M.:  Szerintem  mindkettőnek  szerepe  van  ebben.  Ott  van  például  a  Kassák  Klub,  a  Kassák¬ 
kor,  ahol  nemcsak  Szabadosék  keddi  fellépései  voltak,  hanem  ezzel  párhuzamosan  más  törek¬ 
vések  is,  a  József  Attila-kötetek  megjelentetése,  meg  különböző  szamizdat  dolgoknak  a  kiadása. 
Látod,  az  is  megszűnt  a  rendszerváltás  után. 

B.  B.:  Igen.  Szerintem  ez  a  második  korszak,  amikor  a  tiltottból  átkerülnek  a  tűrt  kategó¬ 
riába.  Változik  a  nemzetközi  politika,  a  brezsnyevi  megoldás  sikertelen,  a  Szovjetunióban 
sem  különösen  sikeres,  pedig  ott  azért  sokkal  erősebben  lehetett  ezt  a  represszív  politikát 

folytatni,  de  ott  sem  működik,  és  be  kell  látniuk,  hogy  új  megoldásokra  van  szükség.  Akkor 
aztán  a  tűrt  kategóriába  sorolva,  mint  az  értelmiségi  szívfájdalmak  megjelenítőjeként,  persze 
rendőri  ellenőrzésekkel  és  besúgóhálózattal,  de  újra  koncertezhet.  (Ma  is  izgalmas  kérdés 
lenne,  kik  és  hogyan  működtek  ebben  közre.  Mindenféle  városi  legendák  vannak,  és  Gyuri 
is  mesélt  nekem  ezt-azt,  hogy  kik  és  miként  közvetíthették  az  információkat.  Nem  vagyok 
fölhatalmazva,  így  utólag  sem,  hogy  meséljek  erről.  Mindegy  is.)  Mindenesetre  egy  lefojtott 
világban  ez  működhetett,  és  bámulatosan  hatott  is  mindaz,  amit  képviseltek.  Grencsó  Pisti 
mesélte,  hogy  egy  80-as  évekbeli  koncert  előtt  pár  órával  még  ők  maguk  sem  tudták,  hogy 
hol  fognak  föllépni,  de  amikor  odaértek  a  helyszínre,  akkor  már  zsúfolásig  tele  volt  a  szín¬ 
házterem,  mert  azonnal  körbement  a  hír,  hogy  itt  valami  olyan  esemény  lesz,  amiben  mi 
magunkat  meghatározhatjuk,  akár  a  rendszer  logikájával  szemben  is. 

R.  M.:  Szerencsére  ennek  köszönhető  az  is,  hogy  nagyon  tekintélyes  mennyiségű  felvétel  maradt 
fenn  Gyuritól,  mert  a  koncertek  eseményszámba  mentek. 

B.  B.:  Igen.  Én  ezzel  magyarázom  ezt  a  csodálatra  méltó  nyitottságot  és  figyelmet,  ami  az  ő 
muzsikáját  fogadta  a  80-as  években.  Nagyon  érdekes  szociológiailag  elemezni  akár  a  korabe¬ 
li  videófelvételeket  is.  Például  1987-ben  készült  egy  felvétel  Gyuri  egyik  szóló-zongorakon¬ 
certjéről  az  akkori  Győri  Tanítóképző  Főiskolán,4  ahol  jól  látható  az  az  alapvető  hozzáállás 
és  attitűd  a  hallgatóság  részéről,  hogy  akármennyire  nincs  meg  hozzá  a  zenei  előképzettsége, 
hogy  megértse,  mi  történik  a  színpadon,  de  mégis  nagyon  intenzív  figyelem  és  nyitottság 
jellemzi  a  hallgatóságot.  Az  jön  át  a  korabeli  felvételekről,  hogy  érzik,  tudják,  hogy  itt  valami 
nagyszabású  dolog  történik,  hogy  itt  valami  olyasmi  dolgot  akarnak  nekik  elmondani,  ami 
őket  alapvetően  érinti,  és  megpróbálják  minden  idegszálukat  a  zene  irányába  fordítani,  hogy 
megtalálják  a  kapcsolódást.  Tehát  nem  az  az  alapállás,  hogy  mi  ez  a  kaotikus  összevisszaság. 

R.  M.:  Szerintem  a  kapcsolódás  érzelmi  felületen  történt,  tehát  nem  a  képzettségen  múlott. 
Meg  ha  eleve  arra  kellett  volna  felkészíteni  a  hallgatót,  hogy  miként  kell  viszonyulni  egy  olyan 
zenéhez,  ami  se  nem  jazz,  se  nem  klasszikus  zene,  se  nem  népzene,  akkor  ennek  biztos  tanács¬ 
talanság  lett  volna  az  eredménye.  Viszont  olyan  érzelmi  töltete  volt  a  zenének,  hogy  annak 
hatása  volt  a  közönségre. 

B.  B.:  Azt  hiszem,  még  ha  zenei  értelemben  a  közönség  nem  is  tudott  feltétlenül  tájékozódni, 
de  az  a  gesztus,  az  a  közlendő,  és  az  az  alapállás,  amit  Gyuri  és  aktuális  zenésztársai  muzsi¬ 
kálása  megjelenített,  az  nagy  erővel  hatott.  Ez  politikailag  arra  az  időszakra  esik,  amikor  a 
rendszer  egyre  inkább  legitimációs  válságba  került.  Van  egy  induló  legitimációs  válság  a  po¬ 
litikai  puccsal  való  hatalomszerzésből  adódóan,  amit  a  gulyáskommunizmus  azzal  igyekszik 
feloldani,  hogy  azért  mi  mégiscsak  a  legbarátságosabb  barakk  vagyunk.  Ez  csődöl  be  a  gaz¬ 
dasági  válsággal  a  nyolcvanas  évek  elejére.  Azt  nem  tudom,  hogy  szembenézés  történik-e, 
de  annak  belátásáról  vagy  érzékeléséről  biztosan  lehet  beszélni,  hogy  a  rendszer  számára  is  vi¬ 
lágossá  válik:  ezt  egyre  kevésbé  tudja  teljesíteni.  A  gazdasági  mutatók  lefelé  mennek,  problé¬ 
mák  vannak  a  foglalkoztatottságtól  kezdve  a  gazdasági  racionalitásig,  és  minden  egyébbel  is. 


4  http://xn--gyrgy-szabados-wpb.com/video/gyorgy-szabados-solo-live-in-gyor-hu-08-04-1987-lost- 
fragments-2-szabados-gyorgy-1987-mediawave. 

A  politikai  rendszer  pedig  reagál  a  megváltozott  helyzetre.  Ha  már  gazdasági  vonalon  nem 
sikerül  legitimálni  önmagát,  akkor  többek  között  az  ellenzéki  értelmiség  nagyobb  bevoná¬ 
sával,  a  nekik  tett  gesztusokkal  igyekszik  javítani  a  közhangulaton.  Nagyobb  teret  engednek 
tehát  ezeknek  a  tűrt  hangoknak.  Ez  kínál  lehetőséget  az  Adyton  lemezfelvételére,  és  innentől 
kezdve  végül  is  nem  egy  konspiráció  eredménye  az,  hogy  Szabados-koncert  lehessen,  hanem 
rajongókhoz  kötődően,  de  mégiscsak  újabb  és  újabb  koncertlehetőségek  vannak  a  művelő¬ 
dési  házak  átfogó  országos  hálózatában. 

No,  és  azzal  a  hittel  érünk  el  a  rendszerváltozáshoz,  hogy  majd  az  értelmiség  által  han¬ 
goztatott  értékek  lesznek  a  mérvadók,  és  alapvető  tájékozódási  ponttá  válhatnak  egy  szabad 
világban.  Erre  jön  a  nagy  meglepetés  mindenki  számára,  hogy  a  szabadság  ugyan  megva¬ 
lósul  a  politikai  szabadságjogok  tekintetében,  de  gazdasági  összeomlással  jár  együtt.  Innen¬ 
től  kezdve  pedig  az  egész  szabadságdiskurzus  nagyon  személyes  értelmiségi  kérdéssé  válik. 
A  társadalom  nagyobb  része  pedig  látványosan  kilép  ebből  a  beszédmódból,  és  immár  nem 
lesz  számukra  fontos  tájékozódási  pont  az  önkifejezés  korábbi  formája.  Meglátásom  szerint 
ez  eredményezi  azt  a  légüres  teret,  amelyet  az  alkotó  művész  megél  a  90-es  évek  elején,  és 
különös  tekintettel  az  olyan  alkotó  művész,  aki  ennyire  komplex  dolgot  hoz  létre,  és  akinek 
a  muzsikája  szélesebb  előzetes  ismereteket  és  nagyfokú  nyitottságot  kíván. 

R.  M.:  Igen,  de  nem  is  csak  az,  hogy  nincs  rá  szükség,  az  nem  magyarázza  meg.  De  nem  is  volt 
rá  igényi  Megtörtént  az  úgynevezett  rendszerváltás,  mely  által  kaptunk  egyfajta  szabadságot, 
de  ez  rögtön  azzal  a  degenerációval  párosult,  amely  elvitte  az  egész  társadalom  érdeklődését  az 
anyagiak  felé.  Kevesebb  igény  volt  a  szellemi  dolgokra.  Azt  tapasztaltam  meg,  hogy  a  kommu¬ 
nizmus  alatt  legalább  a  fiatalok,  az  egyetemi  fiatalság  körében  volt  igény  erre.  Azért  szerettek 
minket,  mert  mást  hallottak,  mint  ami  a  rádióból  jött  vagy  sugározták,  vagy  a  népszerű  csator¬ 
nákon  megengedett  volt.  Érezték,  tudták  és  úgy  is  hallgatták,  hogy  ez  más.  így  aztán  részeseivé 
váltak  annak  a  másságnak. 

B.  B.:  Egyetértek  abban,  hogy  ez  a  fajta  érdeklődés  pár  éves  rövid  átmenet  után  jórészt  meg¬ 
szűnik.  Teljesen  érthető,  hogy  ezt  az  alkotók  nagyon  nehezen  élték  meg.  De  a  jelenségeket 
történeti  perspektívából  szemlélve  azt  kell  hogy  mondjam,  hogy  az  a  fajta  sajátos  helyzet  volt 
különleges  és  magyarázatra  szoruló,  amit  a  70-es,  80-as  évek  zenészei  megéltek.  Az  a  felfo¬ 
kozott  figyelem  volt  különös  és  atipikus,  amikor  azok  is  érdeklődést  és  nyitottságot  mutattak 
ezen  zenei  törekvések  iránt,  akiknek  mondjuk  nem  volt  meg  a  zenei  affinitásuk,  érdeklődé¬ 
sük,  csak  érezték,  hogy  itt  valami  nagyon  fontos  dolog  történik  a  máskülönben  szűk  és  szür¬ 
ke  világban,  ahol  zömében  csak  sablonos  és  felülről  irányított  impulzusokkal  találkozhattak. 
Ehhez  a  korszakhoz  képest  a  rendszerváltás  után  sokkal  többneműbb  világ  kezd  kibontakoz¬ 
ni,  amely  nagy  erővel  hozza  magával  a  gazdasági  versenyt  és  az  anyagi  sikeresség  felfokozott 
akarását  is  a  négy  évtized  hiteltelen  egyenlőségi  ideológiája  után.  Nem  csoda  tehát,  hogy  a 
sokféle,  de  a  zömében  kevesebb  szellemi  erőfeszítést  kívánó  kínálat  és  a  gazdasági  verseny 
hatásának  eredményeképpen  egyre  inkább  viszonylagosabbá  válnak  ezek  a  dolgok.  Aztán 
jelen  van  ekkor  még  az  az  illúzió  is,  hogy  a  politikai  szabadság  magával  hozza  mindazt,  amit 
a  nyugati  világ  megjelenített,  és  az  egész  társadalomnak  fájdalmasan  kell  megélnie,  hogy  a 
szabadság  önmagában  semmi  garanciát  nem  ad  erre. 

R.  M.:  Igen,  ez  megint  csak  téveszmékre  épült  átmenet  volt. 

B.  B.:  Abszolút  téveszmék.  Arról  nem  is  beszélve,  hogy  a  politikai  szabadság  megvalósu¬ 
lásával  párhuzamosan  a  létező  szocializmusban  tudatos  kultúrpolitikával  távol  tartott  tö¬ 
megkultúra  is  az  emberek  nyakába  szakad.  A  létező  szocializmus  kultúrpolitikájának  sok 
árnyoldalán  túl  az  azért  alapvető  kérdés  volt  a  70-es,  80-as  években,  hogy  a  Dallas  sorozat 
és  az  ehhez  hasonló  színvonalú  műsorok  ugyanúgy  tiltottak  voltak,  mint  a  magas  művészet 
ellenzéki  hangokat  is  megjelenítő  alkotásai. 

R.  M.:  Más-más  előjellel  ugyan. 

B.  B.:  Igen,  más-más  előjellel,  de  a  nyugati  és  szűkebben  amerikai  kommersz  kultúra  ekkor 
szakad  az  emberek  nyakába,  ráadásul  egy  súlyos  anyagi  mélyrepülés  és  létbizonytalanság 
időszakában.  Ebben  a  léthelyzetben  és  egy  ilyen  kínálati  struktúrában  mindig  sokkal  való¬ 
színűbb,  hogy  az  emberek  a  könnyebb  ellenállás  irányába  mennek  el.  Kevesebb  a  nyitottság 
arra,  hogy  ugyanazzal  a  figyelemmel  és  erőfeszítéssel  odaüljenek  egy  Szabados-koncertre, 
miként  ezt  a  rendszerváltás  előtti  tanítóképző  főiskolás  felvételen  láttuk,  ahol  még  meg  akar¬ 
ják  érteni  a  nagy  művészetet,  mert  azt  gondolják,  hogy  ezáltal  fogják  megérteni  a  világot 
és  önmagukat  is.  Ez  a  tájékozódás  ugyan  nem  szűnik  meg,  de  sokkal  kisebb  körben  marad 
az  emberek  sajátja.  A  korábban  a  progresszív  kultúrára  nyitottnak  mutatkozók  jelentősebb 
része  immár  az  új  világban  akar  sikeres  lenni,  és  ehhez  már  nem  a  szellemi  erőfeszítéseket 
kívánó  művészeti  alkotásokon  keresztül  vezet  az  út.  Ez  a  társadalmi  változás  aztán  a  prog¬ 
resszív  kísérletek  nimbuszát  is  aláássa.  Nem  lesz  már  iránymutató  a  közvélemény  számára, 
így  aztán  az  összes  progresszív  kísérlet  ennek  az  átalakulásnak  a  vesztese  lett. 

Azt  hiszem,  Gyuri  nagyon  világosan  érzékelte  ezt  a  változást.  Ő  a  helyzetet  életfilozófiája 
mentén  értelmezte.  A  kérdés  az  volt  az  ő  perspektívájából,  hogy  visszatérünk- e,  megkeres- 
sük-e  a  fogódzókat  az  autentikus  léthez,  és  olyan  közösségi  világot  hozunk-e  létre,  amely 
nem  a  modernitás  rendszerszerű  racionalitásának  logikájából  szerveződik.  Érzékelte  azon¬ 
ban  azoknak  az  erőknek  a  fölülkerekedését,  amelyek  fokozottan  a  kommersz  kultúra  fo¬ 
gyasztásának  logikájába  vitték  az  embereket.  Ne  feledjük  el,  hogy  a  korabeli  politikai  elit 
a  liberális  piacgazdaság  modelljét  magától  értetődően  fogadta  el.  Még  az  Antall-kormány 
gazdasági  minisztere  is  ezt  képviselte,  a  baloldali  ellenzék  részéről  meg  nem  is  volt  kérdés, 
hogy  lehetne-e  akár  más  utat  is  választani.  Az  is  világosan  látszott,  hogy  mindaz,  ami  ekkor 
eluralta  a  közbeszédet  és  a  közéletet,  és  ami  kijelölte  a  kultúrához  és  a  zenei  kultúrához  fű¬ 
ződő  viszonyt,  az  totálisan  szemben  állt  mindazzal,  amit  Gyuri  képviselt.  Gyuri,  aki  a  maga 
autonóm  módján  a  világlátása  mentén  kereste  a  kapcsolatot  a  politikával,  még  inkább  disz- 
kvalifikálódott  azáltal,  hogy  a  rendszerszerű  szerveződés  lovagjai  számára  az  autentikussá- 
gával,  a  szakralitás  iránti  elköteleződésével  retrográd  alakká,  valami  hagymázas  elképzelése¬ 
ket  gyártó,  egy  egykori  aranykort  középpontba  állító  furcsa  figurává  vált.  Akit  nyilvánvalóan 
politikailag  is  parkolópályára  kell  tenni. 

R.  M.:  A  kommunizmus  alatt,  tehát  a  rendszerváltás  előtti  időszakban  Gyuri  félre  lett  állítva. 
Ez  sokkal  jobban  érthető  a  számomra,  minthogy  az  utána  következő  időszakban  is  ez  történik. 
Hacsak  nem  arról  van  szó,  hogy  a  magyarság  képviselete,  a  magyarságtudata  miatt  megint 
tudatosan  lett  a  háttérbe  szorítva. 


14 


replika 


B.  B.:  Ez  az  újfajta  gazdasági,  politikai  elit  teljesen  explicit  módon,  tudatosan  szorítja  háttér¬ 
be  a  Gyuri  által  képviselt  világértelmezést,  hiszen  ők  azt  kínálják  föl  a  rendszerváltás  logiká¬ 
jában,  hogy  a  liberális  piacgazdaság  fogja  megmenteni  ezt  a  régiót. . . 

R.  M.:  Ami  eldönt  önmagában  minden  mást.  Az  érdeklődést,  mire  van  igény,  kereslet,  mi  az 
eladható,  mi  nem  eladható. 

B.  B.:  Igen.  A  neoliberális  közgazdaságtan  szerint  van  egy  nehéz  átmenet,  amit  át  kell  vészel¬ 
ni,  de  utána  a  dolgok  a  helyükre  fognak  kerülni.  Azóta  bebizonyosodott  ennek  a  programnak 
a  sikertelensége,  de  Gyuri  alkotómunkásságának  az  utolsó  két  évtizedét  ez  a  korszak  jelölte 
ki,  amelyben  ő  nyilván  nem  tudott  komfortosan  mozogni,  s  amely  legalább  olyan  ellensé¬ 
gesen  viszonyult  Gyuri  egész  tevékenységéhez,  mint  a  kommunisták  a  rendszerváltás  előtti 
időszakban,  miközben  az  a  fajta  nagy  érdeklődés,  az  a  fölfokozott  kíváncsiság,  ami  a  70-es, 
80-as  évek  sajátos  közegében  megvolt,  pár  év  leforgása  alatt  megszűnt.  Nem  véletlen,  hogy 
ebben  az  időszakban  az  ő  zenészi  működése  elsősorban  a  szólókoncertekre  korlátozódik. 

A  politika  nyomása  más  tekintetben  is  megnyilvánult.  A  baloldali  kormányzatok  részé¬ 
ről  olyan  kultúrpolitikai  koncepció  fogalmazódott  meg  a  jazz  állami  támogatásában,  amely 
alapvetően  tagadta  mindazt,  amit  Gyuri  megjelenített.  Ennek  két  formája  volt.  Egyrészt  a 
jazz-zenét  célzó  támogatások  az  amerikai  minták  alapján  dolgozó  zenéket  szubvencionálták, 
ami  önmagában  eltávolította  a  magyar  jazz-zenét  ettől  az  egész  parlando-rubato  metaforával 
kifejezett  zenétől.  A  koncepció  másik  elemeként  pedig  a  magyar  jazz  népi  gyökerű  irány¬ 
zataival  szemben  a  cigány  folklórt  támogatták.  A  90-es  évek  második  felében  és  a  2000-es 
években  teljesen  kidolgozott  kultúrpolitika  volt,  amely  a  Babosékat,  a  Szakcsiékat  („Szakcsi” 
Lakatos  Béla)  meg  Kathy  Horváth  Lajosékat  arra  ösztökélte,  hogy  ilyen  típusú  zenei  produk¬ 
ciókat  hozzanak  létre. 

R.  M.:  Azt  hiszem,  ez  párhuzamosan  ment,  mert  az  az  ő  ötletük  volt,  hogy  így  játsszanak. 
A  „Szakcsi”  kezdte  el  ezt,  a  Babos  csinálta  talán  a  legjobb  lemezt  ebből  a  roma  folklór  vagy 
világzene,  vagy  mindegy,  hogy  minek  nevezed  zenei  irányzatban. 

B.  B.:  Igen,  volt  fogadókészség  erre  a  zenészek  részéről  is.  De  ez  tudatos  kultúrpolitika  volt, 
hogy  úgy  jelenítsük  meg  a  mi  sajátszerűségünket,  hogy  a  bartóki  „tiszta  forrást”  népi  hagyo¬ 
mányt  kimetsszük  ebből.  Egyébként  ezt  a  szándékot  Gyuri  nagyon  világosan  érzékelte.  Nem 
tudom,  hogy  maguk  a  zenészek  mennyire  mesélték  el,  de  Kathy  Horváth  Lajos  meg  mások 
is  kaptak  ilyen  fölkéréseket,  aztán  most  utólag  vagy  emlékeznek  rá,  vagy  nem.  De  ők  megke¬ 
resték  egyébként  Gyurit,  hogy  vegyen  részt  ebben  a  dologban. 

R.  M.:  Erről  nem  hallottam  soha.  Mit  tudsz  erről?  Mondjuk,  a  Lajos  részéről  érthető  az  ő  ko¬ 
rábbi  együttműködésük  alapján. 

B.  B.:  így  van.  És  Gyuri  ezeket  a  megkereséseket  a  politikai,  hogy  mondjam. . . 

R.  M.:  Körök. 

B.  B.:  ...körök  okán  mindig  következetesen  elutasította.  Ezt  azért  tudom  ilyen  pontosan, 
mert  egyszer  hallottam  Kathy  Horváth  Lajosnak  Lőrinszky  Attilával  egy  közös  koncertjét, 
amelynek  zenei  anyagából  ebbe  a  sorozatba  illeszkedve  lemez  is  született.  A  részt  vevő  zené¬ 
szek  kvalitásához  mérten  én  ezt  nagyon  gyenge  produkciónak  találtam.  Fölhívtam  Gyurit, 
elmeséltem,  hogy  milyen  benyomásaim  voltak  a  koncertről,  és  megkérdeztem,  hogy  miért 
nem  játszik  Lalival  együtt.  Annyira  magától  értetődő  lenne,  hiszen  elemi  szinten  értik  egy¬ 
mást  zeneileg.  Semmi  akadályát  nem  láttam  annak,  hogy  ahogy  az,  ami  ’73  és  ’7 8  között 
működött,  az  működhessen  továbbra  is.  Gyuri  azonban  nagyon  világossá  tette,  hogy  ő  ebben 
a  játékban  nem  kíván  részt  venni,  különösképpen  nem  dísztökként.  Átlátta  ugyanis  azt  a  rég¬ 
ről  működtetett  politikai  gyakorlatot,  amely  egy-egy  körön  kívüli  személlyel  igyekezett  legi¬ 
timálni  saját,  éppen  a  körön  kívüliekkel  szemben  megfogalmazott  politikáját.  Nem  érdekelte 
az  sem,  hogy  volt  akkor  ennek  a  zenének  keletje  a  közönség  részéről  is.  Ekkor  még  előtte 
vagyunk  A  szépség  szíve  lemeznek,  amit  Mákóval  csinált.  Erről  -  így  most  hangosan  gondol¬ 
kodva  -  egyébként  el  tudom  képzelni,  hogy  a  megkeresések  után,  amelyek  nagyon  forszíroz¬ 
ták  a  duójátékot,  kapóra  jött  Gyurinak  Mákó  Miki  ötlete,  hogy  csináljanak  egy  duólemezt. 
Ez  Gyuri  elbeszélése  alapján  úgy  jött  létre,  hogy  Mákó  Miki  fölhívta  őt  és  azt  mondta,  hogy 
„Gyuri,  csináljunk  már  valamit,  mert  megőrülök  ebben  a  tespedésben!”. 

R.  M.:  Tehát  ez  nem  Gyuri  kezdeményezése  volt. 

B.  B.:  Nem.  Egyszerűen  leültek,  hogy  együtt  muzsikáljanak,  és  megnézzék,  hogy  ebből  a 
közös  improvizációból  mi  születik  meg.  Gyuri  maga  is  meglepődött,  hogy  Mákó  Miki,  akit 
ő  azért  nem  tartott  a  zenekara  legkvalitásosabb  szólistájának,  mennyire  egyenrangú  part¬ 
nerként  tudott  ebben  a  duóprodukcióban  részt  venni,  hogy  mennyire  megemelte  őt  a  közös 
játék  lehetősége,  és  az,  hogy  egy  alkotás  nélküli  időszak  után  végre  valami  izgalmas  zenei 
kísérletnek  lehet  a  részese.  Szóval  teljes  magától  értetődéssel  inkább  ezt  választotta  az  álla¬ 
milag  finanszírozott  produkciók  helyett. 

R.  M.:  Ez  következik  az  ő  emberi  alapállásából  meg  a  politikában  való  csalódottságából.  Tulaj¬ 
donképpen  nem  is  tudom  a  különbséget  az  akkori  alapító  pártok  között.  De  azt  többen  mond¬ 
ták,  hogy  hamar  kiábrándult  a  politikából.  Utána  nem  is  vett  részt  politikai  csoportosulásokban. 

B.  B.:  Pártpolitikai  csoportosulásokban  nem  vett  részt,  de  a  népies-urbánus  mezőnyben  az 
ő  pozíciója  teljesen  egyértelműen  a  népies  oldalhoz  kötődött,  ami  a  magyar  politikai  párt¬ 
struktúrában  a  jobboldali  pártokhoz,  az  MDF-hez  (Magyar  Demokrata  Fórum)  és  a  későbbi 
Fideszhez  (Fiatal  Demokraták  Szövetsége)  való  kötődést  jelentett.  Mindenesetre  az  ő  mo¬ 
rális  integritásából  adódóan  egyértelmű  volt,  hogy  nem  fog  állami  megrendelésre  dolgozni, 
kivált  akkor  nem,  ha  annak  szándéka  teljesen  ellentétes  az  ő  filozófiájával. 

Ő  holisztikusán,  a  teljesség  szempontjából  szemlélte  a  jelenségeket,  tehát  nem  azzal  fog¬ 
lalkozott,  hogy  egy  ilyen  típusú  zenei  együttműködés  az  ő  zenészi,  zeneszerzői  nimbuszát 
emeli  vagy  nem  emeli.  Nem  érdekelte,  hogy  ez  anyagilag  mit  hozhat  a  konyhára,  hanem  ő 
a  személy,  az  egyén  vonatkozásában,  a  közösség  által  létrehozott  és  létet  adott  egyén  vonat¬ 
kozásában  is  az  „egész”-ség  viszonyában  tájékozódott.  Nagyon  erősen  meghatározta  ez  a 
morális  döntéseit.  Ez  pedig  kizárta  számára  az  ilyen  együttműködés  lehetőségét. 

Egyébként  ő  nemcsak  a  mögöttes  politikai  szándékokat  látta  át,  hanem  morális  vonat¬ 
kozásban  nagyon  szigorú  volt  a  muzsikusokkal  szemben  is.  Ha  az  illető  muzsikus  morális 
integritását  bármely  cselekedet  kétségbe  vonta,  az  is  elzárta  a  közös  muzsikálást.  Név  nélkül 
hadd  mondjak  egy  példát  erre.  Ha  megtudta,  hogy  az  adott  zenész,  akit  egyébként  kiváló 
muzsikusnak  tartott,  és  akivel  esetleg  remekül  tudott  volna  együttműködni,  mondjuk  hege¬ 
dűhamisításból  tett  szert  plusz  bevételekre,  akkor  onnantól  kezdve  nem  volt  hajlandó  együtt 
játszani  vele.  Akármennyire  tudtak  volna  együtt  zenélni.  Én  ebben  némi  vaskalaposságot 
érzékeltem,  mert  nagyon  kevés  olyan  muzsikus  volt,  akivel  ennyire  együtt  tudtak  rezdülni, 
és  akivel  a  közös  játék  ennyire  magától  értetődő  lett  volna.  De  nagyon  világosan  megmond¬ 
ta,  hogy  aki  hegedűt  hamisít,  azzal  ő  nem  játszik  együtt. 

R.  M.:  Igen,  bámulatos  emberi  tartása  volt  Gyurinak,  és  olyan  világnézete,  világlátása  és  kö¬ 
vetkezetessége,  amit  elsősorban  a  zenében,  ami  a  számunkra  legfontosabb,  meg  is  valósított. 

B.  B.:  Igen.  Szóval  ebben  nagyon  határozott  volt.  Ez  mindabból  következik,  amiről  már  a 
beszélgetés  elején  beszéltem:  a  zene  elsősorban  eszköz  volt  a  számára.  Ő  nem  az  a  típusú 
zenész  vagy  alkotóművész  volt,  aki  a  zenére,  mint  valami  különleges  dologra  gondolt  volna. 

R.  M.:  Ez  szóba  jött  a  korábbi  interjúkban  is.  Egy  helyen  úgy  fogalmaztam,  hogy  Gyuri  számá¬ 
ra  a  zene  csak  egy  eszköz  volt,  a  szellemi  energiáinak  egyfajta  vetülete. 

B.  B.:  Igen.  Fontosabb  volt  megmutatni  azt  a  világlátást,  megjeleníteni  azt  a  létmódot.  Ebből 
a  szempontból  persze  kitüntetett  volt  a  zene  az  ő  számára,  mert  ő  leginkább  a  zenén  keresz¬ 
tül  tudott  kommunikálni.  írt  egyébként  érdekes  gondolati  verseket  is. 

R.  M.:  Nyilvánvalóan  a  zenén  keresztül  lett  a  legismertebb. 

B.  B.:  Igen,  és  a  zenén  keresztül  tudta  legjobban  kifejezni  magát. 

R.  M.:  Holott,  olvastam  tőle,  hogy  ő  elsősorban  költőnek  mondta  magát.  Ezt  már  kérdeztem 
egypár  eddigi  alanyomtól,  de  senki  sem  hallott  róla. 

B.  B.:  Emlékszem  ezekre  az  interjúkra.  Ugyan  folyamatosan  írt,  de  a  versek  jórészt  abban  az 
időszakban  születtek,  amikor  teljes  szilenciumra  volt  ítélve,  tehát  amikor  az  önkifejezésnek 
semmi  zenei  formájára  nem  volt  lehetősége.  Akkor  ő  tájékozódott  az  irodalmi  körök  felé  is, 
hogy  mennyire  nyitottak  ezekre  a  versekre,  vagy  mennyire  találják  érdekesnek.  Nem  emlék¬ 
szem,  hogy  az  interjúkban  említi-e  vagy  sem,  de  mások  mellett  Pilinszkynek  adja  oda  a  verseit. 

R.  M.:  Igen,  ezt  akartam  tőled  kérdezni.  Ezt  nem  ő  mondta,  hanem  valaki  más  mesélte,  hogy 
ismerte  Pilinszkyt.  Oda  is  adott  neki  egy-két  verset,  meg  másoknak  is. 

B.  B.:  Másoknak  is.  De  Pilinszkynek  odaadta  az  összes  versét,  és  Pilinszky  elveszti  őket. 

R.  M.:  Hogy  mi? 

B.  B.:  Elveszti  a  verseket. 


R.  M.:  Igen ? 

B.  B.:  Igen.  Gyuri  ezt  sorsszerűnek  érezte.  Pilinszky  egyébként  dicsérte  a  verseket.  Ameny- 
nyire  meg  tudom  ítélni,  ezek  az  írások  izgalmas  gondolati  versek,  amelyek  egy  mélyen  gon¬ 
dolkodó  ember  világlátását  tükrözik,  de  nem  Pilinszky- szintű  vagy  nyelvi  megformáltságú 
költemények.  Jól  visszaadják  és  kiegészítik  azt  a  világot,  amit  Gyuri  a  prózáiban  is,  de  leg¬ 
inkább  a  zenéjében  megjelenített,  de  nem  volt  egy  alanyi  költő,  azt  hiszem.  Mindenesetre 
Gyuri  sorsszerűnek  tekintette  a  versek  elvesztését.  Ő  egyébként,  ha  nem  is  fatalista  módon, 
de  a  sors  útmutatásait  igencsak  komolyan  vette  akár  testi  problémái,  betegségei  kapcsán  is. 
A  holisztikus  szemléletének  megfelelően  a  testi  jeleket  valamiféle  belső  lelki  rezdülésnek  a 
lecsapódásaiként,  vagy  egy  a  külvilágból  jövő  hatás  következményének  tekintette,  amire  fel 
kell  figyelnünk.  A  versek  elvesztése  számára  azt  a  jelentés  hordozta,  hogy  újra  oda  kell  for¬ 
dulni  azokhoz  a  zenei  kifejezőeszközökhöz,  amelyek  igazán  az  övéi. 

R.  M.:  Már  csak  a  halála  után  jutott  eszembe,  de  az  én  emberi  tapasztalataim  is  azt  erősítik 
meg,  hogy  soha  nem  volt  csalódott,  vagy  nem  panaszkodott.  Se  a  betegségére,  se  arra,  hogy 
nem  kapta  meg  azt  az  elismerést,  amelyet  sokak  szerint  megérdemelt  volna.  Mindig  egyfajta 
optimizmussal  nézett  előre  a  következő  dologra,  amelyet  éppen  meg  akart  valósítani.  Legyen  ez 
1981-ben,  az  első  alkalommal,  miután  visszajöttem,  vagy  2001-ben,  amikor  először  hallottam 
a  betegségéről,  amellyel  akkor  már  10  éve  küzdött,  vagy  a  halála  előtti  évben  is.  És  ez  felölelt 
több  mint  két  évtizedet. 

B.  B.:  Valószínűleg  ez  az  optimizmus  abból  táplálkozott,  hogy  számára  magától  értetődő 
volt,  hogy  a  nyugati  racionalitás  világa  a  végét  járja,  és  meg  volt  győződve  arról,  hogy  az 
általa  hittel  képviselt  világlátás  előbb-utóbb  győzedelmeskedni  fog. 

R.  M.:  Szerintem  ez  szoros  párhuzamban  van  azzal,  hogy  ő  hívő  ember  volt  és  keresztény. 

B.  B.:  Feltétlenül.  De  az  ő  vallásossága  ugyanúgy  táplálkozott  a  keleti  filozófiákból.  Beszélge¬ 
téseinkben  egyébként  Lao-ce  Tao  Te  Kingje  sokkal  többször  előfordult,  mint  a  kereszténység. 
Ebből  adódóan  számomra  meglepő  is  volt,  amikor  erre  a  beszélgetésre  készülve  elolvastam 
a  vele  készült  interjúkat,  hogy  ezekben  Gyuri  a  kereszténységhez  és  a  jézusi  tanításokhoz  fű¬ 
ződő  kapcsolatát  hangsúlyozta.  Ebben  szerepet  játszhat  az  is,  hogy  a  kereszténység  vállalása 
a  70-es,  80-as  években  a  morális  tartáson  túl  mindannak  az  elutasítását  is  kifejezte,  amit  a 
létező  szocializmus  megjelenített. 

Másfelől  úgy  gondolom,  hogy  Gyuri  az  általa  hangsúlyozott  autentikus  lét  lehetőségét 
egyre  kevésbé  tudta  a  nyugati  világhoz  kötni.  Ha  jól  értem  a  beszélgetéseinkből,  a  rend¬ 
szerváltás  kudarcainak  számára  az  volt  a  tapasztalata,  hogy  mintha  a  Nyugat  egyre  inkább 
elvesztette  volna  a  képességét  arra,  hogy  mindezeket  a  dolgokat,  amelyeket  a  felvilágosodás 
ideológiája  elindított,  vissza  tudja  fordítani  az  autentikus  lét  világába.  Egyre  inkább  kereste 
ezért  a  tájékozódási  pontokat  kelet  felé.  Nagyon  érdekes,  hogyha  megnézed  az  ebben  az 
időszakban  készült  szóló-zongoradarabokat,  a  gagakura  és  egyéb  távol-keleti  archaikus  ze- 

nei  megoldások  explicit  módon  megjelennek  a  zenéjében,  legnyilvánvalóbban  talán  A  szent 
főnixmadár  dürrögéseinek  a  végén. 

R.  M.:  Az  nyilvánvaló,  hogy  a  kereszténység  számára  nem  dogmatikai  értelemben  volt  fon¬ 
tos.  Az  ő  nyitottságát  mutatja,  hogy  a  keleti  filozófiák  iránt  is  érdeklődött.  Viszont  van  egy 
számomra  zavaró  tényező,  amellyel  valójában  nem  tudok  mit  kezdeni,  hogy  szerintem  a  sá¬ 
mánizmus  összeférhetetlen  a  kereszténységgel  vagy  a  keresztény  gondolattal.  Még  akkor  is,  ha 
őstengerként  fogjuk  föl  a  zenét  és  miután  a  zene  keletről  jött  és  a  keleti  határnak  Magyarország 
az  utolsó  bástyája. 

B.  B.:  Én  úgy  látom,  hogy  az  egész  világlátásába  szervesen  beleillik  a  sámán  metaforikus  sze¬ 
repének  az  elfogadása.  Tehát  hogy  a  sámán  a  közvetítő  a  földi  és  az  égi  világ  között. 

R.  M.:  Igen,  gondoltam  hasonlóra  ezt  megelőzően,  de  a  te  megfogalmazásodat,  hogy  „közvetítő 
a  földi  és  az  égi  világ  között”,  helyénvalónak  tartom.  Ilyen  értelemben  már  beleillik  Gyuri  vi¬ 
láglátásába,  valamint  abba  is,  ahogy  saját  magára  tekintett. 

B.  B.:  A  sámán  az  a  személy,  aki  közvetíteni  tud  az  isteni  és  az  emberi  szféra  között.  Bizonyos 
értelemben  a  zene  funkciója  is  valami  efféle  volt  az  archaikus  társadalmakban.  Ez  bizonyo¬ 
san  iránytű  volt  Gyuri  számára  is.  Több  zenei  példát  is  lehet  erre  hozni.  Gondoljunk  csak  a 
Roscoe  Mitchell  közreműködésével  fölvett  anyagra,  a  Jelenésre  ( Relevation ,  1998).  Ez  a  da¬ 
rab  egy  fohász  az  istenhez  a  kapcsolatkeresés  és  kapcsolattartás  szándékával.  Azzal  a  céllal, 
hogy  a  mi  kis  véges,  esendő  emberi  világunk  megmártózzon  a  transzcendens  teljességében. 
A  sámán  pedig  azokat  a  szertartásokat  végzi,  amelyek  lehetővé  teszi  ezt  a  kapcsolatfelvételt. 
A  Jelenés  sámánisztikus  énekében  ez  van  szerintem  zeneileg  megjelenítve. 

R.  M.:  Ez  így  van.  De  a  szakralitás  és  a  sámán  számomra  mégiscsak  két  különböző  dolog. 

B.  B.:  A  szakrális  mindazokat  a  tevékenységeket  magába  foglalja,  ami  az  istenit,  a  transz¬ 
cendenst  igyekszik  megszólítani,  a  sámán  pedig  ennek  a  kapcsolatkeresésnek  a  közvetítője. 
Különösképpen  abban  az  őszenei,  tradicionális  világban,  amelyet  Gyuri  zeneileg  is  ki  akart 
fejezni.  A  távol-keleti,  belső-mongol  ősi  zenékben  a  sámán  közvetítő  szerepe  mindenhol 
erősen  jelen  van,  és  ne  felejtsük  el,  hogy  a  magyar  népzene  kereszténység  előtti  hagyomá¬ 
nyában  is. 

R.  M.:  Azzal  magyarázható,  igen.  A  népballadáktól  kezdve... 

B.  B.:  így  van.  A  népballadáktól  kezdve.  A  Jelenés  megírásának  apropóját  a  Szent  István-i 
államalapítás  adja.  A  Jelenés,  a  rendszerváltás  utáni  időszak  nagy  zenekari  kompozíci¬ 
ója  a  Szent  István-i  időszakra  utal  vissza.  Én  úgy  értelmezem,  hogy  Gyuri  a  Jelenésben  a 
sámánisztikus  muzsikával  fejezi  ki  a  kapcsolatkeresést  azzal  az  ősi  világgal,  amely  a  jelent 
is  megtermékenyítheti.  Az  üzenete  eléggé  nyilvánvaló  a  számomra:  a  korabeli  közvélemény 
beszédmódjával  szemben  nem  az  egyházi  iskolák  elutasításáról  kell  beszélni,  nem  a  piaci 
racionalitás  alapján  kell  vizsgálni,  hogy  most  akkor  mi  értékes  és  mi  nem,  hanem  egészen 

más  irányt  kell  vennie  a  gondolkodásnak.  Vissza  kell  menni  a  szakralitáshoz,  és  nekünk  kell 
regölni,  hogy  ezt  a  képességet,  ezt  az  irányultságot  benned  és  mindenkiben,  a  közösség  min¬ 
den  tagjában  föl  tudjuk  ébreszteni.  Szóval  szerintem  a  sámánisztikus  hagyomány  teljesen 
konzekvensen  kapcsolódik  az  egész  világlátásához. 

A  Jelenést  azért  érzem  e  tekintetben  különösen  fontosnak,  mert  itt  a  sámánisztikus  ha¬ 
gyomány  összekapcsolódik  a  jézusi  üzenettel  is.  A  jézusi  alapállás  Gyuri  számára  mindig 
nagyon  fontosnak  tekintett  pozitív  gesztust  fejezi  ki:  nem  a  tagadás  tagadását,  hanem  az 
állítást  kell  megfogalmazni.  Az  odafordulást,  a  másikkal  való  kapcsolatkeresést.  A  másikban 
és  bennem  lévő  minden  kisszerűség  ellenére  bizalommal  kell  fordulni  a  másikhoz. 

Szóval  én  merném  mondani,  hogy  ez  a  két  dolog  kiegészíti  egymást.  Jézus  az,  aki  az  örök 
emberi,  a  szépre,  a  jóra,  a  szeretetre  irányuló  alapállásával  túllépett  a  farizeusok  jót  és  rosszat 
méricskélő  kisszerűségén.  Ez  alapvetően  volt  lényeges  Gyuri  számára.  Vagyis  hogy  nincs  az 
a  világégés,  nincs  az  56-os  forradalom  ama  eltiprása,  azok  a  meghurcoltatások,  amelyeket 
megél  a  középiskolában,  a  pécsi  egyetem  nagyon  erős  maós  világában,  Budapesten,  ahol  a 
lakhatásukat  ellehetetlenítik...5  Szóval  nincs  az  a  kirekesztés,  amelyen  nem  lehetne  felül¬ 
emelkedni.  Hogyha  jól  értettem,  a  jézusi  alapállás  abban  ad  neki  útmutatást,  hogy  ezt  a  po¬ 
zitív  viszonyt  meg  kell  őrizni. 

R.  M.:  Igen,  az  élete  bizonyítja  ezt  a  fajta  felülemelkedést. 


5  A  Nagymarosra  való  kiköltözés  ennek  a  következménye,  tehát  nem  csak  teljes  szilencium  van  művészileg, 
hanem  rendszeres  atrocitások  is  másfelől. 

Tudományos  megismerés 
és  értelmezői  gyakorlatok 

Részuételiség,  megfigyelői  perspektívák  és  laikusság 

Repliha-hörhérdés 


Szerkesztette: 

Farkas  Judit  és  Lajos  Ueromka 


Lajos  Ueronika 


Részvétel  és  együttmííhödés 

Fogalmak,  dilemmák  és  értelmezések1 


Közismert  globális  tapasztalat,  hogy  a  kortárs  társadalmak  számtalan  jelentős  szociokultu- 
rális  kihívással  néznek  szembe,  mint  például  a  túlméretezett  fogyasztás,  a  munkanélküliség 
és  a  munkaerőhiány,  a  kontinenseket  átszelő  vándorlás  vagy  az  egész  földet  érintő  ökológiai 
válság.  Hazánkban  ezek  között  találjuk  a  társadalmi  integráció  kérdését  -  elsősorban  a  ro¬ 
mákra  vonatkozóan  -  vagy  a  lakhatás  és  a  mélyszegénység  problémáját.  Pontosan  ezeknek 
a  kérdéseknek  és  a  globális  összefüggéseknek  a  felismerése  ösztönzi  azokat  a  tudományos 
és  művészeti  kezdeményezéseket,  amelyek  a  társadalmi  felelősségvállalásra  és  az  érintettek 
bevonására  (társadalmi  részvételre),  a  társadalmilag  hasznos  tudományos  kutatásra,  a  fenn¬ 
tartható  fejlődésre,  a  társadalomkritikára  és  az  irányított  társadalmi  változásra  (beavatko¬ 
zásra,  cselekvésre,  akcióra)  építenek. 

Michael  Burawoy  brit  szociológusnak  2004-ben  megjelent  egy  tanulmánya  „Közérdekű 
szociológiát!”  (Fór  Public  Sociology)  címmel.  Ebben  a  szerző  a  közszociológia  program¬ 
ját,  leegyszerűsítve,  így  határozza  meg:  „visszavinni  a  tudást  azokhoz,  akiktől  származik, 
közügyet  teremteni  a  magánproblémákból,  egyszóval  újraszőni  a  szociológia  morális  szálát. 
Ebben  rejlik  a  közszociológia  ( public  sociology)  ígérete  és  kihívása,  amely  kiegészíti,  nem  pe¬ 
dig  tagadja  a  professzionális  szociológiát”  (Burawoy  2006  [2004]:  36,  kiemelés  L.  V.).  Vagyis 
Burawoy  olyan  programot  fogalmaz  meg,  amelyben  a  szociológusoknak  érzékenyebbeknek 
kellene  lenniük  és  aktívabban  kellene  törődniük  a  kortárs  társadalom  problémajelenségeivel, 
továbbá  „határozottabban  kellene  törekedniük  arra,  hogy  eredményeiket  a  szélesebb  nyilvá¬ 
nosság  is  megismerhesse”  (Huszár  2008:  1). 

Az  új  évezred  elején  az  észak- amerikai  kulturális  antropológiában  is  egyre  inkább  for¬ 
málódott  egy  olyan  terület,  mely  magát  public  anthropologynzk,  közhasznú  vagy  közantro¬ 
pológiának  nevezte.  Ez  egyrészt  közügyek,  illetve  közproblémák  kutatását  célozta,  másrészt 
az  antropológusok  munkájának  nagyobb  átláthatósága  mellett  foglalt  állást  (mennyiben  és 


1  A  tanulmány  megírásához  szükséges  kutatásokat  az  MTA-DE  Néprajzi  Kutatócsoport  és  a  Bolyai  János  Kuta¬ 
tási  Ösztöndíj  támogatta.  Az  írásból  részletek  elhangzottak  A  találkozások  antropológiája  című  4.  MAKAT  vándor¬ 
konferencián  (Szeged,  2016.  november  4-5.). 

hogyan  vállalnak  szerepet  fontos  társadalmi  problémák  nyilvános  tárgyalásában),  és  végül 
az  etikai  kódex  felülvizsgálatára  szólított  fel:  vagyis  a  diszciplína  „ne  okozzunk  kárt!”  elve 
helyett  a  „tegyünk  láthatóan  hasznos  és  társadalmilag  jó  dolgokat!”  elvet  hangsúlyozta. 

Balatonyi  Judit  és  Cserti  Csapó  Tibor  tanulmánya  a  közhasznú,  elkötelezett  antropoló¬ 
gia  ( public ,  engaged  anthropology)  területén  belül  közhasznú  -  a  romák  szociális  lakhatási 
politikáját  érintő  -  problémák  konstrukciós  folyamataival  foglalkozik  -  ezen  belül  pedig  a 
civil  részvétel  és  együttműködés  lehetőségeit  és  korlátáit  veszi  számba.  A  szerzők  egy  olyan 
nemzetközi  projekt  eredményeire  építenek,  amely  egyrészt  azt  vizsgálta,  hogy  a  „hazai  lak¬ 
hatási  politikában  működnek-e  olyan  rejtett  vagy  nyílt  mechanizmusok,  a  dokumentumok¬ 
ba  beépített  nyelvi  megfogalmazások,  a  szövegek  szintjén  megjelenő  toposzok,  amelyek  az 
irányelvekben  megfogalmazott  esélyegyenlőség  és  jogegyenlőség  ellenére  mégis  hátrányos 
helyzetbe  hozzák  a  roma  csoportokat  és  elvezetnek  a  lakhatási  szegregálódásukhoz,  vagy 
éppen  nehezítik  a  mindennapi  ügyintézés  gyakorlatát”  (Balatonyi  és  Cserti  Csapó  2016: 
191-192).  Másrészt  azt  célozta,  hogy  a  kutatás  során  azonosított  problémákat  összevessék 
a  civil  gyakorlattal,  és  kiderítsék,  hogy  a  civilek  „milyen  egyéb,  kapcsolódó  negatív,  diszkri¬ 
minációs  tapasztalatokkal  rendelkeznek”  (Balatonyi  és  Cserti  Csapó  2016:  192).  Balatonyiék 
közhasznú  antropológiai  kutatása  kifejezetten  olyan  dokumentumok  előállítását  határozta 
meg  célként,  amelyek  elősegítik  a  közigazgatási  és  adminisztratív  szférában  dolgozók  mun¬ 
káját,  tudatosítják  a  romák  lakhatásával  kapcsolatos  szövegszerűen  megragadható  és  a  gya¬ 
korlatban  tapasztalt  problémákat,  továbbá  iránymutatást,  javaslatokat,  lehetséges  válaszokat 
nyújtanak.2 

Jelenünk,  ilyen  vagy  olyan  formában,  kétségtelenül  a  kortárs  értelmű  „részvétel  kora”,3 
avagy  a  társadalom  tagjainak  részvétele  és  a  transz-,  illetve  az  interdiszciplináris  együttmű¬ 
ködés  egyre  fontosabbá  válik  az  élet  különböző  színterein.  A  nemzetközi  fejlesztés  területén 
végzett  munkája  során  Majid  Rahnema,  a  szegénység  problémájával  foglalkozó  szakember 
arra  a  felismerésre  jut,  hogy  minden  társadalom  (még  a  hagyományos  és  bennszülött  társa¬ 
dalmak  is)  a  tagok  részvételére  épít  (Rahnema  2010  [1992]:  127-128).  Tehát  a  részvétel  és  a 
részvételiség  annak  ellenére,  hogy  a  21.  század  elején  felkapott  divatszavak,  nem  teljesen  új 
keletű  formákra  és  gyakorlatokra  vonatkoznak. 

A  Replika  100.  lapszáma  pontosan  a  fenti  témakört,  a  társadalomtudományokban  al¬ 
kalmazott,  az  érintettekkel  ( stakeholder )  kialakított  különböző  részvételi  és  együttműkö¬ 
dési  gyakorlatokat  és  kutatási  megközelítéseket  tárgyalja.  A  tematikus  lapszámot  az  alábbi 
körkérdésre  adott  válaszok  nyitják:  „Eddigi  szakmai  tapasztalatai  és  gyakorlata  alapján  Ön 
miben  látja  a  nem  tudós  szakértők,  társkutatók,  tapasztalati  vagy  »laikus«  kutatók  részvé¬ 
telének  és  a  velük  történő  együttműködésnek  a  jelentőségét  a  tudományos  munkában  saját 
szakterületén?”  Körkérdésünk  és  a  tematikus  blokk  a  részvétel  és  együttműködés  kérdését 
problematizálja,  és  azt  egyúttal  a  meghatározó  társadalomtudományi  problémák  és  gyakor¬ 
latok  csoportjába  helyezi.  Célunk  olyan  körkép  kialakítása  volt,  amely  a  különböző  társada¬ 
lomtudományi  területeken  alkalmazott  részvételi  szemléletmódot  és  a  sokszínű  együttmű¬ 
ködési  gyakorlatokat,  a  diszciplináris  törekvéseket,  lehetőségeket,  korlátokat  és  tanulságo¬ 
kat,  valamint  a  részvételiséghez  kapcsolódó  dilemmákat  is  szemlélteti. 

2  A  lakhatási  mozgalmakhoz  és  a  hajléktalanság  politikájához  lásd  még  Udvarhelyi  (2014). 

3  A  színházi  neveléshez  kapcsolódóan  lásd  például  Takács  Gábor  -  a  Káva  Kulturális  Műhely  elnöke  és  szakmai 
vezetője  -  írását  („A  részvétel  kora:  a  színházi  nevelés  útjai,  lehetőségei  Magyarországon”)  a  Műút  című  folyóiratban: 
http://www.muut.hu/korabbilapszamok/035/takacs.html  (2016.  szeptember  2.). 

A  felvezető  tanulmány  -  szándékai  szerint  -  a  Replika  100.  lapszámában  megjelenő  íráso¬ 
kat  egy  tágabb  kontextusba  helyezi,  megalapozza  a  körkérdésre  adott  válaszok  és  a  tanulmá¬ 
nyok  egymáshoz  való  viszonyát  és  a  közöttük  lévő  összefüggéseket.  Jelen  munka  elsősorban 
a  részvétel  fogalmának  jelentéstartalmát  és  az  érintettek  bevonásának  ügyét  részletezi  (ehhez 
nélkülözhetetlen  olyan  témák  érintése  is,  mint  a  hatalom  és  tudástermelés),  részben  a  kultu¬ 
rális  antropológia  tudománytörténeti  változásaival  összefüggésben.  A  szakirodalmi  tanulsá¬ 
gokat  a  különböző  területeken  dolgozó  akciókutatókkal  készített  interjúk  egészítik  ki.4 


Részvétel  ( participáció )  és  együttműködés  ( kollaboráció ) 


Fogalmak  és  jelentések 

A  participáció  latin  eredetű  ( participatio ,  -onis,  f  és  participare)  szó,  jelentése:  részvétel,  ré¬ 
szesedés.  A  részvételi  kutatások  egyes  területeken  -  például  a  fogyatékosságtudományban 
( disability  studies )  -  megőrizték  a  latin  eredetű  szó  magyar  változatát,  vagyis  ezek  elnevezé¬ 
se  participatív  kutatás.5  A  kollaboráció,  kollaborálás  szó  szintén  latin  eredetű  ( collaboratio , 
-onis,  f  és  collaborare),  jelentése:  együttműködés,  együtt  és  összedolgozás,  közös  munka.6 

A  2 1 .  század  elején  mind  a  részvétel  ( participation ) ,  mind  az  együttműködés  ( collaboration ) 
szavakat  a  sokat  használt  tudományos  kifejezések  között  találjuk  a  nemzetközi  nyilvános¬ 
ságban  és  a  társadalomtudományi  színtéren  is.  Mindkettő  az  1990-es  években  került  be  a 
divatos  fogalmak  tárházába,  ami  egyben  azt  is  jelentette,  hogy  a  szakemberek  és  a  szakpoli¬ 
tikusok  nagy  része  ezeket  sokkal  inkább  mechanikusan  és  klisészerűen  alkalmazta,  mintsem 
a  maguk  árnyaltságában. 

A  részvétel  és  az  együttműködés  különböző  típusú  közös  munkát  jelenthet.  Egyrészt  az 
akadémián  belül  -  különböző  tudományterületek  (interdiszciplinaritás),  egyetemisták  és  szak¬ 
emberek,  esetleg  két  vagy  több  kutató-oktató  között  -,  másrészt  az  akadémián  kívül  -  a  tudo¬ 
mányos  szakemberek  és  a  nem  tudós  szakértők,  pl.  civil  szervezetek,  helyi  érdekképviseletek, 
szakpolitikusok  és  helyi  érintettek  (transzdiszciplinaritás)  között  (Lamphere  2004:  432). 

A  múzeumpedagógiában  alkalmazott  részvételen  és  együttműködésen  alapuló  gyakor¬ 
latok  közötti  azonosságokat  és  különbségeket  tárgyalja  Joó  Emese  írása:  milyen  tekintetben 
érdemes  különbséget  tenni  a  részvételen  és  az  együttműködésen  alapuló  gyakorlatok  között? 
Milyen  jellemzők  társíthatok  egyikhez  és  másikhoz?  Milyen  összefüggések  figyelhetők  meg  a 


4  Ezúton  mondok  köszönetét  Pataki  Györgynek,  aki  2015  őszén  interjúk  készítésére  kért  fel  magyar  akciókuta¬ 
tókkal  a  Kovász  című  folyóirat  akciókutatás  különszámában  megjelenő  szerkesztett  interjúhoz,  továbbá  beleegyezett 
abba,  hogy  a  beszélgetéseket  a  Kovászon  kívül  is  hasznosítsam.  Egyúttal  hálásan  köszönöm  a  beszélgetést  az  akció¬ 
kutatóknak  és  hozzájárulásukat  az  interjúrészietek  idézéséhez. 

5  A  fogyatékosságtudományban  különbséget  tesznek  participatív  és  emancipatív  kutatás  között:  előbbi  esetében 
a  kutatók  között  vannak  hátrányos  helyzetű  emberek  is,  míg  az  emancipatív  kutatást  teljes  egészében  hátrányos 
helyzetű  emberek  végzik. 

6  A  kollaboráció  másik  jelentése  együttműködés  az  elnyomó  hatalommal  és  a  megszálló  ellenséggel.  Ennek 
egyik  tipikus  példája  a  20.  század  második  felében  a  szocialista  országokban  kiépített  besúgói  hálózat,  amelynek 
tagjait  kollaboránsnak  vagy  informátornak  nevezték.  Jelen  keretekben  az  együttműködés  pozitív  értelmű  kifeje¬ 
zés,  mely  pontosan  a  központi,  illetve  központosított  hatalom  lebontására  és  a  demokratikus  jogok  kiterjesztésére 
irányuló  szerveződésekre  utal. 

résztvevők,  vagyis  a  középiskolai  korosztály  önkifejezése  és  a  különböző  típusú  (részvételen 
és  együttműködésen  alapuló)  programok  között?  Hogyan  válhatnak  múzeumi  szakértőkké 
a  fiatalok?  A  fenti  kérdésekre  szemléletes  múzeumpedagógiai  példákon  keresztül  kapunk 
választ,  miközben  eljátszhatunk  a  gondolattal,  hogy  a  középiskolások  talán  kortárs  szakér¬ 
tőkként  vehetnek  részt  a  jelenleg  formálódó  magyar  néprajzi  gyerekmúzeum  kialakításában. 
Ahogy  Joó  fogalmaz:  „Hiszem,  ha  ez  létrejön,  nemcsak  a  középiskolások  szempontjából  lesz 
világszám”  (Joó  2016:  94). 

Jelenleg  a  magyar  társadalmi  nyilvánosságban  az  alkalmazható  akadémiai  szaktudás  sze¬ 
repének  és  a  helyi  tudásnak,  a  részvételnek  a  felértékelődése  tendenciaszerű  folyamat.  Ezt  mi 
sem  példázza  jobban,  mint  az,  hogy  a  21.  század  elején  a  kutatások  teljes  folyamatában  való 
társadalmi  részvétel  igénye  már  nemcsak  a  társadalom-  és  kultúratudományok  egyik  kulcs¬ 
kérdése,  hanem  egyre  több  olyan  természettudományi  diszciplínának  is,  amelyek  jelentősen 
építenek  a  társadalmi  tevékenységekre,  mint  pl.  a  természetvédelmi  biológia  vagy  az  ökoló¬ 
gia.  Ezek  esetében  a  részvétel  a  helyi  társadalom  bevonását  jelenti  részvételi  módszerek  és 
eljárások  alkalmazásával  a  természet  megőrzésének  folyamatába  (Pataki  et  al.  2011:  12-13). 

A  természet  és  a  társadalom  határterületén  találhatók  az  ökoszisztéma-szolgáltatások, 
vagyis  „azok  a  kézzelfogható  és  nem  kézzelfogható  javak,  amelyeket  a  természet  biztosít 
a  társadalom  számára,  s  amelyek  hozzájárulnak  jóllétünk  fenntartásához  és  növeléséhez 
(pl.  a  természetből  nyerhető  élelmiszer,  a  levegőminőség  szabályozása  vagy  a  természetben 
való  lét  pihentető  szerepe,  identitásunkat  formáló  ereje)”  (lásd  részletesebben  Kelemen  Esz¬ 
ter  írását,  Kelemen  2016:  55).  Az  ökoszisztéma- szolgáltatások  kutatása  rendkívül  jól  szem¬ 
lélteti  azt,  hogy  a  részvételi  szemléletmódra  építő  tudományos  munkától  korántsem  idegen 
az  inter-  és  transzdiszciplinaritás.  Ez  utóbbi  tudós  és  nem  tudós  szakértők  együttműködését 
jelenti,  aminek  keretében  kutatók,  döntéshozók,  tájhasználók  és  a  tájban  élők  dolgoznak 
együtt  egy  fenntartható  tájhasználat  kialakítása  érdekében. 

Emellett  például  a  szociális  dizájn  ( social  design)  is  nagyszerűen  szemlélteti  azt,  ahogyan 
a  különböző  szakterületek  gyakorlati  célokat  követve  „kilépnek  a  hétköznapok  és  kisembe¬ 
rek  világába”  saját  megszokott  közegükből  (lásd  például  Fehér  Bori  és  csapatának  Felhőgyár 
című  szociális  designprojektjét  Bódvaszilason,7  vagy  Szálkái  Dániel  autizmussal  és  más  vi¬ 
selkedészavarokkal  foglalkozó  dizájner  munkáját8). 

A  részvétel,  részvételi  és  részvételiség  szavak  az  egyes  szakterületeken  a  20.  század  kü¬ 
lönböző  időszakában  jelentek  meg  és  váltak  népszerűvé.  Ezek  a  kifejezések,  és  velük  együtt 
egy  újfajta  gondolkodásmód  a  nemzetközi  fejlesztés  területén  alkalmazott  szaknyelvben 
például  már  az  1950-es  években  feltűnt,  és  tulajdonképpen  a  fentről  lefelé  irányuló  ( top - 
down)  fejlesztési  tervezés  végének  kezdetét  jelentette  (Rahnema  2010  [1992]:  128).  A  kultu¬ 
rális  antropológiában  a  2000-es  évektől  számtalan  olyan  könyv  látott  napvilágot,  amelyben 
a  tudományos  módszer  a  kutató  és  a  kutatottak  közötti  különböző  típusú  együttműködésre 
alapozott  -  ez  utóbbit  hol  együttműködő  ( collaborative ),  hol  reciprok  ( reciprocal )  vagy  rész¬ 
vételi  ( participatory )  megközelítésnek  nevezve  (Lassiter  2008: 1). 


7  http://www.tedxdanubia.com/fellow/feher-bori  és  http://cloudfactory.mome.hu/_(letöltve:  2016.  szeptember  2.). 

8  http://aosz.hu/wp-content/uploads/2015/05/Szalkai-D%C3%A1niel-bemutatkoz%C3%A1sa.pdf (letöltve: 
2016.  október  4.). 

A  társadalmi  részvétel:  fokozatok,  típusok  és  célképzetek 

A  társadalmi  részvétel  és  igazságosság  napjainkban  a  társadalmi  nyilvánosságban,  a  tudo¬ 
mányos  színtéren  és  a  művészetekben  is  sokat  tárgyalt  ügyek.9  A  művészet  területén  az  ér¬ 
deklődés  a  társadalmi  kérdések  iránt  már  az  1990-es  években  megfigyelhető  hazánkban,  ám 
a  társadalmilag  elkötelezett  művészeti  projektek  a  2000-es  években  jelentek  meg.  Csatlós 
Judit  (2016)  tanulmánya  azt  tárgyalja,  hogy  a  művészetben  tapasztalható  elköteleződésre  és 
az  egyénekkel,  csoportokkal  történő  együttműködésre,  a  közös  alkotó  munkára  alapozott 
művészeti  projektek  hatást  gyakorolnak-e  és  hogyan  a  művészeten  túli  világra,  hozzájárul- 
nak-e  a  kulturális  és  társadalmi  folyamatok  alakításához. 

A  társadalmi  részvétel  makro-  és  mikrotársadalmi  szinten  is  jelentős  kérdés,  hiszen  kü¬ 
lönböző  típusú  alkalmazása,  illetve  mellőzése  mindkét  színtéren  alapvetően  befolyásolja  az 
adott  társadalom  tagjainak  mindennapjait.  A  célként  kitűzött  társadalmi  részvétel  mindkét 
szinten  akkor  valósul  meg,  ha  „olyan  korai  fázisában  van  lehetősége  bekapcsolódniuk  az 
állampolgároknak  a  közösségi  döntési  folyamatba,  amikor  még  a  szereplők  között  elkép¬ 
zelhető  konszenzusos  megoldás  létrejötte”  (Béla,  Pataki  és  Valené  2003:  9).  Fontos  azonban 
törekedni  arra,  hogy  az  érintettek  ne  csupán  a  beszédhelyzetekben  és  a  kommunikációs  tér¬ 
ben  vehessenek  részt  a  döntési  folyamatokban,  hanem  részvételük  terjedjen  ki  a  cselekvések 
színterére  is.  A  mechanikusan  alkalmazott  részvétel  gyakran  vezethet  ideológiai  vaksághoz 
(Greenwood  és  Lewin  2007:  260),  ami  arra  a  jelenségre  utal,  amikor  a  részvétel  a  kommuni¬ 
kációs  aktusok  szerves  része,  de  a  gyakorlat  továbbra  is  kirekesztő  és  paternalista. 

A  különböző  társadalmi  résztvevők  érdemi  bevonása  a  mikrovilágot  érintő  döntési  folya¬ 
matokba  egyrészt  a  különböző  szereplők  és  érdekek  közötti,  esetleg  ellenálláshoz  vagy  radi¬ 
kális  szakításhoz  vezető  konfrontáció  elkerülésének  hatékony  módja  lehet  (vö.  Béla,  Pataki  és 
Valené  2003:  15),  másrészt  a  fenntarthatóság  és  a  társadalmi  igazságosság  egyik  záloga.  A  fo¬ 
lyamatnak  természetesen  vannak  gazdasági  és  társadalmi  előnyei  és  hátrányai,  pozitív  és  nega¬ 
tív  hatásai,  mint  pl.  a  helyi  problémák  hatékony  kezelése  vagy  a  döntéshozatal  lassabb  jellege. 10 

A  társadalmi  részvétel  többféleképpen  is  csoportosítható,  például:  (1)  részvételi  típusok  a 
résztvevők  körét  tekintve  (Finger-Stich  és  Finger  2003),  (2)  részvételi  fokozatok  a  részvétel 
mértékére  vonatkozóan,* 11  (3)  a  részvétel  módja:  a  bevonódás,  bevonás  és  bevonódottság  kér¬ 
dése  (politikai  és  episztemikus  részvétel,  Heron  1996)  és  (4)  a  részvétel  természete  alapján 
tett  különbségek. 

A  résztvevők  körét  tekintve  közrészvételről  (public  participation)  beszélünk,  amennyiben 
bárki  és  mindenki  részt  vehet,  aki  akar;  képviseleti  részvételről  (representative  participation) 
van  szó,  ha  az  érintett  csoportok  képviselői  vesznek  részt  a  döntési  folyamatokban.  A  közös¬ 
ségi  alapú  részvételi  folyamat  (community-based  participation  process)  olyan  esetekre  vonat¬ 
kozik,  amikor  egy  adott  közösség  (földrajzi  alapon,  érdekek  vagy  értékek  mentén  szervező¬ 
dő)  tagjai  maguk  lesznek  résztvevők. 


9  A  társadalmi  részvétel  magyarországi  jogi  szabályozásáról  lásd:  Reisinger  (2012:  28-30). 

10  Az  előnyök  és  hátrányok,  valamint  a  pozitív  és  negatív  hatások  táblázatos  összesítését  lásd:  Reisinger  (2009: 18, 
20).  Emellett  ezekről  ír  még  Földi  (2009:  34-40). 

11  A  társadalmi  részvétel  mélységére,  szintjére,  fokozatára  vonatkozóan  többféle  megkülönböztetés  ismeretes. 
Lásd  például  Reisinger  (2012:  24-26),  Földi  (2009:  34-40). 

A  fokozatok  a  részvétel  mértékétől  (annak  milyenségétől  és  mélységétől)  függően  terjed¬ 
hetnek  az  „»álságos«  bevonástól  a  közösségi  demokráciában  kívánatos  részvételig”  (Radácsi 
2006:  256)  -  például  a  legalacsonyabb  fokozatok  egyike  a  passzív  részvétel,  a  legmagasabba- 
ké  pedig  az  interaktív  részvétel  és  az  önmozgósítás  (részletesen  Radácsi  2005:  1-2). 

A  részvételnek  egy  további  aspektusát  tárgyalja  a  kooperatív  kutatás  ( co-operative  inquiry ) 
atyja,  John  Heron  (1996),  aki  különbséget  tesz  politikai  és  episztemikus  részvétel  között. 
A  politikai  részvétel  tulajdonképpen  az  érintettek  bevonásának  kérdése  a  közös  gondolko¬ 
dásba  és  döntéshozatali  folyamatokba,  míg  az  episztemikus  részvétel  a  kutatók,  illetve  az 
érintettek  mint  megismerők  részvételére  és  kutatási  alanyokként  történő  bevonódására  vo¬ 
natkozik  a  kutatás  folyamatában.12  Géléi  András,  az  akciótanulás  szemléletmódját  alkalma¬ 
zó  szervezetfejlesztő,  kifejezetten  hangsúlyozza  annak  transzformatív  jelentőségét,  hogy  a 
résztvevők  milyen  mértékben  vannak  bevonódva  a  közös  akciókutatási  projektbe:  „A  leg¬ 
több  akciókutatás  esetében  megvalósul  a  politikai  részvétel,  mert  bevonjuk  az  érintetteket, 
de  a  kutató  maga  továbbra  is  kívülálló,  tehát  az  episztemikus  részvételben  pont  a  kutató  nem 
vesz  részt,  ő  nincs  bevonódva,  mert  nem  az  ő  témájáról  van  szó...  Szerintem  nem  elegendő 
önmagában  a  politikai  részvétel,  hogy  az  érintettek  is  beleszólhatnak,  ha  lehetőségük  van  rá, 
mert  nem  mindegy,  hogy  milyen  attitűddel  ül  ott  valaki,  amikor  ott  a  lehetőség,  hogy  beleszól-e 
a  dolgokba  vagy  nem”  (interjú  Géléi  Andrással).13 

Szintén  a  bevonódáshoz,  bevonódottsághoz  és  a  bevonni  kívánt  érintettek  attitűdjének 
természetéhez  kapcsolódó  dilemmákra  hívja  fel  a  figyelmet  Nagy  Károly  Zsolt  írása:  mi 
történik  akkor,  ha  az  érintettek  érdektelenek,  vagy  ha  a  kutató  legnagyobb  igyekezete  elle¬ 
nére  sem  kívánnak  együttműködni,  ha  nem  akarnak  bevonódni,  „vagy  éppen  azok,  akiket 
munkatársként  kezelnénk,  folyamatosan  visszaosztják  ránk  a  »nagy  fehér  főnök«  szerepét. 
Vannak  természetesen  technikák,  melyek  segítenek  ezek  és  a  számtalan  más,  nem  említett 
probléma  leküzdésében,  ugyanakkor  arra  is  fel  kell  készülni,  hogy  ezek  mégsem  működnek 
hatékonyan”  (Nagy  2016:  53). 

Majid  Rahnema  „Parti cipation”  (2010  [1992])  címmel  megjelent  tanulmányában  a  rész¬ 
vételi  formákat  természetük  alapján  az  alábbi  típusokba  sorolja:  (1)  tranzitív  és  intranzi¬ 
tív,  (2)  morális,  amorális  vagy  inmorális,  (3)  kényszerített  vagy  szabadon  választott  és  (4) 
manipulatív  (távolról  vezérelt)  vagy  spontán.  A  tranzitív  részvétel  esetében  az  emberek  egy 
jól  meghatározott  célkitűzés  megvalósítása  érdekében  vesznek  részt  a  folyamatban,  míg  az 
intranzitív  részvételben  nem  jelenik  meg  egy  jól  definiált  cél.  Az  adott  célkitűzés  rendszerint 
morálisan  igazolható  vagy  adott  értékrend  szerint  elérése  kívánatos,  vagyis  maga  a  részvétel 
pozitív  konnotációkat  hordoz.  Ezzel  összefüggésben  pedig  az  tételeződik,  hogy  az  ember 
szabad  akaratából  vesz  részt  adott  folyamatokban.  Mindeközben  a  gyakorlati  tapasztalatok 
azt  mutatják,  hogy  a  részvétel  nevében  az  emberek  jelentős  részét  megkérik  vagy  felszólítják 
a  részvételre  a  számukra  sokszor  érdektelen  folyamatokban.  A  manipulált  részvétel  annyi¬ 
ban  különbözik  a  kényszerített  változattól,  hogy  az  emberek  nem  érzik  a  részvétel  kénysze¬ 
rét,  de  mégsem  beszélhetünk  spontán  részvételi  formákról,  hiszen  az  ellenőrzésükön  kívül 
álló  központok  ösztönzik  őket  cselekvésre  (Rahnema  2010  [1992]:  127-128). 


12  Ehhez  hasonlóan  Peter  Reason  (1998:  147-167),  aki  az  akciókutatásokban  alkalmazott  részvételi  megkö¬ 
zelítések  fejlesztésének  egyik  nemzetközileg  elismert  vezető  személyisége,  megkülönbözteti  a  részvétel  politikai, 
episztemológiai,  ökológiai  és  szellemi  dimenzióját,  melyekre  egyfajta  szükségszerűségként  ( imperative )  tekint. 

13  Az  interjúrészletekből  származó  idézeteket  kurziválva  jelenítjük  meg.  (A  szerk.) 

Bálint  Mónika  (2016)  a  körkérdésre  írott  esszéjében  a  részvételre  alapuló  műalkotásokat 
tekintve  a  részvételt  mint  állapotot  három  dimenzióban  jeleníti  meg,  vagyis  három  szem¬ 
pontból  értelmezi.  Egyrészt  a  projektet  kezdeményező  művész/kutató  szemszögéből  (mű¬ 
vész/kutató  megközelítése  és  szerepe  a  folyamatban),  másrészt  a  projektbe  bevont  szereplők/ 
alkotók/kutatók  oldaláról  (bevonás  mértéke  és  módszerei),  és  harmadrészt  a  nézők,  a  társa¬ 
dalmi  nyilvánosság  szempontjából  (politikai  dimenzió  -  befogadók,  tudományos  közönség, 
„sorstársi”  közösség,  szélesebb  társadalom) .  A  részvétel  fogalmának  ez  az  értelmezése  a  rész¬ 
vételi  folyamatot  a  maga  összetettségében  igyekszik  megragadni,  hiszen  együttesen  kezeli  a 
műalkotások  létrehozásában  és  értelmezésében  résztvevők  különböző  perspektíváit. 

Málovics  György  közgazdász,  a  szegedi  romák  integrációjával  foglalkozó  akciókutató  arra 
hívta  fel  a  figyelmet,  hogy  a  részvétel  fokát  több  tényező  is  befolyásolhatja,  például  szoros 
összefüggés  tapasztalható  a  részvétel  mélysége  és  a  szociokulturális  környezet  természete 
között:  „A  mi  akciókutatási  folyamatunk  azok  közé  az  akciókutatási  folyamatok  közé  tartozik, 
amelyek  eléggé  akcióorientáltak.  Mi,  kutató  érintettek  a  roma  érintettekkel  különböző  szinten 
és  különböző  mértékben  vagyunk  képesek  együttműködni,  a  részvétel  ilyen  értelemben  nagyon 
vegyes  ebben  a  folyamatban. . (interjú  Málovics  Györggyel)  -  de  a  közösség  társadalmi  és 
kulturális,  gazdasági  vonásainak  köszönhetően  sok  esetben  pusztán  képviseleti  részvétel 
valósul  meg  fontos  döntések  esetében,  amit  egy  párhuzamosan  folytatott,  intenzív,  nyitott, 
legkevésbé  irányított  konzultáció  alapoz  meg,  egészít  ki. 

Egyrészt  tehát  az  adott  szociokulturális  környezet  az,  ami  jelentős  hatást  gyakorol  a  rész¬ 
vételre  és  együttműködésre,  az  akciókra.  Másrészt  a  kutatás,  a  reflexió  és  az  interpretáció 
okán  ebben  a  keretben  is  érvényesül  az  a  kortárs  hermeneutikában  elfogadott  nézet,  hogy 
az  értő  és  értelmező  tekintet  befolyásolja  az  értelmezést,  vagyis  „az  értelmezésnek  nincs 
operacionalizálható  módszere”  (Boda  1997:  129)  -  ugyanez  a  tekintet  (a  szakembereké  és 
az  érintetteké)  jelen  esetben  befolyásolja  a  cselekvést,  a  különböző  akciókat  is.  Az  önreflexív 
értelmezési  pozíciók  sokfélesége  kedvez  a  módszertani  pluralizmusnak,  a  részvételiség  és  a 
gyakorlatok  változatosságának  ( diversity ). 

Arról  van  tehát  szó,  hogy  az  akciókutatási  és  részvételi  gyakorlatok  alkalmazásának  el¬ 
választhatatlan,  inherens  része  a  használók  személye,  személyisége  is.  Csillag  Sára  HR-eti- 
kával  foglalkozó  akciókutató  a  következőképpen  fogalmazott  a  témában:  „Gyakorlatilag 
ez  azt  jelenti,  hogy  nem  forradalmár  vagyok,  hanem  a  saját  helyemen  szeretnék  változtatni. 
Ez  bizonyos  szempontból  nyilván  egy  pozitív  szerep...  De  valószínűleg  ez  egy  olyan  adottság, 
amit  az  életed  minden  területén  magaddal  viszel,  tehát  ha  magánemberként  nem  vagy  for¬ 
radalmár,  akkor  kutatóként  se  leszel  az”  (interjú  Csillag  Sárával).  A  helyi  szociokulturális 
környezet  vonásainak  és  a  résztvevők  személyének,  egyéniségének  köszönhetően  tehát  kizá¬ 
rólag  változatos  lokális  akciókutatási  és  részvételi  gyakorlatokról  beszélhetünk. 

A  szakirodalom  szerint  a  részvételi  és  akciókutatások  nem  a  konvencionális  társadalom- 
tudományi  vizsgálat  alternatív  metodológiáját  jelentik,  hanem  olyan  megközelítésmódot, 
mely  számtalan  módszer  esetében  alkalmazható  (Lilja  és  Bellon  2008:  481). 14 


14  A  Közélet  Iskolájának  egyik  részvételi  akciókutatási  projektje  például  nem  jelenorientált,  hanem  a  lak¬ 
hatási  mozgalmak  történetét  feltáró  diakronikus  vizsgálat  volt.  Ennek  keretében  az  érintett  (lakásszegénység¬ 
ben  élő)  kutatók  történeti  kutatást  végeztek,  maguk  is  levéltárba  jártak  a  forrásokat  összegyűjteni.  Interneten: 
http://www.kozeletiskolaja.hu/page/tettek-ideje-kiallitas  (letöltve:  2016.  október  27.). 

A  részvételiség  alkalmazása  az  egyéni  kutatási  gyakorlatban  kétségtelenül  egy  szemlé¬ 
letmódbeli  váltáshoz  kötődik,  amit  Pataki  György,  ökológiai  közgazdaságtannal  foglalkozó 
kutató,  saját  tudományos  életére  vonatkoztatva  „részvételi  fordulatnak”  nevezett.  Ezt  a  vál¬ 
tozást  a  szakemberek  legtöbbje  személyes  találkozások  és  felismerések  sorára  vezeti  vissza, 
amelyekre  egyaránt  reflektáltak  magánemberként  és  kutatóként  is.  A  terepen  és  az  életben 
szerzett  tapasztalatoknak,  valamint  a  legkülönfélébb  ismereteknek  a  jelentőségét  a  szemlé¬ 
letmódbeli  váltásban  nemzetközi  és  magyar  példák  is  alátámasztják.15  A  változás  a  megköze¬ 
lítésben  egyszerre  tudatosította  a  kutatókban  hatalmi  helyzetüket  és  ennek  következményeit 
a  tudományos  munka  folyamatában,  a  tudástermelésben  és  az  előállított  reprezentációkban. 

A  részvételi  megközelítéseket  a  célképzetek  alapján  két  nagy  csoportba  sorolhatjuk.  Egy¬ 
részt  az  alkalmazás  céljai  lehetnek  funkcionálisak,  vagyis  a  kutató  az  érvényesség,  a  helytál¬ 
lóság,  a  hatékonyság  és  az  eredményesség  növelése  érdekében  fordul  a  helyiek  részvételének 
irányába.  Vagyis  a  részvétel  ebben  az  esetben  eszközként  szolgálja  a  projektcélok  elérését. 
Másrészt  az  érintettek  bevonásának  célja  lehet  a  hatalommal  való  felruházás  vagy  felha¬ 
talmazás  ( empowering  purposes)  is,  vagyis  a  helyi  érintettek  emberi  és  társadalmi  tőkéjé¬ 
nek  növelése,  a  képességfejlesztés  és  tudatosítás  (Lilja  és  Bellon  2008:  482).  Ez  utóbbinál 
tehát  a  részvételi  folyamat  önmaga  jogán  nyer  létjogosultságot  a  fejlesztési  projektekben 
( Parfitt  2004:  538,  540).  Ugyanakkor  nem  lehet  elégszer  hangsúlyozni,  hogy  a  részvétel  és 
részvételiség  nem  varázsszó,  és  önmagában  még  nem  jelent  egyet  „egy  nem  elfogódott,  jó 
dologgal”  (Greenwood  és  Lewin  2007:  260). 


Hatalom,  képessé  tétel  és  tudástermelés 

Mindezek  után  az  alábbi  felvetések  fogalmazódhatnak  meg  az  Olvasóban:  mi  a  jelentősége 
az  érintettek  részvételének  és  a  velük  kialakított  együttműködésnek  a  tudományos  munká¬ 
ban?  Szükséges-e  egyáltalán  a  helyiek  részvétele  és  együttműködése  a  társadalomtudományi 
kutatásban? 

A  2 1.  század  elején  a  lokális  társadalomban  érintettek  körének  bevonása  mellett  több  érv  is 
felsorakoztatható.  A  helyiek  részvétele  a  közösségi  döntési  folyamatokban  segíthet  elkerülni  azt 
a  világ  számos  országában,  köztük  hazánkban  is,  gyakran  alkalmazott  paternalista,  preskriptív 
attitűdöt,  amely  a  vidéki  (városi,  munkanélküli  stb.)  lakosság  nagy  részét  olyan  szereplőknek 
tekinti,  akik  nem  képesek  átlátni  azt,  hogy  „mi  a  jó  nekik”,  vagy  hogy  „mi  a  saját  érdekük”. 


15  A  The  Sage  Handbook  ofAction  Research.  Participative  Inquiry  and  Practice  (2010)  második  kiadásában  egy 
olyan  új  fejezet  (Living  Inquiry.  Personal,  Political  and  Philosophical  Groundings  fór  Action  Research  Practice) 
is  megjelent,  amely  a  kötet  szerkesztőbizottságában  dolgozók  akciókutatási  gyakorlatát  megalapozó  jelentősebb 
szempontokat  tárgyalta.  Róbert  Chambers  a  felkérésre,  többek  között,  az  alábbiakat  válaszolta:  „Az  én  kutatási, 
akció-  és  részvételi  utamat  sokkal  inkább  befolyásolták  a  terepen  és  a  mindennapi  életben  szerzett  tapasztalatok, 
illetve  az  episztemológiai  rejtvények  izgalma  és  élvezete,  mintsem  filozófiai  vagy  politikai  megfontolások”  (Wicks, 
Reason  és  Bradbury  2010:  19).  A  magyar  színtéren  tevékenykedő  Udvarhelyi  Éva  Tessza  kulturális  antropológus, 
aktivista  és  a  Közélet  Iskolája  megalapítója,  maga  is  a  magánemberként  és  kutatóként  megélt  élményeket  és  tapasz¬ 
talatokat  helyezi  saját  „részvételi  fordulata”  középpontjába:  „A  [szakdolgozathoz  végzett]  kutatásnak  köszönhetően 
váltam  aktivistává. . .  Ekkor  volt  egyfajta  állampolgári  átalakulásom,  amikor  rájöttem  arra,  hogy  a  politizálás  több 
annál,  mint  hogy  az  ember  fel  van  háborodva,  és  hogy  a  politizálás  cselekvést  jelent.  Emiatt  gondolom  ma  már  úgy, 
hogy  a  kutatási  folyamatot  magát  is  olyan  mechanizmussá  kell  alakítani,  ami  nem  növeli,  hanem  kiegyenlíti  a  hatalmi 
viszonyokat ”  (interjú  Udvarhelyi  Éva  Tesszával). 

Az  érintettek  részvétele  melletti  következő  érv  lehet  az  a  társadalomtudományokban  jól 
ismert  jelenség,  hogy  a  fogalmak  nagy  része  időről  időre  változó  jelentéstartalommal  bíró 
társadalmi  konstrukció,  hogy  a  tudás  időleges  és  nem  kizárólagos.  A  részvételi  módszerek  és 
az  akciószemléletű  kutatások  mind  egyetértenek  abban,  hogy  az  egymással  versengő,  sokféle 
tudásforma  közül  a  priori  nem  dönthető  el,  melyik  bizonyulna  legjobbnak  a  lokális  társa¬ 
dalom  által  problémaként  azonosított  kérdések  megoldásában:  a  tudományos  vagy  a  helyi 
tudások  ( local ,  indigenious  vagy  traditional  knowledge).16  A  vitafórumok,  tanácskozások,  be¬ 
szélgetések,  workshopok  pontosan  arra  biztosítanak  lehetőséget,  hogy  a  sokszínű  közösségi 
és  szakmai  tudásformákkal  rendelkező  érintettek  egymásra  hangolódhassanak,  hogy  a  részt¬ 
vevők  különböző  nézőpontokból  ismerhessék  meg  az  adott  kérdést  (Pataki  2007:  153-155). 
Mindebben  az  egyik  kulcskifejezés  a  sokféleség,  a  különbözőség  ( diversity ),  ami  az  emberi 
társadalmak  egyik  legfontosabb  sajátosságaként  egyszerre  biológiai  tény  és  kulturális  termék 
(Greenwood  és  Lewin  2007:  11). 

Király  Gábor  és  Miskolczi  Péter  három  rendszerdinamikai  iskola  (csoportos  modellépí¬ 
tés,  részvételi  rendszerdinamikai  modellezés,  közösségalapú  rendszerdinamika)  példáján  ke¬ 
resztül  tárgyalja  azt,  hogy  miként  jelent  meg  az  érintettek  bevonásának  igénye  és  a  részvétel 
tulajdonképpen  mire  vonatkozik.  Ebben  nagyon  szemléletesen  kitűnik,  hogy  az  érintettek 
részvételének  indoklására  szolgáló  érvek  nagyon  sokfélék  (például  normatív,  szubsztantív, 
instrumentális  és  transzformatív)  lehetnek.  Mindeközben  szembesülünk  azzal  a  rendkívül 
fontos,  minden  részvételi  folyamatra  jellemző  dilemmával  is,  hogy  ezek  az  irányzatok  „mi¬ 
lyen  módon  próbálják  a  részvételi  folyamatban  megtartani  a  résztvevőket  tényleges  résztve¬ 
vőknek,  és  elkerülni,  hogy  a  vizsgálat  partvonalára  sodródva  kutatási  alanyokká  váljanak, 
akik  adatokat  szolgáltatnak  az  »igazi«  kutatóknak”  (Király  és  Mickolczi  2016:  127). 

A  Sage  Handbook  ofAction  Research  (2010)  „Hatalom  és  tudás”  (Power  and  Knowledge, 
Gaventa  és  Cornwall  2010: 172-189)  című  fejezete  a  részvételi  kutatás  folyamatában  vizsgál¬ 
ja  hatalom  és  tudás,  illetve  tudástermelés  viszonyát.  A  szerzők  azt  állítják,  hogy  a  részvételi 
kutatások  kezdetben  hajlamosak  voltak  a  hatalom  fogalmát  kettősségen  alapuló  viszony- 
rendszerben  látni:  „ők”,  legyen  az  a  struktúra,  szervezetek  vagy  szakemberek,  hatalommal 
bírnak,  míg  „mi”  (az  elnyomottak,  a  grassroots  emberek  és  a  marginalizált  társadalmi  cso¬ 
portok)  hatalom  nélküliek  vagyunk  (Gaventa  és  Cornwall  2010: 173).  A  hatalom  gyakorlása 
tehát  a  két  fél  között  tisztán  kivehető  egyet  nem  értések  közötti  konfliktusokra  alapozott. 
A  részvételi  gyakorlatok  alkalmazása  a  hatalommal  bírók  és  a  hatalom  nélküliek  közötti  tö¬ 
rések  kiegyenlítését  és  csökkentését  szolgálta  olyan  tudástermelő  folyamatok  segítségével, 
amelyek  felerősítik  az  elnyomottak  hangját,  szervezetét  és  akcióját.  A  hatalom  sok  esetben 
olyan  tulajdonságként  tételeződött,  ami  megszerezhető  és  birtokolható,  ezáltal  egyesek  ren¬ 
delkeznek  vele,  mások  kimaradnak  belőle.  A  döntéshozatali  folyamatokból  hiányzó  hangok 
távolmaradását  ez  a  hatalomértelmezés  a  hiányzók  saját  fásultságával  és  eredménytelenségé¬ 
vel  magyarázta.  Fel  sem  merült  tehát  a  politikai  színtérből  történő  kizárás  lehetősége. 

A  hatalom  posztstrukturalista  képzete  azonban  megváltoztatta  azt,  ahogyan  a  hatalom 
termelésének  módozataira  tekintettek,  így  átalakult  maga  a  fogalom  jelentéstartalma  is. 
A  hatalom  immáron  egy  olyan  mindenhol  jelenvaló,  decentralizált  erőforrás,  amely  bár¬ 
hol  hatást  gyakorolhat,  hiszen  bárhonnan  származhat  (Foucault  1978  [1976]:  93).  A  diskur- 


16  A  lokális  tudás  és  a  moldvai  csángókat  célzó  fejlesztési  gyakorlatok  közötti  összefüggésekről  lásd  Lajos 
(2012:  176-193). 

zusok,  társadalmi  gyakorlatok  és  viszonyrendszerek  komplex  hálózatának  adott  pontjához 
kötődő  stratégiai  helyzetek  azok,  amelyeket  birtokolva  egyes  emberek  hatalommal  rendel¬ 
keznek.  A  hatalomgyakorlás  adott  szituációkhoz  kötődő  jellegéből  adódik,  hogy  a  hatalom 
nem  emberekhez,  hanem  sokkal  inkább  helyzetekhez  kötött.  A  hatalom  jelentéstartalmának 
árnyalata  is  megváltozott:  a  hatalom  cselekvések,  emberek,  hatások  előállította  erő,  amely 
nem  csak  elutasítással,  hanem  beleegyezéssel  irányít,  s  amelynek  hatásai  egyáltalán  nem  ál¬ 
landóak  (Kesby  2005:  2040). 

Amennyiben  a  hatalom  mindenütt  jelenvaló  erő,  amely  minden  társadalmi  viszonynak 
természeténél  fogva  szerves  része,  akkor  nem  csak  az  emancipációt  célzó  diskurzusokat  és 
társadalmi  gyakorlatokat  szövi  át  a  hatalom  pókhálója,  hanem  a  részvétel  és  a  képessé  tétel, 
a  felhatalmazás  ( empowerment )  sem  választható  el  a  hatalom  fogalmától.  Például  a  helyi 
tudás  reprezentációs  formái  rendszerint  a  nyugati  mintákat  (diagramok,  lineáris  és  formális 
információk)  követik,  függetlenül  a  lokális  gyakorlatban  alkalmazott  formáktól  és  attól  is, 
hogy  a  megosztott  ismeretek  eredendően  milyen  formát  (performatív,  nem  dikszkurzív  és 
egyénileg  megtapasztalt)  öltöttek  (Kesby  2005:  2041). 

A  tudáson  keresztüli  felhatalmazás  egyszerre  jelenti  azt,  hogy  kiterjed  a  tudástermelés¬ 
ben  részt  vevők  köre,  avagy  demokratizálódik  a  tudás  előállításának  folyamata,  és  azt,  hogy 
a  szakértelem  különböző  típusai  támasztanak  egymással  szemben  kihívásokat  (Gaventa  és 
Cornwall  2010:  174).  Ez  utóbbi  azt  is  magában  foglalja,  hogy  felértékelődik  a  hétköznapi 
(helyi)  tudás,  mely  a  lokális  problémamegoldásban  szakértelemként  tételeződik. 

A  tudás  demokratizálása  a  múzeumi  térben  -  Frazon  Zsófia  szerint  -  többek  között  a  tér, 
a  gyakorlatok  és  a  gondolatok  átalakulásában,  új,  sokszínű  olvasatok  létrejöttében  érhető 
tetten,  és  „például  abban  segít,  hogy  a  múzeumot,  amely  történetileg  kialakult,  tekintélyelvű 
és  »szakrális«  intézmény,  demokratikus  és  kritikus  modellek  megvalósítására  is  alkalmas 
térként”  vegye  újra  szemügyre,  „amely  nemcsak  állít  és  kiállít,  hanem  kérdez  és  kísérletezik” 
(Frazon  2016:  77).  A  kutatási  stratégiákat  érintő  részvételen  és  együttműködésen  alapuló 
múzeumi  gyakorlatok  több  változatát  is  megismerhetjük  Frazon  nagyjából  tíz  éve  formáló¬ 
dó  munkájának  kiemelt  példáiból,  amelyekből  az  is  kiderül,  hogy  ezek  mire  vonatkozóan  je¬ 
lentenek  „valódi  lehetőséget”  a  társadalmi  múzeumok  számára.  Továbbá,  ebben  az  irányban 
haladva  azokkal  a  gondolatokkal  is  eljátszhatunk,  hogy  vajon  milyen  hatásokat  gyakorolnak 
a  közönségre  és  a  társadalomra  a  múzeumi  térben  bekövetkezett  változások,  és  a  kritikus, 
társadalomcentrikus,  problémaérzékeny,  együttműködő  múzeumi  munka  létrehoz-e,  ho¬ 
gyan  és  milyen  színtereken,  átalakulást  a  társadalomban?  Célja-e  egyáltalán  az  ilyen  mérté¬ 
kű  kitekintés,  a  radikális  „kikacsintás  a  dobozon  kívüli  világba”? 

Látható,  hogy  napjainkban  a  magyar  muzeológiában  is  egyre  jelentősebbé  válnak  azok 
a  kritikus  hangok,  amelyek  megkérdőjelezik  a  múzeumok  tekintélyelvű,  kinyilatkoztató 
intézményekként  történő  működését.  Sári  Zsolt  a  Szentendrei  Szabadtéri  Néprajzi  Múze¬ 
um  esetében  elsősorban  az  oktatási  és  ismeretátadási  programokban  alkalmazott  részvételi 
módszereket  mutatja  be  (például  múzeumpedagógiai  foglalkozások,  helyi  közösségek  rész¬ 
vétele  az  adott  házhoz  kapcsolódó  programokban,  önkéntesek).  Állítása  szerint  ahhoz,  hogy 
a  múzeumban  a  hagyományosan  passzív  néző  résztvevővé  válhasson,  szükséges  „egy  olyan 
kommunikációs  (nyelvi,  szöveges,  fizikális)  mátrix”  (Sári  Grant  Kesterre  hivatkozik,  Kester 
2012:  138)  megteremtése,  amelynek  „segítségével  a  résztvevők  párbeszédet  folytatnak,  meg¬ 
osztják  véleményüket,  így  akkor  és  ott  (abban  a  kiállításban,  alkotásban,  kutatásban  stb.) 
közösséggé  formálódhatnak”  (Sári  2016:  99). 

A  „helyi  tudás”  kifejezést  számos  tudományterület  beemeli  fogalomtárába,  köztük  a  kul¬ 
turális  antropológia  is.  Ez  a  diszciplína  egyrészt  dinamikusan  változóként  tekint  a  lokális 
tudáskészletre,  amelynek  tartalma  magában  foglalja  a  helyi  életvilág  komplexitásának  isme¬ 
retét,  az  eligazodást  a  lokális  társadalmi  rendszerben  és  az  egyezményes  kódok  között,  vala¬ 
mint  a  dolgok  működésének  sajátos  magyarázatát.  Másrészt  a  helyi  ismereteket  úgy  kezeli, 
mint  amik  nemcsak  a  múltra,  hanem  a  jövőre  vonatkozóan  is  érvényes  (lehet),  ezért  fontos 
része  a  hosszú  távú  tervezésnek  (Stewart  és  Strathern  2005:  3). 

A  lokális  tudás  dinamikus  természetének  felismerése  két  dolgot  von  maga  után  a  kulturá¬ 
lis  antropológiában.  Egyfelől  világossá  válik,  hogy  a  lokális  tudás  a  helyiek  szükségletének, 
igényeinek  változásával  párhuzamosan  folyamatosan  alakul,  hiszen  a  változások  állandóan 
próbára  teszik  a  tudáskészlet  helytállóságát  és  érvényességét  -  noha  kétségtelenül  léteznek 
olyan  antropológiai  elemzések  is,  amelyek  pontosan  a  diszkurzív  tudásformák  és  a  min¬ 
dennapi  gyakorlat  közötti  meglehetősen  nagy  eltérésekre  mutatnak  rá.  Másfelől  kiderül, 
hogy  a  lokális  ismeretanyag  a  szakember  tudásához  hasonlóan  remekül  használható  a  dol¬ 
gok  működésének  megértéséhez  is,  különösen  tekintettel  a  helyi  életvilág  struktúrájára  (Van 
Willigen  2002:  6).  Mindeközben  nem  szabad  figyelmen  kívül  hagyni  azt  a  tényt,  hogy  a  lo¬ 
kális  tudásrendszerek  is  heterogén  természetűek,  és  tele  vannak  elfojtott,  nem,  vagy  kevéssé 
tudatosított  előítéletekkel  (Rahnema  2010  [1992]:  134). 

Az  a  megállapítás,  miszerint  egyes  csoportok,  közösségek,  emberek  nem  rendelkeznek 
hatalommal,  és  emiatt  szükségszerű  a  hatalommal  történő  felruházásuk  avagy  felhatalma¬ 
zásuk,  képessé  tételük  ( empowerment ),  nemcsak  azt  a  feltételezést  rejti  magában,  hogy  az 
érintettek  nem  rendelkeznek  hatalommal  vagy  a  hatalom  megfelelő  formájával,  hanem  azt 
is,  hogy  a  kívülről  érkezők  birtokában  vannak  a  hatalom  olyan  titkos  képletének,  amibe  az 
érintetteket  bevezetve  azok  képessé  válnak  bizonyos  dolgok  megtételére  és  hatalomra  tesz¬ 
nek  szert  (Rahnema  2010  [1992]:  135).  Azonban  nem  szabad  elfelejtkeznünk  arról,  hogy 
a  hatalom  sohasem  statikus,  hanem  dinamikus  természetű,  és  a  részvételi  kutatási  folya¬ 
matokban  a  szereplők  közötti  viszonyrendszerben  folyamatosan  változó  mértékű.  Továbbá 
a  hatalom  nélkülinek  tekintett  csoportokról,  emberekről  korántsem  mondható  el,  hogy  ne 
rendelkeznének  hatalommal,  sokkal  inkább  arról  van  szó,  hogy  ezek  az  emberek  (hátrányos 
helyzetűek,  kisebbségben  élők,  bennszülöttek  stb.)  nem  a  hatalom  konvencionális  formáit 
gyakorolják.  Gondoljunk  csak  például  a  különböző  szimbolikus  ellenállási  formákra  (Scott 
1996:  109-131)  akár  napjainkban  (például  az  adózás  vagy  sorozás  elkerülése,  feketegazda¬ 
ság),  akár  a  közelmúltban,  a  szocialista  időszakban  (háztáji  művelése  munkaidőben  terme¬ 
lőszövetkezeti  gépekkel  stb.)! 

A  részvételi  projektek  azzal,  hogy  a  döntéshozatali  arénákban  bevett  hatalmi  formákba 
„vezetik  be”  az  azzal  nem  rendelkező  embereket,  csoportokat,  azt  a  veszélyt  hordozzák  ma¬ 
gukban,  hogy  a  hatalomnak  és  a  hatalomgyakorlásnak  pontosan  a  hagyományos  és  helyi  for¬ 
máit  számolják  fel  (Rahnema  2010  [1992]:  135).  Ugyanakkor  nagy  kérdés  az,  hogy  miként 
marad  meg  a  képessé  tétel,  a  felhatalmazás  a  projekt  keretén  kívüli,  attól  radikálisan  eltérő 
kontextusokban  (Kesby  2005: 2057)?  Működik-e  a  megnövekedett  döntési  és  cselekvőképes¬ 
ség  a  mindennapokban,  az  egyének  életvilágában? 

A  kulturális  antropológia  azon  tudományterületek  egyike,  hasonlóan  az  irodalomelmélet¬ 
hez,  a  filozófiához  és  a  történettudományhoz,  amely  az  utóbbi  negyven-ötven  évben  az  ön¬ 
maga  felé  fordított  kutatói  tekintetnek  köszönhetően  önmaga  és  működése  irányába  gyako¬ 
rolt  következetesen  kritikát.  Mindezt  nagyon  szemléletesen  fogalmazza  meg  Vörös  Miklós  és 

Frida  Balázs  Az  antropológiai  résztvevő  megfigyelés  története  című  tanulmányban,  amely¬ 
ben  azt  állítják  a  kulturális  antropológia  történetéről,  hogy  az  „felfogható  az  eurocentrikus 
hatalmi  gőg  fokozatos  levetésének  tanulási  folyamataként  is . . .”  (Vörös  és  Frida  2004:  400) . 

A  tanulási  folyamat  egyik  fontos  állomása  az  1970-es,  1980-as  évektől  bekövetkezett  felis¬ 
merés,  nevezhetjük  retorikai  vagy  kritikai  fordulatnak  is,  miszerint  az  etnográfiai  írás  maga 
is  politikai  és  poétikai  aktus,  hogy  sem  a  nyelv,  sem  a  terepmunka  nem  semleges  természetű. 
Továbbá,  hogy  a  másik  textuális  reprezentációja  során  alkalmazott  stratégiák  nem  tekinthe¬ 
tők  transzparensnek,  és  sokkal  inkább  megteremtik,  mintsem  leírják  a  kutatás  tárgyát.  Mind¬ 
azonáltal  a  retorikai  fordulat  jelentősége  túlmutat  a  szövegeken:  „a  hatalom,  az  ellenállás,  az 
intézményes  megszorítások  és  az  innováció  kontextusát”  is  érinti  (James  Cliffordot  idézi  N. 
Kovács  2007:  145).  A  változások  egyik  kulcsmozzanataként  szokták  emlegetni  a  George  E. 
Marcus  és  James  Clifford  szerkesztette  Writing  Culture  című  kötet  megjelenését  1986-ban. 

Krista  Harper  amellett  érvel,  hogy  a  vizuális  részvételi  kutatás  egyfajta  választ  nyújt  a  kör¬ 
nyezetantropológiában  ismert  három  reprezentációs  válságra,  melyek  egyikét  épp  a  Writing 
Culture  körül  kibontakozott  vita  váltotta  ki.  A  második  krízis  ahhoz  a  felismeréshez  kapcso¬ 
lódik,  hogy  a  természet  és  a  környezet  kulturálisan  és  történetileg  konstruált  objektumok,  és 
a  mindenkori  konstrukciók  meghatározzák  a  környezet  védelmét,  használatát  és  kizsákmá¬ 
nyolását  is.  A  harmadik  válság  arra  a  sajátosságra  reflektált,  hogy  a  környezeti  mozgalmak 
fősodrában  nem  válnak  láthatóvá  a  marginalizált  társadalmi  csoportok.  „A  vizuális  részvé¬ 
teli  kutatás  -  mint  például  a  részvételi  akciókutatás  (RAK;  participatory  action  research )  - 
egyenjogúságot  biztosít  a  közösség  minden  tagjának  a  kutatásban  való  részvételre,  a  terep¬ 
munka  irányítására,  az  adatok  értelmezésére,  valamint  a  kutatási  eredmények  alkalmazására 
és  kommunikálására”  (Fíarper2016  [2012]:  169).  Harper  tanulmánya  egy  roma  közösségben 
végzett  részvételi  kutatást  tárgyal,  amelynek  módszere  a  Photovoice  volt,  összefüggésben  a 
környezetantropológia  három  reprezentációs  krízisével. 

A  kulturális  antropológiában  a  retorikai  fordulat  természetes  folyománya  volt,  hogy  a 
posztmodern  antropológiakritika  szemrevételezte  a  diszciplína  ismeretelméleti  alapvetésé¬ 
nek  ideologikus  előfeltevéseit  és  a  klasszikus  terepmunka  módszertanát.  Ebben  az  időszak¬ 
ban  alakult  át  a  kutató  és  kutatott  viszonya,  aminek  egyik  hatása  volt  a  kollaboratív  kutatás 
( collaborative  research)  vagy  az  együttműködő,  részvételi  gyakorlatok  elterjedése  az  1990-es 
években.  A  törekvés  a  lokális  társadalom  tagjaival  való  együttműködésre  nem  új  keletű  gya¬ 
korlat  a  kulturális  antropológiában,  gyökerei  a  19.  század  végéhez,  Franz  Boashoz  nyúlnak 
vissza  (Rappaport  2008:  2). 

A  klasszikus  etnográfiai  gyakorlatok  esetében  is  beszélhetünk  tehát  együttműködésről 
és  a  módszer  -  vagyis  a  résztvevő  megfigyelés  -  okán  részvételről.  Az  ezredfordulótól  azon¬ 
ban  egyre  inkább  hangsúlyossá  válik  a  lokális  társadalom  tagjainak  részvétele  az  egész  kuta¬ 
tási  folyamatban  (gondoljunk  pl.  Lassiter  kollaboratív  etnográfiájára)  és  az  együttműködés 
a  kutató-kutatottak  közötti  viszonyban  (vö.  Nagy  2015:  50-52).  Megváltozik  a  helyi  társa¬ 
dalom  tagjainak  megnevezése  is,  akiket  már  nem  adatközlőnek  ( informant )  vagy  beszél¬ 
getőpartnernek  ( interlocutor )  tekintenek,  hanem  a  kutatás  egészében  a  tudástermelés  és  az 
értelmezés  folyamatában  aktívan  részt  vevő  konzultánsnak  ( consultant ),  együttműködő¬ 
nek  (collabor ator),  résztvevőnek  ( participant )  vagy  társ-,  illetve  tapasztalati  kutatónak  (co- 
researcher,  researcher).  A  helyiek  kikerülnek  a  rendszerint  passzivitással  jellemzett  kutatás 
alanya,  a  megismerés  tárgya  szerepből,  és  a  kutatóval  dialektikus  viszonyban  kapnak  helyet 
saját  életviláguk  értelmezésében,  illetve  a  lokális  társadalmi  gyakorlatok  jelentésvilágának 
megteremtésében  is.  Ez  megváltoztatja  a  kutató -kutatott  hagyományos  kapcsolatában  ta- 

pasztaiható  egyenlőtlen  hatalmi  helyzetet  és  politikai  erőviszonyokat  is,  a  klasszikus  kutatási 
modellben  a  kutatóé  a  hatalom  és  a  felelősség  is,  míg  a  kutatás  „alanya”  ( subject )  relatív 
vagy  abszolút  értelemben  hatalom  nélküli,  passzív  szereplő  (Fluehr-Lobban  2008:  180). 
Ennek  az  átalakulásnak  a  következtében  a  részvételi  módszerekkel  dolgozó  akadémiai  vagy 
alkalmazott  társadalomtudományi  projektekben  a  helyiek  az  irányítást  is  a  kezükben  tartó 
szereplőkké  vál(hat)nak  (Van  Willigen  és  Kedia  2005:  349).  A  lokális  társadalom  kutatásá¬ 
ba  bevont  helyi  szereplők  megnevezésében  történt  váltás  -  az  adatközlőktől  ( informant )  a 
résztvevőkig  ( participant )  és  a  társ-  vagy  tapasztalati  kutatókig  ( co-researcher )  -  nemcsak  a 
gyakorlat  megváltozására  utal,  hanem  ideológiai  természetű,  egyszerre  morális  és  politikai 
fejlemény  (Fluehr-Lobban  2008:  180). 

A  médiakutatásban  a  közönség  szerepére  és  viselkedésére  vonatkozó  magyarázó  model¬ 
lekben  és  értelmezésekben  is  változás  figyelhető  meg  abban,  hogy  miként  tekintenek  a  kö¬ 
zönség  tagjaira.  A  passzivitástól  az  aktivitás  irányába  mutató  folyamatot  itt  a  fogyasztás,  a 
használat  és  az  értelmezés  koncepcióinak  sorozata  kíséri.  „A  médiabeli  részvétel  különféle 
formái  és  gyakorlatai  tehát  az  általános  termelési  viszonyok  kontextusán  belül  merülnek  fel, 
azonban  nemcsak  gazdasági  természetű  trendekhez  kapcsolódnak,  hanem  (...)  a  kulturális 
termelés  és  művészi  aktivitás  szféráihoz  is”  (Glózer  2016:  148).  Glózer  Rita  tanulmánya  a 
médiakutatásban  napjainkban  általános  részvételi  paradigma  előzményeit  mutatja  be,  majd 
az  új  média  kontextusában  tárgyalja  a  résztvevők  együttműködésének  elméleti  és  gyakor¬ 
lati  kérdéseit. 

A  részvételi  megközelítések  elősegítik  a  társadalmi  különbségek,  az  eltérő  nézetek  és  a 
konfliktusos  perspektívák  feltárását  (Ros  és  Craig  1997:  42)  helyben.  Azonban  az  érintettek 
bevonása  a  problémamegoldáshoz  szükséges  tudástermelés  folyamatába  korántsem  prob¬ 
lémamentes.  Egyrészt  a  tudástermelés  módja  és  szociokulturális  kontextusa  meghatároz¬ 
za  azt,  hogy  mely  információk  kerülnek  felszínre,  melyek  maradnak  a  háttérben.  Másrészt 
nem  könnyű  megállapítani,  hogy  az  adott  szituációban  melyik  típusú  információt  (értéket, 
tényeket  stb.)  tartalmazó  helyi  tudás  mögött  milyen  rejtett  jelentések  húzódhatnak  meg. 
Különösen  annak  tudatában  nehéz  ez,  hogy  a  mindennapi  gyakorlatok  mögötti  tudás  nem 
nyelvi  természetű  (Mosse  1995:  477).  Ennek  a  sajátosságnak  a  példáit  ismerjük  abban  a  ket¬ 
tősségben,  hogy  a  normatív  viselkedés  diszkurzív  változata  nem  mindig  feleltethető  meg  a 
társadalmi  gyakorlatnak.  Tehát  vannak  olyan  tapasztalatok  és  tudásformák,  amelyek  nem 
beszélhetők  el,  hanem  sokkal  inkább  gyakorlatba  ágyazottak  és  inkább  megfigyelésen  ke¬ 
resztül  ismerhetők  meg. 

A  biomedicinális  etika  tudományterületének  egyik  sokat  vitatott  alapkérdése  az  orvos  és 
a  beteg  viszonya.  Rózsa  Erzsébet  írása  az  orvos-beteg  együttműködési  modell  esetében  tár¬ 
gyalja  a  részvétel,  a  laikusság  és  a  különböző  kompetenciák  összefüggéseit.  A  szakterületen 
az  egészségügyi  problémák  kezelésének  várható  kimenetelét  támogató  felismerés  az,  hogy 
a  szakember  szakmai  kompetenciája  nem  képes  lefedni  az  egész  vonatkozó  tudásterületet, 
vagyis  „a  szakmai  kompetencia  korántsem  azonos  az  adott  szakterület  teljes  tudástartomá- 
nyával”  (Rózsa  2016:  47).  Ezen  a  színtéren  egyre  következetesebben  vonják  be  a  „szakmailag 
laikus,  de  saját  életkontextusait  tudatosító,  kommunikáló  aktív  résztvevő(t)  az  általa  kimun¬ 
kált  tudásterülettel  együtt”  hiszen  napjainkban  a  „tudásformák,  kompetenciák  és  felelősségek 
osztódásának  és  multiplikálódásának  vagyunk  tanúi  és  résztvevői  egyben”  (Rózsa  2016:  47). 

A  részvételi  kutatás  nem  más,  mint  a  tudástermelés  olyan  sok  résztvevős  folyamata, 
amelynek  során  az  együttműködők  mind  újabb  ismeretekhez  jutnak,  korábban  ismeretlen 
szempontokkal  ismerkednek  meg,  ami  hatással  van  a  közös  és  egyéni  cselekvésre,  valamint 

a  társadalmi  gyakorlatokra  is.  Minden  szereplő  -  kutató  és  társkutató  ( co-researcher )  - 
számára  a  közös  tanulás  terepe  (Whyte,  Greenwood  és  Lazes  1991:  42),  egy  természetében 
dialogikus,  dinamikus  és  kollaboratív  ismeretszerzés,  törekedve  a  tudás-előállítás  folyama¬ 
tának  demokratizálására.  A  részvételi  szemléletmód  alkalmazása  során  a  változás  lehető¬ 
sége  nem  a  kutatási  eredmények  természetének  és  felhasználásának  függvénye,  hanem  a 
kutatás  (tudományos  megismerés)  tervezésének  és  megvalósításának  folyamatába  ágya¬ 
zott.  Vagyis  maga  a  kutatás  az,  ami  az  érintettek  részvétele  és  egyéni  átalakulása  (életkörül¬ 
mények  és  hatalmi  viszonyok  tudatosítása,  felruházás  képességekkel,  döntés-  és  cselekvő- 
képesség  növekedése  stb.)  nyomán  magában  hordozza  a  változás  lehetőségét  és  kitermeli 
azt  (Dyrness  2008:  26).  A  kutatás  tehát  maga  a  változás,  a  transzformáció  irányába  tett 
határozott  lépés. 

Az  egyik  részvételi  akciókutató,  Udvarhelyi  Éva  Tessza  a  kutatás  teljes  folyamatában  tör¬ 
ténő  részvétel  jelentőségét  és  célját  -  a  fentihez  hasonlóan  -  a  változtatás  iránti  igény  és 
a  megvalósításhoz  szükséges  tudás  és  képességek  kialakulásában  látja:  „Azt  érzem,  hogy  a 
kutatással  -  függetlenül  annak  típusától  -  az  embereknek  egyrészt  kielégülnek  és  egyben  meg 
is  nőnek  az  intellektuális  igényeik.  Egyszerűen  igényük  lesz  arra,  hogy  gondolkodjanak,  ele¬ 
mezzenek,  kritizáljanak,  beszélgessenek  dolgokról.  Másrészt  pedig  a  kutatás  politizálja  az 
embereket...  Először  felháborodnak,  amikor  egyre  jobban  megértik,  felfedezik  és  rendszerben 
kezdik  látni  az  egész  ügyet,  majd  megjelenik  a  késztetés  a  tenni  akarásra,  felfokozódik  a  cselek¬ 
vés  vágya,  hogy  csináljunk  valamit  annak  érdekében,  hogy  ez  ne  legyen  tovább  így”  (interjú 
Udvarhelyi  Éva  Tesszával). 

Ugyanakkor  nem  szabad  szem  elől  tévesztenünk  azt  sem,  hogy  a  kizárás  a  részvételnek 
is  sajátja,  hiszen  azok  az  érintettek,  akik  -  valamilyen  oknál  fogva,  pl.  tudatos  döntés  vagy 
adott  élethelyzetnek  köszönhetően  -  nem  vesznek  részt,  kívül  rekednek,  és  adott  témára  vo¬ 
natkozó  tudásuk  a  legitimként  elfogadott  szférán  kívülre  kerül(het)  (vö.  Kesby  2005:  2042). 
Kérdés  tehát,  hogy  mit  lehet  kezdeni  a  kimaradókkal?  Kell-e  kezdeni  velük  bármit  is?  Meny¬ 
nyiben  befolyásolják  a  kimaradók  a  társadalmi  változás  előidézését  és  az  átalakulás  hosszú 
távú  életképességét? 


Társadalom,  tudomány  és  kritika 

A  részvételi  gyakorlatokat  alkalmazó  vizsgálatok  azon  csoportjában,  amelyik  a  bevonás 
mellett  a  társadalmi  változást  tűzi  célul,  vagyis  akciószemléletű,  a  kutatás  nem  más,  mint 
gyakorlati  eredmények  elérését  szolgáló  társadalomtudományos  munka  -  legyen  az  szakpo¬ 
litikai  módosítás,  a  társadalmi  intézmények,  hivatalok  működésének  érzékenyítése,  az  egyén 
döntés-  és  cselekvőképességének  fejlesztése  vagy  például  tanodák  létrehozatala.  „Nagyon 
fontosnak  tartom,  hogy  a  kutatás  ne  csak  tudatosságnövelő  legyen  [ti.  az  érintettek  számára], 
hanem  azzal  konkrét  eredményeket  lehessen  elérni.  Tehát  számomra  a  kutatás  fontos  politikai 
célokat  szolgál”  (interjú  Udvarhelyi  Éva  Tesszával). 

Nyilvánvaló,  hogy  a  részvételi  és  akciókutatások  gyakorlatában  társadalomtudomány, 
tudománykritika  és  társadalomkritika  összeér.  Tudománykritika,  hiszen  ez  a  szemlélet- 
mód  (például  a  RAK)  és  ezek  a  módszerek  (mint  például  a  Luké  Lassiter  nevéhez  fűződő 
kollaboratív  etnográfia )  mind  a  konvencionális  empirikus  társadalomtudományi  kutatásban 
eleve  benne  rejlő  kizsákmányolás  lehetőségét  igyekeznek  kiküszöbölni,  és  kiegyenlíteni  a 

résztvevők  közötti  hatalmi  és  politikai  különbségeket.17  Nem  csak  az  adatokat  előállító  tudo¬ 
mányos  gyakorlatokban,  hanem  a  reprezentációs  stratégiákban  is. 

A  20.  század  végéhez  közeledve  a  társadalomtudományok  számos  területén  vált  egyre  in¬ 
kább  alkalmazott  kutatási  gyakorlattá  a  részvételi,  a  helyiek  bevonását,  illetve  a  helyiekkel  tör¬ 
ténő  együttműködést  megvalósító  szemléletmód.  A  részvételi  gyakorlatok  mellett  elkötelezett 
szakemberek  egy  része  kifejezetten  amellett  érvel,  hogy  a  konvencionális  társadalomtudomá¬ 
nyi  alapkutatás  alapvető  ideológiai  funkcióval  rendelkező  vizsgálati  típus.  Ez  a  funkció  pedig 
nem  más,  mint  -  függetlenül  az  értéksemlegességre  és  objektivitásra  történő  hivatkozástól  - 
a  gazdag  és  hatalommal  rendelkező  rétegek  érdekeinek  és  társadalmi,  politikai,  gazdasági  po¬ 
zíciójának  megerősítése  és  igazolása  tudományos  módszerekkel  és  eredményekkel.18 

A  részvételi  és  akciókutatás  egyben  társadalomkritika,  hiszen  a  kutatók  a  fennálló  tár¬ 
sadalmi  struktúrát  és  a  modern  kapitalista  berendezkedést,  a  világgazdasági  kényszereket 
kívánják,  közvetlenül  vagy  közvetve,  megváltoztatni  mikro-  és  mezoszinten,  vagyis  a  min¬ 
dennapi  gyakorlatokban  és  a  kapcsolódó  szakpolitikában.  Ez  tehát  azt  is  jelenti,  hogy  egy 
szakpolitikailag  tudatos  tudományos  gyakorlatról  van  szó. 

A  kortárs  társadalom  működésének  átalakítására  irányuló  szándék  mögött  azonban  két 
különböző  indíttatás  húzódik  meg.  Egyrészt  vannak,  akik  a  rendszert  a  maga  keretein  be¬ 
lül  kívánják  jobb,  vagyis  társadalmilag  igazságosabb,  etikusabb  és  a  társadalmi  különbsé¬ 
gek  irányába  tudatosabb  működési  gyakorlatra  átállítani.  Másrészt  vannak,  akik  a  fennálló 
struktúra  megdöntésének,  vagy  legalábbis  radikális  megváltoztatásának  vágyától  vezérelve 
cselekszenek  forradalmi  és  aktivista  lendülettel.  Mindkét  esetben  a  döntési  folyamatok  kri¬ 
tikájáról  van  szó,  de  azok  megváltoztatásának  képzete  és  gyakorlata  más,  továbbá  némileg 
eltérőek  a  célok,  a  hozzájuk  vezető  út  és  az  emberkép  is.  „A  RAK-ban  én  sokkal  inkább  érzem 
ezt  a  kritikai,  forradalmi  és  aktivista  lelkületet.  Ebben  azonban  az  is  ott  van,  hogy  az  emberek 
nem  tudják,  hogy  nekik  mit  kell  tenniük,  és  nekem  aktivistaként  oda  kell  mennem  és  időnként 
megmondani  nekik,  hogy  mit  csináljanak...”  (interjú  Csillag  Sárával).  Mintha  tulajdonképpen 
e  mögött  létezne  egy  olyan  előfeltevés,  hogy  az  emberek,  elsősorban  a  hátrányos  helyzetű, 
marginalizált  csoportok  tagjai,  létükben  nem  megértő  és  értelmező  módon  vannak  jelen 
saját  szociokulturális  életvilágukban.  Vagyis  nem  tudatosítják  eléggé  saját  helyzetüket,  jelen¬ 
valóságuk  nem  reflektált.  Ugyanakkor  feltehetjük  a  kérdést:  ez  a  hozzáállás  nem  hordozza 
mégis  nyomaiban  a  paternalista  attitűd  elemeit? 

A  fentiekben  megfogalmazott  gondolatok  és  felvetések  után  felmerülhet  a  következő:  va¬ 
jon  mi  értelme  lehet  a  részvételi  és  akciómegközelítéseknek  az  akadémiai  tudományosság¬ 
ban?  Mi  lehet  a  jelentősége  annak,  hogy  a  helyiek  is  alakítják  a  kutatás  folyamatát,  köztük 
például  akár  a  kutatási  kérdéseket  vagy  azokat  a  reprezentációkat  is,  amelyeket  a  szakembe¬ 
rek  róluk  előállítalak?  Azt  gondolom,  hogy  a  21.  század  elején  szakmai  munkánk  politikai 
következményeinek  átgondolását  nem  lehet  megkerülni,  ahogy  azt  sem,  hogy  a  kutató  vál¬ 
lalja  a  felelősséget  saját  kutatási  gyakorlatáért  és  azokért  a  reprezentációkért,  amelyekkel  má¬ 
sokat  megjelenít.  Az  érintettek,  avagy  a  helyiek  részvétele  a  vizsgálatban  a  kutató  és  a  helyi 
érintettek  közötti  hatalmi  különbségek  kiegyenlítéséhez  és  az  olyan  jelentésvilágok  megte¬ 
remtéséhez  járul  hozzá,  amelyek  alapja  az  együttműködés  és  a  helyiek  bevonása  a  kutatás,  az 

17  Itt  kell  megemlíteni  a  posztmodern  gondolkodáshoz  köthető  etikai  dilemmák  egyikét:  a  kutatónak  vajon 
van-e  joga  belemélyedni  valaki  másnak  az  életébe,  és  azt  nyilvánosan  megosztani  úgy,  hogy  az  elbeszélő  életének 
történeteiért  cserébe  a  kutató  nem  szolgál  „semmi  használhatóval”,  semmilyen  gyakorlati  értékű  dologgal? 

18  Vö.  Kemmis  és  McTaggart  (2007:  273),  ahol  a  szerzőpáros  számos  kutató  munkáját  sorolja  fel. 

értelemadás  és  jelentéstulajdonítás,  a  változtatás  folyamatába.  Mindennek  célja  pedig  végső 
soron  a  tudományos  munka,  a  kutatás  demokratizálása,  a  kutatáshoz  való  jog  kiterjesztése. 
Különösen  a  hátrányos  helyzetű,  marginalizált  társadalmi  csoportok  vagy  kisebbségek  ese¬ 
tében  bírhat  ez  jelentőséggel. 

Málovics  György  esszéje  egy  szegedi  roma  szegregátumban  végzett  részvételi  akciókuta¬ 
tás  folyamatát  tárgyalja,  amelyben  ahhoz  is  szempontokat  kínál,  hogy  a  RAK  megközelítése 
milyen  üzenetekkel  szolgálhat  a  társadalomkutatás  számára.  Például  „lehetőséget  kínál  azon 
kutatók  számára  frusztrációik  oldására,  akik  szeretnék,  hogy  kutatási  eredményeik  gyakor¬ 
lati  haszonnal  is  bírjanak  (valós  társadalmi  folyamatokra  is  hatással  legyenek)”  (Málovics 
2016:  68),  vagy  szembesíti  és  megméretteti  a  tudományos  tudást  és  annak  hatékonyságát, 
relevanciáját,  érvényességét  olyan  helyzetekben,  amelyekben  a  cél  társadalmi  változások  elő¬ 
idézése,  az  elnyomó  helyzetek  átalakítása. 

A  fentiek  értelmében  talán  nem  utópia  kijelentenünk:  valóban  lehet  más  a  társadalomtu¬ 
domány  az  akadémiai  tudományosság  keretein  belül  is,  és  közvetlenül  szolgálhatja  a  pozitív 
irányú  társadalmi  átalakulást  (transzformációt).  Reményeink  szerint  a  Replika  jelen  lapszá¬ 
ma  megalapozott  érveket  szolgáltat  ehhez  az  Olvasóknak. 

Körkérdés 


Eddigi  szakmai  tapasztalatai  és  gyakorlata  alapján  Ön  miben  látja  a  nem  tudós  szakértők, 
társkutatók,  tapasztalati  vagy  „laikus”  kutatók  részvételének  és  a  velük  történő  együttműkö¬ 
désnek  a  jelentőségét  a  tudományos  munkában  saját  szakterületén? 

Rózsa  Erzsébet 


Részuétel.  laikusság  és  kompetenciák 
-  az  oruos-beteg  együttműködési  modell 
perspektívából 


A  modern  társadalom  szinte  áttekinthetetlenül  bonyolult  és  egyre  inkább  bonyolódó  struk¬ 
túrái  ránehezednek  a  rá  irányuló  tudományos  kutatás  episztemológiai  és  alkalmazott  tu¬ 
dásterületi  (tudományetikai,  társadalomkritikai,  hermeneutikai  stb.)  intencióira,  kérdés- 
feltevéseire  és  a  megfelelő  módszerek  kimunkálására.  Ezzel  a  problémahalmazzal  minden 
kutatónak  szembesülnie  kell  -  a  saját  speciális  kutatási  területén  és  a  saját  megközelítési 
nézőpontjából.  Ugyanis  nem  önmagában  a  kutatás  „tárgyának”  körülhatárolása  vált  proble¬ 
matikussá:  az  is  újra  meg  újra  kérdésként  merül  fel,  hogyan  közelítsünk  ahhoz,  amit  fel  aka¬ 
runk  tárni.  A  megfelelő  módszer  ideiglenes  szabályaira  irányuló  igény,  úgy  tűnik,  legalább 
annyira  időszerű  napjainkban,  mint  Descartes  idejében  volt.  A  társadalomtudományok  és 
hozzájuk  kapcsolódva  az  alkalmazott  filozófia/filozófiák  ma  is  kénytelenek  ezzel  a  proble¬ 
matikával  újra  meg  újra  szembesülni.  A  megfelelő,  nem  csak  a  „tárgynak”,  hanem  a  kutatás 
minden  résztvevője  („szubjektuma”)  szempontjainak  adekvát  „hogyan”  keresése  és  kimun¬ 
kálása  állandó  és  mindig  megújuló  kihívást  jelent.  A  résztvevői  perspektívák,  amelyek  pl.  a 
kulturális  antropológiában  vagy  a  bioetikában  eleve  nem  csak  tudományos  jellegűek  lehetnek, 
a  tárgyilagosnak,  objektívnek  tartott,  tudományos  megfigyelői  perspektívát  is  más  megvilá¬ 
gításba  helyezik  és  befolyással  vannak  arra. 

A  fenti  összetett  és  átfogó  kérdéskörből  mindössze  néhány  aspektust  emelek  ki,  amelyeket 
az  alkalmazott  filozófiával  érintkező  bioetika  tudásterületének  azon  szeletén  kívánok  felvil¬ 
lantani  és  részben  illusztrálni,  amellyel  néhány  éve  alkalmam  van  foglalkozni.  Ezt  a  címben 
jelzett  fogalmakra  és  konstellációikra  koncentrálva  teszem.  Ebben  nem  episztemológiai/is- 
meretelméleti  megfontolások  vezetnek,  amelyek  fontosságához  egyébként  nem  férhet  kétség. 
Most  azonban  a  gyakorlati  tudás  kimunkálásának  folyamatára,  ennek  néhány  aspektusára 
összpontosítok,  ahogyan  a  címben  jelölve  van,  és  ahogyan  a  Replika  körkérdése  megkíván¬ 
ja.  Mindazonáltal  leszögezendő:  minden  gyakorlatunk  tartalmaz  valamilyen  mértékben, 

arányban  és  funkcióban  megfigyelői  szempontokat  és  perspektívát  is,  így  a  résztvevői  pers¬ 
pektívára  való  összpontosítás  már  ezért  is  csak  korlátozott  érvényességű  lehet. 

A  bioetika,  illetve  a  biomedicinális  etika  mint  diszciplína  és  mint  a  medicinában  alkal¬ 
mazott  tudásterület  egyik  alapkérdése  az  orvos-beteg  kapcsolatra  irányul.1  Ez  a  kapcsolat  a 
tágabb  értelemben  vett,  kutatási  szempontból  is  releváns  együttműködési  formák  egyik  tí¬ 
pusa.  Olyan  együttműködési  forma,  amelynek  gyakorlatára  vonatkozóan  évezredekre  visz- 
szamenően  volt,  ma  is  van  etikai  (és  jogi)  szabályozás.  A  Kr.  e.  4.  század  óta  léteznek  előírá¬ 
sok,  elvárások  arról,  hogy  mi  a  helyes,  mi  az  ajánlott,  mi  a  nemkívánatos  vagy  tiltott  ebben 
a  kapcsolatban,  illetve  együttműködésben.  Ez  a  szabályozás  a  különböző  kultúrákban  nagy 
múltra  tekint  vissza,  néhány  közös,  és  legalább  annyi  eltérő  vonást  mutatva  fel.  Gondol¬ 
junk  csak  Hippokratészre,  akinek  a  Kr.  e.  4.  századból  származó  tanai  az  orvosi  esküben 
mindmáig  fennmaradtak.  De  a  taoista  orvoslás  is  tartalmaz  hasonló  etikai  hagyományokat 
(vö.  Sass  2006  [1989]:  5-6). 

Az  orvos-beteg  kapcsolat  az  egyik  legősibb  együttműködési  forma,  amelyben  a  résztve¬ 
vők  nem  csak  a  beteg  gyógyítására  alkalmazandó  szakmai-gyakorlati  tudásra  támaszkod¬ 
nak  gyakorlataikban,  hanem  e  kapcsolat  mint  együttműködési  forma  etikai  szabályozására 
is  tekintettel  vannak.  Ezért  ez  a  kapcsolati  alakzat  a  társadalomtörténetben  ismert  együtt¬ 
működési  formáknak  az  egyik  alapvető,  korszakokon  és  kultúrákon  átívelő  ideáltípusának 
tekinthető.  Ebben  az  együttműködési  formában  az  elvárt  szakmai  kompetenciához  olyan  a 
gyakorlatokhoz  rendelt  tudásetikai  szabályozás  kapcsolódik,  amely  kivételesen  magas  nor- 
mativitással  rendelkezik  és  rendelkezett  mindig  is.  Ez  a  magas  normativitás  nem  véletlen: 
e  normativitásnak  egzisztenciális  fundamentuma  van.  Mégpedig  azért,  mert  az  egészségre 
és  a  betegségre,  az  életre  és  a  halálra  vonatkozó  szakmai-gyakorlati  tudásnak  eminens  és 
közvetlen  értelemben  vett  egzisztenciális  jelentése  és  jelentősége  van.2  Ennek  ellenére,  vagy 
talán  éppen  ezért,  ennek  az  együttműködési  modellnek  a  tanulmányozása  nemcsak  filozó¬ 
fiai-etikai  jelentőséggel  rendelkezik,  hanem  a  társadalomtudományok  számára  is  kínálhat 
hasznosítható  belátásokat  és  tanulságokat. 

Ez  az  ősi  együttműködési  forma  a  modern  orvoslás  feltételei  között  alapjaiban  átalakult 
és  máig  átalakulóban  van.  Évezredeken  át  az  orvos  dominálta  e  kapcsolatot,  míg  a  beteg 
alárendelt,  passzív  magatartást  tanúsított,  s  az  orvosba  vetett  teljes  bizalma  alapján  min¬ 
dent  kritika  és  fenntartás  nélkül  elfogadott,  amit  az  orvos  kijelentett,  javasolt  stb.  Az  or¬ 
vost  esküje,  annak  etikai  tartalma  kötelezte:  a  beteg  jólléte  mint  legfőbb  cél  és  a  károkozás 
kerülésének  szándéka  vezette.  A  modern  medicina  feltételei  között  azonban  ezek  az  etikai 
szabályok  önmagukban  egyre  kevésbé  működőképesek.  A  hagyományos  orvosi  etika  kiegé¬ 
szítésre  szorul,  aminek  nem  csak  az  orvoslás  technológiájában  bekövetkezett  változásokban 
keresendő  az  oka  (az  orvosok  specializálódása,  a  medicinából  kivesző  holisztikus  látásmód 
és  ennek  következményei,  így  a  beteg  eltárgyiasítása  az  orvoslás  technikai  apparátusának 
túlsúlya  eredményeként  stb.). 

A  modern  medicina  technológiai  fejleményei  mellett  különböző  társadalmi  mozgalmak 
és  szerkezeti  változások  is  fontos  szerepet  játszottak  abban,  hogy  az  1960-as  évektől  a  mo¬ 
dern  társadalmakban  alapjaiban  megváltozott  (változóban  van)  az  orvos-beteg  kapcsolat: 


1  Ehhez  a  kérdéskörhöz  lásd  Rózsa  (2016:  219-242). 

2  Ennek  az  egzisztenciális  megalapozottságnak  néhány  alapvető  filozófiai  és  bioetikai  összefüggését  állítja  kö¬ 
zéppontba  munkáiban  Michael  Quante  (Quante  2010  [2002];  vö.  Rózsa  2016). 

a  beteg  autonómiája  (önmeghatározása,  önrendelkezése),  valamint  a  tájékozottságon  alapu¬ 
ló  beleegyezése,  ennek  törvényes  rögzítése  és  jogi  garantálása  ahhoz  vezetett,  hogy  a  betegből 
páciens  lett.  Ez  természetesen  kihatott  a  hagyományos  együttműködési  forma  tartalmára 
és  elemeire,  így  az  orvos-beteg  kapcsolat  jellegére.  Számunkra  talán  most  a  legérdekesebb 
ebből  a  résztvevői  perspektíva  változása,  mely  mind  a  szaktudást  megjelenítő  orvos,  mind 
a  laikusnak  tekintett  beteg  oldalán  végbement,  illetve  napjainkban  is  zajlik.  Egyik  alapvető 
új  fejlemény  ezen  az  együttműködési  formán  belül  a  beteg  páciensstátuszának  jogi  és  eti¬ 
kai  rögzítése  -  ezzel  ugyan  az  alá-fölé  rendeltségen  alapuló  hagyományosan  hierarchikus 
viszony  önmagában  véve  még  nem  vált  egyenrangúvá.  Egy  ilyen  változást  az  orvos  szak¬ 
mai  kompetenciája  eleve  lehetetlenné  is  tesz.  A  beteg  törvényesen  biztosított  autonómiája, 
páciensstátuszának  elismerése,  önrendelkezési  jogai  ugyanis  soha  nem  helyettesíthetik  azt  a 
szaktudást  és  az  ennek  megfelelő  résztvevői  (és  megfigyelői)  perspektívát,  aminek  alkalma¬ 
zására  a  betegnek  páciensként  is  szüksége  van  és  mindig  is  szüksége  lesz. 

A  modern  orvoslás  gyakorlatában  az  orvos-beteg/páciens  együttműködési  formán  belüli, 
a  teljes  dominanciát  és  alárendeltséget  felváltó  aszimmetriának  leginkább  egy  olyan  változata 
terjedt  el  a  medicinális,  társadalmi,  jogi -politikai  fejlemények  hatására,  amely  mindkét  sze¬ 
replő/résztvevő  perspektívájára,  valamint  újrarendeződő  együttműködésére  messzemenően 
kihatott:  az  együttműködésben  a  kölcsönös  egymásra  utaltság,  valamint  a  másik  résztvevői 
perspektíva  tisztelete  és  bevonása  került  előtérbe  a  hatékony  együttműködés  érdekében.  Ezt 
nevezik  a  bioetikában,  illetve  a  biomedicinális  etikában  gyenge  orvosi  paternalizmusnak. 

E  röviden  jelzett  mélyreható  változások  további  transzformációkat  indukáltak  ezen 
együttműködési  forma  egyes  elemeit  illetően.  Az  elemek  közül  most  csak  a  részvétel  és  a 
laikusság/ szakmai  kompetencia  relációira  összpontosítunk. 

A  részvétel  lehetősége  a  társadalmi  gyakorlatok  legkülönfélébb  szféráiban  a  modern 
egyén  mint  személylét-státusz felértékelődésének  következtében  hallatlanul  kitágult:  ez  a  mo- 
dernitás  jól  ismert,  széles  körben  elterjedt,  az  élet  minden  szféráját  átszövő  alapjelensége.3 
Az  orvos-beteg  kapcsolaton  és  együttműködési  formán  belül  ez  a  felértékelődés  a  beteg, 
illetve  a  páciens  autonómiájának  jogi  és  etikai  normájában  jut  kifejezésre  (vö.  az  1997-es 
magyar  egészségügyi  törvénnyel).4  Átfogó  értelemben  az  emberi  és  személyiségi  jogok  egész 
skálája  jelzi  ezt  az  alapvető  társadalomszerkezeti  elmozdulást.  A  páciens  autonómiája  elis¬ 
merendő  és  tiszteletben  tartandó  -  mégpedig  az  egészségügyi  személyzet  minden  szereplője 
részéről.  Ám  ez  nem  csak  jogokkal  ruházza  fel  a  beteget/pácienst.  Ebben  az  összefüggésben 
lép  be  az  aktív  részvétel  szempontja:  míg  a  hagyományos  orvoslásban  a  beteg  egészségé¬ 
ért  úgyszólván  csak  az  orvosa  volt  felelős,  a  modern  medicinában  a  páciens  is  felelősséggel 
tartozik  saját  egészségéért  meghatározott  feltételek  mellett.  Ez  a  változás  az  eddigi  együtt¬ 
működésben  ugyancsak  alapvető  elmozdulást  juttat  kifejezésre:  az  orvos  korábbi  osztatlan 
felelőssége  helyébe  a  felelősség  megosztása  lép.  Ez  a  felelősségmegosztás  nem  csak  az  orvos  és 
a  beteg/páciens  között  érvényesül:  a  gondozók,  a  család,  a  hozzátartozók  vagy  a  törvényes 
képviselő  is  belépnek  ebbe  az  együttműködési  formába  saját  felelősségi  kompetenciákkal: 
mindnyájan  releváns,  de  eltérő  szempontú  és  tartalmú  tudást  képesek  hozzátenni  a  beteg/ 
páciens  állapotával  kapcsolatos  „információs  bázishoz”. 

3  A  személyiét  filozófiai  és  az  autonómia  bioetikai  elveinek  szoros  összefüggése  mellett  érvel  Michael  Quante 
fent  említett  munkáiban. 

4  Vö.  ehhez  az  1997.  évi  CLIV.  törvényt  az  egészségügyről:  http://net.jogtar.hu/jr/gen/hjegy_doc.cgi?docid=99700154. 
TV  (letöltve:  2016.  október  12.). 

A  felelősség  megosztása  azzal  is  összefügg,  hogy  a  páciens  mint  személy  elismerésére  és 
tiszteletére  épülő  betegjogok  nem  jelenthetik  azt,  hogy  bármit  megtehet,  bármit  igényel¬ 
het.  Például  egy  beavatkozásról  való  döntés  több  opció  fennállása  esetén  nem  lehet  irreális, 
példának  okáért  egy  aránytalanul  drága  eljárás  követelése  vagy  a  páciens  egészségére  káros 
beavatkozáshoz  való  makacs  ragaszkodás.  A  beteg  felelősségi  kompetenciájának,  amiben 
az  aktív  részvétele  megnyilvánul,  megfelelőnek/adekvátnak  és  arányosnak  kell  lennie.  Ezt 
a  megfelelőséget  és  arányosságot  a  felelősség  különböző,  lehetőleg  minden  releváns  szem¬ 
pontjának  mérlegelésével  lehet  kimunkálni.  A  felelősség  megosztásának  és  ezáltal  a  részt¬ 
vevői  perspektíva  differenciálódásának  további  aspektusa,  hogy  a  beteg/páciens  a  modern 
orvoslásban  nem  egyetlen  orvossal  kerül  kapcsolatba,  hanem  különböző  szakorvosokkal, 
szakápolókkal,  illetve  a  különféle  technikai- szakmai  kompetenciákkal  rendelkező  alkalma¬ 
zottakkal  is.  Vagyis  nem  csak  a  beteg/páciens,  hanem  az  orvoslás  oldalán  is  tovább  osztódik 
a  felelősség.  Ez  természetesen  nem  kínálhat  alapot  vagy  okot  arra,  hogy  a  résztvevők  mások¬ 
ra  mutogassanak.  A  felelősség  megosztásának  kritériumai  pontosan  meghatározandók  és 
előírandók  az  egészségügyi  intézmény  működési  rendjében. 

Az  orvos-beteg  együttműködés  vázolt  differenciálódása  nagy  kihívás  minden  érintett  szá¬ 
mára  -  de  esély  is  egyben.  Esély  arra,  hogy  a  technikailag  kibővült  opciók  közül  a  páciens 
számára  a  leginkább  megfelelőt  a  „közös  bölcsesség”,  azaz  az  egymás  között  felosztott  és 
egymással  megosztott,  kommunikált,  különböző  elemekből  összeálló  tudás  (az  orvos,  illet¬ 
ve  az  érintett  egészségügyi  személyzet  szaktudása,  a  beteg  önmegfigyelésének  adatai,  adott 
esetben  a  hozzátartozók  tapasztalatai  és  ezekre  alapozott  feltevései  pl.  a  beteg  értékpreferen¬ 
ciáiról  élet  és  halál  határhelyzetében)  és  az  ugyancsak  megosztott  és  kommunikált  felelősség 
alapján  nagyobb  valószínűséggel  lehet  kiválasztani. 

Az  aktív  részvétel  a  beteg/páciens  részéről  azt  jelenti,  hogy  él  a  betegjogokkal.  A  részvétel 
előfeltételezi  az  érintettséget.  A  beteg  nem  egy  tárgy,  amin  technikai  manipulációt  hajtanak 
végre,  hanem  személy,  akinek  személy  mivoltához  nem  csak  betegjogai  tartoznak  hozzá,  ha¬ 
nem  saját  biográfiája,  saját  értékképzetei,  saját  világnézete  is.  A  beavatkozás  az  együttmű¬ 
ködés  egyik  csúcspontja.  Ebben  a  domináns  aktív  részvétel  nem  a  betegé:  az  orvos  (vagy 
egy  team)  hajtja  végre  megfelelő  gyakorlatokban.  Ám  ennek  a  beavatkozásnak  a  „tárgya” 
egy  személy,  akit  éppen  e  sajátos  mivolta  révén  megilletnek  tiszteletben  tartandó  jogok,  így 
személyiségi  és  betegjogok.  E  jogok  érvényesek  az  orvosi  kísérletekben  önként  részt  vevő 
személyekre  is.  Ily  módon  a  gyakorlatok  jogi  és  etikai  korlátozásai  minden  résztvevői  pers¬ 
pektívát  érintenek. 

A  beteg  nem  vagy  elsősorban  nem  a  jogai  alapján,  hanem  saját  életútja,  életterve,  értékei 
kontextusában  érintett,  involvált  mindabban,  ami  vele  (passzívan)  vagy  az  ő  aktív  részvételé¬ 
vel  történik.  Érdekelt  ( inter  esse)  abban,  hogy  mi,  miért  és  hogyan  történjen.  Ez  az  érintettség 
vezethet  aktív  részvételi  igényhez,  de  nem  feltétlenül  vezet.  Ma  is  sokan  vannak,  akik  nem 
kívánnak  élni  betegjogaikkal,  hanem  inkább  az  erős  paternalisztikus  eljárást  választják:  az 
orvosra  bízzák  magukat,  adott  esetben  az  életüket.  Vagy  bizalom  az  alapja  ennek  a  hozzáál¬ 
lásnak,  vagy  a  hálapénz/paraszolvencia  hatékonyságába  vetett  (vak)hit. . . 

Ha  viszont  a  beteg  aktívan  akar  együttműködni  a  kezelési  folyamatban,  akkor  az  érin¬ 
tettséghez  hozzákapcsolódik  a  laikus  pozíció  módosításának  szükségessége.  Mert  a  beteg, 
akár  jogai  tudatában  lévő  páciensként  is,  mégiscsak  laikus,  bármennyit  is  tud  a  betegsé¬ 
géről,  bármilyen  intelligens  és  magasan  képzett.  A  laikusságnak  fokozatai  vannak.  Egy  sok 
tapasztalattal  rendelkező  kórházi  ápoló  vagy  műtős  betegként  laikus,  de  más  szinten,  mint 
pl.  egy  történelemtanár,  főleg,  ha  éppen  olyan  betegséget  szerzett,  amellyel  korábban  már 

találkozott  munkája  során.  Laikus  a  szakorvos  (pl.  szívsebész)  megfelelő  szakmai  tudásához 
viszonyítva,  de  nem  olyan  laikus,  mint  az  említett  tanár.  A  beteg/páciens/érintett  laikusságát 
hivatott  enyhíteni,  illetve  korrigálni,  de  semmiképpen  nem  megszüntetni  a  törvényben  is 
előírt  tájékoztató  beszélgetés. 

A  tájékoztató  beszélgetés  közvetlen  célja  az  orvos  részéről  a  beteg  meghatározott  kezelés¬ 
be  való  beleegyezésének  megszerzése.  Ez  a  gyakorlatban  többnyire  formális,  gyors  és  mellé¬ 
kes  aktus.  Pedig  a  tájékoztató  beszélgetés  lényege  és  valódi  célja  éppen  az  lenne,  hogy  maga 
a  beteg  értse  meg,  mi  a  betegsége,  milyen  lehetséges  beavatkozási  opciók  vannak,  s  ezeket 
családtagokkal  vagy  más  bizalmi  személyekkel  megbeszélje,  mérlegelje,  összevesse  eddigi 
életvezetésével,  az  életéről  és  terveiről  alkotott  elképzeléseivel,  értékpreferenciáival.  A  laikus 
betegben  ebben  az  informálódási,  mérlegelő,  tanulási  folyamatban  -  vagyis  az  aktív  részvétel 
menetében  -  lényegi  emocionális,  esetleg  normatív  változások  is  lezajlanak,  amely  változá¬ 
sok  fő  vonatkoztatási  pontja  a  saját  személye,  élete,  egészsége  és  betegsége. 

Az  a  tudás,  ami  ebben  a  folyamatban  kikristályosodik,  a  modern  medicinában  egyre  in¬ 
kább  „hozzáadott  értéket”  képvisel.  A  páciens  bevonásának  terjedő  gyakorlata  ugyan  nem 
kínál  tudományos  megalapozottságú  szakmai  kompetenciát,  mégis  nyereség  az  adott  fo¬ 
lyamathoz  tartozó  egész  tudástartomány  számára.  A  beteg/páciens/érintett  a  tájékoztatás  és 
az  ezt  követő  önreflexió,  illetve  normatív  és  praktikus  mérlegelés  eredményeként  -  aktív 
résztvevőként  -  kimunkál  a  saját  gyógyulása  és  közvetve  az  orvos  szakmai  tudásanyaga  szá¬ 
mára  is  hasznosítható  és  értékesíthető  tudást.  Ennek  a  tudásnak  a  bevonása  az  orvos-beteg 
együttműködésbe  az  adott,  konkrét  eset  sikeres  kezelésére  eleve  több  esélyt  ad,  mint  amivel 
az  a  beteg  rendelkezik,  aki  feltétel  nélkül  rábízza  magát  az  orvosra.  Ti.  az  orvosnak  nincse¬ 
nek,  többnyire  nem  is  lehetnek  ismeretei  a  beteg  biográfiájáról,  értékképzeteiről,  félelmeiről, 
élettervéről,  azaz  betegségének  tényleges  kontextusáról,  ami  távolról  sem  azonos  pl.  a  kórházi 
szoba  által  nyújtott  körülményekkel.  A  személyes  élet  kontextusának,  azaz  a  mindenkori 
konkrét  eset  tényleges  keretfeltételének  bevonása  ebben  az  értelemben  bővíti/bővítheti  az 
orvos  (az  egészségügyi  személyzet)  szakmai  kompetenciáján  alapuló,  a  megfelelő  gyakorla¬ 
tokban  hasznosítható  tudástartományt.  Az  aktív  beteg/páciens  tapasztalatainak  közlésével, 
mérlegelési  szempontjainak  kinyilvánításával,  az  orvoshoz  és  a  személyzethez  intézett  kér¬ 
déseivel  stb.  a  modern  medicina  konstitutív  elemévé  válhat  és  válik.  Láthatjuk,  hogy  ebben  a 
modellben  kitüntetett  jelentőségű,  hogy  a  laikus  aktív  résztevő  legyen.  Ezzel  szemben  a  beteg 
passzív  attitűdje  révén  tudásdeficit  keletkezik  az  adott  eset  kezelésének  várható  kimenetelét 
illetően.  A  tudástöbblet  vagy  a  tudáshiány  nem  csak  az  adott  esetet  gazdagítja  vagy  károsítja 
meg:  általánosítható,  a  modern  medicina  szakmai  kompetenciáinak  tartományába  beépíthe¬ 
tő  tudásnyereségről  vagy  e  tudás  hasznosításának  az  elmulasztásáról  is  szó  van. 

A  páciens  aktív  részvétele  nem  más,  mint  reflektált  érintettségének  kifejeződése  és  kom¬ 
munikálása  egy  többszörösen  megosztott  kooperációs  és  megfelelően  kommunikált  struktúrá¬ 
ban.  Az  ebben  a  keretben  kifejtett  részvétel  a  modern  medicina  egyik  konstitutív  elemévé  vált, 
illetve  válhat.  Ez  a  modell  annak  a  részvételértelmezésnek  a  megerősítésére  kínál  lehetőséget, 
miszerint  a  szakmai  kompetencia  korántsem  azonos  az  adott  szakterület  teljes  tudástarto¬ 
mányával.  Egy  szakterület,  pl.  a  biomedicinális  etika  teljes  tudástartományába  és  gyakorlatai 
többségébe  egyre  inkább  növekvő  mértékben  bevonásra  kerül  a  szakmailag  laikus,  de  saját 
életkontextusait  tudatosító,  kommunikáló  aktív  résztvevő  az  általa  kimunkált  tudásterülettel 
együtt.  Ezen  a  tudásterületen  viszont  a  beteg/páciens  -  a  szakmailag  laikus  -  rendelkezik  el¬ 
sődleges  tudáskompetenciával.  A  tudásformák,  -kompetenciák  és  felelősségek  osztódásának 
és  multiplikálódásának  vagyunk  tanúi  és  résztvevői  egyben. 

Oagy  Károly  Zsolt 


Hz  értelmezés  alázata 


Reflexiómat  a  kérdés  második,  a  válasz  érvényességi  körét  lehatároló  részével  kezdem. 
Református  teológus  és  kulturális  antropológus  vagyok,  elsődleges  kutatási  területem  a  lo- 
kalitások  létrejötte,  működése,  és  ennek  összefüggésében  a  református  felekezeti  identitás 
változásának  -  történeti  kontextusokba  ágyazott,  de  hangsúlyosan  jelenkori  -  vizsgála¬ 
ta.  Többszörösen  „saját  kultúrájában  kutató”  antropológus  vagyok  tehát,  olyan  kutató,  aki 

-  mint  egyik  tanárom,  Bán  András  egy  szemináriumán  megjegyezte  -  „figyeli  magát,  amint 
épp  magát  figyeli”.  Az  antropológus  legfontosabb  kutatási  eszköze  saját  maga,  a  reflexió  így 
számomra  létfeltétel  és  létállapot  egyszerre.  Alkalmazott  módszereimet  pedig  ez  a  sajátos 
kutatási  terület  éppúgy  meghatározza,  mint  azok  a  kontextusok,  amelyekből  kérdéseim, 
problémafelvetéseim  táplálkoznak.  Ez  persze  közhely. 

Viszonylag  hosszabb  utat  bejárva  jutottam  el  a  monódikus  társadalomtudományi  szö¬ 
vegtől  előbb  a  vizuális  antropológia  felvetéseihez  és  módszereihez  (elsősorban  a  képekre 
és  vizuális  reprezentációkra  építő  terepmunka-technikákat  [Bateson  és  Mead  1942;  Collier 
és  Collier  1986;  Kunt  1995;  Bán  és  Biczó  2000;  Bán  2008],  illetve  a  képi  vagy  „képekben 
való”  gondolkodást  [Nyíri  2001]  értve  ezalatt,  majd  a  hypertext  vagy  hypermedia  [Dicks, 
Mason,  Coffey  és  Atkinson  2005;  Pink,  Horst,  Postill,  Hjorth,  Lewis  és  Tacchi  2015])  és 

-  a  Luké  Eric  Lassiter  (2005)  munkáiból  megismert  -  collaborative  ethnography,  valamint  a 
kommunikáció  participációs  elméletének  alkalmazásához.  A  szerkesztők  kérdése  elsősor¬ 
ban  a  kollaboratív  módszerrel  kapcsolatos  tapasztalataimra  vonatkozik,  ugyanakkor  ezek 
együtt  határozzák  meg  kutatói  látásmódomat,  s  ahogy  kutatás  közben,  úgy  itt  sem  tudom 
igazán  szétválasztani  ezeket  a  módszereket.  Esetemben  persze  inkább  kísérletről,  az  adekvát 
kutatási  eszköztár  -  jelenleg  is  folyó  -  kereséséről  van  szó,  mint  egy  minden  részletében 
kikristályosodott  módszertan  alkalmazásáról  vagy  kifejlesztéséről. 

Jóllehet  feladatom  az,  hogy  a  gyakorlat  és  a  tapasztalat  felől  közelítve  válaszoljak  a  kérdés¬ 
re,  e  gyakorlatot  erősen  meghatározza  az  is,  ahogyan  kutakodásaim  tulajdonképpeni  tárgyá¬ 
ról,  a  kultúráról  gondolkodom,  így  röviden,  úgy  a  teljesség,  mint  a  részletes  érvelés  igénye 
nélkül,  erről  fogok  először  írni. 

A  kultúrára  úgy  gondolok,  mint  egy  társadalmi  csoport  közösen  és  kölcsönösen  birto¬ 
kolt  problémamegoldó  felkészültségeinek  olyan  korpuszára,  mely  a  csoportot  meghatározó 
társadalmi  kommunikáció  különböző  színterein,  az  adott  folyamatban  részt  vevő  ágensek 
identitásában  adott  felkészültségek  mentén  konstituálódik.  A  kultúra  és  az  ágens  identitása 
egymást  kölcsönösen  meghatározzák.  Az  ágens  élete  során  számos  problémamegoldásban 
vesz  részt,  ezek  közt  természetesen  vannak  más,  nem  társadalmi  jellegűek  is.  Ezeknek  a  ta¬ 
pasztalatai  mentén  épül  fel  a  saját  identitása  (mint  sajátvilága),  és  részvételeinek  mentén  a 
saját,  összetett  képe  a  kultúráról.  Az  ágens  számára  ez  a  részvételek  sorozataiban  létrejövő 
s  a  részvételre  vissza  is  ható  kép  többnyire  hézagmentes.  Ezzel  szemben  egy-egy  színtéren 
cselekvőként  (aktorként)  részt  vevő  ágens  identitásából  csupán  a  relevánsnak  ítélt  felkészült¬ 
ségeket  mozgósítja,  s  a  kultúrának  is  csupán  az  adott  probléma  perspektívájából  látható  ele¬ 
mei  válnak  explicitté. 

„Kultúra”  szavunk  ennek  ellenére  valamiféle  osztatlanságot  és  egységet  sugall.  Egyrészt  így 
használjuk  azokra  a  tudásokra,  melyek  egy  adott  színtéren,  annak  perspektívájából  az  ott  je¬ 
lenlévő  ágensek  számára  elérhetőek,  s  amelyek  végül  is  valamiféle  kohéziós  -  problémameg¬ 
oldó  -  tényezőként  működhetnek.  Ugyanakkor  a  kultúrára  sokszor  úgy  is  gondolunk,  mint 
az  adott  színtéren  kívül  is  létező,  elérhető,  belátható  tudáskorpuszra,  ami  valamilyen  módon 
összeköti  az  adott  társadalmi  csoport  tagjait,  illetve  összeköti,  történeti  és  topográfiai  érte¬ 
lemben  is  egymáshoz  kapcsolja  a  társadalmi  kommunikáció  különböző  színtereit.  Leginkább 
ezt  a  konstrukciót  nevezzük  kultúrának.  Ez  a  kultúra  azonban  konstrukció.  Olyan  konst¬ 
rukció,  mely  alapvetően  az  ágens  számára  létezik,  ám  létezését  az  ágens  (ek)  feletti  szinten  is 
bizonyítani,  éreztetni  stb.  kell.  Ez  külön  probléma,  melynek  mentén  külön  színtéren  jöhet 
létre  olyan  kollektív  ágens  (pl.  egy  felekezeti  közösség  vagy  a  nemzet),  melynek  sajátvilágát 
(identitását)  az  ilyen  problémamegoldások  határozzák  meg.  Ezt  a  konstrukciót  tehát  megha¬ 
tározott  színtereken  mi  magunk  teremtjük  meg,  s  ennek  a  tudása  magának  a  kultúrának  is 
része.  Ugyanígy  a  kultúra  része  annak  ismerete  is,  hogy  többnyire  milyen  színterek  gondolha¬ 
tok  el  és  hozhatók  létre,  s  így  ezek  a  színterek  végső  soron  jellemzik  magát  a  kultúrát. 

A  kultúra  kölcsönös  tudás.  A  kultúra  kutatójának  feladata  -  vagy  inkább  lehetősége  -  az, 
hogy  ebből  a  tudásból  részesedjen.1  A  kutató  azonban  nem  fér  hozzá  magához  a  kultúrához, 
csak  ezekhez  a  színterekhez  -  már  amelyikhez  és  amennyire.  Kutatóként  ezeket  a  színtereket 
vizsgálom  és  ezeknek  a  színtereknek  próbálok  részesévé  válni,  illetve  próbálom  rekonstru¬ 
álni  őket  s  a  rajtuk  megjelenő  ágenseket,  felkészültségeket,  ezek  kapcsolatrendszerét.  A  re¬ 
konstrukció  közege  esetemben  nem  egy  szöveg,  hanem  egy  -  többnyire  online  is  elérhető  - 
hipermédiás  környezet.  A  laikus  munkatárs  -  nem  jó  kifejezés,  de  nem  nagyon  tudok  jelen¬ 
leg  jobbat  -  számomra  az,  aki  ebben  a  rekonstrukcióban  részt  vesz,  s  akit  az  különböztet  meg 
az  adatközlőtől,  hogy  tudatosan  reflektál  magára  a  helyzetre  és  a  folyamatra,  illetve  vállalja 
önmagát  a  rekonstrukció  virtuális  színterein. 

Az  eddigiekből  is  látható,  hogy  a  kutatói  munka  súlypontját  számomra  a  részesedés  je¬ 
lenti,  s  a  laikus  munkatársak  jelentőségét  is  elsősorban  ebben  a  részesedésben  játszott  sze¬ 
repükben  látom.  A  problémát  nyilvánvalóan  számos  irányból,  elméleti  vagy  módszertani 
tradíció  felől  meg  lehet  közelíteni,  számomra  azonban  a  kiindulási  pontot  a  vizuális  ant¬ 
ropológia  egyik  klasszikus  műve,  Gregory  Bateson  és  Margaret  Mead  1942-ben  megjelent 


1  Most  nem  írok  arról,  hogy  ehhez  a  képlethez  hozzátartozik  az  is,  hogy  a  kutató  tudása  is  részévé  válik  vagy 
válhat  annak  a  színtérnek,  amelyet  kutat. 

Balinese  Character  -  A  Photographic  Analysis  című  munkája  jelenti.  A  könyv  alapjául  szol¬ 
gáló  terepmunkájukról  egy  helyen  Mead  a  következőket  mondta:  „Mikor  a  terepmunkánkat 
terveztük,  eldöntöttük,  hogy  sokat  fogjuk  használni  az  álló-  és  mozgóképeket.  Gregory  az 
elkövetkező  két  évre  hetvenöt  tekercs2  filmet  vásárolt  Leicajához.  Azután  egy  délután  azt 
tapasztaltuk,  hogy  miközben  egy  negyvenöt  perces,  szokványos  megfigyelést  végeztünk  szü¬ 
lőkről  és  gyerekekről,  Gregory  három  teljes  tekercs  filmet  lőtt  el.  Először  egymásra  néztünk, 
azután  a  jegyzeteinkre,  majd  később  a  képeke,  melyeket,  miután  Gregory  a  városban  egy 
kínainál  kidolgoztatott,  gondosan  katalogizáltunk  és  egy  nagy  kartonra  erősítettünk.  Nyil¬ 
vánvaló  volt,  hogy  egy  választóvonalhoz  értünk  (...)  De  döntést  hoztunk.  Gregory  hazaírt  az 
újonnan  kifejlesztett  gyors  winderért,  ami  lehetővé  tette,  hogy  nagyon  gyors  egymásutánban 
készüljenek  felvételek”  (Mead,  idézi  Hagaman  1995:  93). 

Bateson  sötétkamrafilmet  is  rendelt,  amit  ő  maga  vágott  azután  megfelelő  hosszúságra 
és  kazettázott  be,  laborfelszerelést  is  hozatott,  többek  közt  egy  tizfilmes  negatívhívó  tankot, 
aminek  köszönhetően  egy  este  akár  1600  felvételt  is  előhívhatott.  A  fotóanalízis  módsze¬ 
re  így  költséghatékonyabb  és  gyorsabb  is  lett.  Az  előre  jól  megtervezett  terepmunka-tech¬ 
nika  gyors  megváltoztatása  mögött  azonban  nem  csupán  a  gazdaságossággal  kapcsolatos 
megfontolások  álltak.  A  munka  során  készített  felvételek  mennyiségének  megnövekedése, 
a  képkészítés  módjának  megváltozása  és  a  helyben  történő  kidolgozás  igénye  tulajdonkép¬ 
pen  arra  a  változásra  utal,  mely  tapasztalataik  nyomán  a  képek  ismeretelméleti  státuszában 
bekövetkezett. 

Mind  Mead,  mind  Bateson  gondolkodására  jelentős  hatással  volt  a  riportfotó  akkoriban 
kibontakozó  műfaja,  ugyanakkor  Bateson  úgy  gondolta,  hogy  az  ilyen  attitűddel  készült  ké¬ 
pek  teljesen  alkalmatlanok  a  kutatásra.  Ennek  okát  elsősorban  abban  látta,  hogy  a  fotográfus 
tudatosan  választja  ki  az  expozíció  pillanatát,  még  akkor  is,  ha  „elkap”  valamit,  hiszen  a 
fejében  már  „ott  van  a  kép”,  amit  azután  a  látványban  is  keres.  Van  egy  előzetes  elképzelése 
arról,  hogy  a  fotografált  esemény  miért  fontos,  ezt  a  fontosságot  mely  részletek,  szereplők  és 
pillanatok  kiemelésével,  milyen  látószögekből  lehet  hangsúlyozni.  Az  igy  készült  jól  időzített 
képek  viszont  legfeljebb  illusztrációi,  de  semmiképpen  sem  forrásai  lehetnek  egy  kutatás¬ 
nak.  Ez  a  felismerés  vezette  arra,  hogy  a  legjellemzőbb  pillanatok  és  nézőpontok  rögzítése 
helyett  arra  törekedjen,  hogy  az  eseményeket  minden  tekintetben  leginkább  „általánossá¬ 
gukban”  tudja  megragadni  képein.  így  a  kiválasztott  eseményekről,  tárgyakról  lehetőleg  fo¬ 
lyamatosan  a  lehető  legtöbb  felvételt  készítette.  A  Mead  által  említett  45  perces  megfigyelés 
folyamán  például  kb.  22  másodpercenként  készített  felvételeket.  Valószínűleg  erre  a  fényké¬ 
pező  magatartásra  gondolt  Bateson,  mikor  a  könyv  bevezetőjében  leszögezte,  hogy  az  a  fajta 
képkészítés,  amit  itt  megpróbált  megvalósítani,  gyökeresen  eltér  a  dokumentarista  képkészí¬ 
téstől  (Bateson  és  Mead  1942:  49).  A  felhúzható  motoros  filmtovábbító  szerkezet  ( winder ) 
pedig  a  kor  technikai  színvonalán  az  egyedüli  lehetőség  volt  arra,  hogy  a  felvételek  gyors 
egymásutánban  készüljenek,  s  a  fényképanyag  ne,  vagy  csupán  a  lehető  legkevésbé  tükrözze 
a  fényképező  kutató  döntését  a  rögzített  pillanat  relevanciájáról  (Bateson  és  Mead  1942:  50). 

A  változás  azonban  nem  csupán  a  képkészítő  kutatói  attitűdöket,  hanem  a  kép  „olvasá¬ 
sának”,  értelmezésének  kutatói  attitűdjét,  illetve  a  képnek  az  etnográfiai  tudás  létrehozásá¬ 
ban  játszott  szerepét  is  érintette.  Az  álló-  vagy  mozgóképek  készítése  mindkettőjük  számára 
fontos  kiegészítője  volt  a  jegyzetelés  technikájának,  hiszen  jelentős  mértékben  hozzájárult 


2  Egy  tekercs  akkor  40  képkockára  volt  elég. 

ahhoz,  hogy  egy-egy  terepszituációt  a  lehető  legteljesebb  mértékben  s  a  helyzet  komple¬ 
xitását  lehetőség  szerint  a  legjobban  megragadva  tegyenek  megfigyelhetővé,  elemezhetővé. 
A  kamerák  azonban  számukra  -  pl.  a  két  Collier  későbbi  ajánlásától  eltérően  -  nem  az  adat¬ 
szerzés  elsődleges  eszközei  voltak.  Az  elkészült  képek  nagyszámú  mintaként  sorozatokká 
szerveződve,  más  típusú  adatokkal  szoros  kapcsolatban  egy  többszörösen  összetett  vonat¬ 
kozási  rendszer  részeként  kerültek  többszintű  értelmezésre.  így  váltak  kinyerhetővé  belőlük 
bizonyos  adatok. 

A  módszer  alapvető  újítása  a  tereptapasztalat  sokrétűségének  az  egymással  vonatkozá¬ 
si  rendszert  alkotó  különböző  természetű  adatok  és  megfigyelések  sokrétűségükben  törté¬ 
nő  tükrözése  volt,  s  ehhez  kapcsolódott  egyrészt  az  „émikus”  képek  beemelése  az  említett 
rendszerbe,  másrészt  egy  többszörösen  interaktív  kutatói  magatartás  alkalmazása.  Bateson 
az  elkészült  képeket  vagy  filmeket  nem  csupán  helybéli  titkárának,  tanácsadójának  mutatta 
meg,  hanem  egy  kézi  vetítőberendezéssel  azoknak  is,  akikről  készítette,  és  a  közösség  más 
tagjainak  is.  A  falu  lakói  pedig  kommentálták  a  látottakat,  például  kifejtették,  hogy  a  lefil¬ 
mezett  illető  szerintük  ténylegesen  transzban  volt-e  vagy  csak  szimulált.  Bateson  ezeknek 
az  interaktív  akcióknak  nagyobb  jelentőséget  tulajdonított,  mint  maguknak  a  filmeknek, 
hiszen  segítségükkel  olyan  információkhoz  juthatott,  melyekhez  a  vizuális  anyagokat  vagy 
az  interjúkat  elemezve  nem  jutott  volna  el.  Ennek  az  általa  is  reflektált  módon  interaktívnak 
nevezett  kutatásnak  további  szintjeit  jelentik  a  Bálin  akkoriban  élő,  és  velük  szoros  kapcso¬ 
latban  álló  művészekkel,  majd  a  terepről  hazatérve  más  kutatókkal  folytatott  eszmecserék. 
Végül  egy  sajátos  interaktív  játékra  szólítják  fel  az  olvasót  is  a  könyv  megannyi  kereszthivat¬ 
kozásával,  s  így  teszik  őt  is  részévé  a  kultúrafeltáró  folyamatnak. 

A  módszer  e  nagyon  hiányos  áttekintéséből  is  egyértelműen  látszik,  hogy  a  Bateson  és 
Mead  által  bevont  személyek  -  azzal  együtt,  hogy  nagyon  különböző  jellegű  és  mértékű  volt 
részvételük  -  nem  tekinthetők  a  szó  mai  értelmében  vett  „laikus  munkatársaknak”.  Többsé¬ 
gük  egyszerű  adatközlőként  volt  jelen  a  kutatási  folyamatban,  annak  is  inkább  csak  egy-egy 
stádiumában.  Nem,  vagy  csak  ritkán  reflektáltak  a  saját  szerepükre.  A  kutatói  koncepció 
egészére  nem  volt  rálátásuk  és  beleszólásuk  sem  volt  abba.  Nem  vettek  részt  a  kutatás  prob¬ 
lémájának  kijelölésében,  illetve  a  kutatók  nem  az  ő  problémáik  megoldásába  vonódtak  be, 
és  semmilyen  kapcsolatuk  nem  volt  az  elkészült  elemzéssel.  Hozzájárulásuk  legfontosabb 
dimenziója  a  kutató  és  a  kutatott  közösség  párbeszédére  alapozott  kontroll  volt,  illetve  az, 
ahogyan  az  illusztratív  szerepkörből  kilépve  -  pontosabban:  az  etnográfus  által  kivezetve  - 
bekapcsolódtak  a  kutatók  által  vizsgált  társadalmi  jelenségek  értelmezésének,  a  jelentésal¬ 
kotásnak  a  folyamatába.  Az  alkalmazott  antropológiák  felől  nézve  mindez  természetesen 
nem  sok,  bár  az  1930-as  évek  antropológiai  gyakorlata  felől  nem  is  kevés.  A  lényeg  ugyan¬ 
akkor  nem  ez.  Tíz-egynéhány  éves  tapasztalatom  szerint  többnyire  nagyon  ritkán  és  nagyon 
nehezen  érhető  el,  hogy  azok,  akiknek  a  segítségével  a  kutató  a  kultúrát  alkotó  tudásokban 
részesedni  óhajt,  ténylegesen  „laikus  munkatársakká”  váljanak. 

Ez  a  probléma  pedig  nem  csak  a  „hagyományos”  értelemben  vett  etnográfiai  kutatások 
során  jelentkezik,  hanem  az  alkalmazott  vagy  akcióantropológia  körébe  tartozó,  illetve  a 
„laikus”  részvételre  ezeknél  kevésbé  intenzíven  építő,  interaktív  módszereket  alkalmazó  ku¬ 
tatások  esetében  is.  Sokszor  az  emberek  nem  akarnak  együttműködni  vagy  a  legkevésbé 
velünk  akarnák  ezt  tenni,  hiányzik  a  bizalom,  a  kutató  olyan  játszmák  kereszttüzébe  kerül, 
melyek  ellehetetlenítik  a  felkészültségek  megosztásának  kölcsönösségét,  vagy  éppen  azok, 
akiket  munkatársként  kezelnénk,  folyamatosan  visszaosztják  ránk  a  „nagy  fehér  főnök”  sze- 

repét.  Vannak  természetesen  technikák,  melyek  segítenek  ezek  és  a  számtalan  más,  nem 
említett  probléma  leküzdésében,  ugyanakkor  arra  is  fel  kell  készülni,  hogy  ezek  mégsem 
működnek  hatékonyan.  A  kölcsönösség  és  a  részesedés  ráadásul  nyilvánvalóan  nem  is  megy 
egyik  pillanatról  a  másikra,  hanem  egy  folyamat  eredménye  lehet,  amint  az  is  egy  hosszú  fo¬ 
lyamat  eredménye,  hogy  a  társadalomtudományokban  „adatközlők”  helyett  gyakran  „laikus 
munkatársaink”  lesznek  (vagy  valami  hasonlónk). 

Ennek  a  folyamatnak  az  első  lépései  közt  lehet  helye  annak,  ha  a  jelentésalkotás  Mead  és 
Bateson  mentén  felvázolt  interaktív  folyamatába  be  tudjuk  vonni  azokat,  akikre  leendő  „la¬ 
ikus  munkatársainkként”  tekintünk.  Néha  -  vagy  inkább:  sokszor  -  nem  is  nagyon  jutunk 
ennél  tovább.  Ennek  az  együttműködéssel  kapcsolatos  hosszú  távú  jelentősége  mellett  azon¬ 
ban  megvan  az  a  nagyon  konkrét  haszna  is,  hogy  olyan  tudásokra  tehetünk  szert,  melyek  az 
aktív  vagy  reaktív  módszerek  alkalmazásával  rejtve  maradnának  előttünk. 


Hivatkozott  irodalom 

Bán  András  (2008):  A  vizuális  antropológia  felé.  Budapest:  Typotex. 

Bán  András  és  Biczó  Gábor  (2000):  Kutató  tekintet.  Képaláírás  egy  talált  fotográfiához.  Magyar  Lettre  Internationale 
(38).  Interneten:  http://www.c3.hu/scripta/lettre/lettre38/ban.htm  (letöltve:  2016.  október  15.). 

Bateson,  Gregory  és  Margaret  Mead  (1942):  Balinese  Character.  A  Photographic  Analysis.  New  York:  New  York 
Academy  of  Sciences. 

Collier,  John  és  Macolm  Collier  (1986):  Visual  Anthropology.  Photography  as  a  Research  Method.  Albuquerque: 
University  of  New  Mexico  Press. 

Dicks,  Bella,  Bruce  Mason,  Amanda  Coffey  és  Paul  Atkinson  (szerk.)  (2005):  Qualitative  Research  and  Hypermedia. 
London:  Sage. 

Hagaman,  Dianne  DiPaola  (1995):  Connecting  Cultures.  Balinese  Character  and  the  Computer.  In  Cultures  of 
Computing.  Susan  Leigh  Star  (szerk.).  Oxford:  Blackwells  Publishers,  85-102. 

Kunt  Ernő  (1995):  Fotoantropológia.  Fényképezés  és  kultúrakutatás.  Miskolc  -  Budapest:  Árkádiusz. 

Lassiter,  Luké  Eric  (2005):  The  Chicago  Guide  to  Collaborative  Ethnography.  Chicago:  University  of  Chicago  Press. 
Nyíri  Kristóf  (2001):  Mentális  képek  mint  teoretikus  konstrukciók.  Magyar  Tudomány  48/108(10):  1226-1229. In¬ 
terneten:  http://www.matud.iif.hu/01okt/nyiri.html  (letöltve:  2016.  október  15.). 

Pink,  Sarah,  Heather  Horst,  John  Postill,  Larissa  Hjorth,  Tania  Lewis  és  Jo  Tacchi  (szerk.)  (2015):  Digital  Ethno¬ 
graphy.  Principles  and  Practice.  London:  Sage. 


replika 


53 


Helemen  Eszter 


Tudós  és  nem  tudós  szakértőit  az 
ökoszisztéma-szolgáltatásokról: 
párbeszéd  a fenntarthatóbb 
tájhasználat  érdekében 


Számomra  a  kutatói  lét  egyik  legnagyobb  vonzerejét  a  világ  megismerése  jelenti:  feltárni, 
hogy  különböző  társadalmi  csoportokból  és  élethelyzetekből  nézve  miként  értelmezhetők  a 
természetben  és  a  társadalomban  zajló  folyamatok,  és  ennek  segítségével  megérteni  a  termé¬ 
szet  és  a  társadalom  sajátos  kapcsolatrendszerét.  Ügy  vélem,  egy  társadalomtudós  számára 
nincs  egyetlen  létező,  objektív  igazság,  amely  teljességgel  megismerhető.  Minden  ember  ki¬ 
csit  másként  látja  a  világot,  mindenki  rendelkezik  egy  saját,  személyes  valóságértelmezéssel, 
amelyek  közül  egy  a  kutatóé.  Ezekből  az  eltérő  valóságértelmezésekből,  mint  egy  mozaik 
apró  darabjaiból,  rakható  ki  az  a  kép,  amely  a  legjobban  jeleníti  meg  a  valóság  ezerarcúságát. 
A  kutatói  lét  ezeknek  a  mozaikdarabkáknak  a  keresését,  leporolását  és  összeillesztését  jelenti 
számomra.  A  mozaik  készítése  személyes  élvezetet  nyújt  a  mind  teljesebb  kép  megismerése 
révén,  de  egyben  eszköz  is  a  kirakott  kép  visszatükrözése  által.  Azt  vallom,  hogy  a  kutatás 
-  a  benne  való  részvételen,  az  eredmények  visszajuttatásán  és  a  résztvevőkkel  való  közös 
értelmezésén  keresztül  -  eszköze  a  szemléletformálásnak,  a  status  quóra  való  reflektálásnak, 
s  hosszabb  távon  akár  a  személyes  fejlődésnek  vagy  egyes  társadalmi,  döntéshozatali  folya¬ 
matok  átalakulásának  is.  A  kutatás  tehát  számomra  nem  csupán  a  megismerés  lehetősége 
miatt  fontos,  de  a  benne  rejlő  váloz(tat)ási  potenciál  miatt  is. 

Személyes  kutatási  hitvallásom  arról,  hogy  miért  és  hogyan  szeretek  kutatni,  nem  elvá¬ 
lasztható  attól,  hogy  mit  is  kutatok.  Kutatómunkámban  évek  óta  központi  helyen  szerepelnek 
az  ökoszisztéma-szolgáltatások  -  azok  a  kézzelfogható  és  nem  kézzelfogható  javak,  amelyeket 
a  természet  biztosít  a  társadalom  számára,  s  amelyek  hozzájárulnak  jóllétünk  fenntartásához 
és  növeléséhez  (pl.  a  természetből  nyerhető  élelmiszer,  a  levegőminőség  szabályozása,  vagy  a 
természetben  való  lét  pihentető  szerepe,  identitásunkat  formáló  ereje)  (Kelemen  2014).  E  fo- 

galom  szándékoltan  határközi:  összeköt  tudományos  diszciplínákat  (természet-  és  társada¬ 
lomtudományokat),  tudós  és  nem  tudós  szakértőket  (kutatókat,  döntéshozókat,  tájhaszná¬ 
lókat  és  a  tájban  élőket)  (Kelemen  és  Pataki  2014).  Lehetővé  teszi  továbbá,  hogy  megértsük 
az  emberi  létezés  ökológiai  alapjait,  és  hogy  -  (f  jelismerve  a  bennünket  körülvevő  természet 
kulcsszerepét  a  jóllétünkben  -  tudatosabb  döntéseket  hozzunk.  Mivel  az  ökoszisztéma- szol¬ 
gáltatások  a  természet  és  a  társadalom  határmezsgyéjén  helyezkednek  el,  vizsgálatuk  során 
is  szükséges  az  egymásba  ágyazott  természeti  és  társadalmi  rendszerek  kölcsönhatásait  fi¬ 
gyelembe  venni,  hiszen  e  rendszerkapcsolatok,  akár  szándékoltak,  akár  nem,  hatnak  az  öko¬ 
szisztéma-szolgáltatásokra,  és  rajtuk  keresztül  (is)  a  társadalmi  jóllétre.  Ráadásul  miközben 
az  elnevezés  tudományos  és  sok  esetben  idegen  a  helyi  társadalmi  kontextusoktól,  maga 
a  jelenség  helyi,  táji  szinten,  a  társadalomba  ágyazottan  figyelhető  meg.  Valódi  ökológiai 
rendszerek  (pl.  egy  tó  vagy  egy  mező  komplex  élővilága  és  folyamatai)  állítják  elő,  sokszor 
a  helyi  tájhasználók  beavatkozásai  révén  (vagy  éppen  ellenére)  azt  a  szolgáltatást,  amely  a 
helyi  közösség  és  a  tágabban  értelmezett  társadalom  jóllétét  különböző  módokon  szolgál¬ 
hatja,  attól  függően  is,  hogy  ki  miként  észleli  és  értelmezi.  Az  ökoszisztéma- szolgáltatások 
vizsgálatában  tehát  megkerülhetetlen,  hogy  a  különböző  tudásrendszerek  és  világnézetek 
felé  nyitottan,  integráló  szándékkal  tekintsünk,  s  a  kutatás  során  párbeszédet  kezdjünk  a 
szolgáltatások  használóival,  fenntartóival,  haszonélvezőivel  stb.  (Díaz  et  al.  2015). 

Az  ökoszisztéma- szolgáltatások  sajátosságait  vizsgálva  megállapíthatjuk,  hogy  e  jelensé¬ 
gek  nehezen  vizsgálhatók  a  pozitivista  tudomány  hagyományos  megközelítéseivel  -  máshol 
kell  tudományfilozófiai  kapaszkodót  találnia  a  témát  kutatóknak.  Számomra  e  kapaszkodót 
a  posztnormál  tudomány  (Funtowicz  és  Ravetz  1994,  2003)  ideája  jelenti.  A  posztnormál 
tudomány  szakít  a  tudomány  értéksemleges  felfogásával:  beemeli  az  alapvető  kutatási  témák 
közé  az  elvi  keretek  és  értékek  vizsgálatát,  és  elvárja  a  kutatóktól  alapvető  értékelkötelezett¬ 
ségük  explicitté  tételét.  Elismeri,  hogy  a  komplex  és  bizonytalan  problémák  megoldására 
nem  létezik  egyetlen  tökéletes  válasz,  más-más  perspektívából  nézve  más-más  megoldás 
adható.  Szükséges  tehát  a  kutatás  során  a  módszertanok  sokféleségére  építeni,  azaz  meto¬ 
dológiai  pluralizmust  alkalmazni,  valamint  szélesebb  kört  bevonni  a  megoldás  folyamatába, 
azaz  a  kutatást  interdiszciplináris  keretek  közé  helyezni.  A  posztnormál  tudomány  elfogadja 
továbbá,  hogy  a  vizsgált  problémák  jellegéből  fakadóan  elmosódik  a  szakértői  és  a  laikus 
tudás  közötti  határvonal  (egyszerre  lehetünk  szakértők  a  probléma  egyik  vonatkozásában 
és  laikusok  egy  másikban),  a  hagyományos  ökológiai  tudás  és  a  helyi  tudás  szerepe  felér¬ 
tékelődik.  Ez  pedig  azzal  jár  együtt,  hogy  a  tudományos  diszciplínák  együttműködésén  túl 
a  laikusok  -  állampolgárok,  civil  szervezetek  -  is  a  kutatási  folyamat  résztvevői  lesznek, 
a  kutatás  transzdiszciplinárissá  válik.  A  társadalmi  részvétel  megjelenése  a  kutatásban  a  tu¬ 
domány  demokratizálásához  vezet,  ami  nemcsak  a  jelen  kor  társadalmi  berendezkedésének 
és  demokráciaképének  felel  meg  jobban,  de  a  vizsgált  problémákra  -  esetünkben  az  öko¬ 
szisztéma-szolgáltatások  megőrzésére  -  is  megalapozottabb  és  elfogadottabb  válaszokat  ad, 
mint  a  Thomas  Kuhn-i  értelemben  vett  normál  tudomány  (Ravetz  2004). 

A  nem  tudós  szakértők  bevonása  az  ökoszisztéma- szolgáltatások  kutatásába  tehát  elvi 
és  gyakorlati  alapon  is  indokolható  -  de  vajon  hogyan  valósítható  meg?  A  Környezeti  Tár¬ 
sadalomkutatók  Csoport  (ESSRG)  tagjaként  az  elmúlt  10  év  során  több  magyarországi  táj¬ 
egységben  (pl.  Kiskunság,  Őrség,  Szatmár-Bereg)  vettem  részt  közösségi  részvételen  alapuló 
ökoszisztéma- szolgáltatás  értékelésében.  Az  általunk  kialakított  és  folyamatosan  fejlesztett 
értékelési  folyamat  (Kelemen  et  al.  2014)  a  legfontosabb  helyi  tájhasználók  személyes  meg- 

keresésével,  félig  strukturált  vagy  mélyinterjúk  készítésével  indul.  A  kvalitatív,  feltáró-meg- 
értő  jellegű  kutatási  fázis  során  nem  csupán  az  ökoszisztéma- szolgáltatásokra  irányuló  helyi 
vagy  hagyományos  tudást  tudjuk  feltárni,  de  a  természet-társadalom  kölcsönhatások  tágabb 
rendszere  is  megérthető:  megalkotható  az  adott  terület  sajátos  ökoszisztéma-szolgáltatásá¬ 
nak  leltára,  amely  a  szolgáltatások  változásáról,  jóllétre  gyakorolt  hatásáról  és  legfőbb  ér¬ 
tékdimenzióiról,  valamint  a  vakfoltokról  is  tudósít.  Az  ökoszisztéma- szolgáltatások  listáját 
alapul  véve  végezhetjük  el  az  ökoszisztéma- szolgáltatások  rangsorolását,  a  helyi  közösség 
számára  legfontosabbak  kiválasztását,  amelyekre  részletes  ökológiai  vizsgálatok  végezhetők, 
és  amelyek  megőrzése  a  tájhasználat  jövőbeni  tervezésekor  figyelembe  vehető.  E  fázisban 
vagy  fókuszcsoportokat,  vagy  kérdőíves  kutatást  alkalmazunk,  mindkettőt  fényképes  tabló 
segítségével.  Míg  előbbi  esetben  az  ökoszisztéma-szolgáltatások  közösségi  értékelése  dis¬ 
kurzusban  valósul  meg  (azaz  teret  nyitunk  az  egymástól  való  tanulásnak,  a  preferenciák  és 
értékek  közös  formálásának),  utóbbi  esetben  egy  nagyobb  mintán  statisztikailag  elemezhe¬ 
tő  adatokat  gyűjtünk  az  egyéni  preferenciákról.  Bármelyik  utat  is  követjük  az  értékformáló 
szakaszban,  a  kiválasztott  ökoszisztéma-szolgáltatások  ökológiai  vizsgálatát,  modellezését 
követően  eljutunk  a  problémamegoldó  fázisba.  E  szakaszban  mindazt  a  tudást,  ami  addig  a 
kutatási  folyamat  során  a  társadalmi-természeti  kölcsönhatásokról  keletkezett,  visszaadjuk 
a  helyi  közösségeknek,  s  különböző  részvételi  technikák,  műhelymunkák  segítségével  „újra¬ 
tervezésre”,  a  konfliktusok  megoldására,  jövőképkeresésre  ösztönözzük  a  folyamatba  bevont 
érintetteket  (elsősorban  a  legfőbb  tájhasználó  csoportokat). 

A  fent  ismertetett  kutatási  folyamat  mindhárom  lépésében  lehetőséget  ad  a  helyi  nem 
tudós  szakértőkkel  való  párbeszédre  -  tudásuk,  véleményük,  érzéseik  megismerésére,  kö¬ 
zös  tudás  létrehozására  -,  ám  a  folyamat  irányításában  feltételezi  a  kutatók  vezető  szerepét. 
A  posztnormál  tudomány  ideája  azonban  problémavezérelt  kutatásra  ösztönöz:  olyan  folya¬ 
matra,  ahol  a  nem  tudós  résztvevők  nem  csupán  adatközlők  és  a  kutatási  eredmények  befo¬ 
gadói,  de  magának  a  kutatásnak  is  aktív  alakítói,  hiszen  az  eredmények  hasznosulása  csak 
így  garantálható.  Az  OpenNESS  EU  FP7-es  nemzetközi  kutatás  keretében  zajlott  legutóbbi 
ökoszisztéma-szolgáltatás  értékelése  során  ennek  megfelelően  egy  lépéssel  továbbmentünk 
a  nem  tudós  szakértők  bevonásában.  Helyi  szakértők  részvételével  megalakítottunk  egy  ún. 
„Tanácsadó  Testületet”,  amely  a  kutatás  teljes  folyamatát  végigkísérte  a  probléma  megfo¬ 
galmazásától  a  különböző  módszerek  alkalmazásán  át  az  eredmények  közös  értelmezéséig 
(OpenNESS  2016).  A  Tanácsadó  Testület  tagjai  változatos  szakmai  háttérrel  (agrár-szakta¬ 
nácsadói,  erdőgazdálkodói  geológusi,  hidrológiai,  jogi,  közösségfejlesztési,  természetvédel¬ 
mi,  vízgazdálkodási)  és  a  helyi  társadalmi  és  ökológiai  kontextus  alapos  ismeretével  ren¬ 
delkeztek.  A  velük  való  rendszeres  egyeztetés  egyfajta  „valóságkontrollt”  jelentett  a  projekt 
számára:  a  módszerek  és  az  eredmények  kritikai  felülvizsgálata  növelte  a  kutatás  érvényes¬ 
ségét  és  gyakorlati  relevanciáját,  s  ezzel  együtt  a  kutatási  cél  -  a  fenntarthatóbb  jövőbeli 
tájhasználat  irányába  való  elmozdulás  -  elérését.  A  közös  munka  azonban  nem  csak  az  ered¬ 
ményekre,  hanem  a  résztvevőkre  is  -  kutatókra  és  szakértőkre  egyaránt  -  hatott.  A  kutatás 
terepi  szakaszának  két  éve  alatt  kialakult  egy  közös  nyelv  és  közös  valóságértelmezés,  ami 
nagyfokú  nyitottságot,  a  közösségi  érdekek  előtérbe  helyezését  követelte  meg.  Toleranciát  és 
odafigyelést  adtunk  és  kaptunk,  tanultunk  egymásról  és  magunkról  is  e  folyamatban.  Tárgyi 
tudásunk  (pl.  a  tudományos  jelenségek  értelmezése,  a  helyi,  táji  léptékű  folyamatok  megérté¬ 
se  révén)  bővült,  de  közben  problémaértelmezésünk  is  változott,  befogadóbb  és  elfogadóbb 
lett.  Mindez  a  közös  kutatás  transzformáló  erejére  világít  rá  (Béla  et  al.  2016). 

E  transzformáló  hatásmechanizmusba  szervesen  illeszkedik  a  használt  kutatási  módsze¬ 
rek  és  a  bevonási  gyakorlat  kritikai  felülvizsgálata,  a  bevált  megközelítések  megkérdőjelezé¬ 
se.  Az  OpenNESS  kutatás  során  a  kritikai  reflexió  a  bevont  társadalmi  csoportok  bővítésére 
ösztönzött.  Felmerült  ugyanis  a  kérdés,  hogy  a  jövőbeli  tájhasználat  kialakításában  kik  a 
valódi  érintettek:  kik  azok,  akiket  a  jövőbeli  tájhasználatot  érintő  kérdések  ténylegesen  be¬ 
folyásolni  fognak,  s  van-e  szavuk  ezeknek  az  érintetteknek  a  kutatás  fent  leírt  folyamatában? 
Kétségtelen,  hogy  a  jelen  döntéshozói  csak  rövid-  és  középtávon  szembesülnek  a  tájhasz¬ 
nálati  döntések  következményeivel.  Az  ökológiai  folyamatok  azonban  sokszor  évtizedek 
múlva,  többszöri  visszacsatoláson,  áttételen  keresztül  hatnak  vissza  a  társadalomra,  eltávo- 
lítva  ezáltal  a  döntéshozókat  a  következmények  viselőitől.  A  jelenbeli  tájhasználati  döntések 
valódi  érintettjeit  tehát  a  következő  generációkban  kell  keresnünk.  A  gyerekek  bevonása 
az  őket  érintő  kutatási  kérdésekbe  elvi  és  morális  alapon  indokolt  (lásd  pl.  az  ENSZ  Gyer¬ 
mekjogi  Egyezmény  12/1.  bekezdését;  UN  1989),  s  a  gyermekszociológia  terén  módszerta¬ 
nilag  gazdagon  alátámasztott  (Mayaba  és  Wood  2015;  Pun  eh  2002).  Az  OpenNESS  kutatás 
során  ezekre  az  alapokra  építkezve  vontuk  be  a  helyi  általános  iskolák  tanulóit  a  folyamatba 
egy  rajzversenyen  keresztül.  Az  elkészült  alkotásokat  a  felnőtteknek  szervezett  műhelymun¬ 
kákon  kiállítottuk,  s  a  rajzok  elemzéséből  nyert  általános  megállapításokat  megosztottuk  a 
résztvevőkkel,  így  erősítve  fel  a  gyerekek  hangját  a  közös  jövőtervezési  folyamatban.  A  rajz¬ 
versenyen  részt  vevő  gyerekek  két  kategóriában  négy-négy  díjat  kaptak,  s  rajzaikat  az  egyik 
térségi  művelődési  házban  és  az  egyik  település  iskolájában  is  kiállították.  A  gyerekek  bevo¬ 
nása  azonban  még  így  is  ad  hoc  és  részleges  maradt  -  míg  a  többi  érintettel  kiegyensúlyozott 
párbeszédet  alakítottunk  ki,  a  gyerekek  rajzaikat  s  a  rajzokba  foglalt  érzéseiket,  vágyaikat, 
reményeiket  anélkül  adták  a  kutatáshoz,  hogy  az  számukra  kézzelfogható  eredménnyel,  kö¬ 
zös  tanulással  járt  volna.  A  nem  tudós  szakértők  körének  kitágításával  tehát  a  bevonás  mód¬ 
szertani  és  morális  szempontból  is  egyre  újabb  kihívások  elé  állítja  a  kutatót. 

írásom  lezárásaként  szeretnék  visszakapcsolódni  a  nyitó  gondolatokhoz,  személyes  ér¬ 
tékelköteleződésemhez  a  kutatásban,  s  reflektálni  arra,  hogy  a  nem  tudós  szakértők  bevo¬ 
nása  miként  hatott  rám  és  a  kutatáshoz  való  viszonyomra.  Az  elmúlt  években  a  részvételi 
kutatásoknak  számos  nehézségével  szembesültem;  megtapasztaltam  a  gyenge  résztvevői 
motivációk,  a  fásultság,  a  tétnélküliség  kutatásra  gyakorolt  hatását  csakúgy,  mint  a  folyamat 
„meghackelését”,  a  személyes  érdekek  követésének  kizárólagosságát,  a  kiegyensúlyozatlan 
hatalmi  viszonyokból  fakadó  torzítást.  A  nehézségek  megvilágították  számomra  a  kulturá¬ 
lis-társadalmi  beágyazottság  szerepét,  ami  nem  csupán  a  kutatás  folyamatát,  de  az  egyé¬ 
ni  és  közösségi  döntési  helyzetekben  való  működésünket  is  befolyásolja.  Megtapasztaltam 
ugyanakkor  azt  is,  hogy  a  véleménynyilvánítás  és  a  nyílt,  érvekre  építő  ( deliberatív )  vita  le¬ 
hetőségének  megteremtése  sokakra  hat  pozitívan,  visszaigazolva  addigi  törekvéseiket,  vagy 
elindítva  őket  az  érzékenyebbé  válás,  a  közös  felelősség  vállalása  irányába.  Mindezek  által 
a  részvételi  kutatás  nehézségei  kihívássá,  inspiráló  erővé  váltak  számomra;  a  kutatás  mind 
alapvetőbb  demokratizálása  irányába  vittek.  Tanulási  folyamat  ez  a  magam  számára  is,  ahol 
az  érzékenységben,  az  odafigyelésben,  a  felelősségvállalásban  való  fejlődés  legalább  annyira 
érvényes  rám,  mint  a  kutatás  többi  résztvevőjére.  Folyamatos  kísérletezés  és  reflexió,  a  külső 
és  a  belső  visszajelzések  figyelése  és  az  azokon  alapuló  finomhangolás  jellemzi  kutatómun¬ 
kámat,  amelynek  sikerét  legalább  annyira  meghatározza  a  folyamat  jellege,  mint  az  eredmé¬ 
nyek  „jósága”.  Eta  megkérdeznék  tőlem,  hogy  fáradságos-e,  válaszom  kétségkívül  igen  volna. 
De  mindenképpen  hozzátenném  azt  is:  megéri! 

Köszönettel  tartozom  annak  a  több  száz  nem  tudós  szakértőnek,  helyi  lakosnak,  tájhaszná¬ 
lónak,  akik  időt  és  energiát  szántak  arra,  hogy  kutatásainkban  részt  vegyenek,  s  részvéte¬ 
lükkel  az  inspiráció  és  a  közös  tanulás  forrásaivá,  részeseivé  váltak.  Köszönöm  a  Környezeti 
Társadalomkutató  Csoport  (ESSRG)  tagjainak,  különösen  Pataki  Györgynek,  Balázs  Bálint¬ 
nak  és  Béla  Györgyinek,  valamint  az  OpenNESS  kutatás  terepi  szakaszába  bekapcsolódó 
kutatótársaimnak,  köztük  elsősorban  Lazányi  Orsolyának,  Kalóczkai  Ágnesnek  és  Megyesi 
Boldizsárnak  a  közös  munkát,  az  építő  visszajelzéseket  és  módszereink  közös  fejlesztését.  Az 
esszében  bemutatott  kutatási  folyamat  az  OpenNESS  EU  FP7  (grant  agreement  no:  308428) 
keretében  valósult  meg. 

ÍTIálovics  György 


Hz  akadémiai  kutatók  és  nem  akadémiai  szereplók 
akció-  és  megismerésorientált  együttműködésének 
szerepe  a  helyi  fejlesztéspolitikák,  illetue 
általában  a  társadalomkutatás  kapcsán 


Jelen  esszében  egy  olyan  részvételi  akciókutatási  (RAK)  (Coghlan  és  Brydon-Miller  2015) 
folyamattal  kapcsolatban  írom  le  tapasztalataimat,  amelynek  kutató-aktivistaként  magam 
is  szereplője  vagyok,  más  kutató-aktivisták,  valamint  helyi  roma  képviselők  és  civil  szerve¬ 
zetek,  valamint  mélyszegény,  szegregált  körülmények  közt  élő  helyi  roma  lakosok  mellett. 
A  RAK  lényege  az  ún.  akció-reflexió  fázisok  (Dick  2015),  és  így  a  RAK  az  akciókomponens 
révén  a  tudásteremtést  összekapcsolja  a  közvetlen  társadalmi  hatással,  és  mindezt  együtt¬ 
működő  módon  teszi.  A  lassan  hat  éve  tartó  folyamat  (lásd  Málovics  et  al.  2014;  Málovics, 
Juhász,  Mihók,  Szentistványi  és  Nagy  é.  n.)  egy  pályázat  kapcsán  indult  el,  és  a  vonatkozó 
elvárásoknak  megfelelően  az  első  ciklusban  egy  konkrét  tevékenység  együttműködő  mó¬ 
don  történő  kiválasztását  és  megvalósítását  célozta.  A  finanszírozott  szakasz  kifutásával  az 
együttműködés  nem  állt  le,  a  közös  ügyek  és  a  résztvevők  folyamat  során  kialakuló  és  elmé¬ 
lyülő  emberi  kapcsolatai  következtében  azóta  is  fennmaradt,  és  átalakult  egy  hosszú  távú  és 
általánosabb  célokat  kitűző,  akcióorientált  és  egyre  több  szereplőt  bevonó  együttműködési 
folyamattá.  E  folyamat  keretében  mára  (a  teljesség  igénye  nélkül): 

•  létrejött  és  folyamatosan  üzemel  két,  a  szegedi  szegregátumok  közelében  működő 
közösségi  ház  és  tanoda,  amelyeket  immár  a  helyi  önkormányzat  is  támogatásban 
részesít; 

•  jelentősen  megnövekedett  a  helyi  roma  képviselők  képessége,  hogy  megfeleljenek 
a  helyi  roma  közösség  irányából  érkező  karitatív  elvárásoknak,  hozzájáruljanak  a 
szegregátumokban  élők  alapvető  szükségleteinek  (élelmiszer,  ruha,  tüzelő,  közleke¬ 
dési  lehetőségek,  szabadidős-közösségi  programok  stb.)  kielégítéséhez; 

•  új  pályázati  források  jöttek  Szegedre,  helyi  roma  szervezetekhez; 

•  a  helyi  roma  képviselők  hangja  megerősödött  a  helyi  közéletben  és  az  önkormányzat 
(városvezetés)  irányába,  és  így  a  helyi  romák  problémái,  szempontjai  is  hangsúlyosab¬ 
ban  jelennek  meg  a  helyi  közéletben.  Ennek  eredményeképpen  a  helyi  önkormányzat 
egyre  nyitottabb  a  RAK-folyamatból  kinövő  fejlesztési  javaslatokkal  kapcsolatban.  így 
az  önkormányzat  elkezdett  alapvető  életminőség-javító  fejlesztéseket  elindítani  a  helyi 
mélyszegény  roma  közösség  érdekében,  és  napirendre  kerültek  a  szegregátumokbeli 
lakhatási  jogviszonyok  rendezésének  kérdései  is; 

•  elindult  az  ún.  „Patrónus  program”,  amelyben  helyi  középosztálybeli  és  mélysze¬ 
gény  roma  családok  kerülnek  egymással  kapcsolatba  a  kutató-aktivista  szereplők 
facilitálása  mellett.  Az  érintett  középosztálybeli  családok  vállalták,  hogy  egy  bizo¬ 
nyos  ideig  (legalább  egy  tanévig)  havonta  egy  szerény  összeggel  támogatják  az  adott 
roma  családot,  amelynek  elköltéséről  közösen  döntenek.  A  családok  rendszeres  kap¬ 
csolatban  vannak,  és  így  az  anyagi  segítség  mellett  a  nem  anyagi  kapcsolat  és  támoga¬ 
tás  különböző  formái  is  kialakulnak  (pl.  rendszeres  tanulás  a  gyermekekkel,  segítség 
munkakeresésben  stb.). 

Emellett  a  folyamat  kapcsán  több  publikáció  is  keletkezett  a  deliberatív  részvétel  megvaló¬ 
sításának  nehézségeivel  mélyszegény  közösségek  esetében  (Málovics,  Mihók,  Szentistványi 
és  Balázs  2011),  a  tanodái  programok  pedagógiai  vonatkozásaival  (Szentistványi,  Málovics 
és  Mihók  2012),  a  „roma  integráció”  helyi  politikai  vonatkozásaival  (Málovics  Mihók,  Pa¬ 
taki,  Szentistványi,  Roboz,  Balázs  és  Nyakas  2014),  a  képességszemlélet-alapú  helyi  sze¬ 
génységkezeléssel  (Juhász,  Bajmóczy,  Gébért  és  Málovics  2015),  illetve  az  együttműködő, 
demokratikus  fejlesztési  folyamatok  képessé  tételi  potenciáljával  (Málovics,  Juhász,  Mihók, 
Szentistványi  és  Nagy  é.  n.)  kapcsolatban.  Ilyen  értelemben  a  folyamat  tudományos  eredmé¬ 
nyekkel  is  szolgált. 

Az  alábbiakban  az  e  folyamat  során  keletkezett  tapasztalatok  tükrében  reflektálnék  egyfe¬ 
lől  a  szerkesztők  által  felvetett  kérdésre  -  azaz,  hogy  saját  szakterületemen  milyen  jelentősé¬ 
gét  látom  az  együttműködő  és  akcióorientált  kutatói  munkának  -,  illetve  felvetnék  néhány 
szempontot  annak  vonatkozásában,  hogy  általában  a  társadalomkutatás  számára  mit  is  üzen 
a  RAK  megközelítése. 


Együttműködő  és  akcióorientált  kutatások  jelentősége  a  helyi  fejlesztéspolitika  kapcsán 

Kutatócsoportunk  (amely  szervezetileg  az  AKUT  Egyesülethez,1  illetve  az  SZTE  GTK  Ku¬ 
tatóközponthoz2  kapcsolódik  leginkább)  kutatási  tevékenységének  fókuszában  a  helyi  fej¬ 
lesztések,  fejlesztéspolitikák  állnak.  Ezen  belül  is  az,  hogy  a  főáramű,  jövedelem-,  illetve  ver- 
senyképesség-központű  megközelítésekkel  szemben  milyen  alternatívák  léteznek,  amelyek 
emberközpontűbbak,  illetve  erőteljesebben  figyelembe  veszik  a  társadalmi  igazságosság  és 
környezeti  fenntarthatóság  kérdéseit. 


1  http://www.akutegyesulet.hu/. 

2  http://www.eco.u-szeged.hu/karrol/szervezeti-felepites/gazdasagtudomanyi-kar-kutatokozpont/gazdasagtudo 
manyi-kar-kutatokozpont. 

Eszközök  vs.  képességek 

A  helyi  gazdaság  konvencionális,  versenyképesség-alapú  megközelítése  eszközorientált:  fó¬ 
kuszában  eszközök  állnak,  mert  automatikus  kapcsolatot  feltételez  az  eszközök  és  a  helyi 
közösség  jólléte  között  (Gébért,  Bajmóczy,  Málovics  és  Pataki  2016).  Ehhez  képest  az  álta¬ 
lunk  emberközpontúnak  nevezett  megközelítésben  e  kapcsolat  nem  automatikus.  A  jóllét 
kapcsán  kulcsfontosságú  számunkra  Amartya  Sen  képességszemlélete  (Sen  1999):  ebben  az 
értékelés  tere  a  képességeké  (valós  lehetőségeké),  az  elérhető  értékes  cselekvéseké  és  lét¬ 
állapotoké.  A  rendelkezésre  álló  eszközök  értékes  cselekvésekké  és  létállapotokká  történő 
konvertálását  ún.  átváltási  tényezők  befolyásolják:  az  például,  hogy  adott  élelemmennyiség 
elég-e  valakinek  ahhoz,  hogy  jól  táplált  legyen,  függ  fizikai  állapotától  és  személyes  jellem¬ 
zőitől,  de  az  éghajlati  viszonyoktól  is. 

A  RAK  esetében  létezik  két  olyan  kulcsfogalom,  amely  nagyon  szorosan  kapcsolódik  a 
fenti  megközelítéshez.  Ezek  a  képessé  tétel  és  átalakulás.  A  képessé  tétel  e  szemléletben  azt 
jelenti,  hogy  nő  a  résztvevők  valós  lehetősége  (képessége),  hogy  olyan  életet  éljenek,  amelyet 
jó  okkal  értékesnek  tartanak.  A  képessé  tétel  a  RAK-ban  gyakran  kapcsolódik  az  átalakulás 
(transzformáció)  fogalmához  (Dick  2015):  ez  egy  fundamentális,  tartós  és  visszafordítha¬ 
tatlan  változás,  amely  alapvetően  befolyásolja  a  szokásos,  hagyományos  folyamatokat  (azt, 
ahogyan  a  dolgokat  tesszük). 

Ahogyan  azt  jelen  írás  elején  bemutattam,  a  RAK-folyamat  számtalan  eszközt  létrehozott 
(tanodákat  és  közösségi  tereket,  jóléti  segítségeket,  pályázati  forrásokat  roma  szervezetekhez, 
új  támogató  kapcsolatokat  stb. ) .  A  folyamat  szereplői  erre  -  megítélésem  szerint  méltán  - 
büszkék. 

Kérdéses  ugyanakkor,  hogy  miként  viszonyulnak  a  létrejött  eszközök  a  seni  értelemben  vett 
képességekhez. 

Ezzel  kapcsolatban  számtalan  dilemma  felmerül  a  RAK-folyamat  során,  amely  így  kiváló¬ 
an  megmutatja  a  kutatónak  (megérteti  a  kutatóval),  hogy  e  látszólag  egyszerű  és  egyértelmű 
koncepciók  esetében  a  konkrét  beavatkozások  során  milyen  kikerülhetetlen  dilemmák  me¬ 
rülnek  fel  -  és  ezért  mennyivel  komplexebb,  nehezebb  és  bizonytalanabb  „emberközpontú” 
fejlesztésekben  gondolkodni,  mint  eszközközpontú  módon. 

Esetünkben  például:  Eiozzájárult-e  a  RAK  folyamata  ahhoz,  hogy  a  mélyszegény,  sokszor 
szegregált  körülmények  közt  élő  résztvevők  képesek  legyenek  olyan  életet  élni,  amelyet  jó 
okkal  értékesnek  tartanak?  Egyáltalán:  hogyan  értékeljük  egy  fejlesztési  folyamat  hatásossá¬ 
gát  e  tekintetben?  Mi  van,  ha  most  azt  gondoljuk,  hogy  a  képességek  javulása  bekövetkezett, 
ám  később  (mondjuk  néhány  év  távlatában)  már  nem  így  látjuk? 

Továbbá:  kinek  az  értékelése  a  mérvadó  a  fenti  kérdésekben?  Vajon  adott  fejlesztési  fo¬ 
lyamatot  minden  résztvevő  ugyanúgy  értékel?  Biztos,  hogy  létrejön  a  szereplők  közös  je¬ 
lentésvalósága  (Géléi  2002)?  Ugyanott  húzzuk  meg  a  határokat,  amikor  képessé  tételről, 
átalakulásról  beszélünk?  fionnantól  tekinthető  valaki  saját  ügyei  irányítójának?  És  honnan 
tekinthető  egy  változás  „alapvetőnek”  -  azaz  átalakulásnak?  Egységesek  vagyunk- e  ennek 
értékelésében?  És  még  ha  a  résztvevői  (belső)  értékelés  adott  folyamattal  kapcsolatban  egy¬ 
séges  is,  mi  van,  ha  kívülről  nézve  a  folyamat  képessé  tételi  és  átalakító  hatása  másképpen 
fest?  Mi  a  külső  értékelés  legitimitása  e  tekintetben? 

Mivel  a  RAK  folyamán  a  fenti  kérdések  és  dilemmák  téttel  bíró  (azaz  a  résztvevők  életére 
ténylegesen  hatással  lévő)  helyzetekben  (beavatkozások  kapcsán)  merülnek  fel,  amelyeket  a 
kutatók  nem  pusztán  megfigyelnek,  hanem  amelyekért  -  és  így  a  résztvevők  életében  bekö¬ 
vetkezett  változásokért  -  felelősek,  a  RAK  rákényszeríti  a  kutatót,  hogy  alaposan  végiggon¬ 
dolja  a  fentieket. 

Deliberatív  részvétel  a  helyi  fejlesztési  döntésekben 

Elméletben  a  társadalmi  részvétel  mind  normatív,  mind  pedig  instrumentális  szempontból 
kulcsfontosságú  az  emberközpontú  fejlesztéspolitika  kapcsán  (Bajmócy,  Gébért,  Elekes  és 
Páli-Dombi  2016).  Ebből  fakadóan  a  helyi  fejlesztésekkel  foglalkozó  szakirodalom  erőtel¬ 
jesen  hangsúlyozza  az  egyenlőségen  alapuló,  mindenkinek  beleszólási  lehetőséget  biztosító 
deliberatív  részvétel  fontosságát.  Ugyanakkor  az  elmélet  által  a  társadalmi  részvételnek  tu¬ 
lajdonított  előnyök  gyakorlati  (terepi)  realizálása  nem  feltétlenül  evidens,  a  „közösségi  rész¬ 
vétel  megnyerte  a  szavak  háborúját,  de  e  retorika  mögött  valós  sikere  már  kevésbé  evidens” 
(Gregory  2000:  180),  és  nincs  rá  garancia,  hogy  nem  tátong  szakadék  a  részvétel  elmélete  és 
gyakorlata  közt  (Monno  és  Khakee  2012). 

A  RAK,  mint  a  szereplők  egyenlőségére  törekvő,  demokratikus  elkötelezettségű  megkö¬ 
zelítés  (Coghlan  és  Brydon-Miller  2015),  hatalmas  jelentőséggel  bír  annak  kapcsán,  hogy 
a  kutatók  megértsék:  az  egyenlőségen  alapuló  deliberatív  részvételi  folyamatok  gyakorlati 
megvalósítása  elképesztően  nehéz  feladat  (ha  egyáltalán  lehetséges).  Egyfelől  a  társadalom¬ 
ban  meglévő  hatalmi  különbségek  szükségszerűen  begyűrűznek  mindenféle  deliberatív, 
együttműködési  folyamatba  (Dillon  2014)  -  így  olyan  helyzetekben,  amikor  a  résztvevők 
között  hatalmas  a  társadalmi  távolság,  nagyok  a  (seni  értelemben  vett)  képességbeli  kü¬ 
lönbségek,  önmagában  is  nagyon  nehéz  érdemi  részvételi  folyamatokat  generálni  (Letiecq- 
Schmalzbauer  2012).  Mindezt  tovább  nehezítik  a  közösségi  hierarchiák  és  ajtónállók.  Azaz: 
a  hatalom  nem  csak  a  kutató-laikus  viszonylatban  nehezíti  meg  e  folyamatokat,  hanem  a 
közösségen  belül  is  -  legyen  szó  itt  egy  szeregátum  vagy  egy  település  közösségéről,  ahol 
egyes  hatalommal  rendelkező  szereplők  potenciálisan  ellenérdekeltek  az  egyenlőségen  ala¬ 
puló  deliberatív  részvétel  kapcsán.  E  szisztematikus  különbségeket  kiegyenlíteni  hatalmas 
kihívás,  amit  akkor  ért  meg  az  ember  igazán,  amikor  megpróbálta  tenni  valamit  -  mint 
ahogyan  ez  a  RAK  szerint  minden  rendszer  esetében  történik  (Dick  2015). 

A  RAK  tehát  a  (helyi  fejlesztésekkel  kapcsolatos)  deliberatív  részvétel  kapcsán  segít  a 
kutatónak  megérteni  az  elmélet  (logika)  és  elvek,  illetve  ezek  gyakorlati  (tapasztalati)  ki¬ 
vitelezése  közti  távolságot,  és  így  segíti  a  reflexiót  az  elméletből  és  általános  elvekből  leve¬ 
zetett,  előíró  jellegű  kutatói  megközelítések  potenciálisan  redukcionista  mivolta  kapcsán  e 
témában.  Rávilágít  továbbá,  hogy  a  társadalmi  részvétel  kapcsán  a  társadalomban  meglévő 
képességbeli  és  hatalmi  viszonyok  elemzése  elengedhetetlen  fontosságú. 


RAK  és  társadalomkutatás 

A  RAK  megítélésem  szerint  számos  üzenetet  hordoz  általában  a  konvencionális  társadalom- 
kutatási  gyakorlat  számára  is.  Az  alábbiakban  ezek  közül  emelek  ki  néhányat,  amelyek  eddi¬ 
gi  tapasztalataim  alapján  nagyon  erőteljesen  felmerülhetnek  a  kutatóban,  ha  akcióorientált, 
együttműködő  jellegű  kutatási  folyamatokba  kezd. 

Hiteles  és  hatásos  kutatás,  reflexív  aktivizmus 

Kutatóként,  illetve  társadalmi  aktivistaként  már  korán  megtapasztaltam  két  alapvető  ellent¬ 
mondást  a  konvencionális  kutatással,  illetve  aktivizmussal  kapcsolatban. 

Egyfelől:  a  társadalomkutatóként  megtermelt  tudásnak  semmilyen  garantált  gyakorlati 
következménye  nincsen  a  társadalmi  valóság  vonatkozásában  (nem  hasznosul),  még  akkor 
sem,  ha  ennek  szempontjából  egyébként  elvileg  releváns  mondandót  hordoz.  Hiába  „tudjuk” 
kutatóként,  hogy  milyen  lenne  az  emberközpontú  városfejlesztés,  születnek  erről  publikáci¬ 
ók  tömegei,  a  gyakorlatban  ez  mit  sem  változtat  a  helyi  fejlesztéspolitika  menetén.  Ráadásul 
mindez  minket  kutatókat  még  csak  nem  is  feltétlenül  zavar,  de  legalábbis  tetteinket  nem 
befolyásolja:  elmondjuk,  amit  kiderítettünk  (például,  hogy  egy  igazságtalan  és  fenntartha¬ 
tatlan  világban  élünk),  majd  éljük  tovább  életünket  a  megszokott  módon.  Azaz:  munkánk 
(kutatói  létünk)  és  magánéletünk  (ahogyan  az  általunk  felismert  problémákhoz  tetteinkkel 
viszonyulunk)  elválik  egymástól,  hitelességi  deficitet  eredményezve. 

Másfelől:  mozgalmi  workshopok  és  találkozók  résztvevőjeként  azt  is  megtapasztaltam, 
hogy  hiába  a  tiszteletre  méltó  igyekezet,  amellyel  aktivisták  viszonyulnak  a  világ  megvál¬ 
toztatásának  szándékához,  ez  gyakran  a  társadalmi  tények  egyoldalú,  kiegyensúlyozatlan, 
felszínes,  kritikai  értékelést  nélkülöző,  és  így  nagyban  leegyszerűsítő  felhasználásán  és  ér¬ 
telmezésén  alapul.  Ebből  fakadóan  még  abban  sem  lehetünk  biztosak,  hogy  jó-e  az  ezáltal 
kijelölt  irány. 

Leegyszerűsítve  és  sarkítva  tehát:  a  konvencionális  akadémiai  megközelítés  gyakran  hitel¬ 
telen  és  hatástalan,  míg  a  hagyományos  mozgalmi- aktivista  attitűd  gyakran  nélkülözi  a  saját 
valóságértelmezésünkhöz  való  kritikai  viszonyulást. 

Tapasztalatom  szerint  a  RAK  az  a  megközelítés,  amely  lehetőséget  ad  arra,  hogy  a  fenti  el¬ 
lentmondásokat  feloldja  azáltal,  hogy  annak  lényegét  ún.  akció-reflexió  fázisok  (Dick  2015) 
képezik.  Az  akciókomponens  a  tudásteremtést  összekapcsolja  a  közvetlen  társadalmi  hatás¬ 
sal.  Az  akciók  egyfelől  lehetőséget  adnak  arra,  hogy  kutatóként  közvetlenül  is  hozzájáruljunk 
a  társadalmi  valóság  megváltoztatásához  a  RAK  értékei  -  mint  az  egyenlőség,  emancipáció, 
képessé  tétel,  átláthatóság,  demokrácia  (Bradbury-Huang  2010)  -  mentén,  másrészt  pedig 
lehetőséget  adnak  a  folyamatban  létrejövő  tudás  új,  pl.  működőképességi  (Bodorkós  2010) 
szempontból  történő  megvizsgálására.  A  reflexiós  tevékenységek  pedig  lehetőséget  teremte¬ 
nek  a  létrejött  tudás,  közös  valóságértelmezés  kritikai  jellegű  megvitatására. 

Ráadásul,  a  részvételi  akciókutató  azáltal,  hogy  nyíltan  elköteleződik  egy  adott  ügy  vagy 
marginalizált  közösség  mellett  a  beavatkozások  szintjén  is,  jellemzően  felhagy  azzal  a  gya¬ 
korlattal,  hogy  életét  és  munkáját  kettéválasztja  (van  dér  Muelen  201 1)  -  eltűnik  tehát  a  kon¬ 
vencionális  társadalomkutatói  szerepértelmezés  kapcsán  potenciálisan  meglévő  hitelességi 
deficit  is. 

„Jó”,  „érvényes”  tudás 

Kezdő  akciókutatóként  kollégáimmal  konvencionális  kutatási  módszertani  eszköztárral  és 
szerepfelfogással  felfegyverkezve  léptünk  be  a  RAK  világába.  Hamar  kiderült  azonban,  hogy 
ez  nem  működik.  Ha  a  kutató  például  egy  szegregátumban  fel  szeretne  érni  a  konvencionális 
módszertani  standardokhoz  (pl.  „interjúkat”  szeretne  készíteni),  akkor  az  ott  élők  számára 
olyannyira  idegen  helyzetet  hoz  létre,  ami  hamar  ellehetetleníti  a  kutatást.  Sőt;  ha  egyáltalán 
kutatni  akar  ahelyett,  hogy  az  érintettekkel  együtt  cselekedne  (mert  az  érintetteket  sokszor 

ugyebár  nem  a  kutatás  és  a  publikációs  kimenetek  érdeklik,  hanem  az,  hogy  történjenek  már 
dolgok  [Arieli,  Friedman  és  Agbaria  2009],  amelyek  előmozdítják  céljaikat,  amelyektől  jobb 
lesz  az  életük),  hamar  egyedült  találja  magát  anélkül,  hogy  bármit  is  megtapasztalt,  megér¬ 
tett  volna  az  érintettek  életvilágából.  Nem  véletlen,  hogy  a  RAK -bán  közhely:  az  a  kutatók 
részéről  nagyfokú  rugalmasságot  (Smith,  Bratini,  Chambers,  Jensen  és  LeLaina  2010)  köve¬ 
tel  meg.  Bizonyos  konvencionális  társadalomkutatási  normák  rugalmas  alkalmazása  vagy 
éppen  elhagyása  (pl.  kívülállás,  elköteleződés  és  a  beavatkozás  hiánya)  nemhogy  rontana 
a  megismerési  folyamat  minőségén,  hanem  éppen  ellenkezőleg:  ez  teszi  lehetővé,  hogy  a 
konvencionális  kutató -kutatott  szerepek  és  kapcsolatok  oldódjanak,  átalakuljanak  bizalmon 
alapuló  partneri  kapcsolatokká,  és  így  tér  nyíljon  az  egyszeri  kutató-kutatott  viszony  során 
„megvitathatatlan”  dolgok  (Bradbury  és  Reason  2003),  tabuk  őszinte  megvitatására. 

Ez  azonban  azt  is  jelenti,  hogy  a  kutató  a  RAK-ban  kettős  kihívással  (Levin  2012)  találja 
magát  szembe:  kívülálló,  kritikus,  távolságtartó  kutatónak,  és  elkötelezett  aktivistának  kell 
lennie  egyszerre  a  folyamat  működőképessége  és  a  jó  minőségű  megfigyelés  és  tudáster¬ 
melés  érdekében.  Azaz  képesnek  kell  lennie  a  kivételes  megértést  biztosító  mély,  megélt  ta¬ 
pasztalatot  és  politikai  elköteleződést  kritikai  reflexió  tárgyává  tenni,  illetve  magát  a  kutatási 
folyamatot  is.  Ha  azonban  sikerül,  akkor  ez  olyan  mélységű  megértést  tesz  lehetővé,  amelyet 
konvencionális  módszerek  nem:  a  RAK  adatok  helyett  a  „látás”  mély,  átélt  élményét  nyújtja 
a  kutatónak. 

A  RAK  kapcsán  kutatóként  általánosságban  is  megkérdőjeleződött  bennem:  azok  a  mód¬ 
szerek,  illetve  az  a  „módszertani  szigor”  (Greenwood  2015),  melye(ke)t  a  konvencionális 
társadalomkutatási  megközelítés  elvár,  de  legalábbis  előnyben  részesít  más  kritériumokkal 
és  megismerési  formákkal  szemben,  mennyiben  képes(ek)  jó,  érvényes  tudást  létrehozni? 
Azaz:  hogyan  jön  létre  a  társadalmi  valóságot  jól  megragadó  tudás,  és  mi  a  szerepe  ebben 
a  társadalomtudomány  konvencionális  standardjainak,  illetve  más  szempontoknak  (pl.  a 
RAK  által  hangsúlyozott  relevanciának,  változtatási  és  működőképességnek),  gyakorlatban 
(megélt  tapasztalatban)  való  gyökerezésnek  vagy  éppen  az  érintetti  (helyi,  laikus)  perspektí¬ 
va  megjelenésének  (Bradbury-Huang  2010;  Greenwood  2015)? 

Kik  is  vagyunk  és  mit  és  hogyan  is  „tudunk”  mi  „kutatók”? 

A  RAK-folyamat  kapcsán  már  akkor  (2011-ben)  nemzetközi  konferenciákon  adtuk  elő  tu¬ 
dományos  eredményeinket,  amikor  magának  a  folyamatnak  az  érintettek  élete  vonatkozá¬ 
sában  még  semmilyen  pozitív  hatása  nem  volt.  Bár  ez  -  azaz  a  tudományos  és  társadalmi 
hatásosság  közti  különbség  -  egyfelől  trivialitás,  másfelől  megélni  egymást  követő  napokon 
(vagy  akár  ugyanazon  a  napon)  a  szegregátumok  világát,  majd  pedig  a  nemzetközi  kutatási 
workshopok  pazarló  jóllétét,  komoly  etikai  dilemmák  elé  állíthatja  a  kutatót.  Hogyan  osz¬ 
lanak  meg  a  „kutatás”  hasznai  a  projekten  (és  általában  a  társadalmon)  belül?  Van-e  legiti¬ 
mitásunk  bármilyen  tudományos  eredményről  -  pláne  RAK-jellegű  eredményről  -  beszélni 
ebben  a  helyzetben?  Elfogadható/vállalható-e,  hogy  kutatóként  (emberként)  része  vagyunk 
ezeknek  a  hierarchikus  (hatalmi)  struktúráknak,  együttműködünk  ezekkel,  amelyek  a  hasz¬ 
nok  (javak)  ezen  elosztását  eredményezik,  de  legalábbis  fenntartják/nem  kérdőjelezik  meg? 
Nem  véletlen,  hogy  a  RAK  deklaráltan  a  konvencionális  kutatás  elnyomó  jellemzői  ellené¬ 
ben  jön  létre  (Clover  2011). 

Azaz:  a  RAK  számunkra  mindenképpen  segített  rádöbbenni  arra,  hogy  kutatói  helyze¬ 
tünk  -  bármennyire  is  frusztráltan  érezhetjük  magunkat  ebben  a  szerepben  időnként  (Gébért 
és  Tőzsér  2016)  -  mennyire  privilegizált,  „könnyed”,  és  emiatt  ellentmondásos  társadalmi 
szerep. 

A  társadalmi  hatásosság  elérésének  kényszere  ráadásul  „be  is  árazza”  a  kutatót.  Az  aka¬ 
démiai  szféra,  közeg,  a  konferenciák,  workshopok  és  publikációk  világa  könnyen  elhiteti  a 
társadalomkutatóval,  hogy  ő  képes  jó,  érvényes,  fontos,  hatásos  tudás  termelésére.  Azonban 
amikor  a  kutatói-tudományos  tudás  találkozik  a  valósággal,  szembejönnek  annak  hatalmi  és 
politikai  vonatkozásai,  akkor  könnyen  kiderül:  a  kutató  tudása  mégsem  ér  feltétlenül  olyan 
sokat  és  mégsem  olyan  hatásos,  ha  társadalmi  változások  előidézéséről,  pl.  elnyomó  helyze¬ 
tek  felszámolásáról,  megváltoztatásáról  van  szó. 

A  RAK  így  azt  eredményezi,  hogy  a  kutatónak  el  kell  számolnia  tudásával.  Egyfelől  an¬ 
nak  működőképességével,  azonban  nem  csak  azzal.  A  RAK-ban  a  kutatónak  nem  pusztán 
a  nemzetközi  kutatói  közösséghez,  hanem  a  helyi  közösség,  helyi  gyakorlati  szakemberek 
irányába  is  kommunikálnia  kell  (Bradbury-Huang  2010).  Ráadásul  mivel  e  kommunikáció 
jellemzően  elnyomott,  marginalizált,  perifériára  szorult  csoportok  érdekében  folyik,  az  ő 
„hangjuk”  erősítése  és  legitimálása  érdekében  (Greenwood  2015)  nem  szokatlan,  hogy  a 
kutató  politikai  szerepet  vállal,  és  így  az  általa  létrehozott  tudás  megméretődik  helyi  kontex¬ 
tusban,  arról  a  helyi  közösség  tagjai  (mintegy  extended  peer  community-ként:  Funtowicz  és 
Ravetz  1993)  véleményt  alkotnak.  A  kutató  értékeket  és  érdekeket  képviselő  és  sértő  „poli¬ 
tikai”  szereplővé  válik,  tudása  pedig  érdekeket  és  értékeket  szolgáló  (és  sértő)  tudássá  -  már 
önmagában  ez  is  megmutatja  az  akciókutatás  kritikus,  bizalmatlan  hozzáállását  az  „objek¬ 
tivitás”  fogalmának  konvencionális  társadalomkutatási  értelmezéséhez  (Greenwood  2015). 

Ez  egyfelől  mindenképpen  furcsa  szerep  a  konvencionális  kutatói  szerephez  képest,  ahol 
maximum  az  (elvileg)  igaz-hamis  dichotómia  mentén  szerveződő,  szofisztikáit  és  elit  mó¬ 
don  a  tudományos  térben,  de  semmi  esetre  sem  az  érzelmekkel  és  érdekekkel  komolyan 
átszőtt  politikai-közösségi  térben  kerül  értékelésre  a  kutató  tudása  (és  a  kutató  maga).  A  tu¬ 
dás  értékelése,  az  ahhoz  való  helyi  közösségi  viszony  kapcsán  ilyen  helyzetekben  a  „ráció” 
és  logika  mellett  nyíltan  és  erőteljesen  megjelennek  az  értékek,  érdekek,  vagy  éppen  a  ha¬ 
talom.  Ilyen  helyzetben  egyfelől  sérülhet  a  kutatói  identitás/integritás  („megtámadhatják” 
a  kutatót),  ugyanakkor  e  helyzet  lehetőséget  is  ad  a  kutatónak,  hogy  megismerje  tudása  és 
megismerési  módszertana  közösségi  megítélését  -  reflektáljon  arra,  hogy  mit  is  jelent  e  meg¬ 
ismerési  módszertan  és  tudás  a  helyi  közösség  valóságának  a  számára/szempontjából. 


Összegző  gondolatok 

Az  elmúlt  hat  évben  szerzett  tapasztalataim  alapján  azt  gondolom,  hogy  a  RAK  a  társada¬ 
lomkutatás  számára  sok  szempontból  releváns  megközelítés.  Segít  új  nézőpontból  megvizs¬ 
gálni  a  tudásunkat,  és  segíti  adott  társadalmi  helyzetek  kivételes  mélységű  megértését  az  átélt 
tapasztalat  és  kritikai  reflexió  kombinálása  révén.  Segít  megérteni  azt,  hogy  mennyivel  nehe¬ 
zebb  megoldani,  megváltoztatni  komplex  társadalmi  helyzeteket,  mint  kívülről  szemlélve  ja¬ 
vaslatokat  megfogalmazni  velük  kapcsolatban  -  így  különösen  fontos  lehet  olyan  kutatások 
esetében,  melyeknek  kimenete  valamilyen  stratégiai-politikai  javaslathoz  is  kapcsolódik.  Se- 

gít  megérteni  a  társadalmi  különbségeket,  különösen  pedig  a  hatalom  működését,  és  ezáltal 
kritikai  attitűdöket  kialakítani  a  kutatóban  akár  saját  működési  módjának,  módszertanának 
vonatkozó  hatásaival  kapcsolatban.  És  segít  abban  is,  hogy  elgondolkodjunk  azon:  mitől  „jó” 
minőségű  a  társadalomkutató  által  létrehozott  tudás  -  reflektálni  saját  tudásunkra,  módsze¬ 
reinkre,  beidegződéseinkre,  korlátáinkra.  Végül  pedig  a  RAK  lehetőséget  kínál  azon  kutatók 
számára  frusztrációik  oldására,  akik  szeretnék,  hogy  kutatási  eredményeik  gyakorlati  ha¬ 
szonnal  is  bírjanak  (valós  társadalmi  folyamatokra  is  hatással  legyenek). 

Bálint  Blóniha 


„Közügyét  teremtem  a  magánproblémáhbór 


írásomat  egy  olyan  személyes  bevezetővel  kezdem,  melynek  eddig  máshol  nem  volt  indokolt 
helye.  Szociológus  hallgatóként  2001-től  2007-ig  a  Hints  művészcsoportban  tevékenykedtem 
képzőművész  barátokkal.  Több  mint  egytucatnyi  társadalmi  témákat  vizsgáló  képzőművé¬ 
szeti  munkát,  akciót,  eseményt  valósítottunk  meg,  eredeti  célunk  a  public  art  népszerűsítése 
volt.  Közös  alkotásaink  közül  elsősorban  a  Szabó  Eszter  Ágnessel  létrehozott  Könnyű  és  ne¬ 
héz,  valamint  a  Tranzit  című  munkák  adtak  teret  egyrészt  arra,  hogy  társadalomtudományi 
módszereket  is  beemeljünk  az  alkotás  folyamatába,  másrészt  arra,  hogy  kísérletezzünk  azzal, 
hogy  munkánkba  valamilyen  társadalmi  helyzet  érintettjeit  is  bevonjuk. 

A  Könnyű  és  nehéz  című  munkánkat  a  Dunaújvárosi  Kortárs  Képzőművészeti  Intézet 
Demo  című  kiállítására  készítettük  2003  telén.  Ekkor  a  dunaújvárosi  foltvarró  kör  ( Duna-folt 
Műhely )  tagjaival  dolgoztunk  együtt.  A  munka  három  részből  állt:  a  foltvarró  ( patchwork ) 
nőkkel  két  hónapon  keresztül  találkoztunk,  klubtalálkozóikon  részt  vettünk  és  velük  együtt 
gondolkodtunk  arról,  hogyan  lehetne  egy  közös  műben  megjeleníteni  azt,  miként  alakult 
a  város  és  saját  sorsuk  a  rendszerváltozás  óta.  A  közös  munka  során  sokat  beszélgettünk 
életükről,  találkozóikról,  hogy  ki  mióta  és  miért  lett  foltvarró,  mit  jelent  számukra  a  ké¬ 
zimunka,  mit  ad  számukra  a  csoport,  amelyben  dolgozhatnak  és  egymással  találkoznak. 
A  patchwork  csoport,  mint  egy  fonó,  hétről  hétre  alkalmat  ad  a  csoport  tagjainak,  hogy 
megvitassák  személyes  problémáikat  és  a  város  sorsát,  és  erőt  adjanak  egymásnak  ahhoz, 
hogy  elgondolkodjanak  a  változtatások  lehetőségén.  A  találkozások  alkalmával  feljegyeztük 
a  beszélgetések  pár  fontosabb  gondolatát,  mondatát.  A  csoport  tagjait  személyes  interjúra 
is  felkértem,  tizenöt  főből  hét  asszony  vállalta,  hogy  mesél  az  életéről  és  a  városról,  illetve  a 
foltvarrásról,  a  foltvarrók  közösségéről.  Szabó  Eszter  Ágnes  a  foltvarrókkal  közösen  tervezte 
meg  azt  a  varrott  képet,  amely  a  város  és  benne  a  csoport  sorsát  ábrázolja  a  rendszerválto¬ 
zás  óta.  A  közös  munka  során  elhangzott  mondatok  közül  párat  a  képre  is  ráhímeztünk. 
Az  interjúkat  fényképekkel  együtt  egy  kis  kötetbe  rendeztem.  A  közös  alkotás  és  a  munkát 
kiegészítő  interjúk  kötete  bekerült  a  kiállítás  darabjai  közé.  Beszélgetéseink  elsősorban  azt 


1  Burawoy,  Michael  (2006  [2005]):  Közérdekű  szociológiát!  Replika  (54-55):  36. 

befolyásolták,  hogy  a  csoport  tagjai  saját  múltjukat  és  jelenüket  a  városban  lezajlott  politikai 
és  gazdasági  fordulópontok  tükrében  újraértelmezzék,  és  egyúttal  a  foltvarró  kör,  mint  kö¬ 
zösség  létét,  annak  hatásait  a  tagokra  közösen  megbeszéljék. 

A  Könnyű  és  nehéz  projekt  tapasztalata  hívta  fel  figyelmemet  a  közösségi,  kollaboratív  és 
részvételi  alapú  gyakorlatokra  a  művészetben  és  a  társadalomtudományokban.2  Saját  hét¬ 
köznapjaimban  a  kutatói  munka  kevésbé  van  jelen,  mint  az  aktivizmus,  legyen  az  a  művé¬ 
szeti  szcénához  vagy  a  társadalmi  mozgalmakhoz  köthető.  Jelenleg  közösségszervezőként 
dolgozom  egy  álláskeresőkből  és  közfoglalkoztatottakból  álló  érdekvédelmi  csoporttal  ( Köz¬ 
munkás  Mozgalom  a  Jövőért),  ezért  a  különböző  kutatási  módszerekre  és  megközelítésekre 
elsősorban  pragmatista  megközelítéssel  tudok  tekinteni:  mi  az  a  tudás,  amit  a  közösség  a 
közös  alkotási/kutatási  folyamatokban  megszerez,  milyen  cselekvéseket  tud  ezzel  a  tudással 
előkészíteni,  generálni,  és  végül  ez  a  tudás  hogyan  segíti  őket  hozzá  a  gyakorlatban  ahhoz, 
hogy  céljaikat  elérjék  és  társadalmi  változásokat  generáljanak. 

Peter  Reason  a  Three  Approaches  to  Participative  Inquiry  (1994)  című  cikkében  ír  azok¬ 
ról  a  dilemmákról  és  kritikákról,  amelyek  a  kutatói  szerepekkel  kapcsolatban  a  20.  század 
második  felére  széles  körben  elterjedtek,  és  amelyek  egy  önreflektív  kutatói  szemléletmód 
megszületésével  kapcsolódtak  össze.  A  kritikák  egy  része  a  kívülálló  értelmiségi  magatar¬ 
tásra  vonatkozik.  A  kutató  egy  közösség,  társadalom  vagy  ökológiai  rendszer  részeként  saját 
szerepére  az  őt  érő  hatások  figyelembevételével  kell,  hogy  tekintsen,  amelyekben  osztozik 
(és  amelyekkel  kölcsönhatásban  van)  környezete  többi  tagjával.  Emellett  Reason  rámutat 
arra,  hogy  a  politikai  rendszerek  és  az  azokhoz  kapcsolódó  világképünk  átalakulása  a  ve¬ 
lük  kölcsönhatásban  lévő  tudomány  átalakulását  is  feltételezi:  „Egy  olyan  világnézet,  amely 
egalitariánusabb,  és  eredendően  feltételezi  a  részvétel  elvét,  másfajta  tudományos  hoz¬ 
záállást  igényel.  A  valóságot  minden  résztvevő  annak  társalkotójaként  hozza  létre,  amibe 
tapasztalataik,  képzeletük,  gondolataik  és  cselekedeteik  egyenlő  mértékben  épülnek  be” 
(Reason  1994:  324).  így  a  világról  alkotott  képünk  és  tudásunk  dialógusokra  épül.  Az  is¬ 
meretszerzési  folyamatokba  bevont  résztvevők  (képzett  és  nem  képzett  kutatók)  lehetőséget 
kapnak  arra,  hogy  saját  társadalmi  pozíciójukat,  előnyeiket  és  hátrányaikat,  élethelyzetüket, 
sajátviláguk  egyes  szeleteit  azokon  kívül  helyezkedve  szemléljék  egy  közös  értelmezési  folya¬ 
mat  során,  dialogikusan  újraértelmezzék,  megértsék.  Ez  már  önmagában  is  változást  jelent, 
de  az  új  perspektíva  és  tudás  további  változtatásokra  is  lehetőséget  ad. 

Alaine  Touraine  általános  cselekvéselmélettel  foglalkozó  kutatásai  nyomán  dolgozta  ki  a  ra¬ 
cionalista  szociológia  koncepcióját,  amelyet  a  praxis  szintjén  szociológiai  intervenciónak  nevez: 

A  szociológus  feladata,  hogy  elméleti  felkészültsége  és  elemző  kategóriái  segítségével  bekapcso¬ 
lódjon  a  szerveződő  társadalmi  mozgalmakba,  és  aktivistáikat  összegyűjtve  -  és  segítségükkel 
önanalíziseket  készítve  a  mozgalomról  -  feltárja,  tudatossá  tegye  elképzeléseiket,  majd  szigo¬ 
rúbb  elméleti  keretbe  illesztve  ezeket,  erősítse  tudatosságukat,  amely  alapján  aztán  magasabb 
szintre  léphet  szerveződésük  (Pokol  1996:  43). 

Arjun  Appadurai  A  kutatáshoz  való  jog  című  cikkében  arra  tesz  javaslatot,  hogy  tekintsük 
a  kutatást  az  egyetemes  emberi  jogok  egyikének:  „A  kutatás  az  a  készség,  hogy  módszere- 


2  Doktori  értekezésem  tézise  is  ezt  a  témát  dolgozza  fel:  Bálint  Mónika:  A  részvétel  fogalma  a  művészetben  és  a 
társadalomtudományokban  (PhD-értekezés  2016);  Budapesti  Corvinus  Egyetem  (a  munka  jelen  szöveg  megjelené¬ 
sekor  még  kézirat.  Az  alábbi  írás  egyes  részeit  részletesebben  kifejtem  a  disszertációmban). 

sen  szélesítsük  tudásunk  határait  valamilyen  feladat,  cél  vagy  törekvés  alapján”  (Appadurai 
2011  [2006]:  74).  A  kutatás  a  mai  világban  a  mindennapok  része  azoknak  az  életében,  akik 
felismerik  annak  fontosságát,  hogy  hol  és  hogyan  érhető  el  számukra  a  legjobb  információ, 
mennyi  információra  van  szükségük  a  jó  döntés  meghozatalához,  és  ki  segítheti  őket  a  lénye¬ 
ges  elemek  kiszűrésében.  Képzett  kutatóként,  társadalomtudósként  és  értelmiségiként  egy¬ 
aránt  érezhetjük  hivatásunknak  azt,  hogy  az  ismeretek,  tudás  megszerzésének  módszereit, 
a  kutatás  eszközeit  minél  szélesebb  körben  terjesszük,  és  elérhetővé  tegyük  azok  számára  is, 
akik  saját  élethelyzetük,  lakóhelyük,  sorsuk  megértésében  és  esetleg  megváltoztatásában  le¬ 
lik  ennek  a  tudásnak  hasznát. 

Appadurai  egy  olyan  alapítvány  egyik  létrehozója,  amely  különböző  végzettségű  fiatalo¬ 
kat  fog  össze  annak  érdekében,  hogy  segítse  őket  az  önálló  kutatáshoz  szükséges  készségek 
elsajátításában,  miközben  saját  közvetlen  környezetük,  saját  városuk  sajátosságait  vizsgálják. 
„Ha  valaki  képes  kutatni,  azzal  megszerzi  a  demokratikus  állampolgárság  egyik  alapvető 
készségét”  (Appadurai  2011  [2006]:  74).  A  szociológiában  és  az  antropológiában  a  fent  leírt 
önreflektív,  a  kutatói  cselekvés  hatásaival  és  a  kutatásban  megvalósuló  kölcsönhatásokkal 
számoló  tudományos  álláspontok  terjedésével  egyre  gyakrabban  felmerül  annak  igénye, 
hogy  a  kutató  ne  csak  leírja  a  társadalmi  jelenségeket,  hanem  értelmiségi  szerepéből  adódó 
felelősségének  tudatában  aktívan  segítse  társadalmi  változások  generálását,  a  kutatás  során 
fókuszba  kerülő  problémák  megoldását  is. 

Gupta  és  Ferguson  az  antropológiai  terepmunka  fontos  lehetőségének  tartják,  hogy  általa 
„hangot  lehet  adni”  gazdasági  és  politikai  szempontból  marginalizált  embereknek,  társa¬ 
dalmaknak,  illetve  az  ő  történeteiknek  (Feischmidt  2007:  226).  A  részvételi  kutatási  eljá¬ 
rások  egyrészt  azért  fontosak,  mert  a  bevont  csoport  részvétele  által  lehetőség  kínálkozik 
arra,  hogy  az  érintettek  közösen  feltárják  az  életüket  érintő  kérdéseket,  másrészt  pedig  egy 
demokratikus  ideált,  a  cselekvő  és  részt  vevő  állampolgár  ideáját  tükrözik  a  gyakorlatban, 
lehetővé  téve  az  egyének  számára  a  változtatásban  való  részvételt. 

Az  előzőekben  azt  az  elvárást  fogalmaztam  meg,  hogy  a  részvételi  alapú  kutatási  folyama¬ 
tok  változást  okoznak  a  benne  részt  vevők  ismereteiben,  sajátvilágában.  De  milyen  hatással 
lehetnek  ezek  a  kutatások  a  társadalom  egészére  nézve?  Van-e  a  tudománynak  intézményes 
felelőssége?  Mennyiben  kívánja  a  megszerzett  tudást  elérhetővé  és  a  társadalom  különböző 
csoportjai  számára  használhatóvá  tenni?  Az  ezzel  kapcsolatos  dilemmák  megjelennek  Mic- 
hael  Burawoy  közszociológiai  programjának  diszkusszióiban. 

Burawoy  javaslata  a  szociológia  és  a  szociológusok  számára  a  tudomány  céljainak  és  esz¬ 
közeinek  újraértelmezése,  amely  egyszerre  teheti  népszerűbbé  (közérthetőbbé)  a  szociológi¬ 
át  és  felhasználhatóbbá  az  általa  generált  ismereteket  a  társadalom  számára. 

Egy  évszázadot  töltöttünk  azzal,  hogy  szakszerű  tudást  hozzunk  létre,  hogy  a  hétköznapi  gon¬ 
dolkodást  lefordítsuk  a  tudomány  nyelvére,  most  azonban  legfőbb  ideje  nekilátni  a  szisztema¬ 
tikus  visszafordításnak:  visszavinni  a  tudást  azokhoz,  akiktől  származik,  közügyet  teremteni  a 
magánproblémákból,  egyszóval  újraszőni  a  szociológia  morális  szálát.  Ebben  rejlik  a  közszocio¬ 
lógia  ( public  sociology )  ígérete  és  kihívása,  amely  kiegészíti,  nem  pedig  tagadja  a  professzionális 
szociológiát  (Burawoy  2006  [2005]:  36). 

Burawoynak  sok  kritikusa  akadt  (lásd  Huszár  2006;  Hadas  2006).  Huszár  ezt  a  közszocio¬ 
lógia  programjának  különböző  értelmezési  lehetőségeivel  magyarázza.  Az  egyik  megköze¬ 
lítés  szerint  a  szociológus  válhat  olyan  aktív  társadalmi  szereplővé,  aki  a  közért  tenni  akar, 

közszereplést  vállal  és  a  társadalmi  változásokért  cselekszik.  A  másik  megközelítés  pedig  a 
társadalomtudományok  eredményeinek  társadalmasításáról  szól,  amely  szerint  a  társadalmi 
változásokat  a  tudományos  eredmények  csak  közvetetten  befolyásolják.  Huszár  és  a  közszo¬ 
ciológia  koncepciójának  más  kritikusai,  csak  a  második  megközelítést  tekintik  relevánsnak. 

Ezzel  a  második,  korlátozó  értelmezésssel  a  társadalmi  mozgalmakban  cselekvőaktivista¬ 
ként  nem  tudok  megelégedni.  Az  elmúlt  évtizedek  társadalmi  változásai  megerősítették  azt 
a  hitemet,  hogy  nem  elegendő  célkitűzés  a  tudományos  ismeretek  „társadalmasítása”.  Nem 
elegendő  az  eredményeket  „szélesebb  körben  megismertetni”,  hiszen  akadémiai  oldalról  azt 
sem  látjuk  biztosan,  ki  a  közönség,  amely  ennek  az  akadémiai  keretek  közt  legitimált  tudás¬ 
nak  a  befogadójává  válik,  és  elengedjük,  hogy  a  megfigyelt  társadalmi  jelenségek  szereplőivel 
együttműködésben  közös  tudást  szerezzünk  és  változtatásra  törekvő  cselekvést  kezdemé¬ 
nyezzünk.  A  képzett,  kutatási  tapasztalattal  és  elméleti  tudással  rendelkező  kutatók,  akik 
sok  esetben  a  részvételi  kutatási  folyamatok  kezdeményezői,  azzal  járulnak  hozzá  ezekhez 
az  ismeretszerzési  folyamatokhoz,  hogy  a  társadalmi  konfliktusok  elszenvedőinek  tapasz¬ 
talatait  tudományos  ismereteik,  tudásuk  segítségével  újraértelmezhetővé  teszik,  „közügyet 
teremt(enek)  a  magánproblémákból”.  Az  egyéni  tapasztalataikat  a  résztvevők  a  módszeres 
tudásszerzési  folyamatokon  keresztül,  a  tudományos  ismeretek  felhasználásával  értelmezni 
tudják  és  felismerik  azok  strukturális  meghatározottságát,  és  ebből  a  perspektívából  képesek 
bemutatni  a  nyilvánosság  számára  is. 

A  részvételi  alapú  műalkotásokról  szóló  elemzésemben  a  részvétel  fogalmának  három 
dimenzióját  különítettem  el,  amelyek  valójában  három  aktor  perspektíváját  mutatják  egy 
részvételi  folyamat  tekintetében.  A  közös  cselekvés  (alkotás  vagy  kutatás)  során  a  résztvevők 
sajátvilágának  közös  metszete  alakul  ki.  Bár  a  gyakorlatban  a  részvételt  legtöbbször  cselek¬ 
vésként  írjuk  le,  érdemes  azt  mint  állapotot  értelmezni.  A  részvételre  mint  állapotra  tehát 
három  irányból  (dimenzióból)  tekinthetünk: 

•  a  projektet  kezdeményező  művész/kutató  szempontjából; 

•  a  projektbe  bevont  szereplők/alkotók/kutatók  szempontjából;  és 

•  a  nézők  szempontjából,  a  társadalmi  nyilvánosság  irányából. 

Az  ilyen  alkotási  és  kutatási  folyamatok  szempontjából  érdemes  mindhárom  dimenzió  érvé¬ 
nyesülését  külön-külön  és  együttesen  is  vizsgálni,  illetve  a  folyamatok  tervezőinek,  résztve¬ 
vőinek  tudatosan  tervezni  mindhárom  perspektívával,  minden  ágenssel  kapcsolatban. 

Ennek  megfelelően  a  következő  dimenziókat  különítem  el: 

1.  (x)  A  részvétel  a  képzett  kutató  szempontjából.  A  kutató  pozíciójának  vizsgálata  ebben 
a  dimenzióban  arra  vonatkozik,  hogy  az  miként  közelít  a  feltárandó  társadalmi  problémák¬ 
hoz,  saját  szerepéhez,  és  milyen  szerepet  tölt  be  a  folyamatban.  Cselekvéseit  megpróbálhat¬ 
juk  elhelyezni  egy  képzeletbeli  skálán,  ami  a  passzív  résztvevő  megfigyelő  szerep  és  a  többie¬ 
ket  segítő,  a  folyamatot  előrevivő  facilitátor  szerep  között  mozog. 

2.  (y)  A  részvétel  a  közösség,  a  kutatásba  bevont  személyek  szempontjából.  Ebben  a  dimen¬ 
zióban  a  részvétel  fogalma  a  bevont  egyénekre  vonatkozik,  a  bevonás  mértékét  és  módszereit 
érdemes  vizsgálni.  Mennyire  vesznek  részt  aktívan  a  bevont  személyek  a  kutatási  kérdések 
megfogalmazásában,  a  kutatási  eszközök  elsajátításában  és  alkalmazásában,  a  begyűjtött  is¬ 
meretek  értelmezésében  és  a  következtetések  levonásában? 

3.  (z)  A  részvétel  a  társadalmi  nyilvánosság  szempontjából  -  a  részvétel  politikai  dimen¬ 
ziója.  Ebben  a  dimenzióban  érdemes  vizsgálni  a  kutatási  folyamat  hatását  a  befogadókra,  a 

tudományos  közönségre,  a  bevont  kutatókkal  azonos  élethelyzetben  lévő  „sorstársi”  közön¬ 
ségre  és  a  szélesebb  társadalomra.  Továbbá  azt  is  érdemes  szemügyre  venni,  hogyan  jelenik 
meg  a  kutatás  eredménye  a  társadalmi  nyilvánosságban,  kivált-e  vitákat,  eredményez-e  köz¬ 
vetlenül  vagy  közvetetten  bármilyen  változást. 

2016-2017  telén  részvételi  akciókutatási  folyamatba  kezdünk  tartósan  munkanélküliek 
és  közfoglalkoztatottak/kulturális  közfoglalkoztatottak,  valamint  a  téma  iránt  érdeklődő  ak¬ 
tivisták  és  társadalomtudósok  részvételével,  amely  kutatás  a  munkanélküli  szolgáltató  rend¬ 
szer  és  ehhez  kapcsolódóan  a  közfoglalkoztatás  jelenlegi  hatásait  kívánja  feltárni  és  változta¬ 
tási  irányokat  kezdeményezni.  Kutatóként  azok  a  folyamatok  érdekelnek,  ahogyan  tartósan 
munkanélkülivé  válik  valaki,  és  ebben  a  helyzetben  milyen  rendszerszintű  válaszokat  lát  a 
saját  egyéni  helyzetének  megváltoztatására,  milyen  intézményekkel  találkozik  és  ezek  a  ta¬ 
lálkozások  milyen  hatással  vannak  az  ő  életére.  Ezeket  a  tapasztalatokat  összesítve  tudunk 
majd  közös  kutatási  kérdéseket  megfogalmazni.  A  kutatás  előkészítő  fázisában  ezért  több 
lépésben  interjúkat  készítünk  közfoglalkoztatottakkal,  elsősorban  kulturális  közfoglalkozta¬ 
tási  programban  részt  vevőkkel. 

Az  interjúkészítésnek  több  célja  van:  szeretnénk  az  interjúalanyoktól  több  ismeretet  sze¬ 
rezni  a  kulturális  közfoglalkoztatás  rendszeréről,  arról,  hogy  hogyan  kerülnek  be  az  emberek 
ebbe  a  foglalkoztatási  formába,  milyen  élethelyzetbe  érkeznek  és  milyenek  a  munkahelyi 
tapasztalataik,  illetve  általában  hogyan  látják  ezt  a  foglalkoztatási  rendszert.  A  kutatási  fo¬ 
lyamat  során  adódik  össze  a  formális  egyetemi  társadalomtudományi  képzésekből  kikerült 
kutatótársak,  valamint  a  munkaügyi  ellátórendszer  és  a  közfoglalkoztatás  működését  saját 
bőrükön  megtapasztalt  kutatótársak  tudása,  felkészültsége,  rálátása.  A  tudásszerzési  folya¬ 
mat  egy  pontján  pedig  közösen  kell  megalkotni  a  tervet  arra  vonatkozóan,  hogy  a  kutatócso¬ 
port  hogyan  hasznosítja  a  megszerzett  ismereteket,  a  közös  tudás  mely  részleteit  és  milyen 
eszközökkel  mutatja  meg  a  társadalmi  nyilvánosságban. 

Frazon  Zsófia 


Thmhmg  outside  the  box 
-  mai  jelenségek  és  nyitott  mííueh  múzeuma1 


A  néprajztudomány,  a  kulturális  antropológia  számára  a  részvételen  alapuló  tudományos 
kutatás  már  több  mint  száz  éve  módszertani  minimum.  Kérdés,  hogy  ennek  a  kutatási  gya¬ 
korlatnak  van-e  jelentősége  és  lehetősége  az  e  tudományszakokon  alapuló  múzeumi  mun¬ 
kában:  a  néprajzi  muzeológiában.  A  kritikai  elméletalkotás  módszertani  minimuma  mű- 
ködik-e  a  múzeummá  formált  tudományban,  a  gyűjteményi  kutatásban  és  a  kiállításban? 
A  múzeumokban  a  mindennapi  gyakorlat  részévé  válhat-e  egy  olyan  koncepció,  amely  nem 
a  gyűjteményből,  hanem  a  terep  fogalmából  indul  ki,  szert  tesz-e  létjogosultságra,  és  ké- 
pes-e  hatást  gyakorolni  a  történetileg  kialakult  intézményi  és  gyűjteményi  gondolkodásra? 
És  mindez  visszahat-e  a  kritikai  elméletalkotásra? 

Hogy  a  fent  leírt  kérdések  ne  csak  egy  szűk  szakmai  közösség  számára  legyenek  releván¬ 
sak,  átfordítom  napi  gyakorlatra,  hétköznapi  múzeumi  kontextusra:  saját  praxisra.  A  legfon¬ 
tosabb  kérdés,  hogy  társadalomkutatóként  és  muzeológusként  képes  vagyok-e  elfogadni, 
hogy  nem  minden  kulturális  jelenségre  tudok  adekvát  választ  adni  a  már  meglévő  gyűj¬ 
temény  segítségével,  ezért  a  kutatást  érdemes  kiterjesztenem  a  gyűjtemény  határain  túlra, 
a  múlt  mellett  a  jelenre?  El  tudom-e  engedni,  hogy  hierarchiát  tételezzek  a  múltbeli  és  a 
jelenkori  tudások,  tárgyak  és  tapasztalatok  között?  Hajlandó  vagyok-e  újragondolni  az  auto- 
riter  szerzői  pozíció  kizárólagosságát,  és  a  szerzőség  más  formáival  is  kísérletezni?  És  látok-e 
lehetőséget  a  közösség  aktív  bevonásában,  az  együtt  dolgozásban,  a  kölcsönös  egymásra  ha¬ 
tásban?  A  tudás  demokratizálása  nekem  például  abban  segít,  hogy  a  múzeumot,  amely  törté¬ 
netileg  kialakult,  tekintélyelvű  és  „szakrális”  intézmény,  demokratikus  és  kritikus  modellek 
megvalósítására  is  alkalmas  térként  lássam  -  amely  nemcsak  állít  és  kiállít,  hanem  kérdez  és 
kísérletezik. 

Amikor  a  múzeum  közönsége  nemcsak  látogatóként,  hanem  szereplőként,  partnerként 
és  szerzőként  is  megjelenik  a  múzeumban,  ez  alakítja  a  teret  és  a  gondolatokat,  új  és  más 

1  A  szöveg  az  OTKA1 12185  (Mai  tárgyak,  mai  emberek,  társadalmi  múzeum  -  út  a  részvételen  és  együttműködé¬ 
sen  alapuló  muzeológiához)  projektje  támogatásával  készült. 

olvasatokat  hoz  létre,  amelyek  megértése  is  más  látószöget  igényel.  Az  angol  thinking  outside 
the  box  magyarra  nehezen  fordítható,  metaforikus  kifejezés  szinte  tökéletesen  sűríti  a  gon¬ 
dolatkört.  A  fordítás  nemcsak  azért  nehéz,  mert  jó  prozódiájú  retorikai  fordulat,  hanem 
mert  kulturális  utalásrendszer  és  komplex  értelmezési  háló.  Ami  a  nehézsége,  egyben  a  lehe¬ 
tősége.  Az  angol  kifejezés  arra  utal,  amikor  valaki  nem  a  megszokott  sémák  szerint  gondol 
végig  valamit,  hanem  új  megközelítéseket  alkalmaz,  és  ehhez  akár  a  szabályokat  is  figyelmen 
kívül  hagyja,  de  mindenképpen  kreatívan  közelít  egy  kérdéshez,  így  megoldásai  átszabják 
az  addigi  kereteket,  vagy  legalább  nyitott,  korlátok  nélküli  gondolkodási  teret  hoznak  létre. 
A  kifejezést  ma  már  az  angolban  is  metaforikus  értelemben  használják:  senki  nem  gondol 
egy  konkrét  dobozra,  amelynek  belseje  és  külseje  van.  Mégis  a  doboz  (box)  és  a  kívül  levés 
( outside )  az  angol  kifejezés  azon  lehetőségei,  amelyek  nagyon  jól  kötik  a  múzeumhoz.  A  ki¬ 
állítótér  kockaként  ( white  cubé)  és  dobozként  ( black  box )  való  leírása  általános  jelenség,  ahol 
pontosan  az  a  fizikai  közeg  kap  hangsúlyt,  amelyben  az  elméleti,  módszertani  és  gyakorla¬ 
ti  tevékenység  zajlik.  Ebben  a  felfogásban  a  kiállítótér  olyan  mesterséges  és  komponált  tér, 
amely  egy  téma  térre  és  vizuális  nyelvre  való  fordítása  során  a  kiemelés,  a  bekeretezés  és  az 
elidegenítés  különféle  stratégiáival  él.  így  arra  a  kérdésre,  hogy  van-e  a  téren  kívüli  és  azon 
belüli  perspektíva,  a  válasz  nyilvánvalóan:  igen.  A  múzeum  hatalma  épp  ebből  ered:  uralja 
tereit,  ezen  keresztül  gyakorol  hatást  a  kultúrára,  a  művészetre  és  a  társadalomra.  Az  out¬ 
sider  pozíciója  pedig  egyértelmű:  ő  az,  aki  a  dobozon  kívül  van.  Az  outside  (valamin  kívül) 
és  az  outsider  (kívülálló)  a  szakértői  gondolkodás  kulcsfogalmai.  A  thinking  outside  the  box 
kifejezés  tehát  nagyon  sok  ponton  becsatolható  a  részvételen  és  együttműködésen  alapuló 
múzeumi  és  kiállítási  gyakorlatba.  Sőt  néha  azt  gondolom,  erre  lett  kitalálva. 

Egy  tudomány  módszertani  minimumának  egyik  szférából  a  másikba  való  átemelése  so¬ 
rán  létre  kell  hozni  azt  a  fogalmi  hálót,  amely  az  esetek  kontextusát  adja.  A  fogalmak  nagyon 
széles  spektrumot  érintenek,  és  egymástól  roppant  eltérő  trópusokat  rendelnek  egymáshoz: 
a  néprajztudományt,  a  kulturális  és  vizuális  antropológiát,  a  művészettörténetet,  az  esztéti¬ 
kát,  a  kommunikáció-  és  médiatudományt,  egymástól  eltérő  kurátori  praxisokat  ugyanúgy, 
mint  pedagógiát,  vagy  akár  az  új  médiumokon  alapuló  közösségi  és  megosztásalapú  kul¬ 
túrát.  De  gondolkodjunk  a  továbbiakban  olyan  aktuális  múzeumi  munkákról,  amelyekben 
fontos,  hogy  az  együttműködést  és  a  részvételt  a  megközelítés  részévé  tegyék,  amelyek  érin¬ 
tik  a  fogalmi  hálót,  a  módszerek  kritikáját  és  a  gyakorlati  tevékenység  legapróbb  részleteit  is. 
Az  alábbiakban  először  röviden  bemutatok  két  olyan  aktuális  múzeumi  projektet,  amelyek 
segítenek  abban,  hogy  kirajzolják  a  téma  sűrűsödési  pontjait,  összekapcsolják  az  elméletet 
a  gyakorlattal,  és  feltegyék  a  fontos  kérdéseket.  Majd  ezt  követően  röviden  kitérek  néhány 
korábbi  munkára,  nagyjából  tíz  éve  formálódó  gyakorlatokra,  amelyek  során  kiérlelődött 
bennem,  hogy  a  részvételen  és  együttműködésen  alapuló  múzeumi  gyakorlatok  a  társadalmi 
múzeumok  számára  valódi  lehetőséget  jelentenek. 

A  Néprajzi  Múzeum  egyik  interdiszciplináris  OTKA-műhelyében  (amelynek  kutatói: 
Frazon  Zsófia,  Wilhelm  Gábor,  Foster  Hannah,  Gadó  Flóra,  Schleicher  Vera,  Illés  Péter,  Sza¬ 
kács  Eszter,  Hermann  Veronika  és  Toronyi  Zsuzsanna)  készül  egy  módszertani  kézikönyv, 
amely  az  együttműködésen  és  részvételen  alapuló,  társadalomtudományi  közeget  érintő  mú¬ 
zeumi  területeket  vizsgálja.  Már  a  műfaji  keret  -  módszertani  kézikönyv  -  is  átgondolásra 
érdemes:  miből  és  hogyan  faragjunk  mintát;  egymástól  nagyon  eltérő  körülmények  között, 
de  hasonló  kérdésekre  épített  munkák  egyáltalán  összevethetők-e;  tanulhatók  és  tudatosítha- 
tók-e  az  alkalmazott  módszerek?  És  hogyan  kapcsolódnak  társadalmi  múzeum,  jelenkorku- 

tatás  és  részvételen  és  együttműködésen  alapuló  múzeumi  gyakorlat  egymáshoz?  A  2000-es 
években  megjelenő  collaborative  tűm  (Maria  Lind)  fogalma  alkalmas  megközelítés-e  a  mú¬ 
zeumokban  végbemenő  változások  leírására?  A  változásoknak  előzménye-e  a  néprajz  és  kul¬ 
turális  antropológia  módszere,  a  résztvevő  megfigyelés,  és  segít-e  megérteni  módszertanilag 
a  részvételi  muzeológiát?  Hogyan  viszonyulunk  a  20.  századi  művészet  avantgárd  praxisá¬ 
hoz?  A  posztkoloniális  kritikai  fordulat,  a  kollaboratív  etnográfia/antropológia,  a  művészet 
és  az  aktivizmus,  illetve  a  tudomány  és  az  aktivizmus  találkozásai  hatottak-e,  hathatnak-e  a 
kritikai  múzeumi  gyakorlatokra,  teret  engednek-e  a  kísérleti  gondolkodásnak  és  a  módsze¬ 
rek  tudatosulásának?  A  szakirodalom  elméletei  és  fogalmai  alkalmazhatók-e  a  gyakorlatban, 
az  alkalmazások  hozzásegítenek-e  minket  kritikai  modellek  megalkotására?  És  mindennek 
lehetséges-e  bármiféle  lokális  dimenziója?  A  marginális  helyzet  láthatóvá  tud-e  tenni  olyan 
vonatkozásokat,  amelyek  csak  ebből  a  perspektívákból  láthatók? 

Egy  kézikönyv  kitalálása,  megírása  és  szerkesztése  mindig  kihívás,  és  nemcsak  a  fenti 
kérdések  vizsgálatát  teszi  lehetővé,  hanem  egymás  terébe  von  egymástól  eltérő  gondolko¬ 
dásmódokat.  Miután  a  szakmuzeológiák  sajátossága,  hogy  mindig  kapcsolódnak  valami¬ 
lyen  tudományhoz  (néprajz,  történettudomány,  művészettörténet,  technikatörténet,  termé¬ 
szettudomány,  irodalomtudomány  stb.),  a  múzeumi  gyakorlatok  egymásra  vonatkoztatása, 
a  muzeológia  és  a  múzeumtudomány  az  a  legtökéletesebb  multidiszciplináris  tartomány, 
amely  egyesítheti  az  eltérő  területek  tapasztalatait.  A  társadalmilag  érzékeny  témák  társa¬ 
dalmilag  érzékenyebb  módszereket  igényelnek.  Egy  kézikönyv  tehát  abban  adhat  segítséget, 
hogy  rendet  tesz  a  sokfelől  érkező  fogalmak  között,  az  összefüggéseket  (tudomány)történeti 
dimenzióba  helyezi,  és  így  vizsgálja  a  gyakorlati  tevékenységet. 

A  thinking  outside  the  box  viszont  a  kézikönyvről  mint  műfajról  való  gondolkodásban 
is  segít:  tágíthatja  a  könyv  mint  tárgy  és  a  könyv  mint  felület  használhatóságának  határait. 
Egy  könyv,  amiben:  a  múzeumban  dolgozó  kutatók  mellett  a  kutatásokban  és  kiállításokban 
„dolgozó”  közönségé,  az  általuk  generált  helyzeteké  a  főszerep.  Egy  könyv,  amiben:  a  tudás 
nem  tagolódik  „szakértői”  és  „laikus”  tudásra,  hanem  különféle  tudás  szerkezetek  és  tudás¬ 
felhasználások  jelennek  meg  egymást  kiegészítő  alternatívaként.  Egy  könyv,  ami:  nem  akar 
recepteskönyv  lenni,  nem  ajánl  kész  alkalmazásokat,  de  szeretne  hatni  a  múzeumról  való 
gondolkodásra.  Egy  könyv,  ami:  talán  gondol  majd  valamit  a  Magyarországon  érzékelhető 
elméleti  megkésettségről.  Egy  könyv,  ami:  egy  metodológiai  feszültségre  épül,  miszerint  a 
kritikához  egyfajta  távolságra,  az  együttműködéshez  pedig  egyfajta  közelségre  van  szükség. 

A  másik  példa  gyakorlati  jellegű.  A  2016-os  őszi  egyetemi  szemeszterben  együtt  dolgoz¬ 
tunk  a  budapesti  Metropolitan  Egyetem  integrált  művészeti  képzésben  részt  vevő  hallgató¬ 
ival  egy  közös  kiállítási  projekt  megvalósításán.  Tárgyakadémia  100+  címmel.  Az  együtt¬ 
működés  célja,  hogy  többet  tudjunk  meg  egymás  gondolkodásáról,  és  ennek  kifejezésére 
a  kiállítást  használjuk  médiumként.  A  munka  szereplői  az  egyetemi  hallgatók  (5  fő)  és  a 
kurzusban  részt  vevő  kutatók  (rajtam  kívül  Foster  Hannah,  Wilhelm  Gábor  és  Gadó  Flóra), 
az  együttműködés  tere  az  egyetem  és  a  múzeum,  a  folyamatban  múzeumi  gyűjteményi  tár¬ 
gyak,  saját  mindennapi  tárgyak,  történetek,  leltárak  és  hétköznapi  tapasztalatok  kapcsolód¬ 
nak  össze.  A  téma  fókusza  a  mindennapi  kultúra,  saját  látható  és  láthatatlan  hétköznapjaink. 
A  heti  négy  órában  zajló  közös  munka  lényege  a  tudáscsere,  saját  hétköznapjainkról  minél 
komplexebb  közelnézeti  kép  létrehozása,  egy  közös  nyelv  kidolgozása,  ennek  bemutatása. 

Egyelőre  azonban  kétségek  között  kell  hagynom  az  olvasókat  azzal  kapcsolatban,  hogy 
miről  is  készül  a  kiállítás,  milyen  tartalmi,  formai  és  esztétikai  jegyei  lesznek,  és  miként  fog 

működni.  És  azt  sem  tudom,  hogy  lesznek-e  benne  tárgyak.  Egy  vagy  száz?  Hiszen  ezek 
még  nyitott  kérdések.  De  a  munkában  egyenlő  partnerek  vagyunk,  és  keressük  azt  a  nyelvet, 
amellyel  kifejezhetjük  a  mondanivalót.  Amikor  az  együttműködésnek  ez  a  szakasza  lezárul, 
a  mű  és  a  folyamat  láthatóvá  válik  (2017  februárjában),  s  ekkor  következik  a  munka  máso¬ 
dik  része,  amelyben  jön  a  két  lépés  távolság,  ahonnan  kritikai  pillantást  vethetünk  a  műre. 
Ha  nem  tudtuk  megvalósítani  a  tudás  demokratizálását,  akkor  ezt  leírjuk.  Ha  nehézségek¬ 
kel  kerültünk  szembe,  ezt  leírjuk.  Ha  valami  nagyon  a  terveink  ellenére  történt,  azt  leírjuk. 
De  azt  is  elismerjük,  ha  valami  klasszul  ment,  ha  valamiből  tanultunk,  ha  kerültünk  olyan 
helyzetekbe,  amelyeket  most  elengedtünk,  de  legközelebb  már  nem  fogunk.  Mesélünk  arról, 
ha  úgy  éreztük,  az  együttműködés  csak  illúzió,  egy  átesztétizált  gesztus  volt. 

A  fent  említett  munkáknak  nem  az  épp  aktuális  divatok,  trendek  és  blikkfangos  fogalmak 
voltak  az  igazi  ihletői,  hanem  egy  több  mint  tíz  éve,  eddig  leginkább  alternatívnak  tartott 
múzeumi  és  archiválási  praxis,  amelynek  jó  és  rossz  tapasztalatai  alapvetően  formálják  a 
jelenlegi  munkát.  Az  alábbi  múzeumi  példák  nem  kizárólagosak,  de  talán  mégis  kiemelésre 
alkalmasak:  mert  először  vállaltak  fel  új  és  más  kutatási  és  archiválási  stratégiákat,  vagy  mert 
hivatkozássá  váltak,  vagy  mert  olyan  úton  indultak  el,  amelyről  akkor  kiderült,  még  nem 
érett  rá  a  múzeum,  de  a  későbbiekben  mégis  hatottak  a  gondolkodásra. 

Az  első  látványos  néprajzi  múzeumi  közösségi  archiválási  kezdeményezés  a  2006-ban 
megnyílt  műanyag  című  kiállításhoz  kapcsolódott.  Erről  már  sokszor,  sokféle  szempontból 
írtam,  ezért  csak  vázlatosan  mutatom  be.  A  múzeum  kiállításhoz  kapcsolódó  országos  felhí¬ 
vására  (Hozz  egy  műanyag  tárgyat!)  nagy  mennyiségben  kerültek  a  múzeumba  hétköznapi 
műanyag  tárgyak.  A  mennyiség  mellett  viszont  a  minőség  is  fontos  része  lett  a  gyűjtésnek: 
a  tárgyakhoz  kapcsolt  személyes  történeteknek  köszönhetően.  A  Plasztik  művek.  Alternatív 
műanyagötrénet  a  celluloid  könyvtáblától  a  felfújható  fotelig  címmel  (Fejős  és  Frazon  2006) 
kötetbe  szerkesztett  kollekcióval  megrajzolható  volt  a  hétköznapi  műanyagok  egy  alternatív 
olvasata  -  szellemes,  vicces,  elgondolkodtató  és  drámai  epizódokkal.  Ilyen  mértékben  szub¬ 
jektív  történetekre  épített  anyaggal  nem  rendelkezett  korábban  a  gyűjtemény,  bár  a  rövid  idő 
alatt  nagy  mennyiségben  a  múzeumba  kerülő  tárgyak  gyűjteményi  feldolgozására  nem  volt 
felkészülve  az  intézmény. 

A  tárgybehozók  már  a  kutatás  időszakában  a  kiállítás  résztvevőivé  váltak  és  formálták  a 
munkát:  történeteik  és  tapasztalataik  megjelentek  a  kiállítás  nagy  történetében.  Valódi  sze¬ 
replőkké  viszont  nem  váltak.  Szerepük  szerint  érintettek  voltak,  a  kiállítás  aktív  közönségét 
jelentették.  A  részvétel  a  közösség  aktivizálását  célozta,  fizikai  és  intellektuális  értelemben 
egyaránt.  A  tárgybehozásra  szánt  bőséges  idő  (4-5  hónap)  nem  várta  el  a  gyors  reagálást, 
hagyott  időt  a  gondolkodásra,  a  véletlen  felfedezésekre.  A  kezdeményezés  hatással  volt  a  to¬ 
vábbi,  jelenre  és  közelmúltra  reflektáló  kiállításokra  is,  de  a  Plasztik  művek  „irodalmi”  gesz¬ 
tusa  nem  ismétlődött  a  további  projektekben.  A  kritika,  a  humor  és  az  irónia  hangja,  ami 
egyértelműen  a  dobozon  kívüli  világból  érkezett,  nemcsak  anyagában,  hanem  látószögében 
és  élességében  is  új  elem  volt.  A  szövegekben  rejlő  kritikai  attitűd  a  hétköznapi  műanyag 
tárgykultúrára  vagy  épp  az  ezt  igazságtalanul  kritizáló  társadalomra  vonatkozott. 

A  kiállítási  munkáról  viszont  kevesebb  visszajelzést  és  információt  kaptak  a  résztvevők: 
már  csak  a  kiállításon  és  a  megjelent  kötetben  szembesültek  azzal,  miként  épültek  be  tárgya¬ 
ik  és  gondolataik  a  múzeum  tárgyai  és  a  rendezők  gondolatai  közé.  A  közösség  aktív  tagjai 
hozzájárultak  a  kiállítás  létrehozásához,  de  érdemi  együttműködés  és  együtt  létrehozás  nem 
valósult  meg  -  bár  ez  ekkor  nem  is  szerepelt  a  célok  között.  A  tárgybehozásnak  nem  volt  elő- 

re  kidolgozott  módszertana,  csak  egy  adatfelvétel  és  személyes  történetmesélés  kapcsolódott 
hozzá.  A  thinking  outside  the  box  mint  új  perspektíva,  mégis  izgalmas  múzeumi  alternatívá¬ 
nak  tűnt,  és  a  következő  évek  munkái  sok  ihletett  merítettek  belőle. 

Eleinte  nem  kiállítási  ötletként,  hanem  a  mindennapok  láthatatlan  részleteinek  doku¬ 
mentálására  jött  létre  az  Etnomobil  projekt,  ami  végül  több  évig  tartott.  2009-ben  -  amikor 
Magyarországon  a  web2  dokumentálás  és  a  közöségi  archiválás  még  egyáltalán  nem  volt  ma¬ 
gától  értetődő,  pláne  nem  múzeumi  közegben  -  egy  blog  és  egy  online  beküldhető  adatlap 
létrehozásával  és  működtetésével  indult  az  archiválási  munka,  amelynek  a  témája  a  mobilitás 
volt.  A  blogon  a  szerzők  egy  napjukat  rögzítették  szöveggel  és/vagy  képpel  indulástól  érke¬ 
zésig,  az  online  adatlapon  pedig  utazási  szokásaik  tágabb  kontextusát  adhatták  meg.  A  ku¬ 
tatás  végül  kiegészült  tárgybehozással  is,  ami  intenzitásában  messze  alulmúlta  a  műanyagét, 
viszont  több  olyan  megközelítés  és  program  is  volt  a  kutatás  egy  hónapjában,  amelyek  a 
témához  kapcsolódtak:  a  sétától  a  blogszövegekből  tartott  felolvasásig. 

A  kutatás  egy  önálló  kötetben  jelent  meg  Etnomobil.  Mozgásban  a  kortárs  kultúra  címmel 
(Frazon  [szerk.]  2010),  amelynek  bevezető  tanulmánya  több  kritikai  pontot  is  összefoglalt. 
A  munka  2011-ben  egy  kiállítással  folytatódott:  Etnomobil  2.0  -  kiállítás,  fotóműterem,  ar¬ 
chívum  címmel.  A  kiállítás  létrehozásában  17  intézmény  kutatói  vettek  részt,  a  bemutatás 
tere  egy  10  négyzetméteres  lakókocsi  volt,  az  üzemeltetés  pedig  muzeológus-múzeumpe¬ 
dagógus  együttműködésben  zajlott.  A  projekt  másik  új  eleme  egy  web2-felület  volt,  ami  a 
kiállítás  végét  követően  bővíthető  archívumként  működött  tovább.  Az  üzemeltetés  alapja 
néhány,  a  bevonódást  és  érzékenyítést  elősegítő  játék  volt,  amely  a  projekt  pedagógiai  ele¬ 
mét  is  jelentette.  A  szakmai  együttműködésben  megvalósult  kiállítás,  a  bevonáson  alapuló 
működés  és  a  kiállítási  funkciókat  kiegészítő  közösségi  archiválás  és  élő  archívum  a  részvétel 
és  az  együttműködés  egymástól  nagyon  különböző,  de  egymást  erősítő  területeit  eredmé¬ 
nyezte.  A  projektben  a  kiállítás  mozgása  és  a  weboldal  folyamatos  működése  biztosította  a 
résztvevőknek  a  hozzáférést  és  a  láthatóságot.  A  weboldal  önálló  iránnyal  és  hangsúlyokkal 
rendelkező  felületté  vált,  amelyet  a  látogatók  alakítottak  és  formáltak.  Az  utazó  kiállítás  ta¬ 
lálkozási  ponttá  is  vált,  amely  a  közönség,  a  muzeológus  és  a  múzeumpedagógus  személyes 
együttműködésén  alapult. 

A  múzeumi  tereken  kívüli  galériafunkcióval  működött  a  MaDok  LABOR,  amely  2014 
őszén  városi,  ideiglenes  kiállítóhelyként  létesült.  A  galériatér  kialakításában  önkéntesekkel 
dolgoztunk  együtt.  Közintézményként  az  eddigiekhez  képest  teljesen  új  elem  volt,  hogy  a 
városi  terek  kulturális  újrahasznosításában  aktívan  vett  részt  a  Múzeum.  A  Kortárs  Építé¬ 
szeti  Központ  (KÉK)  által  szervezett  Nyitva!  fesztivál  céljai  és  a  Múzeum  társadalmasítása 
jól  illeszkedtek  egymáshoz.  A  Múzeum  egyik  célja  a  közvetlen  kapcsolat  kiépítése  volt,  ami 
viszont  az  idő  rövidsége  és  a  fizikai  tér  korlátozott  lehetőségei  miatt  csak  részlegesen  valósult 
meg.  A  budapesti  6.  és  7.  kerület  határán,  a  Lövölde  tér  egyik  házában  megnyílt  LABOR 
első  projektje  a  MaDok-program  A  hónap  kortárs  műtárgya  online  sorozatra  épült.  A  soro¬ 
zatban  szerepeltek  a  korábbi  évek  részvételi  kutatásainak  tárgyai  és  személyes  történetei,  ezt 
egészítette  ki  a  kutatói  hang  a  társadalmi  problémákra  külön  is  reagáló  kritikus  és  aktivista 
felhangokkal.  A  Tárgyeset  -  nyitott  múzeum,  szabad  egyetem  című  munka  egyfelől  elhelyezte 
az  online  sorozatot  a  térben,  másfelől  kinyitotta  más  aktivitások  irányába:  egyetemi  órák, 
szabadegyetemi  sorozat  és  spontán  találkozások  helyévé  vált.  A  galériatér  nyitva  tartásában 
önkéntesek  segítették  a  Múzeumot.  A  LABOR  nagy  lehetősége  volt,  de  a  lokális  közegbe 
való  integrálódás  csak  részlegesen  valósult  meg:  egyrészt  az  előkészítési,  másrészt  a  működ- 

tetési  szakasz  rövidsége  miatt  Egy  múzeumon  kívüli  városi  helyszín  létrehozása  az  intéz¬ 
mény  remek,  de  a  saját  működésétől  szinte  mindenben  különböző  lehetősége.  A  nagyrészt 
gyűjteményre  és  lassúságra  épített  múzeumi  struktúra,  illetve  a  városi  aktivitásra  és  a  civil 
mentalitásra  reagáló  városi  tér  változatossága  és  tempója  olyan  feszültség,  amely  nagyfokú 
rugalmasságot  és  nyitottságot  igényel.  De  épp  ez  az  a  mentalitás,  amely  új  lehetőségeket  kí¬ 
nál  egy  múzeum  számára. 

Végül  a  múzeum  mint  találkozási  pont,  mint  dialógustér,  mint  az  öndokumentáció  be¬ 
mutatásának  helye  típusú  megközelítésre  mutatok  két  példát.  A  műanyag  után  egy  évvel  volt 
a  látható  a  Kortárs  ruha-tér-kép  című,  intézményi  együttműködésben  megvalósított  kiállítás. 
Ehhez  rendezett  2008  tavaszán  a  Múzeum  egy  vetítést  Képszeletek  címmel.  A  kiindulópont 
egy  deszkás  közösség  öndokumentációs  praxisa  volt.  A  csapat  minden  évben  készített  egy 
filmet  saját  életéről,  a  deszkázásról,  a  graffitizésről.  A  nyersanyagot  maguk  forgatták,  a  vágást 
és  a  technikai  utómunkát  is  ők  végezték.  Két  film  vetítésére  került  sor  a  Múzeum  alulájában, 
amit  ez  alkalomra  műfűvel  borítottunk  be.  A  vetítést  bevezette  egy  rövid  tárlatvezetés  a 
kiállítás  kapcsolódó  részében,  majd  a  programot  beszélgetés  zárta  a  filmekről.  A  kiindu¬ 
lópont  az  egyik  szereplő  ruhatárának  múzeumi  kutatása  volt,  amely  a  kiállítással  folytató¬ 
dott,  végül  a  közösség  invitálásával  zárult:  a  Múzeum  „átengedte”  egyik  reprezentatív  terét  a 
közösség  számára. 

Tehát  különböző  stratégiák  kerültek  egymás  mellé:  a  Múzeum  archiválási  és  prezentációs 
stratégiája,  illetve  a  csoport  öndokumentációs  és  reprezentációs  gyakorlata.  A  kapcsolat  a 
Múzeum  terében  jött  létre,  az  átkötést  egy  gyűjteményi  egység  teremtette  meg.  A  múzeumi 
tér  a  résztvevők  számára  nem  volt  ismerős  terep,  a  kiállított  tárgyakon  és  a  bemutatott  fil¬ 
men  keresztül  vált  azzá.  A  deszkás  közösség  tagjai  belakták  a  Múzeum  terét,  közreműködtek 
a  program  létrehozásában,  amit  elsősorban  saját  közösségük  számára  szerveztek.  Amivel 
ebben  a  helyzetben  újra  csak  adós  maradt  a  Múzeum,  az  a  szubkultúrán  kívüli  társadalmi 
közegek  integrálása,  ami  valódi  nyitottságot  eredményezett  volna. 

Az  előző  két  példából  látszik,  hogy  a  társadalmi  közeg  megteremtése  és  a  valódi  nyilvá¬ 
nosság  létrehozása  olyan  projekt,  amelyben  a  Múzeumnak  még  vannak  feladatai.  A  prog¬ 
ramszervezésen  túl  ez  leginkább  egy  felelősséggel  átitatott  intézményi  stratégiaként  jelente¬ 
ne  valódi  elmozdulást.  Talán  ez  történt  az  Ellenpedagógia  a  tóparton  címmel  2015-ben  ren¬ 
dezett  kiállítás  alkalmával.  A  kiállítás  egy  külső  forrásanyagot  mutatott  be  egy  2011  óta  zajló 
empirikus  kutatás  eredményeivel  összefüggésben.  Az  1938  és  1978  között  Leveleki  Eszter 
nevéhez  kötődő  bánki  gyereknyaraltatás  történetének  múzeumi  térbe  emelése  -  hasonlóan 
az  előző  példához  -  egy  ma  is  létező  forrásközösség  invitálása  is  volt.  A  kiállításon  látható 
tárgyak,  képek  és  dokumentumok  magánarchívumok  részei,  melyek  feldolgozása  nem  mú¬ 
zeumi  keretek  között  történt,  és  amelyek  a  kiállítást  követően  sem  kerültek  a  múzeum  gyűj¬ 
teményébe  -  teszem  hozzá:  sajnos.  A  téma  reformpedagógiai  és  társadalomkritikus  vonalve¬ 
zetése  miatt  aktuális  volt,  a  zárt  gyerekközösségek  és  a  karizmatikus  felnőtt  hatalommal  való 
visszaélés  mint  téma  épp  a  levegőben  volt,  a  korszakkal  való  foglalkozás  pedig  ugyancsak 
időszerűvé  tette  a  kiállítást.  A  ma  is  élő  szereplők  sokszor  kalandfilmbe  illő  történetei  pedig 
azok  számára  is  izgalmassá  tették  a  megközelítést,  akik  nem  voltak  soha  a  közösség  tagjai. 

A  kiállítás  nyitva  tartása  alatt  a  Múzeum  valódi  találkozási  ponttá  vált.  Az  egykori  nya¬ 
ralók  tárlatvezetései  és  élménybeszámolói  a  napi  működés  szerves  részévé  váltak,  a  külső 
beszámolók  és  saját  tapasztalataim  alapján  megbeszélt  és  spontán  találkozások  helyszínévé 
vált  a  kiállítás.  Viták  alakultak  ki  arról,  hogy  mi  hányban  volt,  melyik  történetben  kinek  volt 

igaza,  újraélésre  és  újramesélésre  került  a  múlt,  láthatóvá  váltak  olyan  tárgyak,  melyekről 
senki  sem  gondolta,  hogy  túlélték  az  elmúlt  40-50  évet.  A  kiállítás  vállaltan  kritikai  állás¬ 
pontja  egyaránt  volt  az  elfogadás,  a  vita,  ritkább  esetben  az  elutasítás  tárgya.  Az  egykori 
nyaralók  nagy  része  viszont  intenzíven  megélte,  hogy  a  kiállítás  idejére  birtokba  vehette  a 
múzeumot,  házigazdákká  vált,  és  a  saját  vérmérsékletének  megfelelően  mozgott  otthonosan 
a  kiállítás  vizuális  és  intellektuális  közegében.  Az  emlékeiket  megelevenítő  tér  kicsit  az  övék 
is  volt.  Viszont  a  téma  és  a  korszakkal  való  foglalkozás  aktualitása,  a  megközelítés  kritikus 
hangja,  és  talán  a  forrásanyag  megejtő  világa  miatt  a  kiállítótér  azok  számára  is  találkozási 
ponttá  vált,  akik  nem  tartoztak  közvetlenül  a  forrásközösséghez. 

A  röviden  összefoglalt  múzeumi  példákból  is  látható,  hogy  a  részvételen  és  együttmű¬ 
ködésen  alapuló  múzeumi  munkák  a  legegyszerűbb  formában  is  többdimenziós  gondolko¬ 
dást  igényelnek  az  alkotóktól,  a  résztvevőktől  és  a  befogadóktól  egyaránt.  Mint  muzeológiai 
program  kiemelten,  tudatosan,  néha  radikálisan  kell  figyelni  a  közösségre,  annak  reakcióira, 
javaslataira  vagy  kritikájára.  A  fenti  példák  közös  eleme,  hogy  elsősorban  nem  pedagógiai, 
hanem  kutatási  stratégiákra  helyezik  a  hangsúlyt.  Az  archiválás,  az  eredmények  többdimen¬ 
ziós  interpretációja  akár  egymástól  eltérő  vélemények  megjelenítésével  -  ez  volt  a  munkák 
célja.  A  kérdés  az,  hogy  ezt  miként  lehet  tudatosan  felépített  múzeumi  programmá  formálni, 
stratégiává  tenni?  Megvannak-e  az  eszközeink  arra,  hogy  az  ösztönös  és  spontán  reakciókat 
módszertani  keretre  fordítsuk?  Megtaláljuk-e  a  megfelelő  távolságot  a  módszertanilag  kör¬ 
berajzolt  térhez?  Felismerjük-e  egy-egy  munka  buktatóit,  lehetőségeit,  a  következő  alkalom¬ 
mal  akarunk-e  ezekben  fejlődni?  És  mit  érthetünk  ebben  a  munkában  fejlődésen?  Számtalan 
kérdés,  melyek  megválaszolására  néha  megvannak  az  eszközeink,  néha  pedig  nincsenek. 
Olyankor  érdemes  kikacsintanunk  a  dobozon  kívüli  világba. 

Joó  Emese 


Kiválasztok  és  kiválasztottak 
-  részvétel  és  együttműködés  a 
múzeumpedagógiában 


A  Néprajzi  Múzeum  érzékelhető  társadalmi  igényre  reflektálva  tette  közzé  küldetésnyilatko¬ 
zatában,  hogy  társadalmi  múzeumként  „lehetőséget  teremt  a  közösségi  és  egyéni  értelme¬ 
zések,  viszonyulások  megfogalmazására”.  Szakterületem  a  múzeumpedagógia,  így  a  magam 
részéről  pedagógiai  folyamatokban  teremtek  lehetőséget  a  közönség  számára  a  társadalmi 
aktivitásra,  önkifejezésre  és  reflexióra.  A  múzeumpedagógia  divatosabb  kifejezéssel  kul- 
turálisörökség-interpretációnak  vagy  tudománykommunikációnak  is  nevezhető,  de  ez  nem 
változtat  a  lényegén.  A  feladat  a  muzeológusok  tudományos  munkájának  eredményeként 
létrejövő  kiállítások  alkalmával  a  múzeum  nyelvén  bemutatott  néprajzi  örökség  pedagógiai 
hasznosítása:  a  megismerés,  feldolgozás,  értelmezés,  kifejezés  és  visszajelzés  folyamatának 
létrehozása,  ezzel  változás,  azaz  tanulás  előidézése. 

Miközben  tanítok,  pontosabban  mialatt  a  kiállításokon  a  fiatalokkal  együtt  gondolko¬ 
dunk  a  kiállított  jelenségek  összefüggéseiről  és  üzeneteiről,  keressük  a  kortárs  kapcsolódá¬ 
sokat  és  hasznosságokat,  kialakítjuk  az  egyéni  és  közösségi  értelmezéseket,  azalatt  pontosan 
kirajzolódnak  előttem  a  múzeum  és  a  közönség  közötti  érintkezések  és  találatok,  egyben  a 
falak  és  távolságok  is.  Múzeumpedagógusként  egyszerre  több  szempontból  vagyok  képes 
értelmezni  a  múzeumot,  és  bár  jól  ismerem  társadalmi  törekvéseit,  a  közönség  ismeretében 
mégis  úgy  tűnik,  hogy  szándékai  ellenére  lemaradásban  van:  jellemzően  lassan  reagál  a  tár¬ 
sadalmi  változásokra  és  többnyire  korszerűtlenül  fejezi  ki  magát. 

Ezzel  szemben  a  múzeumpedagógia  a  közvetlen  visszajelzésekből  percről  percre  felméri 
saját  hatékonyságát,  és  eredményessége  érdekében  azonnal  változtat,  gyorsan  és  rugalmasan 
alkalmazkodik  azokhoz,  akikkel  foglalkozik.  Sajátos  módszereivel  és  eszközeivel  bárkivel 
megteremti  a  személyes  kapcsolódást  és  a  valódi  párbeszédet,  miközben  gyakorlatban  hasz¬ 
nosítható  érvényes  tudást  kínál.  Ez  a  gyorsan  reagáló,  korszerű  múzeumi  pedagógiai  gya¬ 
korlat  egyre  növekvő  távolságot  hidal  át  az  aktuális  társadalmi  kapcsolódást  alig  felmutató 

vagy  nehezen  értelmezhető  múzeumi  kiállítások  és  a  kortárs  közönség  között,  amivel  sokat 
javít  a  múzeum  megítélésén,  a  távolságtartó,  fennkölt  múzeum  képén. 

Mindez  persze  csak  és  kizárólag  azon  szervezett  közönségcsoportok  esetében  érvényes, 
melyek  valamilyen  múzeumpedagógiai  programon  vesznek  részt,  ők  azonban  a  teljes  múze¬ 
umi  közönségnek  csupán  kis  részét,  legfeljebb  15-20%-át  teszik  ki.  Mégsem  értékelem  túl  a 
múzeumpedagógia  közönségkapcsolati  jelentőségét,  hiszen  gyakorlatilag  ez  az  egyetlen  olyan 
múzeumi  szakterület,  amely  mindennapi  gyakorisággal,  minden  korosztállyal  élő,  intenzív, 
sőt  bensőséges  kapcsolatot  tart  fenn  és  ismétlődően  megteremti  az  értelmezések  és  viszo¬ 
nyulások  őszinte,  személyes  és  közvetlen  kifejezésének  feltételét.  A  múzeumpedagógus  az  a 
személy,  aki  a  közönség  számára  gyakran  A  múzeumot  képviseli,  így  sokszor  túlzott  mennyi¬ 
ségben  kapja  azokat  a  kritikai  visszajelzéseket,  amelyek  munkájának  értékelésén  túl  konkrét 
vagy  általános  múzeumi  tapasztalatokra,  vagy  akár  a  múzeum  egészére  vonatkoznak. 

Mi  tetszik  a  közönségnek  és  mi  nem?  Milyen  kurátori  üzenetek  jutnak  el  hozzá?  Mit  ho¬ 
gyan  értelmez?  A  kiállítások  befogadását  hogyan  befolyásolja  a  műtárgyak  elhelyezése,  a 
feliratok  megfogalmazása  vagy  a  megfelelő  pihenőhelyek  kialakítása?  Miben  tér  el  egymás¬ 
tól  a  kiállítások  csoportos  és  egyéni  hasznosulása?  Hogyan  használhatók  fel  a  csoportokkal 
szerzett  múzeumpedagógiai  tapasztalatok  az  egyéni  látogatókkal  kapcsolatban?  Melyek  azok 
a  múzeumpedagógiai  tapasztalatok,  amelyek  általánosíthatóak  és  kiterjeszthetőek  a  közön¬ 
ség  széles  körére? 

Véleményem  szerint  a  múzeumpedagógusoknál  sűrűsödő  közönségtapasztalatok  a  mú¬ 
zeum  minden  területén  és  valamennyi  közönségszegmens  esetében  hasznosíthatóak  lenné¬ 
nek,  de  leginkább  a  muzeológiai  és  a  pedagógiai  interpretáció  összehangolása  és  mindenna¬ 
pi  együttműködési  gyakorlattá  fejlesztése  érdekében  lennének  megfontolandók. 

Utóbbi  nem  utópia.  Magam  is  részt  vettem  és  veszek  olyan  múzeumi  projektekben,  ame¬ 
lyekben  megvalósul  a  muzeológus  és  a  pedagógus  együttműködése,  ami  kedvezően  hat  egy¬ 
más  munkája  mellett  a  közönség  részvételére  is. 

Ilyen  volt  például  2011-ben  a  Néprajzi  Múzeumban  az  Etnomobil  2.0  -  kiállítás,  fotóműte¬ 
rem,  archívum  elnevezésű  mobil  projekt,  amelynek  üzemeltetése  -  a  lakókocsi  vontatásától 
a  helyszíni  installáláson  át  az  interpretációig  -  intenzív  muzeológusi-múzeumpedagógusi 
együttműködésben  történt.  A  közönség  bevonását  és  aktivizálását  újfajta  dinamikával:  szü¬ 
netmentes  üzemmódban  végeztük  Frazon  Zsófiával.  A  folyamatos  egymásra  figyelés,  refle¬ 
xiók,  cinkos  összekacsintások,  valamint  szerepköreink  határainak  rugalmasan  változtatása 
és  felcserélése  következtében  a  közönséggel  is  rugalmasan  és  közvetlenül  bántunk,  és  rend¬ 
kívüli  érdeklődést  keltettünk  kiállítási  programunk  iránt. 

2013-ban  a  TÁRGYAS_RAGOZÁS^szubjektív  etnográfia  című  projektben,  szintén  Frazon 
Zsófiával  együttműködésben,  sikerült  egy  olyan  néprajzi  tanulmányi  kiállítást  létrehozni, 
amelyben  a  kurátori  és  a  pedagógiai  interpretáció  szempontjait  maximálisan  összehan¬ 
goltuk,  és  minden  egyes  alkotóelemet  (kevés  műtárgy,  műfajilag  változatos  szövegek,  mo¬ 
dul  rendszerű  vitrinek,  hét  szkeccsből  álló  hanginstalláció,  demonstrációs  eszközkészlet, 
kontextusteremtő  plusz  fotóanyag,  önálló  weboldal  stb.)  a  többcélú  múzeumi  tanulás  szol¬ 
gálatába  állítottuk. 

2015-ben  a  Műcsarnok  felkérésére  vettem  részt  az  Egy  szuszra!  című  ifjúsági  tehetség- 
gondozó  projekt  létrehozásában.  A  projektben  fiatalok  részvételével  egyetlen  kiállításból 
kiragadott  műtárgyat,  egy  ácsolt  ládát  dolgoztunk  fel  képző-  és  előadóművészeti,  néprajzi 

és  kulturális  antropológiai  szempontból  -  izgalmas  kísérleti  együttműködésben  az  ezeket  a 
megközelítéseket  máskor  kizárólagosan  képviselő  szakemberekkel. 

2013-ban  indítottuk  el  a  Néprajzi  Múzeumban  Pálóczy  Krisztinával  közösen  a  Hangza¬ 
var.  Mindennapi  tárgyaink  megszólalnak  című  alternatív,  hétköznapi  használati  tárgyakat 
megszólaltató  zenés-hangos  múzeumpedagógiai  foglalkozást.  A  programot  egymás  eltérő 
tudásbázisára  és  gyakorlataira  építjük,  a  fiatalokban  felmerülő  kérdésekre  egyéni  kompeten¬ 
ciáink  alapján,  egymást  kiegészítve  válaszolunk.  A  közös  program  alkotóelemeit  folyama¬ 
tosan  csiszoljuk,  hiszen  egészen  más  hatást  érünk  el,  ha  például  az  aula  visszhangját  óriási 
üdvrivalgással,  mobilok  csengőhangjaival  vagy  tapssal  teszteljük. 

Hasonló  alkalmi  együttműködési  tapasztalatok  mások  múzeumpedagógiai  gyakorlatá¬ 
ban  is  akadnak.  Mi  hiányzik  ahhoz,  hogy  a  Néprajzi  Múzeumban  elkezdődjön  az  intenzív 
muzeológusi-múzeumpedagógusi  együttműködés,  és  rendszeres,  mindennapi  gyakorlattá 
váljon  a  múzeumi  működésben? 

A  nehézséget  a  tudományos  megközelítés  hiányában  a  múzeumpedagógia  oldalán  látom. 
Tapasztalatainkat  ugyanis  többnyire  úgy  tárjuk  a  kurátorok  elé,  mintha  élménybeszámolót 
tartanánk,  vagy  éppen  kirívó  esetekkel  példálózunk,  nélkülözve  többek  között  a  konkrét  mé¬ 
rést  és  a  hiteles  dokumentációt.  Jellemzően  nem  végzünk  módszeres  látogatókutatást,  nem 
készítünk  vizsgálatokon  alapuló  esettanulmányokat,  még  kevésbé  megtervezett  és  felépített, 
tudományos  pedagógiai  kutatásokat. 

A  magam  részéről  ezen  változtattam,  amikor  néhány  évvel  ezelőtt  saját  múzeumpedagó¬ 
giai  munkámban  tudatosan  résztvevő  megfigyelővé  váltam.  Módszeres  vizsgálataim  egyik 
terepe  továbbra  is  saját  hétköznapi  múzeumpedagógiai  praxisom,  amelynek  részvételi  alapú 
foglalkozásai  elsősorban  mennyiségi  mérésekre  és  pedagógiai  kísérletek  lefolytatására  ad¬ 
nak  lehetőséget.  Emellé  szükségem  volt  egy  nagyobb  léptékű,  mélyebb  folyamatokat  feltáró, 
komplex  esettanulmányok  készítésére  alkalmas  vizsgálati  terepre  is,  ennek  érdekében  hoz¬ 
tam  létre  egy  újfajta,  sok  szempontból  radikális  múzeumpedagógiai  projektet,  amelyet  ma 
Felemelő  iskolai  közösségi  szolgálat,  vagy  Múzeumi  X-faktor  néven  ismer  szűkebb  és  tágabb 
szakmai  környezetem. 

A  felemelő  projekt  lényege,  hogy  kizárólag  a  középiskolás  korosztállyal  foglalkozom,  aki¬ 
ket  részvételi  és  együttműködési  módszerekkel  múzeumi  szakértőkké  képzek,  amely  szerep¬ 
ben  bemutathatják  a  múzeumnak  az  általuk,  illetve  korosztályuk  által  ideálisnak  tartott  mú¬ 
zeumi  kiállítást  és  múzeumi  interpretációt.  Múzeumi  szakértőkké  válásuknak  természetesen 
feltételei  vannak.  Elkötelezett  és  lelkes  érdeklődéssel,  sok  idő  és  energia  ráfordításával  újfajta 
tudást  kell  szerezniük:  alaposan  meg  kell  ismerniük  a  múzeum  küldetését  és  működését,  el 
kell  sajátítaniuk  és  gyakorolniuk  kell  a  múzeum  nyelvét  és  kifejezési  módjait. 

Kutatásom  alapvetően  pedagógiai  jellegű,  ezért  elsősorban  a  fiatalok  múzeumi  szakér¬ 
tővé  válásának  és  önálló  múzeumi  produktumaik  és  produkcióik  (tanulmányi  vitrin,  ta¬ 
nulmányi  kiállítás,  kiállítási  tanterem,  látogatókutatás,  kortárs  tárlatvezetés,  konferencia¬ 
előadás,  megnyitóbeszéd  stb.)  létrehozásának  folyamataira  irányul.  Vizsgálataimban  nem 
hagyhatom  figyelmen  kívül  azokat  a  hatásokat,  amelyek  alkalmanként  muzeológusoktól, 
vagy  más  szakmai  munkatársak,  esetleg  külső  közreműködők  felől  érkezve  indirekt  vagy 
direkt  módon  avatkoznak  be  a  folyamatokba,  és  azokat  a  visszahatásokat  sem,  amelyek  az 
elkészült  produktumok  és  produkciók  múzeumi  és  közönségfogadtatásának  következtében 
jelentkeznek. 

Fontos  hangsúlyoznom,  hogy  a  Néprajzi  Múzeumban  2013-ban  elindult  középiskolás 
múzeumi  szakértői  projektet  nem  muzeológusi  igényre  és  nem  vezetői  utasításra,  hanem 
autonóm  múzeumpedagógiai  munkám  belső  fejlesztéseként,  a  tudományos  megközelítés 
terepéül,  a  megalapozott  szakmai  párbeszéd  elérése  érdekében  hoztam  létre.  Jelentős  mo¬ 
tivációt  jelentett,  hogy  éppen  ekkor  vált  a  múzeumi  stratégiai  tervek  hangsúlyos  elemévé  a 
néprajzi  gyermekmúzeum  létrehozása,  amelyhez  ugyancsak  elengedhetetlennek  tartottam  a 
gyermekek  és  a  fiatalok  múzeumi  igényeinek  tudatos  és  közvetlen  vizsgálatát.  Múzeumpe¬ 
dagógiai  céljaim  véletlenül  találkoztak  össze  a  szintén  ebben  az  időszakban  nyilvánosságra 
került  új  közoktatási  rendelettel.  Az  50  órás  kötelező  iskolai  közösségi  szolgálat  egyik  pil¬ 
lanatról  a  másikra  teremtette  meg  a  középiskolások  (külsőleg  motivált)  érdeklődését,  amit 
feltétlenül  ki  akartam  használni  a  múzeum  javára,  ezért  -  vezetői  támogatással  -  felemelő 
feladatokat,  azaz  éppen  formálódó  radikális  múzeumpedagógiai  projektemet  kínáltam  fel 
számukra.  Aktivitásukra,  belső  tanulási  motivációjukra  kezdetektől  fogva  rendkívül  ösztön¬ 
zően  hatott  a  múzeumi  projekt  minden  eleme,  de  különösen  távlati  célja:  a  szakértővé  válás, 
azaz  a  múzeumi  szakemberekéivel  egyenrangú  múzeumi  szerepek  (pl.  kurátorság,  tárlatve¬ 
zetés)  kipróbálása,  átélése. 

A  kezdő,  kísérleti  jellegű  projekt  2013  júliusában  valósult  meg  Xántus,  a  kortárs  kalan¬ 
dor  címmel.  A  fiatalok  a  múzeumhoz  közeli  Xántus  Gimnáziumból  érkeztek,  és  kifejezetten 
érdekelte  őket  iskolájuk  névadójának  kiléte,  mivel  alig  tudtak  róla  valamit.  Közösen  meg¬ 
fogalmazott  célunk  Xántus  felfedezése,  majd  egy  saját  iskolatársaikat  és  kortársaikat  meg¬ 
szólító  múzeumi  kiállítás  elkészítése  volt.  A  kiállítási,  gyűjteményi,  archívumi,  könyvtári  és 
webes  kutatás  végén  előálltak  kreatív  kiállítási  ötletükkel:  Xántus  élettörténetéből  kiválasz¬ 
tanak  hat,  számukra  érdekes  epizódot,  ezeket  cipősdobozokba  kicsinyítik  és  diorámaként 
ábrázolják.  A  mini  3D-s  bemutatókhoz  saját  gyerekkori  játékszereiket  (playmobil  figuráikat, 
babaszobabútoraikat,  kisebb  csecsebecséiket)  hasznosítják  újra.  Az  installáció  hat  elemét  a 
Xántus  Channel  elnevezésű,  rendhagyó  múzeumi  TV-csatorna  és  egy  műsorújság  foglalja 
keretbe,  így  a  cipősdobozokba  tekintve  gyakorlatilag  Xántus  főszereplésével  a  saját  életéről 
szóló  adásokba:  gyermekműsorba,  főzőműsorba,  talkshow-ba,  utazási  magazinba,  kaland¬ 
filmbe  vagy  bűnügyi  műsorba  pillanthat  be  a  közönség. . . 

Őszintén  szólva,  engem  megleptek  a  fiatalok.  Mindvégig  nagyon  komolyan  vették  a  ku¬ 
tatói  magatartást,  és  amikor  úgy  érezték,  hogy  már  elegendő  ismerettel  rendelkeznek  a  té¬ 
máról  és  a  múzeumról,  teljesen  önállósultak.  Jól  érzékelve  a  tudomány  és  a  játék  határait, 
minikiállításuk  merész  és  izgalmas,  személyes  és  korosztályi  érdeklődésüket  illetően  is  teli¬ 
találat.  Mindössze  hat  cipősdoboz,  azonban  valódi  kiállítás,  amelyen  keresztül  hitelesen  fe¬ 
jezik  ki  mindazt  a  korosztályuk  számára,  amit  15  évesen  Xántusról  tudni  kell  vagy  érdemes. 

Szerintem  ez  az  önálló  önkifejezési  képesség  az,  amit  a  középiskolás  szakértők  múzeu¬ 
mi  részvételével,  a  velük  történő  együttműködésből  a  leginkább  érdemes  hasznosítani,  és 
amellyel  mindennemű  közvetítői  tevékenység  mellőzhető  a  múzeum  középiskolás  korosz¬ 
tályra  vonatkozó  megismerési  folyamatában.  Tehát,  ha  a  múzeum  rájuk  kíváncsi,  esetleg  kife¬ 
jezetten  nekik  vagy  róluk  készít  valamilyen  kiállítási  reprezentációt  vagy  interpretációt,  akkor 
egyenesen  hozzájuk  fordulhat,  megkérdezheti  őket  és  közvetlenül  tőlük  tudhatja  meg,  mi  a 
helyzet  velük. 

A  folyamat  visszafelé  másként  működik,  ugyanis  a  középiskolások  múzeumra  vonatkozó 
megismerési  folyamatából  nem  mellőzhető  a  közvetítő,  azaz  a  múzeumpedagógus.  Ő  az,  aki 
felkészíti  a  fiatalokat  a  szakértői  szerepre,  aki  lehetővé  teszi  számukra  a  múzeum  megisme- 

rését,  aki  befolyásolás  nélkül  irányítja  tanulási  folyamatukat  annak  érdekében,  hogy  végül 
valóban  önmagukat  fejezhessék  ki  az  általuk  elsajátított  új  nyelven:  a  múzeum  nyelvén,  mú¬ 
zeumi  módszerekkel  és  eszközökkel  létrehozott  önálló  produktumaikon  keresztül. 

Ezek  után  már  csak  az  a  kérdés,  hogyan  lehetséges,  hogy  az  a  múzeumpedagógus,  aki 
mindvégig  együttműködik  velük  a  tanulási  folyamatokban  és  a  múzeumi  produktumok  el¬ 
készítésében,  mégsem  befolyásolja  önálló  önkifejezésüket?  A  válasz  a  középiskolás  korosz¬ 
tály  életkori  sajátosságaiban  és  a  konstruktivista  pedagógia  múzeumi  alkalmazásában  rejlik. 
Milyenek  ők,  és  mi  jellemzi  a  velük  gyakorolt  múzeumpedagógiát? 

A  középiskolásokról  elmondható,  hogy  minden  olyan  tudással,  képességgel  és  attitűddel 
rendelkeznek,  ami  az  őket  körülvevő  társadalmat  jellemzi.  A  többi  korosztálytól  elsősorban 
társadalmi  érzékenységük  magas  foka  különbözteti  meg  őket.  A  különleges  társadalmi  érzé¬ 
kenység  átmeneti  élethelyzetükből  adódik:  a  gyermekiét  és  a  felnőttség  közötti  ingoványon 
járva  biztos  fogódzókat  keresnek  saját  magukhoz,  ezzel  egyidejűleg  keresik  a  helyüket,  sze¬ 
repüket  a  társadalomban.  Minden  emberi  történetre  és  társadalmi  jelenségre  érzékenyek  és 
nyitottak  annak  érdekében,  hogy  megismerhessék  önmagukat  és  képesek  legyenek  tájéko¬ 
zódni  a  világban.  Keresik  az  okokat  és  a  magyarázatokat  a  világ  törvényszerűségeire  és  az 
emberi  kapcsolatok  mozgatórugóira.  Nagy  rendszerekben,  bonyolult  folyamatokban  és  el¬ 
vont  fogalmakban  gondolkodnak,  miközben  minden  apró  részletre  felfigyelnek  és  mindent 
megkérdőjeleznek.  Képesek  nézőpontot  váltani  és  beleélni  magukat  mások  helyzetébe.  Sze¬ 
retnek  szabadon  gondolkodni,  alkotni,  képzelődni.  Őszinték,  bátrak,  szenvtelenek.  Lelke¬ 
sek,  humorosak,  szerelmesek.  Kritikusak,  önkritikusak,  végletesek.  Átlátnak  minden  szitán. 
A  tekintélyt  önmagában  nem  tisztelik,  a  valódi  teljesítmény  azonban  hatalmas  elismerést 
vált  ki  belőlük.  Ha  rajtuk  múlik,  a  versengés  helyett  inkább  az  együttműködést  választják. 
Közvetlen  emberi  kapcsolatok  által  tanulnak,  a  közösség  és  a  kortárs  csoport  mindenben 
meghatározó  számukra.  Önálló  és  határozott  véleményüket,  szubjektív  egyéniségüket  min¬ 
dig  szívesen  kifejezik.  Igazi  megmérettetésekre  és  világmegváltó  kihívásokra  vágynak,  ame¬ 
lyek  révén  felfedezhetik,  sőt  túlléphetik  önmaguk  határait. 

A  magam  részéről  ezeknek  a  valódi  kihívásoknak  a  sorába  próbáltam  beilleszteni  a  szá¬ 
mukra  felkínált  múzeumi  szakértői  szerepet.  Ahhoz,  hogy  a  középiskolásokkal  megtaláljam 
a  hangot  és  elkezdhessek  velük  dolgozni,  nekem  kellett  alkalmazkodnom  hozzájuk.  Meg  kel¬ 
lett  ismernem  őket,  és  az  ő  szemükkel  kellett  ránéznem  a  világra,  többek  között  a  múzeumra 
is.  Ez  sokkal  nagyobb  kaland  volt,  mint  bárki  gondolná!  Van  erre  egy  példám. 

2014  tavaszán  jött  össze  az  első  komolyabb  múzeumi  feladatokra  nyitott  középiskolás 
társaság.  Tudtam,  hogy  rögtön  az  elején  meg  kell  nyernem  őket,  máskülönben  csak  végig¬ 
lötyögik  a  foglalkozásokat.  Hogyan  mutassam  be  számukra  a  múzeumot,  hogy  ők  azt  világ¬ 
számnak  lássák?  Mit  hangsúlyozzak  ki  nekik  a  mindennapi  múzeumi  munkából,  hogy  az 
kihívást  jelentsen  a  számukra,  és  mindenáron  részt  akarjanak  venni  benne? 

A  megoldást  a  kiválasztottságban  találtam  meg.  A  múzeumot  úgy  mutattam  be  nekik, 
mint  a  világ  egyik  legfontosabb  döntési  színterét,  amelyben  a  muzeológusok  kivételes  hatás¬ 
körrel  rendelkező  kiválasztók,  akik  az  emberi  kultúra  egészéből  kiválaszthatják,  amit  örök¬ 
ségként  érdemesnek  tartanak  a  megőrzésre.  A  kiválasztok  döntése  nyomán  kerülnek  be  a 
gyűjteményekbe  a  kiválasztottak,  azaz  a  műtárgyak,  amelyekre  attól  fogva  vigyázunk.  Majd 
eléjük  tettem  néhány  tárgyat.  Képzeljétek  el,  hogy  ti  vagytok  a  kiválasztok!  Melyiket  válasz¬ 
tanátok  és  miért?  Mi  kell  ahhoz,  hogy  dönteni  tudjatok?  Minden  tárgyat  megvizsgáltak,  és  az 
alapján,  amit  az  adott  tárgyról  tudtak  vagy  feltételeztek,  határozottan  besorolták  múzeumi, 

talán  múzeumi  vagy  biztosan  nem  múzeumi  kategóriába.  Sokféle  érvet  felhoztak,  egymás¬ 
sal  is  vitatkoztak,  de  közös  nevezőre  mégsem  jutottak.  Viszont  elgondolkodtak  pl.  az  érték 
fogalmán,  és  azon  is,  hogy  vajon  örökre  elenyésznek-e  azok  a  tárgyak,  amelyek  egyetlen 
múzeumba  sem  kerülnek  be. . . 

Egy  idő  után  feloldódott  a  beszélgetés,  és  a  tárgyak  helyett  inkább  az  érdekelte  őket,  hogy 
kikből  lehetnek  múzeumi  kiválasztok.  Bárkiből  lehet,  vagy  a  kiválasztók  maguk  is  kiválasz¬ 
tottak?  Hol  és  mennyit  kell  tanulniuk?  Hányán  vannak  a  Néprajzi  Múzeumban,  Magyaror¬ 
szágon,  a  világon? 

A  példa  is  megerősíti,  hogy  az  életkori  sajátosságok  ismerete  nélkül  aligha  lehet  eredmé¬ 
nyes  múzeumpedagógiát  művelni  -  ez  természetesen  nemcsak  a  középiskolás,  hanem  vala¬ 
mennyi  korosztály  esetében  érvényes.  Emellett  az  is  igaz,  hogy  minden  pedagógus  egyéni, 
általa  hatékonynak  tartott  módszerekkel  és  eszközökkel  tanít,  amelyeket  elsősorban  nem  a 
tanulók  életkora  és  nem  is  a  tananyag  határoz  meg,  hanem  a  tanítási-tanulási  folyamatokra 
vonatkozó  pedagógiai  gondolkodásmód.  Az  én  múzeumpedagógiám  a  konstruktivista  pe¬ 
dagógiai  modell  múzeumi  alkalmazása,  mivel  ebben  találom  a  saját  pedagógusi  személyisé¬ 
gemhez,  célközönségemhez,  a  nem  formális  múzeumi  tanuláshoz  és  általánosságban  a  vál¬ 
tozó  tanítási-tanulási  szokások  követéséhez  legmegfelelőbb  tudományos  alapokat,  elméleti 
és  gyakorlati  megoldásokat. 

A  konstruktivista  szemlélethez  és  gyakorlathoz  (Nahalka  2002)  a  tudás  kialakulásának 
vizsgálata  vezetett  el  a  20.  század  végén.  A  konstruktivista  gondolkodás  szerint  tudását  min¬ 
denki  önmaga  építi  fel,  tehát  a  tudás  nem  közvetítéssel  vagy  átadással,  hanem  minden  egyes 
emberben  önálló,  sajátos,  belső  információfeldolgozás  révén,  egyéni  konstrukcióval  jön  lét¬ 
re.  Ebben  a  folyamatban  az  új  tudás  alapjául  szolgáló  megelőző  tudásnak  van  a  legmeghatá¬ 
rozóbb  szerepe.  A  megelőző  tudás  nem  iskolai  tananyagot  vagy  más  formális  tudásbázist  je¬ 
lent,  hanem  azokat  a  személyes  tudásrendszereket,  sémákat,  képzeteket,  amelyekre  a  tanulás 
folyamatában  az  új  információk  épülnek,  és  amelyek  így  egyre  árnyaltabbakká  válnak.  Van 
erre  egy  példám. 

A  Néprajzi  Múzeum  állandó  kiállításának  első  termében  19.  század  végi  ünneplő  népvi¬ 
seletbe  öltöztetett  bábuk  sorakoznak  a  vitrinekben.  A  középiskolásoktól  azt  kérem,  nézzék 
meg  mindet,  és  képzeljék  bele  magukat  egy  általuk  választott  figura  helyébe.  A  ruházata,  haj- 
és  fejviselete,  felszerelése  és  testtartása  alapján  ki  ő  és  milyen  élethelyzetben  lehet?  Mi  lehet 
a  legnagyobb  vágya?  Mindenki  szólaltassa  meg  a  sajátját!  A  szövegbuborékokba  írt  vágyak 
és  álmok  felkerülnek  a  vitrinek  üvegfalaira,  majd  élőszóban  is  hangot  adunk  az  embereink¬ 
nek.  Miközben  tényszerű,  korhű,  humoros  és  abszurd  gondolatok  egyaránt  elhangzanak, 
számomra  fény  derül  a  megelőző  feltételezésekre  és  képzetekre.  A  csoport  tagjai  egymást 
javítják  és  egymásnak  magyaráznak,  mindez  kifejezetten  szórakoztató.  Ezután  közös  kiál¬ 
lítási  sétát  teszünk,  műtárgy  környezetben  együtt  gondolkodunk  és  értelmezzük  a  bábuk 
kapcsán  felmerült  tevékenységeket,  élethelyzeteket.  A  foglalkozás  végén  visszatérünk  saját 
embereinkhez,  új  ismereteink  és  élményeink  alapján  kiegészítjük  a  bábunk  szájába  adott 
mondatokat  vagy  javítunk  azokon.  Továbbgondoljuk,  kinek  a  vágyát  hogyan  tudnánk  betel¬ 
jesíteni  -  legyen  az  akár  egy  új  szerető,  távoli  utazás,  korlátozott  gyermekáldás,  soha  ki  nem 
fogyó  pálinkásbutykos,  vagy  csupán  egy  kondér  birkapaprikás! 

A  példával  saját  konstruktivista  múzeumpedagógusi  szerepemre  is  rávilágítok.  Amikor 
egy  csoporttal  foglalkozom,  a  kiállításban  olyan  speciális  tanulási  környezetet  teremtek, 
amelyben  indirekt  módon  felmérhetem  minden  résztvevő  megelőző  tudását.  Amit  tapasz- 

talok,  azt  figyelembe  veszem  a  tanítási  folyamat  során,  hogy  az  új  ismeretek  a  megelőzők¬ 
re  építhetők  legyenek.  Törekszem  arra,  hogy  senkit  ne  traktáljak  olyan  információval,  amit 
nem  tud  semmihez  kapcsolni. 

Múzeumpedagógusként  nem  vezetem  a  tanulási  folyamatot,  hanem  csupán  létrehozom  a 
megfelelő,  differenciált  tanulási  feltételeket.  Direkt  módon  nem  befolyásolom,  és  nem  aka¬ 
dályozom  a  résztvevők  saját  gondolkodási  folyamatait  pl.  saját  tudásbázisom  és  nézeteim 
övéiket  megelőző  ismertetésével  -  így  mindenki  szabadon  felépítheti  és  kifejezheti,  amit 
egyénileg  éppen  érez  vagy  gondol.  Magam  is  a  résztvevők  között,  a  tanulói  közösség  tagja¬ 
ként,  velük  együtt  és  egyenrangúan  irányítom  a  tanulási  folyamatot,  miközben  természete¬ 
sen  kompetenciáimnak  megfelelő  szakértői  szerepet  játszom,  szükség  esetén  kezdeménye¬ 
zek,  hozzászólok,  amivel  közvetett  módon  képes  vagyok  hatni  a  folyamatokra. 

Konstruktivista  múzeumpedagógusként  figyelembe  veszem  az  egyéni  különbségeket, 
lehetővé  teszem  a  gondolkodás  és  az  értelmezés  szabadságát,  a  szubjektív  megközelíté¬ 
sek  kibontakozását.  Gyakorlatban  hasznosítható,  érvényes  tudásra  törekszem,  ezt  a  tudást 
igyekszem  minél  inkább  az  egyénre  szabni,  mindenkiből  önmagához  képest  a  legtöbbet 
kihozni.  Fontosnak  tartom  a  problémák  életszerű  kontextusba  helyezését,  felismerését  és 
megoldását.  Bátorítom  a  reflexiót,  ösztönzöm  a  kérdésfeltevést,  teret  adok  az  eltérő  megkö¬ 
zelítéseknek  és  véleményeknek,  és  alapvető  munkaformaként  tekintek  a  közösségi,  demok¬ 
ratikus  együttműködésre. 

A  konstruktivista  modell  erőssége,  hogy  tanítási  törekvései  összhangban  állnak  a  közép- 
iskolások  életkori  sajátosságaiból  eredő  természetes  tanulási  igényeivel,  különösen  az  önálló, 
szabad  önkifejezésre,  részvételre  és  együttműködésre  irányuló  törekvésekkel.  Bár  a  részvétel 
és  a  partneri  együttműködés  megteremtése  alapvető  cél  a  konstruktivista  gyakorlatban,  ezek 
jellemzően  nem  együtt  és  nem  egyszerre  valósulnak  meg.  Ugyanis  a  két,  gyakran  összemo¬ 
sódó  fogalom  egymástól  eltérő  tevékenységeket  takar,  amelyeket  érdemes  különválasztani, 
és  mindkettőt  egyedi  minőségében  és  szervezési  formájában  vizsgálni. 

Saját  középiskolás  múzeumpedagógiai  gyakorlatomban  a  részvétel  színtere  a  múzeumpe¬ 
dagógiai  foglalkozás,  ez  jelenti  a  hétköznapi  múzeumpedagógiai  praxist,  az  együttműködés 
színtere  pedig  a  Felemelő  iskolai  közösségi  szolgálat,  azaz  a  radikális  múzeumpedagógiai  pro¬ 
jekt.  Mi  jellemzi  a  részvételen  és  mi  az  együttműködésen  alapuló  múzeumpedagógiai  gya¬ 
korlatot?  Hogyan  befolyásolja  a  fiatalok  önálló  önkifejezését,  hogy  részvételen  vagy  együtt¬ 
működésen  alapuló  programban  vesznek-e  részt?  Mi  a  jelentősége  a  részvételen  alapuló,  és 
mi  az  együttműködésen  alapuló  múzeumpedagógiai  gyakorlatoknak?  A  kérdésekre  az  aláb¬ 
biakban  hétköznapi  és  radikális  példák  bemutatásával  válaszolok. 

Lássunk  elsőként  egy  hétköznapi  példát!  A  Néprajzi  Múzeum  állandó  kiállításának  har¬ 
madik  terme  a  19.  századi  paraszti  munkáról  és  táplálkozásról  szól.  A  középiskolások  igen¬ 
csak  megküzdenek  azzal,  hogy  a  régi  szerszámokkal  szemléltetett  ismeretlen  munkafolya¬ 
matokban  felfedezzék  az  élelem  korabeli  előállítását,  de  szívesen  elgondolkodnak  pl.  a  haj¬ 
dani  és  a  mai  élelmiszerek  minőségi  és  mennyiségi  jellemzőinek  összefüggésein.  Éppen  ezért 
a  következő  részvételi  gyakorlatban  mai  édességeket  kapnak,  amit  kiscsoportos  szerepjáték 
formájában  kell  bemutatniuk  a  kiállítás  falán  látható  fotónagyításon  sárgadinnyét  kenyérrel 
csemegéző  bihari  öregembernek.  A  játék  egyfajta  társas  rejtvény,  célja  egymás  édességeinek 
kitalálása.  A  középiskolások  a  mai  csemegéket  megkóstolják,  alaposan  megvizsgálják,  és  a 
19.  század  ismert  táplálékainak  megfeleltetve  kreatívan  körülirják.  Majd  odamennek  a  kép¬ 
hez,  és  az  édesség  nevét  ki  nem  ejtve  -  hiszen  az  idős  ember  úgysem  értené  a  haribót,  oreót, 

ferrerót  vagy  smartiest  -  azt  életszerű  és  korhű  jelenetben  mutatják  be  az  öregembernek, 
azaz  egymásnak.  Minél  ügyesebben  fogalmaznak,  a  többiek  annál  nehezebb  találják  ki.  Aki¬ 
nek  sikerül,  kap  egyet  a  megfejtett  édességből  is. 

A  részvételi  gyakorlatban  aktivizálom  a  középiskolások  figyelmét,  tudását,  kreativitását, 
játékos  kedvét,  és  inspirálom  véleményük  és  reflexióik  kifejezését  is,  pl.  a  korabeli  szegényes 
táplálkozással  kapcsolatban.  Az  a  célom,  hogy  a  résztvevők  nézőpontváltásához  és  a  bele¬ 
élés  közös,  játékos  gyakorlásához  olyan  feltételt  teremtsek,  ami  továbbgondolást,  kérdések 
felvetését  eredményezheti,  de  nem  lehet  célom  pl.  a  táplálkozás  személyes  vagy  társadalmi 
problémáiba  való  belemélyedés. 

Mindez  a  hétköznapi  múzeumpedagógiai  praxis  kiszámíthatatlanságával  és  múlékonysá- 
gával  függ  össze.  Hogyan?  A  hétköznapi  foglalkozások  esetében  nagyjából  90  percet  töltünk 
valamelyik  kiállításon,  alapvetően  múzeumi  fogalmakkal  és  néprajzi  témákkal  foglalkozunk, 
és  időnk  kb.  80%-ában  változatos  és  rövid  részvételi  gyakorlatokat  végzünk.  Az  előre  beje¬ 
lentkező  csoportok  életkorát,  létszámát,  iskolájának  adatait  ismerem,  ezenkívül  a  pedagógus 
által  kiválasztott  téma  ad  némi  támpontot.  A  résztvevőket  azonban  nem  ismerem,  és  ők  sem 
ismernek  engem.  Ráadásul  a  legtöbbször  csak  annyit  tudnak,  hogy  a  Néprajzi  Múzeumban 
vannak.  Márpedig  foglalkozásaim  tartalma  és  formája  kizárólag  azon  múlik,  hogy  a  résztve¬ 
vők  (pedagógusok,  tanulók,  kísérők)  milyen  társadalmi  környezetből,  milyen  megelőző  tu¬ 
dással,  érdeklődéssel,  kedvvel,  elvárásokkal  és  motivációkkal  érkeznek,  ami  minden  csoport 
és  minden  egyén  esetében  eltér.  A  foglalkozást  hozzájuk  alkalmazkodva,  rugalmasan  építem 
fel,  és  találkozásunk  egyszeri  alkalmával  igyekszem  számukra  maradandó  élményt  nyújtani. 
Ez  reálisan  saját  részvételük  élménye.  Egymás  és  a  múzeum  ismeretlensége,  egyszeri,  rövid 
találkozásunk  másra  szerintem  nem  ad  lehetőséget. 

A  részvételen  alapuló  múzeumpedagógiai  gyakorlat  jellemzője,  hogy  feltételeit:  tartalmát 
és  formáját  egyaránt  a  múzeumpedagógus  teremti  meg.  A  résztvevők  gyakorlatilag  készen 
kapják  azokat  a  témákat  és  tevékenységi  kereteket,  amelyekben  ismereteket  szerezhetnek 
és  aktívak  lehetnek.  A  részvétel  élménye  azon  múlik,  hogy  a  múzeumpedagógusnak  mi¬ 
lyen  pontosan  sikerül  felmérnie,  melyik  gyakorlat  vagy  játék  a  legmegfelelőbb  a  számukra. 
A  részvételi  gyakorlatok  ugyanakkor  kiválóan  alkalmasak  a  pedagógiai  kísérletezésre.  A  ki¬ 
sebb  változtatások  hatása  folyamatosan  mérhető,  illetve  ugyanazt  az  ötletet  többféle  cso¬ 
portos  attitűd  esetében  is  ki  lehet  próbálni,  ami  gazdagítja  a  működőképes  módszerek  és 
eszközök  tárát. 

Az  egyszeri  és  rövid,  részvételi  alapú  múzeumpedagógiai  foglalkozások  nem  teszik  lehe¬ 
tővé  a  személyes  és  mély  problémafelvetéseket,  így  ebben  a  formában  a  középiskolások  ön¬ 
álló  önkifejezése  csupán  visszafogottan,  távolságtartóan,  többnyire  felszínes,  személytelen, 
könnyű  témákban  jelenhet  meg.  A  résztvevőkre  a  megszokott  kortárs  csoport  inspirálóan, 
saját  pedagógusuk  inkább  feszélyezően  hat.  A  pedagógus  a  múzeumban  is  az  iskolát  képvi¬ 
seli,  szerepéből  fakadóan  megjeleníti  az  iskolai  hierarchiát  és  viszonyrendszert,  sokszor  a 
feladatok  jó  megoldásának  kényszerét  is,  ami  megnehezíti  a  résztvevők  számára  a  felszaba¬ 
dult,  megfelelésektől  mentes  önkifejezést.  A  múzeumpedagógus  mindezektől  a  viszonyoktól 
független,  semleges  személy,  akivel  éppen  ezért  egy-egy  gyakorlat  erejéig  -  olykor  felvehető 
szerepek  leple  alatt,  de  -  ki  tud  bontakozni  az  önálló  önkifejezés. 

A  részvételen  alapuló  múzeumpedagógiai  gyakorlatok  jelentősége  a  hatékonyság:  rendelkezés¬ 
re  álló  erőforrásokból  viszonylag  szűk  mozgástérben  jelentős  változás  elérése.  Mindezt  szemlél¬ 
teti  a  közönség  múzeumról  alkotott  képének  javulása,  a  pedagógiai  interpretáció  fejlődése,  a 
visszajelzések  kurátori  interpretációt  befolyásoló  hatása,  valamint  a  látogatószám  növekedése. 


92 


replika 


Lássunk  most  egy  radikális  példát!  2014  tavaszán  a  Néprajzi  Múzeumban  készülő  új,  Kő 
kövön.  Töredékek  a  magyar  vidéki  zsidóság  kultúrájából  című  kiállítás  egyik  termét,  kurátori 
kezdeményezésre,  középiskolásokkal  rendezhetjük  be.  A  soát  megelőző  történelmi  időszak 
emlékeinek,  a  zsidósághoz  fűződő  személyes  viszonyulást  kifejező  tárgyaknak  és  történetek¬ 
nek  összegyűjtésébe  zsidó  iskolában  tanuló  fiatalokat  is  bevonunk.  A  projekt  hat  középiskola 
eltérő  világnézetű  és  vallású  tanulóinak  közös  csoportjával  indul,  akik  mindannyian  elköte¬ 
leződnek  a  rendkívüli  projekt  teljesítésére,  intenzív,  legalább  50  órás  kurátori  szerepre  való 
múzeumpedagógiai  felkészítés  következik,  amelyben  múzeumismeret  és  témafeldolgozás 
egyformán  szerepel.  A  kiállítási  részvételi  gyakorlatok,  szerepjátékok,  tárgyjátékok,  kiállítás - 
és  szövegelemzés  közvetve  a  fiatalok  együttműködő  közösséggé  formálását  is  segíti.  A  ku¬ 
rátorok  a  nagykiállítás  témáit  műtárgyak  vetítésével  és  magyarázatokkal  közvetítik  feléjük, 
a  Lauder  iskolában  pedig  tanári  segítséget  kapnak  a  személyes  tárgyak  összegyűjtéséhez  és 
a  történetek  megfogalmazásához.  Amikor  a  fiatalok  már  elegendő  ismerettel  rendelkeznek, 
és  a  saját  termükben  bemutatható  tárgykollekció  is  egyben  van,  nekilátunk  a  feldolgozás¬ 
nak.  Késő  délutánokba  nyúló  tárgytörténet-olvasás,  elemzés  és  beszélgetés  során  ismerik 
meg  egymás  tárgyait  és  történeteit,  zsidósághoz  fűződő  változatos  viszonyukat,  és  közösen 
gondolkodnak  azokon  az  üzeneteken,  melyeket  a  teremben  vizuálisan  és  szöveggel  is  ki  sze¬ 
retnének  fejezni  a  közönségnek. 

Közös  koncepciójuk  eredményeként  a  terem  egyénileg,  önállóan  értelmezhető  tanulmá¬ 
nyi  kiállításként,  egyúttal  csoportos  múzeumi  tanulást  szolgáló  alternatív  kiállítási  tante¬ 
remként  is  működik.  Ez  a  nagykiállításhoz  témájában  szorosan  kapcsolódó,  annak  feldol¬ 
gozását  segítő  kérdések  terme  a  Tantárgy  és  barkochba  elnevezést  kapja.  Az  itt  bemutatott 
„tantárgyak”  csoportosítása  azonban  nem  a  nagykiállítás  tematikus  rendszerezését  követi, 
hanem  általuk  felfedezett  mögöttes  tartalmakat,  tehát  középiskolás  szempontokat  tükröz, 
így  kerülhet  egymás  mellé  pl.  egy  menóra  és  egy  trenderli  (pörgettyű)  az  ünnep,  egy  kipa  és 
egy  óvodai  ballagási  füzet  a  közösség,  egy  imakönyv  és  egy  hamis  személyi  a  megmenekülés 
kategóriájába.  A  termet  kreatívan  alakítják  át  jelentésteli  térré,  amelyben  pl.  egy  hálószobái 
tükör  elé  helyezve  keltik  életre  a  veszteség  tárgyait,  vagy  a  falakon  szembeötlő  kérdésekkel 
provokatív  módon  szólítják  meg  a  látogatót:  Ki  vagy?  Hol  vagy  otthon?  Mit  hagytak  rád  az 
őseid?  A  komoly  üzenetek  mellé  képesek  diszkrét  humort  is  felvillantani,  pl.  a  teremben 
uralkodó,  világító  narancssárga  színnel  saját  közmunkásságuk,  azaz  közösségi  szolgálatot 
teljesítő  szerepük  láthatóságát  biztosítják. 

Elköteleződésüknek  köszönhetően  a  felemelő  projekt  a  megnyitót  követően  is  folytatód¬ 
hatott.  Önállóan  találták  ki  és  tartották  meg  pedagógusok  számára  a  Tanárok  éjszakáját :  egy 
hagyományos  szombatfogadási  rítus  bemutatásával  szemléltették  a  kiállításban  rejlő  alter¬ 
natív  tanulási  lehetőségeket.  A  múzeumpedagógiai  foglalkozások  kidolgozásában  és  meg¬ 
tartásában,  a  kiállítás  közel  másfél  éves  nyitva  tartása  alatt,  végig  együttműködő  partnereink 
voltak:  diák  tárlatvezetőkként  egyéni  interpretációjukkal  szólították  meg  saját  kortársaikat, 
alkalmanként  a  felnőtt  közönséget.  Középiskolás  szakértői  tevékenységük  eredményeiről  és 
ellentmondásairól  Maryam  Arbasi  (Károlyi  Mihály  Szakközépiskola)  számolt  be  a  VII.  Or¬ 
szágos  Múzeumpedagógiai  Konferencián. 

A  példa  szemlélteti,  hogy  az  együttműködésen  alapuló  gyakorlatok  a  fiatalok  teljes  be¬ 
vonódását  és  korlátlan  szakértői  kibontakozását  eredményezik.  Mindez  a  radikális  múze¬ 
umpedagógiai  projekt  kiszámíthatóságával  és  tartósságával  függ  össze.  Hogyan?  Úgy,  hogy 
minden  résztvevő  számára  világos:  a  projektmunkában  mindvégig  ugyanabban  az  egymást 
ismerő,  állandó  összetételű  csoportban  dolgozhatnak,  és  egymással  egyeztetve,  rendszeresen 

ismétlődően  hosszabb  időt  (minimum  3  órát)  tölthetnek  együtt  a  pontosan  ismert  múzeumi 
célok  közös  megvalósítása  érdekében. 

Az  együttműködésen  alapuló  múzeumpedagógiai  gyakorlatra  jellemző,  hogy  a  részt¬ 
vevők  a  múzeumi  célok  szem  előtt  tartásával  saját  maguk  hozzák  létre  együttműködésük 
konkrét  tartalmát  és  formáját.  A  múzeum  által  felkínált  általános  célkitűzések,  keretek  és 
témák  csupán  kiindulást  jelentenek  saját  olvasataikhoz,  egyéni  és  közösségi  értelmezéseik¬ 
hez,  és  azok  általuk  megfelelőnek  tartott  formai  kifejezéséhez.  Az  együttműködés  élményét 
az  egymással  közvetlenül  megosztható  nézetek  és  a  közös  álláspont  kialakításának  hosszú  és 
bonyolult,  személyes  kölcsönhatásokban  formálódó  folyamata  nyújtja.  Az  együttműködésen 
alapuló  gyakorlatok  éppen  ezért  kiválóan  alkalmasak  mélyebb  pedagógiai  folyamatok  meg¬ 
figyelésére  és  elemzésére. 

Az  együttműködés  kölcsönös,  bizalmi  légköre  lehetővé  teszi  a  résztvevők  számára  ko¬ 
moly  témák  felvetését,  a  mélyebb  problémaelemzést,  a  személyes,  nyílt  és  őszinte  önkifeje¬ 
zés  változatos  és  kreatív  formáit.  Tapasztalataim  szerint  a  partneri  viszonyban  átélt  egyen¬ 
rangúság  erősíti  a  középiskolások  önállóságát  és  határozottságát,  egyúttal  fejleszti  közösségi 
kompetenciáikat  is,  pl.  az  alkalmazkodást,  megértést,  tiszteletet  -  az  általános  együttműkö¬ 
dési  képességet. 

Az  együttműködésen  alapuló  gyakorlatok  jelentősége  a  forrásérték:  a  középiskolás  múzeu¬ 
mi  szakértői  működés  hiteles  forrásul  szolgál  arról,  hogy  ez  a  korosztály  a  valóságban  milyen. 
A  hatékonyság  ebben  a  formában  mennyiségben  kevésbé,  minőségi  változásokban  azonban 
jobban  lemérhető.  A  középiskolás  szakértők  teljesen  új  termékekkel  (pl.  tanulmányi  kiállítá¬ 
sok)  és  szolgáltatásokkal  (pl.  kortárs  tárlatvezetés)  gyarapítják  a  múzeum  kínálatát,  önma¬ 
gukban  pedig  új,  elkötelezett  és  visszatérő  közönséget,  egyben  újfajta  közönségszervező  erőt 
jelentenek  a  múzeum  számára. 

Szakértői  tevékenységük  tudományos  jelentősége,  hogy  a  múzeumi  közönség  egy  része  álta¬ 
luk  válik  kutathatóvá. 

Miközben  a  Néprajzi  Múzeumban  éppen  a  legújabb  középiskolás  szakértői  projekt,  a  Bet¬ 
lehem  „nagy  dolgok  a  jászolnál  történnek”  című  kiállítás  feldolgozásaként  született  Mene¬ 
kültmese  muzeológusi-múzeumpedagógusi  tapasztalatait  értékeljük,  egyidejűleg  nagy  len¬ 
dülettel  zajlik  a  néprajzi  gyermekmúzeum  koncepciójának  kialakítása.  Elképzelem,  ahogy 
a  múzeum  a  tervezés  során  hasznosítja  középiskolásokkal  szerzett  tapasztalatait,  sőt  kortárs 
szakértőkként  bevonja  őket  a  közös  gondolkodásba...  Hiszem,  ha  ez  létrejön,  nemcsak  a  kö¬ 
zépiskolások  szempontjából  lesz  világszám. 


Hivatkozott  irodalom 


Nahalka  István  (2002):  Hogyan  alakul  ki  a  tudás  a  gyerekekben?  Konstruktivizmus  és  pedagógia.  Budapest:  Nemzeti 
Tankönyvkiadó. 

Sári  Zsolt 


Részvételi  muzeológia  a  Shanzenben 

Közösségépítés  és  participáció 


A  hetvenes  évektől  kibontakozó  új  muzeológia  (new  museology )  a  kétezres  évek  elejére  elju¬ 
tott  a  kritikai  muzeológiáig.  Ennek  széles  körű  irodalma  jelent  meg.  Azt  csak  sajnálhatjuk, 
hogy  magyarul  alig-alig  hozzáférhetők  ezek  a  tanulmányok,  illetve  kötetek.1  Nina  Simon 
2010-ben  megjelent  kötete  ( Participatory  Museum )  pedig  már  a  részvételi  muzeológiáról 
szól  (Simon  2010).  A  hazai  diskurzusból  eleddig  szinte  teljesen  kimaradtak  a  szabadtéri 
múzeumok.  Gyakran  az  itthoni  múzeumi  vagy  kurátori  diskurzus  sem  veszi  figyelembe  a 
nemzetközi  és  a  hazai  skanzenológia  eredményeit.  Itthon  sokszor  könnyebb  a  témapark  ka¬ 
tegóriájába  sorolni  a  Skanzent,  többször  megfeledkezve,  illetve  nem  bemutatva  azokat  az 
alapkutatásokat,  alkalmazott  módszereket,  melyeket  évtizedek  óta  folytatunk.  A  részvételi 
muzeológia  néhány  sajátos  példája  azonban  már  évtizedes  múltra  tekint  vissza  a  szentendrei 
Skanzenben  is.  Válaszomban  ezeket  bemutatva  akarom  érzékeltetni  azokat  a  módszertani 
újításokat  és  eredményeket,  amelyek  a  Skanzen  részvételi,  illetve  együttműködési  modelljeit 
jellemzik.  Az  intézmény  társadalmi  hálója  segítségével  valódi  közösségeket  épít  oktatási,  ku¬ 
tatási  és  kiállításépítési  tevékenységben  egyaránt. 

Ahogy  számos  másik  múzeum,  a  Skanzen  is  az  oktatási,  ismeretátadási  programjain 
keresztül  alkalmazta  tevékenységében  a  részvételi  módszert.  A  részvétel  bizonyos  elemei 
természetesen  a  tudományos  kutatásaink  során  is  megjelentek,  hiszen  nagyon  sok  hely- 
történeti  kutatóval,  pedagógussal  álltunk,  állunk  kapcsolatban,  akik  a  helyi  kutatásainkat 
segítették,  segítik. 


1  Nagyszerű  anyag  jelent  meg  a  tranzit.hu  jóvoltából:  A  kurátori  gyakorlat  és  diszkurzus  szótára  (Curatorial 
Dictionary),  amely  egy  hosszú  távú,  együttműködésen  alapuló  kutatási  projekt  (Szakács  2012).  Egy  másik  ki¬ 
emelkedő  gyűjtemény  pedig  a  Magyar  Képzőművészeti  Egyetem  Képzőművészet- elmélet  Tanszék  gondozásában 
2012-ben  megjelent,  online  elérhető  tanulmánygyűjtemény  (Kékesi,  Lázár,  Varga  és  Szoboszlai  2012). 

Egy  kis  történeti  háttér 


A  szabadtéri  múzeumok  a  világ  egyik  legsikeresebb  múzeumtípusát  képviselik,  jelentős  et¬ 
nográfiai  és  történeti  gyűjteményekkel,  meghatározó,  látogatóbarát  és  látogatókat  vonzó  ki¬ 
állításokkal. 

A  szabadtéri  múzeumok  története  a  stockholmi  Nordiska  Museet  megalapításával  vette 
kezdetét,  és  a  Skansen  megalapításával  (1891)  ténylegesen  is  létrejött  ez  a  múzeumtípus. 
Arthur  Haselius  (1833-1901)  álmodta  meg  azt  a  múzeumtípust,2  amely  eredeti,  áttelepített 
lakóházak  segítségével  mutatja  be  egy-egy  régió  rurális  (vagy  városi)  építészetét,  lakáskultú¬ 
ráját  és  életmódját.  Nem  egyszerűen  építészeti  és/vagy  lakáskultúra-múzeumok  voltak  ezek, 
hanem  igazi  életmód-,  társadalmi  múzeumok,  amelyekben  a  korszellemet  meghaladva  már 
nemcsak  a  gyűjt-megőriz-bemutat  hármas  feladatrend  jelent  meg,  hanem  a  tanítás  és  szóra¬ 
koztatás  is  lehetőséget  kapott. 

A  stokcholmiaknak  a  Skansen  egyszerre  volt  folkpark,  sokrétű  szabadidőpark,  zöld 
hely  és  találkozópont.  Látható  tehát,  hogy  az  agórajelleg  már  az  alapításakor  érvényesült 
a  skandináv  szabadtéri  múzeumokban.  Számos  leírást  találhatunk  arról,  hogyan  töltöt¬ 
ték  nyári  szabadidejüket  az  emberek  a  Skansenben,  milyenek  voltak  esti  kirándulásaik 
ide.  Hazelius  gyorsan  lejegyzetelte  ezt  gondolatban,  és  később  felhozta  érvként  a  Skansen 
mint  -  különösen  a  fiatalok  számára  -  új  közéleti  központ  társadalmi  szerepe  és  fontossága 
mellett.  Dán  kollégájának,  Bemard  Olsennek  írt  levelében  hangsúlyozta,  hogy  a  Skansen 
nem  csak  kultúrtörténeti  jelentőséggel  bír,  hanem  nemzeti  és  társadalmi  fontossággal  is 
(Rentzhog  2007:  11-12). 

Jóval  megelőzte  korát  a  német  publicista,  Heinrich  Pudor  (1865-1943),  aki  felismerve 
Hazelius  újításának  egyik  alapvetését,  össze  kívánta  hangolni  a  múzeumokat  és  az  iskolákat, 
hogy  hasznosíthassa  a  múzeumokban  rejlő  oktatási  potenciált.  A  múzeumoknak,  írása  sze¬ 
rint,  aktuális,  kortárs  problémákra  kell  reflektálniuk,  és  élőknek  kell  lenniük,  hasonlónak, 
mint  a  mozi,  mivel  véleménye  szerint  „az  élet  mozgásban”  sokkal  vonzóbb,  mint  az  állókép. 
Azt  írta:  sehol  sem  jutunk  közelebb  ehhez  az  eszményképhez,  mint  Hazelius  művében,  a 
Skansenben  (Rentzhog  2007:  33-34). 

A  Skansen  -  és  a  többi  szabadtéri  múzeum  -  sikerének  alapja  a  tudás  és  a  szórakozás 
egyesítésének  zseniális  módja  volt.  Ezzel  a  háttérrel  jöttek  létre  egymás  után  Európa  külön¬ 
böző  részein  a  szabadtéri  múzeumok.  A  skandináv  modellel  szemben  azonban  a  „német  is¬ 
kola”  sokkal  inkább  az  építészeti  múzeum  karaktert  hangsúlyozta.  Ez  lett  alapításakor  (1967) 
a  szentendrei  múzeum  legfőbb  vonása  is. 

A  központi,  magyar  szabadtéri  múzeum  a  skanzenek  harmadik  generációjához  tarozik, 
hiszen  1967-ben  alapították  meg  a  Néprajzi  Múzeum  egyik  osztályaként,  majd  1972-ben  ön¬ 
állósodott,  és  1974-ben  nyitotta  meg  első  kiállítását.  A  szentendrei  Skanzen  eredeti  célkitű¬ 
zése  szerint  Magyarország  népi  építészetét,  lakáskultúráját  és  életmódját  kívánta  bemutatni, 
eredeti  áttelepített  és  másolatban  felépített  épületek  és  hiteles  berendezések  segítségével  a 


2  Hazelius  valószínűleg  felhasználta  az  1889-es  párizsi  világkiállításon  szerzett  tapasztalatait  is.  Hiszen  ezen 
a  világkiállításon,  de  már  az  1867-esen  is  megjelentek  a  szabadtéri  múzeumok  előképei.  A  francia  Frédéric  Le 
Play  (1806-1882)  tervezte  a  párizsi  expó  néprajzi  parkját,  Charles  Garnier  híres  operaépítész  pedig  a  „Histoire  de 
Yhabitation  humaine”  (Az  emberi  lakóhely  története)  című  kiállítást.  Kiállításának  alapötlete  az  emberi  kultúra 
fejlődésének  az  otthonon,  a  „legfontosabb  és  legtanulságosabb  helyszínen”  keresztül  való  bemutatása  volt,  és  ez 
példaként  szolgálhatott  Hazelius  számára  (Rentzhog  2007:  25-29). 

18.  század  végétől  a  20.  század  elejéig.  A  múzeum  alapvetően  a  német  szabadtéri  múzeumok 
mintáját  követte,  az  építészeti  elemek  voltak  a  legfontosabbak,  amihez  a  lakáskultúra  és  az 
életmód  bemutatása  társult  alapos  részletességgel  kidolgozott  enteriőrök  segítségével. 

Az  1990-es  években  a  múzeum  több  irányban  is  megújulási  folyamatokat  indított  el,  re¬ 
agálva  nemcsak  a  szakmai,  de  a  társadalmi  kihívásokra,  változásokra  is.  A  központi  üzenet 
is  ennek  megfelelően  alakult.  A  kutatások  tekintetében  egyre  erősebb  lett  az  életmód  külön¬ 
böző  aspektusainak  vizsgálata,  a  klasszikus  parasztság  néprajzi  kutatása  mellett  a  mezővá¬ 
rosi  társadalom,  az  iparos  rétegek,  a  marginalizált  társadalmi  csoportok  vizsgálata.  A  meg¬ 
változott  körülményeknek  köszönhetően  már  nemcsak  a  mai  Magyarország  területe  volt  a 
kutatások  földrajzi  egysége,  hanem  a  határon  túli  magyarság,  a  magyar  nyelvterület,  illetve 
a  szórványmagyarság  és  a  diaszpóra  kutatása  is  bekerült  a  Skanzen  kutatási  koncepciójá¬ 
ba.  Az  intézmény  életében  az  egyik  legjelentősebb  irányváltás  azonban  a  közelmúlt  néprajzi 
vizsgálatának  megjelenése  volt.  Az  utóbbi  évek  kiállításaiban  is  megjelentek  a  fenti  témák: 
A  történelem  sodrában.  Lakosságcsere  a  Dél-Dunántúlon  (kurátor:  Vass  Erika),  Búcsú  a  pa¬ 
rasztságtól  (kurátor:  Sári  Zsolt),  Csak  egy  kis  munka.  Falusiak  málenkij  roboton  (kurátor: 
Balázs-Legeza  Borbála). 


Új,  társadalmi  problémákra  érzékeny  kiállítások  és  oktatási  csomagok 

A  történelmi  események,  viszonyok  megértését  és  átélhetőségét  segítik  a  Személyes  törté¬ 
nelem  című  sorozatunkba  illeszkedő  szituációs  foglalkozások  a  Skanzen  tájegységeiben. 
Ezeken  egy-egy  család  vagy  személy  élettörténetét  próbáljuk  rekonstruálni  eredeti  doku¬ 
mentumok,  helyszínek,  szituációk  segítségével  a  diákok  kreativitására,  empátiájára  alapozva. 
A  20.  század  elején  egymás  mellett  élő  különböző  társadalmi  rétegek,  kisebbségi  csoportok 
életmódjának,  szokásainak  megismerése  után  az  asszimiláció  vagy  hagyományőrzés,  az  el¬ 
fogadás  vagy  előítélet  konfliktusaival  foglalkozunk,  így  hívjuk  fel  a  diákok  figyelmét  egymás 
elfogadásának  fontosságára,  a  toleranciára. 

A  múzeumpedagógiai  foglalkozás  a  tanárok  segítségével  kiegészíthető  az  iskolában,  ahol 
a  diákok  a  Skanzenban  megteremtett  alakok  sorsát  rekonstruálják  például  a  holokauszt  idő¬ 
szakában.  Elkészítik  az  elképzelt  személy  hiányzó  dokumentumait,  leveleit,  naplórészleteit 
vagy  bármilyen  emlékét.  Elképzelik  alakjuk  sorsát,  életpályáját.  Ezután  saját  alakjuk  vá¬ 
lasztási  lehetőségeit  mérlegelve  értelmezik  az  áldozatok,  az  életmentők,  a  passzív  szemlélők 
és  az  aktív  közreműködők  sorsát,  tetteik  következményeit  a  holokauszt  idején.  Nemcsak  a 
történelmi  tények,  ismeretek  átadása  a  célunk,  hanem  a  személyes  sorsok  rekonstruálásán 
keresztül  az  empátia,  a  felelős  gondolkodás  kialakítása  is  a  diákokban.3 

A  szabadtéri  múzeumok  már  a  kialakulásukkor,  ahogy  ezt  a  bevezetőben  is  leírtam,  föl¬ 
vállalták  nemcsak  az  épített  és  a  tárgyi  örökség  őrzését  és  bemutatását,  hanem  a  szellemi 
kulturális  örökség  is  a  múzeumok  kutatási  tárgyát  jelentette.  Ehhez  tért  vissza  a  Skanzen 
akkor,  amikor  már  nemcsak  az  életmódkutatások  kapcsán  vállalta  föl  a  szellemi  kulturális 
örökség  kutatását,  hanem  az  UNESCO  szellemi  kulturális  örökség  megőrzését  szabályozó 
egyezmény  magyarországi  intézménye  lett  azáltal,  hogy  kereteiben  működik  a  Szellemi  Kul¬ 
turális  Örökség  Igazgatósága. 


3  Ráhel,  János,  Jákob  és  a  színésznő  -  a  Felföldi  mezőváros-tájegység  kiállításait  felhasználó  oktatási  csomag. 

E  sokpillérű  intézmény  az  örökség  bemutatása  területén  is  jelentős  változásokat  hajtott 
végre  az  elmúlt  évtizedben,  amelyek  alapjai  még  az  1970-es  években  jöttek  létre.  Az  élő  mú¬ 
zeum  koncepciója  évtizedek  óta  az  egyik  legmeghatározóbb  eleme  a  szabadtéri  múzeumok¬ 
nak,  mely  szorosan  kapcsolódik  az  ismeretátadási  tevékenységhez,  ami  az  élethosszig  tartó 
tanulás  és  a  minél  szélesebb  társadalmi  hozzáférés  koncepciójára  épül.  A  szabadtéri  múzeu¬ 
mok  az  ismeretátadás  kiváló  terepei,  legyen  szó  a  formális  vagy  informális  oktatási  tevékeny¬ 
ségről,  az  élő  múzeum  tevékenységeiről.  A  szabadtéri  múzeumokban  az  oktatási  lehetőségek 
közül  ki  kell  emelni  a  tapasztalati  úton  megszerezhető  tudás  fontosságát,  amely  szem  előtt 
tartja  a  tanulás  három  fő  eredményét:  az  ismeretek  megszerzését,  a  készségek  elsajátítását  és 
az  attitűdváltást  (Zipsane  2010:  99-110). 

A  Szabadtéri  Néprajzi  Múzeum  az  elmúlt  években  folyamatosan  építette  ki  sajátos  tár¬ 
sadalmi  hálóját,  amellyel  különböző  típusú  közösségeket  kapcsol  az  intézményhez,  illetve  a 
lokális  közösségeket  segíti  örökségük,  identitásuk  megőrzésében,  erősítésében. 

Az  egyik  legfontosabb  és  a  legelső  példák  között  van  a  múzeumba  áttelepített  épületeket 
kibocsátó  közösségekkel  fenntartott  kapcsolat.  Ennek  számos  példája  ismert,  hiszen  nem 
egyszerűen  arról  van  szó,  hogy  a  múzeum  addig  tart  kapcsolatot  az  adott  településsel  és 
az  ott  élő  közösségekkel,  amíg  gyűjt  a  településen,  illetve  megnyílik  a  tájegység/kiállítás. 
Gyakran  ezek  a  települések  közreműködtek  a  múzeumi  programok  megvalósításában.  Az 
élő  múzeum  1970-es  évekbeli  koncepciójának  fontos  eleme  volt,  hogy  bizonyos  múzeumi 
rendezvényeken  milotai  asszonyok  tartottak  kenyérsütési  bemutatót.  Legutóbb  2013-ban 
egy  múzeumi  fesztiválon  vett  részt  mintegy  tucatnyi  milotai  ember,  akik  saját  „milotai” 
portájukon  tartottak  különböző  bemutatókat  (azóta  is  több  évben  végeztünk  kutatásokat 
a  településen).  Ugyanígy  jelennek  meg  évről  évre  programokkal  a  harkai  közösség  tagjai  és 
népesítik  be  a  harkai  portát. 

Különösen  izgalmas  a  jánossomorjai  fogadalmi  kápolna  története.  A  nyolcvanas  évek  ele¬ 
jén  bontották  volna  el  az  épületet,  mivel  egy  forgalmas  út  nyomvonalában  állt.  A  múzeum, 
miután  felmérte,  kérte  az  épület  áttelepítését.  Azóta  szinte  minden  évben  a  Szent  Anna-napi 
búcsút  a  múzeumban  tartják  meg  a  jánossomorjaiak. 

A  Bakony-Balaton-felvidék  tájegység  építésekor  a  néprajzi  gyűjtés  alapján  mutattuk  be 
az  úrnapi  körmenet  regionális  sajátosságait,  amely  tudás  később  visszakerült  az  eredeti  kö¬ 
zösség  gyakorlatába  is.  A  beregi  árvíz  vagy  a  kolontári  iszapkatasztrófa  után  az  újjáépítésben 
közreműködő  építészirodák  a  múzeum  adattárában  lévő  népi  építészeti  kutatásokat,  felmé¬ 
rési  dokumentációkat  és  fotókat  tanulmányozták,  használták  fel  a  típustervek  kialakításánál. 

A  múzeum  azzal  viszonozza  a  közösségektől  kapott  támogatást,  hogy  a  kibocsátó  telepü¬ 
lések  lakói  ingyenesen  látogathatják  a  múzeumot. 


Önkéntesek 

A  Szabadtéri  Néprajzi  Múzeum  a  múzeumi  területen  az  elsők  között  indította  el  önkéntes 
programját,  amelynek  ma  már  több  mint  kétszáz  résztvevője  van,  a  programban  dolgozó 
önkéntesek  pedig  több  ezer  munkaórával  segítetik  az  intézményt.  A  múzeumi  program  elin¬ 
dulásakor  célul  tűztük  ki,  hogy  a  munka  minél  jobban  illeszkedjen  a  múzeum  missziójához, 
vagyis  a  lehető  legszélesebb  társadalmi  csoportok  részére  biztosítsuk  a  kulturális  értékekhez 


98 


replika 


való  hozzáférés  lehetőségét.  így  a  múzeumi  program  legalább  ugyanolyan  mértékben  jelent 
segítséget,  értéket  és  feltöltődési  lehetőséget  az  önkéntesnek,  mint  a  múzeumnak. 

Számunkra  az  önkéntes  program  egy  olyan  kölcsönös,  mindkét  fél  számára  hasznos 
együttműködés,  amely  a  múzeum  számára  erőteljes  társadalmi  bázist  jelent,  az  önkéntesek 
számára  pedig  egy  fontos  és  jó  ügy  melletti  értelmes  elköteleződést. 

A  program  innovációs  értéke  abban  áll,  hogy  a  múzeumi  környezetben  egy  jól  felépített, 
szervezett,  az  intézmény  céljaihoz  igazított  működő  programot  tartunk  fenn,  amely  évről 
évre  egyre  jobban  beépül  a  múzeum  szövetébe  és  az  önkéntes  körökbe.  A  program  részt¬ 
vevőit  a  program  elindulásakor  szervezett  formában  toboroztuk,  ma  már  a  program  legna¬ 
gyobb  részben  szájhagyomány  útján  terjed  és  így  bővül. 


Tudományos  kutatásban,  kiállításrendezésben  megjelenő  részvételi  elemek 

Az  egyik  legnehezebb,  a  legtöbb  gátat  leküzdő  területnek  a  kiállításokon  való  részvétel  kér¬ 
dését  tartom.  Még  csak  nem  is  azt,  hogy  egy-egy  kiállítás  alkalmával  az  interaktivitással 
bevonjuk  a  látogatót,  a  passzív  szemlélő  helyzetéből  kimozdítva  a  programokon  cselekvő 
részesévé  tesszük  őket.  Erre  számos  kiállításunk  esetében  volt  már  példa.  Csak  néhány  elem: 
2012-ben  alkalmaztunk  először  kinect  programot,  a  Vasút  fénykora  -  a  vidék  modernizá¬ 
ciója  című  időszaki  kiállításunkon.  Egy  „testérzékeny”  monitoron  a  MÁV  „növekvő  háza¬ 
inak”  típusterveit  mutattuk  be,  az  I-IV.  osztályú  állomásépületek  változatait  és  a  ma  is  álló 
épületeket,  amelyek  között  szépen  felújított,  a  felismerhetetlenségig  átépített  és  az  enyé¬ 
szetnek  kitett  egyaránt  akadt.  A  program  kinect  segítségével  „keltette  életre”  az  épületeket.4 
Ebben  a  programban  számos  nem  múzeumi  szakértő  is  részt  vett  a  reklámszövegírótól  (aki 
a  kiállítási  szövegeket  véglegesítette)  a  vasutas  szakemberekig. 

Több  alkalommal  volt  része  kiállításnak  olyan  képzőművészeti  alkotás,  aminek  az  elkészí¬ 
tésébe  a  látogatókat  is  bevontuk,  így  ők  is  részesei  voltak  annak. 

2009-ben  egy  európai  uniós  projekt  keretében  megvalósuló  kiállításunk  szövegkönyvé¬ 
nek  kidolgozásába  vontunk  be  diákokat,  akik  értelmezték,  formálták  a  kurátori  szövegeket, 
és  végül  ezek  az  általuk  javított,  kiegészített  szövegek  kerültek  a  kiállítás  anyagába  ( Cult - 
Rural projekt,  S.  O.  S.  Savé  Our  Sources  című  kiállítás). 


Összegzés  helyett 

Persze  minden  esetben  felmerül  a  kérdés,  hogyan  tudjuk  integrálni  a  „közösséget”,  részve¬ 
vővé  tenni  a  korábban  csak  passzív  nézőt  a  múzeumban?  Mire  van  mindehhez  szükség?  Azt 
gondolom,  hogy  szükség  van  egy  olyan  közös  kommunikációs  (nyelvi,  szöveges,  fizikális) 
mátrixra  (Kester  2012:  138),  amely  segítségével  a  résztvevők  párbeszédet  folytatnak,  meg¬ 
osztják  véleményüket,  így  akkor  és  ott  (abban  a  kiállításban,  alkotásban,  kutatásban  stb.) 
közösséggé  formálódhatnak. 


4  A  program  kidolgozásában  a  múzeum  részéről  Sári  Zsolt,  a  látványtervező  cég  munkatársai  közül  pedig 
Rajcsányi  Balázs  és  Vasvári  Balázs  vett  részt. 

Évtizedes  tapasztalatunk  az  interdiszciplinaritás,  hiszen  a  Skanzen  kialakításában  a  nép¬ 
rajzosok  mellett  építészek  is  részt  vettek,  az  elmúlt  években  pedig  számtalan  projektünkben 
dolgoztunk  együtt  történészekkel,  szociológusokkal,  képzőművészekkel,  IT-szakemberek- 
kel,  látványtervezőkkel,  dizájnerekkel.  Voltak  próbálkozások  a  széles  közönség  bevonására 
is,  a  részvételi  muzeológia  meghonosítására. 

Mára  bebizonyosodott,  hogy  a  múzeum  nem  lehet  egy  tekintélyen  alapuló  kinyilatkoztató 
intézmény.  Meg  kell  találnunk  azokat  a  lehetőségeket,  amikor  egyszerre  adunk  lehetősé¬ 
get  az  interakcióra  és  a  szemlélődésre  is.  Ennek  keretét  az  adja  meg,  Nick  Prior  szavaival 
élve,  hogy  „a  múzeum  más  szóval  nem  egyszerűen  a  gyűjteménye  (kurátori)  tekintélyén 
alapul,  hanem  megtalálja  a  módját,  hogy  a  közönség  különböző  hivatkozási  kereteinek  is 
megfeleljen  -  ezzel  a  gyűjtemény  váratlan  olvasatait  bátorítva...  Mindebből  az  következik, 
hogy  a  múzeum  radikálisan  szinkretikus  intézmény,  amelyben  együtt  munkálnak  eltérő  ten¬ 
denciák  -  esztétikai  kontempláció  és  szórakozás,  műértés  és  fogyasztás,  egyéni  gyönyörkö¬ 
dés  és  közösségi  szolgáltatás”  (Prior  2012:  105,  102).  Számomra  ez  a  részvételi  muzeológia, 
a  társadalmi  múzeum. 

Részuétel  és  együttműhödés 
a  hortárs  tudományos 
és  műuészeti  gyakorlatokban 


Király  Gábor  és  ÍDisHoIczi  Péter 

II  részuétel  dinamikája 

Rendszerdmamiha  és  részuétel:  empirikus  áttekintés 


Bevezetés 

Az  utóbbi  években  egyre  több  tudományterületen  találkozhatunk  a  részvételi  szemlélettel 
(Pataki  2007),  azaz  annak  igényével,  hogy  érintetteket  vonjanak  be  a  tudás  létrehozásába  és 
esetleg  tesztelésébe,  vagy  akár  konkrét  fejlesztési  projektekbe  (Shirk  et  al.  2012)  és/vagy  a 
jövővel  kapcsolatos  stratégiaalkotásba  és  tervezésbe  (Nováky  2011,  2012).  A  részvétel  iránti 
fogékonyság  terjedése  nem  korlátozódik  a  társadalomtudományokra,  hanem  többek  között 
olyan  területeken  is  felbukkan,  mint  az  ökológia  (Miller- Rushing,  Primack  és  Bonney  2012), 
a  design  (Bjögvinsson,  Ehn  és  Hillgren  2012),  az  építészet  (De  Carlo  2005),  vagy  akár  az 
egészségtudományok  (Davis  et  al.  2013). 

Ebben  a  tanulmányban  azt  próbáljuk  bemutatni,  hogyan  jelent  meg  az  utóbbi  évtizedek¬ 
ben  a  rendszerdinamikai  gondolkodásban  az  érintettek  bevonásának  igénye.1  A  rendszer¬ 
dinamika  igen  sajátos  terület.  Képviselőit  nem  annyira  a  tudományterületi  kötődés,  mint 
inkább  egy  módszertani  elkötelezettség  köti  össze.  Magát  a  gondolkodásmódot  egyrészt 
egy  befelé  forduló  -  a  rendszerek  belső  működését  vizsgáló  -  szemlélet  jellemzi,  másrészt 
pedig  igen  széles  fókusszal  tekint  az  elemezni  kívánt  helyzetekre  vagy  problémákra.  Nem 
csupán  egy-egy  hatásmechanizmus  elkülönült  elemzését  kísérli  meg,  hanem  összetett  oksági 
viszonyrendszerek  leképezését  és  modellezését.  Mindehhez  hozzáadódik  a  vizualitás  iránti 


1  A  rendszerdinamikai  gondolkodás  számos  ponton  összefonódik  a  jövőkutatás  tudományterületével,  hiszen 
gyakori,  hogy  a  kidolgozott  modellek  alapján  a  kutatók  a  jövőre  vonatkozó  becsléseket  tesznek  (Gordon  1992),  vagy 
magát  a  rendszerdinamikai  logikát  alkalmazzák  lehetséges  utak  feltárására  és  kidolgozására  (Videira,  Schneider, 
Sekulova  és  Kallis  2014).  Arra  is  láthatunk  példát,  hogyan  lehet  egy  rendszerdinamikai  eszközt  más  módszerek¬ 
kel  kombinálni  egy  jövőkutatási  módszertani  megközelítésen  belül  (pl.  a  backcasting  megközelítésén  belül  oksági 
diagramok  használata  a  keretezés  szakaszában,  lásd  Király,  Géring,  Köves,  Csillag  és  Gergely  2016).  Ezeknek  a 
kapcsolódási  pontoknak  a  részletes  bemutatása  és  tárgyalása  azonban  túlmutat  a  jelen  tanulmány  keretein,  így  a  to¬ 
vábbiakban  eltekintünk  az  ezzel  kapcsolatos  reflexióktól.  Érdemes  továbbá  kiemelni,  hogy  a  hazai  szakirodalomban 
is  olvashatók  a  részvétel  és  a  jövőkutatás  összefüggéseivel  foglalkozó  tanulmányok  (Nováky  2011,  2012). 

erőteljes  igény,  amely  az  oksági  viszonyok  ábrázolását  igyekszik  minél  érthetőbben  elérni. 
Ezek  a  jellemzők  akár  önmagukban  is  érdemesek  lehetnek  a  tárgyalásra,  főleg,  ha  olyan  in¬ 
terdiszciplináris  területeken  való  alkalmazási  lehetőségekre  gondolunk,  amelyeket  magas 
komplexitás,  magas  bizonytalanság  és  különböző  rendszerek  folyamatainak  összekapcsoló¬ 
dása  jellemez  (lásd  például  a  humán  ökológia  területét,  amely  az  ökológiai  és  társadalmi 
dinamikák  kölcsönös  egymásra  hatását  kutatja  [Takács-Sánta  2009]). 

Miután  az  alábbiakban  röviden  bemutatjuk  a  rendszerdinamikai  megközelítés  fő  jellem¬ 
zőit,  rátérünk  tanulmányunk  fő  témájára,  és  azt  tárgyaljuk  meg,  hogy  ebben  az  alapvetően 
kvantitatív  és  szimulációs  orientációval  rendelkező  módszerben  hogyan  jelenik  meg  a  rész¬ 
vétel  kérdésköre,  valamint  hogy  az  érintettek  bevonására  milyen  különböző  megoldásokat 
dolgoztak  ki  a  szakértők. 

Jelen  tanulmány  ezeket  a  kérdéseket  igyekszik  körbejárni.  Bár  az  igaz,  hogy  a  részvé¬ 
tel  és  a  rendszerdinamika  összefüggésével  több  tanulmány  foglalkozott  (Stave  2002,  2010; 
Hovmand  2014),  ugyanakkor  kevésbé  jellemző  ezekre  a  tanulmányokra,  hogy  a  különbö¬ 
ző  részvételi  megközelítéseket  együtt,  egymással  összehasonlítva  tárgyalnák.  írásunk  tehát 
ebbe  az  irányba  indul.  Nem  csupán  ismerteti  a  különböző  részvételi  irányzatokat  a  rendszer¬ 
dinamika  területén,  hanem  megkísérli  feltárni  és  összehasonlítani,  hogy  az  egyes  megköze¬ 
lítések  milyen  érveket  hoznak  fel,  milyen  potenciális  előnyöket  azonosítanak  a  részvétellel 
kapcsolatban,  valamint  hogy  milyen  részvételi  „szintet”  tartanak  ideálisnak. 

Ennek  megfelelően  a  tanulmány  a  következő  struktúrát  követi.  Az  első  rész  bemutatja  a 
rendszerdinamikai  gondolkodás  legfontosabb  sarokpontjait  és  azt  a  két  ábratípust,  amelyet 
a  rendszerdinamikai  projektekben  a  létrehozott  modellek  ábrázolására  leggyakrabban  hasz¬ 
nálnak.  Mivel  ennek  a  résznek  az  a  funkciója,  hogy  bemutassa  a  rendszerdinamika  alapjait 
azok  számára,  akik  most  találkoznak  először  ezzel  a  megközelítéssel,  így  azok,  akik  már 
ismerősek  ezen  a  terepen,  akár  át  is  ugorhatják  ezt  a  részt.  A  tanulmány  második  része  rövi¬ 
den  bemutatja  a  rendszerdinamika  történetét,  külön  figyelmet  fordítva  azokra  az  elméleti  és 
gyakorlati  feszültségekre,  amelyek  bizonyos  értelemben  elősegítették  a  részvételi  szemlélet 
megjelenését.  A  harmadik  rész  már  magukat  a  részvételi  rendszerdinamikai  megközelítése¬ 
ket  tárgyalja  a  fenti  szempontok  alapján.  Az  írás  befejező  részében  visszatérünk  a  tanulmány 
legfontosabb  pontjaira,  és  reflektálunk  arra,  hogy  az  érintettek  bevonásának  különböző  for¬ 
mái  miért  lehetnek  érdekesek  más  (nem  rendszerdinamikai)  részvételi  területeken. 


A  rendszerdinamika  bemutatása 

A  rendszerdinamikát  olyan  modellalkotási  módszerként  lehet  meghatározni,  amely  a  valós 
rendszerek  leképezésében  az  egyes  alkotóelemek  közti  többlépcsős  és  körkörös  kapcsola¬ 
tokra  helyezi  a  hangsúlyt.  Ebben  különbözik  az  emberek  mindennapi  gondolkodásától  és  az 
általános  tudományos  módszertantól  is. 

Hétköznapi  gondolkodásunkra  az  „eseményszerűség”  jellemző,  azaz  a  világ  jelenségeit 
(legyenek  azok  természetiek  vagy  társadalmiak)  rendszerint  egylépcsős,  egy-egy  tényező 
közt  fennálló  magyarázattal  tesszük  érthetővé  („ha  x. . .  akkor  y. . .”),  mely  többnyire  időben 
és  térben  is  kis  terjedelmű.  Válaszainkat  és  a  problémák  megoldását  célzó  intézkedéseinket 
is  (akár  a  közpolitika  szintjéig)  ezekhez  az  egyszerű  magyarázatokhoz  igazítjuk  (Forrester 
1971:  14;  Sterman  2000:  17-18).  A  rendszerdinamika  klasszikusaiban  és  „gyakorlati”  iro- 

dalmában  gyakran  szereplő  vállalati  példák  egyikével  élve:  cégünk  eladásai  visszaestek, 
mert  (úgy  véljük)  versenytársaink  alacsonyabb  áron  kínálták  termékeiket.  A  tipikus  vá¬ 
lasz  az  lehetne,  hogy  próbáljunk  meg  mi  is  árat  csökkenteni.  Lehetséges,  hogy  így  vissza¬ 
szerezzük  versenyképességünket  és  kiesett  bevételeinket,  de  előfordulhat,  hogy  az  eredeti 
problémának  más  okai  is  voltak:  például  a  reklámra  vagy  a  vásárlókkal  való  kapcsolattar¬ 
tásra  fordítottunk  túl  kevés  gondot,  és  az  is  lehet,  hogy  az  új  helyzetben  versenytársaink 
még  tovább  képesek  majd  süllyeszteni  az  árszintet,  s  végül  a  versenyben  elvérzünk,  mi¬ 
közben  magas  árszínvonalon,  „prémium”  szereplőként  sikerre  juthattunk  volna  a  piacon. 
Hol  volt  a  hiba?  Elkerülte  a  figyelmünket,  hogy  a  rendszer  (az  adott  piac),  melyben  mű¬ 
ködünk,  soktényezős,  az  áron  kívül  rengeteg  más  változó  hatására  is  reagál,  és  mindeh¬ 
hez  dinamikus  is:  nem  kizárólag  a  mi  cselekedeteink,  hanem  saját  belső  törvényei  (és  más 
aktorok  cselekvései)  szerint  is  „mozog”.  A  rendszerdinamikai  gondolkodás  éppen  ezekre 
az  „egyéb”  tényezőkre  hívja  fel  figyelmünket,  illetve  arra,  hogy  eredeti  válaszunkban  túl 
szűkén  vontuk  meg  a  problémamegoldó  modellünk  határát:  csak  az  árra  reagáltunk.  A  tu¬ 
dásunk  számos  részfolyamatról  megvan  önmagában:  ezeket  a  szeleteket  kell  egy  rendszerbe 
összeszervezni  ahhoz,  hogy  a  valóságot  adekvát(abb)an  leíró  komplex  modellhez  jussunk 
(Forrester  1968:  1.2-1.3,  1971:  17). 

Érdemes  lehet  megjegyezni,  hogy  a  relatíve  „szűk  és  statikus”  gondolkodás  a  tudományos 
kutatás  módszerében  is  visszaköszön:  kísérletekben,  változók  közti  kapcsolatok  vizsgála¬ 
tában  szinte  elkerülhetetlen,  hogy  egyetlen  tényezőn  kívül,  melynek  hatására  figyelmünk 
irányul,  minden  mást  „szinten  (konstansnak)  tartsunk”.  Nyilvánvaló,  hogy  ebben  az  eset¬ 
ben  ez  nem  hiba,  sőt  követelmény  -  ugyanakkor  a  laborban  megtapasztalt  és  (kis  túlzással) 
bizonyított  összefüggéseknek  a  valódi,  éles  helyzetekhez  való  adaptálása  az  alapösszefüggés 
ismeretén  kívül  további  megfontolásokat  is  igényel  (Sherwood  2002:  12-13). 

Az  ismert  összefüggések  gyakorlati  adaptációjának  nehézségét  szemléltető  példa  lehet, 
hogy  hogyan  szabályozzuk  egy  autó  sebességét,  hogy  a  sík  terepen,  a  lejtőn  föl-,  majd  onnan 
lefelé  egyaránt  végig  70  km/h-val  haladjon?  Tudjuk,  hogy  a  gázpedált  kell  hol  erősebben,  hol 
gyengébben  nyomnunk  -  de  hogy  pontosan  mennyire,  azt  a  rendszerből  a  sofőrhöz  érkező 
visszajelzés  segítségével  fogjuk  tudni  megállapítani.  A  sebességmérő  mutatójának  állására 
hatással  vagyunk  mi  magunk  -  és  viszont:  ezt  figyelve  tudjuk  meg  azt,  hogy  mekkora  „in¬ 
putot”  adjunk  a  rendszernek,  amely  aztán  a  sebességmérőn  „felel”  nekünk.  És  bár  az  autós 
példa  még  egyszerűnek  mondható,  egy  átlagos  ember  valószínűleg  képtelen  lenne  egy  lejtőn 
föl-,  majd  lefelé  végig  hajszálpontosan  megtartani  a  kívánt  sebességet:  ugyanakkor  kisebb 
kilengésekkel,  az  adaptációra  képesen  többé-kevésbé  meg  tudná  oldani  a  feladatot. 

Pontosan  ez  a  problémakör,  a  (gépi)  rendszerek  visszacsatoláson  alapuló  szabályozása  volt 
az,  amely  a  rendszerdinamika  alapítóját,  Jay  W.  Forrestert  is  foglalkoztatta.  A  villamosmér¬ 
nök  Forrester  a  20.  század  közepén  dolgozott  a  bostoni  MIT-n,  de  szűkebb  szakterületéről 
kilépve  olyan  területeken  is  alkalmazta  módszerét,  mint  a  vállalati  készlet-  és  logisztikai  me¬ 
nedzsment  ( Industrial  Dynamics,  Forrester  1961),  a  városi  kerületek  hanyatlása  és  az  erre 
adható  szociálpolitikai  válaszok  ( Urban  Dynamics,  Forrester  1969),  sőt  a  világ  népesedése 
és  a  környezetszennyezés  ( World  Dynamics,  Forrester  1971).  A  módszernek  ő  maga  adta 
a  rendszerdinamika  ( system  dynamics )  nevet,  és  elemzéseihez  rendszerint  számítógépes 
szimulációkat  is  használt  (Forrester  1971:  13-15).  Forrester  művei  a  módszert  alkalmazás 
közben  mutatják  be,  azoknak,  akik  tankönyvhöz  hasonlatos  leírást  keresnek  a  rendszerdina¬ 
mikáról,  Sterman  (2000)  és  Sherwood  (2002)  idézett  munkáit  ajánljuk  inkább. 

Mik  tehát  a  forresteri  rendszerdinamika  alapvetései?  Szemléletében  a  rendszer  össze¬ 
kapcsolt  (rész)egységek  összességét  jelenti,  amelyek  közül  egyet  sem  lehet  önmagában  kira¬ 
gadva,  izoláltan  vizsgálni:  a  lényeg  az  összefüggésekben  van.  Ez  annál  is  inkább  igaz,  hogy 
az  összekapcsoltság  révén  jönnek  létre  a  rendszerek  emergens  tulajdonságai,  amelyeket  az 
alkotóelemek  egyénenkénti  vizsgálatából  képtelenség  lenne  levezetni  (tipikus  példa  erre  a 
madárcsapatok  vonulása:  repülésük  V  alakját  a  raj  tagjainak  együttes  jelenléte,  néma  -  de 
az  aerodinamikai  optimumot  ösztönösen  megtaláló  -  interakciója  determinálja).  Legalább 
ugyanilyen  fontos,  hogy  az  elemek  kapcsolata  a  rendszeren  belül  nem  egyirányú,  hanem 
hurkokat,  visszacsatolásokat  is  találunk  köztük  (Forrester  1971:  17;  Sterman  2000:  16-18; 
Sherwood  2002:  12-14). 

A  rendszerdinamikai  gondolkodás  alapvetően  kétféle  visszacsatolást  különböztet  meg: 
pozitív  és  negatív  hurkot  (Forrester  1968:  1.5).  Ezeknek  köszönhető,  hogy  a  valós  rendsze¬ 
rekben  a  mindennapi  gondolkodás  számára  nehezen  felfogható,  nemlineáris  folyamatok  is 
gyakran  létrejönnek.  A  pozitív  visszacsatolás  (Forrester  1968:  2.16-2.21)  például  öngerjesz¬ 
tő  hurkot  jelent:  a  benne  szereplő  tényezők  (amíg  más  külső  hatás  nem  lép  fel)  kölcsönösen 
növelik  egymást  -  klasszikus  mindennapi  példa  erre  a  forgalmi  dugóknak  az  útkapacitás  nö¬ 
velésével  való  kezelése,  amely  aztán  a  forgalom  további  növekedéséhez  és  újabb  útszélesíté¬ 
sekhez  vezet.  A  negatív  visszacsatolás  (Forrester  1968:  2. 3-2. 9)  ezzel  szemben  önszabályozó 
hurok:  valamely  tényező  megnövekedése  olyan  folyamatot  indít  el,  amely  végül  ugyanezen 
tényező  szintjének  csökkenését  eredményezi  -  tipikus  példája  ennek  predátor  és  zsákmány 
egymást  kölcsönösen  szabályozó  populációja.  (Ha  megnövekszik  a  rókák  száma,  akkor  több 
nyulat  esznek  meg,  azaz  lecsökken  a  nyulak  létszáma,  ami  végül  a  szűkös  táplálék  miatt  a 
rókák  számának  csökkenéséhez  vezet;  és  fordítva  [Sterman  2000:  11-12]).  A  legtöbb  rend¬ 
szerben  ugyanakkor  pozitív  és  negatív  hurkokat  egyaránt  találunk  -  az  ezek  egymásra  hatá¬ 
sából  létrejövő  folyamat  első  ránézésre  megjósolhatatlan,  előfordulhat,  hogy  a  rendszer  így 
is  folyamatosan  növekedve  „elszáll”,  de  akár  az  is,  hogy  összeomlik,  vagy  éppen  egy  elméleti 
„optimum”  szint  körül  oszcillál. 

A  fentiek  mellett  kiemelten  fontos,  hogy  egy-egy  probléma  rendszerdinamikai  magya¬ 
rázatába  pontosan  annyi  tényezőt  és  kapcsolatot  vonjunk  be,  amennyi  a  (célkitűzésünkhöz 
mérten)  kielégítő  magyarázathoz  szükséges.  Forrester  személyes  útmutatása  is  ez:  modellünk 
határa  a  problémafelvetés,  a  célkitűzés  „szélességének”  feleljen  meg  (Forrester  1968:  1.7). 
A  rendszerdinamika  a  vizsgált  rendszert  belső  szemléletből  nézi,  tehát  a  viselkedését  (válto¬ 
zásait,  problémáit)  a  rendszer  határain  belül  lévő  tényezőkből  kell  tudnia  levezetni  (Forrester 
1968:  4. 1-4.2,  1969:  12).  Nem  elfogadható,  hogy  kulcskérdéseket  valamiképpen  „külső  té¬ 
nyezők”  vagy  kívülről  jövő  sokkok  hatáskörébe  utaljunk  -  ha  ezeknek  jelentős  a  kockáza¬ 
ta,  akkor  be  kell  őket  kapcsolnunk  a  rendszerdinamikai  modellbe.  Ezért  kulcskérdés,  hogy 
a  modellünk  határait  hol  húzzuk  meg,  meddig  terjesztjük  ki.  Nyilván  szerepeltetnünk  kell 
benne  minden  olyan  tényezőt,  amely  nélkül  a  modell  nem  felelne  meg  a  korrektség,  hasz¬ 
nálhatóság  minimális  követelményeinek.  Ezenkívül  arra  is  figyelemmel  lehetünk,  hogy  a 
modellezett  rendszert  hogyan  tudjuk  mi  magunk  módosítani:  a  beavatkozási,  döntési  pon¬ 
tokat  (Forrester  1968:  4.4)  nem  hagyhatjuk  ki  a  modellből,  de  olyan  tényezőket,  melyek  sem 
nem  kulcsfontosságúak,  sem  nem  befolyásolhatók  érdemben,  el  is  hagyhatunk.  A  határok 
megállapítása  azért  is  fontos  és  nehéz  feladat,  mert  alapvető  szemlélete  révén  a  rendszerdina¬ 
mika  hajlamos  rá,  hogy  minél  több  összefüggéssel  dolgozzon,  s  ennek  megfelelően  minden 
potenciális  hatótényezőt  bevonjon  a  magyarázatába  (Sterman  2000:  16). 

Visszatérve  például  a  rókapopuláció  létszámára:  ezt  a  nyulakon  kívül  számos  más  tényező 
is  befolyásolhatja:  -  mennyire  volt  hideg  a  tél?  -  hány  rókát  öltek  meg  vadászok?  -  mekko¬ 
ra  a  kereslet  a  rókaprémre  az  országban?  -  hány  embernek  van  elegendő  jövedelme,  hogy 
prémet  vegyen?  -  esetleg:  milyen  sikeresek  a  szőrmeviselés -ellenes  kampányok?  -  mekkora 
pénzügyi  támogatást  kapnak  a  természetvédő  civil  szervezetek?  -  puszta  asszociáció  révén 
is  megannyi,  újabb  és  újabb  releváns  tényezőt  tudnánk  bevonni  a  modellbe.  Ezért  jogosan 
merülhet  fel  a  kérdés,  hogy  képes-e  a  rendszerdinamika  „egyetlen  igazi”  modellt  adni  egy 
problémáról,  és  ha  igen,  ki  az  a  személy,  akinek  megvan  hozzá  a  kellő  szakértelme,  hogy  ezt 
megalkossa?  A  válasz  az,  hogy  nincs  ilyen  szakember,  sem  „egyetlen  igazi”  modell.  Ez  szo¬ 
katlan  lehet  a  (természettudományos)  gyakorlat  számára,  ahol  nem  jellemző,  hogy  alternatív 
elméletek  hosszabb  ideig  folyamatosan  versengjenek  egymással.  Azt  persze  már  Forrester  is 
elismerte,  hogy  a  modellek  közt  is  léteznek  jobbak  és  rosszabbak,  aszerint,  hogy  melyik  ra¬ 
gadja  meg  jobban  a  valós  helyzet  lényegét  és  enged  mélyebb  betekintést  a  modellezett  rendszer 
működésébe  (Forrester  1971:  15). 

A  rendszerdinamika  azonban  a  kizárólagos  megoldások  hiánya  ellenére  sem  haszontalan 
módszer.  Egyrészt  a  fent  említett  előnyei  miatt:  igyekszik  túllépni  a  mindennapi,  eseménysze¬ 
rű  gondolkodáson,  és  hozzásegíti  az  embert  ahhoz,  hogy  árnyaltabb,  sokkomponensű,  visz- 
szacsatolásokkal  teli  mentális  modellt  alkosson  a  világ  jelenségeiről  (Forrester  1971: 14-15). 
Ez  a  modellalkotási  folyamat  egyben  tanulás  is:  a  rendszerdinamikának  inherens  tulajdon¬ 
sága,  hogy  a  visszacsatolásos  szemléletet  a  saját  gyakorlatán  belül  is  érvényesíti,  amikor  a 
modelleket  nem  csupán  a  fantázia  tetszetős  szüleményeiként  termeli,  hanem  számítógépes 
szimulációk  révén  a  valóságról  fellelhető  adatokkal  össze  is  veti,  és  az  így  nyert  adatok  alap¬ 
ján  tér  vissza  a  modell  finomításához  (Sterman  2000:  17-18). 

További  tanulási  lehetőséget  nyújt  a  fentebb  említett  sajátosság  is  -  mégpedig,  hogy  nincs 
„egyetlen”  alkalmas  szakember.  Ahány  modellező,  annyiféle  rendszerdinamikai  megfogal¬ 
mazása  születhet  ugyanazon  problémának.  Itt  tehát  azzal  a  lehetőséggel  találkozunk,  hogy 
különböző  (bár  általában  jól  informált,  szakértő)  egyének  vagy  csoportok  viszonylag  szub¬ 
jektív  nézőpontjait  tudjuk  egymással  összevetni  vagy  szintetizálni.  Kifejezett  előnye  a  rend¬ 
szerdinamika  gyakorlati  alkalmazásának,  hogy  vagy  beleképzelhetjük  magunkat  egy  másik 
szereplő  helyébe,  és  így  tehetjük  föl  a  kérdést:  hogyan  néz  ki  a  probléma  az  ő  szemszögéből?, 
vagy  személyesen  meg  is  kérdezhetjük  az  érintettet  -  így  lehet  árnyalt  képet  kapni  példá¬ 
ul  egy  vállalat  belső  működéséről,  ahogyan  a  különböző  ügyosztályok  látják,  vagy  a  fővál¬ 
lalkozó-alvállalkozó  viszonyról.  Különböző  szereplők  mentális  modelljei  gyakran  alig-alig 
fednek  át,  és  a  két  konstrukció  összeillesztése  révén  világosodik  meg  az  a  valós  környezet, 
amelyben  mindketten  mozognak,  és  amelyhez  cselekvéseiket  igazítaniuk  kell  (Sherwood 
2002:  188-200). 

Az  eddigiekből  is  látható  volt,  hogy  a  rendszerdinamika  módszere  közel  van  a  „terephez” 
kedveli  és  keresi  a  gyakorlati  alkalmazást.  Üzleti  szempontú  rendszerdinamikai  könyvében 
John  D.  Sterman  az  alappillérek  között  említi  a  komplex  (esetében  csoport-)  folyamatok  me¬ 
nedzseléséhez  szükséges  gyakorlatok  és  érvelési  technikák  kifejlesztését.  Ugyanakkor  hang¬ 
súlyozza  a  tudományos,  szisztematikus  megalapozás  fontosságát  is,  amennyiben  a  további 
két  kulcstényezőként  (1)  a  komplex  rendszerekről  meglévő  tudásunkat  megragadni  képes 
eszközöket  és  (2)  a  tudás  továbbfejlesztéséhez,  beavatkozások  megtervezéséhez  szükséges 
formális  modelleket  említi  (Sterman  2000:  4-5).  A  következőkben  a  tanulmány  is  ezekre  az 
eszközökre  tér  rá. 

A  komplex  oksági  diagram 


A  rendszerdinamikában  alapvetően  két  modellezési  eszközt  használnak,  melyek  a  folyamat 
két,  egymásra  épülő  fázisát  képviselik.  Az  első  lépés  a  modellezni  kívánt  rendszer  alkotó¬ 
elemeinek  és  az  ezek  között  meglévő  összefüggéseknek,  visszacsatolásoknak  az  azonosítása. 
Az  így  készülő  komplex  oksági  diagramon  ( causal  loop  diagram,  CLD)  tehát  fogalmakat  és 
előjeles  oksági  nyilakat  ábrázolunk,  szem  előtt  tartva  azt  is,  hogy  ezzel  egy  későbbi,  egzakt, 
számszerűsíthető  eredményeket  produkálni  képes  (számítógépen  futtatható)  modell  alapjait 
vetjük  meg.  Az  1.  ábrán  látható  mintadiagram  jól  mutatja,  hogy  a  műfaj  egyszerre  szemléle¬ 
tes  és  közérthető,  illetve  kellően  formális  és  egzakt  (Sterman  2000:  138-141). 


1.  ábra.  Példa  komplex  oksági  diagramra.  A  két  populáció  egyedszáma  egymást  szabályozza 

(Saját  szerkesztés) 


A  nyulak  létszáma  késleltetett  kapcsolatban  áll  a  rókák  halálozásszámával:  még  ha  ez  előbbi 
csökken  is,  a  rókák  nem  azonnal  kezdenek  el  éhen  halni. 

Térjünk  ki  röviden  a  komplex  oksági  diagramok  szerkesztésének  szabályaira.  Elsőként 
értelmezzük  a  nyilak  előjelét:  egy  okváltozótól  az  okozatváltozó  felé  akkor  mutat  pozitív 
előjelű  nyíl,  ha  a  két  változó  közötti  kapcsolat  olyan,  hogy  (a  rendszer  minden  más  elemét 
átmenetileg  változatlannak  feltételezve)  az  ok  növekedése  az  okozat  növekedését,  az  ok  csök¬ 
kenése  pedig  az  okozat  csökkenését  eredményezi,  azaz  „egy  irányba  mozognak”.  Negatív 
előjelű  a  kapcsolat,  ha  az  okváltozó  növekedése  az  okozat  csökkenését  okozza  (és  fordítva) 
(Sterman  2000:  138-141). 

Természetesen  ahhoz,  hogy  a  változók  növekedését  és  csökkenését  értelmezni  lehessen, 
ügyelnünk  kell  arra,  hogy  a  felhasznált  fogalmakat  ennek  megfelelő  módon  nevezzük  meg. 
Törekednünk  kell  rá,  hogy  a  változó  neve  legalább  valamilyen  értelmezhető  skálát  jelöljön 
meg,  amelyen  a  kisebb  és  nagyobb  szinteket  meg  tudjuk  különböztetni.  (Esetlegesen  megen¬ 
gedhető  olyan  változó,  amelynek  „igen”  és  „nem”  állapota  közt  tudunk  disztingválni.)  Ezért 
nem  tanácsos  igéket,  negatív  tartalmú  szavakat  vagy  skálaként  nem  értelmezhető  megfo¬ 
galmazásokat  használni  (pl.  „árcsökkentés”,  „boldogtalanság  mértéke”,  „lakosság  reakciója”) 

(Sterman  2000:  152-153).  Nem  kötelező  mindig  már  bevezetett  fizikai  mennyiségeket  hasz¬ 
nálni,  sőt  nagyon  gyakran  lesz  szükségünk  olyan  változókra,  amelyekhez  csak  többé-kevés- 
bé  önkényes  mérőszámot  tudunk  majd  rendelni  (pl.  vásárlói  elégedettség),  de  a  valamilyen 
skálán  való  kisebb/nagyobb  mérhetőség  követelményétől  nem  lehet  eltekinteni  (Sherwood 
2002:  310-312). 

Gyakorlati  problémák  modellbe  ültetése  során  sokszor  találkozhatunk  olyan  esettel,  hogy 
a  rendszer  egyes  elemei  (szereplői)  nem  egy  fogalom  mérhető,  valós  szintjére  reagálnak, 
hanem  az  érzékelt  szintre  (Forrester  1968:  1.8-10):  ez  esetben  a  két  entitást  a  diagramon 
mindenképpen  külön-külön  kell  feltüntetni  (a  köztük  minden  bizonnyal  fennálló  kapcso¬ 
lattal  együtt).  Például:  egy  szervezet  vagy  közpolitikái  intézkedés  eredményeiről  a  felső 
vezetőkhöz,  döntéshozókhoz  gyakran  „feljavított”,  eltorzított  információk  érkeznek,  már¬ 
pedig  ők  ezek  alapján  fogják  a  további  cselekvést  tervezni.  Hasonlóképpen  a  lakosság  tilta¬ 
kozása  pl.  az  utcán  heverő  hulladék  miatt  nem  feltétlenül  egy  abszolút  szinttől,  hanem  attól 
függ,  hogy  mikor  találják  a  szemetet  „túl  soknak”  (élénken  szerepel-e  a  téma  a  köztudat¬ 
ban,  volt-e  valaki,  aki  elindította  a  tiltakozást,  stb.)  (Sterman  2000:  156-157).  A  diagram 
rajzolása  során  továbbá  újra  meg  újra  szembesülünk  az  „okság  vagy  korreláció”  klasszikus 
problémájával,  melyet  gondos  megfontolás  tárgyává  kell  tennünk,  és  oksági  nyilat  csak  ott 
ábrázolhatunk,  ahol  annak  helyességéről  meg  vagyunk  győződve  (Sterman  2000:  141-142). 
A  CLD-műfaj  emellett  lehetőséget  ad  egy  további  klasszikus  mindennapi  „tévedés”  keze¬ 
lésére:  az  oksági  nyilak  elláthatók  a  késleltetés  jelével  olyan  esetben,  amikor  az  ok  megvál¬ 
tozása  (a  vizsgálatunk  időhorizontjához  vagy  a  rendszer  többi  eleme  közti  kapcsolatok  se¬ 
bességéhez  mérten)  csak  késleltetve,  időbeli  szünettel  eredményezi  az  okozat  megváltozását 
(Sterman  2000: 150-152). 

A  diagram  akkor  tölti  be  jól  a  funkcióját,  ha  még  áttekinthető  és  értelmezhető.  Ennek 
érdekében  mindig  törekedni  kell  a  tömörségre:  ez  elősegíthető  egyfelől  úgy,  hogy  többlép¬ 
csős  oksági  folyamatokat  -  ha  „közbeeső”  változóik  a  modellből  nagyobb  veszteség  nélkül 
elhagyhatók  -  egy  lépcsőben  ábrázolunk,  illetve  azáltal  is,  hogy  helyesen  húzzuk  meg  a 
modell  határait  (Sterman  2000:  154).  Hasonlóképpen  ügyelni  érdemes  az  elrendezésre,  a 
grafikai  megjelenítésre:  ívelt  vonalak,  körkörös  hurkok  használata,  a  nyilak  kereszteződésé¬ 
nek  kerülése  segíti  az  áttekinthetőséget  (Sterman  2000:  153).  Ugyanígy  előnyös,  ha  a  diag¬ 
ramon  jelentkező  hurkok  közepén  feltüntetjük,  hogy  öngerjesztő  (pozitív)  vagy  önszabá¬ 
lyozó  (negatív)  visszacsatolásról  van-e  szó.  Ennek  eldöntéséhez  jó  ökölszabály,  hogy  meg¬ 
nézzük,  a  hurokban  szereplő  oksági  nyüak  előjeleinek  pozitív  vagy  negatív-e  a  „szorzata” 
(Sterman  2000:  144-147). 

Ezzel  kapcsolatban  még  megjegyezhető,  hogy  a  CLD  műfajban  az  oksági  nyilaknak  alap¬ 
vetően  egyetlen  előjele  lehet  (Sherwood  2002:  64).  Természetesen  a  való  életben  találkozunk 
olyan  problémákkal,  amelyek  esetében  egy  okváltozó  növekedése  kezdetben  pozitívan,  majd 
egy  adott  pont  után  negatívan  hat  az  okozatra.  Technológiai  adaptáció  esetén  például  a  ha¬ 
vonta  eladott  eszközök  száma  annak  függvényében,  hogy  már  mekkora  a  felhasználók  köre, 
kezdetben  nő,  de  egy  idő  után  (a  piac  telítődésével)  csökkenni  fog  (a  jól  ismert  S  görbe  mere¬ 
dekségét  írtuk  le  ezzel).  Komplex  oksági  diagramon  ezt  nem  tudjuk  egyetlen  nyílhegyen  ki¬ 
fejezni,  egy  öngerjesztő  és  egy  önszabályozó  visszacsatolási  hurokkal  azonban  megtehetjük 
(2.  ábra).  Ennek  két  körét  úgy  olvashatjuk  ki,  hogy  (a  kezdeti  állapotból  kiindulva)  egyrészt 
„minél  több  a  felhasználó,  annál  nagyobb  a  termék  vonzereje  [pl.  ismertsége  okán;  ez  a  po¬ 
zitív  kapcsolat  értelme]  -  minél  nagyobb  a  termék  vonzereje,  annál  nagyobb  a  havi  eladások 

száma  -  minél  nagyobb  a  havi  eladások  száma,  annál  több  a  felhasználó”;  másrészt  viszont 
„[kezdetben]  minél  kevesebb  a  felhasználó,  annál  több  a  potenciális  vevő  (ez  volt  a  negatív 
kapcsolat  értelme)  -  minél  több  a  potenciális  vevő,  annál  több  a  havi  eladások  száma  -  minél 
több  a  havi  eladások  száma,  annál  több  a  felhasználó  -  minél  több  a  felhasználó,  annál  keve¬ 
sebb  a  potenciális  vevő  -  minél  kevesebb  a  potenciális  vevő,  annál  kevesebb  a  havi  eladások 
száma”.  Mindeközben  természetesen  azt  is  figyelembe  kell  vennünk,  hogy  a  felhasználók  és 
potenciális  vevők  összege  állandó. 

2.  ábra.  A  technológiai  adaptációt  leíró  görbék  és  a  jelenség  lehetséges  megfogalmazása  CLD  „nyelven” 

(A)  technológiai  adaptáció  <B>  adaptáció  a  felhasználók 

szama  szerint 

száma 


felhasználók 

(C)  kételőjelű  diagram 


(D)  korrekt  megfogalmazás 
komplex  oksági  diagramon 


(Saját  szerkesztés) 

Az  állomány-áramlás  diagram 

Bár  a  komplex  oksági  diagramok  is  a  pontosság  igényével  készülnek,  a  rajtuk  látható  nyilak 
és  hurkok  erdejében  gyakran  nem  tudunk  eligazodni  a  tekintetben,  hogy  a  nagyszámú  folya¬ 
mat  eredőjeként  végül  is  a  rendszer  (vagy  egyes,  annak  állapotát  jelző  kulcsváltozók)  milyen 
viselkedést  fog  mutatni:  növekszik,  összeomlik,  stagnál,  oszcillál?  Ennek  megválaszolásában 
segítenek  az  immáron  egzakt,  számszerűsített  mennyiségekkel  operáló  állomány- áramlás 
(stock  andflow,  SFL)  diagramok  (Sterman  2000:  191;  Sherwood  2002:  288).  Érdekességként 
megjegyezhetjük,  hogy  Forrester  klasszikus  műveiben  csak  ezt  a  diagramtípust  találjuk  meg 
(a  CLD-t  nem). 

SFF  diagramokban  a  változóknak  három  típusa  lehet.  Elsőként  beszélhetünk  állomá¬ 
nyokról  (készletekről),  amelyek  a  rendszer  állapotjelzői,  múltjának  (az  addigi  folyamatok 
eredményének)  kifejezői,  és  a  késleltetések  megtestesítői  (Forrester  1971:18).  Az  állományok 
mérete  kizárólag  áramlások  révén  változhat  (Sterman  2000:  192-197).  Másodikként  beszél¬ 
hetünk  ki-  vagy  beáramlásokról,  vagy  felvehetünk  kétirányú  áramlásokat  is  a  diagramra 
(Sherwood  2002:  324).  Fontos,  hogy  az  áramlásoknak  kizárólag  időegységre  vonatkoztatott 
értéke  van  (x/perc,  x/nap  stb.).  Áramlások  kapcsolatot  teremthetnek  két  állomány  között, 
de  elfogadható  az  is,  ha  bizonyos  áramlások  forrása  vagy  „kifolyása”  az  általunk  modellezett 
rendszeren  kívül  van  (az  ábrán  ezt  felhő  jelzi,  és  ennek  kapacitását  végtelennek  tételezzük  fel) 
(Sterman  2000: 192-200).  A  harmadik  lehetséges  változótípus  a  logikai  vagy  segédváltozóké, 
melyek  az  eddigi  két  típus  egyikébe  sem  tartoznak.  Ezek  lehetnek  a  rendszer  működésére 
jellemző  állandók  (konstansok),  igazodási  pontokat  kifejező  limitértékek,  de  megengedhető 
az  is,  hogy  ezeknek  az  értéke  is  változzon,  igaz,  nem  áramlási  mechanizmusok  révén,  hanem 
például  a  modellbe  táplált  képletnek  megfelelően  (Sherwood  2002:  286-287). 

Az  állomány- áramlás  diagram  fő  célja  már  nem  az,  hogy  ábraként  közvetítsen  valami¬ 
lyen  jelentést,  hanem  az,  hogy  minden  egyes  változójához  kezdeti  értéket  rendeljünk,  és 
számítógépes  szimuláció  segítségével  mozgásba  lendítsük  a  rendszert,  amely  azután  adato¬ 
kat  szolgáltat  nekünk  arról,  hogy  az  ábrába  foglalt  feltételezéseink  esetén  milyen  értékekre 
számíthatunk. 

A  komplex  oksági  diagramok  „lefordítása”  az  SFF  nyelvre  nem  automatikus  művelet.  El 
kell  döntenünk,  hogy  egy-egy  CFD  változót  állományként,  áramlásként  vagy  logikai  válto¬ 
zóként  ültetünk-e  át  az  SFF-be,  gyakran  pedig  egy-egy  CFD  nyíl  (összefüggés)  válik  majd 
változóvá  (pl.  áramlássá)  az  állomány- áramlás  ábrán  (Sterman  2000:  213-217).  Egyes  ese¬ 
tekben  a  CFD,  míg  máskor  (és  talán  gyakrabban)  az  SFF  „nyelve”  lesz  bőbeszédűbb  vagy 
látszatra  komplexebb.  A  3.  ábrán  látható  gyártási  folyamatot  ugyanakkor  valószínűleg  köny- 
nyebben  megértjük  állomány- áramlás  diagramként,  mint  komplex  oksági  formában. 

3.  ábra.  Példa  állomány-áramlás  diagramra  és  CLD  átfogalmazására.  A  beérkező  alkatrészek 
a  kezdési  ütemnek  megfelelően  áramlanak  a  gyártás  alatt  lévő  készletbe,  onnan  a  befejezés  ütemét 
pedig  befolyásolja  a  raktár  kapacitása  és  a  már  elraktározott  készlet  nagysága 
(fér-e  új  késztermék  a  raktárba?) 

(A)  Állomány-áramlás  (stock  and  flow)  diagram 

(B)  Ugyanaz  a  folyamat  komplex  oksági  diagramon 

Forrás:  Sterman  (2000:  211). 


Mint  a  fentiekből  kiderült,  az  állomány- áramlás  diagram  jóval  formálisabb,  szigorúbb  áb¬ 
ratípus,  mint  a  CLD,  és  abból  adódóan,  hogy  kvantitatív  szimulációs  eszköz,  nagyobb  szak¬ 
értelmet  és  felkészültséget  is  igényel  a  megalkotása.  Bár  a  két  eszköz  a  rendszerdinamika 
gyakorlatában  egymásra  épül,  a  részvételi  folyamatok  kontextusában  eltérő  szerephez  jutnak 
-  ahogyan  arról  a  tanulmány  későbbi  részei  szólnak. 


A  rendszerdinamika  területének  rövid  története 

A  rendszerdinamika  történetét  Dávid  C.  Lane  1999-es  tanulmánya  részletesen  tárgyalja,  így 
az  alábbiakban  az  ő  gondolatmenetét  használjuk  kiindulópontként.  Lane  kiemeli,  hogy  az  is¬ 
kolát  kezdetektől  fogva  belső  feszültségek  és  ellentmondások  jellemezték,  amelyek  később  is 
végigkísérték  történetét.  Ezek  a  feszültségek  olyan  kérdések  nyomán  alakultak  ki,  mint  hogy 

mi  a  rendszerdinamika  célja;  mitől  lesz  érvényes  egy  modell;  mi  a  valóság  és  a  modellek 
viszonya  egymáshoz;  valamint  hogy  milyen  az  ideális  kapcsolat  a  rendszerdinamikai  kutató 
és  a  kliensek  között.  Mivel  Lane  szerint  ezeket  a  kérdéseket  nem  tisztázták  elméleti  szinten  a 
kezdeteknél,  ezért  az  egyes  kutatók  maguk  alkottak  válaszokat,  amely  válaszok  mentén  elté¬ 
rő  irányzatok  alakultak  ki  (Lane  1999:  501-502).  Lane  3  nagy  időszakról  ír  (1999:  503-505): 
(1)  a  kezdeti  időszakról;  (2)  a  terület  fejlődésének  és  elterjedésének  időszakáról;  (3)  a  belső 
feszültségek  időszakáról. 

A  kezdeti  időszakot  (1960-as  és  70-es  évek)  elsősorban  az  iskolaalapító  Forrester  szemé¬ 
lye  és  szemlélete  határozta  meg.  Ahogy  a  fentiekben  már  említésre  került,  Forrester  mérnök¬ 
tudományi  háttérrel  rendelkezett,  és  az  önszabályozó  rendszerek  tervezési  gyakorlatát  vette 
alapul  a  rendszerdinamikai  folyamatok  megértéséhez  is.  Ennek  a  gondolkodási  keretnek 
az  átvétele  egyben  egy  erősen  pozitivista  és  realista  kiindulópontot  kölcsönzött  a  rendszer¬ 
dinamikai  iskolának.  Mindez  azt  jelenti,  hogy  a  kezdeti  szemlélet  szerint  a  kutatásokban 
kidolgozott  modelleknek  a  valóságot  kell  leképezniük,  és  empirikus-kvantitatív  adatokon 
kell  alapulniuk.  Érdemes  azonban  megjegyezni  azt  is,  hogy  Forrester  tisztában  volt  ezen 
tudományos  álláspont  ingatag  voltával.  A  rendszerdinamikai  szakember  ugyanis  nem  érthet 
minden  területhez,  amellyel  kapcsolatba  kerül.  Ez  viszont  azt  jelenti,  hogy  a  modellek  ki¬ 
dolgozásához  szükséges  információ  sem  létezik  tiszta  formájában  „ott  kint”,  hanem  a  kliens 
„fejében  van”,  és  ezt  lehet  és  kell  megismerni  (Lane  1999:  503).  Ez  a  különbségtétel  ezen  a 
ponton  azonban  már  előre  jelzi  a  későbbi  törésvonalakat. 

Lane  (1999:  503-504)  a  rendszerdinamikai  iskola  történetének  második  szakaszát  (a  tá¬ 
gan  vett  1980-as  éveket)  a  terület  fejlődésének  és  elterjedésének  időszakaként  jellemzi.  Ezt 
az  időszakot  jelentős  mértékben  meghatározta,  hogy  az  iskolát  számos  kritika  érte  a  közgaz¬ 
daságtani,  ezen  belül  is  az  ökonometriával  foglalkozó  szakemberek  oldaláról,  akik  szerint  a 
kidolgozott  modellek  nem  képesek  előrejelzésre  és  eredményeik  nem  ellenőrizhetők  statisz¬ 
tikai  próbákkal. 

Meadows  (1980)  az  ezzel  kapcsolatos  vitában  úgy  érvelt,  hogy  a  rendszerdinamikának 
érdemes  elhatárolódnia  a  logikai  empiricizmus  elvárásaitól.  Más  szavakkal:  a  kutatások  célja 
nem  lehet  az  előrejelzés  és  a  statisztikai  megfelelés.  Ez  esetben  természetesen  felmerül  a  kér¬ 
dés,  hogy  akkor  viszont  mi  lehet  a  vizsgálatok  célja.  Meadows  erre  azt  a  választ  adta,  hogy 
a  cél  a  tényleges  gyakorlati  alkalmazás  szervezeti  és/vagy  szakpolitikai  szinten.  A  modellek 
validálása  tehát  nem  statisztikai  próbák  révén  történik,  hanem  a  modellek  alkalmazásának 
eredményessége  a  döntő  ebben  a  tekintetben.  A  pozitivista  szemlélettől  tehát  történt  egy  el¬ 
mozdulás  a  Quine-féle  ontológiai  relativizmus  (1968)  irányába,  amely  szerint  a  tudományos 
elméletek  mindig  aluldetermináltak  a  hozzájuk  kapcsolódó  empirikus  adatok  által.  Más  sza¬ 
vakkal:  a  hozzáférhető  adatok  vázszerkezetére  több  logikus  és  belsőleg  koherens  tudomá¬ 
nyos  modell  húzható  rá.  Azt,  hogy  ezek  közül  melyik  kerül  felhasználásra  a  rendszerdinami¬ 
kai  projektekben,  nem  a  kutató  dönti  el,  hanem  az,  hogy  a  megrendelő  melyikbe  „vásárol  be”. 

Más  kutatók  továbbfejlesztették  ezeket  az  érveket.  Sterman  (1988)  például  úgy  érvel  ezzel 
kapcsolatban,  hogy  a  modellek  létrehozásának  elsősorban  nem  előrejelző,  hanem  tanulási 
funkciójuk  van.  Ez  a  szemlélet  viszont  ellentmondásban  állt  a  rendszerdinamikai  projektek 
addigi  gyakorlatával.  Ugyanis  ha  a  modellalkotás  célja  a  résztvevők  tanulási  folyamatának 
elősegítése  és  elmélyítése,  akkor  felmerül  a  kérdés,  hogy  miért  zajlik  a  folyamat  a  kliensektől 
elkülönülten,  zárt  számítógéptermekben,  olyan  programnyelveken,  amelyeket  csak  benn¬ 
fentesek  értenek  meg.  Ezzel  szemben  megszületett  az  az  igény,  hogy  a  kliensek  a  kezdetektől 

fogva  vegyenek  részt  a  modellezésben,  mert  nem  a  végeredmény  a  lényeges,  hanem  maga  a 
folyamat,  illetve  a  folyamat  során  létrejövő  megértés  és  magasabb  szintű  tanulás.  E  szerint  a 
szemlélet  szerint  a  modell  érvényességét  két  alkotóelem  együttes  jelenléte  és  egymásra  hatá¬ 
sa  határozza  meg:  egyfelől  a  szubjektív  tényezők  (mennyire  fogadják  el  a  kliensek,  mennyire 
„rezonál”  az  ő  megértésükkel),  másfelől  a  technikaiak  (mennyire  koherens,  logikai  és  mate¬ 
matikai  szempontból  mennyire  jól  strukturált  a  modell)  (Lane  1999:  503-504). 

A  rendszerdinamika  történetének  harmadik  szakasza  időben  erősen  átfed  a  második¬ 
kal  (ezt  is  már  az  1980-as  évektől  datálhatjuk),  attól  inkább  eltérő  hangsúlyai  különböztetik 
meg.  Lane  (1999:  504-505)  ezt  a  belső  feszültségek  időszakának  nevezi.  Ebben  az  időszak¬ 
ban  páran  megpróbáltak  visszatérni  az  eredeti  forresteri  realista  és  pozitivista  koncepcióhoz, 
hangsúlyozva,  hogy  rendszerdinamikai  modellekkel  igenis  lehetséges  hipotéziseket  tesztel¬ 
ni.  Ennek  az  álláspontnak  az  alátámasztására  különböző  statisztikai  eljárásokat  fejlesztet¬ 
tek  ki,  hogy  a  rendszerdinamika  tudományos  pozícióját  és  megalapozottságát  megerősítsék 
(lásd  például  Bell  és  Senge  1980;  Sterman  1984). 

Ezzel  szemben  megjelent  egy  másik  -  úgynevezett  kvalitatív  rendszerdinamikai  -  irány¬ 
zat  is,  amely  elsősorban  a  modellépítés  társas  oldalát  és  az  ezzel  kapcsolatos  feltételeket  emel¬ 
te  ki.  A  komplex  oksági  diagram  (CLD)  ábratípust  is  „újrabrandelték”,  és  már  nem  úgy  jelent 
meg,  mint  az  áramlás-állomány  diagram  (SFL)  kiindulópontja  vagy  „lebutított”  verziója, 
hanem  mint  egy  olyan  eszköz,  amely  képes  a  modellek  kidolgozásának  folyamatát  a  kliensek 
megértéséhez  igazítani  (Goodman  1974;  Roberts,  Andersen,  Deal  és  Shaffer  1983). 

Ehhez  kapcsolódik  az  a  rendszerdinamikai  alapú  szervezetfejlesztési  irányzat  is,  amelyet 
a  legtöbben  a  tanuló  szervezet  megközelítés  néven  ismerhetnek.  Ebben  a  megközelítésben 
már  explicit  módon  jelenik  meg  az  a  cél,  hogy  a  kidolgozott  modelleket  minél  közelebb  kell 
vinni  tényleges  tulajdonosukhoz,  vagyis  a  megrendelőhöz.  A  rendszerdinamika  itt  kifejezet¬ 
ten  a  stratégiai  vita  és  az  egyéni/szervezeti  döntéstámogatás  eszközeként  jelenik  meg.  Senge 
(1990)  ezeket  az  elemeket  és  célokat  a  tanuló  szervezet  koncepciójában  összegezte.  Ebben  a 
megközelítésben  a  rendszerdinamikai  eszközöket  arra  használják  fel,  hogy  közösen  kiala¬ 
kítsák  és  megvitassák  egy  adott  szervezet  vízióját,  valamint  hogy  kereteket  biztosítsanak  a 
szervezeti  tanulás  számára. 

Ahogy  a  fentiekből  is  látszik,  a  kvantitatív  vs.  kvalitatív  ellentét,  valamint  a  szakértő  vs. 
megrendelői  tudás  kapcsolatának  kérdése  végigkísérte  a  rendszerdinamika  viszonylag  rövid 
történetét.  Érdemes  megjegyezni,  hogy  a  fentiekben  nem  véletlen  a  megrendelő  és  a  kliens 
elnevezés,  hiszen  a  rendszerdinamikai  projektek  zöme  ténylegesen  vállalati  és  szakpolitikai 
megrendelésre  készült.  Elsőként  a  bevonás  és  a  részvétel  kérdésköre  is  ebben  a  kontextusban 
jelent  meg.  Az  elmúlt  másfél  évtizedben  viszont  még  hangsúlyosabbá  vált  a  részvétel  kérdése 
-  amely  kifejezés  már  nem  csupán  a  megrendelői  csoport  bevonására  utal,  hanem  egy  sokkal 
tágabb  és  sokszínűbb  érintetti  körre. 

A  rendszerdinamika  legutolsó  másfél  évtizedének  történéseit  már  nem  ismertetjük  részle¬ 
tesen,  csupán  annak  az  irányzatnak  a  további  fejlődését  mutatjuk  be,  amely  a  megrendelővel 
közös  modellépítést  és  a  közös  tudás  létrehozását  hangsúlyozta.  Ezzel  együtt  a  következő  rész¬ 
ben  elszakadunk  a  történeti  bemutatás  stílusától,  és  arra  koncentrálunk,  hogy  a  különböző 
kutatási  irányzatokban  milyen  módon,  milyen  célból  és  milyen  szinten  jelenik  meg  a  részvétel. 

Mielőtt  rátérnénk  a  különböző  részvételi  rendszerdinamikai  irányzatok  ismertetésére,  ér¬ 
demes  egy  rövid  szociológiaelméleti  kitérőt  tennünk,  amely  segíthet  megérteni,  általában 
miért  tekinthetőek  különlegesnek  a  részvételi  rendszerdinamikai  projektek  a  részvételi  fo¬ 
lyamatokon  belül. 

Szociológiaelméleti  keretek 

A  Ritzer  és  Zhao  által  képviselt  metaszociológiai  gondolkodás  szerint  3  fő  szociológiai  irány¬ 
zat  különböztethető  meg  egymástól  (Ritzer,  Zhao  és  Murphy  2001;  Zhao  2001):  a  megértő 
( interpretative )  szociológia;  a  nomologikus  szociológia;  valamint  a  normatív  szociológia.  Az 
alábbiakban  mi  a  megértő  és  a  nomologikus  szociológiai  megközelítésekkel  foglalkozunk. 
Természetesen  érdemes  megjegyezni,  hogy  ezek  a  megközelítések  ideáltípusoknak  tekint¬ 
hetők,  amelyek  a  megértésünket  segíthetik,  hiszen  számos  (ha  nem  a  legtöbb)  kutatás  nem 
sorolható  be  egyértelműen  csak  az  egyik  vagy  a  másik  kategóriába. 

A  megértő  és  a  nomologikus  szociológiai  megközelítést  számos  ponton  állíthatjuk  szem¬ 
be  egymással.  Például  más  a  kutatók  kognitív  stílusa,  ahogy  egy  kutatási  problémához  köze¬ 
lítenek,  más  a  kutatás  célja  és  folyamata;  és  ennek  eredményeképpen  más  lesz  a  kutatásban 
termelt  tudás  jellege  is. 

A  megértő  szociológia  gondolkodási  stílusa  inkább  tekinthető  dialogikusnak,  hiszen 
a  kutató  nem  kívülálló,  hanem  felvetett  kérdéseivel  maga  is  részese  annak  a  helyzetnek, 
amelyet  megpróbál  megérteni.  Olyan  jellemzői,  mint  társadalmi  pozíciója,  értékrendsze¬ 
re,  kultúrája,  neme,  mind  részt  vesznek  abban  a  párbeszédben,  amelyet  a  kutatási  problé¬ 
mával,  valamint  a  kutatás  résztvevőivel  folytat.  Ehhez  kapcsolódóan  tehát  a  kutatás  célja 
nem  a  kutatás  kontextusától  független  általános  tudás  létrehozása,  hanem  sokkal  inkább 
egy  mélyebb  szintű  megértés  és  új  értelmezési  keretek  kialakítása.  Mindez  természetesen 
egy  kevésbé  formalizálható,  képlékenyebb,  iteratívabb  kutatási  folyamatot  feltételez.  A  ku¬ 
tatásba  bevontak  is  inkább  résztvevők,  akik  tudásukon,  szemléletükön  és  tapasztalataikon 
keresztül  alakítják  a  kutatás  folyamatát  és  kérdésfeltevéseit,  ahelyett,  hogy  csupán  kutatási 
alanyok  lennének. 

Ezzel  szemben  a  nomologikus  szociológia  megközelítését  inkább  a  formális  gondolko¬ 
dási  stílus  jellemzi,  amely  nagy  hangsúlyt  helyez  a  fogalmak  pontos  meghatározására,  vala¬ 
mint  a  felvázolt  kapcsolatok  belső  koherenciájára  és  logikus  voltára.  A  kutatás  célja  ebben  az 
esetben  inkább  olyan  matematizált  modellek  létrehozása,  amelyek  egy  helyzet  vagy  jelenség 
belső  dinamikáját,  folyamatait  és  hatásmechanizmusait  képesek  leképezni.  Még  ha  a  kuta¬ 
tás  támaszkodik  is  a  tudományoson  kívül  más  jellegű  (pl.  helyi,  érintetti  vagy  úgynevezett 
„mindennapi”)  tudásformákra,  a  kutatásba  bevontak  akkor  is  inkább  csak  mint  kutatási  ala¬ 
nyok  jelennek  meg,  akik  válaszokat,  adatokat,  információt  szolgáltatnak  a  kutatóknak.  Mé¬ 
lyebb  szintű  bevonásra  nincs  is  nagyon  lehetőség,  hiszen  a  kutatás  folyamata  előre  rögzített 
és  meghatározott.  Emiatt  a  válaszadók  lehetséges  befolyása  inkább  torzításként  jelentkezik, 
amelyet  érdemes  minimalizálni  vagy  kiszűrni  a  folyamatból. 

1.  táblázat.  Megértő  szociológiai  megközelítés  vs.  nomologikus  szociológiai  megközelítés 


Megértő  szociológia 

Nomologikus 

szociológia 

Kognitív  stílus 

Dialogikus 

Formális 

Létrehozott  tudás 

Interpretatív 

Matematizált 

A  kutatásba  bevontak  szerepe 

Résztvevő 

Alany 

A  kutatás  célja 

(Közös)  megértés,  értelmezé¬ 
si  keretek  kialakítása 

(Szimulációs)  modell 
kidolgozása 

A  kutatás  folyamata 

Emergens,  iteratív 

Kodifikált,  előre  rögzített 

(Saját  szerkesztés) 


Részvételi  kutatások  kapcsolata  a  szociológiai  megközelítésekkel 

A  fenti  tábla  alapján  egyértelmű,  hogy  a  részvételi  kutatások  inkább  a  megértő  szociológiai 
irányzathoz  kötődnek.  Bizonyos  értelemben  még  úgy  is  érvelhetünk,  hogy  a  részvételi  kuta¬ 
tások  radikalizálják,  egy  lépéssel  még  továbbviszik  a  megértő  szociológia  jellemzőit.  Például 
a  cél  itt  már  nem  csupán  a  kutató  megértésének  elmélyítése,  inkább  maguknak  a  résztve¬ 
vőknek  a  tanulási  folyamata  áll  a  középpontban:  ideális  esetben  a  bevont  csoport  tagjainak 
gondolkodása,  megértése  változik  a  részvételi  projektekben.  A  kutatási  folyamat  sikeressége 
tehát  már  nemcsak  abban  áll,  hogy  sikerül-e  új,  a  helyzet  megértését  segítő  értelmezési  ke¬ 
reteket  kialakítani,  hanem  hogy  ezeket  az  értelmezési  kereteket  mennyire  osztja,  mennyire 
teszi  magáévá  a  kutatásba  bevont  csoport  vagy  közösség  (lásd  például  a  szcenárió  műhely 
megközelítését  [Andersen  és  Birgit  1999]  vagy  a  backcasting  megközelítését  [Köves  2015]). 

A  részvételi  folyamatot  továbbá  maguk  a  résztvevők  is  alakítják,  hiszen  számos  módszer¬ 
tani  technika  esetén  ők  határozzák  meg,  hogy  egy  adott  tágabb  témán  belül  milyen  kérdé¬ 
sekről,  résztémákról  szeretnének  beszélni.  Végezetül  pedig  mind  a  kutatási  folyamat,  mind 
a  gondolkodási  stílus  dialogikus,  hiszen  a  részvételi  kutatás  ténylegesen  a  résztvevők  közötti 
közös  gondolkodásra  és  vitára  épít  (lásd  például  a  világkávézó  [Gáspár,  Király  és  Csillag  2014] 
módszerét)  -  egyes  esetekben  párbeszédet  kezdeményezve  a  különböző  tudásformák  képvi¬ 
selői  között  (lásd  például  az  állampolgári  tanácskozás  [Wakeford  2002];  vagy  a  konszenzus- 
konferencia  [Málovics,  Pataki,  Juhász,  Gébért  és  Bajmócy  2015]  módszerét). 

A  legtöbb  esetben  tehát  a  részvételi  kutatások  és  a  részvételi  módszerek  a  megértő  szo¬ 
ciológiai  megközelítés  körül  gravitálnak,  és  kevésbé  köthetőek  a  nomologikus  szociológi¬ 
ai  szemlélethez.  Természetesen  léteznek  olyan  kutatási  módszerek  és  projektek,  amelyek 

a  részvételi  szemléletet  a  nomologikus  szociológiai  megközelítésen  belül  is  érvényesíteni 
próbálják.  Módszertani  példaként  említhetjük  például  a  deliberatív  közvélemény-kutatást 
(Lengyel  2009),  amely  egyszerre  épít  a  résztvevők  közös  gondolkodására  és  a  folyamat  elején 
és  végén  gyűjtött  survey  adatokra.  Kutatási  példaként  említhetjük  a  Gosztonyi  Márton  által 
vezetett  részvételi  akciókutatást  (Gosztonyi  é.  n.  a,  b),  ahol  a  résztvevők  maguk  is  kutatói 
szerepben  dolgoztak  és  kvantitatív  adatokat  is  gyűjtöttek  (pl.  hálózati  adatokat  a  közösségen 
belüli  kölcsönadási  mintákról). 

Ezekhez  a  példákhoz  hasonlóan  a  részvételen  alapuló  rendszerdinamikai  megközelítések 
is  azért  tekinthetők  különlegesnek,  mert  maga  a  rendszerdinamika  sokkal  inkább  köthető  a 
nomologikus  szemlélethez  -  bár,  ahogyan  a  fenti  történeti  áttekintés  rámutat,  ez  a  kapcsolat 
sem  tekinthető  problémamentesnek. 

Általánosságban  kijelenthető,  hogy  a  rendszerdinamikai  projektek  végső  célja  egy  olyan, 
számítógépen  futó  szimulációs  modell  létrehozása,  amellyel  egy  adott  helyzet  leképezhető, 
valamint  a  potenciális  beavatkozások  hatásai  tesztelhetőek.  Ha  viszont  a  rendszerdinamikai 
projektek  egy  ilyen  specializált,  kevesek  számára  hozzáférhető  (modellezési,  rendszerezési  és 
programozási)  tudáson  és  készségkészleten  alapulnak,  számos  kérdés  merül  fel  a  tényleges 
részvétel  lehetőségével  kapcsolatban.  Például,  hogy  mennyire  sikerülhet  egy  részvételi  mo¬ 
dellezési  folyamatban  megőrizni  a  kutatásban  részt  vevőket  résztvevőknek.  Amennyiben  ez 
nem  sikerülhet,  vajon  a  folyamat  melyik  pontján  „esnek  ki”  a  résztvevők  a  diskurzusból,  és 
válnak  alanyokká?  A  CLD  vagy  az  SFL  ábra  kidolgozása  után,  esetleg  a  modell  szimulációvá 
fordításának  szakaszában?  Valamint  az  is  kérdés,  hogy  ezekre  a  dilemmákra  milyen  válaszo¬ 
kat  adnak  az  egyes  részvételi  rendszerdinamikai  megközelítések. 


Részvételi  rendszerdinamikai  megközelítések 

Az  alábbiakban  három  különböző  részvételi  rendszerdinamikai  megközelítést  mutatunk 
be:  a  csoportos  modellépítést  ( Group  Model  Building,  GMB),  a  részvételi  rendszerdinamikai 
modellezést  ( Participatory  System  Dynamics  Modeling,  PSDM),  valamint  a  közösségalapú 
rendszerdinamikát  ( Community  Based  System  Dynamics,  CBSD).  Ez  a  három  megközelítés 
nem  csupán  céljában  tér  el  egymástól,  hanem  abban  is,  hogy  milyen  módon  indokolják  a 
részvétel  szükségességét,  valamint  hogy  milyen  megoldásokat  kínálnak  a  részvétel  fenntar¬ 
tásának  dilemmájára.  Ezeket  az  aspektusokat  igyekszünk  az  alábbiakban  megtárgyalni  az 
egyes  megközelítések  leírásánál. 

A  részvétel  melletti  érvek  bemutatásánál  Stave  (2010)  csoportosítását  használjuk  fel.  Stave 
szerint  az  érintettek  ( stakeholder )  bevonása  mellett  leginkább  3  típusú  érvet  említenek  az 
akadémiai  irodalomban:  a  normatív,  a  szubsztantív  és  az  instrumentális  érveket.  A  normatív 
típusú  érvelés  alapvetően  politikai  jellegű,  és  abból  indul  ki,  hogy  a  részvétel  demokrati¬ 
kus  alapjog.  A  demokratikus  alapelvek  közül  ugyanis  talán  az  az  egyik  legfontosabb,  hogy 
az  érintettek  részt  vehessenek  a  sorsukat,  életfeltételeiket  meghatározó  döntésekben  és  kér¬ 
dések  megvitatásában.  A  szubsztantív  érvelés  azt  emeli  ki,  hogy  az  érintettek  bevonásával 
jobb  minőségű  döntések  és  cselekvési  tervek  jöhetnek  létre.  Ennek  pedig  az  az  oka,  hogy  a 
részvételi  folyamatok  során  olyan  környezet  jöhet  létre,  ahol  számos  csoport  tudása,  tapasz¬ 
talata,  érvei  találkozhatnak  és  ideális  esetben  integrálhatóak  egymással.  Ez  körültekintőbb 
és  megalapozottabb  döntési  folyamatot  tesz  lehetővé.  Az  utolsó  típusú  érvelést  instrumen- 

tálisnak  nevezi  Stave  (2010).  Eszerint  nagyobb  az  adott  problémával  kapcsolatos  megoldási 
tervek  megvalósításának  és/vagy  az  adott  szakpolitika  sikerességének  esélye,  ha  az  érintettek 
is  részt  vesznek  azok  kidolgozásában.  Nagyon  gyakori,  hogy  egy  helyzet  megváltoztatásá¬ 
hoz  vagy  egy  probléma  megoldásához  az  egyes  szereplők  viselkedésének  megváltozására  is 
szükség  van.  Az  érintettek  elköteleződése  az  egyes  cselekvési  utak  mellett  tehát  kiemelt  fon¬ 
tosságú,  ha  ténylegesen  változtatni  szeretnénk  egy  rendszer  működésén  (Stave  2010:  2764). 

A  fentieken  kívül  természetesen  más  érvek  is  szólnak  a  részvétel  mellett.  Például  a  ta¬ 
nulással  kapcsolatosak  -  mint  például  a  magasabb  szintű  egyéni  tanulás,  vagy  a  szervezeti, 
társadalmi  tanulás  lehetősége  a  részvételi  folyamatok  során.  A  részvétel  mellett  szól  az  is, 
hogy  maga  a  bevont  közösség  változhat  meg,  fejlődhet  azáltal,  hogy  a  folyamat  során  új  kap¬ 
csolatok  alakulnak  ki,  vagy  a  régiek  új  értelmet  és  jelentést  kapnak.  Tehát  mind  az  összetartó, 
mind  az  összekapcsoló  társadalmi  tőke  gyarapodhat  a  részvételi  folyamatokban.  E  két  szem¬ 
pontot  -  a  tanulásra,  illetve  a  közösség  megváltozására  vonatkozó  érveket  -  transzformatív 
érvelésnek  nevezhetjük,  hiszen  mindkettő  azt  hangsúlyozza,  hogy  mind  a  helyzet,  mind  a 
résztvevők  átalakuláson  mennek  keresztül  a  részvétel  hatására.  Ahogy  az  alábbiakban  is  ki¬ 
derül,  a  különböző  részvételi  rendszerdinamikai  megközelítések  között  jelentős  különbsé¬ 
gek  vannak  a  tekintetben,  hogy  melyik  típusú  érvet  hangsúlyozzák. 

Az  alábbiakban  az  egyes  megközelítések  bemutatásának  sorrendje  egyrészt  egyfajta  idő¬ 
beli  logikát  tükröz  -  a  legkorábbi  megközelítéstől  halad  a  legújabb  felé  -,  másrészt  pedig 
reflektál  arra  is,  hogy  az  egyes  módszertani  irányzatok  a  bevonás  milyen  szintjét  tartják  kívá¬ 
natosnak.  Ebben  a  dimenzióban  a  kevésbé  intenzív  (értsd:  idő-  és  energiaigényes)  bevonási 
kísérletek  irányából  haladunk  a  mélyebb  bevonási  formák  felé. 

Csoportos  modellépítés 

Vennix  (1996,  1999),  a  csoportos  modellépítés  megközelítésének  fő  képviselője  szerint  a 
modellalkotási  folyamatban  az  elsődleges  cél  nem  a  rendszer  egy  „tökéletes”  modelljének 
felépítése  (lásd  a  fenti  vitákat  a  történeti  áttekintésben).  Sokkal  inkább  az  a  folyamat  tétje, 
hogy  sikerül-e  olyan  támogató  gondolkodási  környezetet  teremteni,  amely  segíti  egy  prob¬ 
léma  megértését  és  a  problémával  kapcsolatos  cselekvési  utak  kidolgozását,  amelyek  mellett 
a  bevont  csoport  -  ebben  a  megközelítésben  ez  legtöbbször  a  kliens  vagy  a  megrendelői 
csoport  -  el  tud  köteleződni  (Vennix  1996:  3). 

Más  szavakkal:  a  modellépítés  „csoportos”  jelzője  azt  fejezi  ki,  hogy  a  kollektív  és  kolla- 
boratív  tanulást  segítjük  elő  olyan  összetett  és  makacs  problémákkal  kapcsolatban,  amelye¬ 
ket  képtelenség  a  hétköznapi  gondolkodással  átlátni.  A  kölcsönös  tanulás  pedig  a  cselekvési 
utakkal  kapcsolatos  konszenzus  kialakítását  segíti  elő  megalkuvó  megoldások  vagy  túl  korán 
meghozott  döntések  helyett  (Vennix  1996:  4-5). 

A  részvétel  mélységével  kapcsolatban  Vennix  hangsúlyozza,  hogy  több  feltétel  határozza 
meg,  mennyire  lehet  bevonni  a  klienseket  a  rendszerdinamikai  gondolkodás  folyamatába. 
Egyrészt  kérdés,  hogy  ki  definiálja  azt  a  problémát,  amivel  az  adott  csoport  dolgozni  fog.  Va¬ 
jon  a  kutatóknak,  esetleg  vállalati  környezetben  a  tulajdonosoknak  vagy  a  menedzsmentnek 
fontos  a  kérdés,  vagy  pedig  a  csoport  maga  határozhatja  meg,  hogy  mit  tekint  problémá(k)- 
nak  (Vennix  1996:  99)?  Másrészt  az  is  fontos  dimenzió,  hogy  a  gondolkodási  folyamat  struk¬ 
turált  vagy  strukturálatlan.  Ela  jól  interpretáljuk  a  szerző  érvelését,  itt  nem  is  arról  van  szó, 
hogy  a  kutató  által  meghatározott  strukturált  folyamat  ne  lehetne  részvételi,  hanem  arról, 

hogy  mennyire  próbálunk  egy  merev  gondolkodási  keretet  ráerőltetni  egy  csoportra,  amely¬ 
nek  nem  feltétlenül  sajátja  az  a  logika  (Vennix  1996:  263). 

A  harmadik  kérdés  arra  vonatkozik,  hogy  tiszta  lap  van-e  a  folyamat  elején,  vagy  esetleg 
a  kutatói  csapat  már  egy  kezdeti  modellstruktúrával  érkezik,  amelyet  a  csoport  megvitat  és 
továbbgondol  (Vennix  1996:  113-115).  Mindkét  megközelítésnek  van  előnye:  az  üres  lap 
esetében  a  gondolkodási  folyamat  egésze  a  résztvevők  sajátja,  és  nem  áll  fenn  annak  a  ve¬ 
szélye,  hogy  illedelmességből  dolgoznak  egy  előre  meghatározott  problémán,  amely  nem  is 
fontos  nekik;  a  másik  esetben  -  előzetes  modellstruktúra2  -  a  közös  gondolkodási  folyamat 
jelentősen  lerövidülhet  és  hatékonyabbá  válhat,  ami  logisztikai  és  finanszírozási  korlátok  mi¬ 
att  számos  kutatási  projekt  esetében  fontos  tényező. 

Az  utolsó  kérdés  a  részvétel  mélységével  kapcsolatban  pedig  az,  hogy  milyen  típusú  mo¬ 
dellt  dolgoznak  ki  a  folyamatban:  a  megcélzott  eredmény  egy  oksági  térkép  (azaz  CLD) 
létrehozása,  vagy  egy  számítógépen  futó  szimulációs  modell?  Vennix  (1999)  ezzel  kapcso¬ 
latban  részben  állást  is  foglal,  ugyanis  kiemeli,  hogy  a  részvételi  környezetben  alkalmazott 
kvantitatív  megközelítésnek  komoly  hátrányai  lehetnek.  Egyrészt  nem  mindig,  nem  minden 
probléma  megértése  és  megoldása  esetén  van  szükség  egy  plusz  szimulációs  körre.  Másrészt 
komolyabb  hátrány  lehet,  ha  a  kvázi  kvalitatív  tartalom  (oksági  térkép)  szimulációvá  kala¬ 
pálása  közben  a  modell  elveszíti  relevanciáját  és  jelentését  a  kliensek  számára.  Ha  ugyanis  a 
kliensek  elveszítik  azt  az  érzést,  hogy  ők  a  modell  tulajdonosai,  akkor  kevésbé  fognak  elköte¬ 
leződni  azok  mellett  a  cselekvési  tervek  mellett,  amelyek  a  modell  működéséből  vezethetőek 
le.  Harmadrészt  pedig  Vennix  rámutat,  hogy  legrosszabb  esetben  egy  szimulációs  modell 
félrevezető  is  lehet,  mert  a  kliensek  számára  „összecsúszhat”  az,  hogy  a  modell  ténylegesen  a 
valóságban  megtalálható  folyamatokat  jelzi  előre  vagy  a  szimulált  környezetét  (Vennix  1999). 
A  szimuláció  tehát  túlzott  magabiztosságot  is  eredményezhet,  vagy  felnagyíthatja  a  kliensek 
elvárásait  az  egyes  beavatkozások  sikerességével  kapcsolatban. 

Vennix  a  részvételi  projektek  alkalmazása  mellett  -  amely  részvételiség  ebben  a  kontex¬ 
tusban  leginkább  a  kliensek  és  megrendelők  bevonását  jelenti  -  több  előnyt  sorakoztat  fel. 
Egyrészt  azt  a  szubsztantív  érvet,  hogy  az  adott  problémához  vagy  problémakörhöz  közel 
álló  csoport  olyan  tudással  és  tapasztalatokkal  rendelkezhet,  amelyeknek  feltétlenül  szük¬ 
séges  a  megragadása  és  beépítése  a  modellbe  (Vennix  1996).  Másfelől  pedig  instrumentális 
érveket  hoz  fel,  ugyanis  azáltal,  hogy  a  kialakított  rendszert  maguk  a  kliensek  alkották  meg, 
annak  is  nagyobb  az  esélye,  hogy  az  adott  modellből  levezethető  cselekvési  utak  és  beavat¬ 
kozások  mellett  jobban  el  tudnak  köteleződni,  röviden:  a  megvalósítás  valószínűségét  növeli 
meg  a  részvétel  (Vennix  1999). 

Utolsóként  pedig  említhetjük,  hogy  a  részvétel  magukat  a  résztvevőket  is  fejleszti,  hiszen 
elősegíti  a  kliensek  tanulását.  Mindazonáltal  a  szerző  ezzel  kapcsolatban  kiemeli,  hogy  a  kli¬ 
ensek  bevonásánál  érdemes  figyelembe  venni  mind  a  kognitív  (mekkora  leterheltséget  jelent 
összetett  viszonyokat  elemezni  és  ezek  figyelembevételével  tervezni),  mind  a  társas  (például 
a  csoportban  már  kialakult  ellentéteket  vagy  a  csoportgondolkodás  jelenségét)  akadályokat. 
Ezek  az  akadályok  könnyen  ahhoz  vezethetnek,  hogy  a  résztvevők  „lezárnak”,  és  nem  törté- 

2  Érdemes  megjegyezni,  hogy  az  előzetes  modellstruktúra  nem  szükségképpen  csak  a  kutatási  csapat  kizárólagos 
alkotása.  Elképzelhető  egy  olyan  kutatási  folyamat,  amely  során  a  résztvevőkkel  készített  előzetes  feltáró  interjúkat 
használják  fel  arra,  hogy  az  előzetes  gondolkodási  kereteket  és  a  modell  fő  összefüggésrendszerét  kialakítsák.  Ter¬ 
mészetesen  a  mélyebb  bevonást  még  így  is  az  jelenti,  ha  a  résztvevők  „üres  lappal”  indulnak,  és  ők  maguk  határoz¬ 
zák  meg  ezeket  a  kereteket  és  összefüggéseket. 

nik  meg  az  a  magasabb  szintű  tanulás,  amit  a  folyamat  céloz  (Vennix  1999:  381).  A  „lezárás” 
kifejezés  itt  azt  jelenti,  hogy  a  résztvevők  elveszítik  a  nyitottságukat  és  érdeklődésüket  a  fo¬ 
lyamat  iránt.  Ez  több  szempontból  jelent  kockázatot  a  kutatások  sikerességére.  Egyrészt  ko¬ 
molyabb  konfliktusok  (akár  a  kutatók  és  a  résztvevők,  akár  a  résztvevők  között)  kialakulása 
esetén  akadályozhatja  a  kutatási  folyamat  eredményes  befejezését.  Másrészt  pedig  hosszú  tá¬ 
von  megnöveli  annak  az  esélyét,  hogy  a  résztvevők  elzárkóznak  a  további  projektekben  való 
részvételtől.  Nem  utolsósorban  pedig,  mivel  a  lezárás  egyben  a  résztvevők  elköteleződését  is 
erodálja,  pont  a  megvalósítási  szakasz  kerülhet  veszélybe. 

Összefoglalva  tehát  a  csoportos  modellépítés  válasza  a  fent  felvetett  problémára  (hogyan 
maradnak  a  résztvevők  tényleges  résztvevői  a  folyamatnak)  az,  hogy  kifejezetten  káros,  ha  a 
modell  szimulációvá  alakítása  érdekében  meg  kell  szakítani  a  kliensek  tanulási  folyamatát, 
vagy  ha  ezen  a  ponton  a  kliensek  elveszítik  azt  az  érzést,  hogy  a  rendszermodell  az  ő  tulajdo¬ 
nuk.  Következésképpen  addig  a  pontig  érdemes  elvinni  a  modell  kidolgozását,  amíg  még  a 
klienscsoport  érti  és  átlátja  az  összefüggéseket.  A  csoportos  modellépítés  fő  célja  pedig  nem 
a  valósághoz  leginkább  illeszkedő  modell  megtalálása,  hanem  olyan  kollaboratív  tanulási 
környezet  kialakítása,  amelyben  a  magasabb  szintű  tanulás  létrejöhet.  A  megközelítés  sze¬ 
rint  a  közös  modellépítés  velejárója  az  is,  hogy  -  összehasonlítva  azzal  a  szcenárióval,  hogy 
készen  kapnak  egy  teljesen  kidolgozott  modellt  és  egy  ezen  alapuló  javaslatcsomagot  -  elkö¬ 
telezettebbek  lesznek  a  résztvevők  azok  mellett  a  cselevési  tervek  és  beavatkozások  mellett, 
amelyek  az  általuk  alkotott  rendszermodellből  vezethetők  le.3 

Részvételi  rendszerdinamikai  modellezés 

A  részvételi  rendszerdinamikai  modellezés  megközelítése  leginkább  Krystyna  A.  Stave  mun¬ 
kásságához  kötődik,  aki  a  2000-es  évek  elejétől  kezdve  folytatott  kimondottan  szakpolitikai 
irányultságú  projekteket  a  környezeti  menedzsment  területén.  Stave  (2002)  az  érintettek  be¬ 
vonásának  szükségességét  is  kifejezetten  a  környezetigazgatási  problémákra  ( environmental 
management  problems)  vezeti  vissza.  Ezek  általában  olyan  problémák,  amelyekkel  kapcso¬ 
latban  egyszerre  merülnek  fel  tudományos,  szakmai,  társadalmi  és  etikai  kérdések.  Ugyan¬ 
akkor  maga  a  tudományos  tudás  sokszor  nem  ad  velük  összefüggésben  egyértelmű  tám¬ 
pontot,  ugyanis  az  ökológiai  és  társadalmi  rendszerek  egymásra  hatása  miatt  magas  fokú 
bizonytalanság  jellemezheti  a  lehetséges  beavatkozások  kimenetelét.  Érdemes  továbbá  azt 
is  kiemelni,  hogy  a  környezeti  rendszerekkel  kapcsolatos  igazgatási  döntések  esetén  számos 
különböző  társadalmi  és  szakmai  csoport  érintettsége  merülhet  fel. 


3  Érdemes  megjegyezni,  hogy  a  csoportos  modellépítésnek  több  változata  is  megjelent  az  ezredforduló  után.  Ezek 
megközelítésükben  és  a  részvételhez  való  viszonyukban  nem  annyira  térnek  el  az  eredeti  módszertől.  Ami  viszont 
változott,  az  az,  hogy  sokszínűbbé  váltak  maguk  a  bevont  csoportok  és  az  alkalmazás  kontextusa.  Ez  azt  is  ered¬ 
ményezte,  hogy  -  amennyire  legalábbis  a  jelen  írás  szerzői  érzékelik  -  háttérbe  szorult  a  megbízott/kliens  viszony 
az  akadémiai  publikációkban,  és  úgy  tűnik,  sokkal  inkább  a  kutatók  folytatnak  le  részvételi  kutatási  projekteket. 
Ennek  eredményeképpen  olyan  új  változatok  jelentek  meg,  mint:  részvételi  modellépítés  ( Participatory  Modeling, 
van  Eeten,  Loucks  és  Roe  2002);  médiáit  modellezés  ( Mediated  Modeling,  Antunes,  dós  Santos  és  Videira  2006); 
részvételi  rendszertérképezés  (Participatory  Systems  Mapping,  Sedlacko,Martinuzzi,  Röpke,  Videiraés  Antunes  2014); 
kollaboratív  oksági  modellek  (Videira,  Schneider,  Sekulova  és  Kallis  2014).  Ezek  részletes  bemutatására  ezen  tanul¬ 
mányban  nincs  tér,  de  az  említett  szakirodalmak  segíthetik  az  érdeklődő  olvasót  a  különbségek  és  hasonlóságok 
felfedezésében. 

Mindezekből  adódóan  ezek  a  környezetigazgatási  problémák  nem  rendelkeznek  egy  egy¬ 
értelműen  „legjobb”  megoldással,  amelyet  maguk  a  szakértők  meg  tudnak  határozni.  Ennek 
eredményeképpen  azért  kell  bevonni  a  különböző  érintetti  csoportokat,  hogy  ők  értékel¬ 
hessék  a  beavatkozások,  változtatások  különböző  opcióit  (Stave  2002).  A  közös  gondolko¬ 
dás  pedig  Stave  (2010)  szerint  magukra  az  érintettekre  is  hatással  van,  hiszen  megerősítheti 
mind  a  csoporton  belüli,  mind  a  csoportok  közötti  kapcsolatokat.  Visszautalva  az  eddigi  ér¬ 
velésre,  érdekes  az  a  mód,  ahogy  Stave  az  ökológiai  és  környezetmenedzsmenttel  kapcsolatos 
problémák  tárgyalásánál  összeköti  a  normatív  (érintettek  bevonásának  szükségessége)  és  a 
szubsztantív  (a  döntés  minőségét  segíti  a  többféle  tudás,  nézőpont  bevonása)  típusú  érveket 
-  így  azok  kölcsönösen  erősítik  egymást. 

Stave  két  tanulmányban  (2002,  2010)  is  részletesen  reflektál  arra,  hogy  miért  lehet  elő¬ 
nyös,  ha  a  rendszerdinamikai  gondolkodást  részvételi  projektekben  alkalmazzuk.  Itt  legin¬ 
kább  olyan  érveket  találhatunk,  amelyek  arra  mutatnak  rá,  hogy  más  részvételi  módszerta¬ 
nokhoz  képest  mit  tud  nyújtani  ez  a  gondolkodási  stílus.  Olyan  elemek  merülnek  itt  fel,  mint 
a  problémafókuszú  gondolkodás,  a  rendszer  belső  működésére  irányuló  nézőpont,  valamint 
a  tanulás  lehetősége  a  gyors  visszacsatolásokon  és  kísérletezésen  keresztül. 

Gyakori,  hogy  amikor  a  mindennapi  élethelyzetekben  pár  ember  leül  beszélgetni  egy¬ 
mással  egy  őket  érintő  problémával  kapcsolatban,  akkor  már  a  beszélgetés  kezdetén  min¬ 
denkinek  van  egy  előzetes  elképzelése  arról,  hogy  mi  a  probléma  alapvető  oka  és  mi  lenne  a 
helyes  megoldási  irány.  Ezzel  szemben  a  problémafókuszú  gondolkodás  kapcsán  Stave  (2002) 
kifejti,  hogy  a  rendszerdinamika  által  kínált  gondolkodási  stílus  formalizáltabb  és  fegyel¬ 
mezettebb  a  mindennapi  gondolkodásnál.  Ez  segíti,  hogy  az  elemezni  kívánt  helyzethez  és/ 
vagy  a  megoldani  kívánt  problémához  a  csoport  egzakt,  körültekintőbb  módon  közelítsen. 
Emiatt  -  jó  értelemben  -  le  is  lassítja  a  gondolkodási  folyamatot,  megakadályozva,  hogy  a 
résztvevők  túl  gyorsan  ugorjának  a  helyesnek  vélt  megoldásokra. 

Ezt  a  gondolkodási  stílust  ugyanakkor  egyfajta  befelé  irányuló  nézőpont  jellemzi,  más 
szavakkal,  amikor  a  lehetséges  okokat  elemzik  a  résztvevők,  akkor  főleg  a  rendszer  (belső) 
struktúrájára  koncentrálnak,  nem  pedig  külső  tényezőkre  (Stave  2002).  A  szerző  a  követke¬ 
zőképpen  fogalmaz  ezzel  a  két  jellemzővel  (problémafókusz  és  belső  nézőpont)  kapcsolatban: 

Azzal,  hogy  a  rendszerdinamika  hangsúlyozza,  hogy  egy  problematikus  viselkedés  okait  a  rend¬ 
szer  struktúrájában  kell  keresnünk,  visszatartja  az  embereket,  hogy  még  az  okok  vizsgálata  előtt 
megoldásokat  keressenek.  A  rendszerdinamika  a  külső  okok  keresése  helyett  azokra  a  kulcsfon¬ 
tosságú  beavatkozási  pontokra  ( leverage  points)  irányítja  a  figyelmet,  amelyeket  a  döntéshozók 
ténylegesen  befolyásolni  tudnak,  valamint  segít  az  embereknek,  hogy  felfedezzék  a  cselekvéseik 
és  a  rendszerszintű  hatások  közötti  összefüggéseket.  Különösen  akkor  nehéz  átlátni  az  oksá¬ 
gi  kapcsolatokat,  amikor  az  emberek  olyan  rendszerszintű  problémákat  próbálnak  megoldani, 
amely  rendszereknek  ők  is  részeit  képezik  (Stave  2002:  144). 

A  rendszerdinamikai  gondolkodás  részvételi  környezetben  való  alkalmazásának  egyik  legfon¬ 
tosabb  hozzáadott  értéke  Stave  szerint  is  a  tanulás.  A  vennixi  állásponttal  szemben  (ld.  fent) 
azonban  számára  a  tanulási  folyamat  kiemelten  fontos  része  a  szimulációs  modellel  való 
kísérletezés  (Stave  2002,  2010).  Egyrészt  azért,  mert  gyors  visszacsatolást  tesz  lehetővé,  ami 
növeli  a  résztvevők  megértését  a  rendszer  belső  működésével  kapcsolatban.  Ha  pedig  a  visz- 
szacsatolás  a  tanulás  egyik  fő  forrása,  a  másik  a  meglepetés,  hiszen  akkor  reflektálunk  a 
környezetünkre,  akkor  vagyunk  rákényszerítve  a  megértésére,  ha  valami  máshogy  viselke- 

dik,  mint  ahogyan  azt  várjuk  tőle  (például  nem  kapcsol  be  a  számítógép,  amikor  a  tanulmá¬ 
nyunkon  akarunk  dolgozni) .  Stave  szerint  a  rendszerszintű  szimuláció  -  a  rendszer  nem  várt 
viselkedésén  és  kimenetein  keresztül  -  is  éppen  ilyen  meglepetésekhez  vezethet  a  rendszer 
működésével  kapcsolatban  (Stave  2002,  2010).4 

A  szimulációk  kialakításának  további  előnyei  közé  sorolhatjuk,  hogy  egy  szimulációs  mo¬ 
dell  a  különböző  paraméterek  és  összefüggések  megváltoztatásán  keresztül  képes  kezelni 
egy  helyzet  változó  feltételeit  és  a  felmerülő  új  információkat.  Továbbá,  mivel  a  szimulációk 
időhorizontja  tetszés  szerint  alakítható,  hosszú  távú  lefuttatásuk  segítheti  a  hosszú  távú  gon¬ 
dolkodást  -  bizonyos  értelemben  kitágítja  a  gondolkodás  időbeli  horizontját  (Stave  2010). 
Érdemes  kihangsúlyozni,  hogy  Stave  kifejezetten  hosszú  távú  tervezési  horizontokat  alkal¬ 
maz  részvételi  kutatásaiban:  több  kutatásban  ez  30  év  körül  szóródik  (közlekedés-  és  levegő¬ 
minőség-projektek  25  és  35  év;  önkormányzati  hulladékgazdálkodási  projekt  30+  év),  míg 
a  vízgazdálkodással  kapcsolatos  vizsgálatában  az  50  évet  is  meghaladta  a  tervezési  horizont 
(Stave  2010:  2767-2768). 

A  fentiek  alapján  látható:  a  részvételi  rendszerdinamikai  modellezés  megközelítése  ki¬ 
emelten  fontosnak  tartja,  hogy  a  részvételi  folyamatoknak  szerves  része  legyen  a  szimulációs 
modell  kialakítása  és  az  azzal  való  munka  és  kísérletezés.  Felmerül  tehát  a  kérdés,  hogy  ezek¬ 
ben  a  projektekben  hogyan  próbálják  meg  a  részvételi  jelleget  megőrizni  a  folyamat  során. 
A  Stave-féle  RD  projektekről  (2002, 2003, 2010)  általánosságban  elmondható,  hogy  inkább  a 
folyamat  elején  (a  modell  kialakításának  fázisa)  és  végén  (tanulás  és  kísérletezés  a  szimuláci¬ 
óval)  vonnak  be  érintetteket,  azaz  a  modell  tényleges  kidolgozását  és  szimulációvá  fordítását 
a  rendszerdinamikai  szakértő  végzi.  A  folyamat  végén  „visszatérnek  a  színpadra”  az  érin¬ 
tettek,  és  kipróbálják,  kísérleteznek  a  szimulációval.  Ezután  közösen  megvitatják,  hogy  mit 
tanultak,  milyen  következtetéseket  tudnak  levonni  a  rendszer  viselkedésével  kapcsolatban. 
Konkrét  projektekről  szóló  leírások  alapján  ez  a  szakaszos  projektfelépítés  -  „érintettek  be, 
érintettek  el,  függöny  le,  háttérben  szakértő  átrendezi  a  díszleteket,  függöny  fel,  érintettek 
újra  be”  -  nem  jelentett  problémát,  és  a  résztvevők  nem  veszítették  el  a  folyamatban  a  részt¬ 
vevő  jellegüket.  Ami  talán  még  fontosabb,  hogy  Stave  arról  sem  számol  be,  hogy  a  résztve¬ 
vők  elidegenedtek  volna  a  modelltől,  azaz  elveszítették  volna  azt  az  érzést,  hogy  a  modell 
ténylegesen  az  ő  alkotásuk.  Ennek  természetesen  az  a  feltétele,  hogy  a  résztvevők  a  kutatási 
folyamat  egészében  úgy  érezzék,  a  kutatói  stáb  komolyan  veszi  az  általuk  felvetett  szempon¬ 
tokat  és  javaslatokat.  Tehát  egy  valódi  együttműködés  alakul  ki  a  kutatók  és  a  résztvevők  kö¬ 
zött,  és  emiatt  fel  sem  merül  annak  a  gondolata  a  résztvevőkben,  hogy  csak  „bio díszletként” 
lennének  jelen;  más  szavakkal,  hogy  jelenlétükkel  egy  már  előzetesen  kialakult  elképzelést 
legitimálnának. 

Közösségalapú  rendszerdinamika 

Ebben  a  tanulmányban  az  utolsóként  bemutatott  részvételi  megközelítés  a  közösségalapú 
rendszerdinamika,  amely  Peter  S.  Hovmand  (2014)  nevéhez  kötődik.  Hovmand  arra  az  alap¬ 
vető  frusztrációra  vezeti  vissza  a  részvétel  fontosságát,  hogy  hiába  jönnek  létre  összetett  mo- 


4  Érdemes  megemlíteni,  hogy  Stave  számára  nagyon  fontos  a  rendszerdinamikai  gondolkodásban  rejlő  tanulási 
potenciál  és  annak  a  kérdése,  hogy  hogyan  lehet  létrehozni  működő  tanulási  környezetet.  Ebben  a  témában  több 
közös  tanulmányt  is  készített  munkatársaival  (Hopper  és  Stave  2008;  Skaza  és  Stave  2010). 

deliek,  hiába  mutatnak  rá  a  szakemberek  a  rendszerek  sebezhetőségére,  hiába  dolgoznak  ki 
a  modellek  működésén  alapuló  szakpolitikai  programokat  és  cselekvési  terveket,  annak  az 
esélye,  hogy  ezek  ténylegesen  megvalósulnak,  elég  csekély. 

Hovmand  ezzel  a  (szak)politikai  frusztrációval  kapcsolatban  Forrester  2007-es  tanulmá¬ 
nyára  hivatkozik.  Forrester  ebben  a  vissza-  és  előretekintő  írásában  kifejti,  hogy  kiemelt  fon¬ 
tossággal  bír,  hogy  a  döntéshozókkal  való  kommunikáció  még  világosabb  és  még  érthetőbb 
legyen.  Ugyanakkor  azt  is  lényeges  látni,  hogy  a  legfontosabb  kérdéseket  tekintve  nem  ele¬ 
gendő,  ha  „csupán”  megalapozottabb  tudást  hozunk  létre.  Az  igazán  fontos  társadalmi  kér¬ 
dések  esetén  (vagyis  amikor  igazán  fontos  társadalmi  változások  beindításáról  és  az  ezekkel 
kapcsolatos  döntésekről  van  szó)  nem  beszélhetünk  igazi  döntéshozókról.  Forrester  szerint 
csak  látszólag  rendelkeznek  hatalommal  azok,  akik  a  hierarchia  csúcsán  vannak.  Hasonló- 
képpen  be  vannak  zárva  a  már  kialakult  helyzetekbe  és  leszűkített  döntési  térbe,  mint  azok, 
akiknek  a  sorsa  felett  döntenek.  Más  szavakkal,  nincs  igazi  mozgásterük  ezekben  a  dönté¬ 
sekben:  hiszen  nagyon  kevés  döntéshozó  rendelkezik  azzal  a  hatalommal,  hogy  a  már  be¬ 
ágyazott  és  evidenciaként  kezelt  szakpolitikai  irányokat  megváltoztassa,  különösen,  ha  eh¬ 
hez  nem  élvezi  a  társadalom  támogatását.  Ennek  megfelelően  Forrester  szerint  ahhoz,  hogy 
az  igazán  fontos  és  égető  társadalmi  kérdésekben  változást  lehessen  elérni  és  az  elfogadott 
szakpolitikai  megközelítéseket  át  lehessen  alakítani,  először  az  állampolgárok  támogatását 
kell  megnyerni  (Forrester  2007:  4). 

A  közösségalapú  rendszerdinamika  kifejezetten  erre  a  helyzetre  próbál  egy  sajátos  választ 
adni.  A  válasz  pedig  kifejezetten  olyan  lokális  projektek  kidolgozása  és  lefolytatása,  amelyek 
egy  az  adott  közösséget  érintő  társadalmi  probléma  körül  szerveződnek.  Ehhez  kapcsolódó¬ 
an  a  fő  kérdés  Hovmand  szerint  az,  hogy  hogyan  lehet  a  rendszerdinamika  vizuális  nyelvét 
felhasználni  arra,  hogy  a  közösség  számára  fontos  történeteket  lefordítsuk  és  visszaadjuk 
(Hovmand  2014:  33). 

Ehhez  az  érveléshez  igazodnak  a  közösségalapú  rendszerdinamikai  megközelítéssel  kap¬ 
csolatos  részvételi  célok.  Egyrészt,  ahogyan  az  a  fentiekben  már  említésre  került,  a  részvétel 
elengedhetetlen  a  szakpolitikai  változások  feltételeinek  megteremtéséhez.  Valódi  társadalmi 
változások  ugyanis  csak  a  társadalmi  tanulás  elősegítésén  keresztül  lehetségesek,  valamint 
fontos,  hogy  a  változásokat  ne  felülről  indukálják,  hanem  maga  a  közösség  határozza  meg, 
hogy  számára  milyen  problémák  fontosak  és  min  szeretnének  változtatni.  A  részvétel  másik, 
ezzel  szorosan  összefüggő  célja  az,  hogy  a  társadalmi  tanulás  és  a  társadalmi  tőke  felhal¬ 
mozódjon  az  adott  közösségben.  Ezért  a  közösség  tagjainak  felkészítése  és  felhatalmazása 
( empowerment )  a  rendszerdinamikai  eszközök  alkalmazására,  valamint  a  közösségen  belüli 
és  a  közösség  és  a  projektcsapat  közötti  bizalom  kiépítése  egyaránt  fontos  részcélok.  Mind¬ 
ebből  látszik,  hogy  a  közösségalapú  rendszerdinamika  egy  erősen  lokális  és  közösségalapú, 
a  terepen  tapasztalható  problémák  és  az  akadémiai  tudás  és  készségek  állandó  párbeszédén 
alapuló,  hosszú  távú  megközelítés: 

Segíteni  az  embereket  abban,  hogy  ábrázoljanak  egy  rendszert,  hogy  átlássák  a  visszacsatolá¬ 
sokat,  hogy  megértsék  azt,  hogy  jelenlegi  életkörülményeiket  egy  nagyobb  rendszer  működése 
hozta  létre,  nem  pedig  a  saját  hibáik,  valamint  segíteni  azt,  hogy  ezt  mások  is  észrevegyék  mind 
a  közösségen  belül,  mind  azon  kívül;  mindeközben  kapcsolatokat  építeni  és  támogatni  az  em¬ 
bereket  abban,  hogy  utakat  keressenek  ennek  a  nagyobb  rendszernek  a  befolyásolására;  ezeknek 
[a  tevékenységeknek  (K.  G.)]  egyszerre  van  megerősítő,  felemelő  és  felhatalmazó,  sőt  gyógyító 
hatásuk,  hiszen  a  rendszerrel  kapcsolatban  új  narratívák  jönnek  létre  (Hovmand  2014:  33). 

Ezzel  kapcsolatban  érdemes  kiemelni,  hogy  Hovmand  is  tisztában  van  azzal,  hogy  ezeknek 
a  céloknak  az  elérése  csak  hosszú  időtávon,  a  terepen  töltött  folyamatos  munkával  és  szá¬ 
mos  projekt  egymásba  fonódásával  lehetséges.  Bár  a  végső  cél  itt  is  a  társadalmi  változás 
és  a  kidolgozott  cselekvési  tervek  megvalósítása,  Hovmand  ehhez  alapvetően  egy  hosszú 
távú,  alulról  építkező  szemléletet  alkalmaz.  Különösen  igaz  ez  olyan  marginalizált  csopor¬ 
tok  esetében,  akik  egyrészt  nem  rendelkeznek  a  változtatáshoz  szükséges  számos  alapvető 
materiális,  készségbeli  és  társadalmi  erőforrással,  másrészt,  akik  először  jellemzően  szkepti¬ 
kusak  és  bizalmatlanok  bármilyen  kívülállóval  szemben5  -  bár  sokszor  jogosan,  jegyzi  meg 
Hovmand,  hiszen  sokan  sok  mindent  ígértek  már  ezeknek  a  közösségeknek  anélkül,  hogy 
bármi  megvalósult  volna  az  ígéretekből.  Fontos  hangsúlyozni,  hogy  míg  a  tanulás  az  egyik 
legfontosabb  cél,  maga  a  tanulási  folyamat  nem  korlátozódik  egy  projektre,  hanem  több  pro¬ 
jekten  keresztül  húzódik  -  a  tanulási  folyamat  végén  olyan  közösségek  jönnek  létre,  amelyek 
maguk  is  képesek  modellek  létrehozására. 

Látható,  hogy  a  közösségalapú  rendszerdinamikai  megközelítésben  a  fő  hangsúly  a  rész¬ 
vétel  transzformatív  jellegén,  azaz  tanulási  és  közösségfejlesztő  hatásán  van.  A  szubsztantív 
érvelés  -  jobb  döntések,  a  kidolgozott  cselekvési  tervek  megvalósításának  esélye  -  itt  is  jelen 
van,  de  inkább  mint  hosszú  távú,  nem  pedig  valami  olyan  cél,  amit  egy  projekten  belül  min¬ 
denképpen  el  kell  érni.  A  normatív  érvelés  pedig  kevésbé  hangsúlyos:  bizonyos  értelemben 
félig  burkolt  kritikaként  jelenik  meg  a  demokrácia  napjainkban  tapasztalható  működésével 
kapcsolatban.  Fontos  eleme  a  közösségek  tudásának  és  érdekérvényesítő  erejének  fejlesztése, 
amelyre  mindenképpen  szükség  van  a  demokratikus  mechanizmusok  működéséhez. 

A  közösségalapú  megközelítés  a  részvételi  szint  tekintetében  is  sajátos  álláspontot  kép¬ 
visel  az  eddig  bemutatott  módszertani  irányzatokkal  szemben.  Egy  rendszerdinamikai 
kutatásnak  ugyanis  nagyon  különböző  fázisai  lehetnek:  az  oksági  diagram  felvázolásától 
az  állomány- áramlás  diagram  kidolgozásán  keresztül  egészen  a  számítógépes  szimuláció 
fejlesztéséig.  Hovmand  azt  emeli  ki,  részben  a  fenti  megközelítések  kritikájaként,  hogy  az 
egyes  kutatási  szakaszok  között  nem  feltétlenül  van  erős  kapcsolat.  Elképzelhető  ugyanis, 
hogy  bevonják  egy  csoport  tagjait  a  modell  kereteinek  kialakításába,  vagy  akár  még  az  állo¬ 
mány-áramlás  diagram  kidolgozásának  szintjén  is,  de  ha  a  szimulációs  modell  kialakítását 
csak  a  szakemberek  végzik,  az  nagyon  eltorzíthatja  azt  az  alaptörténetet,  amelyből  a  közös¬ 
ség  kiindult. 

Hovmand  szerint  a  részvételre,  valamint  a  részvétel  szintjére  nem  érdemes  úgy  gondolni, 
mint  valami  stabil,  állandó  jellemzőre.  A  részvétel  és  a  közösség  tagjainak  elköteleződési 
szintje  ugyanis  dinamikusan  változik  a  projektek  lefolyása  alatt  és  több  egymást  követő  pro¬ 
jekt  története  során  -  ez  persze  feltételezi  a  fent  már  leírtakat,  azaz  azt,  hogy  az  rendszer¬ 
dinamikai  szakemberek  folyamatosan  dolgoznak  egy  közösséggel,  folyamatosan  jelen  van¬ 
nak  a  közösség  életében.  Nem  minden  projekt  végén  fognak  a  közösség  tagjai  szimulációs 
modelleket  létrehozni,  bár  a  hosszú  távú  cél  ez.  A  megközelítésben  tehát  nincsenek  külön 
kutatói  szakaszok,  hanem  arra  törekednek  a  kutatók,  hogy  minden  létrejövő  eredmény  a 
résztvevők  alkotása  legyen. 


5  Ezzel  a  kérdéskörrel  kapcsolatban  érdemes  megemlíteni,  hogy  Málovics  és  szerzőtársai  (Málovics,  Ju¬ 
hász  és  Méreiné  Berki  2015)  részletesen  tárgyalják  a  különböző  részvételi  technikák  használatának  lehetőségét  a 
marginalizált  társadalmi  csoportokban. 

Ehhez  kapcsolódik  az  is,  hogy  Hovmand  szerint  a  közösségalapú  rendszerdinamikai  pro¬ 
jekteknek  két  fő  sikerkritériuma  van.  Egyrészt  az,  hogy  sikerül-e  elérni,  hogy  a  közösség 
tagjai  idővel  egyre  inkább  bevonódjanak,  egyre  elkötelezettebbek  legyenek  a  változás  és  a 
változtatások  megvalósítása  mellett.  Másrészt  pedig  az,  hogy  idővel  sikerül-e  egy  gyakorlat¬ 
közösséget  ( community  ofpracticé)  létrehozni  az  adott  modell  körül,  azaz  sikerül-e  képessé 
tenni  a  közösség  tagjait  arra,  hogy  modellekben  gondolkodjanak,  modelleket  hozzanak  létre 
és  azokat  használni  tudják  a  tervezéshez. 

Ennek  a  megközelítésnek  tehát  az  a  válasza  a  részvételi  dilemmára  (miként  tudjuk  a 
résztvevőket  résztvevőként  megtartani),  hogy  magát  a  közösséget  kell  felfejleszteni,  átadni 
tagjainak  a  tudást,  hogy  egy  teljes  rendszerdinamikai  folyamatot  -  a  modell  kereteinek  kiala¬ 
kításától  a  számítógépes  szimulációig  -  végig  tudjanak  csinálni.  A  végső  cél  tehát  a  teljesen 
kidolgozott,  számítógépen  is  futó  modell,  amit  ideális  esetben  a  közösség  tagjai  dolgoznak  ki 
-  a  kutatócsoport  esetleges  támogatásával.  Ehhez  viszont  a  részvételi  folyamatokról  hosszú 
időtávon  érdemes  gondolkodni,  ami  magába  foglalhat  számos  kutatási  projektet.  Mind  a  tár¬ 
sadalmi  bizalom  kiépítése,  mind  a  szükséges  készségek  és  gondolkodási  struktúrák  fejleszté¬ 
se,  mind  a  közösség  elköteleződésének  megerősödése  egy  cselekvési  út  mellett  több  időt  vesz 
igénybe,  mint  egy  átlagos  kutatási  projekt.  Viszont  Hovmand  és  szerzőtársai  hangsúlyozzák, 
hogy  egy  kutatónak,  aki  beavatkozik  -  még  ha  jóindulatúan  is  -  egy  közösség  életébe,  ab¬ 
ban  is  van  felelőssége,  hogy  mi  történik  a  közösséggel  a  projekt  lezárulása  után  (Hovmand, 
Brennan  és  Chalise  2011).  A  három  fent  tárgyalt  megközelítést  tömör  összehasonlításban 
mutatja  a  2.  táblázat. 

2.  táblázat.  A  tárgyalt  részvételi  rendszerdinamikai  irányzatok  összehasonlítása 


Csoportos  modellépítés 

Részvételi  rendszermodellezés 

Közösségalapú  rendszerdinamika 

irodalom 

Vennix  1996,  1999 

Stave  2002, 2010 

Hovmand  2014 

gyökerek 

vállalati  környezet 

környezetigazgatási  döntések 

hátrányos  helyzetű  csoportok 
segítése  („szociális  terápia”) 

milyen 
modellt  tűz 
ki  célul? 

elsősorban  laikusok 
számára  is  érthető  (CLD) 
eredményt 

közösen  megalkotott  CLD 
modell  és  a  szakemberek  által 
megalkotott  szimuláció  közös 
tesztelése 

CLD  és  kvantitatív  szimuláció 
létrehozása  mindvégig 
a  résztvevők  aktív  bevonásával 

a  tudás 
fejlesztésével 
kapcsolatos 
álláspont 

fejleszteni  a  tudást, 
de  nem  terhelni  túl  az 
alanyokat 

a  gyakorlati  probléma  megol¬ 
dása  érdekében  is  hasznosítha- 
tó  tudás  jöjjön  létre,  a  résztve¬ 
vők  gondolkodása  is  fejlődjön 

egy  tudásában  is  megerősített, 
önjáró  ( empowered)  közösség 
jöjjön  létre,  mely  valódi 
szakértelmet  sajátít  el 

ideális  rész¬ 
vételi  szint 

közepes,  egy(-egy) 
munkafázisban 

erős,  de  nem  minden 
munkafázisban 

döntően  végig  erőteljes 

a  résztvevő 
közösségről 
alkotott 
jövőkép 

jobb  felkészültség, 
jobb  belső  működés, 
jobb  kapcsolatok 

megnövekedett  társadalmi 
tőke,  a  problémával 
kapcsolatos  több  tudás 

empowerment  (ld.  fentebb) 

a  kutató 
szerepe 

professzionális  vagy 
kb.  „tanácsadó”  szerep 

bevonódó,  a  közösségen 
belüli  folyamatokat 
facilitáló  szakember 

hosszú  távú  elköteleződés 

a  résztvevők 
társadalmi 
háttere 

kliensek  vállalati  környe¬ 
zetben  -  feltételezhetően 
az  egyes  részlegek  senior 
munkatársai  és/vagy 
vezetői  (magas  szakérte¬ 
lem  és  iskolázottság) 

a  példák  között  megtalálható 
laikusokkal  végzett  vizsgálat 
is  (alacsony  kezdeti  szakérte¬ 
lem,  eltérő  iskolázottság),  de  a 
legtöbb  esetben  civil  és  állami 
szereplők  részvételével  folytak 
a  kutatások  (magas  szakérte¬ 
lem  és  iskolázottság) 

egy  adott  közösség  tagjai  vesz¬ 
nek  részt  a  projektben  (alacsony 
kezdeti  szakértelem,  eltérő 
iskolázottság),  erős  elkötelezett¬ 
ség  a  marginalizált  közösségek 
bevonása  mellett 

normatív 

érv 

(demokra¬ 
tikus  jog  a 
részvétel) 

nem  jellemző 

erős,  „pozitív”  értelemben 

erősen  implikált,  „kritikai”  éllel 
(mintegy  „valódi”  részvételt 
teremteni) 

szubsztatív 
érv  (jobb 
minőségű 
döntés) 

erős 

erős 

kevésbé  hangsúlyos 
(nem  a  döntés/politika  minősége 
a  legelső  szempont) 

instrumen¬ 
tális  érv 
(elkötelező¬ 
dés,  sikeres¬ 
ség  esélye 
nő  a 

részvétellel) 

erős 

megvan 

erős 

(Saját  szerkesztés) 


Konklúzió 

A  tanulmányban  bemutattuk,  hogy  melyek  a  rendszerdinamikai  gondolkodásnak  azok  az 
alapvető  keretei,  amelyek  érdekessé  tehetik  a  szociológiai  gondolkodás  számára.  Bár  az 
endogenitás,  azaz  a  befelé  irányuló  szemlélet  és  a  komplex  oksági  viszonyok  feltárásnak  igé¬ 
nye  nem  csupán  ezt  a  gondolkodási  iskolát  jellemzik,  a  rendszerdinamika  volt  az  első  olyan 
megközelítés,  amely  nagy  hangsúlyt  fektetett  a  létrehozott  tudás  vizualizációjára.  Érdemes 
kiemelni,  hogy  nem  olyan  társadalomtudományi  megközelítésről  van  szó,  amely  megállna 
a  „világ  felmérésénél”  és  az  új  tudás  létrejötténél,  hanem  mindig  is  kiemelt  szerepet  kapott 
benne  a  létrehozott  tudás  gyakorlatba  ültetése,  implementálása.  Ezért,  ahogy  e  tanulmány 
történeti  része  is  kiemeli,  a  létrejövő  modellek  érthetősége  és  az  érintettek  felé  történő  kom- 
munikálhatósága  is  fontos  szerepet  játszott. 

A  rendszerdinamikai  iskolát  mindig  is  jellemezte  az  érintetti  és/vagy  megrendelői  igé¬ 
nyek  iránti  érzékenység  -  a  részvételiség  és  a  bevonás  gondolata  mindennek  továbbfejleszté¬ 
seként  is  tekinthető.  A  létrehozott  tudás  alkalmazásának  ugyanis  az  az  egyik  legjobb  módja, 
ha  a  tudástermelést  és  a  gyakorlati  alkalmazást  nem  választjuk  szét.  Azáltal,  hogy  az  érintetti 
csoport  hozza  létre  a  gyakorlati  alkalmazás  tudásbázisát,  nagyobb  eséllyel  is  köteleződik  el 
és  tekinti  magáénak  a  cselekvési  és  beavatkozási  terveket. 

Ez  az  instrumentális  szemlélet  végig  jellemezte  a  rendszerdinamikai  gondolkodás  rész¬ 
vételhez  való  viszonyát.  Viszont  azt  is  láthattuk,  hogy  idővel  és  új  irányzatok  megjelenésével 
egyre  kiterjedtebbé  és  sokszínűbbé  vált  az  érintettek  részvétele  melletti  érvelés.  Hangsúlyo¬ 
sabbá  váltak  a  szubsztantív  (a  döntés  minőségével  kapcsolatos)  és  a  transzformatív  (a  közös- 

ség  fejlődésére,  az  egyéni  és  kollektív  tanulásra  vonatkozó)  érvek  is.  Ezeknél  talán  kevésbé 
erőteljesen,  de  az  írásokban  találkozunk  a  normatív  típusú  (a  részvétel  alapvető  jogát  hang¬ 
súlyozó)  érveléssel  is. 

Az  írás  második  felében  bemutatott  három  irányzat  eltérései  részben  magyarázhatóak 
azzal,  hogy  melyik  milyen  típusú  érvekre  helyezi  a  hangsúlyt  az  érintettek  részvételének  in¬ 
doklásánál.  Az  irányzatok  bemutatása  során  szem  előtt  tartottuk  azt  a  dilemmát  is,  hogy 
milyen  módon  próbálják  a  részvételi  folyamatban  megtartani  a  résztvevőket  tényleges  részt¬ 
vevőknek,  és  elkerülni,  hogy  a  vizsgálat  partvonalára  sodródva  kutatási  alanyokká  váljanak, 
akik  adatokat  szolgáltatnak  az  „igazi”  kutatóknak. 

A  csoportos  modellépítés  úgy  kezelte  ezt  a  kérdést,  hogy  addig  vitte  el  a  folyamatot,  amed¬ 
dig  az  érintettek  maguk  is  átlátták  és  értették  a  létrejövő  modelleket  és  azok  összefüggéseit. 
Tehát  a  modellek  kvantifikálása  és  szimulációvá  alakítása  háttérbe  szorult,  míg  az  kapott 
nagyobb  hangsúlyt,  hogy  a  létrejövő  tudást  a  bevont  csoport  magáénak  érezze  és  az  alapján 
elköteleződjön  valamilyen  változási  irány  mellett. 

A  részvételi  rendszerdinamikai  modellezés  megközelítése  más  választ  kínál  -  megbont¬ 
va,  szakaszokra  osztva  a  részvételi  folyamatot.  Ebben  az  irányzatban  a  rendszermodell  ke¬ 
reteinek  és  alapvető  összefüggéseinek  meghatározását  a  résztvevők  végzik,  míg  a  szimuláció 
kidolgozását  már  a  rendszerdinamikai  szakemberek.  Ez  után  a  „back-office”  szakasz  után  a 
résztvevők  visszatérnek,  és  különböző  beállításokkal  lefuttatják  a  szimulációt.  Stave  (2010) 
ezzel  a  szimulációs  szakasszal  kapcsolatban  a  tanulási  és  reflexiós  lehetőségeket  emeli  ki, 
vagyis  azt,  hogy  a  résztvevők  rácsodálkozhatnak,  hogy  a  rendszer  összetettsége  milyen  vi¬ 
selkedést  tud  létrehozni  és  az  előfeltételezéseik  milyen  esetekben  bizonyulnak  helyesnek 
vagy  tévesnek. 

Végül  pedig  a  közösségalapú  rendszerdinamika  is  a  szimulációs  modell  kidolgozását  te¬ 
kinti  ideálisnak,  viszont  hangsúlyozottan  azzal  a  feltételezéssel,  hogy  erre  a  közösség  tagjai 
maguk  is  képessé  tehetők.  Ezt  nem  egyetlen  projekt  időtartama  alatt  igyekszik  elérni,  hanem 
hosszú  távon,  a  közösséggel  végzett  folyamatos  munkán  keresztül.  Ez  a  hosszú  távú  szemlé¬ 
let  erősen  lokális,  közösségfejlesztést  és  társadalmi  tanulást  előtérbe  helyező  megközelítést 
feltételez,  valamint  azt,  hogy  egy-egy  kutató  vagy  akár  kutatócsoport  évekig  elköteleződik 
egy  adott  közösség  életfeltételeinek  javítása  mellett. 

A  fenti  dilemma  és  a  rá  adott  válaszok  bemutatása  több  szempontból  is  fontos.  Egyrészt 
azért,  mert  ezzel  a  dilemmával  minden  részvételi  folyamat  küzd,  és  -  Stave  fent  bemutatott 
gondolatait  parafrazeálva  -  nincs  is  legjobb  megoldás  ennek  a  veszélynek  a  kivédésére.  Ezért 
ezt  a  kérdést  minden  részvételi  folyamat  tervezésénél  érdemes  végiggondolni  és  az  aktuá¬ 
lis  folyamat  során  újra  és  újra  reflektálni  rá.  Másrészt  a  részvételi  módszertanok  általában 
inkább  a  társadalomtudományi  gondolkodás  interpretatív  felén  vannak,  ezért  a  rendszerdi¬ 
namikai  vizsgálatoknak  az  a  tulajdonsága,  hogy  a  teljes  térfélen  mozognak  az  interpretatív 
tudástól  a  nomologikus  tudás  felé  haladva,  különösen  élessé  teszi  a  résztvevő  vs.  alany  di¬ 
lemmát.  Végül  pedig  azt  is  fontos  megemlíteni,  hogy  a  társadalomtudományokban  egyre 
inkább  teret  nyernek  a  különböző  szimulációs  modellezési  módszerek.  Egyes  szimulációs 
irányzatokon  belül  (lásd  például  Vág  [2006]  írását  a  multiágens  modellezéssel  kapcsolatban) 
már  szintén  megjelent  a  részvételi  szemlélet,  így  az  is  várható,  hogy  a  résztvevő  vs.  kutatá¬ 
si  alany  dilemma  itt  is  felmerül.  A  problémára  kínált,  itt  tárgyalt  válaszok  tehát  kiindulási 
pontként  szolgálhatnak  olyan  más  szimulációs  megközelítések  számára  is,  amelyek  vizsgála¬ 
taikat  szintén  az  érintettek  bevonásával  kívánják  lefolytatni. 

Glózer  Rita 


Részuétel  és  hollaboráció  az  új  médiában 


Bözsi  néni  és  a  részvételi  kultúra 

2015  tavaszán  egy  mobiltelefonnal  készített  párperces  videó  terjedt  vírusként  a  YouTube 
magyar  felhasználóinak  körében.1  A  felvételen  egy  fiatal  fiú  látható  és  hallható,  aki  egy  falusi 
ház  előtt  állva,  a  kezében  két  megtermett  kakast  lóbálva  egy  bizonyos  Bözsi  nénit  szólon- 
gat.  A  videón  hallható  megjegyzéseiből  arra  következtethetünk,  hogy  a  két  kakast  édesanyja 
megbízásából  szeretné  átadni  az  azokat  megrendelő  Bözsi  néninek,  aki  viszont  nem  reagál 
az  egyre  hangosabban  ismételt  megszólításra:  „Bözsi  néni,  itt  a  tyúk!” 

A  felvétel  meglepő  népszerűsége  -  rövid  időn  belül  kétmillió,  a  következő  egy  év  során 
összesen  több  mint  hárommillió  alkalommal  nézték  meg  -  aligha  magyarázható  a  fiú  jelleg¬ 
zetes,  vicces  hanghordozásával  és  a  helyzet  komikus  voltával.  Sokan,  a  hagyományos  médi¬ 
umokhoz  és  médiatartalmakhoz  szokott  felnőttek,  valószínűleg  nem  is  tartanák  figyelemre 
méltónak  vagy  viccesnek  a  felvételt,  a  YouTube  magyar  felhasználóinak  jelentős  részét  kitevő 
tizenévesek  tömegeit  viszont  lázba  hozta.  Olyannyira,  hogy  az  ominózus  felvételnek  több 
ezer  feldolgozása,  remake- je,  paródiája  készült  és  lelhető  fel  ma  is  a  videómegosztón. 

Ezek  a  rövid  produkciók  azoknak  a  játékos  kedvű  és  kreatív  fiatal  felhasználóknak  a  mű¬ 
vei,  akik  az  eredeti  felvételt  letöltötték  saját  számítógépükre,  ott  valamilyen  erre  alkalmas 
szoftver  segítségével  átszerkesztették,  például  zenei  alapot  kevertek  hozzá,  vagy  az  eredeti 
hangot  egy  másik  videóból,  filmből  vett  képsorokkal  társították.  Más  esetekben  a  felvétel 
egyes  részleteit  kivágták,  más  álló-  vagy  mozgóképeket  beleillesztettek,  a  videót  felirattal  lát¬ 
ták  el,  esetleg  saját  telefonjukkal  készítettek  hasonló  felvételeket,  vagy  kedvenc  videojátékuk, 
filmjük,  esetleg  egy  másik  közismert  vírusvideó  egyes  részleteivel  keverték  újra.  A  remake- 
ek  és  remixek  között  megtaláljuk  a  Bukás  című  filmmém  megfelelő  változatát,  de  láthatunk 
Star  Wars-  és  Gyűrűk  l/ra-szereplőkkel,  a  Flintstone  család  tagjaival,  Chuck  Norrisszal  vagy 

1  https://www.youtube.com/watch?v=IGCmYEonIZk,  Csira  Bözsi  néni  átbaszott  a  kakassal,  feltöltötte:  Milán 
Farkas,  2015.  március  31.  (letöltve:  2016.  június  15.). 

a  Trója  című  film  jeleneteinek  felhasználásával  készült  verziót,  és  „partimix”  jellegű  zenei 
klipet  is.  Többen  a  rögzített  esemény  általuk  elképzelt  folytatását  forgatták  le,  vagyis  azt, 
amikor  Bözsi  néni  végül  kijön  a  házból.  Több  ismert  és  a  fiatalok  által  kedvelt  youtuber, 
videóblogger  (Unfield,2  Herby3)  is  elkészítette  a  maga  „Bözsi  néni  reakcióvideóját”.4 

A  Bözsi  néni-láz  idővel  a  bulvármédia  ingerküszöbét  is  elérte,  és  2015  májusában  előbb 
az  RTL  Klub  Fókusz,5  majd  a  TV2  Aktív6  című  műsora  is  bemutatta  a  videót  készítő,  akkor 
13  éves  túrái  fiút,  Szebellédi  Szaniszlót,  és  mindkét  műsor  foglalkozott  az  interneten  szüle¬ 
tett  reakciókkal,  mémekkel  és  amatőr  paródiavideókkal  is.  Az  interjúk  során  Szaniszló  lát¬ 
hatólag  büszkén,  a  helybeliek  elismerő  pillantásaitól  kísérve  vezette  el  a  televíziós  stábokat  a 
„helyszínre”.  Ő  maga  és  családtagjai  is  elégedetten  nyugtázták  „celebbé”  válását,  amit  -  mint 
azt  a  műsorban  hallhatjuk  -  a  videó  elkészítésének  és  közzétételének  tulajdonítanak,  és  ami¬ 
nek  ékes  bizonyítéka,  hogy  a  fiút  különféle  fellépésekre  hívják,  ahol  élőben  is  elő  kell  adnia  a 
rögzített  jelenetet.  A  televíziós  szerepléssel  párhuzamosan  a  bulvármédia  online  felületein7 
megjelenő  írások  is  hírt  adtak  a  jelenségről.  A  teljességgel  hétköznapi,  amatőr  felhasználó 
-  ráadásul  egy  gyerek  -  által  mindennapos,  egyszerű  eszközzel  készített  alkalmi  felvétel, 
annak  YouTube-os  népszerűsége,  a  nézők  és  a  like-okkal,  megosztással,  remixekkel  reagálók 
aktivitása,  a  videókhoz  kapcsolódó  kommentelő  felületeken  zajló  diskurzus  az  új  médiabeli 
részvétel  érzékletes  példájává  teszi  ezt  a  banális  esetet. 

A  részvétel  kérdése  az  új  médiával  foglalkozó  elméleti  és  empirikus  munkák  kiemel¬ 
ten  fontos  témája.  Henry  Jenkins,  az  egyik  legjelentősebb  kortárs  médiakutató  írásaiban 
(Jenkins  1992,  2006;  Jenkins  et  al.  2009;  Jenkins  és  Scott  2013;  Jenkins,  Ford  és  Green  2013) 
egyenesen  részvételi  kultúráról  (participatory  culture)  beszél,  és  a  jelenkori  médiát  a  kriti¬ 
kai  kultúrakutatás  hagyománya  felől  szemlélők  közül  is  sokan  értenek  vele  egyet.  Hinton  és 
Hjorth  szerint  például,  ha  egyetlen  szóban  kellene  összegezni  a  közösségi  média  lényegét, 
akkor  az  a  részvétel  (participation)  volna  (Hinton  és  Hjorth  2013:  55).  A  részvétel  fogalma 
ezekben  a  tudományos  elemzésekben  az  új  média  felhasználóinak,  fogyasztóinak  körében 
a  médiahasználat  kapcsán  megfigyelhető  újfajta  szerepek,  aktivitások,  kulturális  termelési 
formák  átfogó  megragadását  és  értelmezését  teszi  lehetővé. 

A  közönség  aktív  részvétele,  a  média  működ(tet)ésében  való  fokozottabb  és  a  korábbiak¬ 
tól  eltérő  szerepvállalása  szembeötlő  jellemzője  a  kortárs  médiának.  A  jelenség  sajátossága, 
hogy  nemcsak  a  közösségi  média  alulról  építkező  színterein  figyelhető  meg,  hanem  hatással 
van  a  hagyományos  nyomtatott  és  elektronikus  médiumok  működésére  is.  Bár  az  „új  média” 
kifejezés  azt  sugallja,  hogy  valamilyen  előzmények  nélküli,  a  „hagyományos”  médiától  tel¬ 
jesen  eltérő  rendszerrel  állunk  szemben,  valójában  ennek  számos  előzménye  megjelent  már 
a  (digitális  médiatechnológiai  forradalom  előtti)  klasszikus  média  korában.  Az  alábbiakban 
először  röviden  áttekintem  a  közönség  szerepére  vonatkozó  főbb  médiaelméleti  modelleket 
és  magyarázatokat,  majd  részletesebben  tárgyalom  azt  az  irányzatot,  mely  szemléletmódjá- 

2  https://www.youtube.com/watch?v=PaPumgkBXyg  (letöltve:  2016.  június  15.). 

3  https://www.youtube.com/watch?v=oMHBz-4Df_g  (letöltve:  2016.  június  15.). 

4  Az  úgynevezett  reakcióvideókban  a  videóbloggerek  valamilyen  aktuális  eseményre,  jelenségre  reagálnak,  ki¬ 
fejtik  azzal  kapcsolatos  véleményüket. 

5  http://rtl.hu/rtlklub/fokusz/kivancsiak-kik-az-internet-legifjabb-sztarjai  (letöltve:  2016.  június  15.). 

6  https://www.youtube.com/watch?v=IwFWsJYUWxA  (letöltve:  2016.  június  15.). 

7  http://www.blikk.hu/sztarvilag/sztarsztorik/bozsi-neni-itt-a-tyuk-magyar-kamaszfiu-az-internet-uj-sztarja/ 
cdl4k35,  http://kiskegyed.blikk.hu/kikapcsolodas/szines-hirek/szaniszlo-bozsi-neni-video-135395  (letöltve:  2016. 
június  15.). 

bán,  kérdésfeltevéseit  tekintve  a  mai  részvételi  paradigma  előkészítőjének  tekinthető.  Kité¬ 
rek  néhány  olyan  konkrét  kutatásra  is,  melyek  a  hagyományos  média  közegében  megfigyel¬ 
hető  (rajongói)  részvételi  gyakorlatokra  hívták  fel  a  figyelmet.  Ezeknek  az  előzményeknek 
a  bemutatása  a  jelenség  természetéből  fakadóan  a  médiakutatás  korabeli  értelmezésein, 
magyarázatain  keresztül  történhet,  de  fontos  leszögezni,  hogy  a  változó  modellek  nemcsak 
a  különféle  médiakutatási  irányzatok  eltérő  szemléletmódját  tükrözik,  hanem  a  médiatech¬ 
nológia  fejlődését  és  a  médiahasználati  módok  ezzel  együtt  járó  folyamatos  változását  is.  Az 
áttekintésben  nem  törekszem  a  médiahasználatra  vonatkozó  elméletek  teljes  körű  számba¬ 
vételére,  elsősorban  azoknak  a  megközelítéseknek  a  felvillantására  vállalkozom,  amelyeken 
keresztül  jól  érzékeltethető  a  közönség  szerepének  megítélésében  lezajlott  folyamatos  hang¬ 
súlyeltolódás,  illetve  amelyek  a  részvételi  paradigma  előzményeként  értelmezhetőek.  A  ta¬ 
nulmány  utolsó  részében  azután  a  részvétel  és  a  kollaboráció,  azaz  a  résztvevők  egymással 
történő  együttműködésének  elméleti  és  gyakorlati  kérdéseit  tárgyalom,  immár  az  új  média 
kontextusában. 


A  részvétel  fogalma  a  klasszikus  médiakutatásban 


A  médiahatás-paradigma 

A  klasszikus  tömegmédia  kutatási  hagyományában  a  nyomtatott  sajtó,  a  film,  a  televízió  vagy 
a  rádió  közönségének  vizsgálata  az  1920-as  évektől  kezdődően  a  média  által  a  közönségre 
gyakorolt  hatás  paradigmájába  ágyazódott  be  (Bajomi-Lázár  2006: 1 14).  A  tömegmédiumok 
megjelenése,  elterjedése,  a  közönség  és  a  médiafogyasztás  tömegessé  válása,  a  médiának  a 
mindennapi  életben  betöltött  egyre  fontosabb  szerepe  ráirányította  a  kutatók  figyelmét  a 
média  szocializációs  szerepére.  A  korra  leginkább  jellemző  reakció  tudományos  körökben 
is  a  tömegkommunikációs  eszközök  „hatalmával”  kapcsolatos  aggodalom  volt,  melyet  a  há¬ 
borús  propaganda  működésére  vonatkozó  tapasztalatok  is  erősítettek  (Kiss  2006).  A  kora¬ 
beli  közéleti  és  tudományos  gondolkodás  a  média  és  a  médiafogyasztó  közötti  kapcsolatot 
egyirányúnak  érzékelte,  az  első  médiahatás-elméletek  a  közönség  média  általi  közvetlen  és 
totális  befolyásolásának,  manipulációjának  koncepciójára  épültek,  és  ezt  olyan  kifejező  me¬ 
taforák  segítségével  próbálták  érzékeltetni,  mint  például  a  „lövedék”  ( buliét  theory )  vagy  az 
„injekciós  tű”  ( hypodermic  modell,  Morley  1992:  41).  Ezek  a  modellek  a  médiafogyasztót 
e  hatásoknak  teljességgel  kiszolgáltatott  és  védtelen  áldozatnak  tekintették  (Bajomi-Lázár 
2006:  122).  A  média  közvetlen  és  korlátlan  hatásának  fenyegető  képe  több  vonatkozásban 
is  aggasztotta  a  korabeli  értelmiséget:  féltették  a  hagyományos  társadalmi  értékeket,  a  kö¬ 
zönség  kritikai  ítélőképességét  és  esztétikai  ízlését,  illetve  a  társadalom  általános  kulturális 
színvonalát  (Lazarsfeld  és  Merton  1999  [1948]). 

Az  1940-es  évektől  kezdődően  a  média  közvetlen  és  erőteljes  hatásáról  kialakult  kép  némi¬ 
leg  árnyalódott,  mert  például  a  média  közvetítette  választási  kampányokra  vonatkozó  ame¬ 
rikai  vizsgálatok  rávilágítottak  arra,  hogy  a  média  véleményformáló  hatása  nem  közvetlenül 
nyilvánul  meg,  hanem  két  lépcsőben,  úgynevezett  „véleményvezérek”  közvetítésével  (Katz 
és  Lazarsfeld  1955;  lásd  még  Morley  1992:  44),  és  hogy  a  közönség  egyes  csoportjai  képesek 
ellenállni  a  média  befolyásoló  erejének  (Lazasfeld,  Berelson  és  Gaudet  1944).  Lazarsfeld  és 

Merton  klasszikussá  vált  írásukban  arra  is  rámutatnak,  hogy  a  tömegkultúra  sekélyességét 
kárhoztató,  és  azt  a  tömegmédiumok  rovására  író  nézetek  egy  letűnt  kor  szűk  társadalmi 
elitjének  kulturális  igényességét  kérik  számon  a  korabeli  -  kiszélesedett,  demokratikusabb, 
de  tájékozottságát  és  érdeklődését  tekintve  kevésbé  elmélyült  -  „formális  műveltségű”  töme¬ 
geken  (Lazarsfeld  és  Merton  1999  [1948]). 

A  közönség  médiatartalmakkal  szembeni  védtelenségének  képzetét  az  1950-es  években 
tovább  erodálta  a  szelektív  észlelés  elmélete  ( selective  perception)  néven  ismertté  vált  meg¬ 
közelítés  (Bajomi-Lázár  2006:  125).  Joseph  Klapper  érvelése  szerint  a  közönség  tagjai  vá¬ 
logatnak  az  őket  érő  üzenetek  között,  és  azokat  preferálják,  melyek  megerősítik  meglévő 
nézeteiket,  az  attól  eltérő  vagy  azokkal  ütköző  tartalmúakat  pedig  kerülik.  Ebből  az  értel¬ 
mezésből  az  következik,  hogy  a  média  kevésbé  képes  megváltoztatni  a  befogadók  nézeteit, 
hatása  inkább  csak  a  meglévő  nézetek  megerősítésére  terjed  ki. 

A  televíziónak  az  amerikai  háztartásokban  való  általános  elterjedésével  előállt  új  hely¬ 
zetben  bontakozott  ki  az  1950-es,  1960-as  években  a  média  hatásának  kultivációs  elmélete. 
Gerge  Gerbner  modellje  a  médiának  -  különösen  a  televíziónak  -  a  közönség  tagjaira  gya¬ 
korolt  hosszú  távú  hatását  igyekszik  rekonstruálni  (magyarul  lásd  Gerbner  2000).  Ez  a  hatás 
szerinte  ugyan  nem  közvetlenül  és  direkt  módon,  hanem  hosszú  távon,  kumulatív  jelleggel, 
de  lényegében  korlátok  nélkül  érvényesül.  A  televízióban  látott  tartalmak,  a  témák,  szerep¬ 
lők  és  üzenetek  gyakorisága,  megoszlása  alakítja  a  nézők  percepcióját,  értelemszerűen  annak 
arányában,  mennyire  intenzíven  veszik  ki  részüket  a  médiafogyasztásból.  A  kvantitatív  em¬ 
pirikus  adatokkal  alátámasztott  teória  a  nézőket  a  médiahatás  ellenállás  nélküli  elszenvedői¬ 
ként  láttatja,  akiknek  szabadsága  legfeljebb  arra  terjed  ki,  hogy  eldöntsék,  milyen  mértékben 
teszik  ki  magukat  a  média  befolyásának. 

Az  1970-es  évek  médiahatás-kutatását  McCombs  és  Show  híressé  vált  Chapel  Hill-i  vizs¬ 
gálata  terelte  régi-új  irányba.  Az  1968-as  amerikai  elnökválasztási  kampány  során  végzett 
párhuzamos  média-  és  közvélemény-kutatásuk  azt  mutatta  meg,  hogy  a  média  jelentős  ha¬ 
tással  van  a  közvélemény  napirendjére  kerülő  témák  körére,  azok  egyéni  megítélését  azon¬ 
ban  nem  képes  ilyen  mértékben  befolyásolni  (McCombs  és  Show  1972).  A  kutatási  ered¬ 
mények  a  média  korlátozott  hatásának  teóriáját  erősítették,  hiszen  a  megkérdezett  amerikai 
polgárok  maguk  is  nagyrészt  azokat  a  kampánytémákat  tartották  fontosnak,  amelyeket  a 
média  is  kiemelt,  és  hozzávetőleg  azonos  mértékben.  Ugyanakkor  azonban  az  e  témákkal 
kapcsolatos  vélekedésekre,  és  így  a  választási  preferenciákra  a  médiának  a  tapasztalatok  sze¬ 
rint  nem  volt  hatása.8 

A  tömegmédia  megjelenésétől  az  1970-es  évekig  eltelt  fél  évszázad  médiatudományos 
gondolkodása  tehát  a  média  által  a  közönségre  gyakorolt  hatás  koncepciójának  bűvöletében 
próbálta  megérteni  a  mindennapi  életet  egyre  inkább  átható  tömegmédiumok  és  közönsé¬ 
gük  viszonyát,  ezen  belül  a  közönség  szerepét.  Az  időszakot  természetesen  sem  a  technológi¬ 
ák,  sem  a  használati  vagy  fogyasztási  módok  vonatkozásában  nem  tekinthetjük  egységesnek, 
hiszen  például  ekkor  jelent  meg  és  terjedt  el  a  televízió,  amely  gyökeresen  megváltoztatta 
média  és  társadalom  viszonyát.  A  médiahatás  paradigmája  azonban  -  ugyan  különböző  vál¬ 
tozatokban  -  végigkísérte  ezt  a  technológiai  fejlődést. 


8  A  felmérés  négy  évvel  későbbi  megismétlésekor  a  kutatók  azt  is  megvizsgálták,  hogy  vajon  fordított  irányú 
hatás,  azaz  a  közönségnek  a  sajtóra  gyakorolt  témakijelölő  befolyása  érvényesül-e,  de  ezt  csak  a  helyi  média  vonat¬ 
kozásában  sikerült  valamelyest  kimutatni. 

A  média  használatától  a  médiaszövegek  értelmezéséig 

Alapvető  változást  azok  az  elméletek  hoztak  a  médiakutatásban,  melyek  a  média  hatása 
helyett  a  média  használatát  állították  vizsgálódásuk  fókuszába.  Az  úgynevezett  használat¬ 
kielégülés  modell  ( uses  and  gratifications  model )  szerint  a  közönség  tagjai  valójában  saját 
szükségleteik  és  érdekeik  szerint  használják  a  médiát,  a  változatos  egyéni  igények  kielégítése 
során  jönnek  létre  a  médiahasználat  különféle  mintázatai  (Morley  1992:  45;  Bajomi-Lázár 
2006:  133).  Ekkor  tehát  a  közönség  szerepét  már  nem  a  médiaipar  vagy  a  média  mint  ha¬ 
talmi  tényező  felől,  hanem  a  médiatartalmakat  fogyasztó  közönségre  fókuszálva  igyekeztek 
értelmezni  a  kutatók.  Ebben  a  modellben  az  egyén  nem  a  média  hatása  vagy  hatalma  alatt 
álló  passzív  alany,  hanem  tudatosan  válogató  és  választó  aktív  szereplő.  A  koncepciót  először 
felvázoló  Blumler  és  Katz  1974-ben  megjelent  könyvükben  hangsúlyozzák,  hogy  az  általuk 
javasolt  megközelítés  a  korábbiaktól  eltérően  nem  a  médiumok  közléseit,  hanem  azok  fo¬ 
gyasztóját  veszi  alapul  és  vizsgálja.  Nem  feltételeztek  közvetlen  összefüggést  a  médiatartal¬ 
mak  és  a  média  által  kifejtett  hatások  között,  a  közönség  szükségletek  kielégítésére  irányuló 
törekvéseit  e  folyamat  köztes  tényezőiként  jellemezték,  a  médiahasználat  révén  kielégített 
igényeket  pedig  az  alapvető  emberi  szükségletek  közé  sorolták  (Katz  et  al.  2007  [1974]:  211). 
A  közönséget  a  középpontba  állító  modelljük  szembehelyezkedik  a  médiafogyasztást  eszté¬ 
tikai,  ideológiai  vagy  más  elitista  nézőpontból  értékelő  közelítésmódokkal. 

A  Katz  és  társai  által  felvetett  elgondolás  egy  másik  irányzat,  a  brit  cultural  studies  képvi¬ 
selőinek  munkáiban  is  megjelent,  és  itt  a  média-  és  társadalomkutatásnak  egy  új  közelítés- 
módjaként  teljesedett  ki  (lásd  például  Hall  et  al.  1980;  During  1995  [1993];  összefoglalóan 
Vörös  és  Nagy  1995;  Belinszky  2000).  Az  irányzat  kibontakozása  egyfajta  kulturális  demok¬ 
ratizálódás  kontextusában  kezdődött,  amely  meghatározta  egész  szemléletmódját.  A  má¬ 
sodik  világháború  utáni  Nagy-Britanniában  a  jóléti  állam  kiépülése,  az  oktatási  rendszer 
kiszélesedése,  valamint  a  tömegtermelés  és  a  tömegkultúra  kialakulása  a  társadalom  struk¬ 
turális  változását  eredményezték  (During  1995  [1993];  Belinszky  2000).  A  munkásosztály 
felemelkedése,  középosztályosodása  a  fogyasztásnak  és  életmódnak  olyan  új  elemeit  terem¬ 
tette  meg,  amelyek  tükrében  a  munkásosztály  mindennapi  élete  és  kultúrához  való  viszonya, 
valamint  a  populáris  kultúra  új  jelentőséget  és  értelmezést  nyert.  A  Centre  fór  Contemporary 
Cultural  Studies 9  (University  of  Birmingham)  szerteágazó  kutatásainak  (lásd  például  Hall 
et  al.  1980;  During  1995  [1993])  egyik  iránya  a  médiahasználat  vizsgálata  köré  szerveződött. 

A  cultural  studies  szemléletmódja  -  a  magas-  és  populáris  kultúrát  értékalapon  meg¬ 
különböztető  frankfurti  iskolától  eltérően  -  a  populáris  kultúrának  fontos  szerepet  tulaj¬ 
donít  a  szimbolikus  és  anyagi  rend  újratermelésében.  A  korai  birminghami  társadalom-  és 
médiakutatók  a  tömegkultúrát  a  társadalmi  osztályok  közötti  ideológiai  harc,  alkufolyamat 
terepének  tekintették,  melynek  színterein  folyamatosan  alakul  és  tolódik  el  a  konszenzus  a 
résztvevők  között  (Belinszky  2000).  Ennek  a  felfogásnak  az  alapjául  Gramsci  hegemóniael¬ 
mélete  szolgál  (lásd  During  1995  [1993]),  mely  szerint  az  uralkodó  osztályoknak  hatalmuk 
fenntartásához  szükségük  van  az  alárendeltek  valamilyen  mértékű  közreműködésére,  bele¬ 
egyezésére.  A  tömegkultúrát  tehát  az  ideológia  megnyilvánulási  formájaként  értelmezték, 
a  társadalmi  osztályok  közötti  tárgyalás  terepeként,  amely  populáris  ideológiákat  termel  és 
transzformál  a  közönség  számára  komplex  nyelvi  struktúrákon  keresztül.  Ennek  a  tárgyalási 


9  A  továbbiakban  CCCS. 

folyamatnak,  egyezkedésnek  jellemző  formája  az  értelmezés,  az  értelemadás  -  ennek  kap¬ 
csán  vált  a  cultural  studies  fontos  kutatási  problémájává  a  kulturális  produktumok,  köztük  a 
médiatartalmak  befogadásának  és  értelmezésének  vizsgálata. 

Stuart  Hall,  a  CCCS  médiakutatással  foglalkozó  csoportjának  meghatározó  egyénisége 
egyik  programadó  írásában  úgy  fogalmazott,  hogy  -  szakítva  a  behaviorista  inger-válasz 
koncepcióra  épülő  közvetlen  médiahatás  modelljével  -  egy  szélesebb  elméleti  keretben  a  mé¬ 
dia  ideologikus  szerepét  kívánják  vizsgálni  (Hall  1980a:  117).  Ebből  adódóan  megváltozott  a 
közönség  szerepének  értelmezése  is,  és  a  passzív  és  differenciálatlan  közönség  hagyományos 
koncepcióját  a  tartalmakat  az  egyezkedés  során  aktívan  és  változatos  módon  dekódoló,  dif¬ 
ferenciált  közönség  képe  váltotta  fel. 

Halinak  a  kódolás  és  dekódolás  momentumait  hangsúlyozó  elmélete  nagy  hatással  volt  a 
médiatartalom  hagyományos  fogalmára,  a  „befogadásról”,  „olvasásról”  és  „válaszról”  alko¬ 
tott  addigi  értelmezésekre  (Hall  1980b:  131).  Elméletét  a  tömegkommunikáció  kutatásának 
hagyományos  modelljéből10  kiindulva  fejtette  ki,  amelyből  ő  egyetlen  elemet  tartott  igazán 
lényegesnek,  ez  pedig  annak  „objektuma”,  vagyis  a  különféle  műveletek  tárgya,  az  üzenet. 
A  médiatartalom  befogadását  Hall  olyan  komplex  folyamatként  értelmezte  újra,  mely  vala¬ 
mely  jelentés  kibocsátásából  és  értelmezéséből  áll.  A  jelentés  megformálása,  vagyis  a  kódolás 
során  a  tevékenységben  részt  vevő  különféle  apparátusok,  viszonyok,  gyakorlatok  a  nyelv 
szabályainak  megfelelő  szimbolikus  hordozókat  bocsátanak  ki  (Hall  1980b:  128),  majd  ezt 
a  fogyasztás  során  a  befogadók  dekódolják.  A  dekódolás  tehát  a  feltétele  annak,  hogy  az 
üzenet  hatást  fejthessen  ki.  Elméletének  messzire  vezető  megállapítása,  hogy  a  kódolás  és 
dekódolás  során  használt  kódok  nem  teljesen  szimmetrikusak,  a  kétféle  értelemstruktúra 
közötti  viszony  szorosan  összefügg  a  résztvevők  által  betöltött  (társadalmi)  helyzetek  kö¬ 
zötti  szimmetria  vagy  aszimmetria  mértékével.  A  dekódolás  módja  tehát  nem  következik 
elkerülhetetlenül  a  kódolás  adott  módjából,  a  befogadó  társadalmi  meghatározottságának 
függvényében  vagy  egy  általa  dominánsnak,  preferáltnak  nevezett,  vagy  egy  egyezkedés  útján 
létrejött  (kialkudott),  vagy  pedig  egy  szembehelyezkedő,  oppozíciós  dekódolás  megy  végbe. 

Hall  felfogásának  újdonsága  abban  rejlett,  hogy  a  szemiotikái  megközelítést  alkalmaz¬ 
ta  mind  a  médiatartalmak  termelése,  mind  a  befogadás  tekintetében.  Ez  a  megközelítés  a 
poliszémia  hangsúlyozásával  teremtette  meg  a  cultural  studies  irányzaton  belül  a  közönség- 
kutatás  fogalmi  kereteit.  A  médiatartalmakat  jelekből  szerveződő  komplex  struktúráknak 
tekinti,  melyeken  belül  az  egyes  jelölőkhöz  mindig  többféle  jelentés  kapcsolódik,  melyek 
egymásnak  sajátos  alternatívái,  „a  jelentés  egy  szélesebb  rendszeren  belül  működő  külön¬ 
bözőségek  következménye”  (During  1995  [1993]:  162).  Mivel  a  jelek  nem  referenciálisan 
(a  valóság  valamely  darabjára  való  rámutatással)  nyerik  el  jelentésüket,  hanem  egymástól 
való  megkülönböztetésük  révén,  ezért  könnyen  egymás  helyettesítőivé  válhatnak  (paradig- 
matikus  viszonyokban),  illetve  beléphetnek  más  jelek  sorozatába  (szintagmatikus  viszonyok¬ 
ban),  mindez  pedig  a  jelentésekkel  való  viszonylag  szabad  operálást  tesz  lehetővé.  A  kul¬ 
turális  termékek,  médiaszövegek  esetében  lehetséges  a  meglévő  jelölőknek  más  elemekkel 
való  kombinációja,  ami  új,  hibrid  tartalmak  létrejöttét  eredményezi,  másfelől  pedig  adott 
médiatartalmak  esetében  viszonylagos  szabadság,  nyitottság  valósul  meg  a  befogadó  általi 
értelmezésre,  jelentésadásra,  ami  a  jelentésről  való  „egyezkedés”  gyakorlatát  eredményezi. 


10  Ez  a  hagyományos  modell  a  feladó-üzenet- vevő  lineáris  egymásba  kapcsolódására  épül,  illetve  a  folyamat 
körkörösségére,  a  résztvevők  egymás  felé  fordulására  és  a  kölcsönösségre. 

A  korábbi  befogadáselméletektől  eltérően  itt  tehát  a  közönség  tagjainak  saját  aktív,  értel¬ 
mező  erőfeszítései,  valamint  az  értelmezés  társadalmi  értelemben  vett  változatossága  kerül 
a  középpontba.  A  szemiotikái  megközelítés  és  konkrétan  Hall  elmélete  által  inspirált  kuta¬ 
tások  meggyőzően  tárták  fel  a  médiatartalmak  dekódolásában  megmutatkozó  különbsége¬ 
ket.  Dávid  Morley  a  BBC  népszerű  Nationwide 11  című  hírműsorára  vonatkozóan  az  1970-es 
évek  második  felében  lefolytatott  kutatásai  során  egyebek  mellett  azt  vizsgálta,  hogyan  de¬ 
kódolják  ugyanazt  a  műsort  eltérő  társadalmi  és  kulturális  hátterű,  azaz  eltérő  kulturális 
értelmezési  sémákhoz  hozzáférő  nézők  (Morley  1999).  Morley  etnográfiai  jellegű  kutatása 
egyesítette  a  médiaszövegek  és  a  média  közönségének  vizsgálatát,  és  abból  az  előfeltevésből 
indult  ki,  hogy  minden  médiaszöveg  többféleképpen,  de  nem  tetszőleges  módon  dekódol¬ 
ható.  A  szöveg  maga  bizonyos  olvasatokat  megenged,  másokat  nem,  a  néző  kulturális  háttere 
hasonlóképpen  bizonyos  olvasatokat  lehetővé  tesz,  másokat  nem.  Az  eltérő  interpretációkat 
nem  az  egyének  eltérő  pszichés  adottságaival  hozta  összefüggésbe,  hanem  szubkulturális  és 
gazdasági-társadalmi  helyzetükkel.  Módszerül  éppen  ezért  a  csoportos  interjút  választotta, 
mert  megítélése  szerint  az  segít  leginkább  felszínre  hozni  az  alanyok  társadalmi-kulturális 
beágyazottságát.  Az  osztály-,  nemi,  foglalkozási  alapon  szervezett  csoportok  tagjaival  (szak- 
szervezeti  tisztviselőkkel,  menedzserekkel,  diákokkal)  folytatott  kötetlen  beszélgetések  leg¬ 
főbb  tanulsága  az  volt,  hogy  a  média  közönsége  nem  homogén  tömeg.  Miközben  a  média¬ 
tartalmak  ideológiai  alapon  szerveződnek  (During  1995  [1993]:  164)  és  egy  preferált  kódot 
közvetítenek  (ez  a  világ  „mindennapi  életen”  nyugvó  szemlélete),  a  nézők  ehhez  különböző¬ 
képpen  viszonyulnak.  Parkin  modelljét  adaptálva  Morley  az  értelmezés  három  elvi  lehető¬ 
ségét  állapította  meg,  melyek  mentén  elhelyezhetők  a  Nationwide  dekódolásának  lehetséges 
formái.  Az  uralkodó  értelmezést  elfogadó,  azzal  szembeforduló,  illetve  azzal  egyezkedő  (azaz 
az  eredeti  értelmezés  keretei  között  azzal  ellentétes  álláspontot  elfoglaló)  olvasatokat  azono¬ 
sított  (Morley  1992),  ugyanakkor  azt  is  megállapította,  hogy  ezek  az  alapvető  stratégiák  nem 
hozhatók  egyértelmű  kapcsolatba  az  osztályhelyzettel:  az  egyéni  értelmezési  stratégiákat  a 
társadalmi  helyzet  és  a  diszkurzív  pozíció  együttesen  hozza  létre.  A  médiatartalmak  társa¬ 
dalmi  kontextusba  ágyazott  befogadása  és  dekódolása  a  Nationwide-projekt  tanulságai  sze¬ 
rint  közösségképző  erejű,  ami  a  befogadás  és  kizárás  dinamikáit  hozza  működésbe,  hiszen  a 
média  által  megkonstruált  „nagy  nemzeti  családból”  kimaradnak  mindazok,  akik  számára 
az  adott  médium  vagy  műsor  üzenetei  nem  bírnak  relevanciával  vagy  nem  dekódolhatók. 

len  Ang  Hollandiában  a  Dallas  című  amerikai  sorozat  nézőinek  körében  végzett  hasonló 
alapvetésekre  épülő  kutatást  (Ang  1985),  amely  egyfelől  feltárta  a  népszerű  sorozathoz  való 
viszonyulás  legfőbb  stratégiáit  (rajongás,  elutasítás  és  ironizálás),  másfelől  pedig  árnyalt  ér¬ 
telmezését  adta  ezeknek  a  stratégiáknak  a  tömegkultúra  ideológiájához 12  való  viszonyuk  tük¬ 
rében.  A  médiaszövegek  befogadása  (és  dekódolása)  eszerint  különféle  attitűdöknek  és  stra¬ 
tégiáknak  sajátos,  az  egyénre  jellemző  kombinációja  mentén  valósul  meg,  az  egyén  döntései 
alapján.  Ezek  a  döntések  a  tömegkultúra  esztétikai,  intellektuális  normákat  közvetítő,  elitista 
ideológiája,  és  az  ezzel  szembenálló,  az  egyéni  ízléshez  és  a  médiafogyasztás  élvezetéhez  való 
jogot  hangsúlyozó  populista  ideológia  közötti  választásban,  állásfoglalásban  nyilvánulnak 
meg.  A  média  közönségének  tagjai  a  kutatás  tanulságai  szerint  a  médiatartalmak  befogadása 

1 1  Az  1960-70-es  években  igen  népszerű  kora  esti  szórakoztató  hírműsor,  mely  elsősorban  könnyed  helyi  jelen¬ 
tőségű  hírekről,  „a  mindennapok  érdekességeiről  és  a  szórakozásról”  szólt  (Morley  1992). 

12  A  tömegkultúra  ideológiája  alatt  a  tömegkultúráról  az  értelmiségi  és  más  nyilvános  diskurzusokban  megfogal¬ 
mazódó  negatív,  elítélő  vélekedést  érti  a  szerző. 

során  egyéni  élethelyzetük,  társadalmi  státuszuk,  foglalkozásuk  és  más  hasonló  tényezők 
által  befolyásolt  módon  egyedileg  alakítják  ki  saját  értelmezéseiket. 

Az  említett  kutatások  és  kutatók  érdeklődése  tehát  elsősorban  a  televíziós  tartalmak  be¬ 
fogadására  irányult,  és  ezzel  kapcsolatosan  egyrészt  a  nézők  aktív  értelmező  erőfeszítéseire, 
másrészt  az  értelmezéseknek  a  társadalmi  és  szociokulturális  helyzethez  való  szoros  kapcso¬ 
lódására  mutattak  rá.  A  befogadás  kontextuális  befolyásoltságát  hangsúlyozva  ezek  a  kutatá¬ 
sok  meghaladták  a  korábbi  textuális  és  szemiotikái  közelítésmódot,  hiszen  már  nem  egysze¬ 
rűen  magukra  a  szövegekre,  azok  jelentésstruktúráira  fókuszáltak,  hanem  a  fogyasztók  és  a 
fogyasztás  társadalmi-kulturális  beágyazottságára.  Ez  a  szemléletbeli  váltás  a  médiakutatás¬ 
ban  lezajlott  posztmodern  fordulatról  tanúskodik  (erről  lásd  még  Császi  2008;  Szíjártó  2015). 
A  vizsgálatok  fókuszában  a  populáris  média  szövegei  álltnak,  melyeknek  mind  nemzeti, 
mind  transznacionális  keretek  között  közösségképző  szerepet  tulajdonítottak. 

Az  értelmezés  és  részvétel  fogalma  a  rajongókutatásokban 

Az  egyes  műfajok  vagy  konkrét  médiatartalmak  körül  az  értelmezés,  befogadás  folyamatai 
során  kialakuló  közösségek  vizsgálata  a  különféle  rajongói  kultúrák  jelentőségének  felisme¬ 
résével  is  együtt  járt.  A  populáris  média  szövegei  -  filmek,  televíziós  sorozatok,  könnyűze¬ 
nei  tartalmak,  képregények  vagy  éppen  szerelmes  regények  -  körül  kibontakozó  rajongói 
aktivitások  bemutatása,  elemzése  a  média-  és  kultúrakutatás  fontos  új  irányává  vált.  Janice 
Radway  amerikai  irodalomtörténész13  1984-ben  megjelent  könyvében  „a  szerelmes  regé¬ 
nyeket  olvasó  háziasszonyok  etnográfiáját”  írta  meg  (Kacsuk  2007:  55;  a  témáról  bővebben 
lásd  Császi  2008;  Bollobás  2011;  Szíjártó  2015).  Középosztálybeli  amerikai  háziasszonyok 
sajátos  olvasási  szokásait  vizsgálta,  akik  rendszeres  és  szenvedélyes  olvasói  voltak  az  olcsó, 
könnyen  elérhető  és  többnyire  hasonló  sémára  épülő  szerelmes  regényeknek.  E  jellegzetes 
médiafogyasztási  mintázat  jelentőségét  Radway  abban  látta,  hogy  ennek  révén  a  patriar¬ 
chális  társadalmi  és  családi  viszonyokba  betagozódott  nők  a  populáris  irodalom  élvezete 
révén  egy  szerelemmel  és  romantikus  viszonyokkal  áthatott  fantáziavilágban  élhették  meg 
azt,  ami  a  másokról  való  gondoskodásra  épülő  mindennapi  életükből  hiányzott,  a  rájuk  irá¬ 
nyuló  gyengéd  törődést.  Azonos  társadalmi  helyzetük,  szerepeik  folytán  a  megkérdezett  kis¬ 
városi  nők  életében  e  jellegzetes  médiaszövegek  befogadása  ugyanazt  a  funkciót  töltötte  be, 
ezért  a  kutató  egyfajta  „értelmező  közösségként”14  tekintett  rájuk.  Radway  maga  ugyan  sem 
diszciplináris,  sem  személyes  vagy  szakmai  kötődés  révén  nem  kapcsolódott  a  kritikai  kultú¬ 
rakutatás  brit  iskolájához,  sőt  -  ahogy  könyve  1991-es  kiadásának  előszavában  megemlíti  - 
a  kutatás  lefolytatásakor  még  nem  is  ismerte  a  birminghami  médiakutatók  munkásságát, 
ám  az  nyilvánvalóan  döntően  meghatározza  művének  tágabb  tudományos  kontextusát 
(Radway  1991  [1984]:  2). 


13  Könyvét  -  amely  az  eddig  említett  példáktól  eltérően  nem  a  kritikai  kultúrakutatás,  hanem  az  amerikanisz- 
tika  ( american  studies )  tudományos  irányzatának  kontextusába  ágyazódott  be  -  eredetileg  elsősorban  a  feminista 
elmélethez,  másodsorban  pedig  a  közönség  szerepével  és  a  tömegkulturális  fogyasztás  természetével  foglalkozó 
kommunikációelméleti  diskurzushoz  való  fontos  hozzájárulásnak  tekintették.  Az  amerikai  irodalomtörténet  köze¬ 
gén  belül  munkája  fontos  produktuma  annak  a  folyamatnak,  mely  az  amerikai  újkritika  ( new  criticism )  közelítés- 
módjával  szembehelyezkedve  egy  posztmodern  alapokon  álló  irodalom-  és  kultúrafelfogást  igyekezett  kidolgozni 
és  meghonosítani  (Bollobás  2011). 

14  Stanley  Fish  nyomán,  bővebben  lásd  Kálmán  C.  (2001);  Szijártó  (2015). 

A  rajongókutatások  másik  meghatározó  és  alapvető  szövege  Henry  Jenkins  Textual 
poachers  című  könyve  (Jenkins  1992),  mely  a  rajongói  közösségek  működését  vizsgálva 
„egyszerre  adott  formát  és  nevet  a  területnek,  valamint  kijelölte  a  tárgyalandó  témák  és 
megközelítések  átfogó  mezőjét”  (Kacsuk  2007:  55).  Érdemét  méltatói  általában  abban  látják, 
hogy  az  előbb  említett  kutatóktól  eltérően  nem  egy-egy  szűk  terület  rajongói  gyakorlatára 
koncentrálta  figyelmét,  hanem  egy  átfogóbb  médiarajongó  szubkultúrát  mutatott  be,  egyút¬ 
tal  megteremtve  a  rajongó  és  kutató  kettős,  hibrid  szerepe  által  kínált  lehetőségeket,  kutatói 
és  értelmezői  eljárásokat.15  A  rajongói  kultúrák  működését  Jenkins  a  közösségi  értelemadás, 
értelmezés  összetett  gyakorlataként  vizsgálja,  azaz  nála  a  médiatartalmak  befogadása  nem 
individuális  erőfeszítésként,  hanem  közösségi  teljesítményként  jelenik  meg.  Könyvében  le¬ 
számol  a  médiatartalmak  rajongóival  kapcsolatos  sztereotípiákkal,  árnyalt  leírását  adja  a  kü¬ 
lönféle  befogadási  gyakorlatoknak,  a  rajongói  szubkultúra  működésének,  és  különös  figyel¬ 
met  szentel  a  rajongók  által  létrehozott  sajátos  metaszövegeknek.  A  „szövegvadorzás”  általa 
plasztikusan  bemutatott  gyakorlata  (Certeau  elméletére  alapozva)  a  kommersz  kulturális 
termelés  lehetőségeihez  egyébként  hozzá  nem  férő  rajongók  aktivitására  épül,  akik  bizonyos 
médiaszövegek  számukra  élvezetes  és  hasznos  elemeiből  új  szövegeket  hoznak  létre  (Jenkins 
és  Scott  2013:  xx.). 

A  rajongói  kultúrák  tagjai  tehát  szövegeket  alkotnak,  melyek  megoszthatóak  és  egymás 
között  kicserélhetőek,  illetve  olyan  infrastruktúrákat  hoznak  létre,  melyek  lehetővé  teszik, 
támogatják  ezeket  a  cseréket.  Ennek  egy  izgalmas  (és  fontos  gendervonatkozásokkal  is  bíró) 
példája  a  maga  korában  rendkívül  népszerű,  sokak  rajongásától  övezett  amerikai  televízi¬ 
ós  sorozat,  a  Star  Trek  elkötelezett  nézőinek  köréből  kiindult  kreatív  értelmező  praxis.  Az 
1970-es  években  kialakult  úgynevezett  „slash”  irodalom  a  sorozatszereplők  közti  homoe- 
rotikus  viszonyokról  szóló  rajongói  szövegekből  szerveződik.  Maga  a  megnevezés  arra  utal, 
hogy  az  azonos  nemű  szereplők  közti  kapcsolatot  a  nevük  közé  tett  perjellel  szokás  jelezni  az 
adott  rajongói  közegen  belül.  A  Kirk/Spock  rajongói  erotikus  irodalom  a  televíziós  sorozat 
karaktereinek  felhasználásával,  azonban  az  eredeti  történettől  teljesen  eltérő  irányba  viszi 
tovább  a  cselekményt  és  a  szereplők  viszonyát,  ugyanis  a  sorozat  (eredetileg  heteroszexuá¬ 
lisnak  ábrázolt)  férfi  főszereplői  az  anonim  rajongók  által  írt,  a  szerelmet  és  az  érzékiséget 
ötvöző  történetekben  ténylegesen  egymás  szeretőivé  lesznek. 

Jenkins  a  jelenség  többféle  mozzanatát  is  az  ellenállás,  szembehelyezkedés,  vitatkozás 
megnyilvánulásaként  értelmezi.  Egyfelől  a  férfiak  homoszociális  vonzódásától  történő  el¬ 
mozdulás  a  homoerotikus  szenvedély  nyílt  vállalása  felé  értelmezhető  úgy,  mint  „a  hagyo¬ 
mányos  férfiasság  alternatív  módozatainak  feltárása,  illetve  a  szexualitás  szélesebb  társadal¬ 
mi  kontextusba  történő  belehelyezése”  (Jenkins  2007  [1992]:  54).  A  történetekben  az  azo¬ 
nos  neműek  közötti  gyengéd  szerelem  a  kölcsönös  egyenrangúságon  és  tiszteleten  alapul, 
Jenkins  szerint  ez  annak  a  bizonyítéka,  hogy  a  slash  valójában  sajátos  „válasz  a  televíziózás 
és  a  pornográfia  által  konstruált  férfiszexualitásra”,  vagyis  a  társadalmi  nemi  viszonyok  fel¬ 
szabadító  újraértelmezése. 

Másfelől  -  ahogy  Jenkins  megjegyzi  -  egyes  becslések  szerint  a  slash  rajongói  irodalom 
90%-át  nők  írják  (Jenkins  2007  [1992]:  56),  jellegzetesen  női  műfajról  van  tehát  szó,  amely 

15  Ezeket  a  Textual  Poachers  megjelenésének  20.  évfordulóján  az  új  kiadáshoz  írt  előszavában  Suzanne  Scott  is 
elismerően  említi  (Jenkins  és  Scott  2012:  viii).  Jenkins  magát  (az  akadémiai  és  rajongó  szférában  egyaránt  otthon 
levő  helyzetére  utalva)  „aca-fan’-ként  azonosította,  és  egy  fokozottabb  személyes  részvételen  és  bevonódáson  ala¬ 
puló  etnográfiai  módszert  dolgozott  ki  (erről  lásd  például  Jenkins  2006:  12). 


replika 


139 


betekintést  enged  a  nők  szexuális  fantáziáiba,  hiszen  a  férfi  hősökre  valójában  a  nők  vágyait 
vetíti  ki.  A  rajongó  slash  szerzők  álnevet  használva  adják  közre  írásaikat,  és  ezzel  együtt 
alternatív  identitásokat  is  létrehoznak,  párhuzamosan  akár  többet  is,  „így  jelölvén  a  rajon¬ 
gótáborok  és  műfajok  közti  elmozdulásaikat,  illetve  a  különböző  hangulatokra  és  stílusokra 
történő  reflektálásukat”  (Jenkins  2007  [1992]:  58).  Bár  rejtőzködésük  sokszor  a  család  és  a 
környezet  rosszallásának,  a  megbélyegzésnek  az  elkerülését  szolgálja,  de  a  szerző  szerint  a 
valós  identitás  elfedése  valamiféle  játék  is  egyben:  a  slash  írása  és  olvasása  a  hagyományos 
női  szerepek  levetésének  örömét  kínálja  a  résztvevőknek. 

Az  ellenállás  egy  másik  formája  nyilvánul  meg  abban,  hogy  a  rajongók  az  elsődleges  mé¬ 
diaszövegnek  olyan  olvasatát  adják,  mely  kívül  esik  a  médiaproducerek  ellenőrzési  körén, 
és  tükrözi  azt  a  feszültséget,  mely  a  rajongói  elragadtatás  és  a  frusztráció  között  húzódik.  Ez 
utóbbi  abból  adódik,  hogy  a  tartalom-előállítók  és  jogtulajdonosok  döntő  befolyással  ren¬ 
delkeznek  a  médiatartalom  (például  a  cselekmény  irányítása)  felett.  A  rajongói  kultúra  tagjai 
viszont  maguk  is  igénylik  a  jogot  arra,  hogy  újramondják  a  történeteket  a  saját  nyelvükön, 
saját  kifejezéseikkel  (Jenkins  és  Scott  2013:  xxi),  és  ebből  egy  olyan  egyezkedési  folyamat 
keletkezik,  melynek  tárgya  a  médiaszöveg  jelentése,  illetve  a  rajongók  és  a  tartalom-előállí¬ 
tók  viszonya.  A  slash  irodalom  a  kritikai  kultúrakutatás  által  feltárt  ellenálló,  vitatkozó  ol¬ 
vasatokat  hozott  felszínre,  melyek  kapcsán  egyúttal  a  közönség  részvételének  új,  kreatív  és 
produktív  formáit  figyelhetjük  meg,  hiszen  az  eredeti  szöveg  újraértelmezése  már  nem  csu¬ 
pán  alternatív  olvasatok,  értelmezések  hozzákapcsolását,  hanem  ezeken  alapuló  másodlagos 
médiaszövegek  létrejöttét  is  eredményezi. 

A  Textual  Poachers  alcímében  már  megjelenik  a  részvételi  kultúra  fogalma,  amely  a  kö¬ 
zönségnek,  a  befogadóknak  a  média  működésén  belüli  újfajta  szerepére  mutat  rá.  Jenkins 
terminusa  és  a  mögötte  meghúzódó  koncepció  kitágítja  a  média  fogalmát,  amikor  a  profesz- 
szionális  produkciós  cégeken,  forgalmazó  vállalatokon  kívül  a  rajongói  közösségek  hozzá¬ 
járulását  is  a  média  diszkurzív  gyakorlataihoz  sorolja.  A  rajongói  részvétel  a  média-előál¬ 
lítás  és  -fogyasztás  rendszerében  való  aktív  participációként  válik  láthatóvá,  a  bemutatott 
törekvések  pedig  értelmezhetőek  úgy,  mint  a  laikusoknak  a  kulturális  termelés  és  cirkuláció 
folyamataihoz  történő  hozzáférésre  irányuló  küzdelmei,  vagyis  a  részvételi  kultúra  irányába 
történő  folyamatos  elmozdulás.16 


A  részvétel  fogalma  az  újmédia-elméletekben 

A  médiabeli  részvételt  a  hagyományos  nyomtatott,  valamint  a  klasszikus  elektronikus  tö¬ 
megmédiumok  korában  jelentősen  átalakította  a  digitális  médiatechnológia  megjelenése. 
Ennek  egyik  fontos  összetevője  a  tartalmakhoz  való  igény  szerinti  ( on  demand )  hozzáférés 
biztosítása  (Csigó  2009).  A  nyomtatott  sajtó  időben  és  terjedelemben  erősen  kötött  struktú¬ 
rában,  korlátozott  példányszámban  adja  közre  tartalmait.  A  hagyományos  rádió  és  televízió 

16  A  rajongói  kultúrák  vizsgálata  a  későbbiekben  olyan  történeti  kutatásokat  is  inspirált,  melyek  a  részvételi 
kultúra  jelenségeinek  előzményeit,  gyökereit  igyekeztek  feltárni  a  hagyományos  népi  kultúrából  kiindulva:  például 
az  amatőr  újságírói  mozgalom  19.  századi  virágzását,  az  amatőr  rádiózást,  a  korai  sci-fi  rajongók  tevékenységét, 
a  II.  világháború  utáni  DIY  (Csináld  Magad!)  mozgalmakat,  az  underground  újságok  és  képregények  készítését 
vagy  az  Indie  Media  mozgalmat  (Jenkins  és  Scott  2013:  xxii)  is  ideértve. 

lineáris  műsorfolyamban  teszi  elérhetővé  a  műsorokat,  ami  azt  jelenti,  hogy  a  közönség  csak 
a  műsorfolyam  adott  pontján,  meghatározott  időszakban  tudja  meghallgatni  vagy  megnézni 
a  kiválasztott  programot.  Ebben  a  helyzetben  a  fogyasztó  kénytelen  alkalmazkodni  a  kiasz - 
szikus  print  és  elektronikus  médiumok  technológiai  sztenderdjeihez,  kulturális  formáihoz 
és  üzleti  konstrukcióihoz.  A  fogyasztók  igényeihez  jobban  igazodó  új  médiás  tartalomszol¬ 
gáltatás  az  időbeli  és  szerkezeti  linearitás  gyakorlatát  felszámolja,  a  tartalmakat  jellemző¬ 
en  nonlineáris  módon,  hipertextuális  struktúrákban  rendezi  el.  Ebben  az  elrendezésben  a 
fogyasztó  igény  szerint,  tetszőleges  időpontban  és  akár  ismételődő  jelleggel  férhet  hozzá  a 
tartalmakhoz,  ráadásul  gyakran  ingyenesen.  A  tartalom-előállítás  fókusza  tehát  jelentősen 
eltolódott  a  tartalmak  előállítóitól  (az  ő  lehetőségeiktől,  érdekeiktől)  a  tartalmak  fogyasztói 
felé.  A  kibontakozó  új  médiarendszer  azonban  nemcsak  fokozottabban  igazodik  a  közönség 
igényeihez,  hanem  be  is  vonja  a  fogyasztót  a  tartalmak  előállításába,  annak  aktív  és  kreatív 
részvételére  építi  új  kulturális  és  üzleti  modelljét  (lásd  Bruns  2008;  Csigó  2009;  Burgess  és 
Green  2009b;  Turner  2010). 

Az  új  média  ökonómiáját  ugyanis  a  tartalomgyártó  ( producer )  és  a  fogyasztó-felhasz¬ 
náló  ( consumer ;  user )  szerepeinek  összefonódása,  a  közöttük  lévő  határ  elmosódása,  a  hib¬ 
ridizáció  (Van  Dijck  2009)  jellemzi.  A  hagyományos  tömegmédián  belül  a  két  szerepkör 
világosan  elkülönül  egymástól,  sőt  az  azokhoz  kapcsolódó  érdekek  -  amint  azt  a  koráb¬ 
bi  példákban  láthattuk  -  gyakran  ellentétesek  is  egymással.  Az  új  média  platformjain  a 
felhasználók  maguk  is  tartalom-előállítókká  válhatnak,  szövegeket,  képeket,  videókat  ké¬ 
szíthetnek  és  publikálhatnak,  különféle  hálózati  aktivitásokat  (megosztás,  kedvelés,  érté¬ 
kelés,  rangsorolás)  generálhatnak,  ezáltal  maguk  is  fontos  szerepet  játszhatnak  a  médiu¬ 
mok  működésében,  miközben  a  médiavállalatok  mindehhez  egyre  inkább  csak  a  kereteket, 
az  infrastruktúrát  biztosítják. 

A  hagyományos  munkamegosztás  átalakulásához  mind  a  technikai  eszközökhöz  való 
könnyebb  hozzáférés,  mind  pedig  a  használat  egyszerűsödése  hozzájárult.  A  digitális  tech¬ 
nológiát  alkalmazó  integrált  eszközök  az  átlagos  felhasználó  számára  is  lehetővé  és  egyszerű¬ 
vé  teszik  a  médiatartalmak  létrehozását,  szerkesztését,  közzétételét,  továbbítását.  A  hálózat¬ 
ba  kapcsolt  eszközök  közvetítésével  azonnali  kapcsolódásra  és  visszajelzésre  van  lehetőség, 
míg  az  interaktivitásra  korábban  (a  televíziós,  rádiós  vagy  filmes  tartalmak  kapcsán)  csak 
korlátozott  és  késleltetett  formában  volt  módjuk  a  fogyasztóknak.  A  közönségrészvétel  kü¬ 
lönböző  formái  most  már  egy  olyan  médiakörnyezetben  valósulhatnak  meg,  mely  a  koráb¬ 
binál  sokkal  több  és  változatosabb  lehetőséget  kínál  a  felhasználók  és  rajongók  számára  az 
elsődleges  médiaszövegek  megmunkálására,  metatextusok  létrehozására,  arra,  hogy  a  be¬ 
fogadás  során  létrejövő  értelmezések  a  belső  fantáziavilágon  kívül  is  formát  ölthessenek, 
másokkal  megoszthatók  legyenek. 

A  tartalom  előállítása  és  fogyasztása  közötti  határ  elmosódására  reflektálnak  plasztikusan 
az  olyan  új  keletű  tudományos  megnevezések  is,  mint  a  prosumer17  (Toffler  2001  [1980]), 
a  produser  (Bruns  2008),  a  co-creation  (Van  Dijck  2009;  Prahalad  és  Ramaswamy  2004), 
illetve  a  széles  körben  elterjedt  pro-am  ( professional  amateur )  kifejezés  (lásd  például  Hinton 
és  Hjort  2013). 


17  A  producer  és  a  consumer  szavak  összevonásával  alkotott  kifejezéssel  nevezi  meg  a  szerző  az  új,  önellátó 
életstílus  elképzelt  alanyait. 

Részvétel  és  kollaboráció  a  konvergens  médiában 

A  médiahasználat,  -fogyasztás  és  tartalom-előállítás  hibrid  formái  Henry  Jenkins  értelmezé¬ 
se  szerint  egy  új  kulturális  mintázattá  állnak  össze,  melyet  a  részvételi  kultúra  ( participatory 
culture )  fogalmával  ír  le.  A  koncepciót  a  már  említett  Textual  Poachers  (Jenkins  1992), 
a  Convergence  Culture  (Jenkins  2006)  és  a  Spreadable  Media  (Jenkins  et  al.  2013)  című  köny¬ 
veiből  álló  informális  trilógiában  dolgozza  ki  (erről  lásd  Jenkins  és  Scott  2013:  xxi).  A  „szö- 
vegvadorzás”  jelenségét  körbejáró  korai  munkája  (Jenkins  1992)  -  amint  fentebb  láthattuk  - 
még  a  klasszikus  televíziózás  körülményei  között  zajló  rajongói  aktivitások  kapcsán  mutatja 
be  a  médiafogyasztók  részvételének  egy  sajátos  formáját.  Convergence  Culture  (Jenkins  2006) 
című  művében  már  a  hálózati  média  hasonló  jelenségeit  vizsgálja  meg  három  fontos  trend, 
a  konvergens  médiakultúra,  a  részvétel  kultúrája,  és  az  ezekben  megnyilvánuló  kollektív  intel¬ 
ligencia  metszéspontjában. 

A  médiakonvergencia  jelenségét  tartós  folyamatnak  tekinti  (nem  pedig  valamilyen  vég¬ 
állomásnak),  mely  előrehaladása  során  megváltoztatja  a  létező  technológiák,  iparágak,  pia¬ 
cok,  műfajok  és  közönségek  viszonyát  (Jenkins  2006: 1 5) .  E  folyamat  a  médiaipar  különböző 
szereplőinek  együttműködése  és  összefonódása,  valamint  a  tartalmaknak,  motívumoknak, 
és  gyakran  maguknak  a  felhasználóknak  a  különféle  platformok  közötti  szabad  mozgá¬ 
sa  révén  megteremti  a  kreatív  felhasználói  részvétel  technológiai  feltételeit.  Példaként  az 
okostelefonok  megjelenését  és  elterjedését  emeli  ki,  melyek  már  nem  egyszerű  telekommu¬ 
nikációs  eszközökként  funkcionálnak,  hanem  lehetővé  teszik  számunkra,  hogy  videojátékot 
játsszunk,  böngésszünk  az  interneten,  fotókat  vagy  videókat  készítsünk,  szöveges  vagy  mul¬ 
timédiás  üzeneteket  továbbítsunk,  filmeket  nézzünk  vagy  meghallgassunk  egy  távoli  hely¬ 
színről  közvetített  koncertet.  Arra  is  rámutat  ugyanakkor,  hogy  a  konvergencia  folyamata 
nemcsak  a  médiatartalmak  fogyasztását  jellemzi,  hanem  azok  előállítását  is,  hiszen  ma  már 
a  korábban  egyprofilú  (film,  televízió,  játékok)  nagy  médiaipari  konglomerátumok  sem  csak 
egyetlen  területre  koncentrálnak,  hanem  igyekeznek  átfogni  a  szórakoztatóipar  egészét. 

A  részvételi  kultúrát  írásaiban  úgy  jellemzi,  mint  sajátos  kulturális  kontextust,  a  populáris 
médiakultúra  azon  területét,  mely  az  amatőr  (művészi  és  civil)  megnyilvánulások  számára 
viszonylag  egyszerűen  hozzáférhető,  és  ahol  a  résztvevők  társas  kapcsolatok  különféle  for¬ 
máit  alakítják  ki  egymás  között,  miközben  a  tapasztaltabb  szereplők  a  mentorálás  informális 
módjai  révén  segítik  a  kevésbé  gyakorlottakat.  Többször  utal  arra,  hogy  a  részvétel  formái 
sokfélék,  és  nem  mindenki  él  a  leginkább  kreatív  és  produktív  lehetőségekkel,  ám  hangsú¬ 
lyozza,  hogy  a  hozzájárulás  és  aktív  részvétel  lehetősége  elviekben  mindenki  számára  adott. 
Ennek  korlátáit  az  egyéni  motivációkon  kívül  a  technológiai  hozzáférés  paraméterei  jelent¬ 
hetik.  A  részt  vevő  felhasználók  viszont  megfigyelései  szerint  annak  tudatában  tevékenyked¬ 
nek,  hogy  hozzájárulásuk  az  egész  rendszer  működését  tekintve  fontos  és  jelentős  (Jenkins 
et  al.  2009:  3). 

A  Pierre  Levy-től  kölcsönzött  kollektív  intelligencia  fogalmával  azokat  az  innovatív  és 
progresszív  tudásszervezési  struktúrákat  jellemzi,  melyek  az  egyéni  tudásoknak  a  hálózatos 
együttműködés  során  történő  egyesítésével  jönnek  létre.  A  kollektív  intelligencia  nála  nem 
pusztán  az  egyéni  tudások  aggregátuma,  sőt  az  egyén  szintjén  nem  is  értelmezhető,  hiszen 
nincs  egyetlen  olyan  felhasználó  sem,  aki  rendelkezne  a  kollektív  intelligencia  egésze  felett. 
A  tudás  apró  mozaikdarabjainak  egyének  feletti  szinten  történő  egybefoglalását  és  hozzáfér¬ 
hetővé  tételét  az  új  technológiai  megoldások  biztosítják. 

Az  általa  bemutatott  és  elemzett  példák  a  fogyasztói-rajongói  részvétel  különféle  formáit 
tárják  fel  a  konvergens  médiakörnyezetben,  a  televízió,  az  internet,  a  mozi,  a  könyv  vagy 
például  a  videojáték  médiumaihoz  kapcsolódva.  A  Convergence  Culture  egyik  esettanulmá¬ 
nyában  azt  rekonstruálja,  ahogy  a  Survivor  (2004)  című  valóságshow  fanatikus  rajongóiból 
létrejött  közösség  tagjai  minden  eszközzel  és  erejükkel  azon  munkálkodnak,  hogy  új,  még 
nem  publikus  információkat  szerezzenek  a  show  aktuális  eseményeiről,  fejleményeiről  (a  tit¬ 
kolt  helyszín  hollétéről,  a  szereplők  teljes  nevéről,  a  kiesők  vagy  a  győztes  személyéről  stb.), 
mielőtt  azok  adásba  kerülnek.18  A  rajongó  nézők  ennek  érdekében  az  általuk  megszerzett 
információkat  egy  online  felületen  egymással  is  megosztva  sajátos  tudásközösséget  alkotnak, 
mely  a  részinformációk  (műholdfelvételek,  időjárási  adatok,  az  epizódokban  felbukkanó 
háttérinformációk,  megfigyelések)  összesítésével,  azok  értékelése,  megvitatása  révén  egyfaj¬ 
ta  kollektív  intelligenciaként  működik. 

Egy  másik  fejezetben  a  Harry  Poííer-könyvek  rajongói  (tizenéves  gyerekek)  által  létre¬ 
hozott,  ugyancsak  online  működő  közösség  kollaboratív  gyakorlatait  elemzi,  és  részletesen 
bemutatja  a  J.  K.  Rowling  könyveinek  jogait  megvásárló  Warner  Bros  céggel,  valamint  a 
konzervatív  keresztény  szervezetekkel  folytatott  küzdelmeiket.  Az  eset  főszereplője,  Heather 
Lawver  amerikai  diáklány  tizennégy  évesen  a  Harry  Potter  és  a  bölcsek  köve  (Harry  Pot- 
ter  and  the  Sorcerer’s  Stone)  című  könyv  elolvasását  követően  a  mű  és  általában  az  olvasás 
népszerűsítése  érdekében  létrehozott  egy  iskolai  újságot  -  a  Roxfort19  fiktív  iskolai  lapját. 
Az  újságot  több  társával  együtt  szerkesztőségi  rendszerben  kezdték  működtetni,  a  beérkező 
rajongói  műveket  publikálás  előtt  nyelvi,  stilisztikai  szempontból  ellenőrizték,  korrigálták. 
A  tapasztaltabb  szerkesztők  tanácsokkal,  útmutatással  segítették  a  kevésbé  tapasztaltakat, 
akik  így  fejleszthették  készségeiket  a  cselekményszövés,  írás,  szerkesztés  terén.  A  szövegek 
a  Harry  Poífer-történeteket  folytató,  újraíró  rajongói  írásművek,  gyerekek  által  írt  populáris 
irodalmi  alkotások,  az  írás  és  publikálás  gyakorlata  pedig  fontos  támogatást  jelentett  a  részt¬ 
vevőknek  íráskészségük,  alkotói  fantáziájuk  és  önkifejezésük  kibontakoztatásához.  Az  egyre 
népesebb  író-olvasó  közösség  a  Harry  Potter- könyvek  gyors  népszerűvé  válását  követően 
beleütközött  egyfelől  az  amerikai  konzervatív  keresztény  szervezetek  ideológiai  alapú  bírá¬ 
latába,  másfelől  a  jogtulajdonosok  ellenállásába.  A  fiatal  könyvrajongók  küzdelmét  Jenkins 
egyfajta  harcként  mutatja  be,  melynek  tétje  a  szólás  és  önkifejezés  szabadsága,  a  médiatar¬ 
talmak  felhasználók  általi  átdolgozásának,  továbbalakításának  joga,  tágabb  kontextusban 
pedig  a  kultúrában  való  részvétel,  illetve  az  erre  irányuló  kontroll  lehetősége.  Hasonló  harc 
(„macska-egér  játék”,  Jenkins  2006:  25)  kibontakozását  követhetjük  nyomon  a  Survivor-e set 
leírásában  is,  ahol  a  küzdelem  az  első  kézből  származó,  friss  információkért  folyt  a  rajongók 
és  a  produkciós  cég  között.  Az  ilyesfajta  küzdelmek  Jenkins  értelmezése  szerint  végső  soron 
a  demokratikus  jogok  kiszélesítéséért  folynak,  az  információ,  a  tudás  és  a  véleménynyilvání¬ 
tás  demokratikusabb  megoszlásáért  -  ennyiben  politikai  jelentőséget  is  tulajdonít  ezeknek 
a  gyakorlatoknak,  bár  hangsúlyozza,  hogy  ezek  lényegileg  különböznek  a  politikai  részvétel 
klasszikus  formáitól. 

A  konvergens  médiarendszernek  ugyanakkor  van  egy  másik,  ezzel  ellentétes  irányú  di¬ 
namikája  is,  a  mindig  is  létező  alulról  jövő  kezdeményezések  és  amatőr  kulturális  produk¬ 
tumok  tudatos  beemelése  a  mainstream  média  működésébe.  Ezt  a  tendenciát  egy  másik 


18  Az  ilyen  információk  nyilvánosságra  hozását  közkeletű  szóval  spoilerezésnek  nevezik. 

19  Az  eredeti  műben  Hogwart. 

esettanulmány  segítségével  mutatja  be  Jenkins.  A  Star  Wars-filmek  rajongói  és  a  filmekhez 
kapcsolódó  jogokat  birtokló  médiacégek  közötti  viszony  alakulásának  nyomon  követése  so¬ 
rán  a  szerző  az  amatőr  filmkészítők  tevékenységét  a  mindig  is  létező  népi  kultúra,  folklór 
jelenségével  állítja  párhuzamba.  Az  amatőr  képző-  és  előadó-művészeti,  irodalmi  aktivitá¬ 
sok  szerinte  sokáig  a  privát  világokon  belül,  mikronyilvánosságok  számára  váltak  csupán 
ismertté,  emiatt  a  produkciós  cégek  érdekeit  kevéssé  sértették,  és  velük  szemben  a  szerzői 
jogok  esetleges  érvényesítésének  sem  igazán  volt  értelme.  A  helyzet  az  internet  által  megte¬ 
remtett  újfajta  láthatóság  és  nyilvánosság  kialakulásával  változott  meg.  A  Star  Wdrs-sagához 
(és  franchise-hoz)  kapcsolódó  rajongói  tartalmak,  amatőr  filmek,  klipek  az  online  felüle¬ 
teken  megjelenve  már  új  stratégia  kidolgozására  késztették  a  jogokat  birtokló  társaságokat. 
A  kétféle  (mainstream  és  grassroots)  kulturális  logika,  kétféle  érdek  közötti  egyezkedési 
folyamat  során  a  nagy  médiacégek  számára  láthatóan  komoly  kihívást  jelentett  a  kultusz 
fennmaradását  segítő,  így  kommerciális  érdekeiket  támogató,  ám  szellemi  tulajdonukat  sok 
szempontból  fenyegető  (vagy  akként  értékelt)  rajongói  tartalmak  megfelelő  kezelése.  Az  el¬ 
utasítás  és  befogadás  különféle  formái,  feltételei  között  oszcillálva  a  médiacégek  a  sikeres, 
piaci  értéket  képviselő  rajongói  tartalmakat  végül  beengedték  a  professzionális  médiaipari 
keretek  közé,  felismerve,  hogy  ezzel  növelik  a  fogyasztók,  rajongók  elköteleződését.  A  mé¬ 
diaipar  és  a  rajongói  közösségek  viszonyát  a  kölcsönös  kiszolgáltatottság  és  érdekeltség  sajá¬ 
tos  összefonódásaként  tárja  elénk  a  szerző,  ahol  a  rajongói  részvétel  az  új  hibrid  médiarend¬ 
szer  fontos  konstitutív  elemévé  vált.  Az  itt  röviden  bemutatott,  illetve  a  könyvben  szereplő 
többi  esettanulmány  is  jelzi,  hogy  az  elmúlt  évtizedek  során  a  rajongók,  mint  a  részvételi 
kultúra  kulcsszereplői,  az  alig  látható  perifériáról  a  médiakutatás  érdeklődésének  fókuszába 
kerültek  (Jenkins  2006:  12). 

Részvétel  és  oktatás 

Jenkins  kulturális  politikák  iránti  elkötelezettségéből  fakadóan  kulcskérdésnek  tekinti  a  fia¬ 
tal  generációk  részvételével  kapcsolatos  esélyegyenlőség  előmozdítását  (Jenkins  et  al.  2009). 
Egy  2009-es  white  paperben  szerzőtársaival  arra  hívják  fel  a  figyelmet,  hogy  a  részvételi  kul¬ 
túra  szoros  kapcsolatban  áll  az  oktatással  és  tanulással:  aki  nem  sajátítja  el  az  új  médiá¬ 
ban  való  eligazodáshoz  és  aktív  részvételhez  szükséges  felkészültségeket,  végképp  leszakad 
kortársaitól,  és  nem  fér  hozzá  a  konvergens  médiarendszer  által  kínált  részvétel  előnyeihez. 
Ezt  komoly  kihívásnak  tartják  nemcsak  a  fiatal  generációk,  hanem  az  egész  társadalom, 
különösen  az  oktatási  rendszer  számára.  Tisztában  vannak  ugyanakkor  azzal,  hogy  az  új 
konvergens  médiában  való  aktív  részvétel  nem  sajátítható  el  kizárólag  az  oktatási  intézmé¬ 
nyekben.  A  részvételi  kultúra  maga  is  a  tanulás  fontos  terepe,  ahol  a  résztvevők  egymást 
segítik,  oktatják,  mentorálják,  megosztják  tudásukat,  amint  az  a  rajongói  és  gamer  kultúrák 
kapcsán  jól  megfigyelhető.  Az  aktív  médiabeli  részvétel  szerintük  az  írás,  olvasás,  szerkesz¬ 
tés,  filmkészítés  és  -terjesztés,  az  önkifejezés  készségeit,  sőt  az  állampolgári  szabadságjogok 
iránti  érzékenységet  is  fejleszti,  melyek  egy  új  médiaműveltség,  és  erre  épülve  a  teljes  jogú 
társadalmi  (politikai,  gazdasági,  kulturális)  részvétel  alapját  jelentik.  A  szerzők  megítélése 
szerint  ugyanakkor  az  új  típusú  felkészültségek  és  készségek  nem  helyettesíthetik  a  hagyo¬ 
mányos  műveltséghez  kapcsolódó  alapkészségeket,  hanem  éppen  azokra  épülnek.  Amiben 
viszont  jelentősen  eltérnek  ezektől,  az  a  közösségi,  kollaboratív  jelleg  és  a  hálózatosodás, 

hiszen  ezeket  a  készségeket  már  nem  elszigetelt  individuális  gyakorlatok  során  alkalmazzák, 
hanem  közösségi  módon,  online  hálózatokban. 

A  konvergens  médiakörnyezet  által  megkövetelt  újfajta  felkészültségek  között  szerepel 
az  információk  hitelességének  és  megbízhatóságának  megítélésére,  a  különféle  médiumok 
közötti  navigációra,  az  információ  keresésére,  szintetizálására  és  disszeminációjára  való 
képesség,  és  a  különböző  közösségek,  nézőpontok,  alternatív  normák  közötti  mozgás  és 
egyeztetés  készsége.  Ez  az  újfajta  médiaműveltség  szerintük  fejleszthető,  ebben  komoly  sze¬ 
repet  játszhatnak  az  oktatásban  is  alkalmazható  technikák,  eljárások:  a  játékos,  kísérletező 
problémamegoldási  módok,  az  alternatív  identitások  kipróbálása,  a  szimuláció  különféle 
formái,  a  meglévő  médiatartalmak  remixelése  vagy  egyéb  megmunkálása,  a  multitasking 
médiahasználat.20 

Az  esettanulmányokból  idézett  példákból  kitűnik,  hogy  a  részvételi  kultúra  jenkinsi  kon¬ 
cepciója  fontos  hatalmi  kérdéseket  is  érint,  hiszen  az  új  konvergens  médiakörnyezetben  a 
gyenge,  hatalom  nélküli,  periférikus  helyzetű  szereplők  (rajongók,  gyerekek,  egyszerű  fo¬ 
gyasztók)  érdekeiket  tekintve  gyakran  szemben  állnak  a  nagy  médiaintézményekkel,  jog- 
tulajdonosokkal,  szolgáltatókkal.  Aszimmetrikus  hatalmi  helyzetekben  látjuk  őket,  ahol  a 
gyengék  saját  ízlésük,  fantáziáik,  jogaik  érvényesítéséért  folytatnak  küzdelmet.  A  médiabeli 
részvétel  formái  -  eredeti  médiaszövegek  tovább-  vagy  újraírása,  remixelése  -  nemcsak  cél¬ 
jai,  de  gyakran  eszközei  is  ezeknek  a  küzdelemnek,  maguk  is  hozzájárulnak  a  hatalmi  aszim¬ 
metria  csökkenéséhez.  Jenkins  esettanulmányai  azt  sugallják,  hogy  a  digitális  médiatechno¬ 
lógia  elterjedése  elmozdulást  idézett  elő  a  média  hatalmi  viszonyaiban,  növelte  a  különböző 
szubkultúrák  és  közösségek  képességét  arra,  hogy  bekapcsolódjanak  a  tartalom-előállítás  és 
cirkuláció  folyamataiba.  A  médiahasználó  közönség  -  a  rajongói  kultúrákra  támaszkodva  - 
képessé  vált  arra,  hogy  előremozdítsa  a  demokratikus  politikákat  és  a  kulturális  sokféleséget. 
Azt  azonban  ő  is  kiemeli,  hogy  a  nagy  médiabirodalmak  trónfosztására  nem  került  sor,  sőt 
ezek  tovább  erősítették  domináns  pozícióikat  a  mainstream  médiacsatornák  felett.  Egymás¬ 
sal  ellentétes  tendenciák  egyidejű  jelenlétét  figyelhetjük  meg  tehát,  hiszen  a  tömegmédia 
termelése  feletti  ellenőrzés  néhány  cég  kezében  összpontosul,  bár  a  digitális  média  egyúttal 
le  is  csökkentette  azoknak  a  kapuőröknek  a  szerepét,  amelyek  igyekeznek  megakadályozni, 
hogy  a  hétköznapi  emberek  médiatartalmakat  hozzanak  létre  és  osszanak  meg  egymással 
(Jenkins  és  Scott  2013:  xxiv). 

A  részvételi  kultúra  fogalma  a  technológia  szerepének  megítélését  illetően  is  kérdéseket 
vet  fel  (Jenkins  et  al.  2009).  Jenkins  több  helyütt  is  hangsúlyozza,  hogy  a  részvételi  kultúra 
nem  egyszerűen  következménye  a  digitális  technológiai  forradalomnak,  vagyis  a  felhaszná¬ 
lók  nem  pusztán  azért  válnak  tartalom-előállítóvá  és  disztribútorrá,  mert  a  technika  ezt  le¬ 
hetővé  teszi  a  számukra.  Úgy  véli,  hogy  a  részvételi  kultúrához  sorolt  aktivitások  csak  azért 
tudtak  ilyen  széles  körben  elterjedni,  mert  a  tágabb  kultúra  is  támogatja  azokat.  A  részvételi 
kultúra  kialakulását  szerinte  az  teszi  lehetővé,  hogy  a  kultúra  mintegy  magába  szívja  a  mé¬ 
diatechnológiákban  végbement  robbanásszerű  fejlődést,  reagál  arra  (Jenkins  et  al.  2009:  8). 
A  részvételi  kultúra  és  az  új  médiatechnológia  így  kölcsönhatásban  állnak  egymással,  valamint 
a  körülöttük  kialakuló  kulturális  közösségekkel  és  tevékenységekkel  (Jenkins  et  al.  2009:  8). 

20  A  több  médium  vagy  médiaplatform  egyidejű,  párhuzamos  követésével  jellemezhető  médiahasználati  mód 
szerintük  lehetővé  teszi,  hogy  a  pásztázó  figyelem  szükség  esetén  képessé  váljon  valamilyen  jelentőségteljes  rész¬ 
letre  fókuszálni. 

A  részvételi  kultúra  fogalmának  kritikája 

Henry  Jenkins  részvételi  kultúráról  szóló  könyvei  és  tanulmányai,  a  rajongói  részvétel  kre¬ 
atív  formáinak  leírása,  az  érdekérvényesítésért,  a  kifejezés  szabadságáért  tett  erőfeszítések 
plasztikus  és  szuggesztív  bemutatása  nagy  hatást  gyakorolt  a  médiakutatás  egészére.  A  rész¬ 
vételi  kultúra  koncepciója  egy  sokak  által  követett  kutatási  és  értelmezési  paradigmává  vált, 
annak  minden  előnyével  és  hátrányával  együtt.  Az  idő  előrehaladtával  maga  Jenkins  is  tett 
olyan  megjegyzéseket,  melyek  a  koncepció  némiképp  elfogult,  ideologikus  jellegének  felis¬ 
merésére  és  árnyalására  utalnak.  Egy  2013-ban  készült  interjúban  (Jenkins  és  Scott  2013) 
a  részvételi  kultúra  (vagyis  egy  történetileg  különböző  formákban  megnyilvánuló  szélesebb 
mozgalom),  a  rajongás  (vagyis  a  részvételi  kultúra  egy  bizonyos,  saját  hagyományokkal  ren¬ 
delkező  formája)  és  a  web  2.0  (tehát  egy  a  részvételi  kultúrából  hasznot  húzó  üzleti  modell) 
közötti  értelmezésbeli  különbségekre  mutatott  rá.  Úgy  fogalmazott,  hogy  a  rajongói  kultú¬ 
rák  vizsgálata  teremthet  alapot  az  új  médiás  vállalkozások  működésének  kritikai  elemzé¬ 
sére,  melyek  hajlamosak  kihasználni  a  rajongók  önkéntes  és  önzetlen  tartalom-előállító  és 
-megosztó  aktivitását.  Ezzel  a  megállapítással  lényegében  maga  is  csatlakozott  azokhoz  a 
médiakutatókhoz,  akik  a  konvergens  média  működését  és  azon  belül  a  felhasználók  szerepét 
összetettebb  jelenségnek  látják  a  rajongók  kreatív  eszközökkel  folytatott  szabadságharcánál. 

A  bírálók  és  más  véleményen  levők  egyrészt  figyelmeztetnek  arra,  hogy  a  kreatív  rajon¬ 
gók  csupán  egy  kisebbséget  alkotnak  a  részt  vevő  médiahasználók  táborán  belül,  és  hogy  a 
többség  a  részvétel  kevésbé  produktív,  néha  szinte  már  passzívnak  tűnő  formái  (megfigye¬ 
lő,  néző)  által  járul  hozzá  a  konvergens  média  működéséhez  (például  Van  Dijck  2009:  44; 
Manovich  2008:  33). 21  Van  Dijck  szerint  ez  egyúttal  azt  is  jelzi,  hogy  a  digitális  kultúra 
résztvevőit  eltérő  mértékű  társadalmi  és  kulturális  elkötelezettség  jellemzi,  és  a  médiában 
való  részvétel  összképe  a  nyilvánosságban  való  részvétellel  vagy  a  különféle  csoportok  irán¬ 
ti  elköteleződéssel  állítható  párhuzamba.  Ráadásul  a  részvétel  fogalma,  illetve  értelmezése 
kulturálisan  meghatározott  és  jelentős  eltéréseket  hordozhat,  amint  arra  Hinton  és  Hjorth 
(2013)  rámutatnak.  Az  online  „leselkedésről”  szólva  megjegyzik,  hogy  amíg  az  angol¬ 
szász  kultúrában  ehhez  a  viselkedésformához  a  passzivitás  képzete  társul,  addig  például 
Kínában  az  ilyesfajta  magatartás  a  médiahasználat  fontos  részét  képezi.  A  médiában  való 
részvétel  különféle  módjai  ekképpen  a  helyi  kulturális,  társadalmi  és  gazdasági  sajátossá¬ 
gokra  is  reflektálnak.  Ennek  a  felvetésnek  a  tükrében  Jenkins  koncepciója  meglehetősen 
etnocentrikusnak  tűnik. 

Az  is  megfogalmazódik  bírálatként  (Burgess  és  Green  2009a:  90),  hogy  a  részvételi  kul¬ 
túra  sokak  által  idealizált  színterei  -  például  a  YouTube  videómegosztó  -  valójában  kezdet¬ 
től  fogva  profitorientált  üzleti  vállalkozásokként  működnek,  és  az  ezeken  jelenlévő  amatőr 

21  Van  Dijck  egy  2007-es  felmérés  adatain  keresztül  mutatja  be  az  internethasználók  változatos  attitűdjét  és 
részvételi  formáit.  Eszerint  mindössze  13%-uk  tekinthető  aktív  termelőnek,  ők  ténylegesen  tartalmakat  hoznak 
létre,  például  vlogot  készítenek,  videókat  vagy  fotókat  tesznek  közzé.  Kevesebb  mint  19%-ukról  mondható  el,  hogy 
valamiféle  kritikusi  tevékenységet  folytat,  például  kommentál,  értékel  egyes  tartalmakat.  A  felhasználók  többsége 
viszont  vagy  passzív  megfigyelőként  viselkedik  (33%),  ami  például  blogok  olvasását  vagy  amatőr  videók  megte¬ 
kintését  takarja,  vagy  inaktív  (52%),  azaz  semmiféle  tevékenységet  nem  végez.  Forrás:  http://www.oecd.org/sti/ 
ieconomy/participativewebanduser-createdcontentweb20wikisandsocialnetworking.htm  (letöltve  2016.  június  14.). 
A  Manovich  által  bemutatott,  ugyancsak  2007-es  statisztikai  adatok  szerint  a  legnépszerűbb  közösségimédia-olda- 
lak  (Flickr,  YouTube,  Wikipédia)  felhasználóinak  mindössze  0,5-1,5%-a  tett  közzé  saját  tartalmat,  a  többiek  meg¬ 
maradtak  puszta  fogyasztónak,  vagyis  a  lehetőségek  ellenére  nem  minden  felhasználó  válik  termelővé. 

{nonprofit)  és  professzionális  (for-profit)  médiatartalmakat,  identitásokat  és  motivációkat 
aligha  lehetséges  szétválasztani.  Ráadásul  a  laikus  és  professzionális  státusz  közötti  átme¬ 
net,  mozgás  is  gyakori  (Morreale  2014),  például  az  amatőr  tartalom-előállítók  sikereik  révén 
átkerülhetnek  a  másik  oldalra,  a  professzionális  és  profitorientált  tartalom-előállító  cégek 
alkalmazásába. 

A  laikus  tartalom-előállítással  kapcsolatban  fontos  kérdésként  merül  fel,  hogy  az  amatő¬ 
rök  által  létrehozott  tudás  és  egyéb  (részben  immateriális)  javak  milyen  szerepet  játszanak  az 
internetes  gazdaság  és  munka  piacán,  illetve  hogy  hogyan  fér  meg  egymás  mellett  a  termelés 
amatőr,  nonprofit  logikája  és  a  professzionális,  kapitalista  termelési  modell.  Ezt  a  témát  több¬ 
nyire  kritikai  és  neomarxista  irányzatok  képviselői  vetik  fel,  mint  például  Christian  Fuchs 
(Fuchs  2010,  2014),  aki  az  információs  kapitalizmus  tudástermelőinek  nevezi  mindazokat 
az  ágenseket,  akik  különféle  formában  (alkalmazottként,  önkéntesként,  magánemberként 
vagy  egyéb  státuszban)  információt,  kommunikációs  eseményeket,  társadalmi  viszonyokat 
hoznak  létre  és  tesznek  nyilvánossá.  Fuchs  véleménye  szerint  ők  éppúgy  hasznot  termel¬ 
nek  a  médiavállalatok  tulajdonosai  számára,  mint  a  klasszikus  kapitalizmus  viszonyai  között 
dolgozók,  és  hozzájuk  hasonlóan  ugyanúgy  a  kizsákmányolás  áldozatai  (Fuchs  2010:  142). 
Burgess  és  Green  ezzel  kapcsolatban  arra  figyelmeztetnek,  hogy  nem  elég,  ha  a  kutatók  fi¬ 
gyelmüket  a  hétköznapi  médiafogyasztókra  vagy  az  amatőr  tartalom-előállítókra  irányít¬ 
ják,  figyelemmel  kell  kísérni  a  hagyományos  és  professzionális  médiavállalatok  új  médiás 
jelenlétét  is,  de  még  fontosabb,  hogy  megismerjük  azokat  az  új  típusú  médiavállalkozásokat, 
melyek  a  közösségi  média  „grassroots”  kultúrájára  épülnek  (Burgess  és  Green  2009a:  91). 
Az  általuk  bemutatott  példák  jól  illusztrálják  az  amatőr  tartalom -előállítók  és  a  nagy  pro¬ 
fesszionális  médiatársaságok  összekapcsolódó,  egymásra  ható  jelenlétét.  A  legnépszerűbb 
videómegosztó  kapcsán  például  úgy  vélik,  annak  lényegét  éppen  az  a  kollaboráció  jelenti,  mely 
a  szolgáltatás  kereteit,  infrastruktúráját  és  architektúráját  biztosító  platform  (YouTube  Inc.), 
az  oda  tartalmakat  feltöltő  különféle  felhasználók,  valamint  az  azokat  fogyasztó  sokszínű 
közönség  között  létrejön  (Burgess  és  Green  2009a:  103).  Spreadable  Media  (Jenkins,  Ford  és 
Green  2013)  című  könyvében  már  maga  Jenkins  is  eltávolodik  a  befogadás  és  termelés  viszo¬ 
nyaira  fókuszáló  kezdeti  elképzelésétől  egy  olyan  irányba,  melyet  a  tartalmaknak  a  hálózati 
kultúrán  belüli  alulról  szerveződő  körforgása  határoz  meg. 


Kitekintés 

A  felhasználók  egymás  közötti  kollaborációja,  valamint  a  termelő-szolgáltató  szervezetek¬ 
kel  való  együttműködésük  és  bekapcsolódásuk  a  javak  előállításának  különféle  folyamataiba 
persze  nem  kizárólag  a  média  színterein  figyelhető  meg.  Olyan  jelenségről  van  szó,  amely 
a  gazdasági  életben,  a  piaci  rendszerekben  széleskörűen  jelen  van.  A  marketing-szakiroda¬ 
lom  már  a  2000-es  évek  elejétől  intenzíven  foglalkozik  a  termelők  és  a  fogyasztók  (közön¬ 
ség)  viszonyában,  munkamegosztásában  bekövetkezett  változásokkal,  melyek  elsősorban  a 
fogyasztók  fokozott  bevonódásában  ( involvement )  és  felhatalmazásában  ( empowerment ), 
a  termékek  előállításába  való  bekapcsolódásukban  ( co-creation ),  valamint  a  vállalatokkal  és 
más  fogyasztókkal,  fogyasztói  közösségekkel  folytatott  élénk  diskurzusokban  érhetőek  tet¬ 
ten  (Prahalad  és  Ramaswamy  2004;  áttekintően  Nyírő,  Csordás  és  Horváth  2012).  A  terme¬ 
lési  folyamatokban  való  laikus,  fogyasztói  részvétel  alapvető  feltételét  és  egyben  kiváltó  okát 

a  marketingkutatók  a  mediatizált  kommunikáció  rohamos  terjedésében  és  széles  körű  hoz¬ 
záférhetőségében  látják,  ami  a  fogyasztók  egymással  való  kapcsolatba  lépésének  lehetősége 
révén  a  termelési  és  üzleti  folyamatoknak  soha  nem  látott  transzparenciát  biztosít  (Prahalad 
és  Ramaswamy  2004:  9).  A  tájékozott,  hálózatokba  kapcsolódó,  aktív  és  felhatalmazott  fo¬ 
gyasztók  egy  körvonalazódó  új  piaci  modell  egyre  fontosabb  résztvevőivé  válnak,  melyben 
a  termelői  és  fogyasztói  szerepek  egyre  inkább  konvergálnak,  és  a  termékfejlesztésben,  a 
reklám  és  marketing  területén  merőben  új  eszközöket  és  eljárásokat  eredményeznek  (példá¬ 
ul  felhasználók  által  kezdeményezett  innovációk,  amatőr  reklámok,  elektronikus  fogyasztói 
ajánlások  formájában  -  Nyírő,  Csordás  és  Horváth  2012). 

A  médiabeli  részvétel  különféle  formái  és  gyakorlatai  tehát  az  általános  termelési  viszo¬ 
nyok  kontextusán  belül  merülnek  fel,  azonban  nemcsak  gazdasági  természetű  trendekhez 
kapcsolódnak,  hanem  -  ahogy  a  tanulmányban  idézett  példák,  esettanulmányok  is  jelzik  - 
a  kulturális  termelés  és  művészi  aktivitás  szféráihoz  is.  A  médiában  aktívan  részt  vevő,  tartal¬ 
makat  előállító  vagy  generáló  felhasználók  gyakran  kreatív,  művészi  produktumokat  (fotó, 
kép,  film,  zene,  irodalmi  szöveg)  hoznak  létre,  és  ezáltal  az  alkotás  és  befogadás,  az  esztétikai 
ítéletek  és  normák  világába  lépnek  és  avatkoznak  be  a  fentiekhez  hasonló  módokon. 

Az  Instagram  mobiltelefonos  alkalmazás  magyar  felhasználóinak  körében  az  utóbbi  idő¬ 
ben  egy  pontosan  ilyen,  az  irodalom  határait  feszegető-tágító  új  tartalomtípus  és  műfaj  meg¬ 
jelenésére  figyelhetünk  fel.  A  tinédzser  Instagram-használók  egy  csoportja  álnéven,  fiktív 
profillal  napló  formájú  folytatásos  populáris  regényt  ír  és  publikál  az  alkalmazás  felületein. 
A  rövid  terjedelmű  naplóbejegyzések  vagy  regényrészietek  változó  gyakorisággal  kiposztolt 
képekhez  kapcsolódnak,  és  egy-egy  izgalmas,  fordulatos  vagy  éppen  romantikus  történet 
epizódjait  teszik  közzé.  Egy  eredetileg  döntően  vizuális  platform  tehát  a  fiatal  felhasználók 
kreativitásának  köszönhetően  szöveges  médiumként  (is)  kezd  működni.  A  feldolgozott  té¬ 
mák  sorában  a  korosztály  érdeklődési  körébe  tartozó  sokféle  tematika  megjelenik  a  középis¬ 
kolás  mindennapoktól,  szerelmektől,  kortárs  csoporton  belüli  viszályoktól  kezdve  a  családi 
problémákig,  más  történetekben  pedig  a  jelenkori  populáris  kultúra  (regények,  filmek,  tele¬ 
víziós  sorozatok)  népszerű  motívumai22  bukkannak  fel.  Sok  naplóregény  egzotikus  helyszí¬ 
neken  játszódik,  misztikus  mozzanatokat,  különleges  képességekkel  rendelkező  szereplőket 
vonultat  fel.  Az  egyes  szám  első  személyben  megírt  epizódok  párbeszédes,  dramatizált  for¬ 
májuk,  a  hétköznapi  nyelvhasználatot  tükröző  stílusuk  és  a  fordulatos,  izgalmas  cselekmény 
miatt  igen  vonzóak  a  kortárs  közönség  számára.  Egy-egy  sikeres  „író”  több  száz  vagy  ezer 
fős  követő-  és  olvasótáborral  rendelkezik,  a  rajongók  az  alkalmazás  kommentelő  felületén 
nyilvánítanak  véleményt  a  történettel  kapcsolatban,  sürgetik  a  folytatást,  dicsérik  a  szerzőt. 
Az  anonim  írók  egy  része  adatlapján  „testvéroldalt”,  azaz  a  magáéhoz  közel  állónak  érzett 
másik  folytatásos  regényt  nevez  meg,  gyakran  posztjaikban  is  ajánlanak  követőik  figyelmébe 
más  szerzőket.  A  közönség  tagjai  általában  nem  csak  egy  regényt  követnek,  hanem  párhuza¬ 
mosan  többet  is,  így  mind  a  szerzők,  mind  közönségük  hálózatosán  szerveződik  a  közösségi 
oldalként  is  működő  fotómegosztó  alkalmazás  révén. 

E  sajátos  populáris  irodalom  funkciója  az  egyéni  szinten  vélhetően  mind  a  szerzők,  mind 
az  olvasók  részéről  a  felnőtté  válással  kapcsolatos  félelmek  és  fantáziák  elaborációjával,  egy¬ 
mással  való  megosztásával,  lehetséges  identitások  kipróbálásával  függ  össze.  A  médiater- 

22  Például  vámpírok,  zombik,  suttogok,  illetve  a  magyar  tizenévesek  körében  népszerű  regények,  például  a  Szent 
Johanna  gimi  (Leiner  Laura)  című  ifjúsági  regénysorozat  karakterei. 

melés  és  fogyasztás  trendjei  felől  nézve  pedig  egy  olyan  felhasználói  tartalomtípussal  állunk 
szemben,  mely  egyesíti  magában,  és  egyben  meg  is  újítja  a  privát  napló,  a  klasszikus  irodalmi 
naplóműfaj,  továbbá  az  online  napló  (blog)  és  a  folytatásos  regény  formai  sajátosságait  úgy, 
hogy  mindennek  egy  elsődlegesen  fotók  megosztására  fejlesztett  közösségimédia-platform 
ad  helyet,  melyet  jellemzően  okostelefonon  keresztül  használnak.  A  létrejött  új,  hibrid  műfaj 
esztétikai  minőségét  tekintve  közelebb  áll  a  populáris,  mint  a  magaskultúrához,  és  mivel  az 
egészen  fiatal,  tizenéves  felhasználók  számára  kínál  publicitást  és  ad  felhatalmazást,  az  új 
média  demokratikus  potenciálját  is  tükrözi.  E  zárásképpen  megemlített  példa  ugyanakkor 
számos  kérdést  is  felvet.  Vajon  hogyan  hatnak  az  új  részvételi  formák  a  nyilvánosság  hagyo¬ 
mányos  színtereinek  működésére?  Hogyan  alakul  a  klasszikus  műfajok  és  tartalomtípusok 
sorsa  a  technológiai  konvergencia  korában?  Hogyan  változnak  az  írói  és  olvasói  szerepek,  a 
jellemző  esztétikai  minőségek,  a  különféle  befogadói  csoportok  tartalomfogyasztási  szoká¬ 
sai?  Végső  soron  pedig  tudjuk-e  produktív  módon  használni,  az  értékteremtés  és  a  tudás¬ 
megosztás  szolgálatába  állítani  a  részvételi  kultúra  innovatív  lehetőségeit? 

Csatlós  Judit 


Részuételi  gyakorlatok  szerepe 
a  kortárs  műuészetben 


Bevezetés 

A  kortárs  művészek  és  a  civil  társadalom  kapcsolatát  a  2000-es  évektől  vizsgáló  művészet- 
történeti  és  művészetkritikai  kutatás  során  olyan  kezdeményezéseket  tanulmányoztam, 
amelyekben  nem  csak  témaként  jelent  meg  egy  társadalmi  vagy  politikai  kérdés,  hanem 
az  alkotók  a  társadalmi  folyamatok  alakítására  is  törekedtek.  A  művészek  aktív  társadal¬ 
mi  szerepvállalását  jelezte,  hogy  kiléptek  a  jól  kontrollált  intézményi  közegből  a  nyilvános 
térbe,  a  kiállítóterekben  megjelentek  az  aktivista  csoportokat  és  szubkultúrákat  mozgósító 
projektek,  a  társadalomtudósokkal  és  építészekkel  közös  kezdeményezések  születtek.  Az  év¬ 
tized  közepétől  a  társadalmilag  elkötelezett  művészek  tevékenységében  egyre  nagyobb  teret 
kaptak  a  közönség  aktív  bevonására  építő  módszerek.  Az  elmozdulást  kitűnően  szemlélteti 
az  ezredforduló  időszakában  a  különböző  globalizációkritikus  és  környezetvédelmi  célokat 
felvállaló  csoportokhoz  köthető  művészek  tevékenysége. 

A  HINTS  institute  fór  public  art  csoport  2001-ben  alakult  Bálint  Mónika  szociológus  és 
Szövényi  Anikó,  Bittér  Brúnó,  Ilauszky  Tamás,  Szabó  Eszter  Ágnes,  Pál  Rebeka  képzőművé¬ 
szek  részvételével,  hogy  fórumot  teremtsen  a  városi  térhasználat  szociális  aspektusaihoz  köt¬ 
hető  köztéri  művészetnek  (artportal.hu).  Az  események  szervezése  mellett  2001-2002-ben 
Fénymásolt  könyvtár  címmel  a  köztéri  művészet  nemzetközi  szakirodalmát  gyűjtötték  ösz- 
sze,  ami  jelenleg  az  Artpool  Művészetkutató  Intézetben  kutatható.  2003-ban  a  dunaújváro¬ 
si  ICA-D  Demo  című  kiállításán  a  helyi  foltvarró  kör  idősödő  hölgyeivel  közösen  készített 
patchwork  takarót  és  a  munka  során  elhangzott  beszélgetések  dokumentációját  mutatták  be. 
2008-ban  a  városi  térszervezés  negatív  példáit  kezdték  dokumentálni  a  praktikusvaros.hu 
oldalon,  hogy  közvetítsék  a  várost  használó  csoportok  (elsősorban  a  kerekes  székesek,  ke¬ 
rékpárosok,  gyalogosok)  szempontjait  és  elvárásait  az  urbanisztikai  szakemberek  és  dön¬ 
téshozók  felé.  A  következő  évben  pedig  a  Szigony  Alapítvány  pszichiátriai  rehabilitációs 

programjának  keretében  a  hulladékmolinók  újrafelhasználását  oktatták.  A  táskák  tervezése 
és  készítése  a  mai  napig  alkalmazott  terápiás  eszköz,  és  az  alapítvány  egyik  bevételi  forrása  a 
termékek  értékesítése.1 

A  mozgalmi  szektorban  2001-től  aktív  Zöld  Fiatalok  Egyesület  rendszeresen  dolgozott 
együtt  képzőművészekkel.  Kezdetben  a  nem  konvencionális  tiltakozási  és  figyelemfelkel¬ 
tő  formákkal  tűnt  fel  (Autóirtó  kampány.  Radikális  Gyalogos  flashmob  -  Tollasoztál  már  az 
alagútban?  akciók  keretében),  2006-tól  azonban  a  lokális  közösségfejlesztésre  koncentráltak. 
2007-ben  a  Magdolna-negyed  Szociális  Városrehabilitáció  Program  keretében  Szabó  Ildikó 
és  Tesch  Katalin  Utca-popup  köztéri  munkáját  valósították  meg.  A  művészek  a  helyi  lakoso¬ 
kat  kérdezték  meg  a  lakókörnyezetük  problémáiról,  majd  a  legjellemzőbb  megszólalásokat 
stencillel  a  negyed  járdáira  festették.  Azt  feltételezték,  hogy  a  rossz  szociális  kapcsolatokról, 
az  együttélés  nehézségeiről  és  a  közösségi  interakciók  hiányáról  szóló  üzenetek  megfogalma¬ 
zása  elősegíti  az  érintettek  közötti  párbeszéd  kialakulását  (Székely  2008). 

Kaszás  Tamás  és  Lóránt  Anikó  2003-ban  a  Stúdió  Galéria  terét  egy  elképzelt  aktivista 
hellyé  alakították.  Az  utcáról  nyíló  helyiség  fogadószobaként,  a  mögötte  elhelyezkedő  iro¬ 
da  raktárként,  a  nagy  kiállítótér  nappaliként,  a  legbelső  helyiség  intim  térként  funkcionált. 
Az  üvegfelületeket  emberi  jogi  és  környezetvédelmi  ismeretterjesztő  anyagok,  szórólapok, 
fanzinok,  matricák,  poszterek  borították,  melyek  a  művészek  saját  propagandaanyagaival  és 
személyes  hangvételű  rajzaival  keveredtek.2  Saját  megfogalmazásuk  szerint  az  érdekelte  őket, 
hogy  „mik  lehetnek  a  művészek  feladatai  ma,  milyen  eszközökkel  alakíthatjuk  hatékonyan 
környezetünket,  sőt  hogyan  használhatnánk  a  művészi  gondolkodásmódot  konkrét  prob¬ 
lémák,  illetve  feladatok  megoldására”  (Kaszás  és  Lóránt  2003).  Néhány  hónappal  később  a 
Gerilla  Propaganda  Kollektíva  és  a  Ruganegra  csoportokkal  folytatott  tevékenységük  adta 
meg  az  egyik  lehetséges  választ:  a  graffiti-,  stencil-  és  matricakészítés  elméleti  és  gyakorlati 
fortélyaira  oktatták  az  aktivistákat,  és  a  csoport  számos  köztéri  beavatkozást  hajtott  végre 
(AK  57  és  Ruganegra).  Az  aktivista  időszak  2006-os  lezárását  követően  Kaszás  és  Lóránt  az 
alternatív  gazdasági  és  létfenntartási  rendszerek  létrehozásával  kezdtek  kísérletezni,  és  a  lak¬ 
hatás,  a  szükséges  ivóvíz  biztosítása,  az  élelem  megszerzése  került  művészeti  gondolkodásuk 
középpontjába. 

A  kiragadott  példák  jól  szemléltetik  a  társadalmi  kérdésekre  fogékony  művészek  új  alkotó 
stratégiáit,  melyek  a  hosszú  távú  kísérletekre,  a  fenntartható  megoldásokra  és  a  másokkal 
folytatott  együttműködésre,  illetve  részvételre  építettek.  Mind  a  művészek,  mind  a  kritika 
a  társadalmi-kulturális  rendszer  kritikus  megközelítésére  alkalmas  eszközként  értékelte  a 
közönség  aktív  bevonását  az  alkotói  folyamatba.  Ennek  kapcsán  a  legfontosabb  kérdés  szá¬ 
momra:  a  részvétel  és  az  együttműködés  mennyiben  és  milyen  módon  képes  betölteni  ezt 
a  kiemelt  szerepet?  Az  egyénekkel  és  csoportokkal  folytatott  közös  munka  milyen  hatással 
lehet  a  kulturális  és  társadalmi  folyamatokra?  Azaz:  a  művészet  hogyan  hoz  létre  változá¬ 
sokat  a  művészeten  kívüli  valóságban?  Tanulmányomban  tehát  a  részvétel  szerepét  vizsgá¬ 
lom  a  kortárs  képzőművészetben:  megkísérlem  a  részvételi  művészet  definiálását,  majd  az  új 
művészeti  törekvéseket  értelmező  művészetelméleti  diskurzusokon  keresztül  bemutatom  a 


1  2008-ban  már  számos  csoport  működött,  melyek  az  újrafelhasználást  és  az  oktatási  tevékenységet  kötötték 
össze,  mint  a  Recycle  Mission  Hungary,  Retextil  Alapítvány,  Medence  Csoport,  Cellux  Csoport.  Ezekben  a  csopor¬ 
tokban  a  művészek,  dizájnerek  és  civilek  együtt  gondolkodtak,  alkottak,  pályáztak,  kiállításokat  és  nyitott  műhe¬ 
lyeket  szerveztek. 

2  Csináld  úgy,  hogy  jó  legyen  -  Gyermek-foglaltház  makett  1:1,  Budapest,  Stúdió  Galéria,  2003. 

részvételnek  tulajdonított  társadalmi  szerepeket.  Ezt  követően  művészeti  példák  segítségével 
érvelek  amellett,  hogy  a  részvételre  építő  alkotói  stratégiák  közvetlen  hatást  gyakorolnak  a 
résztvevőkre,  és  ez  a  művészet  terén  kívül  is  képes  hozzájárulni  a  változásokhoz. 


Társadalmilag  elkötelezett  részvételi  művészet 

A  rendszerváltást  követően  több  intézményi  próbálkozás  született  a  művészet  és  a  társada¬ 
lom  kapcsolatának  újraírására,  melyek  összekapcsolódtak  a  köztéri  művészet  új  formáinak 
bevezetésével.  1992-ben  Mészöly  Suzanne,  a  Soros  Alapítvány  Kortárs  Művészeti  Központ 
vezetője  kezdeményezte  a  Polifónia  -  A  társadalmi  kontextus  mint  médium  a  kortárs  magyar 
képzőművészetben  című  programot.  A  pályázati  felhívást  olyan  helyspecifikus  művek  létre¬ 
hozására  írták  ki,  melyek  „a  művészet  tágan  értelmezett  illetékessége  jegyében  reflektálnak 
a  Magyarországon  és  a  kelet-közép-európai  térségben  az  elmúlt  években  lezajlott  és  jelenleg 
folyamatban  levő  változásokra,  az  e  változások  által  felvetett  kérdésekre  és  konfliktusokra” 
(Mészöly  és  Bencsik  1993:  18).  A  megvalósult  munkák  többsége  csak  áttételesen  jelenített 
meg  társadalmi  kérdéseket  és  aktuális  problémákat.  A  kortárs  művészet  képviselői  egyhan¬ 
gúan  sikertelennek  ítélték  a  kezdeményezést  (Hock  2005:  103-105),  ami  már  az  eseményhez 
kapcsolódó  szimpóziumok  során  megfogalmazódott. 

A  katalógusban  közölt  szerkesztett  beszélgetésekben  a  résztvevők  közötti  konfliktus  a  po¬ 
litika  fogalma  kapcsán  artikulálódott:  eltérő  „politika”  értelmezések,  valamint  a  művészet 
politikai  szerepének  különböző  elképzelései  kaptak  hangot.  A  helyi  művészek  és  művészet- 
történészek  a  politika  kérdését  egyértelműen  az  intézményesített  formákhoz  kapcsolták,  és 
nem  értették  bele  azokat  a  kérdésfeltevéseket,  amelyek  a  hétköznapi  élet  keretei  között  fo¬ 
galmaztak  meg  kritikát  a  társadalmi  rendszerről.  Ezzel  összefüggésben  a  „politikai  szerep- 
vállalástól”  elhatárolódtak,  és  egy  autonóm  művészeti  mező  létezésében  gondolkoztak.  Ezzel 
szemben  a  külföldön  élő  magyar  meghívottak  -  Szántó  András,  Sükösd  Miklós  és  Mészöly 
Suzanne  -  értelmezésében  a  politika  fogalmának  határai  kitágultak,  és  olyan  új  érzékeny¬ 
séget  fedtek  le,  „amelyek  az  új  típusú  társadalmi  mozgalmakhoz  kapcsolódó  tudatosságot 
hoztak  létre”  (Sükösd  1993:  312,  316).  A  beszélgetésben  kifejletlenül  hagyott  utalás  a  kritikai 
elméletek  ismeretének  hiányában3  kevéssé  lehetett  érthető  a  hazai  művészeti  szereplők  szá¬ 
mára.  Amikor  a  Polifónia  nemzetközi  résztvevői  a  politika  fogalmának  kitágulásáról  beszél¬ 
tek,  a  mindennapok  valóságát  átjáró,  szervező  hatalmi  rendszerek  feltárását  kérték  számon  a 
művészeken.  Ellenben  a  művészet  társadalmi  szerepvállalásának  90-es  évek  eleji  megítélése 
továbbra  is  a  Konrád  György  által  antipolitikának  nevezett  magatartáshoz  illeszkedett,  és 
a  hatalommal  való  szembenállás  a  kívülmaradásban  fejeződött  ki,  ami  a  tudományban  és 
művészetben  a  politikai  és  társadalmi  témáktól  való  távolmaradást  jelentette  (Tatai  2005; 
András  2009;  Horváth  2014). 

A  „társadalmi  kérdések  iránti  érdeklődés”  (Tatai  2005:  81)  a  90-es  évek  második  felében 
jelent  meg  hangsúlyosan  a  fiatal  művészgenerációnál,  és  az  állásfoglalást  is  magában  hordo¬ 
zó  társadalmilag  elkötelezett  művészet  fogalma  a  2000-es  évektől  van  jelen  a  magyar  nyelvű 
szakirodalomban  (Hock  2005:  99).  A  kifejezés  alatt  elsősorban  olyan  hozzáállásokat  értünk, 


3  András  Edit  és  Hornyik  Sándor  (2013:  276)  még  2013-ban  is  sporadikus  előzményekről  beszéltek  a  Művészet- 
történeti  Kutató  Intézet  Ars  Hungarica  folyóirat  „Kritikai  teóriák  és  lokalitás”  című  tematikus  lapszámának  bevezetőjében. 

amelyek  érzékenyen  reagálnak  a  mindennapi  valóságot  szervező  kényszerek,  hatalmi  viszo¬ 
nyok,  ideológiák  működésére,  és  számolnak  a  művészet  (ökológiai,  társadalmi,  gazdasági, 
kulturális)  környezetre  gyakorolt  hatásával.  Az  elköteleződés  állásfoglalást  jelent,  ugyanak¬ 
kor  megoszlanak  a  nézetek  arról,  ennek  milyen  módon,  illetve  mértékben  kell  megjelennie 
egy  alkotásban.  Tehát  elég-e,  ha  a  reprezentáció  területén  történik  a  hatalmi  viszonyok  ki- 
egyenlítése,  vagy  a  társadalmi  térben  kell  ezt  megtenni? 

Kürti  Emese  azt  állítja  Nemes  Csaba  festményeiről  írt  kritikájában,  hogy  a  hagyományos 
műfaji  keretek  között  nem  lehet  társadalmilag  elkötelezett  művet  létrehozni  (Kürti  2013). 
Kétséges,  hogy  egy  társadalmilag  elkötelezett  alkotó  életvilágáról  és  közéleti  aktivitásáról  le¬ 
választható-e  a  művészeti  tevékenysége,  hiszen  éppen  a  művészet,  a  politika  és  a  társadalmi 
folyamatok  összekapcsolására  törekszik.  Arra  sem  lehet  egyértelmű  választ  adni,  hogy  ez  az 
összekapcsolás  miként  válik  láthatóvá  az  egyes  művek  esetében,  tehát  az  intenzív  aktivista 
tevékenysége  tetten  érhető-e  egy  festményen.  A  kérdések  felmerülését  indokolja,  hogy  a  tár¬ 
sadalmilag  elkötelezett  művészet  számos  olyan  új  formát  integrált,  mint  az  esemény,  a  séta, 
az  oktatás,  a  fórum  vagy  a  közösségi  munka.  Ezek  többnyire  olyan  művészeti  gyakorlatok¬ 
hoz  kapcsolódnak,  melyek  a  művész  és  a  közönsége  közti  távolság  felszámolására  töreked¬ 
nek,  és  nyitottak  a  szokatlan  (nem  művészeti)  helyszínek  és  a  köztér  használatára. 

A  közönség  lehetséges  új  szerepeit  jelzi  a  nemzetközi  és  magyar  diskurzusban  egyaránt 
kialakult  fogalmi  diverzitás  (Bishop  2007). 4  A  Tranzit.hu  blogja  (mely  a  művészettörténeti 
megközelítéstől  a  kritikai  elméletek  felé  elmozduló,  a  kortárs  művészetet  társadalmi  közeg¬ 
ben  vizsgáló  csoportok  fóruma)  számos  címkét  használ  a  részvételi  művészethez  köthető 
jelenségek  megnevezésére,  mint  a  köztéri  művészet,  a  kollaboráció,  a  közösségi  művészet, 
a  public  art,  az  újrajátszás,  a  kritikai  pedagógia,  a  részvételi  művészet,  a  relációesztétika.5 
Ezt  a  sort  még  kiegészítik  A  kurátori  gyakorlat  és  diszkurzus  szótárában  (Szakács  2012)  talál¬ 
ható,  az  „együttműködésen  alapuló  művészeti  gyakorlatok”  és  a  „részvételen  alapuló  művé¬ 
szeti  gyakorlatok”  szócikkek. 

A  megnevezések  közt  két  csoport  különíthető  el,  aszerint,  milyen  értelmezési  keretet 
használnak.  Az  egyik  a  művek  köztéri  kötődésből  indul  ki,  a  másik  a  közönség  és  művész 
közötti  viszonyra  helyezi  a  hangsúlyt.  Az  angol  nyelvű  szakirodalomban  a  köztéri  művészet 
kifejezés  egyaránt  magába  foglalja  a  tradicionális  köztéri  alkotásokat,  a  nyilvános  helyeken 
megjelenő  művészetet,  a  köztéri  dizájnt  és  a  Street  art  formáit  (bővebben  Kertész  2008:  9). 
A  magyar  terminológia  a  „köztéri  művészet”  kifejezést  megőrizte  a  hatalmi  elvárásokhoz 
igazodó,  reprezentatív  műfajok  (szobrászat)  számára,  és  a  kritikai  megközelítésű  művek 
megnevezéseként  a  „public  art”  vagy  az  „új  típusú  public  art”  műfaji  megjelölés  terjedt  el 
Kertész  László  javaslatára  (Kertész  2008:  9). 

4  Claire  Bishop  (2006)  szerint  a  következő  megnevezések  megközelítően  ugyanazt  a  művészeti  gyakorlatot 
írják  le:  „társadalmilag  elkötelezett  művészet”  ( socially  engaged  art),  „közösségen  alapuló  művészet”  ( community 
based  art),  „kísérleti  közösségek”  ( experimental  communities),  „párbeszédes  művészet”  ( dialogic  art),  „részvételi 
(participatory),  beavatkozó  ( interv entionist ),  kutatás  alapú  ( research-based ),  kollaboratív  művészet”. 

5  A  fogalmak  használata  időben  is  megoszlik,  a  „public  art”  2010  márciusa  után  már  nem  szerepel  az  oldalon. 
A  „társadalmilag  elkötelezett  művészet”  címkét  csak  2014  óta  használják,  miközben  az  indulástól  kezdve  rendsze¬ 
resek  a  politika  és  a  művészet  kapcsolatát  tematizáló  bejegyzések. 

A  másik  megközelítés  a  részvételi  és  az  együttműködési  formákon  keresztül  értelmezi  az 
új  jelenségeket.  A  használt  megnevezések  sokszor  más  szakterületekkel  kötik  össze  a  képző- 
művészetet,  mint  az  újrajátszás  a  színházzal,  a  kritikai  pedagógia  az  oktatással,  de  említhet¬ 
nénk  még  a  szociális  dizájnhoz,  az  építészethez,  a  társadalomtudományhoz  és  a  közösség- 
fejlesztéshez  vezető  kapcsolódási  szálakat  is.  A  részvételi  művészet  mindezeket  a  műfajokat 
magába  foglalhatja,  habár  a  művészetelmélet  Claire  Bishop  nyomán  igyekszik  különbséget 
tenni  a  részvétel  foka  és  minősége  alapján.  A  kurátori  gyakorlat  és  diskurzus  szótára  esze¬ 
rint  az  együttműködést  (vagy  kollaborációt)  egyenrangú  felek  viszonyaként  határozza  meg, 
melyben  művészek,  művész  és  kurátor,  vagy  művész  és  más  szakmák  képviselői  alkotnak 
csoportokat.  Ezzel  szemben  a  részvétel  során  a  művész  a  közönséget  vonja  be  az  alkotó¬ 
folyamatba,  és  ő  határozza  meg  a  közös  munka  kereteit,  valamint  a  résztvevők  lehetséges 
szerepeit  (Erőss  2012). 

Túl  a  terminológián  a  részvételi  művészet  rendszerezése  számos  nehézségbe  ütközik,  hi¬ 
szen  a  hosszabb  közös  munkafolyamat  során  megváltozhatnak  a  szerepek  és  a  módszerek. 
Bishop  a  részvételi  művészeten  belül  két  típust  különböztet  meg.  Egyfelől  azokat  a  műveket 
(delegált  performanszok),  amelyekben  a  felkértek  saját  társadalmi  osztályuk,  generációjuk, 
etnikai,  nemi  vagy  szakmai  stb.  csoportjuk  képviseletében  vannak  jelen,  és  a  művész  ké¬ 
résére  egy  egyszerű  feladatot  hajtanak  végre;  vagy  egy  adott  szituációban  önmagukat  kell 
alakítaniuk.  Ezektől  elkülöníti  a  pedagógia  eszközeit  használó  kezdeményezéseket,  melyek 
az  oktatás  demokratikus  feltételeinek  biztosításával  vagy  a  kritikai  pedagógia  módszereivel 
egy  kollektív  tudás  létrehozásán  dolgoznak  (Bishop  2012:  220-229). 

Egy  rétegzettebb  rendszerezést  javasol  Claire  Doherty,  aki  háromféle  művet  különböztet 
meg:  1 .  olyanokat,  amelyekben  a  művész  elkötelezett  a  felkért  résztvevők  mellett  és  mindvégig 
erősen  kontrollálja  a  művet,  2.  olyanokat,  amelyekben  egy  közösségi  akció  egyszeri  beavatko¬ 
zást  hoz  létre  egy  város  szövetében,  továbbá  3.  olyanokat,  amelyekben  a  művész  az  aktív  ala¬ 
nyok  megteremtésével  közvetlen  társadalmi  változtatásokra  törekszik  (Doherty  2012:  312). 
Bishop  és  Doherty  csoportosítása  a  kreatív  folyamat  eredményét  attól  teszi  függővé,  hogy 
a  művész  miként  határozza  meg  a  saját  és  a  többi  résztvevő  szerepét.  Ha  a  művész  teljes 
egészében  lemond  a  szerzőségről,  akkor  a  munkafolyamatot  tekintik  a  műnek.  Ha  a  művész 
megtartja  irányító  szerepét,  és  a  közös  munka  kimenetele  többé-kevésbé  előre  meghatáro¬ 
zott,  akkor  az  alkotófolyamat  csak  a  mű  létrehozásának  eszköze. 

A  részvételi  művészetben  három  elképzelés  kapcsolódik  össze,  ami  meghatározza  a  tár¬ 
sadalomhoz  való  kritikai  viszonyt.  Az  első  a  nézői  passzivitással  szembehelyezi  az  aktív 
részvételt.  Eszerint  az  alkotói  folyamat  arra  irányul,  hogy  a  résztvevők  kialakítsák  a  közös 
cselekvés  kereteit  és  képessé  váljanak  a  felmerülő  konfliktusok  megfogalmazására,  a  problé¬ 
mák  megszokottól  eltérő  kezelésére,  valamint  megtapasztalják  a  kollektív  cselekvés  örömét. 
A  második  elképzelés  szerint  a  közönség  bevonása  alkalmas  eszköz  a  művészet  társadalmi 
struktúrában  betöltött  kiemelt  pozíciójának  a  felszámolására,  ezáltal  a  kultúrához  való  de¬ 
mokratikus  hozzáférés  valósulhat  meg.  A  harmadik  elképzelés  pedig,  hogy  az  egyén  vagy  a 
csoport  a  mű  keretében  elsajátított  képességeket  és  tudást  kamatoztatni  tudja  a  társadalmi 
valóságban  is  (Bishop  2006:  12). 

Köztértől  a  közösség  felé 


A  képzőművészetben  az  1960-as  évektől  jelentkezett  egy  demokratizálási  igény,  amely  kép¬ 
viselői  a  művészet  és  a  külvilág  kapcsolatának  hiányát,  a  művészeti  termelés  és  a  befogadás 
mechanizmusaiban  jelentkező  kizáró  és  elitista  formákat  vizsgálták.  A  művészek  annak  ér¬ 
dekében,  hogy  szorosabb  kapcsolatot  építsenek  ki  közönségükkel  és  szélesebb  hozzáférést 
biztosítsanak  a  művészeti  és  kulturális  értékekhez,  előnyben  kezdték  részesíteni  az  olyan 
nyilvános  helyszíneket,  mint  az  utca,  az  iskola,  a  lakótelepek,  később  a  média  és  az  internet 
tereit.  A  hagyományos  köztéri  művészet  mellett  megjelentek  előbb  a  hely  fizikai  adottságaira 
építő,  majd  a  társadalmi  és  történeti  adottságokra  érzékeny  kezdeményezések,  végül  azután 
a  közönség  különböző  csoportjaival  kialakított  együttműködések.  A  művészet  látványos 
térfoglalása  számos  diskurzust  indított  el,  melynek  során  a  köztér  fogalma  fokozatosan  a 
középpontba  került,  és  összekapcsolódott  a  nyilvánosság  fogalmával,  valamint  a  társadalmi 
és  művészeti  részvétel  kérdésével. 

A  művészetelméletben  karakteresen  jelentkezett  az  új  törekvéseket  a  hely  fogalmán  ke¬ 
resztül  értelmező  irányzat,  ami  többek  között  Miwon  Kwon  művészettörténész  és  Suzanne 
Lacy  aktivista  művész  munkásságához  köthető.  Miwon  Kwon  hagyományos  művészettörté¬ 
neti  keretbe  illesztette  a  művészek  új  típusú  köztérhasználatát:  folytonosságot  állított  fel  az 
1960-as  évek  új  utakat  kereső  szobrászati  kezdeményezései  és  a  kortárs  művészeti  projektek 
között  (Kwon  2012:  108).  Felfogásában  a  művészeti  és  intézménykritikai  tendenciák  egy¬ 
aránt  a  hely  fogalmára  építettek,  ami  számos  különböző,  de  egymással  összefüggő  teret  és 
gazdasági  viszonyt  kezdett  magába  olvasztani  (Kwon  2012:  1 11-112). 

Ez  az  elképzelés  egybevágott  azokkal  a  törekvésekkel,  amelyek  a  helyspecifikus  művé¬ 
szetet  a  helyi  társadalommal  folytatott  együttműködés  felé  orientálták.  Ha  Kwon  művészet- 
történeti  példáit  a  befogadói  szerepek  felől  olvassuk  újra,  akkor  a  folytonosság  a  részvételi 
művészet  történetére  is  érvényesíthető:  a  korai  helyspecifikus  művek  visszaadták  a  befoga¬ 
dónak  a  fizikai  testét,  az  intézménykritika  pedig  az  osztályhelyzetét,  etnikai  hovatartozását 
és  a  társadalmi  nemét,  az  új  típusú  köztéri  művek  pedig  számítottak  a  befogadók  közremű¬ 
ködésére  és  döntési  képességére.  Kwon  nézete  szerint  a  kortárs  helyspecifikus  művek  legfon¬ 
tosabb  jellemzője  az  a  mód,  ahogyan  a  hely  társadalmi  meghatározottsága  alárendelődik  a 
diszkurzivitásnak.  Meglátása  szerint  a  különböző  kulturális  viták,  egy  elméleti  koncepció, 
egy  társadalmi  kérdés,  egy  politikai  probléma,  egy  intézmény,  egy  esemény,  egy  történelmi 
adottság,  de  még  a  vágy  bizonyos  alakjai  is  felfoghatók  helyekként  (Kwon  2012:  113). 

Kwon  elméletében  a  hely  egy  olyan  konstrukcióvá  vált,  amit  maga  a  mű  hív  életre,  ami 
azonban  gyengíti  a  művészet  érvényességét  a  társadalmi  tér  alakításában.  Emiatt  Kwon 
szembekerült  az  aktivista  hátterű,  gyakorlatorientált  művészekkel  és  írókkal.  így  például 
Gregory  Sholette  felveti,  hogy  a  helyspecifikusság  történeteként  bemutatott  művészettörté¬ 
net  elfedi  az  intézménykritika  és  a  köztéri  művészet  politikai  szerepét  (Sholette  2012:  142), 
és  teljes  mértékben  figyelmen  kívül  hagyja  az  1960-as  évek  társadalmi  mozgalmainak  szere¬ 
pét  a  társadalmilag  elkötelezett  művészet  történetében.  Sholette  amellett  érvel,  hogy  a  bal¬ 
oldali  politikai  és  feminista  aktivista  művészcsoportok  tevékenységében  a  hely  valós  társa¬ 
dalmi  és  politikai  térként  kapott  jelentőséget,  amikor  lokális  csoportokkal  és  közösségekkel 
dolgoztak  együtt  (Sholette  2012:  154).  Suzanne  Lacy  művészeti  és  kritikai  programjában  a 

köztér  társadalmi  szerepét  az  új  típusú  -  elsősorban  részvételi  -  művészeti  gyakorlatok  felől 
értelmezi,  és  jelentőségét  abban  látja,  hogy  képesek  létrehozni  a  politikai  küzdelem  és  a  vita 
nyilvános  terét  (Lacy  2008:  18). 

A  köztéri  művészet  társadalmi  szerepét  feszegető  elméleti  diskurzusok  és  művészeti 
állásfoglalások  számára  fontos  referenciát  jelent  Habermas  nyilvánosságfogalma.  Haber- 
mas  megfogalmazásában  a  nyilvánosság  egyszerre  a  vélemények  kommunikációs  hálózata, 
és  egyszerre  egy  mindenki  számára  nyitott  társadalmi  tér,  ahol  a  közvélemény  alakul  (Ha¬ 
bermas  1993  [1962]:  9, 115).  Ez  az  összekapcsolás  biztosítja  a  társadalmilag  elkötelezett  mű¬ 
vészet  számára,  hogy  a  közteret  politikai  térként  határozza  meg.  Ehhez  ugyanakkor  szükség 
volt  a  hely  fogalmának  jelzett  kiterjesztésére  is.  Az  aktivista  elképzelés  a  helyet  nem  eleve 
adott  és  megváltozhatatlan  területként  értelmezte,  hanem  társadalmi,  gazdasági  és  politikai 
folyamatok  eredményének,  azaz  társadalmi  konstrukciónak  fogta  fel.  A  művészetelméleti 
megközelítés  a  helyet  magát  is  társadalmasította,  amikor  azt  állította,  hogy  a  társadalmi 
diskurzusok  és  a  művészeti  termelés  hívja  életre. 

A  köztérben  megjelenő  művészet  politikai-társadalmi  szerepének  vizsgálata  nem  választ¬ 
ható  le  azokról  a  demokráciaelméletektől  sem,  amelyek  a  nyilvánosság  eltérő  működését  és 
struktúráját  veszik  alapul.  Ezek  kiindulópontja  -  szemben  a  véleménykülönbségek  kiegyen¬ 
lítése  felé  törekvő  habermasi  elképzeléssel  -  a  nyilvánosság  megsokszorozódása,  s  az  egyes 
érdekközösségek  egymáshoz  való  viszonyát,  működését,  átjárhatóságát,  határait  és  a  részvé¬ 
tel  különféle  módjait  vizsgálják.  Olivér  Marchart  a  kortárs  demokráciaelméletekre  rezonáló 
álláspontot  képviseli,  amikor  amellett  érvel,  hogy  a  művészeti  gyakorlatok  elhomályosítják 
a  nyilvánosság  politikai  töltetét,  és  az  érdekképviselet  helyébe  a  szociális  munkát  helyezik 
(Marchart  2010:  284).  Szerinte  a  társadalmilag  elkötelezett  művészeti  projektek  esetében 
elsősorban  azt  a  kérdést  kell  tisztázni,  hogy  a  mű  folyamatában  a  konfliktusok  exponálód- 
nak-e,  vagy  inkább  felszámolódnak.  Marchart  alapvetően  Rosalyn  Deutsche  gondolatmene¬ 
tét  követi,  aki  a  radikálisdemokrácia-elméletek  felől  mutatja  be  a  köztéri  művészet  időbeli 
alakulását.  Deutsche  Chantal  Mouffe  nyomán  a  modern  demokráciát  a  politikai  konfliktu¬ 
sok  küzdőtereként  határozza  meg,  melynek  sajátossága,  hogy  elutasítja  a  konfliktusok  te¬ 
kintélyelvű  elfojtását  (Mouffe  1994).  Deutsche  nyomán  rámutat  arra,  hogy  a  hagyományos 
köztéri  művészet  azáltal,  hogy  egyetemes  (esztétikai)  értékeket  és  össztársadalmi  igényeket 
kívánt  közvetíteni  (közös  emlékezet,  közös  identitás),  a  társadalom  egységét  reprezentálta, 
és  elfedte  a  köztérben  jelentkező  konfliktusokat,  hatalmi  kizárási  folyamatokat  és  az  eltérő 
használatmódokat.  A  társadalmilag  elkötelezett  művészet  lehetséges  szerepét  a  demokrácia 
újratermelésében  találja  meg,  amely  „azáltal  teremt  nyilvánosságot,  hogy  embereket  von  be 
a  politikai  vitába,  vagy  önmaga  folytat  politikai  küzdelmet”  (Marchart  2010:  184-186). 

Jóllehet  a  művészettörténeti  és  az  aktivista  értelmezések  egyaránt  megegyeznek  abban, 
hogy  az  új  típusú  köztéri  művészet  megvizsgálja  a  nyilvános  terekben  megnyilvánuló  erővi¬ 
szonyokat  és  megkérdőjelezi  a  működő  kizárási  mechanizmusokat,  a  hely  fogalmának  elté¬ 
rő  értelmezéséből  adódóan  máshova  helyezik  a  lehetséges  változásokat.  Kwon  ugyanis  arra 
a  következtetésre  jut,  hogy  a  mű  fizikai  helye  másodlagos  a  diszkurzív  módon  létrehozott 
helyhez  képest  (Kwon  2012:  114-115),  így  a  helyspecifikusság  inkább  reprezentálja,  mint¬ 
sem  megvalósítja  a  kritikai  hozzáállást.  Ezzel  szemben  az  aktivista  megközelítés  nem  mond 
le  a  lokalitás  és  a  mű  szerves  kapcsolatáról,  és  a  helyet  köztérként  használja. 

Találkozástól  a  részvételig 


A  kortárs  művészetelmélet  másik  vonulata  a  közönség  és  a  művész  viszonyára  építi  az  új 
művészeti  tendenciák  értelmezését.  Ezeket  a  megközelítéseket  összekapcsolja,  hogy  az 
együttműködést  és  a  részvételt  érvényes  művészeti  formának  tekintik,  és  a  közös  munkafo¬ 
lyamat  képezi  az  esztétikai  elemzés  tárgyát  (szemben  a  kreatív  folyamat  végeredményével). 
Az  egymással  vitatkozó  szerzők,  mint  Nicolas  Bouriaud,  Grant  H.  Kester  és  Claire  Bishop, 
egyaránt  kapcsolatot  feltételeznek  a  művészeti  és  társadalmi  részvétel  között,  bár  ennek 
módját  és  jelentőségét  eltérően  értelmezik.  Bouriaud  átfogó  keretet  igyekezett  adni  a  társas 
együttlétre  építő  művek  értelmezéséhez,  míg  Kester  és  Bishop  kifejezetten  a  részvételi  mű¬ 
vészetre  fókuszálnak. 

Bourriaud  megfigyelése  alapján  az  új  művészeti  gyakorlatok  kiindulópontjában  az  em¬ 
beri  kapcsolatok  összessége  és  társadalmi  kontextusa  áll  (Bourriaud  2007:  93).  Példaként  a 
szolgáltatásokat,  megbeszéléseket  és  a  közösségi  események  különböző  formáit  sorolja  fel, 
melyek  megnevezésére  a  „relációs  művészet”  kifejezést  javasolja  (Bourriaud  2007:  93).  Eze¬ 
ket  a  műveket  egy  kommunikációs  folyamatnak  tekinti,  melyben  a  résztvevők  egymáshoz 
képest  határozzák  meg  magukat,  és  a  különböző  döntések,  egyeztetések,  tapasztalatok  során 
az  emberi  kapcsolatok  olyan  tere  jön  létre,  „ahol  felborul  a  munka  és  pihenés  viszonya,  ahol 
mindenki  kapcsolatba  léphet  a  másikkal,  ahol  újra  megtanulhatnánk,  mit  jelent  a  baráti  vi¬ 
szony  és  az  osztozkodás”  (Bourriaud  2007:  58).  Az  ilyen  művek  jelentőségét  abban  látja,  hogy 
a  társadalom  számára  hasznosítható  modelleket  kínálnak,  amelyek  többé-kevésbé  beillesz¬ 
kednek  a  fennálló  társadalmi  rendbe,  de  mégis  azon  kívül  álló  minták  érvényesek  bennük 
(Bourriaud  2007: 14) .  Ezek  a  „mikroutópiák”  váltak  a  relációesztétika  legvitatottabb  elemévé. 

Claire  Bishop  rámutatott  Bourriaud  példáiban  a  részvételt  akadályozó  mechanizmu¬ 
sokra,  és  ezáltal  felfedte,  hogy  a  létrejött  terek  nem  magától  értetődően  demokratikusak 
(Fehér  2010:  118).  A  társadalmilag  elkötelezett  művészet  perspektívájából  a  relációesztétika 
problémája,  hogy  a  közösségi  élményként  definiált  kapcsolatok,  jelentések,  tapasztalatok,  ér¬ 
zelmek  nem  vezetnek  a  társadalmi  hierarchia  felismeréséhez.  Bourriaud  ugyanakkor  nem  is 
akart  politikai  programot  kapcsolni  az  elmélethez,  és  a  kortárs  képzőművészet  funkcióját  az 
egyéni  és  kollektív  menekülési  útvonalak  kitalálásában  határozta  meg  (Bourriaud  2007:  26). 
A  relációesztétika  azonban  termékeny  táptalaja  a  vitáknak:  mind  Kester,  mind  Bishop  erre 
reflektálva  alakította  ki  saját  álláspontját. 

Grant  H.  Kester  a  közösségek  közötti  párbeszéd  létrehozására  törekvő  műveket  kíván¬ 
ta  értelmezni.  Az  általa  elemzett  példák  közös  kiindulópontja,  hogy  a  részvételt  alapvető 
demokratikus  értéknek  tekintik,  és  a  művek  a  politikai  és  társadalmi  közösségek  műkö¬ 
désére  kérdeznek  rá.  A  kommunikatív  cselekvés  habermasi  elmélete  alapján  a  művészetet 
diszkurzív  térnek  definiálja,  amelyben: 

az  anyagi  és  társadalmi  különbözőségek  (hatalom,  vagyon,  tekintély)  háttérbe  kerülnek,  s  a 
beszélőt  egyedül  a  kifejtett  érvek  meggyőzőereje  mozgatja  (...)  [A]  szóbeli  érintkezés  ilyen 
önreflexív  (jóllehet  időigényes)  formái  nem  kívánnak  általános  érvényű  megállapodásokra  ki¬ 
futni,  inkább  csak  egy  adott  közösség  tagjai  közötti  átmeneti  megegyezésre  törekednek  (ami 
ugyanakkor  a  döntéshozás  szükséges  előfeltétele)  olyan  esetekben,  amikor  a  normális  társadal¬ 
mi  vagy  politikai  konszenzus  valamiért  megbomlik  (Kester  2012:  133). 

Az  alkotás  résztvevői  nem  politikai  szereplőként,  hanem  saját  történettel,  szubjektivitással 
rendelkező  személyekként  lépnek  kapcsolatba  egymással,  ennek  eredményeként  képesek 
elmozdulni  a  bejáratott,  szerepkövetelményeiknek  megfelelő  álláspontoktól,  ami  lehetővé 
teszi  egy  kollektív  cselekvési  mező  létrehozását  (Kester  2012:  128). 

Kester  két  módon  is  megkérdőjelezi  Habermas  nyilvánosságról  és  társadalmi  kommu¬ 
nikációról  alkotott  elméletét.  Egyfelől  amikor  azt  vizsgálja,  hogy  mi  készteti  az  embereket 
a  dialógusban  való  részvételre,  a  feminista  ismeretelméletre  alapozva  a  közösen  létrehozott 
és  elismert  tudás  összekötő  szerepét  hangsúlyozza  (Kester  2012:  136),  amely  a  megértés 
szubjektív  és  érzelmi  vonatkozásaira  helyezi  a  hangsúlyt,  szemben  a  racionális  érveléssel. 
Másfelől  műelemzései  rámutatnak  a  különböző  csoportok  közötti  érdek-  és  egzisztenciá¬ 
lis  ellentétekre,  ami  miatt  nehézségekbe  ütközhet  az  ellenérdekeltek  együttes  bevonása  a 
művészeti  projektekbe,  illetve  az  ebből  adódó  feszültségek  a  közös  munkát  nagymértékben 
akadályozhatják.  Kester  szerint  a  művészek  leginkább  azokban  az  esetekben  képesek  ered¬ 
ményeket  elérni  a  dialógusalapú  módszerekkel,  amikor  politikailag  koherens  közösséggel 
vagy  kollektívákkal  dolgoznak  együtt,  amelyek  már  elértek  egy  bizonyos  fokú  szervezettsé¬ 
get,  és  felismerték  érdekeiket,  valamint  egyenrangú  félként  képesek  belépni  egy  sokszereplős 
diszkurzív  térbe  (Kester  2012). 

A  részvétel  társadalmi  hatása  szempontjából  a  dialógusalapú  megközelítések  legkritiku¬ 
sabb  momentuma,  hogy  a  személyes  kapcsolatok  terében  működőképes  technikák  és  iden¬ 
titásminták  nem  feltétlenül  érvényesíthetők  társadalmi  szinten.  Hiszen  a  művészeti  projek¬ 
tekben  elsősorban  személyükkel  vesznek  részt  az  egyes  tagok,  még  akkor  is,  ha  a  státusuk 
vagy  pozíciójuk  miatt  kapták  a  felkérést.  A  nyilvánosság  terében  ezek  a  szereplők  újra  ki  van¬ 
nak  téve  a  csoporttagok  vagy  az  általuk  képviselt  intézmény  kontrolljának,  és  a  politikai  és 
piaci  érdekek  nyomása  is  fennáll.  Emiatt  gondolom  azt,  hogy  ezek  a  projektek  politikai  vagy 
társadalmi  hatásait  tekintve  inkább  a  nyilvánosság  színfala  mögött  zajló  lobbitevékenységgel 
rokoníthatók,  amikor  az  érdekelt  felek  igyekeznek  a  döntéshozókat  informális  keretek  között 
a  saját  ügyeik  mellé  állítani.  A  projektek  hosszú  távú  hatása  mégis  azáltal  lehetséges,  hogy  az 
egyének  elsajátíthatják  a  részvétel,  az  egyeztetés,  a  közös  döntéshozatal  technikáit,  amit  más 
ügyekben  és  nyilvánosságokban  is  alkalmazhatnak. 

Bishop  a  részvétel  társadalmi  szerepét  attól  teszi  függővé,  hogy  a  művészet  milyen  funk¬ 
ciót  tölt  be  a  társadalmi  munkamegosztásban.  Megfigyelése  szerint  angolszász  területen  a 
baloldal6  a  leszakadó  csoportok  integrációjában  kulcsfogalomként  használta  a  (társadalmi) 
részvétel  fogalmát,  mely  csökkenti  az  izolációt,  segíti  az  egyéni  kapcsolatépítést,  fejleszti 
a  közösségi  kohéziót  és  a  szociabilitást.  Az  állam  ennek  megvalósításában  potenciált  lá¬ 
tott  a  társadalmilag  elkötelezett  művészeti  törekvésekben,  amit  pályázatokkal  ösztönzött 
(Bishop  2012:  13-14).  Bishop  néhány  integrációs  programot  ismertetve  rávilágít  arra, 
hogy  a  művészeti  projektek  elsősorban  a  résztvevőket  segítették  a  helyzetük  elfogadásában 
(Bishop  2012:  15-16). 

A  leghatározottabban  talán  Boris  Groysnál  körvonalazódik  a  politika  és  a  művészet  kö¬ 
zös  összeesküvése,  ahol  mindkét  fél  számára  előnyösek  a  társadalmi  beavatkozásra  épülő 

6  Claire  Bishop  a  „New  Labour”  kifejezést  használja.  A  fogalom  Tony  Blaire  „New  Labour,  New  Life  Fór  Britain” 
című  1994-es  programszövegéből  származik,  melyben  a  baloldal  megújítását  tűzte  ki  célul.  1997  és  2010  között  a 
kormányon  lévő  Munkáspárt  szlogenjeként  vált  széles  körben  ismertté. 

projektek.  Egyik  oldalon  a  politikai  intézményrendszer  állandó  legitimációs  deficittel  küsz¬ 
ködik,  mert  a  „képviseleti  rendszer  megkívánja,  hogy  az  égvilágon  mindent  reprezentálja¬ 
nak”  (Groys  2014).  A  modern  társadalmakban  a  művészetre  hárul  az  a  szerep,  hogy  mindazt 
reprezentálja,  ami  politikailag  nem  képviselt  vagy  nem  képviselhető.  A  másik  oldalon  pedig 
általában  kevéssé  érdekesnek  tekinti  azoknak  a  csoportoknak  a  művészeti  reprezentációját, 
amelyek  politikai  szempontból  már  érvényesültek  (Groys  2014). 

A  társadalmilag  érzékeny  művészet  diskurzusát  így  a  határok  és  hatókörök  vizsgálata  sű¬ 
rűn  átszövi,  és  egyaránt  alapot  szolgáltat  a  különböző  művészeti  kezdeményezések  relevan¬ 
ciájának  és  kritikájának.  Ez  az  összjáték  persze  nem  zárja  ki,  hogy  olyan  művészi  formák 
jöjjenek  létre,  amelyekkel  adott  csoportok  azonosulni  tudnak,  és  amelyek  révén  a  politikai 
nyilvánosság  tereiben  is  hasznosítható  tapasztalatok  birtokába  juthatnak. 

Bishop  részben  ennek  alapján  arra  a  következtetésre  jut,  hogy  az  esztétikát  nem  szükséges 
feláldozni  a  társadalmi  változás  oltárán.  Kester  művészetelméletével  vitatkozva  állítja,  hogy 
ha  a  művészetet  pusztán  a  politikai  nyilvánosság  részéként  értékeljük,  az  esztétikai  dimenzió 
(vizuális,  konceptuális,  kísérleti  összetevői)  észrevétlenné  válásával  párhuzamosan  a  művek 
politikai-társadalmi  dimenziója  is  gyengülhet.  Amellett  érvel,  hogy  a  nem  etikusnak  tartott 
formák,  mint  az  abszurditás,  a  szélsőségesség,  a  kétség  vagy  a  puszta  élvezet,  döntő  szerepet 
játszhatnak  a  mű  esztétikai  hatásában  és  nélkülözhetetlenek  a  társadalmi  viszonyok  újszerű 
látásmódjához.  A  kritikai  gyakorlat  elbizonytalanodásának  következményeként  pedig  szám¬ 
talan  esztétikai  élményt  nem  teremtő,  szociális  kezdeményezés  legitimizálódik  etikai  alapon 
a  művészeti  szférában  (Bishop  2007). 


A  részvételi  művészet  gyakorlata 

Amint  a  művészetelméleti  viták  is  mutatják,  a  részvételi  művészet  társadalmi  hatása  két  alap¬ 
pilléren  nyugszik.  Az  egyik  pillér  a  művészet  és  politika  kapcsolata,  miszerint  a  részvétel 
nem  önmagában  bír  értékkel,  hanem  a  társadalmi-politikai  kontextussal  együtt.  A  másik 
pillért  pedig  a  megvalósítás  részletei  képezik,  azazhogy  a  művész  kérdésfeltevése  releváns-e 
az  adott  társadalmi  közegben,  milyen  célokat  jelöl  ki,  kik  a  résztvevők  és  milyen  kapcsolat 
jön  létre  közöttük,  milyen  cselekvési  és  döntési  folyamatok  játszódnak  le  a  munkafolyamat 
során.  A  következőkben  néhány  kortárs  képzőművészeti  példán  keresztül  igyekszem  bemu¬ 
tatni,  hogy  a  részvételre  építő  alkotói  stratégiák  közvetlen  hatást  gyakorolnak  a  résztvevőkre, 
és  ez  a  művészet  terén  kívül  is  képes  hozzájárulni  a  változásokhoz. 

A  részvételi  művészeti  kezdeményezések  között  a  Tehnica  Schweiz  művészcsoport  2008 
és  2010  között  megrendezett  Garázsfesztiválja  a  lokális  közösségépítés  rétegzett  példája. 
A  művészek  Dunaújváros  egy  kevéssé  ismert  részét,  a  Volán  Garázsszövetkezet  1970-es 
években  épült  telepét  választották  helyszínnek.  Első  lépésben  a  telep  kognitív  térképét  kí¬ 
vánták  elkészíteni:  felvették  a  kapcsolatot  a  garázstulajdonosokkal,  igyekeztek  megismerni  a 
helyiségek  használati  szokásait,  majd  dokumentálták  a  feltáruló  műhelyeket,  próbatermeket 
és  a  legkülönfélébb  hobbiknak  otthont  adó  személyes  tereket.  A  következő  lépésben  maguk 
is  béreltek  egy  helyiséget,  ahol  felkért  művészek  installációkat  készítettek  a  helyben  talált 
tárgyakból.  A  garázs  megnyitásával  ezek  az  alkalmak  társadalmi  eseménnyé  is  váltak,  mely¬ 
hez  bárki  csatlakozhatott.  A  rendszeres  ottlét  és  a  személyes  kapcsolatok  során  megismert 
telephasználati  attitűdök  alapján  született  meg  a  fesztivál  koncepciója.  Az  első  fesztiválon 

mozit  és  múzeumot  rendeztek  be  az  üresen  álló  garázsokban,  és  az  itt  próbáló  zenekarok 
mutatkoztak  be.  A  következő  évben  a  fesztivál  önkéntes,  kalákajellegű  szerveződésére  össz¬ 
pontosítottak,  ami  a  fellépő  csoportok  számát  is  megnövelte  az  ismerősök  mobilizációjával. 
Sor  került  báb-,  illetve  pantomim-előadásokra,  biciklis  és  gördeszkás  bemutatókra  és  a  helyi 
kulturális  csoportok  bemutatóira.  A  fesztivál  kiemelt  eseményeként  pedig  felvonulást  ren¬ 
deztek  a  dunaújvárosi  Városházától  a  garázssorra. 

A  fesztivál  esetében  a  megismerés  módszerei  és  a  helyi  társadalmi  csoportok  bevonása  az 
alkotófolyamatba  szorosan  összekapcsolódott.  A  művészek  és  a  garázstulajdonosok  együtt¬ 
működése  több  szakaszra  bontható.  Az  első  fázisban  nyilván  számos  alku  és  megegyezés 
során  született  meg  a  bizalom,  hogy  a  művészek  beléphettek  a  személyes  terekbe  és  fényké¬ 
peket  készíthettek.  Ezt  követően  a  művészek  rendszeres  jelenlétükkel  részt  vettek  a  „telep” 
életében,  és  szorosabb  kapcsolatot  tudtak  kialakítani  a  helyi  csoportokkal,  amire  a  későbbi 
mobilizáció  épülhetett.  Végül  az  együttműködés  nyilvánosságot  kapott,  amikor  a  tulajdono¬ 
sakkal  és  a  helyi  fiatalokkal  közösen  megszervezték  a  fesztivált. 

A  Garázsfesztivál  a  helyi  közegben  relevánst  választ  adott  a  kutatási  szakaszban  megfo¬ 
galmazódott  közösséghiányra.  Ugyanis  a  perifériális  közegbe  kiszorult  hobbik  és  szabadidős 
tevékenységek  kulturális  értékként  tudtak  megjelenni,  és  erre  épült  a  közösségépítés  folya¬ 
mata,  melynek  célja  a  telep  önszerveződésének  és  szociális  kapcsolatainak  erősítése  volt. 
A  nyilvános  térben  megvalósuló  közösségi  és  szociális  művészeti  kezdeményezések  közvet¬ 
len  kontextusát  a  rendszerváltáskor  elindult  lokális  fesztiválok  jelentik,  melyek  a  köztérhasz¬ 
nálat  új  formáit  hozták  létre  és  a  helyhez  kötődő  kapcsolatok  megerősítése  irányába  hatottak 
(jóllehet  ma  már  a  folklorizáció,  a  kommercializálódás,  turisztizálódás  megfosztotta  eze¬ 
ket  identitásszervező  erejüktől).  A  tágabb  kapcsolat  pedig  a  kulturális  ellenállás  területéhez 
vezet,  a  Negyedik  Köztársaság  (4K)  olyan  közösségi  utcai  játékaihoz,  mint  a  plázafoglalás, 
utcai  grundfocizás,  zászlófoglaló  játékok  és  a  különösen  nagy  népszerűségre  szert  tett  pár¬ 
nacsaták.  A  szervezők  a  városi  terek  közösségi  eseményeken  keresztüli  visszafoglalásával  a 
városfejlesztésben  összefonódó  politikai  és  gazdasági  érdekekre  reflektáltak,  amelyek  nagy¬ 
mértékben  befolyásolják  a  közösségek  kialakulását  és  fennmaradását  (Mikecz  2013). 

A  művészeti  projektek  esetében  fontos  kérdés,  hogy  a  művészet  sajátos  eszközei  miként 
integrálódnak  a  részvételi  folyamatban.  A  Garázsfesztivál  esetében  ebben  kulcsszerepet  ka¬ 
pott  a  fotográfia  sokoldalú  használata.  A  garázshasználók  számára  a  fotózás  hozzájárult  a 
telepen  végzett  szabadidős  tevékenységek  társadalmi  elismertetéséhez.  A  művészek  a  fény¬ 
képkészítéssel  olyan  kommunikációs  szituációt  hoztak  létre,  melyben  a  másik  fél  az  iden¬ 
titásának  egy  meghatározó  elemét  tudta  mozgósítani.  Az  elkészült  fotográfiák  inspirációs 
forrásként  szolgáltak,  amikor  a  művészek  kijelölték  a  munkafolyamat  tárgyát,  célját  és  sze¬ 
replőit.  A  fotográfiák  feltárták  ugyanakkor  a  művész  változó  pozícióját  is  a  telepi  társada¬ 
lomban:  a  megfigyelőt,  a  telep  életében  otthonosan  mozgó  művészt  és  a  közösségszervezőt. 
A  projekt  lezárása  után  a  személyes  tereket  bemutató  fotográfiák,  a  vendégművészek  instal¬ 
lációi  önmagukban  is  képesek  voltak  „műtárgyként”  megjelenni  a  képzőművészeti  intéz¬ 
ményrendszerben.  Tehát  a  fotográfia  kiemelt  szerepet  kapott  a  részvételi  mű  képzőművészeti 
bemutatása  során:  egyrészt  a  folyamot  átláthatóvá  tette,  másrészt  lehetőséget  adott  a  reflexi¬ 
vitás  megteremtésére. 

A  részvételi  projektek  kapcsán  felmerülő  kételyek  ugyanakkor  kitermelték  azokat  a  művé¬ 
szeti  kezdeményezéseket  is,  amelyek  szembehelyezkednek  a  nyilvánossághoz  köthető  poli¬ 
tikai  közösségekre  alapozott  vagy  közösségfejlesztő  elképzelésekkel.  A  Collective  Plánt  (CP) 

olyan  nyitott  és  lehatárolhatatlan  közösséget  kezdett  létrehozni,  amelyben  egy  életmód  pre¬ 
ferálása,  egzisztenciális  tényezők  és  a  művészeti  tevékenység  elválaszthatatlanok.  Az  Illés 
Zsófia  Szonja  és  Klíma  Gábor  Indíték  Tématéka  című  kiállítására  készült  műve  indította  el 
a  több  éves  együttműködést.  A  művészek  2013  augusztusában  heti  3-4  órában  Budapest 
területén  rendszeresen  gyűjtötték  az  ehető  növényeket,  majd  a  kiállításon  a  befektetett 
időt  ábrázoló  grafika,  egy  fotódokumentáció  és  a  szárított  növények  kerültek  bemutatásra. 
A  művészeti  projekt  ezt  követően  egészült  ki  a  gyűjtögetés,  mint  életforma  propagálásával  és 
vett  aktivista  irányt;  ennek  részeként  népszerűsítő  és  oktató  kiadványokat  készítettek  és  kö¬ 
zösségi  események  keretében  végezték  a  gyűjtögetést.  A  szervezett  közösségi  gyűjtések  egy¬ 
szerre  irányultak  speciális  ismeretek,  tapasztalati  alapon  szerveződő  tudások  kitermelésére, 
közösségi  tudások  előállítására  és  egy  közösségi  hálózat  megszervezésére.  Ebben  a  vonat¬ 
kozásban  a  Collective  Plánt  olyan  pedagógiai  projektnek  tekinthető,  melyben  a  csatlakozók 
alkotótársakká  váltak,  és  a  művész  nem  kontrollálta  a  közös  tudásként  előállt  végeredményt. 
A  tudás  létrejötte  és  megosztása  az  önszerveződés  mintáit  követte,  azaz  nem  volt  előre  adott 
struktúrája,  hanem  kollektiven  és  folyamatában  jött  létre  a  tartalom.  Ennek  során  az  alkotói 
folyamat  a  megosztásra  épült,  ugyanis  a  tudás  birtokosai  (gondolok  a  meghívott  szakértők 
bevonására),  a  szervező  művészek  és  a  többi  résztvevő  szerepei  sem  különültek  el. 

Ezzel  párhuzamosan  társadalomkritikai  attitűd  is  hangsúlyos  a  folyamatban.  A  projekt 
alapja  a  rendszeres,  napi  tevékenységként  végzett  gyűjtögetés,  valamint  a  befektetett  idő  és 
a  megtérülés  pontos  nyilvántartása.  Az  idő  határozott  és  ismétlődő  felosztása  valósul  meg 
a  gyűjtögetés  és  az  egyéb  tevékenységek  elválasztásával,  ugyanígy  a  tér  is  felosztásra  kerül  a 
„terep”  és  az  „otthon”  között.  Ehhez  társul  a  megtérülés  pontos  kiszámítása  (egységnyi  idő 
alatt  hány  kilogramm  gyümölcsöt  vagy  növényt  sikerült  szüretelni).  A  gyűjtögetés  nem  csak 
a  tér  és  az  idő  szervezése  által  vált  munkává,  hanem  a  munka  hagyományos  értelmében  is, 
hiszen  fizikai  megterheléssel,  fáradsággal,  verejtékkel  és  kosszal  járt  (legalábbis  ezt  sejteti  a 
gyűjtésről  készített  dokumentumfotók  egy  része).  Ez  a  termelő  tevékenységként  megjelenő 
munka  szemben  áll  a  ma  egyre  nagyobb  teret  nyerő  immateriális  eredménnyel  járó  vagy 
szolgáltatástípusú  munkavégzéssel. 

Az  ehető  növények  gyűjtése  művészeti  gyakorlatként  láthatóvá  tette,  hogy  léteznek  a 
megélhetésnek  az  egyenlőségen  és  kölcsönösségen  alapuló  alternatív  modelljei,  melyek  a  fo¬ 
gyasztói  társadalom  peremén  élők  -  a  munkanélküliek,  a  hátrányos  helyzetűek,  a  bevándor¬ 
lók,  a  szegénységben  élők  stb.  -  túlélésének  is  alapvető  módjai.  Ennek  a  praxisnak  a  részei  a 
városban  termő  és  a  kidobott  élelmiszerek  felkutatása  mellett  a  szemét  kiválogatása,  szelek¬ 
tálása,  újrafelhasználása,  javítása,  eladása,  így  a  meglévő  társadalmi  és  gazdasági  rendszer 
működéséből  adódó  túlfogyasztás  és  túltermelés  közvetetten  kitermeli  a  saját  logikájának  el¬ 
lentmondó  életformákat,  tereket  és  közösségeket.  A  művészek  eredeti  szándékát  továbbgon¬ 
dolva  a  projekt  a  fogyasztásból  kiszorult  csoportok  megélhetési  stratégiáinak  elismerésével 
az  érintettek  társadalmi  létét  is  legalizálta  mint  aktív,  tevékeny  munkavégzőkét. 

Ahogy  a  kritikusok,  úgy  a  művészek  sem  feltétlenül  mondanak  le  az  esztétikai  vonatkozá¬ 
sok  vagy  a  saját  speciális  tudásuk  mozgósításáról  a  részvételi  projektek  esetében.  Ennek  pél¬ 
dája  a  Virágbolt,  amit  Bogyó  Virág  három  hónapon  át  üzemeltett.  A  szakköröknek,  esemé¬ 
nyeknek  (bábelőadás,  kiállítás,  zenedoboz,  filmvetítés,  infoshop,  szabadbolt)  teret  adó  hely¬ 
szín  a  művész  születésnapján  nyílt  meg,  és  az  ajándékba  kapott  virágok  képezték  a  működés 

alaptőkéjét.  A  Virágbolt  a  Claire  Bishop  által  leírt  részvételi  és  együttműködő  gyakorlatok 
kategóriáiban  értelmezhetetlen,  hiszen  nyilvánvalóan  se  nem  delegált  performansz,  se  nem 
pedagógiai  projekt.  Ugyanakkor  a  Virágbolt  Én  kicsi  farmom  rendezvényéről  készült  egyik 
fényképaláírás  tanúsága  szerint  a  kritika  kölcsönös:  „Miközben  Orsival  a  permakultúráról7  és 
a  házi  dohánytermesztésről  gondolkozunk,  a  háttérben  megjelenik  Claire  Bishop  szelleme.” 

A  mű  politikai  és  társadalmi  vonatkozásokkal  bír,  épít  a  részvételre,  ugyanakkor  a  for¬ 
mája  sok  tekintetben  meglepő:  „egy  játékos,  mondhatni  dadaista  reflexió  azokra  a  dolgokra, 
amelyek  körülöttünk  történnek.  A  humor  és  az  irónia  sokaknak  a  rémálma,  és  mi  épp  erre 
játszunk  rá,  amivel  a  kizökkentés  a  célunk.  Az  itt  szervezett  események  egy  része  szimbó¬ 
lumok,  hagyományok,  társadalmi  konstrukciók  rekontextualizált,  kaotikus  egyvelegéből  áll 
össze”  (Bogyó:  2013).  A  társadalmilag  elkötelezett  művészet  nyelvétől  és  formájától  idegen 
megszólalási  módok  (rekontextualizálás,  irónia),  a  nem  kijelölt  keretek,  a  dokumentumok 
alapján  olykor  kaotikus  és  véletlenszerűen  szerveződő  események  tudatosan  ellenállnak 
mind  a  kategorizálásnak,  mind  a  felelősségteljes  vagy  társadalomtudatos  művészről  alkotott 
elképzeléseknek,  ahogy  a  művész  a  vele  készült  interjúban  is  próbál  távol  maradni  kritikai 
szerepének  megfogalmazásától.  Ugyanakkor  nem  lehet  pusztán  „felforgató”  műnek  sem  te¬ 
kinteni  a  Virágboltot,  mivel  a  szabályozott,  kevés  interakciót  generáló  társadalmi  tér  (jelen 
esetben  a  nyilvános  tér)  működésében  okozott  zavar,  az  elvárt  logikától  eltérő  működési 
módok  alternatív  élet-  és  megélhetés  modelleket  kínáltak  fel  a  résztvevőknek.  Az  események 
által  létrejött  közösség  a  véletlen  szabályai  szerint  szerveződött  az  arra  járó  „kutyasétáltatók, 
anyukák,  apukák,  gyerekek,  nyugdíjasok”  mellett  a  művész  barátaiból  és  az  odavetődő  mű¬ 
vészekből,  kurátorokból.  Az  egyes  kapcsolatok  és  a  közösség  egésze  nem  formális  (formá¬ 
lisnak  értem  a  művész  által  kemény  munkával  szervezett  csoportokat  is)  keretekhez  kötött, 
ezáltal  a  felelősség  és  elkötelezettség  a  személyes  viszonyokon  alapult. 

A  felsorakoztatott  művészeti  példák  alapvető  kérdése,  hogy  mennyiben  képesek  betöl¬ 
teni  az  alkotók  és  a  művészettörténészek  által  nekik  tulajdonított  társadalmi  szerepet.  Ha  a 
részvételt  mint  gyakorlatot  nézzük,  akkor  mindenképpen  szembehelyezkednek  a  formális 
politikai  rendszerrel  és  a  rend  hierarchikusan  szerveződő  formáival.  A  résztvevők  köre  igen 
képlékeny,  melyet  a  különböző  művészeti  kezdeményezések  eltérően  értelmeznek.  A  Ga¬ 
rázsfesztivál  esetében  a  szomszédsági  viszonyok  szerint  szerveződött  lakóhelyi  csoportokkal 
dolgoztak  a  művészek.  A  kapcsolatépítés  folyamata  sikeres  példa  arra,  hogy  társadalmi  alkuk 
sorozata  előzte  meg  a  művészek  jelenlétét  bizonyos  személyes  terekben.  A  művészi  mun¬ 
ka  második  fázisa  pedig  olyan  kollektív  cselekvési  folyamat  létrehozására  irányult,  melynek 
eredményeként  a  közös  identitás  megfogalmazása,  megformálása  zajlott.  Ezzel  szemben  a 
Collective  Plánt  egy  nyitott  és  lehatárolhatatlan  közössége  bizonyos  szemléleti  és  egziszten¬ 
ciális  tényezők  alapján  alakult  ki,  és  szerveződése  hálózati  mintákkal  írható  le.  A  Virágbolt 
határozottan  szembehelyezkedett  a  nyilvánossághoz  köthető  politikai  közösség  vagy  az 
oktatásra  építő  közösség  elképzelésekkel.  Működése  azt  a  kérdést  vizsgálta,  hogy  mi  állhat 
szemben  a  szabályozott  formákkal,  és  hogyan  lehet  kívül  helyezkedni  a  rendszeren.  A  művé¬ 
szek  válasza  a  személyes  kötelékekre  és  szolidaritásra  alapozott  közösség,  olyan  hívószavak¬ 
kal,  mint  a  „spontaneitás”,  az  „improvizáció”,  az  „önszerveződés”,  az  „organikus”. 


7  Az  esemény  társszerzője:  Bajusz  Orsolya.  Az  idézetben  szereplő  “permakultúra”  egy  ökogazdálkodási  forma. 

Amikor  a  művészek  a  különböző  közösségi  érdekek  védelmében  használják  a  létező  művé¬ 
szeti  struktúrákat,  kapcsolatokat,  valamint  mozgósítják  saját  speciális  tudásukat  és  képessé¬ 
geiket,  akkor  a  rendelkezésre  álló  társadalmi  tőkéjüket  aktiválják  és  a  művészet  funkcióit  tel¬ 
jesítik  be.  A  hatékonyság  mind  a  társadalmi  mozgalmak,  mind  a  művészet  területén  kevéssé 
megfogalmazható  vagy  mérhető.  Sokkal  inkább  tetten  érhetjük  a  célokat.  Cél  lehet  a  hatalmi 
viszonyok  átrendezése  olyan  ügyeken  keresztül,  ami  elsősorban  a  közösség  tagjainak  szemé¬ 
lyes  életében  eredményez  változást,  vagy  a  reprezentáció  szintjén  rendezi  át  a  viszonyokat, 
mégpedig  a  kevéssé  reprezentált  csoportok  esetében.  Cél  lehet  a  bizonyos  témák  iránti  ér¬ 
zékenység  vagy  az  eltérő  csoportok  közötti  szolidaritás  felkeltése,  megerősítése.  Cél  lehet  az 
élet  és  a  politikai  részvétel  keretfeltételeinek  teljes  átalakítása.  Az  egyes  kísérletek  lehetnek 
egy  rendszerszintű  változást  célzó  küzdelem  lépcsőfokai,  ahogy  lehetnek  a  művészeti  kép¬ 
zelet  kiterjesztései. 

Ha  a  hatékonyság  ennyire  kétséges,  felmerül  a  kérdés,  hogy  mi  motiválja  a  tiltakozó  és  al¬ 
ternatív  rendszerekkel  kísérletező  társadalmi  és  művészeti  projektekben  való  részvételt.  Ta¬ 
lán  a  Kate  Soper  (2009:  454)  által  alternatív  hedonizmusnak  megnevezett  jelenség,  amely  a 
„jó  élet”  fogalmát  alkotja  újjá,  s  ezáltal  meghaladja  az  amerikai-európai  fogyasztási  módokat 
idealizáló  elképzeléseket.  Az  alternatív  hedonista  felismeri  saját  szerepét  a  modern  társada¬ 
lom  kockázatainak  kitermelésében,  de  nemcsak  a  fogyasztás  káros  környezeti  és  társadalmi 
hatásainak  mérséklése  érdekében  változtat  fogyasztási  szokásain,  hanem  mert  a  másként 
fogyasztás  számára  belső  örömforrás  is. 

17.  évfolyam  •  2016. 


Szexuális  másság  és  kirekesztés 


Takács  Judit: 

Homoszexuálisok  listázása  a  20.  századi  Magyarországon 
Szegedi  Gábor: 

Az  onanista  alakja  a  20.  századi  Magyarországon 
Bokor  Zsuzsa: 

Női  páciensek:  a  kolozsvári  Női  Kórház  története  a  két  világháború  között 
Borgos  Anna: 

„A  házaséletet  férje  mellett  megszokta  vagy  legalábbis  eltűri,  de  néha  még  élvezi  is.”  A 
leszbikusság  képei  a  Kádár-korszak  pszichiátriai  irodalmában 


Bálint  Petra: 

Többneműség  és/vagy  ruhacsere:  egy  18.  századi  ál-hermafrodita  esete 


Perényi  Roland: 

„Beteg  szerelem”  —  a  szexuális  másság  a  rendőri  és  a  sajtódiskurzusban  a  20.  század  első 
felében 


Hanzli  Péter: 

„A  rendszerváltás  előtt  titokként  kellett  megélni.”  Meleg  férfiak,  hideg  diktatúrák 


Bolgár  Dániel: 

Páriakapitalizmus 


Lévai  Csaba: 

Egy  társadalomtörténeti  klasszikus  genezise:  Paul  Boyer  és  Stephen  Nissenbaum  „Salem 
Possessed”  című  könyvének  keletkezéstörténete 


A  Korall  szerkesztőségének  elérhetőségei: 

teijesgtes@korall.org  korall@korall.org,  www.korall.org 
1113  Budapest,  Valkói  u.  9. 

Előfizetési  szándékát  kérjük,  jelezze  a  szerkesztőségnél,  és  valamennyi  idei 
számunkat  postázzuk  Önnek.  Az  éves  előfizetés  ára:  4500  Ft,  egy  szám  ára  1250  Ft. 

A  Korall  Társadalomtörténeti  Folyóirat  soron  következő  2017.  évi  első 

tematikus  száma: 

67.  Felejtés 


Hnsta  Harper* 1 

Uizuális  beavathozásoh  és  ..reprezentációs 
válságok  a  környezetantropológiában 

H  környezeti  igazságosság  vizsgálata 
egy  magyarországi  roma  közösségben 


Bevezetés 

Egy  szombat  délután  hat  fiatal  gyűlt  össze  egy  laptop  képernyője  körül,  és  digitális  fény¬ 
képeket  nézegettek.  Nemcsak  a  barátaikról  készült  képeket  szemlélték,  hanem  olyan  fotók 
is  előkerültek,  amelyek  az  elsősorban  romák2  által  lakott  észak-magyarországi  lakóhelyük 
környezeti  problémáit  örökítették  meg.  A  fiatal  fényképészek  a  fényképkészítés  motivációi¬ 
ról  is  beszélgettek.  Judit  irányította  a  beszélgetést.  Judit  szintén  a  környéken  nőtt  fel  és  roma 
közösségszervezőként  tevékenykedett.  Magam  jegyzeteket  készítettem.  Sándor  fotójára  kat¬ 
tintottunk.  A  fénykép  egy  nőt  ábrázolt,  amint  a  háza  lépcsőjén  áll  és  éppen  az  elöntött,  sáros 
udvarát  szemléli  ( 1 .  kép).  Sándor  számára  még  újdonság  volt  a  digitális  fényképezés,  mégis 
igazán  emlékezetes  felvételeket  készített.  Elmesélte  a  kérdéses  fénykép  történetét  is: 


Forrás:  Visual  Interventions  and  the  „Crises  in  Representation”  in  Environmental  Anthropology:  Researching 
Environmental  Justice  in  a  Hungárián  Romani  Neighborhood.  Humán  Organization  71(3):  292-305.  Copyright  © 
2012  by  the  Society  fór  Applied  Anthropology.  Hungárián  translation  ©  Replika.  A  fordítást  az  eredetivel  egybeve¬ 
tette  és  lektorálta:  Lajos  Veronika. 

1  Krista  Harper  (PhD)  a  Massachusetts  Amherst  Egyetem  (Department  of  Anthropology  and  the  Center  fór  Public 
Policy  and  Administration)  egyetemi  docense.  Kutatását  a  University  of  Massachusetts  Faculty  Research  Grant  és  az 
AAA  Anthropology  and  Environment  Section  Small  Grant  Fór  Collaborative  Problem  Solving  támogatta.  Köszönetét 
mond  Bari  Juditnak  és  az  SAKKF  Photovoice  Csoport  tagjainak  a  cikkhez  nyújtott  segítségükért  és  aktivista  mun¬ 
kájukért.  Köszönetét  mond  Joya  Misrának,  Roberta  Garnernek,  Dana  Johnsonnak  és  két  névtelen  bírálójának,  akik 
olvasták  és  megjegyzésekkel  látták  el  a  jelen  szöveget. 

2  Számos  roma  a  cigány’  kifejezést  és  annak  változatait  pejoratívnak  tartja.  írásomban  elsősorban  a  roma  ki¬ 
fejezést  használom,  és  csupán  akkor  említem  a  cigány  terminust,  ha  az  a  mindennapi  szóhasználatban  és  az  idéze¬ 
tekben  tűnik  fel. 

Amikor  eltörik  egy  vízvezeték,  elárasztja  a  víz  az  emberek  kertjét.  Ez  az  asszony,  a  szomszédom, 
órákig  nem  tudta  elhagyni  az  otthonát.  Mivel  az  udvaron  gazdasági  épületek  is  vannak,  a  cső¬ 
törés  egészségügyi  problémát  is  jelent.  A  közösség  vízvezetékei  régiek,  és  a  helyi  hatóságok  nem 
tartják  karban  azokat.3 


1.  kép.  Csőtörés  miatt  elárasztott  udvar 


Kelemen  Sándor  felvétele 


Sándor  azt  is  elmondta,  egy  vízvezeték- szerelő  arra  panaszkodott,  hogy  a  környéken  a  ve¬ 
zetékek  olyan  rossz  állapotban  vannak,  hogy  az  elmúlt  hónapokban  háromszor  is  ki  kellett 
szállnia.  Mariann,  egy  másik  fotós,  azt  is  megemlítette,  hogy  a  hídon  túli  részeken  élő  nem 
cigány  szomszédjaik  vízvezetékét  már  rég  felújították.  A  következő  hétfőn  Mariann  tett  is 
egy  sétát,  hogy  lefényképezze  a  felújítást,  dokumentálva  a  különbségeket. 

Mind  a  beszélgetés,  mind  az  elkészült  fényképek  egy  részvételen  alapuló  vizuális  kutatási 
projekt  részét  képezték.  Sándor,  Mariann,  Judit  és  még  négy  másik  személy  a  környékük  kör¬ 
nyezeti  adottságait  örökítették  meg  a  Photovoice  segítségével.4  A  módszer  arra  szolgál,  hogy 


3  Minden  idézet  a  szerző  fordítása  magyarról  angolra.  (Az  idézeteket  az  angol  nyelvű  tanulmány  alapján  fordí¬ 
tottuk  vissza  magyarra.  -  A  szerk.) 

4  A  projekt  résztvevői  magyarul  KépHang- módszerként  hivatkoznak  a  Photovoice- ra  (lásd  például  a  projekt  által 
szervezett  Photovoice-kiállítás  internetes  megjelenését:  http://www.haon.hu/ez-is-sajoszentpeter/news-20070610- 
11354609,  letöltve:  2016.  augusztus  18.).  ( Aford .) 

a  közösség  tagjai  fényképekkel  dokumentálják  a  problémákat,  vitát,  párbeszédet  generálnak, 
és  felhívják  a  döntéshozók  figyelmét.  A  helyi  lakosok  már  régóta  panaszkodtak  arra,  hogy 
a  környék  infrastruktúrája  nem  megfelelő,  a  zöld  területeket  igazából  csak  a  „hídon  túli” 
nem  roma  szomszédjaik  élvezhetik,  és  jelentős  az  illegális  hulladéklerakás  is.  A  környezeti 
igazságtalanság  méltatlan  körülményeit  leginkább  a  Magyarország  tízmilliós  lakosságának 
5  százalékát  kitevő  és  a  legnagyobb  kisebbséget  alkotó  romák  tapasztalják  meg.5 

Egy  olyan  politikai  berendezkedésben,  melyben  a  romák  hangja  a  perifériára  szorul,  a  ku¬ 
tatócsoportunk  Photovoice-projektje  lehetővé  teszi,  hogy  a  helyi  lakosság  elmondja  a  prob¬ 
lémáit  egy  olyan  könnyen  elérhető,  kezelhető  médiumon  keresztül,  amely  vitára  ösztönöz 
és  politikai  tettekre  sarkall:  „vizuálisan  avatkoznak  be”  abba,  hogy  miként  reprezentálódik  a 
környékük  és  a  környezetük  (Pink  2007). 

A  környezetantropológia  számára  a  részvételi  vizuális  kutatás  egyfajta  választ  nyújt  arra 
a  hármas  „reprezentációs  válságra”,  amely  felhívta  magára  az  antropológiai,  a  környezeti 
társadalomtudományok  és  a  szélesebb  környezetvédelmi  mozgalmak  figyelmét  is.  Az  „első 
reprezentációs  válság”  azt  a  nyolcvanas  évekre  jellemző  antropológiai  nézőpontot  kritizálta, 
amely  az  etnográfiai  találkozást,  s  különösen  a  „másikat”,  koloniális,  radikális  vagy  éppen 
hatalommal  átitatott  trópusokon  ( tropes )  keresztül  ábrázolta  (Marcus  és  Fischer  1986).  Amit 
a  „második  válságnak”  nevezek,  a  tudományos  kutatás  ama  hulláma  volt,  amely  a  „termé¬ 
szetet”  és  a  „környezetet”  kulturálisan  és  történetileg  konstruált  objektumokként  leplezte 
le.  Ezen  áramlat  szerint  ezek  a  kulturális  konstrukciók  határozzák  meg,  hogy  az  emberek 
miként  használják,  zsákmányolják  ki  a  környezetet,  vagy  éppen  azt,  hogy  miként  próbálják 
megóvni  -  s  mindennek  kézzelfogható-materiális  következményei  vannak  (Cronon  1992). 
A  „harmadik  válságot”  olyan  alulról  szerveződő  környezetvédelmi  törekvések  inspirálták  és 
váltották  ki,  amelyek  arra  világítottak  rá,  hogy  a  marginalizálódott  csoportokat  figyelmen 
kívül  hagyják  a  fősodorbeli  környezetvédelmi  mozgalmak  (Bullard  1990). 

A  vizuális  részvételi  kutatás  -  mint  például  a  részvételi  akciókutatás  (RAK;  participatory 
action  research )  -  egyenjogúságot  biztosít  a  közösség  minden  tagjának  a  kutatásban  való 
részvételre,  a  terepmunka  irányítására,  az  adatok  értelmezésére,  valamint  a  kutatási  eredmé¬ 
nyek  alkalmazására  és  kommunikálására.  Fejtegetéseim  középpontjában  egy  a  Sajó-menti 
Közösség-  és  Környezetfejlesztök  Egyesületével  közösen  végzett  projekt  áll,  amelynek  résztve¬ 
vőiként  Észak-Magyarországon  is  alkalmazni  kezdtük  a  Photovoice  módszertanát  annak  ér¬ 
dekében,  hogy  ismereteket  szerezzünk  a  társadalmi  és  környezeti  kirekesztésről.  Zárásként 
olyan  járható  útként  beszélek  a  „vizuális  beavatkozások”  lehetőségeiről  és  korlátáiról,  amely 
lehetővé  teszi  az  alkalmazott  környezetantropológia  kutatói  számára  a  három  „reprezentáci¬ 
ós  válságon”  túli  vizsgálódást. 


5  A  romák  hat  évszázada  élnek  Közép-  és  Kelet-Európábán;  a  magyarországi  romák  a  tizenkilencedik  század¬ 
tól  kezdődően  telepedtek  le  városokban  és  falvakban  (Crowe  1996).  A  magyarországi  romák  kimaradtak  a  hábo¬ 
rút  követő  földosztásból,  ugyanakkor  a  szocializmus  időszakában  az  ipari  munkaerőpiac  stabil  állást  biztosított  a 
számukra  (Kemény  2005).  Az  államszocializmus  összeomlása  tönkretette  a  roma  közösségeket  és  a  „szegénység 
etnicizálódásához”  vezetett  a  rurális  és  a  gazdaságilag  deprivált  régiókban  (Szelényi  és  Ladányi  2005).  2001-ben  a 
magyarországi  romák  mintegy  kétharmada  élt  szegénységben,  szemben  a  nem  romák  11%-os  arányával  (Feliciano, 
Emigh  és  Cook  2004).  A  romák  egész  Kelet-Európábán  az  új  piacgazdaság  bűnbakjaivá  váltak,  és  erőszakos  táma¬ 
dásoknak,  a  rendőrség  zaklatásainak  vannak  kitéve,  szegregálják  őket  az  oktatásban  és  az  éttermekben  is  (European 
Roma  Rights  Center  2009;  Fuhrmann  1995).  Ugyanakkor  számos  roma  jogi  aktivistamozgalom  is  létrejött  Magyar- 
országon  (Vermeersch  2006). 

Három  „reprezentációs  válság”  a  környezeti  társadalomtudományokban 

A  vizuális  és  digitális  részvételi  kutatás  segítséget  nyújt  a  környezetantropológusoknak,  hogy 
válaszoljanak  a  három  „reprezentációs  válságra”.  Az  „első  válság”  az  1980-as  évek  etnográfiai 
reprezentációjának  kritikája  volt.  A  posztkolonialista  és  feminista  kutatók  hívták  fel  a  figyel¬ 
met  az  antropológusok  és  szubaltern  kutatási  alanyok  közötti  hatalmi  egyenlőtlenségekre, 
miáltal  arra  késztették  a  diszciplína  képviselőit,  hogy  újabb  megközelítésmódokat  dolgozza¬ 
nak  ki  a  kutatás  számára  (Rosaldo  Rosaldo,  Lamphere  és  Bamberger  1974;  Harrison  1991). 
A  posztmodern  kutatók  kritizálták  az  objektív  hozzáállást  az  etnográfiában,  és  felhívták  a 
kutatók  figyelmét  a  kutatási  alanyok  pozíciójával,  a  hatalommal  és  a  bizalommal  összefüggő 
kérdésekre  a  kutatás  és  az  írás  során  (Marcus  és  Fischer  1986).  Ezek  a  különféle  kritikák  egy¬ 
aránt  hozzájárultak  azoknak  a  megközelítéseknek  a  kidolgozásához,  amelyek  az  etnográfiai 
szövegek  létrehozásában  előnyben  részesítik  az  együttműködő  és  kísérleti  módszereket. 

A  második  reprezentációs  válság,  amely  hatással  volt  a  környezeti  társadalomtudomá¬ 
nyokra,  a  természet  és  a  környezet  konstruktivista  kritikája  volt,  s  eltávolodást  jelentett  azok¬ 
tól  a  korábbi  munkáktól,  amelyek  a  kulturális  adaptáció  alakulásának  feltételeit  meghatározó 
környezeti  erőforrásokra  és  korlátokra  fókuszáltak  (Dove  és  Carpenter  2008).  Az  1970-es 
években  a  környezetantropológusok,  néhány  kivételtől  eltekintve  (Glacken  1967;  Gragson  és 
Blount  1999),  távolságot  tartottak  a  kulturális  antropológia  szimbolikus -interpretatív  iskolá¬ 
jától  (Ortner  1984).  Talán  ennek  is  köszönhető,  hogy  a  környezetantropológia  elég  későn  szólt 
hozzá  a  feminista  és  posztkolonialista  tudósoknak  ama  szélesebb  körű  diskurzusához,  mely¬ 
ben  a  „természet”  normativitással  terhelt  fogalmának  dekonstrukciója  zajlott  (Asad  1973; 
Strathern  1980). 

Az  1990-es  évek  elején  a  környezettörténészek  egyre  nagyobb  figyelmet  kezdtek  szentel¬ 
ni  a  természetről  szóló  történeteknek,  és  ezt  a  „narratív  fordulatot”  hamarosan  a  történeti 
ökológusok  és  régészek  is  követni  kezdték  (Cronon  1992).  Időközben  a  kulturális  antropo¬ 
lógusok  is  felfigyeltek  arra,  hogy  a  fenntarthatósággal  kapcsolatos  projektekben  Kolumbiától 
(Escobar  1998)  egészen  Indonéziáig  (Brosius  1999;  Tsing  1999;  Zerner  1996)  a  „természe¬ 
tet”  egyfajta  „biodiverzitásként”  definiálták  szimbolikusan  újra.  Peet  és  Watts  (1996)  önálló 
kutatási  területként  határozták  meg  a  „környezeti  képzeteket”  ( environmental  imaginary ) 
-  vagyis  a  „természet  [változatos]  lokális  vízióit”.  A  szerzők  hangsúlyozták  a  társadalmi  moz¬ 
galmak  szerepét  azon  új  „környezeti  képzetek”  létrehozásában,  amelyek  kihívás  elé  állítják 
az  állami  és  piaci  intézmények  által  támogatott  fejlesztési  és  kormányzati  kereteket.  A  kör¬ 
nyezetvédők  kultúrpolitikája  iránt  tanúsított  figyelem  arra  ösztönözte  a  környezetantropo- 
lógusokat,  hogy  megvizsgálják:  vajon  az  adott  helyek  szereplői  a  globális  diskurzusokkal 
vitázva  vagy  azokhoz  stratégiailag  illeszkedve  határozzák-e  meg  a  környezeti  problémá¬ 
kat  (DeLind  és  Ferguson  1999;  Gille  2007;  Hayden  2003;  Heatherington  2010;  Igoe  2004; 
Kirsch  2006;  Satterfield  és  Slovic  2004;  Snajdr  2008;  West  2005). 

A  környezeti  társadalomtudományok  területét  érintő  harmadik  „reprezentációs  válság” 
az  aktivisták  munkájának  eredményeképpen  jelent  meg,  akik  az  alárendelt,  szubaltern  né¬ 
pesség  meghatározó  környezetvédelmi  politikákból  való  kizárásának  jelenbeli  gyakorlata 
ellen  tiltakoztak.  Ezt  a  kritikát  „környezeti  igazságosságnak”  nevezték  az  Egyesült  Államok¬ 
ban  és  a  „szegények  környezetvédelmének”  a  világ  déli  féltekéjén  (Guha  2000;  Martinez- 
Alier  2002).  A  környezeti  igazságosság  egyfajta  értelmező  keretet  kínált  a  környezeti  károk 
és  előnyök  egyenlőtlen  elosztásának  vizsgálatához,  valamint  az  aktivizmus  és  a  szakpolitikái 
szabályozás  megszervezéséhez.  Az  Egyesült  Államokban  az  alacsony  jövedelműek  és  a  szí- 

nes  bőrű  közösségek  az  1980-as  években  kezdtek  el  szerveződni  a  környezeti  igazságosság 
érdekében  (Agyeman,  Bullard  és  Evans  2002;  Bullard  1990;  Gottlieb  1993).  Ezek  a  törekvé¬ 
sek  utat  találtak  az  Amerikai  Környezetvédelmi  Hivatalba  (EPA),  és  elértek  a  nagyméretű, 
vezető  környezetvédelmi  szervezetekig  is.  Az  utóbbi  évtizedekben  szemtanúi  lehettünk  a 
dél-afrikai  és  latin-amerikai  városi  lakosság  környezeti  igazságosságért  való  küzdelmeinek  a 
legkülönfélébb  témákban,  kezdve  az  azbesztszennyezettségtől  az  elektronikus  hulladékkeze¬ 
lés  problémájáig  (Carruthers  2008;  Harper  és  Rajan  2007). 

A  környezeti  igazságosságért  kifejtett  aktivizmus  nagy  jelentőséggel  bírt,  hiszen  meg¬ 
kérdőjelezte  az  addig  uralkodónak  számító  szemléleteket  arról,  hogy  mi  is  számít  „környe¬ 
zeti  problémának”  és  ki  vehető  számításba  „környezeti  szubjektumként”  (Agrawal  2005; 
Mohai  2003).  A  környezeti  igazságosság  fogalma  által  a  környezeti  problémák  meghatáro¬ 
zása  során  figyelembe  vehetjük  mindazon  tágabb  értelemben  vett  terek,  helyek  összességét, 
„ahol  élünk,  dolgozunk  és  játszunk”  (Taylor  2000).  A  környezeti  igazságosság  mozgalmában 
a  környezetvédelem  politikai  képviselete  és  a  közérdekűség  a  legfontosabb  célok,  mindezt 
szépen  illusztrálja  a  „semmit  rólunk  nélkülünk!”  jelmondat  is.  Ezt  a  kritikát  a  környezeti  tár¬ 
sadalomtudomány  is  alkalmazta,  s  mindez  ösztönözte  a  részvételi  akciókutatás  felé  fordulást 
is  (Austin  2004;  Checker  2005;  Maida  2008). 


Vizuális/digitális  részvételi  kutatás  és  a  környezeti  társadalomtudományok 

A  környezeti  igazságosság  kutatói  közül  jó  néhányan  -  számos  módszer,  így  például  a  rész¬ 
vételi  akciókutatás  (RAK)6  révén  -  hidat  emeltek,  s  így  átjárhatóvá  tették  a  társadalomtudo¬ 
mányok  és  a  társadalmi  változások  között  tátongó  szakadékot.  A  RAK  hagyománya  ugyanis 
jól  kidolgozott  értelmezési  keretet  kínál  a  kutatók  és  a  „megismerés  tárgyai”,  illetve  az  elem¬ 
zés  és  a  gyakorlat  közötti  távolság  leküzdésére.  Egy  másik  módszertani  újítás,  a  „vizuális  in¬ 
tervenció,  beavatkozás”  a  korábbi  társadalmi  dokumentációs  gyakorlat  felől  elvezet  egy  jóval 
gazdagabb,  együttműködő  munkához,  amely  képes  közvetíteni  a  közösség  és  a  tudomány 
fellegvára  között.  Az  itt  bemutatásra  kerülő  projekt  mindkét  stratégiára  épített. 

A  RAK  az  együttműködő,  kollaboratív  kutatásra  helyezi  a  hangsúlyt,  a  hagyományos  ku¬ 
tató  mellett  a  közösség  tagjainak  is  aktív  szerepet  biztosít  a  problémák  tanulmányozásában 
(Lewin  1946).  Elismeri  és  megkísérli  helyreállítani  a  kutatási  folyamat  során  fellépő  hatalmi 
egyenlőtlenségeket,  különösen  azokban  az  esetekben,  amikor  a  kutatók  egy  elnyomott  kö¬ 
zösséget  tanulmányoznak  (Fals-Borda  és  Rahman  1991).  A  feminista  kutatók  a  részvételi 
módszert  a  fókuszcsoportos  beszélgetés  alkalmazásával  fejlesztették  tovább,  amit  a  kutatás,  a 
közös  reflexió  és  a  személyes  átalakulás  egyik  formájának  tekintettek  (Madriz  2003).  Az  ős¬ 
honos  közösségek  sokkal  nagyobb  ellenőrzést  követeltek  a  kutatási  folyamat  felett,  kihívások 
elé  állítva  ezzel  az  antropológusokat,  hogy  a  tanulmányozott  közösség  számára  jól  látható 
előnyökkel  járó  projekteket  hozzanak  létre  (Atalay  2007;  Castelden  2008).  Ezek  a  különféle 
kritikák  és  válaszok  összetalálkoztak  a  RAK-ban. 


6  Számos  terminus  létezik  annak  a  kutatási  módszernek  a  leírására,  amely  a  közösség  tagjainak  aktív  bevonásával 
hozza  létre  a  tudást:  közösségalapú  részvételi  kutatás  ( community-based  participatory  research,  CBPR)  (Minkler  és 
Wallerstein  2008),  kollaboratív  antropológia  (Lassiter  2005),  részvételi  akciókutatás  (participatory  action  research). 
Azért  használom  a  RAK  terminusát,  mert  széles  körben  használatos  és  a  „cselekvésre”  -  mint  a  kutatás  céljára  - 
helyezi  a  hangsúlyt. 

A  kortárs  „vizuális  beavatkozások”  -  beleértve  a  fotográfiát,  a  filmet  és  a  digitális  médi¬ 
át  -  az  alkalmazott  vizuális  antropológia  és  a  freireiánus  megközelítések  hibrid  keverékei 
a  RAK-ban  (Pink  2007). 7  A  filmkészítés  és  a  fotográfia  kollaboratív  módszerei  a  vizuális 
beavatkozások  első  hullámaként  jelentkeztek,  s  a  kutatók  mindezeket  tovább  is  finomították 
azzal  a  céllal,  hogy  hozzájáruljanak  a  közösségszerveződéshez  és  a  politikai  beavatkozások 
sikeréhez  (Biella  2008).  A  digitális  és  internetes  technológiák  előretörése  a  vizuális  eszközök 
széles  palettáját  tette  elérhetővé  a  RAK  számára,  ide  sorolható  a  részvételi  földrajzi  informá¬ 
ciós  rendszer  (PGIS ,participatory geographic  information  system)  (McMahan  és  Bürke  2007), 
a  digitális  történetmondás  (Gubrium  2009),  illetve  a  részvételi  online  kiállítások  és  archívu¬ 
mok  is  (Guldbrandsen  és  Amidőn  2009).  Ezek  a  módszerek  a  résztvevők  érdeklődésének  és 
prioritásainak  megfelelő  gazdag  vizuális  és  narratív  adatokat  eredményeznek,  az  eljárásokat 
a  szó  szoros  értelmében  maguknak  a  résztvevőknek  a  kezébe  helyezve.  Ezek  a  módszerek 
elnyerték  egy  szélesebb  közönség  tetszését,  ezzel  hozzáférést  engedve  az  antropológiai  tudás¬ 
hoz  és  magához  a  tudástermeléshez  is  az  akadémiai  kereteken  kívül. 

A  vizuális  beavatkozások  környezetantropológiába  történő  beemelése  nemcsak  azt  tette 
lehetővé  a  számunkra,  hogy  az  adott  közösségek  tagjai  határozzák  meg  a  környezeti  prob¬ 
lémákat,  hanem  mindez  a  kutatás  és  a  gyakorlat  összekapcsolását  is  eredményezte  az  adott 
problémák  megcímzésében.  A  politikai  ökológiával  foglalkozó  kutatók  a  PGIS  segítségé¬ 
vel  vonták  be  a  nőket,  a  föld  nélküli  parasztokat  és  az  egyéb  hátrányos  helyzetű  embereket, 
hogy  hiteles  térképeket  készítsenek  a  környezetükről  (Kwan  2006;  Rattray  2007;  Weiner  és 
Harris  2003).  A  környezetantropológusok  szintén  a  részvételi  videó,  a  fotográfia  és  a  digitális 
multimédia  felé  fordultak  (Menzies  2004). 

A  fenti  módszerek  közül  a  Photovoice  jól  járható  utat  biztosított  a  RAK-hoz  a  környezet¬ 
antropológiában.  A  Photovoice-ot  Carolyn  Wang  és  kollégái  dolgozták  ki  a  kínai  paraszt¬ 
asszonyok  egészségi  állapotával  foglalkozó  kutatásaikban  (Wang  et  al.  1996).  A  Photovoice 
keretében  a  közösség  tagjai  fényképeket  készítenek  egy  adott  témában,  majd  a  fotókat  ma¬ 
guk  a  készítők  válogatják  ki,  és  fel  is  használják  azokat  csoportos  beszélgetések  kezdeménye¬ 
zéséhez.  A  Photovoice-kutatás  nemcsak  az  adott  problémára  vonatkozó  tudatosságot  növeli 
a  közösségen  belül,  hanem  kommunikációs  lehetőséget  is  biztosít  a  hátrányos  helyzetű  cso¬ 
portok  tagjai  számára  gyakran  elérhetetlen  szakpolitikusokkal  és  a  különböző  intézmények 
képviselőivel.  A  folyamat  során  a  résztvevők  beszélnek  a  fotózás  során  felmerülő  etikai  kér¬ 
désekről,  például  a  fotózás  alanyaihoz  fűződő  viszonyukról,  továbbá  beszélnek  azokról  a 
dolgokról  is,  amelyeken  ők,  illetve  a  fényképezettek  változtatni  szeretnének  az  életükben, 
s  szó  esik  arról  is,  hogy  milyen  közös  cselekvési  tervekkel  oldanák  meg  a  képen  látható 
problémákat. 

A  Photovoice  nagyon  népszerű  a  közegészségügyben  (Catalani  és  Minkler  2010;  Her- 
genrather  et  al.  2009),  és  egyre  növekszik  a  szerepe  a  környezeti  társadalomtudományok 
területén  is.  így  például  a  környezetantropológusok,  geográfusok  és  urbanisták  a  Photovoice 


7  A  „vizuális  beavatkozás”  az  alkalmazott  vizuális  antropológia  legújabb  vívmánya.  A  korai  vizuális  antropoló¬ 
gusok  azért  küzdöttek,  hogy  a  tudomány  elismerje  őket,  valamint  hangsúlyozták  a  fényképek  és  a  film  empirikus  és 
szisztematikus  jellegét  (Collier  1957).  Az  elmozdulás  a  közösségi  együttműködés  irányába  az  1960-as  években  tör¬ 
tént  meg:  Jean  Rouch  filmkészítő  „megosztott  antropológiájától”  Worth  és  Adair  A  navajók  magukat  filmezik  nevű 
projektjéig  (Ruby  2000).  Ekkoriban  alkalmazott  vizuális  módszereket  Paulo  Freire  is  a  brazíliai  és  perui  szegény 
városi  közösségekben  az  írásbeliséghez  és  a  kritikus  tudatossághoz  ( critical  consciousness )  kapcsolódó  munkájában 
(Boái  1979). 

segítségével  tanulmányozták  már  egy  kínai  falu  lakosainak  erdőirtással  kapcsolatos  né¬ 
zeteit  (Zackey  2007),  a  vidéken  élő  kanadaiak  „térérzékelését”  ( senses  of  piacé)  (Stedman 
et  al.  2004),  a  tősgyökeres  Los  Angeles-iek  észrevételeit  a  városban  érzékelt  környezeti  igaz¬ 
ságtalanságokra  vonatkozóan  (González  et  al.  2007),  és  megvizsgálták  az  indiai  parasztok 
természettel  és  természetvédelemmel  kapcsolatos  nézeteit  egy  a  biodiverzitás  fenntartását 
célzó  rezervációs  területen  (Bosak  2008).  A  kutatások  sokfélesége  jól  illusztrálja  a  Photovoice 
módszerének  sokoldalúságát  és  vonzerejét  -  nemcsak  olyan  eszközként,  amellyel  gazdag  vi¬ 
zuális  és  narratív  anyag  gyűjthető,  hanem  olyanként  is,  amely  túlmutat  a  környezettel  kap¬ 
csolatos  diskurzusokon,  és  a  világról  szerzett  tudás  különböző  térbeli  és  testet  öltött  módo¬ 
zataiba  enged  betekintést.  A  következő  fejezetben  a  saját  együttműködésemet  mutatom  be 
egy  észak-magyarországi  roma  közösségi  szervezettel,  amelynek  során  a  Photovoice  mód¬ 
szertanát  alkalmaztam  a  környezettel  és  a  társadalmi  kirekesztés  dinamikájával  kapcsolatos 
helyi  tudás  felderítésére. 


„A  hídon  túl”:  Photovoice-kutatás  a  környezettel  kapcsolatos  problémákról 
és  értékekről  egy  magyarországi  roma  közösségben 

2007  tavaszán  egy  RAK-projektet  vezettem  a  magyarországi  S aj ószentp éteren  található  Sa- 
jó-menti  Környezet-  és  Közösségfejlesztők  Egyesülete  tagjaival  együttműködve.  A  14  ezer  főt 
számláló  észak-magyarországi  Sajószentpéter  a  20.  században  egy  kisebb  ipari  központ  volt 
Miskolc  közelében.  A  Sajószentpéteri  Üveggyár  és  a  folyó  a  város,  valamint  a  régió  ökológiai 
örökségének  jelképei.  Más  borsodi  kisvárosokhoz  hasonlóan  -  az  ipari  fellendülés  az  1900-as 
évek  eleji  megindulásával  -  Sajószentpéter  is  a  Sajót  használta  energiaforrásként  és  a  szenny¬ 
víz  elvezetésére.  Az  ekkoriban  megnyitott  üveggyár  más  üzemekhez,  pl.  a  papírmalmokhoz 
képest,  a  folyásirányon  lejjebb  helyezkedett  el.  A  szocialista  tervgazdálkodás  az  1950-es  és 
60-as  években  támogatta  a  borsodi  nehézipar  további  fejlesztését,  többek  között  vegyi  üze¬ 
meket  és  acélkohókat  létesítettek  a  térségben.  A  Sajó  halállománya  kipusztult,  és  az  1970-es 
évek  elejére  a  folyó  a  különösen  szennyezett  vizéről  vált  nemzetközileg  ismertté  (Pál  2006). 
Az  1990-es  évek  elején  a  folyó  mentén  húzódó  állami  tulajdonú  üzemek  sorban  bezártak,  és 
elkezdődtek  a  folyó  vízminőségének  hatalmas  helyreállítási  munkálatai,  majd  mintegy  negy¬ 
ven  év  után  annak  élővilágát  is  sikerült  visszatelepíteni  (Vári  és  Kisgyörgy  1998). 

Bár  a  posztszocialista  időszakban  a  folyó  vízminősége  jelentősen  javult,  a  helyi  lakosság 
megélhetése  és  környezeti  viszonyai  nagymértékben  romlottak.  Az  1960-as  évektől  egészen 
1989-ig  a  sajószentpéteri  roma  férfiak  a  nem  roma  férfiakkal  együtt  dolgoztak  a  helyi  üveg¬ 
gyárban,  illetve  hivatásos  zenészek  voltak,  az  asszonyok  többsége  az  üveggyárban  kapott 
munkát  vagy  a  kórházakban  látott  el  takarítói,  vagy  éppen  konyhai  feladatokat.  Először  a 
gyárat  és  a  bányát  is  privatizálták,  majd  az  1990-es  évek  elején  az  államszocializmus  bukását 
követően  bezárták.  A  város  teljes  lakossága  néhány  hónap  leforgása  alatt  elvesztette  mun¬ 
káját,  és  azóta  csak  néhány  új  munkaadó  tűnt  fel.  A  területet,  ahol  kutatásunkat  végeztük, 
mezők  és  a  Sajó  vizes,  vizenyős  területei  határolják,  immáron  száz  éve  lakott,  a  lakosság  több 
mint  2000  fő,  többségük  roma. 

2005-ben  találkoztam  Bari  Judittal,  a  Sajó-menti  Egyesület  elnökével.  Mindketten  érdek¬ 
lődtünk  a  roma  közösségek  és  a  környezetvédelem  iránt,  majd  eldöntöttük,  hogy  együtt  fo¬ 
gunk  dolgozni.  Bari  magyar  roma  asszony,  aki  az  érintett  környéken  nőtt  fel,  ott  nevelte  fel 

a  fiát,  és  2002-ben  más  helyi  lakosokkal  együtt  megalapította  az  egyesületet.  A  „környezet” 
kifejezés  azért  került  bele  az  egyesület  nevébe,  mert  a  közösség  bevonásával  szerették  volna 
feljavítani  a  közeli  víz  menti  területek  és  a  közterek  állapotát.  Az  egyesület  elkülönült  a  na¬ 
gyobb,  országos  környezetvédelmi  csoportok  hálózatától,  amelynek  tagjai  nagymértékben 
elbagatellizálták  a  társadalmi  igazságosság  problémáit,  miközben  egyre  nagyobb  részvételt 
és  szélesebb  körű  nyilvánosságot  követeltek  a  környezetvédelmi  szakpolitikával  összefüggés¬ 
ben  (Harper  2006). 

A  Bari  Kudittal  közösen  kialakított  együttműködő  projektünket  oly  módon  fejlesztettük 
ki,  hogy  megváltoztassuk  a  romakutatásban  és  a  romareprezentációban  bevett  hatalmi  viszo¬ 
nyokat,  középpontba  állítva  a  kultúra  előállítóinak  tekintett  résztvevőket.  Projektünk  kihasz¬ 
nálta  a  vizuális  ábrázolások  erejét  és  a  kritikai  vitát  annak  érdekében,  hogy  megvizsgáljuk  a 
közösség  környezetének  negatív  és  pozitív  aspektusait,  melyeket  a  résztvevők  a  Photovoice 
módszerének  segítségével  rögzítettek.  A  Photovoice  kutatási  módszere  több  szempontból  is 
vonzó  volt  számunkra,  hiszen  a  fiatalok  érdeklődését  is  felkeltheti,  a  környezeti  problémák¬ 
kal  kapcsolatban  a  képi  adatok  gyors  létrehozásával  kecsegtet,  továbbá  hatékonynak  mutat¬ 
kozik  az  aktivizmus  és  a  szakpolitikai  döntéshozatal  területén  is. 

Hat  fiatal  közösségbeli  kutatót  toboroztunk  (18-24  év  közöttieket),  akiket  az  egyesület 
aktív  tagjainak  segítségével  értünk  el  az  egyes  háztartásokban,  s  beszéltünk  közvetlenül  a  fia¬ 
talokkal  és  szüleikkel  is.  A  kutatócsoport  a  fényképezés  és  kutatásetika  témáiban  tréningeket 
tartott.  Magam  a  RAK  legfontosabb  jellemzőiről  és  a  kutatásetikai  kérdésekről  beszéltem 
könnyen  érthető  magyar  nyelven.  Ezt  követően  Bari  Judittal  kritikus  témák  felvetésével  segí¬ 
tettük  elő  egy  csoportos  beszélgetés  kialakulását:  így  felmerültek  a  romák  vizuális  reprezen¬ 
tációjának  problémái,  a  fiatal  kutatók  kapcsolata  közösségük  többi  tagjával,  valamint  arról  is 
szó  volt,  hogy  mit  is  jelent  a  kamera  egyik  vagy  másik  oldalán  állni.  Ez  a  vita  alapozta  meg 
a  hatalmi  erőviszonyokkal  kapcsolatos  tudatosságot  és  modellezte  a  kritikai  gondolkodást 
mint  kutatási  gyakorlatot.  Az  alkalom  szerepjátékkal  zárult,  melyben  a  fiatalok  a  feltételezett 
fényképkészítési  szituációk  etikai  vonatkozásait  gondolták  végig. 

A  kutatócsoport  második  hivatalos  találkozóján  kisméretű  digitális  kamerákat  osztot¬ 
tam  szét  a  tagok  között.  Bevezettem  a  „környezet”  témáját,  majd  arra  kértem  a  jelenlévőket, 
hogy  határozzák  meg  a  fogalmat  annak  tágabb  értelmében,  továbbá  beszéljenek  a  környe¬ 
zeti  körülmények  pozitív  és  negatív  aspektusairól  és  az  emberek  környezettel  kapcsolatos 
hiedelmeiről  és  cselekedeteiről.  A  következő  hét  leforgása  alatt  fényképészeink  több  mint 
400  környezettel  kapcsolatos  fényképet  készítettek.  Gyorsan  végigfutottunk  rajtuk,  és  meg¬ 
állapítottuk,  hogy  a  fényképek  több  mint  fele  a  környéken  lévő  szeméthalmokat  ábrázolja. 
Világossá  vált  tehát,  hogy  a  hulladékgazdálkodás  és  az  illegális  szemétlerakó  helyek  a  figye¬ 
lem  középpontjában  állnak.  Egy  alkalommal  a  beszélgetéshez  kiválogattunk  egy  viszonylag 
könnyen  kezelhető,  áttekinthető  mennyiségű  fotókorpuszt,  majd  leültünk  a  laptopom  köré, 
beállítottuk  az  automatikus  képlejátszást,  és  elemezni  kezdtük  a  képeket.  Ugyan  tisztában 
voltunk  azzal,  hogy  a  képek  számos  információt  sűrítenek  magukba,  mégis  meglepett  min¬ 
ket,  hogy  szinte  minden  egyes  kép  újabb  és  újabb  történetet,  különféle  érzelmeket  és  számos 
kérdést  hozott  a  felszínre.  A  fényképek  ugyanakkor  szelektíven  termelik  és  keretezik  a  témá¬ 
kat,  ezért  gyakran  feltettük  a  következő  kérdést:  „Vajon  mi  az,  amit  nem  látunk  e  fotókon, 
mit  ábrázolnak  valójában?”  -  azért,  hogy  meghatározzuk  a  fényképek  kontextuális  sajátossá¬ 
gait,  illetve  megismerjük  a  fényképkészítés  mögötti  kreatív  vagy  etikai  döntéseket. 

A  fényképek  felhívták  a  figyelmet  azokra  a  pozitív  környezetvédelmi  gyakorlatokra  és 
környezeti  értékekre  is,  amelyeket  a  helybeliek  vagy  a  kívülállók  ez  idáig  kevésbé  vettek  ész¬ 
re.  így  például  azok  a  fotók,  amelyek  a  part  menti  horgászatot  örökítették  meg,  olyan  törté¬ 
netek  elmondására  ösztönözték  a  fiatalokat,  amelyek  családi  piknikekről  szóltak  és  a  környe¬ 
ző  vizes  élőhelyekhez  történő  kötődés  érzéséről  árulkodtak.  Ehhez  hasonlatosan  a  virágokat, 
sertéseket  és  galambdúcokat  ábrázoló  fényképek  kapcsán  arról  is  lehetett  beszélgetni,  hogy 
néhány  helyi  lakos  hogyan  fejezi  ki  a  kertészkedésen  vagy  éppen  az  állattartáson  keresztül 
az  erős  kötődését  a  helyhez.  A  futballozó  gyerekeket  és  fiatalokat  ábrázoló  képek  azokat 
az  emlékeket  is  felszínre  hozták,  amelyekben  a  sport  egyrészt  a  közösség  büszkeségének  és 
egészségének  forrásaként  szerepelt,  másrészt,  amelyekben  feltűnnek  az  etnikus  határokon 
belüli  és  a  határokon  átívelő  barátságok  és  kapcsolatok  pillanatai  is.  Ugyanakkor  a  parkok  és 
játszóterek  hiányát  is  panaszolták. 

A  fényképek  a  lakóhelyen  tapasztalt  sokféle  környezeti  problémára  hívták  fel  a  figyelmet, 
olyan  kérdésekre,  amelyek  teljesen  összhangban  vannak  a  környezeti  igazságtalanság  és  a 
rasszizmus  elleni  küzdelmekben  megfogalmazottakkal.  A  fotók  azt  ábrázolták,  hogy  a  la¬ 
kóhelyen  egyenlőtlen  a  hozzáférés  a  szennyvízcsatorna-rendszerhez,  a  hulladékszállításhoz, 
a  háztartások  ivóvízellátásához,  a  zöld  területekhez  és  játszóterekhez  is.  A  képek  kapcsolatot 
teremtettek  a  szegényes  lakhatási  körülmények,  az  energiahatékonysági  problémák,  illetve  a 
lakosok  azon  állandó  küzdelme  között,  hogy  a  fűtéshez  és  főzéshez  szükséges  tüzelőanyagot 
beszerezzék.  A  fényképészek  -  a  város  más  területeivel  összevetve  -  rámutattak  a  lakóhely 
telekommunikációs  infrastruktúrájának  hiányosságaira  is. 


2.  kép.  Szeméthalom  a  környék  közelében  található  vizes  területeken 

A  csoportos  beszélgetéseken  a  fényképészek  elmondták  azokat  a  történeteket  is,  amelyek 
csupán  rejtetten  jelentek  meg  a  fényképeken.  A  közösség  tagjai  közül  kikerülő  fotósok  do¬ 
kumentálták  az  illegális  szemétlerakást,  és  a  fényképek  elemzése  során  szóltak  arról  is,  hogy 
a  lakóhely  hulladékkal  kapcsolatos  problémáihoz  a  helyiek  és  a  nem  helyiek  egyaránt  hoz¬ 
zájárultak  (2.  kép).  Azt  a  fényképet  nézegetve,  amely  a  környék  melletti  vizenyős  területen 
található  szeméthalmot  ábrázolta,  Mariann  a  következő  észrevételeket  fogalmazta  meg: 

Mindenki  a  mi  környékünk  közelében  dobja  ki  a  szemetét.  Az  önkormányzat  azt  mondja,  hogy 
azt  mi  rakjuk  le.  Lehet,  hogy  néhányat  igen,  de  ha  megnézed  ezeket  a  kupacokat,  akkor  vannak 
olyan  márkák,  amiket  a  környéken  élő  emberek  nem  használnak. 

A  fotósok  meg  is  neveztek  olyan  átlagos  cigarettamárkákat  és  ételkészítményeket,  amelyeket 
a  két  környékbeli  kisboltban,  illetve  a  legközelebbi  szupermarketban  lehet  kapni.  A  csoport 
szemügyre  vette  ezt  a  rengeteg  szeméthalmot  ábrázoló  fényképet  olyan  szempontból  is,  hogy 
a  megnevezett  márkák  jelen  voltak-e  vagy  sem.  A  fiatalok  elismerték  azt  is,  hogy  a  helyi  la¬ 
kosok  alkalmanként  más  márkákhoz  is  hozzájutottak,  mint  amelyeket  a  környéken  árusítot¬ 
tak,  például  azokban  az  esetekben,  ha  autójuk  volt  vagy  elvitték  őket  egy  távolabbi,  szélesebb 
választékú  szupermarketbe.  E  kivételes  eseteket  is  figyelembe  véve,  a  fényképészek  arra  a 
következtetésre  jutottak,  hogy  a  szeméthalmokról  készített  fotók,  azokkal  a  képekkel  együtt, 
amelyeken  ismeretlen  embere  szemetet  dobnak  ki  az  autójukból,  azt  ábrázolják,  hogy  nem 
környékbeli  emberek  is  raknak  le  hulladékot  a  vizenyős  területeken. 

Bari  később  egy  találkozó  alkalmával  megosztotta  a  csoport  észrevételeit  egy  (magyar 
etnikumú)  közterület-felügyelővel  is,  aki  elismerte,  hogy  több  szemét  van  a  folyó  mentén, 
mint  amennyit  a  környék  lakói  egymaguk  el  tudnának  szórni.  Bari  azt  javasolta,  hogy  a  város 
kifejleszthetné  a  hulladék-újrahasznosítás  és  szemétgazdálkodás  hatékonyabb  módját  egy 
miskolci  környezetvédő  csoporttal  konzultálva.  A  közterület -felügyelet  nem  tett  túl  sokat 
ennek  megvalósítása  érdekében,  csupán  alkalmanként  kiküldtek  egy  csapatot,  hogy  szedjék 
össze  a  szemetet  a  folyóparton. 

A  projekt  végén  a  csoport  egy  fényképkiállítás  keretében  a  nyilvánosság  elé  tárta  munká¬ 
ját  Sajószentpéteren  és  Budapesten  is.  A  csoport  úgy  döntött,  hogy  a  helyi  kiállítást  az  utcán 
a  lakónegyed  bejáratánál  szervezik  meg.  Mindez  logisztikailag  ugyan  némi  kihívást  jelentett, 
de  a  fiatal  fotósok  szerették  volna  elérni,  hogy  a  közösség  tagjai  közül  mindenki  megte¬ 
kinthesse  a  kiállítást.  A  helyszínválasztás  másik  oka  az  volt,  hogy  az  egyesület  kíváncsi  volt 
arra,  vajon  a  döntéshozók  és  a  potenciális  partnerek  közül  ki  lesz  hajlandó  átkelni  a  hídon 
azért,  hogy  részt  vegyen  egy  cigánysoron  rendezett  eseményen.  A  szervezők  reflektáltak  erre 
a  problémára,  ami  a  kiállítás  címéből  is  kiderült  -  A  hídon  túl:  ez  is  Sajószentpéter.  A  fiata¬ 
lok  röplapokat  terítettek  szét  a  városban,  meghívták  a  polgármestert,  a  helyi  önkormányzat 
tagjait,  a  közhivatalnokokat  és  a  környéken  dolgozó  orvosokat,  nővéreket  és  tanárokat  is. 
A  csoport  egyúttal  meghívta  a  környezetvédelemmel  és  a  polgárjogi  érdekvédelemmel  fog¬ 
lalkozó  regionális,  országos  és  nemzetközi  szinteken  működő  szervezetek  közül  a  potenciá¬ 
lis  partnereket,  és  egy  megyei  újság  címlapján  is  megjelent  a  kiállítás  híre.  A  kiállítás  lehetővé 
tette,  hogy  a  helyi  közösség  megismerhesse  a  munkánkat,  s  egyúttal  visszajelzéseket  kaphas¬ 
sunk.  Emellett  alkalmat  adott  a  szervezet  kapcsolathálózatának  kibővítésére,  továbbá  arra  is, 
hogy  szélesebb  körű  vitát  kezdeményezzünk  természetvédelmi  kérdésekről. 

A  csoportunk  a  kiállítást  Budapesten  a  Közép-Európa  Egyetemen  (Central  European 
University)  rendezte  meg.  A  kutatócsoport  néhány  tagja  ekkor  járt  először  a  fővárosban. 

Az  esemény  egyik  felvonásaként  mintegy  90  perces  beszélgetést  folytattunk  a  kiállításon  fel¬ 
vetett  témákkal  kapcsolatban,  amelyet  Kóczé  Angéla  (nemzetközileg  elismert  romakutató  és 
aktivista)  és  Fülöp  Sándor  (elismert  környezetvédelmi  jogász,  aki  később  a  magyar  ország- 
gyűlés  első  „zöld  ombudsmanja”  lett)  vezetett.  A  kiállítás  széles  körű  közönséget  ért  el,  és 
lehetővé  tette,  hogy  az  egyesület  kapcsolatokat  alakítson  ki  a  fővárosban. 

A  kiállításokat  követően  a  Sajó-menti  Egyesület  együttműködött  a  Védegylet  nevű  kör¬ 
nyezetvédő  csoporttal  annak  érdekében,  hogy  a  társadalmi  igazságosságot  és  környezeti 
problémákat  kezelő  javaslatokat  dolgozzanak  ki  egy  országos  projekt  számára.  A  projekt  el¬ 
nyerte  az  EEA  és  a  Norvég  Civil  Alap  támogatását,  és  Bari,  valamint  az  egyesület  részt  vett  a 
2009-2010-es  ciklusban.  Az  országos  program  kisebb  környezetvédelmi  projekteket  támo¬ 
gatott  alapvetően  az  alacsony  jövedelmű  közösségek,  a  roma  szomszédságok  és  hajléktala¬ 
nokkal  foglalkozó  szervezetek  számára.  A  program  célja  a  helyiekből  szerveződő  csoportok 
közötti  szövetségek  kialakítása  volt,  és  az,  hogy  különböző  fejlesztő  programokat  hozzanak 
létre  és  szakpolitikai  javaslatokat  fogalmazzanak  meg  a  környezeti  igazságosság  témaköré¬ 
ben,  amit  ők  „környig”-nek  neveztek.  2010-ben  a  csoport  szponzorált  egy  panelbeszélgetést 
a  környezeti  igazságosságról,  ami  a  magyar  környezetvédelmi  civil  szervezetek  éves  találko¬ 
zójának  történetében  az  első  ilyen  témájú  diszkusszió  volt. 

A  környezetvédőkkel  kialakított  új  szövetségek  mellett  a  fotografikus  médium  műfaja 
számos  más  váratlan  lehetőséget  is  megnyitott  előttünk  a  nemzetközi  bemutatkozásra  is. 
A  képeket  bemutathattuk  az  ENSZ  Gazdasági,  Szociális  és  Kulturális  Jogok  Bizottságának 
(UNCESCR)  genfi  ülésén,  amikor  az  a  magyarországi  dokumentumokat  nézte  át,  és  a  bizott¬ 
ság  országos  jelentéséhez  felhasználták  a  prezentációnkban  közreadott  anyagokat  is.  Továb¬ 
bá  a  fényképeket  és  a  kutatási  eredményeket  egy  UNESCO-kötetben  is  publikálhattuk,  amely 
a  vízügyekkel  kapcsolatos  tudományos  és  civil  aktivista  munkákat  közölt  (Johnston  2012). 


A  „három  reprezentációs  válság”  kezelése  a  gyakorlatban 

A  döntésemet,  miszerint  a  Photovoice-módszert  használom  a  kutatás  során,  elsősorban  az 
indokolta,  hogy  a  három  reprezentációs  válság  a  terepkutatási  folyamat  során  is  felbukkant. 
Szerettem  volna  megkérdőjelezni  a  romákról  mint  az  etnográfiai  „másikról”  alkotott  ural¬ 
kodó  reprezentációkat.  Mivel  korábban  már  széles  körű  kutatást  végeztem  magyarországi 
környezetvédő  csoportokkal,  szerettem  volna  eltávolodni  azoktól  a  környezetet  és  természe¬ 
tet  bemutató  domináns  reprezentációktól,  amelyek  elválasztják  egymástól  a  többséget  érin¬ 
tő  „környezeti  problémákat”  és  a  romákat  érintő  „társadalmi  problémákat”.  Végül,  ahogy  a 
RAK  partneri  kapcsolatai  kibontakoztak,  az  együttműködő  partnerekkel  egyre  inkább  arra 
törekedtünk,  hogy  a  roma  közösségek  tagjai  számára  kedvező  lehetőségeket  teremthessünk 
önmaguk  reprezentálására  a  környezettel  kapcsolatos  kérdésekben. 

Első  krízis:  a  „másikról”  alkotott  etnográfiai  reprezentációk  válsága 

Kezdetben  a  környezeti  egyenlőtlenségeket  roma  közösségekben  középpontba  állító  ku¬ 
tatásomat  abban  a  tradicionális  vonatkoztatási  rendszerben  képzeltem  el,  melyet  Renato 
Rosaldo  (1989)  ironikusan  a  „magányos  etnográfus”  alakjával  azonosított.  Miután  2005-ben 
több  roma  aktivistával  is  beszélgettem,  rájöttem,  hogy  a  magyarországi  romák  megalapozót  - 

tan  tartanak  távolságot  a  társadalomtudósoktól,  és  alapvetően  óvakodnak  attól  is,  hogy  oly 
módon  vizsgálják  őket,  hogy  a  kutatók  semmiféle  előnyt  vagy  önrendelkezést  nem  biztosíta¬ 
nak  a  kutatásban  számukra.  Mindez  valamelyest  párhuzamba  állítható  az  amerikai  őslako¬ 
sok  antropológiakritikájával  is  (Deloria  1969).  A  RAK- etnográfusokkal  folytatott  beszélge¬ 
tések  által  inspirálva  az  ő  módszertanukhoz  fordultam  (Bacon  et  al.  2005;  Hemment  2007). 
A  kapcsolatom  Bari  Judittal  megváltozott:  a  kulcsadatközlő-etnográfus  viszonyából  a  RAK 
hatására  intenzív  partneri  reláció  vált. 

Azzal,  hogy  a  vizuális  részvételi  kutatás  módszerét  választottuk,  Bari  és  én  tudatosan  kí¬ 
sérletet  tettünk  a  nem  roma  akadémikusok  és  a  roma  kutatási  alanyok  közötti  kapcsolat 
dekolonializációjára  és  átalakítására.  A  19.  század  óta  a  nem  roma  kutatók  elsősorban  olyan 
mértékadó  szövegeket  hoztak  létre,  amelyekben  a  romák  Európa  szívében  élő  „egzotikus 
másokként”  jelenítődtek  meg,  miközben  azok  a  romakutatók,  akik  csupán  az  utóbbi  idő¬ 
ben  léptek  be  a  tudományos  intézmények  világába,  még  nem  rendelkeztek  az  alternatív  le¬ 
írás  és  elemzés  előállításához  szükséges  erőforrásokkal  (Kóczé  és  Trehan  2009;  Guy  1998; 
Weckman  1998).  Ezzel  a  hagyományos  dinamikával  úgy  próbáltunk  meg  szakítani,  hogy  egy 
közösségalapú  csoportmegközelítést  alkalmaztunk  a  kutatásban,  vagyis  a  kutatott  közösség¬ 
ből  választottuk  ki  a  kutatócsoport  tagjait,  fiatal  roma  nőket  és  férfiakat  vontunk  be  a  saját 
lakóhelyük  kutatásába,  továbbá  a  kutatás  során  mindenben  közösen  döntöttünk.8  A  hatalmi 
hierarchia  kérdését  is  problematizáltuk  úgy,  hogy  a  kiállítások  során  a  vizuális  médiát  hívtuk 
segítségül  a  kutatás  bemutatására  és  támogattuk  a  párbeszédet  a  romák  és  nem  romák,  a 
kutatók  és  a  közösség  tagjai  között. 

A  kutatási  szituáció  hatalmi  viszonyainak  átalakítása  mellett  a  romákkal  kapcsolatos  kor¬ 
társ  sztereotípiákat  meghatározó,  régóta  fennálló  vizuális  trópusok  helyett  is  újabb  alterna¬ 
tívákkal  kívántunk  szolgálni  (Imre  2003).  A  Photovoice  választásával  a  romák  mint  az  et¬ 
nográfiai  „másik”  domináns  reprezentációját  szerettük  volna  még  inkább  megkérdőjelezni. 
A  „romantikus  cigány”  bajuszos,  hegedűn  játszó  roma  férfiakat  és  színes  ruhákba  öltözött, 
átható  tekintetű  roma  asszonyokat  láttató  képzete  a  19.  században  alakult  ki  (Lemon  2000; 
Dobreva  2009).  Amikor  egyszer  Klára,  a  kutatócsoportunk  egyik  tagja  üdvözölte  a  szokásos 
farmerje  helyett  lábszárközépig  érő  szoknyát  viselő  barátnőjét,  viccesen  ezt  mondta  neki: 
„Ma  úgy  nézel  ki,  mint  egy  igazi’.’  Klára  szellemes  megjegyzése  nevetést  váltott  ki,  hiszen  a 
barátnője  szoknyája,  amit  ő  a  személyisége  kifejeződéseként  használt,  a  „tipikus  ruhába”  öl¬ 
tözött  roma  nők  sztereotípiáját  testesítette  meg.  Ugyanakkor  az  ötvenes  évek  végének  „szo¬ 
cialista  realista”  reprezentációi  szembeszálltak  ezekkel  a  klasszikus  sztereotípiákkal  azáltal, 
hogy  háttérbe  szorították  az  etnikai  különbségeket,  és  a  romákat  is  brigádtagokként  ábrázol¬ 
ták  (Szuhay  2003). 

A  romák  posztszocialista  ábrázolásaira  egyaránt  jellemző  a  ciki  cigányok  megjelenítése 
a  populáris  kultúrában,  ahogyan  a  dokumentarista  fotográfia  is.  Egy  etikai  tréningünkön, 

8  Néhány  magyarországi,  rurális  és  roma  közösségekkel  foglalkozó  társadalomtudós  beépítette  a  munkájába  a 
RAK-t,  például  Pataki  György  (ESSRG,  Környezeti  Társadalomkutatók  Tanszéki  Csoport,  Szent  István  Egyetem), 
Bodorkós  Barbara  (Budapesti  Gazdasági  Egyetem),  Kosa  Karolina  (Debreceni  Egyetem)  és  Hargitai  Dávid  (Buda¬ 
pest  Esély  Nonprofit  Kft). 

amikor  a  vizuális  sztereotípiákról  beszélgettünk,  az  egyik  fiatal  fotósunk  felvetette  a  televízió 
sugározta  romaképek  kérdéskörét.  A  Győzike  show  című  valóságshow  egy  roma  zenész  és 
családja  nyomorból  a  jólétbe  való  átlépésének  történetét  mutatta  be,  amikor  egy  egyszerűbb 
házból  cifra,  aranyfüsttel  bevont  villába  költöztek.  S  habár  a  show  nevetségessé  teszi  a  család 
ciki  ízlését,  fotósunk,  Szilvia  rámutatott  arra  is,  hogy  a  show  egyáltalán  nem  lenne  népszerű, 
ha  a  nézők  nem  tudnának  valamelyest  azonosulni  a  családdal.  A  romák  szintén  feltűntek  a 
Mónika  sficw-ban,  egy  beszélgetőshow-ban  is,  ahol  a  családok  nyilvánosan  tárnak  fel  kü¬ 
lönböző  történeteket  a  házastársi  hűtlenségről,  abúzusról  és  alapvetően  a  normától  eltérő 
családi  életről  az  élő  közvetítés  hallgatóságának.  Stefán  éppen  azt  panaszolta,  hogy  a  „Mó¬ 
nika  show  mindig  a  leghülyébb  embereket  mutatja  be,  és  amikor  a  magyarok  azt  nézik,  azt 
gondolják,  hogy  minden  cigány  ilyen”. 

A  ciki  popkulturális  életképével  szemben  a  késő  szocialista  és  posztszocialista  „dokumen- 
tarista”  képek  egy  társadalmilag-gazdaságilag  marginalizált  etnikus  csoportként  jelenítették 
meg  a  romákat:  kunyhókat,  elgyötört  arcokat  és  „mocskos,  meztelen  gyermekeket  mutattak”, 
ahogy  ezt  egy  interjúban  mondta  az  egyik  roma  értelmiségi.  A  „roma  lurkók”  ábrázolása 
számos  civil  szervezet  honlapján  és  pamfletjeiben  megjelenik  (Tidrick  2010).  Egy  2000-es 
kutatás,  amely  négy  jelentős  országos  napilap  romákról  tudósító  képi  anyagát  elemezte, 
arra  az  eredményre  jutott,  hogy  a  romák  elsősorban  a  társadalmi  problémák  vagy  az  etni¬ 
kai  konfliktusok  kontextusában  jelennek  meg,  más  ábrázolásuk  igen  ritka  (Szuhay  2003). 
Számos  roma  értelmiségi  úgy  véli,  hogy  ezek  a  dokumentarista  ábrázolások  lényegében  a 
negatív  etnikai  sztereotípiák  elmélyítését  szolgálják  (Csík  2005).  S  amíg  a  popkulturális  és 
dokumentarista  roma  reprezentációk  látszólag  különböznek,  egyaránt  az  etnicitás  és  osztály 
posztszocialista  összeolvasztását  példázzák,  amelyben  a  romák  ismétlődően  „nélkülöző¬ 
ként”  kerülnek  bemutatásra  (Timmer  2010). 

Az  egyes  történeti  periódusokra  egyaránt  jellemző  volt,  hogy  „az  a  kép,  amelyet  a  nem 
cigányok  a  cigányokról  létrehoztak,  mindig  a  »fehérek«  érdeklődésének  és  önérdekének 
megfelelően  alakult”  (Binder  2011:  21).  Hogy  szakítsunk  ezzel  a  történeti  hagyománnyal,  a 
roma  fiatalokat  a  kultúra  előállítóiként  állítottuk  a  fókuszba.  A  Photovoice  vizuális  beavatko¬ 
zásával  lehetőséget  biztosítottunk  a  helyi  fiatalok  számára,  hogy  olyan  kontextusokban  kép¬ 
viseljék  magukat,  amelyekben  amúgy  eltűnne  a  hangjuk.  A  vizuális  kutatás  etikai  kérdéseiről 
szóló  megbeszélést  követően  a  fényképészek  elhatározták,  hogy  az  „egyéniség”  lesz  a  fotók 
harmadik  témája:  olyan  portrék  készítése  volt  a  cél,  amelyek  vizuálisan  egyaránt  utaltak  a 
fényképezettek  „roma”  és  „többségi”  társadalomhoz  való  kötődéseire.  Például  az  egyik  fény¬ 
képész  az  édesapját  fotózta  le  polgárőrruhájában,  mindezzel  szerette  volna  kifejezni  édesapja 
részvételét  a  város  életében,  miközben  a  sötét  bőre,  haja  és  a  bajusza  a  „roma”  identitását 
jelezte  a  magyar  szemlélők  szemében.  Egy  másik  fotós  két  sötét  hajú  kislány  táncát  kapta 
lencsevégre  -  utalásként  a  romáknak  tulajdonított  művészi  tehetségre  -,  de  rámutatott  arra 
is,  hogy  mindketten  divatos  melegítőfelsőt  viseltek,  nadrággal  és  edzőcipővel.  A  fiatalok  úgy 
tekintettek  ezekre  a  képekre,  mint  amelyek  megkérdőjelezik  a  roma  lányokról  és  asszonyok¬ 
ról  alkotott  hagyományos  képzeteket,  amelyek  alapján  a  nők  egyöntetűen  passzív,  nyomorú¬ 
ságos  és  a  saját  tradíciójuk  által  elnyomott  emberekként  jelennek  meg. 

3.  kép.  A  környék  fő  utcáján  közlekedő  biciklis 


A  Photovoice  lehetővé  tette  továbbá  azt  is,  hogy  a  fényképek  készítői  újragondolják  a  roma 
közösségekhez  szívósan  társított  nélkülözés  és  hiány  képeit.  Egy  a  környék  főutcáján  tekerő 
biciklist  ábrázoló  kép  nagy  elismerést  váltott  ki  a  drámai  képi  világával  (3.  kép).  Ez  a  fény¬ 
kép  egyúttal  élénk  beszélgetést  eredményezett  a  fiatalok  kerékpárról  alkotott  elképzeléseiről. 
Egyrészt  megmutatta,  hogy  nagyon  sok  roma  ki  van  rekesztve  az  autóbirtoklás  kultúrájából, 
ami  a  gazdasági  sikeresség  egyik  kulcsfontosságú  markere  a  piacgazdasági  átmenet  idősza¬ 
kában.  Ez  a  hiány  ugyanis  jelentős  anyagi  következményeket  is  maga  után  von,  megnehezíti 
az  alacsony  jövedelműek  álláskeresését  és  a  jobb  iskolák  választását  is.  Másrészt  a  környe¬ 
zeti  igazságosság  értelmezési  keretében  felismerték,  hogy  a  biciklizés  a  közlekedés  egyik 
ökológiailag  fenntartható  formája;  hogy  ennek  kapcsán  végre  egy  olyan  szempontról  van 
szó,  amelynek  tekintetében  a  lakóhelyükre  úgy  tekinthetnek,  mint  ami  vezető  szerepet  visz, 
nem  pedig  olyanként,  ahol  „rászoruló  emberek”  élnek,  akik  állandóan  „le  vannak  maradva”, 
és  „visszafelé  haladnak”.9 

A  kritikai  megközelítésünket  kiterjesztettük  a  képek  tartalmán  túl  a  képek  megjelenítésére 
is,  amit  társadalmi  gyakorlatként  értelmeztünk.  A  nézőközönség  reakcióit  az  eseményként 
meghatározott  fényképkiállítás  alakítja.  El  szerettük  volna  kerülni  „az  emberi  állatkert”  di¬ 
namikáját,  nem  szerettük  volna,  ha  a  nem  roma  látogatók  nem  tudnak  igazán  azonosulni  a 


9  A  fényképek  készítői  elutasították  a  „környezetbarát”  megnevezést,  mikor  úgy  látták,  hogy  az  nem  más,  mint 
az  intézményesített  rasszizmus  felcímkézése  a  „környezetbarát”  jelzővel.  Amikor  egy  nem  roma  környezetvédő  azt 
javasolta,  hogy  a  környéken  korszerű  komposztálótoaletteket  telepítsenek,  amelyek  segítségével  egy  „bakugrással” 
átívelnének  a  20.  századi  csatornázási  és  vízelvezetési  rendszereken,  a  Sajó-menti  Egyesület  tagjai  azt  azért  ellenez¬ 
ték,  mert  nem  oldaná  meg  a  közösség  hosszú  távú  kirekesztését  a  közműszolgáltatásokból.  Válaszuk  hasonlatos  volt 
Checkernek  a  „környezeti  dzsentrifikációra”  vonatkozó  kritikájához,  mely  szerint  az  nem  más,  mint  „a  »posztpo- 
litikai«  kormányzásnak  az  a  módja,  amely  kikerüli  a  politikát  és  elválasztja  a  fenntarthatóságot  az  igazságosságtól” 
(Checker  2011:  212). 

fényképeken  szereplő  igazi  romákkal,  ezért  lemondtunk  az  állandó  kiállítás  lehetőségéről. 
Ehelyett  minden  fényképkiállítást  rövid  és  interaktív  eseményként  terveztük  meg,  melyek 
alatt  a  fotósok  elvegyültek  a  látogatók  között.  Budapesten  a  fotókon  látható  arcok  ismeretle¬ 
nek  voltak  a  nézőközönség  számára,  így  a  résztvevők  könnyedén  elidegenedett  kukkolókká 
válhattak  volna,  akik  pusztán  távolságtartóan  szemlélődnek.  Hogy  e  hatást  megtörjük,  for¬ 
mális  beszélgetést  kezdeményeztünk  a  fényképekkel  kapcsolatban,  és  ezáltal  újraalkottuk  a 
közönség,  a  fényképészek  és  a  fényképezettek  közötti  etikai  viszonyokat.10 

Második  krízis:  a  környezeti  reprezentáció  válsága 

Projektünkben  a  „természettel  és  környezettel  kapcsolatos  reprezentációs  válság”  témájával 
foglalkoztunk  úgy,  hogy  megvizsgáltuk  azokat  a  módokat,  ahogyan  a  helyi  lakosok  azonosít¬ 
ják  és  értelmezik  a  környezeti  problémákat.  Az  odafigyelés  a  környezeti  egyenlőtlenségekre 
áthidalja  a  szakadékot  a  romák  és  a  nem  romák,  illetve  a  környezeti  és  a  társadalmi  problé¬ 
mák  elkülönülő  szakpolitikái  között. 

A  magyar  környezetvédelmi  politikát  és  aktivizmust  történelmi  és  politikai  kényszerek 
alakították.  Ennek  a  súlya  leginkább  azokon  az  egykori  Szovjetunió  határához  közel  eső 
észak-magyarországi  területeken  érezhető,  ahol  a  szocialista  állam  a  nehézipart  (acélipar, 
üveggyártás,  vegyipar  és  szénbányászat)  fejlesztette  (Burawoy  és  Lukács  1992).  Az  1950-es 
években  a  központi  állami  tervgazdaság  az  ipari  fejlesztések  nyersanyagszükségleteit  a  városi 
lakosság  tiszta  vízre  és  levegőre  irányuló  szükséglete  elé  helyezte.  A  Sajót  szennyelvezetőként 
használták,  és  a  közel  negyven  év  alatt  a  folyóban  gyakorlatilag  minden  élet  kipusztult. 

Az  1970-es  és  1980-as  években  a  magyar  újságírók  és  környezetvédelmi  aktivisták  el¬ 
kezdték  kritikával  illetni  az  állam  termelési  elveit,  rávilágítva  az  emberek  egészségét  fenye¬ 
gető  lég-  és  vízszennyezettségre.  S  habár  felismerték,  hogy  a  probléma  az  államszocializmus 
pártvezetésének  hatáskörébe  tartozik,  politikai  lehetőséget  láttak  abban,  hogy  a  környezet- 
védelmi  tevékenységet  ökológiai,  és  nem  társadalmi  problémák  megoldásának  szenteljék. 
Az  Észak-Magyarországon  élő  emberek  függtek  a  számukra  jövedelmet  biztosító  ipartól,  és 
elfogadóan  tűrték  a  környezeti  problémákat  (Pál  2006).  A  régióban  dolgozó  környezetvédők 
számára  különösen  fontos  volt,  hogy  kritikáikat  abban  az  ártalmatlan  értelmezési  keretben 
fogalmazzák  meg,  amelyben  az  ökológiai  kérdések  virtuálisan  elkülönültek  a  társadalmi¬ 
aktól.  A  posztszocializmus  időszaka  alatt,  az  ipari  gazdaság  összeomlásával  párhuzamosan 
néhány  környezeti  feltétel  javult  az  iparosított  északi  megyékben.  A  folyóvölgybe  telepített 
gyárak  bezárását  követően  a  hal-  és  vadállomány  visszatért  a  Sajóba,  és  ezzel  együtt  a  régió 
lakossága  munkamigrációra,  lakóhelye  ideiglenes  elhagyására  kényszerült.  S  ez  a  fajta  dina¬ 
mika  még  inkább  megerősítette  az  „ökológiai”  problémák  elválasztását  a  „társadalmiaktól”. 

Azonban  más  környezeti  problémák  továbbra  is  fennálltak  vagy  súlyosbodtak  az  állam¬ 
szocializmus  szétesése  után,  még  ha  a  levegő  és  a  víz  minősége  összességében  javult  a  régi¬ 
óban.  A  lakosság  egy  részének  a  mindennapokban  sokkal  rosszabb  természeti  feltételekkel 
kellett  szembenézniük,  mint  másoknak  -  annak  ellenére,  hogy  az  alkotmány  minden  magyar 
állampolgárnak  ugyanolyan  jogot  garantál  az  egészséghez  és  a  tiszta,  egészséges  környezet¬ 
hez.  A  Környezetvédelmi  és  Vízügyi  Minisztérium  által  2004-ben  elrendelt  országos  felmé- 

10  Az  a  megfontolásunk,  hogy  a  fotókból  nem  állandó  kiállítást  tartottunk,  idézi  azt,  ahogyan  Peter  Bensőn  tárgyal¬ 
ta  Deleuze  és  Guattari  „arcság”-  (faciality )  fogalmát,  valamint  Lévinas  „szemtől  szembeni”  ( face-to-face )  etikára  vo¬ 
natkozó  követelését  az  Egyesült  Államokban  élő  bevándorló  földművesek  érzékelésével  kapcsolatban  (Bensőn  2008). 

rés  eredményei  szerint  a  tiszta  ivóvíz  számos  romák  által  lakott  településen  nem  biztosított 
(DE  Népegészségügyi  Kar  -  Környezetvédelmi  és  Vízügyi  Minisztérium  2004).  Ugyanez  a 
tanulmány  olyan,  a  roma  közösségszervezők  által  is  sokat  emlegetett  problémákra  is  felhívta 
a  figyelmet,  mint  például  a  roma  telepekhez  közeli  legális  vagy  illegális  szeméttelepek  és 
dögkutak  gyakori  előfordulása,  illetve  a  közegészségügyi  szolgáltatásokhoz  való  nem  meg¬ 
felelő  hozzáférés.  A  kutatás  azt  igazolta,  hogy  a  romáknak  országszerte  környezeti  igazság¬ 
talanságokkal  kell  szembenézniük.  Mindazonáltal  kevés  aktivista  vagy  kutató  foglalkozott 
ezekkel  a  kérdésekkel,  mert  amikor  ezek  roma  közösségekben  bukkannak  fel,  környezeti 
probléma  helyett  rendszerint  „társadalmiként”  vannak  keretezve. 

A  Photovoice-módszer  pontosan  azt  tette  lehetővé  a  számunkra,  hogy  a  környezetet  és  a 
természetet  fotósaink  émikus  perspektívája  alapján  határozzuk  meg,  s  mindez  váratlan  kap¬ 
csolatokat  mutatott  ki  a  természeti  és  a  társadalmi  problémák  között.  Az  aktuális  környezeti 
és  gazdasági  problémák  összefüggései,  metszéspontjai  szépen  kirajzolódtak  a  fiatal  fotósok 
illegális  szemétlerakást  boncolgató  beszélgetéseiben.  Stefán  például,  amikor  egy  olyan  fény¬ 
képet  nézegettünk,  amelyen  egy  gépjármű  éppen  a  folyópartra  szállította  a  szemetet,  a  hát¬ 
térben  a  már  bezárt  üveggyárral  (4.  kép),  a  következőképpen  értelmezte  a  látottakat: 

Régebben,  amikor  megvolt  az  üveggyár,  a  város  csinálta  az  üvegeket  meg  a  palackokat  az  egész 

országnak.  Most  nincs  munkánk,  és  fuldoklunk  a  műanyag  palackokban  és  a  szemétben. 

Stefán  felhívta  a  figyelmet  az  egykori  üveggyár  két  pozitív  társadalmi  és  ökológiai  aspektu¬ 
sára  is:  a  gyár  helyi  lakosok  ezreinek  biztosított  munkát,  továbbá  újrahasznosítható  és  kör¬ 
nyezetbarát  fogyasztói  csomagolást  állított  elő. 


4.  kép.  Egy  autó  szemetet  rak  le  a  folyóparton,  háttérben  az  egykori  városi  üveggyárral 

Ez  az  értelmezés  szakít  azzal  a  hegemón  posztszocialista  narratívával,  miszerint  a  piacgazda¬ 
sági  fejlődés  útjára  lépve  a  termelési  hatékonyság  növelésével  javulnak  a  környezeti  feltételek 
(Gille  2007;  Pavlínek  és  Pickles  2000).  Stefan  véleménye  szerint  a  kapitalizmus  nem  pusztán 
megfosztotta  a  várost  a  potenciálisan  ökobarát  beruházásoktól,  hanem  számos  újabb  kör¬ 
nyezeti  problémát  okozott.  Míg  sok  magyar  számára  előnyökkel  járt  az  újabb  fogyasztási 
cikkek  megjelenése,  a  fogyasztói  csomagolások  által  keletkező  szemét  újabb  formái  nagy  ter¬ 
het  róttak  az  alacsonyabb  jövedelműekre,  különösen  a  romákra.  Stefán,  aki  más  helyi  fiatal 
férfiakhoz  hasonlóan  hobbihorgász  volt,  nagy  lehetőséget  látott  a  gyárak  és  a  papírmalmok 
bezárását  követően  helyreállított  Sajó  halállományában.  Mégis  elutasította  azt  a  domináns 
narratívát,  miszerint  a  posztszocialista  ipari  hanyatlás  rossz  ugyan  a  képzetlen  munkások¬ 
nak,  de  egyöntetűen  jó  a  környezet  számára.  Más  szóval,  Stéfan  nem  választotta  szét  a  „tár¬ 
sadalmi”  és  a  „környezeti”  problémákat. 

Harmadik  krízis:  a  környezeti  igazságosság  és  a  politikai  reprezentáció  válsága 

A  projektünk  kétféleképpen  kezelte  a  környezeti  igazságosságért  küzdő  aktivisták  által  felve¬ 
tett  „harmadik  reprezentációs  válságot”.  Egyrészt  lehetővé  tette,  hogy  a  Sajó-menti  Egyesület 
tagjai  beszélni  tudjanak  a  környezeti  igazságtalanságokról,  és  saját  magukat  „környezetvé¬ 
delmi  állampolgárokként”  határozhassák  meg.  Másrészt  a  fotók  kiállításának  aktusa  szemtől 
szembeni  beszélgetésekbe  vonta  be  a  kutatócsoportot,  a  közösség  tagjait,  a  döntéshozókat  és 
az  aktivistákat,  valamint  mindez  lehetővé  tette  azt  is,  hogy  az  egyesület  új  szövetségeseket 
találjon  magának. 

Magyarországon  1989  óta  különböző  pillanatokban  került  előtérbe  a  környezeti  igaz¬ 
ságosság  háttérbe  szorított  témája  a  roma  polgárjogi  és  környezetvédelmi  aktivisták  köré¬ 
ben.  Az  Autonómia  Alapítvány  Zöldmunka-programja  és  más  hasonló  kezdeményezések 
révén  néhány  roma  közösségi  szervezetnek  sikerült  különféle  fenntartható  fejlődéssel  fog¬ 
lalkozó  kis  léptékű  projektet  elindítania,  de  ezek  azon  nyomban  eltűntek,  amikor  a  nem¬ 
zetközi  támogatók  más  régiókat  részesítettek  előnyben.  2005-ben  a  Transatlantic  Initiative 
fór  Environmental  Justice  Budapesten  megrendezett  találkozójának  az  volt  a  célja,  hogy  a 
kelet-európai  környezetvédelmi  és  roma  polgárjogi  aktivisták  és  ügyvédek,  valamint  az  ame¬ 
rikai  környezeti  igazságosságért  küzdő  aktivisták  és  kutatók  kapcsolatokat  építhessenek  ki 
egymással  (Pellow,  Steger  és  McLain  2005).  E  fejlemények  jól  demonstrálják,  hogy  egyre 
inkább  elismerik  a  roma  közösségek  igazságtalan  környezeti  feltételeit  olyan  jelenségként, 
mely  jogorvoslatot  tesz  szükségessé. 

A  magyar  környezetvédők  és  a  roma  aktivisták  azonban  még  nem  dolgozták  ki  a  környe¬ 
zeti  igazságosság  összefüggő  „mesterkeretét”.  A  „mesterkeret”  a  társadalmi  valóság  olyan 
interpretációja,  amely  lehetővé  teszi,  hogy  az  emberek  értelmezzék  a  problémákat,  és  a  kol¬ 
lektív  cselekvéshez  logikai  összefüggéseket  nyújt  (Snow  és  Benford  1992). 11  A  környezeti 
igazságosság  mesterkerete  a  környezeti  igazságtalanság  feltételeit  társadalmi  problémaként 
határozza  meg,  okokat  rendel  az  adott  problémához,  és  szakpolitikai  változásokon  vagy  kol¬ 
lektív  akciókon  keresztül  próbálja  azt  orvosolni.  Dorceta  Taylor  (2000:  514)  arról  ír,  hogy 


11  A  társadalmi  mozgalmak  elméletalkotói  által  használt  „mesterkeretek”  fogalma  hasonlít  a  „kulcsforgató¬ 
könyv”  ( key  scenario)  Ortner  (1973)  által  bevezetett  koncepciójára,  amely  nem  más,  mint  a  helyes  cselekvésre  ösz¬ 
tönző  kulturális  értékkel  bíró  szimbólum. 

a  környezeti  igazságosság  mesterkerete  „az  igazságtalanság  életkörülményekben  megmu¬ 
tatkozó  eredményeit. . .  a  mindent  átható  és  tartós  társadalmi  rasszizmusnak  tulajdonítja  és 
nem  az  áldozat  hiányosságainak”. 

Magyar  vonatkozásban  a  környezeti  igazságosság  mesterkeretének  muszáj  megkérdője¬ 
leznie  azokat  a  romákkal  kapcsolatos  negatív  sztereotípiákat,  amelyek  szerint  a  romák  er¬ 
kölcstelenek,  elhanyagolják  a  házaikat  és  fát  lopnak  az  erdőből.  Sok  nem  roma  (és  roma  is) 
a  szegény  életkörülményekért  magukat  a  romákat  tartja  felelősnek,  hiszen  iskolázatlanok, 
nem  környezettudatosak,  nincs  munkaetikájuk,  és  a  többség  „kulturális”  előnyben  van  hoz¬ 
zájuk  képest.  Richard  Filcák  (2007)  elemzésében  arról  beszél,  hogy  a  kelet-szlovákiai  nem 
roma  többségi  társadalom  tagjai  a  roma  településeket  „az  elfogadható  normákon  túli”  terü¬ 
letekként  látják,  ahol  nem  élnek  „normális”  polgárok,  és  a  „normális”  törvények  és  egészség- 
ügyi  előírások  nem  érvényesek.  Mivel  a  posztszocialista  kormányok  támogatják  a  pazarló 
csomagolású  termékek  új  piacait  és  a  szennyező  iparágak  helyreállítását,  így  a  roma  közössé¬ 
gek  vonzó  helyet  biztosítanak  „a  karbonszennyezés  kibocsátóinak  és  elnyelőinek  rendellenes 
földrajzi  elhelyezésére”  (Martinez-Alier  2002:  10). 

A  Photovoice-projekt  vége  felé  Bari  Judit  egy  esszébe  gyűjtötte  össze  a  csoport  észrevé¬ 
teleit,  amelyeket  a  résztvevők  a  Sajó-menti  Egyesület  Photovoice  Csoportjának  Nyilatkoza¬ 
taként  fogadtak  el.  A  nyilatkozatban  nem  pusztán  a  csoport  által  beazonosított  környezeti 
problémák,  hanem  a  közösségben  folytatott  pozitív  gyakorlatok  is  helyet  kaptak: 

A  képek  azt  mutatják  meg  számunkra,  hogy  elég  erősek  vagyunk  ahhoz,  hogy  sokkal  élhetőbb 
környezetet  és  több  lehetőséget  biztosítsunk  a  magunk  számára.  A  biciklizés,  a  horgászat,  a  ker¬ 
tészkedés  és  az  állattenyésztés  általános  a  közösségünkben  -  ezek  a  társadalmi  gyakorlatok  azt 
mutatják,  hogy  szeretjük  és  értékeljük  a  természeti  környezetünket  (Sajó-menti  Egyesület  2007: 1 ). 

A  Sajó-menti  Egyesület  nyilatkozatában  szerepelt  továbbá  a  „környezeti  igazságosság”  meg¬ 
határozása  is,  amely  a  kutatás  folyamatában  világossá  váló  reményeket  ragadja  meg: 

Mit  értünk  a  „környezeti  igazságosság”  alatt?  Azt,  hogy  minden  közösségnek  hozzáférése  kel¬ 
lene  hogy  legyen  a  szennyvíz-csatornarendszerhez,  a  tiszta  vízhez,  a  tiszta  levegőhöz,  a  fűtési 
lehetőségekhez,  az  élhető  és  energiatakarékos  lakhatáshoz,  a  zöld  terekhez  (parkokhoz,  játszó¬ 
terekhez,  sportpályákhoz)  és  a  környezeti  kockázatok  elleni  védelemhez,  mint  például  a  szeny- 
nyeződés  és  a  mérgező  hulladék.  Minden  állampolgárt  születésétől  fogva  megillet  a  jog  ezekhez 
a  szolgáltatásokhoz,  függetlenül  azok  etnikai,  társadalmi  vagy  gazdasági  hovatartozásához,  mint 
ahogy  a  jog  ahhoz  is,  hogy  részt  vegyen  a  környezeti  és  életkörülményekhez  kapcsolódó  szakpo¬ 
litikai  döntéshozatalban  (Sajó-menti  Egyesület  2007:  2). 

A  nyilatkozat  az  első,  magyarországi  alulról  szerveződő  közösségek  által  megalkotott  doku¬ 
mentum,  amely  a  környezeti  igazságosságot  cselekvési  keretként  határozza  meg  a  közösségi 
szintű  aktivistaszerveződés  számára.  Azon  a  helyi  kiállításon  debütált,  ahol  a  közösség  tagjai 
a  helyi  fiatalok  perspektíváján  keresztül  láttathatták  saját  magukat  és  a  környezetüket. 

A  környezeti  igazságosság  keretének  a  kifejlesztését  elsősorban  az  akadályozza,  hogy 
a  romákat  és  az  alacsony  jövedelműeket  nem  ismerik  el  „környezeti  állampolgárokként”. 
Mindehhez  szükségesek  lennének  olyan  mozgalmi  kulcserőforrások  is,  mint  a  társadalmi 
hálózatok  és  a  finanszírozás.  Az  alulról  szerveződő  civil  szervezeteknek,  és  különösen  a 
roma  szervezeteknek,  nincs  hozzáférésük  az  európai  uniós  pályázati  forrásokhoz,  és  azok 
a  kisebb  pályázatok,  amelyek  az  1990-es  évek  elején  lehetővé  tették  újabb  csoportok  kiala- 

kulását,  mára  eltűntek.  A  roma  és  nem  roma  szervezetek  közötti  együttműködésnek  gyak¬ 
ran  a  bizalom  és  a  kapcsolatok  hiánya  is  gátat  szab.  Saját  kutatásom  során  a  magyarországi 
környezetvédő  mozgalomban  kialakított  kapcsolataimat  használtam  fel  annak  érdekében, 
hogy  potenciális  szövetségeseket  és  partnereket  találjunk.  A  helyi  kiállítás  alkalmával  a  Sa- 
jó-menti  Egyesületnek  sikerült  néhány  potenciális  partnert  áthoznia  a  „híd  túloldaláról”  és 
más  városokból  is  egy  roma  környéken  rendezett  eseményre.  A  fővárosi  egyetemi  kiállítás 
alkalmával  elsősorban  országos  és  nemzetközi  civil  szervezetek  és  minisztériumi  dolgozók 
figyelmét  keltettük  fel.  A  RAK  termelési,  disszeminációs  és  közösségközpontú  kutatási  stra¬ 
tégiájának  alkalmazása  segíthet  hatékonyabban  összekötni  a  helyi  közösséget  más  szerveze¬ 
tekkel,  döntéshozókkal  és  kormányzati  intézményekkel  a  változáshoz  szükséges  politikai  és 
anyagi  források  megszerzése  érdekében. 


A  Photovoice  korlátái 

Részvételi  akciókutatási  projektünk  hatalmas  sikerrel  alkalmazta  a  Photovoice  kutatási  mód¬ 
szerét  a  környezetantropológia  három  „válságának”  megválaszolása  során.  Ugyanakkor  né¬ 
hány  tényező  korlátozta  munkánkat.  A  kicsi,  alulról  szerveződő  egyesületek  sérülékenysége 
bizonytalan  röppályákhoz  járul  hozzá  a  RAK-ban.  Azt  reméltük,  hogy  a  következő  évben  ki 
tudjuk  szélesíteni  a  Photovoice-projektet,  de  a  csoporttagok  elkerültek  a  köreinkből  növekvő 
családi  kötelezettségeik  vagy  éppen  egy  budapesti  vagy  külföldi  munkavállalás  miatt.  Bari 
Judittal  nem  tudtuk  úgy  folytatni  a  még  működő  RAK-projektet  Sajószentpéteren,  ahogy  azt 
eredetileg  elképzeltük.  Azonban  az  például  a  projekt  eredményeként  könyvelhető  el,  hogy 
Bari  a  későbbiekben  együtt  tudott  dolgozni  a  Védegylettel,  egy  országos  szintű  környezetvé¬ 
delmi  szervezettel,  és  sikerült  pályázatot  nyerniük  a  további  kutatáshoz  és  közösségközpontú 
környezeti  igazságossággal  foglalkozó  projektekhez. 

A  projekt  szakpolitikai  hatásáról  szólva  elmondható,  hogy  csoportunk  meglepetten  ta¬ 
pasztalta,  hogy  projektünk  -  bár  előmozdította  a  fejlődést  országos  és  nemzetközi  szinteken  - 
nem  vált  vonzóvá  a  helyi  viszonyok  között.  Már  a  projekt  kezdetén  tervben  volt  egy  helyi  és 
budapesti  kiállítás,  aztán  néhány  hónap  múlva  Barit  és  engem  meghívtak  a  UNCESCR  genfi 
bizottsági  ülésére,  ahol  az  egyes  országok  jelentéseit  bírálták,  hogy  egy  rövid  vetítés  során 
mutassuk  be  a  csoport  fényképeit.  Fiatal  fényképészeink  nagy  meglepetéssel,  izgalommal 
fogadták  a  megkeresést,  és  eluralkodott  rajtuk  annak  a  felelősségnek  a  tudata,  hogy  hazájuk¬ 
kal  szemben  kritikus  képeket  hoztak  létre  egy  ilyen  fontos  fórum  számára.  Ehhez  hasonlóan, 
megtisztelve  érezték  magukat  a  budapesti  kiállításon,  amelyen  minisztériumi  munkatársak, 
professzorok,  ügyvédek  és  országos  szinten  tevékenykedő  aktivisták  is  jelen  voltak,  még  ha 
ezzel  együtt  -  rájuk  nem  jellemző  módon  -  félénkek  és  visszahúzódóak  is  voltak  a  beszélge¬ 
tés  ideje  alatt.  S  a  túlnyomórészt  pozitív  fogadtatás  a  budapesti  és  genfi  döntéshozók  részéről 
nagy  kontrasztban  volt  azzal  az  érdektelenséggel,  amit  a  legtöbb  városi  hivatalnok  muta¬ 
tott  a  projekt  iránt  Sajószentpéteren.  Az  infrastruktúra-fejlesztés  és  a  hulladékgazdálkodás 
problémáinak  megoldása  során  a  helyi  szintű  döntéshozók  érdeklődésének  felkeltése  alap¬ 
vetően  fontos.  A  fiatalok  kézzel  írt  meghívókat  kézbesítettek  a  polgármesteri  hivatalnak  és 
a  városi  tanács  minden  egyes  tagjának  a  helyi  kiállításra,  de  csak  igen  kevesen  jelentek  meg. 
A  Photovoice  segítségével  meglepően  könnyű  volt  elérni  az  országos  és  a  nemzetközi  szak¬ 
politikusokat,  de  a  helyi  döntéshozók  megnyerése  nehezebbnek  bizonyult. 

Összegző  gondolatok 


A  Photovoice-projekt  lehetővé  tette  közösségalapú  csapatunknak  az  adott  környék  környe¬ 
zeti  igazságtalanságainak  kritikai  vizsgálatát.  A  kutatás  által  felvetett  kérdések  Európa-szerte 
relevánsak,  ugyanis  a  roma  települések  gyakran  ki  vannak  szolgáltatva  a  szennyeződéseknek, 
és  kiszorulnak  azokból  a  közműszolgáltatásokból,  amelyek  az  egészséges  környezet  fenntar¬ 
tását  biztosítják,  mint  például  a  hulladékgyűjtés,  a  vízvezeték-hálózat  és  a  szennyvízelveze¬ 
tés.  Mindezek  a  körülmények  rosszabbra  fordultak  a  posztszocialista  jóléti  államok  neolibe¬ 
rális  átszerveződésével  és  a  szélsőjobboldali,  nacionalista  pártok  előretörésével  (Harper  et  al. 
2009;  Steger  2007).  Az  is  világos,  hogy  e  rendkívül  súlyos  problémák  esetén  nem  lehet  elérni 
rendszerszintű  változást  pusztán  „kamerák  kiosztásával”  (Nakamura  2008).  Mindazonáltal 
a  RAK  megközelítésmódjai,  így  a  Photovoice  is,  lehetővé  teszik  azt,  hogy  a  kutatók  és  a  kö¬ 
zösség  tagjai  egymás  mellett  dolgozhassanak  a  környezeti  egyenlőtlenségeket  előállító  társa¬ 
dalmi  folyamatok  tanulmányozása,  megértése  és  átalakítása  érdekében.  Catherine  Besteman 
arról  ír,  hogy  az  együttműködő  multimédiás  kutatás  képessé  tesz  bennünket,  kutatókat  arra: 

. . .  hogy  kiálljunk  azok  mellett,  akikre  a  szakpolitika  hatást  gyakorol;  hogy  az  érintettek  hangjának 
felerősítése  érdekében  cselekedjünk  a  szóvivőség  helyett,  és  inkább  közvetítők  legyünk,  mintsem 
képviselők;  hogy  erősségeinkre  építsünk. . .  és  hogy  saját  feltételeink  szerint  lépjünk  kapcsolatba 
a  szakpolitikai  döntéshozókkal,  mintsem  az  információmenedzsment  és  a  problémaazonosítás 
szűkén  definiált  paradigmáihoz  történő  alkalmazkodás  révén  (Besteman  2010:  415). 

A  „vizuális  beavatkozások”  ilyen  és  számos  más  módon  kínálnak  járható  utat  a  környezet¬ 
antropológusok  számára,  hogy  eligazodjanak  a  három  reprezentációs  válság  útvesztőiben,  és 
tudásukat  a  környezeti  igazságtalanságok  orvoslására  fordítsák. 


Fordította  Balatonyi  Judit 

[2013-2014]  projeht  példája 


Bevezetés 

írásunkban  egy  2014-ben  lezárult,  a  lakhatási  politikák  kirekesztő  mechanizmusait  vizsgáló 
nemzetközi  projekt1  tapasztalatai  és  eredményei  alapján  gondoljuk  végig  a  civil  együttműkö¬ 
dés  és  részvétel  lehetőségeit  és  korlátáit.  Elsősorban  a  romák  lakhatásával  kapcsolatos  prob¬ 
lémák  és  javaslatok  konstrukciós  folyamatait  állítjuk  az  elemzés  fókuszába.  A  kutatásnak  két 
fontosabb  egymásra  épülő  fázisa  volt:  az  első  a  romák  lakhatásával  kapcsolatos  (2003-2013 
közötti  kormányzati,  regionális  és  helyi  szintű)  dokumentumok  összegyűjtését,  előkészíté¬ 
sét,  továbbá  a  dokumentumok  pragmatikai  szövegelemzését  jelentette.  Az  elsődleges  for¬ 
rást  a  magunk,  illetve  a  hivatalos  ügyintézők  gyűjtötte  dokumentumok  jelentették,  továbbá 
másodlagos  forrásként  az  egyes  településeken  zajló  folyamatok  jobb  megértéséhez  sajtóhí¬ 
reket,  jegyzőkönyveket,  illetve  az  önkormányzati  alkalmazottak  szóbeli  és  írásbeli  közlése¬ 
it  is  felhasználtunk.  Azt  vizsgáltuk,  hogy  a  hazai  lakhatási  politikában  működnek-e  olyan 
rejtett  vagy  nyílt  mechanizmusok,  a  dokumentumokba  beépített  nyelvi  megfogalmazások, 


1  A  projektet  a  Firenzei  Michelucci  Alapítvány  koordinálta,  olasz  részről  a  Veronai  Egyetem  Néprajzi  és  Antro¬ 
pológiai  Kutatócsoportja  vett  részt  benne  Leonardo  Piasere  irányításával.  Portugál  partnerként  a  lisszaboni  egyetem 
kulturális  antropológusai,  a  Derby  Egyetem  kutatói,  Spanyolországban  a  Granadai  Egyetem  kutatói,  illetve  egy  an¬ 
tropológiai  kutatásokra  szakosodott  nonprofit  szervezet,  a  Tallér  ACSA  -  Tallér  de  Antropologia  y  Ciencias  Sociales 
Aplicadas  munkatársai,  Románia  részéről  a  Kolozsvári  Kisebbségkutató  Intézet  kollégái  kapcsolódtak  be  az  elemzés¬ 
be,  amelyet  minden  országban  a  Nizzai  Egyetem  filmes  antropológusai  által  készített  film-  és  fotódokumentáció 
egészített  ki. 

a  szövegek  szintjén  megjelenő  toposzok,  amelyek  az  irányelvekben  megfogalmazott  esély- 
egyenlőség  és  jogegyenlőség  ellenére  mégis  hátrányos  helyzetbe  hozzák  a  roma  csoportokat 
és  elvezetnek  a  lakhatási  szegregálódásukhoz,  vagy  éppen  nehezítik  a  mindennapi  ügyin¬ 
tézés  gyakorlatát.  A  következő  lépés  az  eredmények  disszeminációjára  és  a  civil  tudással 
való  ellenőrzésére  és  kiegészítésére  irányult.  Egy  pécsi  kerekasztal  keretében  igyekeztünk 
megismerni  a  helyi  lakáspolitikát  meghatározó  szervezetek  (önkormányzat,  civil  szektor), 
s  maguk  az  érintett  romák  tapasztalatait,  véleményét.  A  találkozó  előtt  hipotézis  szintjén 
azt  feltételeztük,  hogy  nehéz  lesz  a  részt  vevő  civileket  rávenni  arra,  hogy  ne  a  praktikus 
problémákra,  a  megvalósítás  során  megjelenő  gondokra,  hanem  az  általunk  feltárt  szöveg¬ 
szinten  megjelenő  jelenségekre  koncentráljanak  és  reflektáljanak.  Ugyanakkor  azt  sem  sze¬ 
rettük  volna,  hogy  csupán  a  mi  eredményeink  kerüljenek  megvitatásra,  éppen  ezért  saját 
eredményeink  és  a  civilek  tapasztalatainak  összeolvasására,  ütköztetésére  törekedtünk.  Arra 
voltunk  a  leginkább  kíváncsiak,  hogy  az  általunk  beazonosított  problémák  igazi  problémát 
jelentenek-e  a  civilek  számára  is,  illetve  milyen  egyéb,  kapcsolódó  negatív,  diszkriminációs 
tapasztalatokkal  rendelkeznek.  Azt  reméltük,  hogy  a  kiinduló  pozíciót  megerősítve,  esetleg 
módosítva  új,  váratlan  vagy  közösen  létrehozott  megoldásokhoz  juthatunk. 

Elsőként  röviden  bemutatjuk  a  kutatás  során  alkalmazott  munkamódszert  -  amely  a  köz¬ 
hasznú  antropológia  ( public  anthropology)  szemléletmódját  képviseli,  majd  az  eredmények 
(problémák  és  javaslatok)  formálódásának  a  folyamataira  irányítjuk  a  figyelmet.  Ismertetjük 
a  kutatás  egymásra  épülő  fázisait:  elsőként  a  dokumentumelemzés  szintjét,  majd  bemutatjuk 
azt  a  disszeminációs  gyakorlatot  is,  amelyet  a  civil  együttműködés,  a  civil  tudás  bevonása 
jellemzett.  Ismertetjük  az  eredményeket,  majd  összegző  gondolatok  megfogalmazására  te¬ 
szünk  kísérletet. 


Munkamódszer 

-  a  közhasznú  antropológia  és  a  problémák  társadalmi  konstrukciója 

A  kutatás  módszertani,  elméleti  és  szemléletmódbeli  sajátosságai  egy  viszonylag  új,  vagy 
inkább  magyar  nyelvterületen  még  kevésbé  ismert  társadalomtudományos  paradigmába  il¬ 
leszkednek:  a  közhasznú,  elkötelezett  antropológia  (public,  public  engaged  anthropology)  leg¬ 
fontosabb  feltételeit  próbáltuk  szem  előtt  tartani.  A  közhasznú  antropológiai  kutatásoknál 
az  elkötelezettség  és  a  nyilvánosság  a  lényeg.  A  paradigmát  képviselő  antropológusok  arra 
törekednek,  hogy  a  tudományos  kérdéseket,  problémákat  és  antropológiai  meglátásokat  ért¬ 
hetővé  tegyék  az  akadémiai  és  a  nem  akadémiai  hallgatóság  számára  is,  és  olyan  anyagokat 
készítsenek,  amelyek  a  szociális  szektor  szélesebb  mezejéhez  szólnak.  Hidakat  próbálnak 
létrehozni  az  akadémia  és  a  nagyközönség  között  (lásd  Jankó  Spreizer  2009:  55-72;  Low  és 
Engle  2010:  203-226;  Hedican  2016).  A  projekt  során  vállalt  célkitűzéseinknek  megfelelően 
a  kutatási  eredményeinket  összegző  munkáinkkal  elsősorban  a  közigazgatási  és  adminiszt¬ 
ratív  szférában  dolgozók  munkáját  szerettük  volna  elősegíteni,  felhívva  a  figyelmüket  a  ro¬ 
mák  lakhatásával  kapcsolatos  problémákra,  továbbá  iránymutatásokat,  javaslatokat,  lehetsé¬ 
ges  válaszokat  is  előkészítettünk  a  számukra. 

A  kutatás  során  tehát  elsősorban  közhasznú,  a  romák  szociális  lakhatási  politikáját  érin¬ 
tő  kérdésekkel  és  problémákkal  foglalkoztunk.  A  társadalmi  problémák  tényszerű,  objektív 
aspektusainak  kijelölését  a  kutatás  során  elvetettük  (lásd  Havas  1999:  163-203;  Kemény  és 

Janky  2004:  96-111;  Ladányi  2004:  9-15;  Konrád  és  Szelényi  2004:  11-25;  Babusik  2005; 
Baranyi,  G.  Fekete  és  Koncz  2005:  13-28;  Kőszeghy  2007:  11-33).  Bár  az  általánosabb  prob- 
lémadefiníciókat  követve  meghatározhattuk  volna  a  társadalmi  problémát  úgy  is,  mint  olyan 
viselkedést  vagy  feltételt,  amely  veszélyt  jelent,  ártalmas  lehet  a  társadalomra,  a  társadalom 
bizonyos  csoportjaira  és/vagy  egyéneire,  azonban  nem  tudtuk  pontosan,  hogy  mit  is  értünk 
például  ártalom  vagy  veszély  (fizikai,  emocionális,  gazdasági  természetű  stb.)  alatt.  Azt  sem 
tudtuk  pontosan,  melyek  azok  a  csoportok,  amelyeket  veszély  fenyeget.  Ki  dönti  el  egy  tár¬ 
sadalmi  jelenségről,  tünetről,  hogy  az  valóban  ártalmas  és  veszélyes  társadalmi  probléma-e, 
és  mi  alapján  próbálják  a  meghatározott-beazonosított  problémát  felszámolni?  így  például 
kire  nézve  veszélyes,  ha  a  megszokottnál  többen  laknak  egy  háztartásban;  mi  alapján  minő¬ 
sítünk  hátrányos  helyzetűnek  egy  bizonyos  lakókörnyezetet;  mik  a  lakáshasználatnak  azok 
a  normái,  amelyek  áthágása  már  nem  a  lakó  magánügyét,  de  a  közösség  érdekeit  sértő  ma¬ 
gatartást  jelenti;  ugyanígy  a  közösségi  terek  használata  során  hol  vannak  bizonyos  viselke¬ 
désformák  még  elfogadható  mértékének  határai;  egyeznek-e  ezek  a  többségi  normák,  illetve 
szubkulturális  normák  a  hivatal  elvárásaival  -  és  még  sorolhatnánk. 

Az  objektív  meghatározás  helyett  sokkal  inkább  egy  konstruktivista  problémaszemléle¬ 
tet  követtünk,  és  figyelmünket  a  vizsgálatok  során  a  társadalmi  problémák  interpretatív  és 
szubjektív  dimenzióira  irányítottuk  (lásd  még  Holstein  és  Miller  2003;  Best  2008;  Harris 
2013:  1-9):  A  lakhatási  dokumentumok  megszövegezőinek,  illetve  explicit  és  implicit  cím¬ 
zettjeinek  (romák)  problémáit  igyekeztünk  feltárni.  Azt  vizsgáltuk,  hogy  a  döntéshozók, 
a  hivatalos  dokumentumok  megszövegezői  miért  és  hogyan  hozzák  létre  a  romák  lakhatá¬ 
sával  kapcsolatos  problémák  reprezentációit,  illetve  kíváncsiak  voltunk  arra  is,  hogy  az  álta¬ 
luk  meghatározott  és  megkonstruált  problémákról  hogyan  vélekednek  maguk  az  érintettek, 
és  a  különféle  problémamozaikok  mennyire  esnek  egybe.  Tehát:  amit  mi  nem  megfelelőnek 
ítélünk  meg,  vagy  amit  a  különböző  fejlesztési  tervek  kidolgozói  nem  megfelelőnek  tartanak, 
azokról  az  ott  lakó  romák  is  hasonlóan  vélekednek-e. 


1.  szint:  dokumentumgyűjtés  és  elemzés 
-  a  romák  lakhatásával  kapcsolatos  sztereotípiák,  problémák  beazonosítása 

A  kutatás  első  fázisát  a  dokumentumgyűjtés  jelentette:  számba  vettük  a  cigányok/romák 
lakhatási  helyzetének  megoldásával  kapcsolatos  kormányzati  (kormányhatározatok,  irány¬ 
elvek),  regionális  (együttműködési  megállapodások,  fejlesztési  tervek)  és  helyi  dokumentu¬ 
mokat  (önkormányzati  határozatok,  helyi  rendezési  tervek,  programdokumentációk,  egyedi 
lakhatási  kérelmekkel  kapcsolatos  ügyintézés  dokumentumai).  A  projekt  meghatározott 
célkitűzése  szerint  a  2003-2013  közötti  időszakra  fókuszálva  kutattunk.  A  dokumentum¬ 
gyűjtés  regionális  és  helyi  szintű  vizsgálatait  két  magyarországi  régióra,  Dél-Dunántúlra  és 
Észak-Magyarországra  szűkítettük  le.  A  két  terepet  jól  indokolja,  hogy  hazánk  olyan  terü¬ 
letei,  ahol  a  cigány  népesség  lélekszáma  és  egyúttal  a  régiók  összlakosságához  viszonyított 
aránya  meghaladja  az  országos  átlagot.  A  közös  pont  tehát  a  cigányság  magas  koncentrációja 
a  területeken. 

Mindazonáltal  a  közös  vonás  mellett  számos  ponton  találhatunk  különbségeket  is  a  két 
országrész  között,  mind  azok  általános  társadalmi-gazdasági  háttere,  története,  mind  cél¬ 
zottan  az  ott  élő  cigány  népesség  helyzete,  integráltsága  és  lakhatási  körülményei  tekinteté- 

ben.  Ezek  a  különbségek  is  indokolták,  hogy  szűkebb  pátriánk,  a  Dél-Dunántúl  mellett  egy 
egészen  más  hátterű  és  eltérő  adottságokkal  rendelkező  régiót  is  beemeljünk  a  vizsgálatba  a 
párhuzamosságok  kimutatása  s  az  eltérések  összehasonlíthatósága  érdekében.  A  különbsé¬ 
gek  a  két  országrész  között  sok  szempontból  nagyok,  más  szempontból  természetesen  ha¬ 
sonlóságok  is  vannak.  A  hasonlóságok  között  kiemeljük  az  aprófalvas  településszerkezetet, 
a  munkahelyek  nehéz  elérhetőségét  -  ezzel  is  összefüggésben  a  nagyarányú  munkanélkü¬ 
liséget.  A  különbségeket  e  pillanatban  talán  legjobban  a  politikai  szerveződések  (nagyobb 
számú  és  működésében,  érdekérvényesítő  képességeiben  hatékonyabb,  több  kezdeménye¬ 
zést,  a  helyi  cigány,  roma  közösségek  helyzetének  javítására  irányuló  projektet  indikáló  és 
lebonyolító  önkormányzatok,  valamint  ezek  szövetségeinek  rendszere,  hálózata)  és  a  ma¬ 
gasabb  számban  jelen  lévő,  a  cigány  közösségek  érdekében  munkálkodó  civil  szervezetek, 
illetve  akcióik  eltérő  intenzitásai  mutatják.  Ezek  a  Dél-Dunántúlon  erősebb  jelenlétet  és 
struktúrát  mutatnak,  az  észak-magyarországi  régióban  markánsan  alacsonyabb  számban 
vannak  jelen. 

Összesen  234  dokumentumot  gyűjtöttünk,  ezen  belül  a  nagyvárosokban  (Pécsett  és  Mis¬ 
kolcon)  találtunk  legnagyobb  mennyiségben  a  helyi  lakhatási  politikát  és  ügyintézést  érintő 
anyagot  (176  db),  kistérségi  szinten  jóval  kisebb  aktivitást  tapasztaltunk  e  téren  (mindössze 
6  db  dokumentum),2  a  vizsgálatba  bevont  kisvárosokban  17,  a  községekben  5  anyag  került 
elemzésre  (helyi  szinten  összesen  199).  Regionális  bontásban  az  összes  dokumentumból  135 
a  Dél-Dunántúlhoz,  69  pedig  Észak-Magyarországhoz  kötődik.  A  gyűjtött  dokumentumok 
mennyisége  országos  szinten  29  db  volt. 

Már  a  dokumentumgyűjtés  kezdeti  fázisában  fogalmi  nehézségekkel  szembesültünk,  je¬ 
lesül  kiket  is  tekintsünk  a  vizsgálatban  romáknak,  mi  alapján  tekinthetjük  őket  romáknak 
és  mi  alapján  kerüljenek  be  a  vizsgálat  mintagyűjtésébe?  A  kutatási  problémáinkkal  ösz- 
szefüggésben  a  dokumentumok  szintjén  -  a  romákkal  kapcsolatos  lakhatási  politikákban 
megjelenő  problémákat,  diszkriminatív  mechanizmusokat  kerestük  -  elsősorban  a  környe¬ 
zet  minősítése  (a  nem  roma  ügyintézők,  szomszédok  stb.)  és  a  korántsem  objektív  külső 
kritériumaink  alapján  határoztuk  meg  a  releváns,  romák  lakhatásával  kapcsolatos  dokumen¬ 
tumok  körét.3  Minderre  azért  is  volt  szükség,  mert  Magyarországon  a  hatóságok  a  lakhatási 
politikák  kidolgozásánál,  az  önkormányzatok  a  lakásügyek  intézésekor  nem  regisztrálják 
a  kérelmező,  az  állampolgár  etnikai,  nemzetiségi  hovatartozását.  Erre  nincs  is  jogszabályi 
felhatalmazásuk,  sőt  a  Nemzetiségek  jogairól  szóló  2011.  évi  CLXXIX.  törvény  (mind  annak 
korábbi  változatai)  határozottan  tiltja  az  érintett  hozzájárulása  nélkül  ezen  érzékeny  adatok 
kérdezését,  nyilvántartását.  A  jogszabályi  környezet  miatt  a  legtöbb  általános  dokumentum, 
irányelv  sem  tartalmaz  kimondottan  romákra  történő  utalásokat,  nem  etnikai  alapon  szer¬ 
veződik  vagy  támogat,  hanem  rászorultsági,  szociális  alapon.  A  lakhatási  politikák  területe 
is  ilyen,  mert  bár  vannak  romákat  explicite  megcímező  dokumentumok  is  (pl.  Roma  Évti¬ 
zed),  ahol  a  nemzetközi  elvárások  eredményeként  a  romák  speciális  célcsoportként  kerülnek 
meghatározásra,  irányelveik  többsége,  bár  gyakran  romáknak  (is)  készül,  nem  nevesíti  őket 
direkt  módon.  A  területfejlesztéssel,  a  hátrányos  helyzetű  régiók  fejlesztésével  kapcsolatos 
dokumentumok  esetében  sem  az  etnikus  csoportokat,  hanem  az  olyan  régiókat,  települése- 


2  Mindehhez  hozzátartozik,  hogy  a  magyarországi  gyakorlatban  a  lakhatási  politikáknak  a  tervezésben  nincs 
regionális  szerve,  s  a  megyei  döntéshozás,  igazgatás  sem  kezeli  a  kérdést. 

3  A  kutatás  ezen  szintjén  az  érintettek  öndefinícióit  nem  tudtuk  alapul  venni  (az  önmeghatározás  és  a  környzeti 
minősítéssel  kapcsolatos  vitáról  lásd  Ladányi  és  Szelényi  1997:  3-6;  Horváth,  Landau  és  Szalai  2000:  179-241). 

két  vagy  városrészeket  ( szegregátumokat ,  zárványokat)4  célozzák  meg,  melyekben  a  romák 
felülreprezentáltak.  Mindezek  miatt  a  lakhatási  dokumentumokban  ilyesfajta  jelzéseket  nem 
kereshettünk,  és  csak  közvetett  úton  tudtuk  kideríteni,  hogy  roma  érintett-e,  akire  a  hatósági 
döntés  vonatkozik  vagy  éppen  az  adott  ügy  roma  kérelmezőtől  származik. 

A  közvetett  következtetésnek  több  módját  is  alkalmaztuk:  (1)  név  alapján,  (2)  lakóterület 
alapján  és  (3)  a  hatósági  ügyintézők  közvetlen  tapasztalata  alapján  is  vizsgálódtunk  (akik 
szintén  jellemzően  a  nevek  és  területek  alapján  kerestek).  Dokumentumgyűjtésünk  során 
a  határozatokban,  válaszlevelekben  „tipikus”  roma  neveket  kerestünk,  mert  a  sok  ügy  kö¬ 
zött  10  év  távlatában  különösen  a  nagyvárosok  esetében  már  nincs  nagyon  más  információ, 
amely  a  kérelmező  állampolgár  etnikai,  nemzetiségi  hovatartozására  utalna.  E  típusnevek 
használatával  feltehetőleg  olyan  magyar  állampolgárok  anyagaihoz  jutottunk,  akik  szárma- 
zásilag  valamely  roma  csoporthoz  kötődnek. 

Tisztában  voltunk  azzal,  hogy  mindez  tévedésekhez  is  vezethet,  hiszen  a  roma  nevű  em¬ 
berek  nem  feltétlenül  élnek  olyan  életkörülmények,  lakhatási  körülmények  közt,  ami  in¬ 
dokolná  e  vizsgálatba  történő  bevonásukat.5  Másrészről  a  dokumentumgyűjtés  csupán  e 
módszerrel  nem  lehetett  teljes  körű,  hiszen  számos  más  nevet  viselő,  ám  magát  történetesen 
romának  valló  egyén  kimaradt  abból.  A  névkeresés  útvesztői  mellett  saját  helyrajzi  ismere¬ 
teink,  a  vonatkozó  kutatások6  és  a  különféle  Integrált  Városfejlesztési  Stratégiák  alapján  szám¬ 
ba  vettük  az  egyes  települések  azon  szegregált  lakóterületeit,  településrészeit,  ahol  zömében 
vagy  kizárólag  roma  emberek  élnek.  Ezeket  az  információkat  felhasználva  célzottan  kerestük 
az  e  településrészekhez  tartozó  címekről  érkező  beadványokat,  kérelmeket,  s  az  azok  nyo¬ 
mán  megindult  ügyintézést.  De  célunk  volt  az  is,  hogy  a  települések  más  részein  élő,  a  több¬ 
ségi  lakossággal  vegyesen  lakó  romák  lakhatási  helyzetébe  is  bepillantást  nyerjünk.  Mind¬ 
ezek  mellett  a  lakhatási  osztályon  dolgozó  hivatalnokok,  ügyintézők  tudására  is  építettünk. 

A  dokumentumelemzés  módszere  a  „pragmatikai  szövegelemzés”  volt,7  a  dokumentu¬ 
mokban  olyan  nyíltan  megjelenő  vagy  rejtett  sztereotip  megközelítéseket,  nyelvi  formákat, 


4  A  lakhatási  dokumentumok  megszövegezői  gyakran  társadalomtudományokban  is  bevett  terminusokat  hasz¬ 
náltak  (leginkább  a  szociológiai  kifejezéseket)  azért,  hogy  kvázi  legitimálják  a  saját,  vagy  inkább  az  általuk  képviselt 
álláspontokat.  A  különböző  színtereken  folyó  küzdelmekben  a  pozíció  erősítésének  egyik  legfőbb  eszköze,  ha  a 
megnevezés  során  a  tudományokban  ismert,  így  a  szociológusok  által  használt  kategóriákra,  leírásokra  hivatkozik 
valaki,  illetve  ő  is  azokat  használja  -  hiszen  az  a  politikailag  korrekt  kifejezés.  A  „politikailag  korrekt”  megnevezés 
jogáért,  a  használt  szókincs  legitimmé  tételéért  folyó  küzdelemben  az  egyik  legfőbb  legitimáló  erő  a  tudományos 
legitimáció.  Az  EU  nyelvezetének  átvétele  szintén  fontos  tényező  a  dokumentumok  nyelvezetének  legitimációjában. 
A  valóságos  vagy  éppen  elképzelt  területek  gettóként,  társadalmi  zárványként,  szlumként,  vagy  éppen  hátrányos 
helyzetű  területként  jelennek  meg  a  dokumentumokban  (így  például  Pécsett:  a  György-telep  [szegregált  telepü¬ 
lésrész,  szlum],  az  úgynevezett  Keleti-városrész  területén  található  néhány  „gettó”;  Miskolcon:  az  Avas  lakótelep, 
Lyukó  vagy  éppen  a  Szondy- telep  [szegregátum,  szlum];  Cserehát  leszakadó  régióként  jelenik  meg). 

5  A  magyarországi  cigányság  gazdasági  potenciálját,  szociális  helyzetét  és  életkörülményeit  tekintve  is  nagyon 
heterogén.  Azonban  általában  jellemző  e  népcsoport  többségére,  hogy  olyan  körülmények  közt  él,  ami  indokolja 
a  kutatásban  való  érintettségét.  A  kivételes  esetekben  a  dokumentumok  szövegéből  egyértelművé  válik,  ha  nem 
tartozik  a  kutatás  tárgyába. 

6  Például  a  pécsi  szegregátumok  beazonosításához  nagy  segítséget  nyújtott  Zolnay  János  összeírása  (Zolnay 
2009:  68-83). 

7  A  dokumentumok  pragmatikai  elemzése  során  a  közléshelyzet,  a  tudáskeret,  a  fogalmi  nyelvezet,  a  forga¬ 
tókönyv,  a  kommunikációs  partnerek,  a  szereplők  és  a  nézőpontok,  valamint  a  szándék  és  a  cél  szövegformáló 
szerepét  vettük  számba  (lásd  Sabatini  1990:  675-734).  Feltérképeztük  a  dokumentumok  témajelölő  (tematikus) 
névszókból  formálódó  szöveghálóját  (ugyanis  ezek  a  névszók  vagy  névszói  szerkezetek  viszik  tovább  az  alapgon¬ 
dolatotokat),  vizsgáltuk  a  dokumentumok  címeit,  alcímeit,  témáit,  fontosabb  tételmondatait  (indító  és  zárógondo¬ 
latait),  és  listáztuk  az  előforduló  kulcskifejezéseket,  rögzítettük  a  kulcsszavak  előfordulási  arányát  is.  Mindezekről 
statisztikát  is  vezettünk  (lásd  Balatonyi,  Baracsi,  Cserti  Csapó  és  Orsós  2013;  2014a;  2014b;  2014c). 

illetve  az  előírt  intézkedéseiben  megjelenő  hátrányos  megkülönböztetést  eredményező  el¬ 
járásokat  kerestünk,  amelyek  végső  soron  a  romák/ cigányok  társadalmi  kirekesztéséhez  ve¬ 
zetnek.  Azt  vizsgáltuk,  hogy  a  hatalmi  szövegek,  a  lakhatással  kapcsolatos  dokumentumok 
megszerkesztői,  írói  az  egyes  esetleges  nyelvi  sémák  közül  mit  is  választanak,  valamint  ho¬ 
gyan  kristályosodnak  ki  és  válnak  legitimmé  a  romák  lakhatásával  kapcsolatos  sztereotípiák, 
milyen  nyelvi  képek  és  metaforák  rendelődnek  az  egyes  roma  csoportok  mellé. 

A  sztereotípiák,  nyelvi  metaforák  beazonosítása,  értelmezése  rendkívül  összetett  folyama¬ 
tot  jelentett.  Nagyító  alá  vettünk  minden  olyan  szöveget,  szövegrészletet,  amelyekben  exp¬ 
licite  vagy  implicite  szó  volt  a  romák  deviáns  életkörülményeiről,  az  általuk  „leamortizált” 
lakóhelyekről,  azok  strukturális  és  kulturális  körülményeiről,  feltételeiről,  és  felfigyeltünk  a 
többségi  normáktól  eltérő  etnicizált  viselkedésmódok  leírásaira  is.  Ugyanakkor  a  dokumen¬ 
tumelemzés  kezdeti  fázisában  el  is  bizonytalanodtunk  a  tekintetben,  hogy  mikor  olvasunk 
a  romák  lakhatásával  kapcsolatos  „tényekről”  és  mikor  van  dolgunk  „sztereotípiákkal”? 
Feltételeztük,  hogy  a  sztereotípiák,  bár  nem  teljesen  függetlenek  a  tényéktől,  ugyanakkor  a 
komplexebb  megközelítés  helyett  néhány  jellemzőjükre  redukálják  azokat.  A  kutatás  során 
olyan  általános  előfeltevéseket  értettünk  a  sztereotípiák  alatt,  amelyek  valamelyest  megszű¬ 
rik,  kategorizálják  és  le  is  egyszerűsítik  a  különféle  (romák  lakhatásával  kapcsolatos)  infor¬ 
mációkat  (lásd  Hall  1997:  257;  Csepeli  2001:  475).  Sokáig  bizonytalanok  voltunk  abban  a 
tekintetben  is,  hogy  milyen  referenciák,  kontextualizáló  tényezők  alapján  sorolhatjuk  be  a 
különféle  leírásokat,  megnevezéseket  és  meghatározásokat  a  sztereotípiák,  előítéletes  meg¬ 
nyilvánulások  közé. 

Mindehhez  szükséges  volt  az  egyes,  a  romák  lakhatásával  kapcsolatos  döntések,  hatá¬ 
rozatok  teljes  ügyintézési  útjait,  a  formálódásuk  dokumentált  folyamatait  végigkísérnünk: 
a  „végtermékek”  mellett  megvizsgáltuk  a  megelőző  javaslatokat,  határozati  javaslatokat  és  a 
viták  jegyzőkönyveit  is.  Nagy  segítségünkre  voltak  a  különféle  médiahírek  is,  amelyek  sok¬ 
szor  segítették  az  egyes  dokumentumokban  megjelölt  problémák,  sztereotípiák  szövegösz- 
szefüggéseinek  feltárását.  Itt  elsősorban  azokat  a  romákról,  romák  lakhatásával  kapcsolatban 
elterjedt,  közforgalomban  lévő  előítéletes  sémákat  kerestük,  amelyek  a  mindennapi  diskur¬ 
zusokban  is  tetten  érhetők,  amelyeket  gyakran  a  média  is  használ,  és  ezáltal  erősít  is  (lásd 
pl.  Messing  1998:  77-92;  Bernáth  és  Messing  1998).  Helyi  médiahíreket  is  felhasználtunk  a 
pécsi  szociális  lakhatással  foglalkozó  dokumentumok  árnyalásához,  továbbá  néhány  mis¬ 
kolci,  avasi  rendelet  elemzése  során  másodlagos  forrásként  megvizsgáltuk  a  rendeletek  elő¬ 
készítési,  megfogalmazási  szakaszát  illusztráló  közgyűlési  jegyzőkönyveket  és  alkalmanként 
rendőrségi  vádiratokat  is.  A  szövegek,  szövegcsoportok  alaposabb  újraolvasását,  illetve  az 
egyéb  másodlagos  források  (jegyzőkönyvek,  médiareprezentációk,  ügyészségi  vádiratok  stb.) 
bevonását  követően  újabb  összefüggésekre  bukkantunk. 

Azt  találtuk,  hogy  a  dokumentumban  megjelenő  lehetséges  sztereotípiák  minden  eset¬ 
ben  a  dokumentumok  témáival  és  célkitűzésével  állnak  összefüggésben.  Az  általunk  vizsgált 
dokumentumokban  különösen  felülreprezentáltak  voltak  a  különböző  leszakadó  régiókkal, 
szegregált  területekkel,  hátrányos  helyzetű  településekkel  kapcsolatos  fejlesztések  és  egyéb  be¬ 
avatkozások  ( szegregált  területek  fejlesztése,  társadalmi  integráció  és/vagy  roma  integráció)  té¬ 
mamegjelölései  (címei  és  alcímei);  a  problémásnak  vélt  területek,  zárványok,  szegregátumok 
konkrét  megnevezései  (Miskolcon  Avas  és  Lyukóvölgye,  Pécsett  a  György-telep  került  meg¬ 
nevezésre).  Külön  csoportot  jelentettek  továbbá  a  hivatal  és  az  ügyfelek  közötti,  szociális 
bérlakáshasználattal  kapcsolatos  hivatalos,  iktatott  levelek  is.  Mindezen  tágabb  témamegje- 

lölések  és  címek  mellett  számos  dokumentumban  nyüzsögtek  a  negatív  társadalmi  leírások 
is:  a  deviáns,  bűnös  életstílus,  a  kriminalizáció  ( lakáshasználattal  való  visszaélés,  szemetelés, 
környezetszennyezés,  lárma,  közrend  megbontása,  erőszak,  lopás),  a  rossz  lakhatási  körülmé¬ 
nyek  (piszok/szenny,  patkányok,  bogarak,  nincs  illemhely  és  fürdőszoba)  alcímei,  kulcsszavai. 

Több  helyi  és  országos  szintű  dokumentumtípusban  (hivatalos  levelekben,  javaslatokban, 
jelentésekben,  fejlesztési  tervekben,  programokban,  felszólításokban)  megjelent  a  lopás,  a 
bűnelkövetés  (s  leginkább  a  megélhetési  bűnözés)  sztereotípiája.  Egy  2012-es  dokumentum¬ 
ban  arról  olvashatunk,  hogy  Lyukóban  a  helyiek  fémhuzalokat  lopnak  (a  szöveg  kontex¬ 
tusából  derül  ki,  hogy  a  helyiek  romák).  A  nem  megfelelő,  deviáns  életstílusra  utaló  kife¬ 
jezések  pécsi  és  miskolci  dokumentumokban  egyaránt  előfordultak.  Egy  2011-es  szakértői 
véleményben  a  következő  gondolatok  szerepeltek:  javaslat  az  illegális  szennyvízelvezetésre 
vagy  éppen  a  lakások  nem  rendeltetésszerű  használatának  megakadályozására  Lyukóban. 
Egy  2010-es  beszámoló  jelentés  szerint,  amely  a  rendőr-főkapitányság  munkáját  mutatta 
be:  Lyukó  területe  szegregálttá  vált,  a  bűnelkövetések  számának  emelkedése  kiszorította  a 
normál  életvitelű  embereket  a  területről,  és  a  rendőrség  szinte  tehetetlen.  A  vizsgált  doku¬ 
mentumok  tanúsága  szerint  a  rossz  lakhatási  körülményekkel  kapcsolatos  problémákat  az 
esetek  többségében  a  romák  életstílusával  magyarázzák,  esetenként  a  kultúrájukkal  hozzák 
összefüggésbe.  Egy  2012-es  miskolci  dokumentumban  többek  között  általános  leírásként  az 
szerepel,  hogy  a  romák  által  lakott  területekre  jellemző  az  illegális  szemetelés,  szemétlerakó 
helyek  létesítése. 

A  vizsgált  dokumentumokban  az  állami  és  önkormányzati  bérlakások  privatizációja  kap¬ 
csán  kerülnek  képbe  a  lakhatással  kapcsolatos  visszaélések.  Számos  pécsi  és  miskolci  doku¬ 
mentum  próbálja  a  bérlők,  önkényes  lakásfoglalók  és  az  önkormányzati  bérlemények  jogi 
viszonyát  rendezni.  Több  dokumentum  például  a  lakhatási  szerződések  megkötését  vagy 
az  önkényes  lakók  kiköltöztetését  sürgeti  (levelezés  az  illetékes  szociális,  lakhatási  hivatal 
és  a  roma  ügyfelek  között,  hivatalos  levelezés,  elutasítás,  támogatás,  kilakoltatás,  kérvény). 
Mindez  elemzésünk  szerint  egy  a  roma  ügyfelek  számára  kevésbé  ismert  hivatali  nyelven, 
hivatalos  jogi  nyelven  történik  (az  idegen,  hivatalos  nyelvezet  sokszor  nehézkessé,  sze¬ 
mélytelenné  tette  az  ügyintézést,  nem  adott  lehetőséget  a  problémák  explicit  kifejtésére). 
Egy  2008-as  pécsi  hivatalos  jelentésben  (amelynek  tárgya  a  városi  lakások  cseréje)  egy  roma 
ügyfél  szóbeli  közlését  idézik  az  ügyintézők,  aki  elmondta,  hogy  bogarak  és  kígyók  jöttek  elő 
egy  épület  szerkezetéből.  A  dokumentum  szövegelemzéséből  világossá  vált,  hogy  mindezt  az 
ügyintézők  nem  az  épület  infrastrukturális  hiányosságaival  magyarázták  (ennek  hangsúlyo¬ 
zása  volt  az  ügyfél  eredeti  célkitűzése,  tudtuk  meg  egy  vonatkozó  panaszlevélből),  hanem  az 
ott  lakó  roma  család  deviáns  életstílusával,  ami  az  épület  amortizációjához  vezetett. 

A  fenti  sztereotípiák  legtöbbször  a  hátrányos  helyzetű  területek  életkörülményeinek  be¬ 
mutatása  során  tűntek  fel:  ezek  a  bemutatások  részei,  alátámasztó  bizonyítékai  lehetnek  a 
különféle  lakossági  bejelentéseknek  (panaszlevelek  a  helyi  illetékes  szerveknek)  és  a  külön¬ 
féle  hatalmi  fellépéseknek,  így  például  a  represszív  jellegű  beavatkozásoknak  is  (törvények, 
tervezetek).  A  deviáns,  bűnös  életstílus,  a  közrend  megbontása,  a  lakáshasználattal  való  visz- 
szaélés  és  a  rossz  lakhatási  körülmények  bemutatása  szintén  megjelenik  a  kilakoltatások  és 
hatósági  „befalazások”  dokumentációiban.  Számos  pécsi  dokumentum  (hivatalos  levél,  ha¬ 
tározati  javaslat,  bejelentés)  azt  támasztja  alá,  hogy  az  önkényes  foglalástól  úgy  védték  meg 
az  épületeteket,  hogy  minden  ajtót  és  ablakot  befalaztak.  A  rossz  közbiztonság,  bűnelkövetés 
sztereotípiái  által  megkonstruált  problémák  a  közbiztonság  javítására,  ellenőrzésére  irányú  - 

ló  beavatkozásokat  legitimálták:  ilyen  beavatkozások,  javaslati  megoldások  például  térfigye¬ 
lő  kamerák  kihelyezését,  a  rendőrőrsök  kiépítését  szorgalmazó  határozatok  és  rendeletek, 
de  ide  sorolható  egy  olyan  rendelet  is,  amely  a  lakcímbejelentés  helyi  szabályainak  módo¬ 
sításával  próbál  problémákat  orvosolni.  így  például  egy  2011-es  határozati  javaslat  tárgya 
szerint  Térfigyelő  kamerák  (képfelvevők)  elhelyezése  vált  szükségessé  Miskolc  avasi  és  diósgyőri 
városrészeiben,  valamint  Martin-kertvárosban.  A  javaslat  témafelvetése  implicite  arra  utalt, 
hogy  a  fent  megnevezett  területeken  a  többi  városrészhez  képest  magasabb  arányban  for¬ 
dulnak  elő  a  közbiztonságot,  személy-  és  vagyonbiztonságot  sértő  bűncselekmények.  A  vá¬ 
rosrészek  direkt  kijelölésével  a  dokumentum  nemcsak  a  bejelentések  nyomán  regisztrálható 
bűncselekmények  számára  kívánt  utalni,  hanem  azt  a  közös  háttértudást  is  előfeltételezte, 
hogy  az  említett  közterületek  a  város  szegregált  kerületei  (szegreg átumai),  amelyek  lakóinak 
nagy  része  roma  származású. 

A  2009-ben  meghozott  lakcímbejelentés  helyi  szabályairól  szóló  rendelet  a  lakcímbeje¬ 
lentés  helyi  szabályainak  módosításával  kívánta  elérni  a  roma  „beköltözések”  megállítását 
és  visszaszorítását.  A  rendelet  explicit  szakmai  indoklásában  feltűnnek  a  deviáns  életmód 
és  a  kriminalizáció  nyelvi  képei:  „[...]  egyes  ingatlanokba  jóval  többen  költöztek  be,  mint 
amit  a  lakás  mérete,  befogadóképessége  megengedne.  Ehhez  a  jelenséghez  társult,  hogy  az 
érintett  területeken,  lakóépületekben  romlott  a  közbiztonság,  elszaporodtak  a  tulajdon  elleni, 
rendbontó  és  garázda  cselekmények,  és  ezzel  párhuzamosan  az  ingatlanok  értéke  is  jelentő¬ 
sen  csökkent.”  A  rendelet  meghatározta  és  módosította  a  bejelentkezéshez  szükséges  mini¬ 
mális  lakás,  illetve  lakrész  fogalmát,  valamint  azokat  a  műszaki  paramétereket,  melyeknek 
meg  kell  felelniük  a  lakásként  használt  épületnek,  építménynek.  Ha  a  lakás  nem  felel  meg 
az  újabb  előírásoknak,  a  bejelentkezés  elutasításra  kerül.  A  rendelet  iránt  nagy  érdeklődés 
volt  más  települések  részéről  is,  néhányan  ezt  alapul  véve  szintén  éltek  a  helyi  szabályozás 
eszközével  (például  Csereháton,  Pest  megyében  több  helyütt  is). 

Tehát  a  dokumentumok  elsődleges  és  másodlagos  témamegjelölései,  címei  és  alcímei  és 
fontosabb  kulcskifejezései  között  egyaránt  megjelentek  a  problémák  és  sztereotip  társadal¬ 
mi  látképek,  illetve  a  hatalom  részéről  a  különböző  megoldási  javaslatok  is.  A  sztereotípiák 
használata  leginkább  azzal  volt  összefüggésbe  hozható,  hogy  a  szövegek  létrehozói  igazolni 
kívánták  a  fejlesztések  fontosságát,  a  beavatkozás  szükségességét,  mintegy  igazolni  próbálták 
a  romák  lakhatásával  kapcsolatos  problémák  meglétét. 


2.  szint:  a  dokumentumelemzés  eredményeinek  disszeminációja 
és  a  civil  tudás  bevonása 

A  projekt  első,  dokumentumelemzésen  alapuló  eredményeit  több  hosszabb-rövidebb  an¬ 
gol  és  magyar  nyelvű  beszámolóban  tettük  közzé.  Az  első  eredményeinket  egy  úgynevezett 
Nemzeti  jelentésben  foglaltuk  össze.  A  Nemzeti  jelentésben  egyrészt  a  pragmatikai  elemzés 
során  beazonosított  nyelvi  sztereotípiák  bemutatása  kapott  helyet,  másrészt  olyan  helyi,  re¬ 
gionális  és  országos  autoritások  által  elfogadott  döntések,  határozatok  kontextusait  is  vizs¬ 
gáltuk,  amelyek  a  romák  lakhatási  problémáit  különféle  hatalmi  kontrollmechanizmusokkal 
próbálták  orvosolni  (Balatonyi,  Baracsi,  Cserti  Csapó  és  Orsós  2014b;  Balatonyi  és  Cserti 
Csapó  2015). 

A  Nemzeti  jelentés  megszövegezését  az  eredmények  helyi  szintű  disszeminációja  követ¬ 
te.  Nyilvános  kerekasztalt  szerveztünk,  ahova  meghívtunk  minden  helyi  romákkal,  romák 
lakhatásával  is  foglalkozó  roma  és  nem  roma  szervezetet  és  azok  roma  ügyfeleit,  invitáltuk 
továbbá  a  helyi  kisebbségi  önkormányzat  képviselőit,  a  pécsi  roma  referenst,  roma  mediáto- 
rokat  és  a  Pécsi  Polgármesteri  Hivatal  Sport  és  Lakás  Referatúra  osztályának  munkatársait  is. 
Bár  a  meghívásunkat  többségük  örömmel  fogadta,  a  2013  májusában  megtartott  megbeszé¬ 
lésen  Pécs  MJV  Polgármesteri  Hivatala  Népjóléti,  Sport  és  Lakás  Referatúra  osztályából  csu¬ 
pán  egy  szociálpolitikai  koordinátor,  a  városban  az  ifjúságvédelem  területén,  a  szociális  szek¬ 
torban,  ill.  a  roma  érdekérvényesítés  terén  tevékenykedő  civil  szerveztek  közül  a  Gyöngyház 
Anyaklub,  a  Színes  Gyöngyök  Egyesület,  a  Khetanipe  a  Romák  Összefogásáért  Egyesület  és  az 
Ifjúságért  Egyesület  vezetői,  szociális  munkásai,  tagjai  és  helyi  romák8  vettek  részt.  A  résztve¬ 
vőknek  előzetesen  eljuttattuk  a  Nemzeti  jelentés  magyar  nyelvű  változatát,  és  arra  biztattuk 
őket,  hogy  nézzék  meg  a  szöveget,  kiemelten  figyeljenek  a  kimutatott  problémákra,  sztere¬ 
otípiákra  és  a  problémák  megoldására  alkalmazott  javaslatokra,  beavatkozásokra.  A  meg¬ 
hívottakat  előre  értesítettük  arról  is,  hogy  a  beszélgetésen  a  romák  lakhatásával  kapcsolatos 
problémákról  lesz  szó,  és  megpróbálunk  majd  közös  javaslatokat  is  megszövegezni. 

A  megbeszélés  során  egy  kerek  asztal  köré  ültettük  le  a  vendégeinket.  Az  asztal  a  terem 
közepén  állt.  A  szakmai  részt  kávézás-beszélgetés  előzte  meg.  A  közös  tanácskozás  a  projekt 
tudományos  eredményeinek  bemutatásával  vette  a  kezdetét,  majd  a  kerekasztal  moderátora 
vette  át  az  irányítást  és  megkérte  a  részvevőket,  hogy  az  általuk  észlelt  problémák,  rossz 
gyakorlatok  és  a  lehetséges  megoldások  megvitatása  köré  szervezzék  a  felszólalásaikat  és 
reflektáljanak  a  mi  kutatásunk  eredményeire  is.  Élénk  beszélgetés  és  vita  vette  kezdetét,  a 
résztvevők  szinte  egymásnak  adták  a  szót,  és  a  közel  kétórás  esemény  alatt  számos  probléma 
és  javaslat  is  körvonalazódott.  A  beszélgetés  egy  része  az  általunk  is  realizált  írásbeli  kom¬ 
munikáció  defektusai  körül  forgott  (kiegészítve  a  hivatal  és  a  kliens  közötti  szóbeli  kommu¬ 
nikáció  civil  tapasztalataival). 

Megerősítették,  hogy  az  önkormányzatokban  „idegen”,  nehezen  dekódolható  hivatalos 
nyelven  kommunikálnak  az  ügyfelekkel,  akik  amúgy  is  félnek  a  hivatali  tisztségviselőktől: 
„ahogy  már  többször  elhangzott,  az  ember  feszült,  s  nem  feltétlenül  jegyzi  meg  az  utasí¬ 
tásokat”.  Felmerült  továbbá  a  személyesség  hiánya,  a  közvetlen  beszélgetés  fontossága,  a 
pontosabb  környezettanulmányok  szerepe  is.  A  Színes  Gyöngyök  Egyesület  képviselője  így 
fogalmazott:  „a  pályáztatás  során  meg  kellene  ismerni  a  pályázókat,  meg  kell  kérdezni  őket, 
mit  is  szeretnének!  Hova  szeretnének  költözni,  például  szeretik- e  a  környezetet,  mármint  az 
erdők  vagy  mezők  közelségét.  Nincs  kommunikáció!  Szóban  jobban  lehet  beszélni,  kom¬ 
munikálni,  szerencsésebb  is,  mint  írásban  [...]  Mindez  esélyt  jelentene  a  kitörésre.  Hiszen  a 
városnak  is  az  a  célja,  hogy  a  szegregátumokat  megszüntessék”.  A  döntéshozók  felé  egy  aján¬ 
lás  lehet:  az  egyedi  esetek  egyedi  megoldásainak  hangsúlyozása,  hiszen  a  döntéshozás  során 
fontos  befolyásoló  tényező  lehet  a  kliens  személyes  háttere  (az  általánosabb  információk,  pl. 
jövedelem,  végzettség  stb.  mellett).  Egyszerűsítés,  sematizáció  helyett  a  kontextualizációt  és 
a  helyzetelemzést  hangsúlyozták.  A  résztvevők  fontosnak  találták  a  közérthetőség  kérdését, 


8  A  kutatás  e  fázisában  már  az  önbevallást  vettük  alapul.  A  részt  vevő  romákat  nem  az  egyes  civil  szerveze¬ 
tek  tagjai  választották  ki,  hanem  maguk  vállalták  a  részvételt,  kivétel  nélkül  romaként,  cigányként  határozták 
meg  magukat. 

a  jogi  nyelv  érthetővé  tételét  is.  A  jelenlévők  a  projekt  célkitűzéseihez  hasonlatosan,  de  attól 
függetlenül  szükségesnek  találták  a  rejtett  mechanizmusok  feltárását. 

Egy  civil  résztvevő  felvetette,  hogy  a  hivatalos  statisztikák  szerint  a  bűncselekmények  góc¬ 
pontjai  jellemzően  nem  a  (pécsi)  szegregátumok  területén  összpontosulnak,  hanem  sokkal 
inkább  a  belvárosban  és  a  vasútállomás  közötti  területeken.  Ugyanakkor,  és  ezek  a  dokumen¬ 
tumelemzésből  is  kirajzolódtak:  a  köztudatban,  a  nyilvános  diskurzusok  szintjén  ez  másként 
csapódik  le,  sztereotípiák  formájában,  pl.  a  bűnözés  a  szegregátumokhoz  kapcsolódik,  és  ez 
a  hivatalos  dokumentumokban  is  megjelenik.  A  Khetanipe  Egyesület  vezetője  így  fogalma¬ 
zott:  „Tudatos  döntés  a  szegregáció:  a  papírok,  a  hivatalos  dokumentumok  szintjén  feltehe¬ 
tően  nem  is  látszik,  de  a  valóságban,  a  gyakorlatban  megfigyelhető.  A  minőség  tönkretétele, 
a  szegregáció  tudatos  stratégia.  [...]”.  „Mindezzel  párhuzamosan  megfigyelhető  az  is,  hogy  a 
lakások  értéke  nő,  hiszen  az  alacsonyabb  fenntartású  lakások  kezdenek  felértékelődni,  drága 
a  távhő.”  Annak  a  fontosságát  is  hangsúlyozták,  hogy  a  városvezetés  mindenkinek  egyenlő 
hozzáférést  biztosítson  a  város  lakásállományához.  Ebben  a  tematikában  merült  fel  külön¬ 
féle  direkt  beavatkozások  problematikája.  Ilyen  fellépés  például  a  szolgáltatások  korlátozása 
(az  olyan  alapvető  szolgáltatások  megszüntetése,  mint  az  ivóvíz-  vagy  áramellátás),  de  ide 
sorolhatók  a  különböző  kényszerkilakoltatások  és  befalazások  is.  A  részvevők  szerint  az  el¬ 
lenőrzés  fokozását  célzó  intézkedések  önmagukban  hatástalanok. 

Hangsúlyos  vitatémát  jelentett  a  lakhatási  szerződések  problémája,  ahogy  arra  mi  is  rá¬ 
mutattunk  a  dokumentumelemzések  szintjén.  A  civil  résztvevők  rossz  gyakorlatnak  minő¬ 
sítették,  hogy  nincsenek  fokozatok  a  lakhatási  jogviszonyok  területén,  és  nincs  konkrét  jogi 
útmutatás  a  jogviszonyok  rendezésére.  A  lakásigényléssel  kapcsolatos  eljárás  körülményes, 
nehezen  átlátható,  nincs  megfelelő  nyilvános  szempontrendszer,  ami  visszaélésekre  ad  lehe¬ 
tőséget.  Egyszerű,  átlátható  döntési  mechanizmusra,  nyilvánosan  hozzáférhető  szempont- 
rendszer  kidolgozására  volna  szükség.  Ugyanakkor  nincs  személyes  kapcsolat  a  döntésho¬ 
zók  és  az  ügyfelek  közt,  a  bizottsági  döntéseket  kizárólag  a  benyújtott  dokumentumok  alap¬ 
ján  hozzák,  ezeket  pedig  a  hivatali  dolgozók  készítik  el,  következésképp  fontos  szempontok 
maradnak  ki  azokból,  így  a  döntéshozatal  szempontjai  közül  is.  Az  eljárásrend  átalakítására 
volna  szükség  olyan  módon,  hogy  a  bizottság  tagjainak  legyen  alkalmuk  megbízható,  köz¬ 
vetlen  információkat  szerezni,  személyes  kapcsolatot  kialakítani  az  érintettekkel.  Ez  a  civil 
szervezeteknek  a  véleményezésbe  történő  aktív  bevonása  által  is  erősíthető  lenne. 

Rossz  gyakorlatnak  tekintették  továbbá,  hogy  a  lakhatással  kapcsolatos  támogatások  és  az 
igénylések  kapcsán  általában  a  nagycsaládosokon  van  a  hangsúly.  A  résztvevők  szerint  egy 
társadalmilag  elítélt,  sok  sztereotípiával  körbefont  stratégia  támogatásáról  van  szó,  hiszen 
egy  egyedülálló  szülő  kevesebb  szerencsével  pályázhat  pl.  lakásra.  Felmerült  még  a  külön¬ 
féle  városfejlesztő  stratégiák  problémája  is,  a  résztvevők  közül  többen  egy  olyan  kötelező 
feladat  megoldásának  tekintik  a  stratégiaalkotást,  amely  nem  a  valós  problémák  megoldásá¬ 
ra,  hanem  a  kötelezően  előírt  fejlesztési  stratégiák  kidolgozására  irányul.  A  lakásigénylőket 
többnyire  a  keleti  városrészbe  költöztetik,  alacsony  státuszú  lakókörnyezetbe,  sok  esetben 
azért,  mert  -  ahogyan  az  ügyintézők  fogalmaznak  -  „nincsenek  hozzászokva  a  rendezett 
életmódhoz”,  vagy  „nem  tudnák  fenntartani  a  lakásokat”,  ezért  nem  költözhetnek  jobb  he¬ 
lyekre.  Ezzel  szemben  egyenlő  hozzáférést  kellene  biztosítani  a  város  szociális  lakásállomá¬ 
nyához,  s  támogató  szolgáltatásokat  a  beilleszkedés  érdekében  a  cigányok,  romák,  illetve 
más  társadalmi  peremhelyzetben  lévő  családok  által  ritkábban  lakott  városrészekbe  történő 
elhelyezés  esetében. 

A  beszélgetés  utolsó  felvonásában  a  helyi  civil  szervezetek  széthúzása  került  terítékre,  és 
az  összefogás,  együttgondolkodás  fontosságát  is  hangsúlyozták  a  résztvevők:  „a  roma  szer¬ 
vezetek  is  sokan  vannak,  de  nem  jelennek  meg  a  kritikai  [ti.  kritikus]  alkalmakon  [ti.  mint 
amilyen  a  pécsi  beszélgetés  is  volt]”.  Megint  mások  úgy  látták,  hogy:  „Elindult  valami  [ti.  a 
fejlesztések  terén],  de  az  érintett  felek  lényegében  nem  értenek  egyet.  Abban  sem,  hogy  hol, 
milyen  eredmények  vannak,  s  mi  számít  eredménynek.”  A  civilek  meglátása  szerint  az  ön- 
kormányzat  ugyanis  csak  bizonyos  civil  szervezetekkel  működik  együtt  a  szegregátumokkal 
kapcsolatos  programokban,  ezáltal  biztosítja  a  társadalmi  beágyazottságot.  A  részt  vevő 
szervezetek  ugyan  képesek  hatást  gyakorolni  az  adott  keretek  között  működő  projektek 
megvalósításának  részleteire,  de  a  város  lakhatási  politikájával  kapcsolatos  kritikai  poten¬ 
ciáljuk  projektpartneri  státuszuk  miatt  természetes  módon  limitált.  Más  civilek  részvétele 
esetleges.  Az  egyéb  roma  és  romákkal  foglalkozó  civil  szervezetek  politikai  érdekérvényesí¬ 
tése  gyenge,  ezek  tagjai  a  valódi  beleszólási  lehetőségek  hiánya  és  a  korábbi  eredménytelen 
egyeztetések  tapasztalatai  miatt  alulmotiváltak,  bizalmatlanok.  Többnyire  nincs  egységes 
fellépés  bizonyos  fontos  politikai  kérdésekben.  Éppen  ezért  a  nagyobb  volumenű  városfej¬ 
lesztési  programok  esetében  kötelező  elem  kellene,  hogy  legyen  a  széles  körű  civil  egyez¬ 
tetés,  amely  nem  kizárólag  a  civil  szervezetekre  korlátozódik,  hanem  a  valódi  állampolgári 
konzultációkat  is  jelenti. 


A  tudományos  eredmények  és  a  civil  tudás  közelítése: 
a  problémák  és  javaslatok  konstrukciója 

A  kerekasztalt  követően  a  dokumentumelemzés  tapasztalatai  és  a  civilek,  romák  által  in¬ 
terpretált  problémák,  tapasztalatok  és  lehetséges  javaslataik  alapján  táblázatba  rendeztük  az 
eredményeinket:  külön  oszlopban  szerepeltek  a  problémaként  meghatározott,  a  romák  lak¬ 
hatásával  kapcsolatos  látleletek.  Itt  ügyeltünk  arra,  hogy  elváljanak  a  dokumentumok  meg¬ 
szövegezői  által  realizált  és  létrehozott  problémák,  a  szövegelemzések  alapján  létrehozott  és 
beazonosított  kutatói  interpretációk,  és  láthatóvá  váljanak  a  találkozón  részt  vevő  romák  és 
civilek  problémái  is.  A  problémák  mellett  a  lehetséges  javaslatok  is  szerepeltek,  itt  is  próbál¬ 
tuk  elválasztani  a  különféle  véleményeket,  rámutatva  a  különbségekre  és  a  hasonlóságokra  is. 

A  Javaslattervezetünket  elküldtük  a  kerekasztal  meghívottjainak,  azzal  a  reménnyel,  hogy 
majd  kiegészítik,  bővítik,  megerősítik  a  munkaanyagunkat.  Arra  kértük  őket,  hogy  függet¬ 
lenül  attól,  részt  tudtak-e  venni  a  találkozón,  véleményezzék  a  leírtakat,  jelezzék,  ha  annak 
valamelyik  pontjával  nem  értenek  egyet.  Azt  is  kértük,  hogy  amennyiben  részt  vettek  koráb¬ 
ban  bármilyen  lakhatással  kapcsolatos  javaslat  kidolgozásában,  melyre  megítélésük  szerint 
érdemes  lenne  hivatkozni  a  mostani  munkában  is,  osszák  meg  velünk  ezt  az  anyagot  vagy 
legalább  a  címét,  melyen  hivatkozhatunk  rá.  S  bár  több  ígéretet  kaptunk  a  kiegészítésre,  csu¬ 
pán  néhány  rövidebb  visszajelzés,  jóváhagyás  és  néhány  konkrét  javaslat  érkezett  a  pécsi 
nemzetiségi  és  roma  referens  részéről  (PMJV  Önkormányzata  Polgármesteri  Hivatal,  Ter¬ 
mészeti  és  Emberi  Erőforrás  Referatúra)  elsősorban  a  városfejlesztési  stratégiával  és  a  helyi 
szegregátumok  felszámolásával  kapcsolatban. 

E  kiegészítésekkel  tovább  bővítettünk  az  anyagot,  véglegesen  megszövegeztük,  majd 
Javaslatok  a  roma/cigány  népességgel  kapcsolatos  lakhatási  politikák  megfogalmazásához 
címen  színes,  rövid  füzet  formájában  megjelentettük  (Balatonyi,  Baracsi,  Cserti  Csapó  és 

Orsós  2014c).9  Ebben  nyelvi  jellegű  és  általánosabb  lakhatással  kapcsolatos  javaslatokat, 
összesen  19  ajánlást,  javaslatot  rögzítettünk.  Foglalkoztunk  a  romákkal  kapcsolatos  kategó¬ 
riák  és  fogalmak  használatával,  a  hivatali  eljárásrenddel  és  kommunikációval,  de  érintettük  a 
városi  lakásgazdálkodás,  a  városfejlesztési  stratégiák  területeit  is.  Javaslatot  tettünk  a  külön¬ 
féle  lakhatással  kapcsolatos  fogalmak  tisztázására,  pontosítására,  reflexívebb  használatára. 
Érintettük  az  explicit  célkitűzésű  romaprogramok  elindításának  problematikáját,  hangsú¬ 
lyoztuk  a  szociálpolitika  egyes  intézkedéseinek  újragondolását  és  a  lakhatási  politikák  és  más 
szociálpolitikai  intézkedések  összehangolását  is. 

Egyetértettünk  abban,  hogy  mind  a  dokumentumok  szintjén,  mind  pedig  a  mindennapi 
ügyintézés  során  a  résztvevők  által  megfigyelt  problémák  (hibák,  hiányosságok,  egyszerűsí¬ 
tések  és  kétértelműségek)  döntő  tényezői  lehetnek  a  lakhatással  kapcsolatos  intézkedések  si¬ 
kertelenségének.  Továbbá  abban  is  egyetértettünk,  hogy  bár  a  hivatalos  dokumentumokból 
megismert  és  néhány  példával  illusztrált  represszív  jellegű  cselekvések  széles  körű  egyetér¬ 
tésre  találnak,  de  nem,  vagy  csak  ideiglenesen  oldják  meg  a  problémát,  sőt  további  táptalajt 
biztosítanak  az  intolerancia,  a  diszkrimináció,  esetenként  az  erőszak  megjelenéséhez  is. 

Jelen  projekt  kontextusában  külön  kiemeltük  a  roma  személyeket  vagy  csoportokat  érintő 
nyilvános  beavatkozásokat  és  egyéb  adminisztratív  intézkedéseket,  amelyek  megvalósítása 
során  a  részvétel,  a  párbeszéd,  az  érintettek  és  minden  társadalmi  vagy  jogi  cselekvő  bevo¬ 
nása  pozitív  -  és  egyúttal  mindenki,  vagy  inkább  a  többség  számára  elfogadható  megoldáso¬ 
kat  eredményezhet.  Egy  megfelelően  hatékony  kormányzati  intézkedés  alapján  lehetségessé 
válik,  hogy  más  nézőpontokat  is  figyelembe  vegyenek,  a  hátrányos  helyzetet,  és  az  aktuális 
kontextusokat  felismerve  megragadják  a  köztük  lévő  problematikusabb  nézőpontokat. 


Összegzés 

Összegzésképpen  elmondható,  hogy  a  projekt  az  együttműködés  vonatkozásában  sikeres 
volt:  a  tudományos  módszerekkel  felfejtett  eredmények,  illetve  a  civil  tudás  és  tapasztalat 
kiválóan  kiegészítették  egymást  és  gyümölcsözően  hozzájárultak  a  lakhatási  politikák  diszk¬ 
riminációs  mechanizmusainak  feltérképezéséhez,  a  problémák  körvonalázásához  és  a  prob¬ 
lémák  megoldására  irányuló  javaslatok,  útmutatások  előkészítéséhez.  A  Javaslatok...  című 
kiadvány  azzal  a  céllal  készült,  hogy  nyilvánossá  tegye  a  feltárt  lakhatáspolitikai  hiányossá¬ 
gokat,  diszfunkciókat,  nem  csak  a  városi  döntéshozatali  rendszer,  hanem  más  települések 
számára  is.  A  füzet  -  a  feltárt  problémákat  az  azok  megoldására  irányuló  javaslatokkal  pár¬ 
huzamba  állítva  -  igyekszik  felhívni  a  figyelmet  a  jelenlegi  lakáspolitikai  ügymenetekben 
rejlő  diszkriminációs  lehetőségekre  és  veszélyekre.  Úgy  látjuk,  hogy  szükséges  és  megéri 
energiát  fektetni  olyan  kutatásokba  és  tervezési  folyamatokba,  amelyek  a  helyi  problémákat, 
helyzeteket  más  megvilágításba  helyezik.  A  társadalmi  részvétel,  szerepvállalás  a  politikai 
változások,  társadalmi  átmenetek  jó  szövetségese  lehet.  Lehetőséget  biztosíthat  a  közös  ta¬ 
nulásra:  gondoljunk  csak  arra,  hogy  a  legeredményesebb  intézkedések  azok,  amelyek  a  la¬ 
kossággal  együttműködve  nyerik  el  végső  formájukat. 


9  http://weproject.unice.fr/stream/recommendations/Recommendations-Kirekeszto-szavak-kizart-vilagok- 
Hungary.pdf  (2016.  november  23.). 


202 


replika 


Hivatkozott  irodalom 


Babusik  Ferenc  (2005):  Az  esélyegyenlőség  korlátái  Magyarországon.  Budapest:  L’Harmattan. 

Balatonyi  Judit,  Baracsi  Kitti,  Cserti  Csapó  Tibor  és  Orsós  Anna  (2013):  Dilemmák  és  javaslatok  a  lakhatási  poli¬ 
tikák  kirekesztő  mechanizmusainak  vizsgálatához.  In  Gypsy  Studies  -  Cigány  tanulmányok  30.  Arató  Mátyás  és 
Cserti  Csapó  Tibor  (szerk.).  Pécs:  PTE  BTK  Neveléstudományi  Intézet  Romológia  és  Nevelésszociológia  Tanszék 
-  Romológiai  Kutatóközpont  -  Wlisloczki  Henrik  Szakkollégium,  227-247. 

Balatonyi  Judit,  Baracsi  Kitti,  Cserti  Csapó  Tibor  és  Orsós  Anna  (2014a):  Analysis  of  Official  Documents  Connected 
to  Housing  Conditions  of  Gypsies/Roma  in  Hungary.  In  Wor(l)ds  Which  Exclude  -  The  Housing  Issue  ofRoma, 
Gypsies  and  Travellers  in  the  Language  ofthe  Acts  and  the  Administrative  Documents  in  Europe.  Leonardo  Piasere, 
Nicola  Solimano  és  Sabrina  Tosi  Cambini  (szerk.).  Fiesole:  Fondazione  Giovanni  Michelucci,  157-188. 

Balatonyi  Judit,  Baracsi  Kitti,  Cserti  Csapó  Tibor  és  Orsós  Anna  (2014b):  Workstream  1  -  Hungary  -  National 
Report.  We:  Wor(l)ds  Which  Exclude  (just/2011/frac/ag/2716).  Pécs:  University  of  Pécs,  Faculty  of  Humanities, 
Department  of  Gypsy  Studies.  Interneten:  http://weproject.unice.fr/publication/national-report-hungary. 

Balatonyi  Judit,  Baracsi  Kitti,  Cserti  Csapó  Tibor  és  Orsós  Anna  (2014c)  Wor(l)ds  Wich  Exclude  -  Kirekesztő  sza¬ 
vak  -  kizárt  világok.  Javaslatok  a  roma/cigány  népességgel  kapcsolatos  lakhatási  politikák  megfogalmazásához  - 
országos  és  helyi  intézmények  lakhatással  kapcsolatos  dokumentumainak  szövegelemzése  alapján.  Cserti  Csapó 
Tibor  (szerk.).  Pécs:  Pécsi  Tudományegyetem  Bölcsészettudományi  Kar  Neveléstudományi  Intézet  Romológia 
és  Nevelésszociológia  Tanszék.  Interneten:  http://weproject.unice.fr/publication/recommendations-kirekeszto- 
szavak-kizart-vilagok-hungary. 

Balatonyi  Judit  és  Cserti  Csapó  Tibor  (2015):  Diszkriminációs  mechanizmusok  vizsgálata  a  magyarországi  lakha¬ 
tási  politikák  dokumentációjában.  In  Gypsy  Studies  -  Cigány  Tanulmányok  35.  Cserti  Csapó  Tibor  (szerk.).  Pécs: 
PTE  BTK  Neveléstudományi  Intézet  Romológia  és  Nevelésszociológia  Tanszék,  136-150. 

Baranyi  Béla,  G.  Fekete  Éva  és  Koncz  Gábor  (2005):  A  roma  szegregáció  kutatásának  területi  szempontjai  a  halmo¬ 
zottan  hátrányos  helyzetű  encsi  és  sellyei- siklósi  kistérségekben.  In  Roma  szegregációs  folyamatok  a  csereháti  és  a 
dél-baranyai  kistérségekben.  Baranyi  Béla  (szerk.).  Budapest:  Gondolat  -  MTA  Etnikai-nemzeti  Kisebbségkutató 
Intézet,  13-28. 

Bernáth  Gábor  és  Messing  Vera  (1998):  „Vágóképként,  csak  némában”.  Romák  a  magyarországi  médiában.  Budapest: 
Nemzeti  és  Etnikai  Kisebbségi  Hivatal. 

Best,  Joel  (2008):  Historical  Development  and  Defining  Issues  of  Constructionist  Inquiry.  In  Handbook  of 
Constructionist  Research.  James  A.  Holstein  és  Jaber  F.  Gubrium  (szerk.).  New  York:  Guilford  Press,  41-66. 

Csepeli  György  (2001):  Szociálpszichológia.  Budapest:  Osiris. 

Havas  Gábor  (1990):  A  kistelepülések  és  a  romák.  In  A  cigányok  Magyarországon.  Glatz  Ferenc  (szerk.).  Budapest: 
Magyar  Tudományos  Akadémia,  163-203. 

Hall,  Stewart  (1997):  The  Spectacle  of  the  „Other”.  In  Representation.  Cultural  Representations  and  Signifying 
Practices.  Stuart  Hall  (szerk.).  London:  Sage,  225-279. 

Hedican,  Edward  J.  (2016):  Public  Anthropology.  Engaging  Social  Issues  in  the  Modern  World.  Toronto:  University 
of  Toronto  Press. 

Holstein,  James  A.  és  Gale  Miller  (1993):  Social  Constructionism  and  Social  Problems  Work.  In  Reconsidering 
Social  Constructionism.  Debates  in  Social  Problems  Theory.  James  A.  Holstein  és  Gale  Miller  (szerk.).  New  York: 
Aldine  de  Gruyter,  151-172. 

Horváth  Ágota,  Landau  Edit  és  Szalai  Júlia  (szerk.)  (2000):  Cigánynak  születni.  Tanulmányok,  dokumentumok.  Bu¬ 
dapest:  Társadalom  Alapítvány  -  Üj  Mandátum. 

Jankó  Spreizer,  Alenka  (2009):  Engagement  fór  Informed  Anthropological  Knowledge  on  Gypsies.  Antropologija 
(9):  55-72. 

Kemény  István  és  Janky  Béla  (2004):  Települési  és  lakásviszonyok.  Beszélő  9(4):  96-111. 

Konrád  György  és  Szelényi  Iván  (2004):  A  késleltetett  városfejlődés  társadalmi  konfliktusai.  In  Település-  és  város¬ 
szociológia  szöveggyűjtemény.  Csizmady  Adrienné  és  Húsz  Ildikó  (szerk.).  Budapest:  Gondolat,  11-25. 

Kőszeghy  Lea  (2007):  Tömeges  lakásépítés  és  várostervezés.  A  budapesti  várostervezés  szociológiai  elemzése 
1960-1975.  In  Urbs  Magyar  várostörténeti  évkönyv  2.  Budapest:  Fővárosi  Levéltár,  293-322. 

Ladányi  János  (2004):  Társadalmi  és  etnikai  csoportok  közötti  lakóhelyi  szegregáció  Budapesten  a  posztkommu¬ 
nista  átmenet  időszakban.  WEB  (2):  9-15.  Interneten:  http://www.bbteszociologia.ro/UserFiles/File/web_pdf/ 
web4_2k4_12.pdf  (letöltve:  2016.  szeptember  5.). 

Ladányi  János  és  Szelényi  Iván  (1997):  Ki  a  cigány?  Kritika  (12):  3-6. 


repliha 


203 


Low,  Setha  M.  és  Sally  Engle  Merry  (2010):  Engaged  Anthropology.  Diversity  and  Dilemmas.  Current  Anthropology 
51(2):  203-226. 

Messing  Vera  (1998):  Nemzeti  és  etnikai  kisebbségek  képe  a  magyar  sajtó  híreiben.  Jel-Kép  (4):  77-92. 

Sabatini,  Francesco  (1990):  Analisi  dél  linguaggio  giuridico.  II  testo  normativo  in  una  tipológia  generale  dei  testi. 

In  ISLE  -  Corso  di  studi  superiori  legislativi  1988-89.  Mario  D’Antonio  (szerk.).  Padova:  Cédám,  675-724. 

Scott  R.  Harris  (2013):  Studying  the  Construction  of  Social  Problems.  In  Making  Sense  of  Social  Problems.  New 
Images,  New  Issues.  Joel  Best  és  Scott  R.  Harris  (szerk.).  Boulder,  CO:  Lynne  Rienner. 

Zolnay  János  (2009):  Térszemle  -  Oktatáspolitika  és  városfejlesztés  Pécsett.  Beszélő  14(2):  68-83. 


204 


replika 


fibstracts 


A  Discussion  About  György  Szabados 


Bulcsu  Bognár:  „Let  us  State,  Instead  of  Denying  the  Negation.”  A  Discussion  About  György 
Szabados’s  Life  Work.  Part  II. 

The  discussion  interprets  György  Szabados’s  life  work.  The  train  of  thoughts  attempts  to  re- 
construct  the  social  philosophical  concept  of  the  well-known  jazz  and  contemporary  music 
composer.  So  a  better  understanding  of  Szabados’  relationship  to  classic  and  contemporary 
music  and  his  spéciik  musical  world  -  that  is  based  on  traditional  főik  music,  Bartók  and 
jazz  -  can  occur.  The  discussion  analyzes  the  relation  of  politics  to  Szabados’  music  before 
and  after  the  fali  of  communism.  Furthermore  it  locates  the  literary  works  within  Szabados’ 
oeuvre.  And  finally,  it  interprets  the  role  of  Christianity  and  Far  Eastern  religions  in  the 
musical  compositions  of  Szabados. 


Scientific  Understanding  and  Interpretative  Practices 
Participation,  Perspectives  of  Observation  and  Laity 


Veronika  Lajos:  Participation  and  Collaboration.  Concepts,  Dilemmas  and  Interpretations 

The  centenary  volume  of  Replika  discusses  various  participatory  and  collaborating  prac¬ 
tices  and  research  approaches  devised  with  stakeholders  that  are  usually  applied  in  social 
Sciences.  This  thematic  edition  opens  with  the  diverse  answers  received  to  the  following 
question:  According  to  your  qualified  experience  and  practices,  what  is  the  significance  of 
participation  by  non-academic  experts,  co-researchers,  experimental  or  “laic”  researchers, 
or  collaborating  with  them  in  any  scientific  work  on  your  field  of  expertise?’  Our  question- 
naire  and  a  thematic  session  aimed  to  examine  the  problematics  of  participation  and  col¬ 
laboration,  while  alsó  piacing  them  intő  the  context  of  definitive  challenges  and  practices  of 

social  Sciences.  Our  objective  was  to  create  an  overview  to  better  illustrate  the  participatory 
perspective  and  varied  collaborating  practices  applied  in  different  fields  of  social  Sciences,  as 
well  as  the  disciplinary  endeavours,  related  possibilities,  obstacles  and  lessons,  nőt  to  men¬ 
tion  dilemmas  of  participation,  as  such. 

The  introductory  paper,  as  designed,  places  the  papers  published  in  the  thematic  volume 
partycipáció  intő  a  broader  context,  setting  the  relationship  and  connection  between  the 
answers  to  the  questionnaire  and  the  studies.  The  present  essay  discusses  the  content  of  the 
concept  of  participation,  and  the  involvement  of  stakeholders  (with  the  inevitable  treatment 
of  topics  such  as  power  and  knowledge  creation),  partly  in  the  context  of  the  historical  trans- 
formation  of  cultural  anthropology.  Interviews  taken  with  action  researchers  from  various 
fields  do  complete  the  lessons  from  academic  literature. 

Questionnaire 

We  asked  experts  of  participatory  research  the  following  question.  According  to  your  quali- 
fied  experience  and  practices,  what  is  the  significance  of  participation  by  non-academic  ex¬ 
perts,  co-researchers,  experimental  or  “laic”  researchers,  or  collaborating  with  them  in  any 
scientific  work  on  your  field  of  expertise? 

Erzsébet  Rózsa:  Participation,  Laity  and  Competencies  -  the  Perspective  ofthe  Doctor-Patient 
Collaboration  Model 

The  doctor-patient  relationship  can  be  seen  as  one  of  the  basic  ideals  of  collaboration  forms 
known  in  social  history,  spanning  ages  and  cultures  as  well.  In  these  forms  of  collaboration, 
such  a  practice  related  regulation  of  knowledge-ethics  is  connected  to  the  expected  profes- 
sional  competencies,  which  displays  extremely  high  normativity.  That  is  precisely  because 
the  professional-practical  knowledge  on  health  and  disease,  life  and  death  has  an  eminent, 
and  immediately  existential  meaning  and  significance.  Thus,  while  studying  this  model  of  col¬ 
laboration  does  have  a  philosophical-ethical  relevance,  it  may  alsó  offer  useful  insights  and 
lessons  fór  social  Sciences. 

In  modern  medicine,  the  active  participation  of  the  patient  is  in  fact  a  reflected  manifesta- 
tion  of  involvement  in  a  multiply  shared,  and  adequately  communicated  collaboration  struc- 
ture.  Such  participation  has  become  one  of  the  constitutive  element  of  modern  medicine 
(e.g.  in  preventive  treatment).  This  relationship  model  offers  the  opportunity  to  confirm 
an  interpretation  of  participation,  according  to  which  professional  competences  are  by  no 
means  the  same  as  the  full  rangé  of  knowledge  of  a  given  field.  Those  professionally  laic, 
active  participants,  who  cognize  and  communicate  their  living  contexts,  together  with  their 
self-developed  rangé  of  knowledge  are  getting  more  and  more  involved  in  the  full  rangé  of 
knowledge  and  most  practices  of  specific  fields  of  expertise,  such  as  bio-medicinal  ethics. 
Bút  in  the  self-developed  rangé  of  knowledge  it  is  the  patient,  the  one  who  is  laic  from  a 
professional  point  of  view,  who  possess  the  priority  competences  of  knowledge.  In  other 
words,  we  are  witness  to  and  alsó  participants  of  the  division  and  multiplication  of  forms  of 
knowledge,  competences  and  responsibilities. 

Károly  Zsolt  Nagy:  The  Humbleness  of  Interpretation 

I  consider  culture  as  a  corpus  of  problem-solving  competencies  commonly  and  reciprocally 
owned  by  a  spéciik  social  group;  a  corpus,  which  is  constituted  by  the  different  scenes  of 
the  social  communication  that  defines  the  owner  group,  among  the  competencies  given  in 
the  identity  of  the  agents  participating  in  the  specific  process.  Therefore,  the  identities  of 
culture  and  its  agents  reciprocally  define  each  other.  Through  its  life  the  agent  participates  in 
numerous  problem-solving  situations,  so  its  own  identity  (as  its  own  world)  is  built  among 
the  experiences  gathered  from  these  situations,  and  its  own  complex  view  of  culture  is  con- 
structed  from  its  participations.  Ihis  view  is  created  from  the  series  of  participations  with 
a  reflection  to  the  participation,  and  is  mostly  seamless  fór  the  agent.  In  contrast,  an  agent 
participating  as  an  actor  on  a  specific  platform  activates  only  the  competencies  considered 
relevant,  and  only  those  elements  of  the  culture  become  explicit,  which  are  obvious  from  the 
perspective  of  the  given  problem. 

Culture  is  reciprocal  knowledge.  The  task  of  the  researcher  investigating  culture  -  or 
rather  his/her  possibility  -  is  to  share  this  knowledge.  However  the  researcher  does  nőt  have 
access  to  the  whole  culture  -  only  to  somé  of  these  scenes  at  a  varying  degree.  As  a  researcher 
I  examine  these  scenes,  I  try  to  participate  in  these  scenes,  and  I  try  to  reconstitute  these 
and  the  agents  and  competencies  that  are  present  on  them,  together  with  their  relations. 
The  médium  of  this  reconstitution  is  nőt  a  text,  bút  a  hypermedia  environment  -  which  is 
alsó  available  online  in  most  of  the  cases.  Layman  is  nőt  the  best  term,  bút  I  cant  find  a  bet- 
ter  one  fór  now  -  fór  me  it  indicates  the  person  that  participates  in  this  reconstitution.  It  is 
different  from  the  informant,  because  it  mindfully  reflects  on  the  situation  and  the  process, 
and  it  undertakes  itself  on  the  Virtual  platforms  of  reconstitution.  This  reciprocal  participa¬ 
tion  requires  humbleness  from  both  parties. 

Eszter  Kelemen:  Ecosystem  Services  from  Scientist  and  Non-scientist  Perspectives.  Dialogue  fór 
a  More  Sustainable  Land  Use 

In  this  essay  I  would  like  to  share  the  personal  experiences  I  gained  from  engaging  non-sci¬ 
entist  experts  in  my  research.  My  main  scientific  interest  focuses  on  the  socio-cultural  valu- 
ation  of  ecosystem  Services,  referring  to  the  tangible  and  intangible  benefits  natúré  provides 
to  society.  Ecosystem  Services  stand  at  the  bordér  of  the  ’natural’  and  the  social’  -  they  are 
created  by  natural  processes  and  enjoyed  by  humans,  moreover  their  provisioning  is  more 
and  more  dependent  on  humán  actions  that  jeopardize  or  maintain  the  good  status  of  eco- 
systems.  Therefore,  understanding  how  people  perceive,  think  about  and  value  ecosystem 
Services  is  an  inevitable  part  of  this  research  direction.  Involving  local,  non-scientist  experts 
-  such  as  farmers,  foresters  and  other  resource  users  -  in  my  work  was  a  key  principle  fór 
me  since  I  started  doing  research,  bút  how  such  partnerships  can  be  formed  and  which  roles 
can  be  shared  was  an  important  lesson  I  have  learnt  from  project  to  project.  This  essay  gives 
insights  intő  this  learning  process;  it  describes  how  the  extent  and  form  of  involvement  have 
changed,  and  sheds  light  on  the  fact  that  solving  one  challenge  always  creates  a  new  one  fór 
the  researcher. 

György  Málovics:  Action-oriented  Collaboration  between  Academic  and  Non-academic  Re- 
searchers.  Understanding  Local  Development  Processes  in  the  General  Context  of  Social  Re¬ 
search 

The  present  study  is  a  reflection  on  two  topics  based  on  the  experiences  I  have  gained  in  a 
PÁR  process  in  the  pást  years  as  a  researcher.  I  first  try  to  answer  the  question  raised  by  the 
editors:  what  is  the  relevance  of  cooperative  and  action-orientated  research  processes  in 
relation  to  humán-centered  local  development  processes  and  policies  aimed  at  social  justice 
and  environmental  sustainability?  Altér  that  I  introduce  the  main  messages  PÁR  has  taught 
me  concerning  social  research  processes  in  generál. 

According  to  my  experiences  PÁR  helps  us  to  examine  our  knowledge  from  new  aspects 
and  gain  exceptionally  deep  understanding  of  social  phenomena  (situations)  by  combin- 
ing  experience  and  critical  reflection.  It  helps  researchers  to  meaningfully  understand  that 
changing  complex  social  situations  is  far  more  difíicult  than  formulating  related  (e.g.  policy) 
suggestions  from  an  outsider,  “objective”,  conventional  researcher  perspective.  Therefore, 
PÁR  might  gain  special  relevance  in  research  processes  where  the  output  is  (alsó)  related  to 
policy  suggestions. 

PÁR  alsó  helps  to  understand  how  inequalities  and  power  function  in  society  -  this  way 
it  might  alsó  help  researchers  to  develop  critical  attitudes  towards  the  related  (oppressive) 
effects/aspects  of  their  own  functioning  and  methodology.  It  alsó  helps  us  to  critically  re- 
flect  on  the  notion  of  “good”  quality  knowledge  -  to  develop  a  critical  stance  towards  our 
own  knowledge,  methods,  innervations  and  limits  as  researchers.  Last  bút  nőt  least,  PÁR 
helps  to  reduce  frustrations  fór  those  researchers  who  intend  to  produce  knowledge  with 
short-term  practical  social  benefits  and  do  nőt  find  this  opportunity  in  conventional  re¬ 
search  approaches. 

Mónika  Bálint:  „  Transforming  Persona l  Problems  intő  Public  Issues  ” 

This  essay  presents  somé  interpretations  of  the  notion  participation  in  the  árts  and  in  social 
Sciences,  based  on  the  author’s  activist  and  research  practice.  Her  experience  is  based  on 
communal,  collaborative  and  participatory  practices  therefore  she  gives  an  insight  intő  somé 
of  the  theoretical  frames  that  help  understanding  these  practices.  She  is  looking  fór  answers 
fór  questions  like:  what  is  the  knowledge  -  connected  to  its  own  world  -  that  the  community 
gains  through  the  common  processes  of  creation  and  research;  what  are  the  actions  that  can 
be  generated  by  this  knowledge,  and  how  can  this  knowledge  help  in  the  practice  to  reach 
their  common  goals  and  bring  about  social  change.  She  refers  to  theories  that  can  be  the  ha¬ 
sis  of  pragmatic  and  socially  responsible  roles  of  artists  and  researchers,  arguments  by  Peter 
Reason,  Alaine  Touraine,  Arjun  Appadurai  and  Michael  Burawoy.  To  analyse  participatory 
processes.  Balint  suggests  to  separate  three  dimensions  of  the  different  actors  and  agents  of 
the  situation.  She  differentiates  the  following  dimensions:  1.  Participation  from  the  view- 
point  of  the  artist/  researcher  -  who  is  usually  the  initiator  of  the  process.  2.  Participation 
from  the  perspective  of  the  people  being  involved  in  the  co-creation  process  -  “participation 
based  on  creation”;  and  3.  Participation  from  the  standpoint  of  the  public  -  the  dimension 

of  social/public  participation.  In  the  participatory  processes  -  both  in  the  field  of  árts  and 
Science  -  we  shall  examine  all  three  dimensions  and  actors  one  by  one  and  together  too, 
concerning  their  interaction. 

Zsófia  Frazon:  Thinking  outside  the  box  -  Museum  ofContemporary  Phenomena  and  Open  Works 

Does  it  fit  a  museum  to  give  voice  to  the  words  and  thoughts  of  other  players  besides  the 
Curator  and  the  Creator?  Or  when  it  makes  others’  perspectives  visible  and  accessible  in 
its  own  space  and  surfaces  in  an  autonomous  way?  Does  such  an  approach  require  a  dif- 
ferent  kind  of  methodology,  and  can  the  social  museums  learn  from  the  art  scene,  or  from 
their  own  former  research  practices  to  realize  such  aims?  Whenever  the  museums  audience 
appear  in  the  museum  nőt  only  as  visitors,  bút  alsó  as  players,  partners  and  authors,  that 
can  reshape  the  space  and  thoughts  in  a  uniquely  exciting  way,  creating  new  and  different 
readings,  the  understanding  of  which  requires  different  perspectives  as  well.  Such  a  way  of 
working,  inviting  the  audience  to  cooperate,  has  been  long  existing  in  the  research  and  exhi- 
bition  practice  of  the  Museum  of  Ethnography.  Yet,  in  these  research  and  exhibition  works 
based  on  participation  and  cooperation,  different  practices,  points  of  perspective,  as  well  as 
a  different  awareness  manifested,  the  critical  analysis  of  which  may  bring  forth  a  pattern  that 
would  enable  the  foundation  of  genuine  methodological  research. 

The  present  volume  of  the  journal  Replika  has  issued  a  circular  question  on  the  signifi- 
cance  of  cooperation  between  professionals  and  “laics”:  one  possible  answer  of  the  museum 
would  be  the  merits  of  working  together,  where  nőt  fields  of  expertise,  bút  differing  ranges 
of  knowledge  are  brought  together,  where  the  presupposed  professional-laic  separation  basi- 
cally  melts  away.  I  answered  the  question  by  portraying  practices  and  examples  which  clearly 
show  that  the  critical  approach  to  one’s  own  practice  is  the  most  important  step  to  develop 
a  methodological  framework.  The  present  essay  is  based  on  a  book  still  in  process,  and  an 
exhibition  work  already  on  display,  yet  I  alsó  reach  back  to  such  institutional  predecessors 
that  shaped  the  conception  of  the  present  research. 

Emese  Joó:  Selectors  and  Selected  -  Participation  and  Collaboration  in  Museum  Education 

I  am  a  museum  educator,  who  constantly  innovates  and  experiments,  who  is  sensible  to 
social  diversity.  My  work  is  the  educative  exploitation  of  the  exhibitions  created  on  scientific 
basis  by  the  Museum  of  Ethnography’s  curators.  Both  the  detectable  distance  between  ex¬ 
hibition  and  education  interpretation  and  the  close  date  of  opening  the  Children  Museum 
inspired  me  to  look  fór  radically  new  Solutions,  far  more  effective  than  the  present  ones,  to 
know  the  public,  to  facilitate  their  self-expression,  and  to  capitalize  the  experiences  gathered 
during  the  education  processes  in  the  generál  museum  work. 

I  have  chosen  the  secondary  school  students’  age  group  fór  my  new  museum  education 
experiment  in  the  spring  of  2014  because  of  their  generational  characteristics.  I  have  created 
a  layman  museum  expert  community  of  the  secondary  school  and  vocational  school  student 
volunteers  with  the  constructivist  approach  applied  in  my  day-to-day  museum  praxis  and  by 
using  a  series  of  differentiated  participation  exercises.  The  young  people  could  check  their 

expert  knowledge  and  skills  in  uplifting  museum  tasks  in  partnership  with  each  other  and 
the  professional  colleagues:  they  had  the  opportunity  to  research,  to  create  exhibitions,  to 
guide  in  exhibitions,  to  manage  professional  programs. 

Using  the  experiences  gathered  during  the  activities  of  the  layman  student  experts  is  a 
basic  condition  to  ensure  the  appropriate  quality  of  a  children  museum,  which  has  second- 
ary  school  students  as  one  of  its  target  groups.  My  essay  stays  deliberately  open  by  this 
proposition,  as  the  creation  of  the  Museum  of  Ethnography’s  Children  Museum  is  at  the 
phase,  where  we  have  to  decide  how  to  involve  the  prepared  and  committed  students  intő 
the  partner  collaboration  extending  the  levels  reached,  intő  the  joint  development  of  a  new 
children  institution.  To  be  continued. 

Zsolt  Sári:  Participatory  Museology  in  the  Hungárián  Open  Air  Museum  (Szentendre,  Hun¬ 
gary).  Community-building  and  Participation 

New  museology,  emerging  from  the  1970s  reached  critical  museology  at  the  beginning  of 
the  2000s.  A  few  peculiar  examples  of  participatory  museology  have  been  looking  back  to 
decades  of  tradition  in  the  Hungárián  Open  Air  Museum  too.  It  was  a  long  way  to  transform 
from  a  basically  architectural  museum  intő  the  position  of  a  social  museum.  In  my  paper  I 
reflect  on  somé  examples  of  this  history. 

Open  air  museums  represent  one  of  the  most  popular  and  sought-after  museum  types 
of  the  world  with  significant  ethnographical  and  historical  collections,  with  determining, 
visitor-friendly  exhibitions  attracting  the  public  and  a  wide  rangé  of  programs  related  to 
these  exhibitions. 

The  Hungárián  Open  Air  Museum  has  continuously  worked  on  the  construction  of  its 
peculiar  social  network  in  the  previous  years,  with  which  it  connects  different  types  of  com- 
munities  to  the  institution,  and  helps  local  communities  in  preserving  and  strengthening 
their  heritage  and  identity. 


Participation  and  Collaboration  in  Contemporary  Scientific  Practices  and  Árts 


Gábor  Király  and  Péter  Miskolczi:  The  Dynamics  of  Participation.  System  Dynamics  and  Par¬ 
ticipation:  an  Emprical  Review. 

The  practice  of  participation,  the  involvement  of  stakeholders  in  decision-making  processes 
has  gained  prominence  in  the  social  Sciences  and  other  disciplines  recently.  The  present 
study  discusses  how  participation  meets  System  dynamics,  a  particular  modeling  method 
which  looks  at  complex  Systems  from  an  endogenous  viewpoint.  System  dynamics  has  al- 
ways  oriented  itself  towards  practical  problems  and  engaged  with  clients  actively.  This  tradi¬ 
tion  is  represented  in  contemporary  participatory  methods.  We  can  underpin  the  involve¬ 
ment  of  stakeholders  in  a  number  of  ways:  with  normative  arguments  (participation  is  a 
democratic  right),  substantive  ones  (involvement  produces  better  knowledge),  instrumental 

ones  (participation  improves  the  chance  of  success),  or  by  emphasizing  the  transformative 
power  of  participation  (through  which  both  communities  and  researchers  go  through  a 
learning  process,  and  social  Capital  is  improved).  We  discuss  three  schools  of  participatory 
System  dynamics  at  length.  First,  group  model  building,  which  we  can  describe  as  a  profes- 
sional,  practical  method.  Next,  participatory  system  dynamics  modeling,  which  is  rooted  in 
public  policy  decisions  and  aims  to  involve  stakeholders  actively.  Finally,  community-based 
system  dynamics  sees  the  empowerment  of  communities  as  its  main  goal,  with  long-term, 
deep  commitment  on  the  part  of  the  researcher. 

Rita  Glózer:  Participation  and  Collaboration  in  the  New  Media 

The  participation  of  users  is  one  of  the  most  important  issues  both  in  the  theoretical  and 
empirical  academic  studies  related  to  the  new  média.  The  widespread  notion  of  participatory 
culture  defined  by  Henry  Jenkins,  a  leading  scholar  of  média  studies,  proved  to  be  extensive- 
ly  relevant  fór  the  cultural  studies’  approach  as  well.  Through  the  concept  of  participation 
elaborated  by  these  scholars  new  opportunities  are  provided  to  comprehensively  conceptu- 
alize  and  interpret  recent  roles,  activities,  and  several  forms  of  cultural  production  regarding 
the  new  média.  The  notion  of  “new  média”  may  suggest  an  entirely  new  system  without  any 
antecedent  as  well  as  being  entirely  independent  of  “old  média”,  however,  there  have  already 
been  many  antecedents  present  of  the  participatory  culture  in  the  age  of  classical  print  and 
electronic  média.  Through  the  review  of  the  related  média  theories  and  models  this  study 
will  attempt  to  follow  the  transformations  of  the  evaluations  of  audience  roles.  Furthermore, 
the  paper  will  comprehensively  discuss  the  viewpoint  and  interests  of  the  school  that  is  la- 
belled  as  the  forerunner  of  the  participatory  paradigm.  Investigations  of  the  antecedents  can 
be  based  on  various  interpretations  of  média  studies  of  the  period,  bút  it  is  important  to  em- 
phasize  that  the  changing  models  do  nőt  only  reflect  different  approaches  of  various  schools 
in  média  studies,  bút  alsó  the  development  of  média  technology  as  well  as  the  continuous 
shift  of  média  usage. 

Judit  Csatlós:  The  Role  of  Participatory  Practice  in  Contemporary  Árts 

During  my  art  historical  and  art  critique  research  on  the  relationship  of  contemporary  árts 
and  the  civil  society  in  the  21st  century,  I  studied  projects  in  which  artists  strived  to  shape 
social  processes.  The  active  social  participation  shows  that  artists  stepped  out  of  the  well- 
controlled  institutional  world  of  art  intő  the  public  sphere,  and  the  projects  motivating  ac- 
tivist  groups  and  subcultures  appeared  in  the  exhibition  rooms.  The  initiatives  involving 
their  audience  have  received  more  and  more  possibilities  in  the  last  ten  years.  In  my  essay, 
at  first  I  study  the  concepts  of  socially  engaged  and  participatory  art,  then  I  present  two 
different  kinds  of  interpretations  of  new  art  forms,  one  of  them  is  based  on  the  artwork’s 
connection  with  public  spaces,  while  the  other  one  focuses  on  the  relationship  of  the  artist 
and  its  audience.  Finally,  I  present  the  different  kinds  of  effects  the  participatory  art  strate- 
gies  can  have  on  the  participants,  and  whether  this  can  support  the  social  changes  outside 
the  art  world  as  well. 

Krista  Harper-.Visual  Interventions  and  the  “Crises  in  Representation”  in  Environmental  An- 
thropology.  Researching  Environmental  Justice  in  a  Hungárián  Romani  Neighbourhood 

Participatory  visual  research,  or  “visual  interventions”  (Pink  2007),  allow  environmental 
anthropologists  to  respond  to  three  different  “crises  of  representation”:  (1)  the  critique  of 
ethnographic  representation  presented  by  postmodern,  postcolonial,  and  feminist  anthro¬ 
pologists;  (2)  the  constructivist  critique  of  natúré  and  the  environment;  and  (3)  the  “environ¬ 
mental  justice”  critique  demanding  representation  fór  the  environmental  concerns  of  com- 
munities  of  colour.  Participatory  visual  research  integrates  community  members  in  the  pro- 
cess  of  staking  out  a  research  agenda,  conducting  fieldwork  and  interpreting  data,  and  com- 
municating  and  applying  research  findings.  Our  project  used  the  Photovoice  methodology  to 
generate  knowledge  and  documentation  related  to  environmental  injustices  faced  by  Roma 
in  Hungary  I  discuss  the  promise  and  limitations  of  “visual  interventions”  as  a  pathway  lead- 
ing  applied  environmental  anthropologists  beyond  the  three  “crises  in  representation.” 

Judit  Balatonyi  and  Tibor  Cserti  Csapó:  Participation  and  Cooperation  in  the  Construction  of 
Problems  and  Proposals  ofRoma  Housing.  The  Example  ofthe  Wor(l)ds  Which  Exclude  Project 

In  this  paper  we  are  considering  the  opportunities  and  limitations  of  non-governmental  co¬ 
operation  and  participation  on  the  hasis  of  the  experiences  and  results  of  an  international 
project  engaged  in  researching  the  discriminative  mechanisms  of  housing  policy,  which  was 
closed  in  2014.  The  succeeding  phases  of  the  research  are  the  following:  at  first  the  level  of 
document  analysis  is  presented,  consisting  of  collecting  and  preparing  documents  on  the  lo- 
cal,  régiónál  and  municipal  level  dated  between  2003-2013,  related  to  the  housing  ofRoma, 
and  their  analysis  with  linguistic  pragmatical  methods.  Our  aim  was  to  reveal  the  possible 
hidden  or  public  mechanisms  of  the  Hungárián  housing  policy,  phrasings  in  the  texts  of 
documents,  which  despite  the  principles  of  equal  opportunities  and  civil  rights  framed  as  a 
guideline  pút  the  Roma  groups  at  disadvantage  and  lead  to  their  segregated  housing  status 
or  make  the  practice  of  daily  administration  more  difhcult.  We  alsó  present  that  dissemi- 
national  practice  followed  by  the  document  analysis,  characterised  by  non-governmental 
cooperation  and  involvement  of  non-governmental  knowledge.  We  wanted  to  ascertain 
whether  problems  identifies  by  our  research  constitute  reál  problems  fór  non-governmental 
workers  and  what  other,  related  negative  discriminational  experiences  they  have.  We  hoped 
to  reach  new,  unexpected  or  jointly  created  Solutions  by  the  confirmation  or  modification 
of  our  starting  point.  We  considered  it  necessary  and  worth  to  invest  somé  energy  intő  such 
researches  and  planning  processes,  which  throw  new  light  upon  local  problems  and  situa- 
tions.  The  social  participation  and  social  engagement  can  assist  political  changes  and  social 
transformations. 

